
REDAKTIONEN 


27. AUGUST 2021 


DGIVELSEN AF DENNE ÅRBOG MARKERER PARADOKS” 

1-års fødselsdag, og derfor tillader vi os at bruge dette forord 

til at dvæle lidt ved tidsskriftets anledning, tilblivelse og før- 
ste leveår, mens det stadig står friskt i hukommelsen. 

De første spæde tanker om Paradoks blev til i foråret 2019. På det 
tidspunkt havde projektet ikke noget navn, men flere af de bærende 
principper for, hvad det skulle blive, var allerede dengang på plads. Først 
og fremmest gik vi rundt med en fornemmelse af, at der manglede noget 
i den danske, intellektuelle offentlighed: en platform for tanker og ideer 
af filosofisk og anden teoretisk karakter, som ikke havde en form, der 
gjorde dem udgivelsesegnede i de institutionaliserede tidsskrifter, men 
som alligevel havde en gnist, der forbød dem et liv i skrivebordsskuffen. 
Vores udgangspunkt var, at selvom peer-reviewing, stringente argumen- 
ter og fokuserede artikler uden ekskurser og sidespring kan være nød- 
vendige rammer for et klassisk, fremadskridende forskningsideal, kan 
sådanne rammer ofte også tage noget af pusten og spontaniteten fra 
tænkningen. Det er netop paradoksalt, at meget af den filosofi, som 
læses i undervisningen og anvendes i forskningen, faktisk ikke ville kun- 
ne udgives som redelig forskning eller afleveres som en skriveøvelse på 
de danske universiteter i dag. Wittgensteins Tractatus som ph.d.- 
projekt? Hegels Fenomenologi som grundbog i videnskabsteori? Simone 
Weils "Personen og det hellige” som forskningsartikel? Aldrig i livet. 
Alligevel kan man om ingen af de nævnte tekster sige, at de ikke er filo- 
sofi eller eksempler på tænkning. Vi forventede ikke dengang, og vi for- 
venter heller ikke i dag, at den nye Hegel, Wittgenstein eller Weil ville 
bryde igennem i Paradoks — men vi ville i det mindste sørge for, at 


muligheden var der. 


En anden anledning til Paradoks var en empirisk observation: Hvert 
år uddanner vi enorme mængder af filosofi- og teorikyndige — både fra 
selve filosofifaget og fra de teoretiske specialiseringer på de øvrige 
uddannelser, især de æstetiske og samfundsvidenskabelige fag. Dertil 
kommer et ukendt antal filosofisk observante "lægfolk”. De køber de 
oversættelser af filosofiske primærværker, som hele tiden pibler frem fra 
danske nicheforlag; de går til det væld af foredrag, aftenskoler og filosofi- 
ske arrangementer, som — i hvert fald før en pandemi skyllede ind over 
verden — fandt sted snart sagt hver uge i diverse kulturhuse; de diskute- 
rer filosofi på sociale medier og på tilrøgede værtshuse; og de er en stor 
del af årsagen til, at det længe har været nemmere at skaffe en nyre på det 
sorte marked end at få fat i et eksemplar af 7wsind plateauer på dansk. 
Der er ingen ph.d.'er til alle disse mennesker, ingen fremtid i academia, 
så længe forskningen prioriteres, som den gør her til lands. Men den kri- 
tiske masse findes, og den læser, og den taler, og den tænker — men den 
skriver ikke rigtigt noget, i hvert fald ikke til offentligheden. Der måtte 
være et potentiale her, tænkte vi, til at få engageret alle disse mennesker 
skriftligt. Om det så helt er lykkedes endnu, er ikke sikkert, men mon 
ikke vi kan nå dertil en dag. 

I oktober 2019, på en mørk bar på Nørrebro i København, fandt en 
gruppe mennesker derfor sammen, hvis mediankarakteristikum nok var 
fnyudklækket cand.mag., der søger at holde sig filosofisk til ilden efter 
endt uddannelse”, og så var vi mere eller mindre i gang. De næste mange 
måneder gik med at hverve artikler og kontakter i det filosofiske miljø, 
udvikle hjemmeside, finde et navn (Diartribe, lød nummer to på listen — 
gudskelov gik vi med Paradoks) — og undervejs løbende at indkredse 
vores forståelse af, hvad Paradoks skulle være. Det viste sig at være en 
sværere opgave end forventet at sætte ord på hvilke artikler, vi ville brin- 
ge: Jo, det var noget med, at vi ville bringe mindre stringente og mere 


essayistiske artikler end de akademiske tidsskrifter — men vi ville ikke 


indbyde ubehjælpsomme skolestile om ulykkelig kærlighed og tilværel- 
sens tomhed. Artiklerne skulle ikke nødvendigvis være argumenterende 
i traditionel forstand, men de skulle udtrykke en interessant idé hos for- 
fatteren. En af vores arbejdsformuleringer lød, at uanset om en artikel 
angik den herskende verdensorden eller et komma i Platons Szaten, skul- 
le enhver artikel ville et eller andet, sætte noget på spil. En anden lød, at 
vi ville udgive det, der var for højpandet til Information og for polemisk 
til Slagmark. 

Produktet af redaktionens mange snakke om formatet blev vores for- 
målstekst, et slags manifest over, hvad Paradoks skulle være — skrevet før 


vi fandtes, men formuleret i nutid: 


Paradoks er et online tidsskrift for filosofi og teori. Formålet er at katalysere 
den filosofiske debat og idéudvikling i Danmark og mindske afstanden mel- 
lem universitetets professionelle filosofi og den, der foregår uden for murene. 
Paradoks er et udogmatisk forum for filosofi og teori, der opfordrer til at 
arbejde på tværs af faglige traditioner, og som afviser, at filosofi udelukkende 
kan bedrives på universiteter og i akademiske fagtidsskrifter. 

Tidsskriftet Paradoks udfylder et tomrum i Danmark. Det adskiller sig 
fra andre fagfilosofiske tidsskrifter ved sin mangfoldighed af artikelformater 
og ved at udkomme fortløbende og online. Samtidig adskiller Paradoks sig 
fra formidlende populærtidsskrifter ved at udgive originale artikler og ved 
ikke at bringe interviews, klummer og portrætter. 

I Paradoks er rygraden tænkning og filosofi — ikke pointhøst og profes- 
sionalisering. Filosofi er en disciplin, der skal være uafhængig af eksterne for- 
hold som målstyring eller økonomiske bundlinjer, hvilket længe ikke har 
været tilfældet på universiteterne. Vi tror på, at en øget kontakt mellem uni- 
versitetsansatte filosoffer, uafhængige forskere og fritænkere kan styrke inter- 


essen for filosofien og udvide vores forståelse af, hvad den kan og skal. 


Optimistisk havde vi planlagt at gå i luften i foråret 2020, men helt klar 
var vi først midt i sommerferien, så vi besluttede at tage den med ro og 
udskyde lanceringen til 27. august, hvor Hegel som bekendt kunne fejre 
250-års fødselsdag. Dagen oprandt, og modtagelsen var overvældende. 
Rigtig mange mennesker (i hvert fald relativt til vores snævre målgrup- 
pe) viste deres opbakning på sociale medier og slog et smut forbi hjem- 
mesiden — og også efter nyhedsværdien falmede, har rigtigt mange stadig 
klikket sig ind og læst de nye udgivelser. 

Vores mest læste artikel til dato er Andreas Beck Holms ni teser om 
videnskab og politik fra juni måned: en velskrevet og skarpt skåret tekst, 
som passer ind i en genremæssig niche, som vi fra starten havde håbet, at 
Paradoks kunne blive platform for. Artiklen tager udgangspunkt i en 
debat, der ved dens udgivelse var højaktuel: Folketingets angreb på 
forskningsfriheden. Men som artikel hæver den sig over det klassiske 
debatindlæg, idet den bruger den aktuelle debat som et springbræt til en 
principiel diskussion om forholdet mellem videnskab og politik. I klassi- 
ske periodiske udgivelser med en udgivelsesfrekvens på 1—4 numre pr. år 
kan man glemme alt om den slags aktualitet — og man kan glemme alt 
om en levende debat, hvor artikler svarer på eller kritiserer andre artik- 
ler. Det var også potentialet til en sådan levende debat, der hurtigt 
afgjorde, at Paradoks skulle udkomme online, ikke trykt, og at vi i øvrigt 
skulle lade artiklerne udkomme drypvist, i takt med de blev skrevet, 
frem for i stakke med faste intervaller. 

Der er som bekendt en lang tradition for kritik i filosofien, og med et 
løbende onlineformat tænkte vi, at denne tradition ville kunne nå et 
hidtil uset potentiale. Vi havde drømt om heftige polemikker og høj- 
pandede tirader i traditionen fra Marx og Nietzsche og om civiliseret 
habermasiansk dialog — men da det kom til stykket, lod den "levende 
debat” vente på sig. Ikke at der ikke var artikler, der skabte debat, for det 


gjorde flere af dem; men den debat, der var, fandt sted i kommentarfel- 


terne på sociale medier frem for at forplante sig i form af nye artikler. 
Derfor besluttede vi os for at give udviklingen et skub: Vi igangsatte 
filosofistafetten”, som denne sommer har sat fokus på spørgsmålet om 
filosofiens død og har som bærende regel, at ethvert bidrag skal inddrage 
et tidligere bidrag i stafetten. En forceret dialog, måske, men et forsøg, 
og et forsøg, som har fungeret så godt, at vi bestemt vil fortsætte med at 
eksperimentere med formater for engageret filosofisk debat i fremtiden. 

Et år efter lanceringen ser alting egentlig meget lyst ud: 38 artikler 
skrevet af 33 forskellige forfattere er røget igennem maskinen! En af 
ulemperne ved at udkomme online er, at man let mister dette overblik: 
En artikel modtages, redigeres, udgives, og så er man videre igen. Her 
kommer nærværende årbog ind i billedet, for selvom den bare er en 
PDF-fil (hvem der bare havde penge til tryk!), er det som om, den i høje- 
re grad er "noget”, end en artikel på en hjemmeside: Den er låst for redi- 
gering, den kan printes og stilles på hylden, den kan gemmes som fil og 
bevares decentralt og i mange eksemplarer — og vigtigst af alt præsente- 
rer den alle de artikler, vi har udgivet, som en samlet antologi, et pro- 
dukt fra året der gik. Nu kan man sige: "Det var, hvad der blev skrevet 
det år”. 

Som afsluttende bemærkning er der bare at sige: Tak til alle, der læser 
Paradoks — og som liker og deler på de sociale medier, som i praksis er 
blevet redaktionens vindue ud til jer læsere. Mere fyldestgørende kritik, 
ros, gode forslag til forbedringer og andet modtages i øvrigt altid glæde- 
ligt på e-mail. Også tak til alle, der har skrevet artikler, for der var selvføl- 
gelig intet Paradoks uden jer. Og til alle jer, der endnu ikke har bidraget: 
Kom i gang! 


Kommunistisk liberalisme 


HENRIK JØKER BJERRE EG VIL I DENNE ARTIKEL VOVE AT DEFINERE EN POLITISK 
27. AUGUST 2020 position.” Ikke blot én, jeg observerer eller vil analysere, men som 
jeg tilslutter mig. Det er for mit vedkommende en lidt usædvanlig 
ambition, fordi jeg som regel forsøger at forholde mig analytisk til politi- 
ske spørgsmål. Hvis jeg i den slags arbejde skriver fra et bestemt sted, er 
det umiddelbart en lidt vagere og mere moralfilosofisk orienteret kanti- 
ansk universalisme. Ideen til definitionen er imidlertid ikke mere selv- 
stændig, end at den er opstået gennem, hvad man kunne kalde et analy- 
tisk greb: Forsøget på gennem kombinationen af to relativt simple 
observationer at beskrive en ny formulering af et politisk standpunkt. 
Begge observationer er i sig selv kombinationer af traditionelt venstre- 
og højreorienterede positioner, og grebet består således i at kombinere 
to kombinationer af venstre- og højreorienterede synspunkter. Det kan 
lyde spidsfindigt, men er i virkeligheden forholdsvis enkelt, og der ligger 
i forsøget for så vidt dårligt nok en påstand om originalitet i sammenlig- 
ning med historiske politiske doktriner — blot en ambition om at indfri 
et potentiale i aktuelle politiske diskussioner, der ikke rigtig synes at 
være blevet udfoldet. 

Den første observation angår den empiriske kendsgerning, som ret 
let ville kunne underbygges med omfattende eksempelmateriale, at det 
inden for de seneste par årtier i stigende grad har været venstrefløjen, der 
har forsvaret traditionelle borgerrettigheder i vestlige samfund, og at 
dette forsvar ofte er sket i modstand mod politiske partier, der tidligere 
ville forventes at tilslutte sig dem (liberale, socialdemokrater, konservati- 
ve). Advokaten Bjørn Elmquist, der tidligere var folketingsmedlem for 
Venstre fra 1979—1990, udtalte således allerede i 2010, at det efterhånden 
faktisk kun var venstrefløjen, der forsvarede frihedsrettighederne og 
domstolenes råderum, og at det især gjaldt indvandreres rettigheder, 


overvågning og antiterrorlovgivning.” (Man kunne i dag, efter opgøret 


6 


med "ghettoområder” rundt omkring i Danmark, tilføje boligpolitik- 
ken). Samtidig har der været et begyndende pres på Danmarks deltagelse 
i internationale konventioner. I 2016 begyndte Dansk Folkeparti fx at 
tale åbent om behovet for at revidere menneskerettighedskonventionens 
artikel 8, der taler om enhvers ret til "respekt for privat- og familieliv, 
hjem og korrespondance” — og fik positive reaktioner fra den øvrige høj- 
refløj. Formålet skulle selvfølgelig være at sikre, at bestemmelsen kun 
gælder danske statsborgere, således at forbindelsen mellem borgerrettig- 
heder og universelle menneskerettigheder kunne ophæves.” 

Den anden observation handler om et andet fænomen, der er 
begyndt at vise sig i ca. den samme periode, og som lige omvendt hand- 
ler om højreorienterede, der antager traditionelt venstreorienterede vær- 
dier. Jeg tænker her på, hvad Slavoj Zizek har kaldt "liberale kommuni- 
ster”, som er (for det meste meget) velhavende og indflydelsesrige perso- 
ner, der ikke længere anerkender modsætningen mellem den globale 
kapitalisme og de nye sociale bevægelser, der kræver alternativer til den 
globale kapitalisme. Det er figurer som George Soros og Bill Gates, 
kapitalister med et menneskeligt ansigt, der har tjent formuer på deres 
multinationale virksomheder eller på spekulation, og nu ønsker at gøre 
verden til et bedre sted. Det er Fanden, der er gået i kloster, som man 
siger, men endda med en krølle: Det er en Fanden, der insisterer på at 
fortsætte med sit djævelskab, samtidig med at han nyder klosterets helli- 
ge fred; at de to ikke modsiger hinanden. Den perfekte liberale kommu- 
nist ville formentlig være en blanding af Gordon Gekko og Dalai Lama 
—på én gang en kynisk spekulant og en generøs menneskeelsker, der 
ihærdigt søger at skabe profit for at blive bedre i stand til at fremme uni- 
verselle menneskelige værdier om kærlighed og venskab. "Deres påstand 
er”, som ZiZek formulerer det, "at vi kan få den globalkapitalistiske kage, 
det vil sige trives som rentable entreprenører, og samtidig spise den, det 
vil sige tilslutte os de antikapitalistiske grunde til social ansvarlighed og 


miljømæssigt hensyn.” Liberale kommunister er fortalere for empati, 


engagement, kreativitet, deling og uddannelse, og de finder det især 
moralsk påtvingende at afbøde lidelse i katastrofesituationer — tænk blot 
på Bill Gates” indsigtsfulde og velmente rolle under corona-krisen i 
USA. De f"elsker humanitære kriser, som bringer det bedste frem i 
dem,” som Zizek formulerer det.& 

På trods af denne lidet flatterende beskrivelse vil jeg fastholde, at der 
er noget rigtigt ved den liberale kommunists position, nemlig netop 
kombinationen af visse liberale og kommunistiske principper. Som en 
god ZiZekianer er min pointe dog meget mere radikal og præcis den 
omvendte! Hvad, jeg vil hævde, er, at udtrykket "liberal kommunisme” 
bør vendes om som det principielle forsvar for individuelle menneske- 
rettigheder på grundlag af en kommunistisk økonomisk politik. Mens 
liberal kommunisme deler værdierne” om global retfærdighed og lig- 
hed, men ser kapitalistisk markedsøkonomi som det nødvendige middel 
til at fremme disse mål, som regel i kombination med en form for filan- 
tropi, gør kommunistisk liberalisme det modsatte: I kommunistisk libe- 
ralisme er afskaffelsen af den systematiske udbytning af arbejdskraften 
(merværdiproduktionen) det nødvendige middel til at forsvare menne- 
skerettighederne i den liberale traditions egen forstand. 

Jeg mener, at der er to veje til at forsvare denne påstand: én, der 
angår, hvad jeg vil kalde f"kerneproblemet”, som er af en mere principiel, 
filosofisk karakter, og én, der angår, hvad der kunne kaldes fessentielle 
biprodukter ved merværdiproduktion”, hvilket inkluderer mere konkre- 
te studier af økonomiske politikker, handelsaftaler, geopolitiske effekter, 


OSV. 


Kerneproblemet 

SKERNEPROBLEMET” RELATERER TIL, HVAD KOJIN KARATANI HAR 
beskrevet som den fundamentale inkompatibilitet mellem kapitalisme 
og oplysningens forståelse af mennesket som et væsen, der til enhver tid 


må behandles, med Immanuel Kants berømte formulering, "ikke alene 


som et middel, men altid også som et formål i sig selv”.7 
Merværdiproduktionen er så tæt, man kan komme på, hvad det ville sige 
at behandle nogen som et rent middel til at opnå noget andet (nemlig 
skabelsen af profit). Uden varegørelsen af arbejdskraften og udvindin- 
gen af merværdi fra den, hvilket gør denne vares brugsværdi højere end 
dens bytteværdi, ville der slet ikke være sådan noget som kapitalisme, og 
det er derfor også her, i dette specifikke træk, at kapitalistens "sande 
interesse” manifesterer sig; det er af denne grund, at han ansætter arbej- 
deren — for at bruge ham eller hende som et middel til at forøge sin rig- 
dom. 

Man kan protestere mod dette ved simpelthen at hævde, at merværdi 
ikke findes, og at hvis den formodes at karakterisere modsætningen mel- 
lem kapitalismen og Kant, så beviser dens ikke-eksistens denne ides 
falskhed. Det er for så vidt både en almindelig og en forståelig protest. 
Man kan endda sige, at "troen” på merværdien er en "shibbolet”, der 
kendetegner det at være venstreorienteret, eller i hvert fald at være 
marxist, mens det at benægte marxismens relevans mere eller mindre 
beløber sig til at benægte meningsfuldheden i at analysere merværdipro- 
duktionen. Set fra højrefløjen er der ikke nogen klassekamp, fordi ingen 
udbyttes, dvs. der er i kapitalismen ikke nogen, der arbejder uden at bli- 
ve betalt. Enhver arbejder per definition for den løn, der er lig med vær- 
dien af vedkommendes arbejde. Merværdiens eksistens er dog naturlig- 
vis ikke en tro i den religiøse betydning af noget, man personligt tror på 
som følge af forskellige subjektive tilbøjeligheder eller behov. Analysen 
af værdi, arbejde og udveksling af varer i Kapitalen er så videnskabelig 
som nogen analyse i kultur- og samfundsvidenskaberne, man kan fore- 
stille sig. Ikke desto mindre er der stadig noget særegent flygtigt ved 
begrebet om merværdi, som gør det let at modsige det, næsten af episte- 
mologiske grunde. Som Karatani har sagt det, så findes der empirisk 
"kun profit, men ikke merværdi”, Vi "ser” ikke merværdien, men må 


slutte til den på baggrund af en ret elaboreret analyse af forholdet mel- 


lem konstant og variabel kapital, løn, profit, osv. Men den dukker op, 
når løgets lag er blevet pillet af. Analysen af merværdien kan sammenlig- 
nes med spørgsmålet om, hvordan man vejer røg (som Paul Auster for- 
tæller en historie om i filmen Smoke): Angiveligt skulle Sir Walter 
Raleigh have vundet et væddemål over Dronning Elizabeth I, hvor han 
havde hævdet at kunne veje røg. Hvad, han gjorde, var at tænde en cigar 
og ryge den, mens han omhyggeligt samlede asken sammen i en 
vægtskål. Da han var færdig, lagde han cigarstumpen oveni asken. 
Derefter trak han vægten af asken og stumpen fra vægten af den oprin- 
delige cigar, og forskellen var vægten af røg. Noget lignende er, hvad 
Marx gjorde med merværdien. 

En anden indvending kunne være at sige, at merværdi måske nok fin- 
des i én eller anden form, men at den ikke udgør en modsætning til 
(også) at behandle det andet menneske som et formål i sig selv. Man kan 
fx åbent indrømme, at en vis andel af den værdi, der produceres af arbej- 
derne på en fabrik, går til ejeren uden at være begrundet i dennes eget 
konkrete arbejde, men at det kun er en del af udkommet af deres arbej- 
de, som de må forvente at give køb på for overhovedet at have et arbejde. 
På denne måde kan "humanitetsformlen” af Kants kategoriske impera- 
tiv om "aldrig at behandle et andet menneske alene som et middel, men 
altid også som et formål i sig selv” oversættes til: "Du må aldrig indkasse- 
re al den værdi, dine ansatte producerer, men må indrømme dem en 
anstændig indkomst udover det, som du tager fra dem.” Måske kan den 
kapitalistiske udgave af humanitetsformlen endda formuleres i rent eti- 
ske termer: "Du må aldrig behandle dine arbejdere alene som producen- 
ter af værdi, men skal også behandle dem venligt og hilse på dem i døren, 
når de møder på arbejde.” 

Man kan meningsfuldt hævde, at fagforeningernes succesfulde prag- 
matisme i en række lande, hvor det er lykkedes at skabe bedre løn- og 
arbejdsforhold, kunne ses som en bekræftelse af dette perspektiv: FJa, vi 


kan godt se, hvad De siger, Hr. Marx, men nu har vi fladskærme og seks 

ugers betalt ferie, så måske er det med at afgive noget merværdi ikke så 
forfærdeligt alligevel.” I sin rene form implicerer denne position afvis- 
ningen af selve ideen om en "arbejderklasse” i dennes magiske konverte- 
ring til "middelklasse” og derfor også i realiteten afvisningen af begrebet 
om merværdi eller i hvert fald dets betydning. Der kan muligvis være 
noget teoretisk rigtigt ved begrebet, men i "den faktisk eksisterende 
kapitalisme”, som man kunne kalde det, spiller det ikke nogen særligt 
vigtig rolle. 

Hvad begge de beskrevne indvendinger understreger, er vigtigheden 
af altid at opdatere den marxistiske analyse af merværdi til konkrete og 
skiftende situationer. Der er et "kerneproblem”, men det udfolder sig i 
konkrete produktionsforhold. At besvare spørgsmålet, om hvem der 
producerer merværdi i dag, er faktisk ikke nogen simpel opgave. Er det i 
Kina, Indien, Afrika, osv., at merværdiproduktionen finder sted, således 
at den traditionelle værdianalyse her kan anvendes mere eller mindre 
direkte overført fra Marx" egen analyse af tekstilindustrien i 1850'erne? 
Og betyder det, at alle i "vores” del af verden nærmest per definition er 
kapitalister, eftersom vi som samfund mere eller mindre direkte lever af 
den værdi, der produceres der? Eller er arbejdsstyrken i den vestlige del 
af verden mere præcist havnet i, hvad Christian Marazzi har kaldt fet 
skizofrent paradoks”,? hvor arbejderne, gennem deres egne pensions- 
fonde, er blevet deres egne de facto udbyttere? En arbejder kan bogstave- 
ligt talt miste sit job på grund af investeringsstrategier i kapitalfonde, der 
delvist ejes af arbejderne selv. Eller, en tredje variant: Bliver vi alle sam- 
men udbyttet på helt nye måder, når vi scanner vores egne varer i super- 
markedet, ordner vores egne banksager på nettet eller leverer økonomisk 
værdifulde data om vores egne aktiviteter til Facebook eller Google, der 
sælger dem videre til reklameindustrien? Endelig: Hvad betyder automa- 
tiseringen for merværdien — kan robotter producere merværdi, eller hvor 
går udbytningen hen, hvis automatisering ikke fremmer lighed? 


(Mærkeligt nok synes både ulighed og stress at øges, selvom automatise- 

ringen allerede er markant). Jeg har ikke præcise svar på disse spørgsmål, 
men jeg er overbevist om, at det vil være en god strategi for en marxistisk 
tilgang at besvare dem, hvis man ikke ønsker at gentage kommunismen i 
den bogstavelige betydning af at overføre de samme analyser og strategi- 
er, som Marx selv eller Lenin eller andre skabte, til nutidige problemer. 
Hvad, der må gentages, er selve den marxistiske analyses gestus i at iden- 
tificere aktuelle produktionsforhold og de konfliktuerende interesser i 
dem, som ikke nødvendigvis er tilgængelige for det blotte øje. Ved at 
fokusere på det præcise problem med merværdiproduktion i samtiden 
får man dermed også en indikation af, hvilke former for politisk hand- 
ling, man bør forfølge. Det gør det muligt at opfordre til forskellige eks- 
perimenter og opfindelser, nye kooperative produktionsformer, banksy- 
stemer, aktivisme osv., uden nødvendigt at insistere på den abrupte 
overtagelse af produktionsmidlerne ud fra en universel model baseret 
på, hvad det ville betyde at overtage en kulmine eller en industrifabrik. 
Fokusering på "kerneproblemet” gør det altså muligt at identificere 
forskellige forskningsområder og strategier, der er værd at følge, og det 
tillader samtidig, at man fokuserer mindre på forskellige abstrakte pro- 
blemer som fx afskaffelsen af privat ejendomsret. (Fra tid til anden bliver 
venstreorienterede politikere konfronteret med spørgsmål af typen: "Får 
jeg lov til at eje min egen tandbørste efter revolutionen?”). Hvis genstan- 
de, man ejer, er blevet tilvejebragt uden udbytning af andre mennesker, 
er der ingen grund til at mene, at man ikke skulle kunne være fuldstæn- 
dig legitim ejer af dem. Det kan ganske vist være vanskeligt at forestille 
sig, hvordan dette i realiteten skulle være muligt i en kapitalistisk natio- 
nalstat med multinationale virksomheder og komplicerede internationa- 
le handelsaftaler osv., fordi der netop altid er et spørgsmål, endda i andet 
eller tredje led, om, hvem der har arbejdet for at producere en bestemt 
vare, Men der er ingen modsigelse i at fastholde begrebet om en form for 
privat ejerskab, der er tilvejebragt gennem eget arbejde, udveksling, 


omfordeling, handel osv., så længe den privatejede genstand er produce- 


ret under ikke-kapitalistiske produktionsforhold. Spørgsmålet er med 
andre ord ikke, hvor meget man har lov til at eje, men hvordan man har 
lov til at eje. Faktisk kan problemet endnu engang vendes på hovedet: 
Det er netop den kommunistiske insisteren på afskaffelsen af merværdi- 
produktion, der muliggør en legitim form for privat ejerskab. (Karatani 
har en kortere diskussion af Marx” lidt mere forfinede distinktion mel- 
lem individuelt og privat ejerskab i tredje bind af Kapitalen, som han 
konkluderer på denne måde: "For Marx kom kommunisme til at betyde 
etableringen af en ny form for individuelt ejerskab, og dette skyldes, at 
han betragtede kommunisme som lig med et forbund af producentkoo- 


perativer [an association of producers” cooperatives].”Y" 


De essentielle biprodukter af merværdipro- 
duktion 

HVIS MAN BETRAGTER ARGUMENTET FRA DEN ANDEN ENDE, KUNNE 
kommunistisk liberalisme betyde, at hvor der end er en overtrædelse af 
menneskerettigheder, vil det være værd at undersøge spørgsmålet om 
merværdiproduktion. Det gamle slogan "følg pengene” er stadig en god 
indikation til at forstå mange spørgsmål, måske med tilføjelsen: "… og 
find merværdien”. Kritikken af den traditionelle marxisme for at være 
for éndimensionel og deterministisk er muligvis rigtig i forhold til en 
række spørgsmål, men økonomien bør ikke desto mindre betragtes som 


I" i den forstand, at den ikke bare 


et "proto-transcendentalt” spørgsmå 
udgør ét af en række forskellige perspektiver, man kan tage i betragtning 
ved siden af spørgsmål om kultur, religion, miljøet, feminisme osv. Den 
er ét af mange spørgsmål, men den bør altid eller næsten altid gives prio- 
ritet i politiske analyser. I forhold til migration har Zizek fx argumente- 
ret for, at enhver virkelig indsats for at løse den krise, der er opstået med 
flygtninge fra Syrien, migranter fra Afrika osv., må tage alvorligt i 


betragtning, hvordan man forandrer fundamentale strukturer inden for 


handel med naturressourcer, land grabbing, slavelignende arbejdsfor- 

hold osv.: "Den egentlige årsag til flygtninge er selve nutidens globale 
kapitalisme og dens geopolitiske magtspil. Får vi ikke rettet radikalt op 
på disse misforhold, vil indvandrere fra Grækenland og andre europæi- 
ske lande snart slutte sig til de afrikanske flygtninge”.> 

Det er ikke nok at behandle immigranter og flygtninge med respekt 
og værdighed, når de er dukket op i ens land; for konsistent at anvende 
det kantianske imperativ, må man arbejde for at afskaffe de produk- 
tions- og handelsformer, der tvinger dem ud af deres hjem i første 
omgang. (Det vil selvfølgelig ikke sige, at kulturelle og religiøse konflik- 
ter ikke også er væsentlige, men blot at det sandsynligvis altid er en god 
idé også at følge pengene, eller at "kulturelle konflikter” ofte er tæt for- 
bundne med økonomiske interesser). På samme måde er det ikke nok at 
fordømme racismen og chauvinismen i Donald Trumps Hvide Hus, 
hvis man ikke samtidig arbejder for at forandre den massive økonomiske 
ulighed og følelse af afmagt, der har bredt sig i USA, og som paradoksalt 
nok er en del af forklaringen på skabelsen af Donald Trump som poli- 
tisk fænomen. Selv i spørgsmål om ytringsfrihed vil jeg hævde (og har jeg 
argumenteret for andetsteds),”” at det ikke er nok at diskutere spørgsmål 
om moralitet og legalitet i forhold til visse begrænsninger i retten til at 
udtrykke sig frit, men at man også bør undersøge de ideologiske og øko- 
nomiske implikationer af de former for "privatisering af fornuften” (i 
den kantianske betydning), der har fundet sted overalt i det offentlige 
rum, inklusive på universiteterne. Min pointe som en "kommunistisk 
liberal” er ikke, at princippet om ytringsfrihed er et borgerligt fatamor- 
gana, der er opfundet for at få arbejderne til at fokusere på hadet til hin- 
anden eller en tredjepart i stedet for på deres egne, objektive interesser, 
men tværtimod at selve ideen om ytringsfrihed i den traditionelle bor- 
gerlige forstand hos Kant, Voltaire, Mill osv., kun virkelig kan forsvares, 
hvis den også inkluderer de økonomiske forudsætninger for at kunne 


tale frit. 

Et psykoanalytisk forbehold 

AT TALE OM "AFSKAFFELSEN AF MERVÆRDIPRODUKTION” SOM ET 
forsvar for menneskerettigheder bør imidlertid ikke forstås sådan, at når 
først den økonomiske udbytning er overvundet, vil vi alle leve i et har- 
monisk samfund uden nogen form for udbytning og dominans. 
Tværtimod har én af de postmarxistiske kritikker af økonomisk determi- 
nisme, nemlig den, psykoanalysen har leveret, fortsat en væsentlig pointe 
i forhold til visse irrationelle eller endda mørke tendenser til excesser og 
en vis hensynsløs galskab hos mennesket. I Kulturens byrde sagde Freud, 
at selvom han ikke vidste meget om økonomi, var han fuldstændig over- 
bevist om, at kommunisterne tog fejl, hvis de troede, at afskaffelsen af 
privat ejendomsret ville betyde overvindelsen af hierarkier og aggression. 
Aggression går forud for et hvilket som helst økonomisk system, og 
<danner bundfaldet i alle ømme og kærlighedsbetonede forhold mellem 
mennesker”.4 Selv hvis vi udskifter pointen om privat ejendomsret (jf. 
diskussionen af dette hos Marx og Karatani ovenfor) med afskaffelsen af 
merværdiproduktion, mener jeg, at Freuds principielle pointe forbliver 
den samme: Menneskelivet er gennemført seksualiseret, hvilket betyder, 
at det er gennemsyret af spørgsmål om kærlighed og had, excesser og til- 
bøjeligheder, der undslipper selv de mest velmente intentioner. Selv i et 
fuldstændig retfærdigt økonomisk system, hvor ingen har uretfærdige 
privilegier i forhold til andre, vil der derfor vedblive med at findes andre 
former for aggression og dominans, i særdeleshed i seksuelle forhold, 
hvor en anden form for fortrinsret er dominerende, fog den vil da blive 
kilde til den stærkeste misundelse og den heftigste fjendtlighed mellem 
de i øvrigt ligestillede mennesker”. Hos Lacan finder vi en direkte sam- 
menligning mellem Marx” begreb om merværdi og hans egen undersø- 
gelse af mer-nydelse, der synes at gennemsyre den menneskelige eksi- 
stens som sådan. Den drift mod vækst og profitskabelse, der driver kapi- 
talisten mod at forøge sin rigdom gennem uendelige gentagelser af P-V- 


P”-cyklussen (som beskrevet i Kapitalen), er ikke en drift mod bestemte 


IS 


objekter eller former for komfort, men snarere driftens irrationelle exces 
som sådan: den evige cirkulation omkring et mål, der kun kan nås ved 
aldrig at afslutte bevægelsen mod det. Denne drift har sit særlige udtryk i 
søgningen efter profit, men den har også mange andre udtryk, og det vil- 
le være naivt at tro, at den ville ophøre med at påvirke vores liv, blot for- 
di vi foretog et radikalt skifte i den politiske økonomi. 

Så her er, hvad jeg forstår ved kommunisme: Den er et nødvendigt 
middel til at skabe lige rettigheder for alle. Den er en organisationsform, 
der sikrer den bedst mulige fordeling af ansvar og rettigheder. Men den 
er ikke en ideel tilstand. Den er ikke en økonomisk eller politisk form, 
der vil overvinde forskelle, hierarkier eller aggression, og den vil skabe 
nye problemer med uretfærdighed. I kommunismen vil nogle menne- 
sker nyde godt af andres arbejde. Ikke nødvendigvis i den strengt marxi- 
stiske betydning af at blive frarøvet merværdien af deres arbejde, men i 
betydningen af simpelthen at arbejde, bidrage, stå op om morgenen, 
overholde deadlines og tage andres interesser i betragtning, mens andre 
glemmer eller undlader at gøre det samme. Der vil være forbrydelser og 
straf, immoralitet, uanstændighed og opportunisme. Kommunisme er 
ikke et romantisk begreb, der på en magisk måde får misundelse, jalousi 
og dovenskab til at forsvinde. Den er det nødvendige middel til at garan- 


tere grundlæggende menneskerettigheder for alle. 

Hvad er der blevet af de radikale kvinder i 


ÅNNE-SOPHIE SØRUP ER ER IKKE NOGEN TVIVL OM, AT DE INTELLEKTUELLE 
NIELSEN kvinder, som argumenterede for kvinders rettigheder og lige- 
27. AUGUST 2020 stilling mellem kønnene, blev betragtet som yderst radikale, 


ja endda revolutionære i det 17. og 18. århundrede. Alligevel finder vi 
stort set ingen af disse kvindelige tænkere i den forskningslitteratur, der 
beskæftiger sig med oplysningens radikale tænkere. Faktisk møder man 
stort set ingen kvinder, når man læser om den afgørende og banebryden- 
de bevægelse i filosofihistorien, som i dag er kendt som radical enlighten- 
ment, på dansk fradikal oplysning”. I stedet er det "store mænd” som 
Spinoza (1632—1677), Diderot (1713—1784), Lessing (1729—1781) og Baron 
d”Holbach (1723-1789), som pryder siderne i de efterhånden mange vær- 
ker, der er blevet forfattet om denne periode. I denne tekst vil jeg præ- 
sentere to metodiske overvejelser, der kan være med til at forklare, hvor- 
for der tilsyneladende ikke er nogen kvinder blandt Europas radikale 
oplysningstænkere, og hvad man kan gøre for at fremhæve radikale kvin- 
ders bidrag til denne bevægelse. De to problemer, som jeg vil beskæftige 
mig med, har jeg for klarheds skyld døbt ftjeklisteproblemet” og 
"hierarkiproblemet”,” 

Begrebet fradikal oplysning” blev først gjort populært af Margaret C. 
Jacob i 1981 med udgivelsen af værket The Radical Enlightenment: 
Pantheists, Freemasons and Republicans? Siden har debatten raset om, 
hvad der egentlig bør gælde som "radikal tænkning” i den filosofiske og 
historiske kontekst, som Europa udgør i det 17. og 18. århundrede. En af 
de mest indflydelsesrige indspark i debatten kommer fra Jonathan Israel, 
som i 2001 udgav bogen Radical Enlightenment: Philosophy and the 
Making of Modernity 1650—1750.2 I dette værk fremhæver Israel Spinoza 


som arketypen på den radikale oplysningstænker. Israel henviser her 

først og fremmest til Spinozas dengang kontroversielle religionskritik, 
hans metafysiske materialisme og hans rationalistiske opfattelse af 
Gud.? Men religion var ikke det eneste tema, der interesserede de radi- 
kale oplysningstænkere. Der er en række principper og ideer såsom 
demokrati, racemæssig og seksuel lighed; individuel livstilsfrihed; fuld- 
kommen tankefrihed, ytringsfrihed og pressefrihed” som alle gør sig 
gældende i radikale tekster fra denne periode.5 Alle disse træk er med til 
at definere, hvem der bliver betragtet som radikal. Derudover peger 
Margaret Jacob også på frimurerne og andre loger som steder, hvor radi- 
kal tænkning fandt sted, og et tilhørsforhold til sådanne hemmelige fore- 
ninger kan dermed også angive, at en given person er sympatisk overfor 
dengang progressive ideer som demokrati, religiøs tolerance og 
republikanisme.” Listen over "radikalitetsmarkører” er dermed meget 
lang, og enkelte markører kan endda siges i nogen grad at være i mod- 
strid med hinanden. Derfor er det så meget desto mere et afgørende 
metodisk spørgsmål, hvordan en person bliver kategoriseret som radikal 
oplysningstænker, hvilke kriterier, der bliver lagt vægt på og hvem, der 
bliver overset i denne kategorisering. Det er nogle af disse spørgsmål, jeg 


vil beskæftige mig med i løbet af denne tekst. 


Tjeklisteproblemet 

SOM SAGT FINDES DER ET HAV AF PRINCIPPER OG FILOSOFISKE IDE- 
er, som er relaterede til den radikale oplysningsbevægelse. Videnskab, 
rationalitet, uddannelse, liberalisme, materialisme, panteisme, autono- 
mi, revolution, skepticisme, tolerance, samt en skarp kritik af monarkiet, 
kirken og universiteterne er alle emner, ideer og idealer, som radikale 
filosoffer og politiske debattører var optagede af i disse to århundreder.” 
Derfor er det simpelthen ikke realistisk at forvente, at en given radikal 
tænker er radikal på alle disse områder. I virkeligheden var det meget 
normalt, at en forfatters "radikalisme på ét område (...) gik hånd i hånd 


med moderate holdninger på andre områder.” Dette gælder især radika- 

le kvinder, da kravene som bekendt er udformet ud fra mandlige radika- 
le tænkere som Spinoza, Diderot og Baron d' Holbach (1723—1789), der 
som oftest havde andre interesser end kvindelige radikale forfattere, som 
i højere grad var motiverede af politiske spørgsmål såsom ligestilling 
mellem kønnene, universel ret til uddannelse og økonomisk frihed, og 
som ikke nødvendigvis bekymrede sig i samme grad om abstrakte, meta- 
fysiske debatter. Forsker i historie og kønsstudier Jennifer Davis forkla- 
rer, hvilke konsekvenser tjeklistetilgangen har for opfattelsen af kvinde- 
bevægelsen i det 17. og 18. århundrede.? Hun skriver, at hvis radikal 
oplysning bliver forstået som en "tjekliste af overbevisninger” så kan det- 
te bevirke, at vi "taber nogle af de vigtigste og mest indflydelsesrige for- 
talere for kvinders rettigheder fra denne periode af syne.” Hvis vi i ste- 
det fokuserer på at anerkende specifikke radikale træk i disse kvinders 
skrifter, så vil deres radikalisme få muligheden for at skinne igennem 
uden at blive overskygget af andre overbevisninger, der i dag bliver 
betragtet som konservative eller reaktionære. Det gælder blandt andre 
pietisterne og andre politiske og religiøse grupper såsom kvækerne, der 
var yderst kritiske overfor deres samtids verdensforståelse og kirkens 
udlægning af kristendommen, men som ofte bliver overset pga. deres 
religiøsitet, hvilket leder forskere til at kategorisere dem som 
konservative.” Jeg vil komme tilbage til dette problem senere i teksten. 
Der er en herskende tendens til at ville identificere fuldt ud radikale 
individer i filosofihistorien; altså filosoffer, hvis samlede opus er gen- 
nemsyret af radikalitet. Man forsøger altså at "kategorisere individer 


PD?) 


som enten 'radikale” eller "moderate" ” i stedet for at identificere enkelt- 
stående radikale principper hos den givne forfatter.” Men hvorfor er 
dette overhovedet et problem? Og hvorfor er det et specifikt feministisk 
problem? Det første problem, der opstår, når man tager denne tilgang 
til radikale tænkere i oplysningstiden, er først og fremmest, at det er 


meget sandsynligt, at man kommer til at fremstille et misvisende og 


unuanceret billede af den givne tænker. Som Martin Mulsow påpeger, 

er det meget sjældent, at en tænker er radikal på alle områder i sin 
tænkning.” Hvis man eksempelvis insisterer på at portrættere Spinoza 
som en gennemført radikal tænker, så kræver dette, at man ignorerer 
nogle dele af hans værker. Det gælder bl.a. den demokratimodel, han 
fremlægger i Tractatus Politicus (1675—76), som udelukker kvinder, tjene- 
stefolk, kriminelle og folk, der ikke "lever retskaffent” fra demokratisk 
deltagelse.'f Eller argumentet fra Tractatus Theologico-Politicus (1670) 
for, at staten bør have fuld autoritet over religiøse anliggender, hvilket i 
høj grad er i strid med Spinozas ellers progressive forsvar for religiøs fri- 
hed og tolerance. Det er nødvendigt at se bort fra disse og lignende 
moderate eller sågar konservative argumenter, hvis man ønsker at frem- 
stille et ensartet billede af Spinoza som en radikal filosof. I værste fald 
kan man risikere, at sexistiske eller racistiske overbevisninger ikke blot 
bliver ignoreret, men i stedet set som fuldt ud forenelige med et radikalt 
oplysningsideal. 

Det specifikt feministiske i denne kritik er først og fremmest, at kvin- 
der i højere grad bliver sorteret fra, fordi de ikke kommer som en kom- 
plet pakke (altså ikke er radikale nok), hvor mandlige filosoffers mang- 
lende radikalitet på enkelte områder langt oftere bliver ignoreret. Der 
lader altså til at eksistere en vis modvilje mod at inkludere kvinder i den- 
ne eksklusive klub, hvorfor kravene lader til at være højere for kvindelige 
medlemmer end de mandlige. Derudover er det bemærkelsesværdigt, 
hvilke radikale ideer, der lettest lader sig ignorere, når filosofihistorikere 
skal klassificere en tænker som en del af denne bevægelse. Her er der 
nemlig tendens til, at temaer som race og køn bliver anset som mindre 


vigtige end f.eks. religion. 


Hierarkiproblemet 
TJEKLISTEPROBLEMET ER IKKE DET ENESTE METODISKE PROBLEM, 


der står i vejen for inklusionen af flere kvinder i dette filosofihistoriske 

narrativ. Selv hvis man opgiver ideen om, at en radikal tænker skal leve 
op til alle kravene for, hvad det vil sige at være radikal (hvilket langt de 
fleste forskere gør i praksis), så lader det stadig til, at der er enkelte træk, 
der bliver vurderet som vigtigere end andre. Det er det, jeg kalder 'hie- 
rarkiproblemet”. Enkelte radikale oplysningsidealer rangerer højere end 
andre på den fornævnte 'tjekliste”, og hvis en given filosof repræsenterer 
netop disse værdier, så kvalificerer de vedkommende til titlen "radikal. 
Der er især ét tema, der har forrang over alle andre i forskningslitteratu- 
ren, og det er religionskritikken. Som allerede nævnt spiller Spinozas for- 
hold til Gud en afgørende rolle i Jonathan Israels toneangivende bog fra 
2001. Men Israel er ikke den eneste, der betoner religionskritik som det 
mest afgørende kriterie for, hvad der kan betegnes som eksempler på 
radikal oplysning. En afstandtagen fra kirkens dogmer og de gejstliges 
autoritet er konsekvent blevet udnævnt som værende den vigtigste mar- 
kør for, hvornår der er tale om radikale ideer og ikke blot "moderate” 
oplysningstanker.”” 

Det er ikke så mærkeligt, at religionskritik spiller en så afgørende rolle 
i forskningslitteraturen om oplysningstiden, når man ser på de pointer 
og værdier fra oplysningstiden, som har overlevet op til i dag. Her er det 
især grundlæggelsen af vores moderne videnskabsopfattelse, der bliver 
set som dét afgørende og vedblivende træk, som oplysningen har bidra- 
get med til vores moderne samfund. Men sekulariseringen af vores 
vidensproduktion er langt fra den eneste idé, der kan spores tilbage til 
denne tid. Mange af den vestlige verdens politiske idealer har også ophav 
i den tidlige moderne periode; idealer så som tankefrihed, menneskeret- 
tigheder og lighed mellem mennesker. Disse idealer er centrale i værker 
af europæiske kvindeforkæmpere som Marie de Gournay (1565—164s5), 
Dorothea Christiane Erxleben (1715—1762) og Mary Wollstonecraft 
(1759—1797). Men selvsamme værdier bliver ofte overskygget i forsknin- 
gen om radikal oplysning af et fokus på ateisme, materialisme og kritik 


af organiseret religion. Resultatet er, at "ifølge de krav, som de fleste for- 

skere, der arbejder med radikal oplysning, tilslutter sig, så er de fleste 
feminister fra det 18. århundrede ikke radikale,” fordi deres kamp for lig- 
hed ikke involverer en tro på "panteisme, republikanisme, eller 
libertinisme.””? Dette syn er udbredt, selvom kvindebevægelsens politi- 
ske mål fordrer en radikal gentænkning og reorganisering af samfundet i 
lige så høj grad som en panteistisk, deistisk eller ateistisk position overfor 
religionen.” 

Men hvorfor rammer det især kvinderne så hårdt, at det specifikt er 
religionskritik, der spiller en så afgørende rolle i klassificeringen af radi- 
kale tænkere? Det skyldes blandt andet, at religionen var en vigtig fri- 
plads for mange kvinder i det 17. og 18. århundrede. Eksempelvis var 
positionen som nonne i mange århundrede én af de få måder, hvorpå 
kvinder kunne få mulighed for at uddanne sig og endda få lov at skrive 
og nogle gange udgive deres egne tekster.” Derudover spillede Biblen 
en vigtig rolle i kvinders argumentation for ligeberettigelse. Mange af de 
mest berømte fortalere for kvinders ret til f.eks. uddannelse og aktiv 
politisk deltagelse, såsom Christine de Pizan (1564-ca. 1430), Isotta 
Nogarola (1418—1466), Anna Maria van Schurman (1607—1678) og Mary 
Astell (1666—1731), byggede i høj grad deres argumenter på 
bibelpassager” , hvori det eksempelvis blev beskrevet, hvordan Gud 
skabte mænd og kvinder som ligeværdige væsner, eller hvor fromme 
kvinder, der spillede en vigtig rolle for kristendommens udbredelse, blev 
fremhævet og rost for deres feminine dyder. Ved at referere til Guds ord 
og kirkens autoritet, øgede de sandsynligheden for, at deres budskab 
mødte velvilje hos de konservative kræfter i samfundet, som de ønskede 
at overbevise. Da det som oftest var religiøse tekster, som datidens kvin- 
der fik lov til at læse og beskæftige sig med, er der heller ikke noget at sige 
til, at mange intellektuelle kvinders primære interesse var teologien, og 
at deres adgang til filosofiske og politiske spørgsmål derfor blev kanalise- 
ret igennem den kristne lære. Mandlige lærde var derimod velkomne på 


universiteterne og blev i den forbindelse konfronteret med både før-kri- 

stelig filosofi og moderne religionskritiske strømninger. At definere reli- 
gionskritikken som en iboende del af det at være en radikal tænker er på 
den måde et udtryk for en grundlæggende kønnet opfattelse af radikalis- 
me. Dermed ikke sagt, at det ikke var ekstremt radikalt at kritisere den 
kristne kirke i det 17. og 18. århundrede — for det var det. Men i og med 
at netop denne form for radikalisme bliver selve kriteriet for radikal 
tænkning, så indskrives den kønnede realitet, at kvinder i langt højere 
grad drog fordel af kirken end af de eksisterende politiske institutioner, i 
kategoriseringen. Kvindernes samfundsomvæltende ideer bliver dermed 
nedtonet til fordel for en ateistisk radikalisme, der måske bedre stemmer 
overens med vores moderne verdensopfattelse i dag. 

Det er generelt bekymrende, hvor lavt i hierarkiet spørgsmålet om 
kvinders og racialiserede minoriteters undertrykkelse befinder sig. På 
trods af at lighed og personlig frihed er to af de politiske grundtanker i 
den radikale oplysningsbevægelse, så betragtes radikale filosoffers sexis- 
me og racisme ikke som en stor forsyndelse mod deres overordnede pro- 
jekt. Som den franske filosof Michele le Dæuff påpeger i sin fremragen- 
de bog Hipparchia's Choice fra 1991, så er det ofte tilfældet, fat de almin- 
delige standarder for et filosofisk arbejde sædvanligvis bliver opgivet af 
alle forfattere, så snart det drejer sig om kvinder.” Det er ikke unor- 
malt, at man finder indskudte sætninger, der afviser kvinders evne til at 
tænke eller handle selvstændigt, i tekster skrevet af mænd, der senere er 
blevet prist for at være progressive, demokratiske forfattere. For eksem- 
pel bliver den religionskritiske Denis Diderot, der er bedst kendt for sit 
arbejde som redaktør på /"'Encyclopédie (1751—1780), ofte betragtet som 
en af de forfattere, "der bedst opsummerer radikal tænkning i den tidlige 
oplysningsæra,””% men når det gælder spørgsmålet om kvinders rettighe- 
der, evner og værd (som Diderot i 1772 skrev om i essayet Sur les fem- 
mes),”" så ser vi pludselig grænserne for hans kritiske sans. Forfatteren til 
bogen Sexual Politics in the Enlightenment,”” Mary Trouille, skriver om 


denne lille tekst på kun syv sider, at den "mere end nogen anden passage 

fra perioden [...] illustrerer, hvordan en af de mest progressive tænkere i 
oplysningstiden forblev fanget i sin tids gynofobiske mentalitet.”?? Hun 
kalder essayet et "kompendie af misogyne myter og stereotyper,” i hvil- 
ket Diderot tegner et billede af "kvinders gådefuldhed og stædighed, 
deres ukuelige nysgerrighed og snakkesalighed, deres uvidenhed og for- 
fængelighed, deres irrationalitet og tilbøjelighed til hysteri, deres mysti- 
ske kræfter og hævngerrige planer om at dominere mænd.”>7 Selvom 
Diderot selv anså sit essay som en hyldest til kvinder, så var det i høj grad 
en hyldest til status quo og den traditionelle kønsfordeling, der ikke lige- 
frem betød frihed og lighed mellem kønnene. Dette er blot ét eksempel 
på en radikal tænker, hvis radikalisme ikke nåede ind på det kønspoliti- 
ske område. Men denne form for inkonsistens er ikke atypisk og den bli- 
ver desværre alt for ofte affejet som værende uvigtig eller historisk betin- 
get. Det er denne hyppige dobbeltmoral, som vi bliver nødt til at gøre 
op med. Dermed er ikke ment, at den ateistiske og nytænkende Diderot 
ikke længere skal betragtes som radikal; med afskaffelsen af ftjeklistelo- 
gikken”, så bør det ikke længere være nødvendigt for en tænker, at ved- 
kommende lever op til alle krav for den ideelle radikale filosof. Diderots 
og Spinozas religionskritik bør anerkendes for deres dristighed, men 
ligeledes bør Ancangala Tarabottis kritik af faderlig autoritet, Mary 
Astells kritik af ulighed mellem kønnene eller Dorothea Erxlebens kritik 
af kvinders udelukkelse fra uddannelsesinstitutionerne hyldes for deres 
fremsynethed.” Radikaliteten af denne kritik bør ikke affejes, blot fordi 


afsenderen er troende. 


Filosofihistorien som dommer: Om klassifice- 
ringens kraft 

MEN HVORFOR ER DET EGENTLIGT SÅ VIGTIGT, AT DISSE KVINDER 
bliver kategoriseret netop som radikale oplysningstænkere? Hvorfor kan 


de ikke blot blive betegnet som proto-feminister eller politiske debattø- 

rer? Det er der flere grunde til. Først og fremmest har titlen som radikal 
oplysningstænker udviklet sig til at være en slags ærestitel i den filosofihi- 
storiske forskning. Disse personer bliver betragtet som forløbere for den 
politiske, videnskabelige og sekulære udvikling, der har skabt Europa, 
som det ser ud i dag. Det er derfor vigtigt at pointere, at der også har 
været kvinder med i denne udvikling, og disse kvinder fortjener lige så 
vel som deres mandlige kollegaer at blive anerkendt for dette bidrag. 
Derudover ville dét, at vi inkluderer tidlige feminister i denne filosofihi- 
storiske kategori, betyde, at vi bliver tvunget til at indse, at de proto- 
feministiske værdier, som de kæmpede for, udgør en væsentlig del af 
oplysningsprojektet; og at spørgsmålet om køn og ligestilling ikke er en 
påklistret politisk nichesag, men en sag, der når ind til kernen af vores 
samfundsorden. Desuden ville det betyde et højnet fokus på, hvordan 
mange anerkendte oplysningsfilosoffer ikke var tilhængere af kvindernes 
emancipationsprojektet, men endda aktivt modarbejdede dette.”? Hvis 
vi anser kønsmæssig ligestilling som en fundamental del af det radikale 
oplysningsprojekt, så bliver Spinozas eller d'Holbachs sexisme en reel 
mangel hos dem som radikale tænkere i stedet for en tilfældig forseelse. 
Det er klart, at deres valg langt hen ad vejen var i trit med folkestemnin- 
gen på tidspunktet, men for en gruppe mennesker, der alle bryster sig af 
at være filosoffer og af at betvivle tidens doxa, så må denne forklaring 
ikke stille os tilfredse. Kristendommen var ligeledes en accepteret over- 
bevisning blandt langt den største del af den europæiske befolkning 
(være det den katolske, reformerte eller calvinistiske), men her lykkedes 
det alligevel denne exceptionelle gruppe mennesker at tænke selvstæn- 
digt og være kritiske. 

Filosofihistorisk klassificering er og bliver en kompliceret affære, hvor 
den enkelte filosofihistorikers personlige interesser, tilhørsforhold, samt 
politiske og religiøse overbevisninger påvirker resultatet. Derfor er det 
vigtigt igen og igen at komme tilbage til disse klassificeringer, og spørge 


kritisk til deres oprindelse og til hvilke værdier, de udtrykker. De sidste 

40 år har radikal oplysning været ensbetydende med panteistisk materia- 
lisme og republikanisme, men har disse to metafysiske og politiske posi- 
tioner patent på denne titel? Ved at stille spørgsmålstegn ved måden, 
hvorpå vi analyserer og kategoriserer tænkere, filosoffer og politiske 
aktører fra denne periode, kan vi åbne for en mere mangfoldig og repræ- 
sentativ forståelse af radikalisme i det 17. og 18. århundrede. Det er, hvad 
jeg har forsøgt at bidrage til ved at fremstille disse to metodiske proble- 
mer under navnene 'tjeklisteproblemert” og 'hierarkiproblemet'. Jeg har 
argumenteret for, at principper som for eksempel lighed og autonomi 
bør vægtes lige så højt som religionskritikken i filosofihistorisk klassifice- 
ring, da de ligeledes udgør nogle af de filosofiske kerneværdier, som 
oplysningstanken bygger på. Hvis det var disse værdier, vi vægtede højest 
i stedet for panteistisk-materialisme eller kritik af den kristne kirke, så 
ville Spinoza pludseligt ikke længere blive betragtet som dén radikale 
oplysningstænker par excellence, eftersom han mente, at "kvinder ikke, 
fra naturens side, besidder rettigheder på lige fod med mænd, men at de 
i stedet nødvendigvis underordnes mænd.” Ej heller ateisten Baron 
d'Holbach, som af Mulsow bliver kaldt den filosofiske radikalismes "kri- 
tiske højdepunkt.” For d”Holbach troede hverken på naturlig eller kul- 
turel lighed mellem mennesker — hverken i forhold til køn, race eller 
klasse.” Vi må spørge os selv, hvorfor vi er i stand til at se igennem fin- 
gre med sexistiske udtalelser og en grundlæggende inegalitær verdensop- 
fattelse, når lighed, ligesom sekularisme, er en af oplysningstidens vigtig- 
ste demokratiske dyder. Hvis Spinoza, Diderot og d'Holbach fortsat 
skal prises for deres radikale synspunkter, så burde vi ligeledes anerkende 
den nytænkende og samfundsomvæltende kraft, som kan findes i tidlige 
moderne værker af kvindeforkæmpere såsom Bathsua Makin, Gabrielle 
Suchon og Damaris Masham. For det er radikale kvinder som dem, der 
har kridtet den bane op, som også vor tids feministiske kampe bliver 


udkæmpet på. 


27 


Noter 


Disse to begreber bygger på arbejde jeg præsenterer i en artikel, der i skrivende stund er til 
fagfællebedømmelse i et andet tidsskrift. 

Margaret C. Jacob, The Radical Enlightenment: Pantheists, Freemasons and Republicans. 
3. (London: George Allen & Unwin, 1981). 

Jonathan Israel, Radical Enlightenment: Philosophy and the Making of Modernity 1650 — 
1750 (Oxford: Oxford Univ. Press, 2001). Israel har sidenhen udgivet en række bøger som 
del af dette projekt: Enlightenment Contested (2006), A Revolution of the Mind: Radical 
Enlightenment and the Intellectual Origins of Modern Democracy (2010), Democratic 
Enlightenment (201), Revolutionary Ideas (2014) og The Expanding Blaze (2017). 

Israel, Radical Enlightenment, 159—74. 


5. Jonathan Israel, A Revolution of the Mind: Radical Enlightenment and the Intellectual 


IO. 


II. 


12. 
13. 
14. 


IS. 


Origins of Modern Democracy (Princeton, N.J: Princeton University Press, 2010), vii—viii. 
Jacob, Radical Enlightenment, 1981. Dette og alle følgende engelske citater er oversat til 
dansk med henblik på at opnå en mere letlæselig og flydende tekst. 

Frederik Stjernfelt, f "Radical Enlightenment”: Aspects of the History of a Term”, i 
Reassessing the Radical Enlightenment, edited by Steffen Ducheyne (London ; New York: 
Routledge, Taylor & Francis Group, 2017), 80—103. 

Martin Mulsow, "The Radical Enlightenment: Problems and Perspectives” i Concepts of 
(radical) Enlightenment: Jonathan Israel in Discussion, redigeret af Frank Grunert (Halle: 
Mitteldeutscher Verlag, 2014), 81—94, 81—82. 

Af Davis kaldet "package logic”-problemet. Se Jennifer J. Davis, "The Radical 
Enlightenment and Movements for Women's Equality in Europe and the Americas (1673— 
1825)”, i Reassessing the Radical Enlightenment, redigeret af Steffen Ducheyne (London ; 
New York: Routledge, Taylor & Francis Group, 2017), 292—308, 294. 

Davis, "Women's Equality”, 293. 

Se bl.a. Margaret Hope Bacon, /Mothers of Feminism. The story of Quaker Women in 
America (San Francisco: Harper and Row Publishers 1986); Wolfgang Breul, Marcus 
Meier, og Lothar Vogel, red. Der radikale Pietismus: Perspektiven der Forschung 
(Gåttingen: Vandenhoeck & Ruprecht, 201). 

Davis, "Women's Equality”, 293—94. 

Mulsow, "The Radical Enlightenment”, 81—82. 


Benedictus de Spinoza, "Political Treatise”, i The Collected Works of Spinoza, Volume II, 
redigeret af Edwin Curley, (Princeton: Princeton University Press, 2016), 602—603. 
Benedictus de Spinoza, "Theological-Political Treatise”, i The Collected Works of Spinoza, 
Volume II, redigeret af Edwin Curley (Princeton: Princeton University Press, 2016), 332— 


344. 


28 


16. 


17. 


18. 
19. 


20. 


21. 


22. 


23. 
24. 


25. 


26. 


7: 
28. 


20. 


Se bl.a. Haggag Ali, "Radical Enlightenment”, i /Mapping the Secular Mind: MModernity's 
Quest for at Godless Utopia (International Institute of Islamic Thought, 2013), 39—64; 
Nancy Levene. "Spinoza the Radical”, i Reassessing the Radical Enlightenment, redigeret 
af Steffen Ducheyne (London; New York: Routledge, Taylor & Francis Group, 2017), 
107—27; Mulsow, "Radical Enlightenment”, 81—94; Carl Niekerk. "Introduction: How 
Radical Was the German Enlightenment?”, i The Radical Enlightenment in Germany: A 
Cultural Perspective (Leiden: Brill-Rodopi, 2018), 1—46. 

Harvey Chisick, "Of Radical and Moderate Enlightenment”, i Reassessing the Radical 
Enlightenment, redigeret af Steffen Ducheyne (London ; New York: Routledge, Taylor & 
Francis Group, 2017), 61—79. 

Davis, "Women's Equality”, 293. 

Alle tre ismer bliver forbundet med radikal oplysning, og Spinoza bliver sågar betragtet 
som både panteist og ateist af forskellige filosofihistorikere, selvom panteismen per defini- 
tion indebærer en tro på Gud (om end ikke den bibelske), hvorimod ateismen afviser eksi- 
stensen af Gud. Der sker altså, at der er en lige så stor afstand mellem de såkaldt radikale 
tænkere, som der er mellem radikale og moderate tænkere. For en fortolkning af Spinoza 
som ateist se Israel, Radical Enlightenment, kap. 8. og som panteist se Jacob, Radical 
Enlightenment, Introduction”. 

Flere proto-feministiske tekster er skrevet af nonner og abedisser såsom Héldise (ca. 1100 
-164), Ana de San Bartolomé (1549—1626) og Arcangela Tarabotti (1604—1652). 

Teologen Elisabeth Gåssmann analyserer brugen af kristne argumenter i bøgerne Kennt 
der Geist kein Geschlecht? (Minchen: Iudicium, 1994) og Eva — Gottes MMeisterwerk 
(Minchen: Iudicium, 2000). 

Michele le Dæuff. Hipparchia's Choice: An Essay Concerning Women, Philosophy, Etc. 
(New York: Columbia University Press, 2007), 70. 

Israel, Radical Enlightenment, 704. 


Denis Diderot, and Ligaran, Sur les Femmes (Ligaran Éditions, 2019). 


Mary Seidman Trouille, Sexual Politics in the Enlightenment: Women Writers Read 
Rousseau (Albany: State University of New York Press, 1997). 

Mary Seidman Trouille, "Sexual/Textual Politics in the Enlightenment: Diderot and 
d”Epinay Respond to Thomas's Essay on Women”, Romanic Review 85, nr. 2, (1994); 197. 
Trouille, fSexual/Textual Politics in the Enlightenment”, 197. 


Arcangela Tarabotti, Paternal Tyranny, oversat og redigeret af Letizia Panizza (Chicago: 
University of Chicago Press, 2004); Mary Astell, Political Writings, redigeret af Patricia 
Springborg (Cambridge; New York: Cambridge University Press, 1996); Dorothea 
Christiane Erxleben, Grzindliche Untersuchung der Ursachen, die das weibliche Geschlecht 
vom Studiren abhalten (Hildesheim; New York: Olms, 1975). 

Det gælder blandt andet Spinoza, som skrifteligt gjorde udtryk for den holdning, at kvin- 
der var mænd underlegne i flere afgørende henseender og derfor burde udelukkes fra 


demokratiske processer. Se Spinoza, "Political Treatise”, 603. 


29 


30. 


31. 


32. 


Spinoza, "Political Treatise”, 603. Se også Beth Lord, "Spinoza on natural inequality and 
the fiction of moral equality”, i Reassessing the Radical Enlightenment, redigeret af Steffen 
Ducheyne (London; New York: Routledge, Taylor & Francis Group, 2017), 56. 

Martin Mulsow. Enlightenment Underground: Radical Germany, 1680—1720 
(Charlottesville: University of Virginia Press, 2015), 2. 

Chisick, "Radical and Moderate Enlightenment”, 66—67. 


30 


Tænkning i planetens skygge: Eugene 
Thacker og kosmisk pessimisme 


MARTIN HAUBERG- MERIKANSKE EUGENE THACKER ER NIHILIST OG KOSMISK 
LUND LAUGESEN pessimist; to filosofiske betegnelser, som i øjeblikket vinder 
27. AUGUST 2020 indpas i visse intellektuelle og kunstneriske miljøer. 


Betegnelserne navngiver en aktuel tendens i tidsånden og betoner samti- 
dens opmærksomhed på planeten Jorden som selvstændig eksistens og 
det ikke-menneskelige i det hele taget. Inden for både filosofi, film, 
kunst og litteratur har vi i løbet af de sidste 10—15 år været vidne til en 
eksplosion af udgivelser, som beskæftiger sig med emner, der traditio- 
nelt har befundet sig på naturvidenskabernes revir. Den grunderfaring, 
som de humanistiske og kunstneriske discipliner nu for alvor er begyndt 


at beskæftige sig med, har Thacker programmatisk formuleret således: 


Men i det mindste inden for naturvidenskaberne og vores hverdagslige inter- 
aktioner er der en minimal anerkendelse af noget andet derude, som ikke 
bare er os eller vores. De mest ekstreme eksempler på, at vi bliver mindet om 
dette, er naturkatastrofer, som ikke er planlagt, ikke er ønsket og som åben- 
lyst portrætterer en form for ondsindet destruktiv kvalitet ved den verden, 
som vi har skabt eller bygget op. Selvfølgelig er naturkatastrofer ikke ondsin- 


RENE 2 I 
dede, men de bare er og er indifferente, og det er det sværeste for os at fatte. 


Thackers udgivelseskanaler har indtil videre ikke primært været de tradi- 
tionelle tidsskrifter, som universitetsfilosoffer på det globaliserede 
vidensmarked orienterer sig efter, men derimod akademisk uafhængige 
undergrundsforlag som Zero Books, Univocal Publishing, Schism 
Press2 og Repeater Books. Han har desuden givet en række interviews i 
mere eller mindre undergrundsagtige online tidsskrifter, hvor han som 
regel har formuleret sine filosofiske, kunstkritiske og neo-eksistentialis- 


tisk mystiske perspektiver med en for ham vanlig mørk begejstring, 

karakteristisk for hans psyke og sjæl. I anledning af, at Thackers til dato 
vigtigste og mest udbredte bog I denne planets støv: Filosofiens horror 
netop er udkommet i dansk oversættelse på Forlaget Mindspace,” vil jeg 
i det følgende forsøge at åbne døren på klem ind til Thackers filosofiske 
mareridtsverden, hvor virkeligheden er ligeglad med menneskene, og 
menneskene selv skrives frem som ubetydeligt omkringsvævende 
støvfnug et tilfældigt sted i udkanten af verdensaltets labyrint. I The 
MMatrix fra 1999 siger Morpheus i et Jean Baudrillard-inspireret øjeblik 
til Neo: "Welcome to the desert of the real.” Til sammenligning synes 
læseren i Thackers dystre bøger vedholdende at blive mødt med et H.P. 
Lovecraft-inspireret: "Welcome to the void of the cosmos.” Der er såle- 
des tale om en initiering i det egentligt virkelige, en skriftlig fremmaning 
af en filosofisk grunderfaring, som i læserens møde med Thackers tekst, 
ligesom i Neos møde med Morpheus' tale, har potentialet til at udgøre 
et horribelt metafysisk chok. Jeg er af den overbevisning, at der i bedste 
fald vil være tale om en veritabel rystelse af flere af de fundamenter, som 
karakteriserer vor samtids holdningsmæssige ståsteder, men måske i sær- 
deleshed den dovne socialkonstruktivisme, som ligger til grund for f.eks. 
den voldeligt ignorante klimaskepticisme og de umodent krampagtige 
manifestationer af identitetspolitik. Inden jeg imidlertid introducerer 
yderligere til Thackers tankeverden og forklarer, hvad vi nærmere skal 
forstå ved nihilisme og kosmisk pessimisme, samt hvordan disse kom- 
mer til udtryk i I denne planets støv, vil jeg lade mit essay begynde med 
en kort baggrundsfortælling om konteksten for Thackers opkomst og 
popularitet for både at motivere og kontekstualisere hans relevans og 


aktualitet. 


e e 3 
TIpholding the Autonomy of Reality” 
SIDEN DEN FILOSOFISKE PARAPLYBEVÆGELSE SPEKULATIV REALIS- 
me entrerede åndslivets scene i 2007,” har Thacker været en medrejsen- 


de, en randfigur, som ikke af den grund har ydet mindre indflydelse end 

bevægelsens centrale medlemmer. Mens Quentin Meillassoux, Graham 
Harman, Timothy Morton og andre har nydt godt af en stadig stigende 
akademisk opmærksomhed og behandling inden for universiteternes 
vægge, har Thackers impact i høj grad ladet sig bemærke uden for den 
akademiske verden, nemlig inden for (populær)kulturens domæne. Nic 
Pizzolatto, ophavsmanden til HBO-succesen True Detective med 
Woody Harrelson og Matthew MacConaughey i hovedrollerne som det 
umage politimakkerpar Marty og Rust, har fremhævet, at han i høj grad 
var inspireret af netop det værk af Thacker, som nu foreligger på dansk: 
I denne planets støv.” Denne indflydelse er langtfra tilfældig og giver for 
så vidt god mening, såfremt man besinder sig på, hvordan tidsånden 
ellers har udviklet sig i løbet af de sidste to årtier. Præget af omsiggriben- 
de klimaangst, katastrofebevidsthed samt undergangsdystopiske og 
postapokalyptiske fantasier har tidsånden siden årtusindeskiftet frem- 
bragt en lang række kulturelle succeser, som har indstiftet nye koordina- 
ter for menneskene at orientere sig efter. Tænk blot på Roland 
Emmerichs film The Day after Tomorrow fra 2004, Cormac McCarthys 
roman The Road fra 2006, Bjårks album Biophilia fra 201 og Jeff 
Vandermeers roman Annihilation fra 2014, som blev filmatiseret af Alex 
Garland i 2018. Fra den amerikanske populær- og hollywoodkultur har 
vi desuden set en stribe af stjerner så forholdsvist forskellige som Pamela 
Anderson, Joaquin Phoenix, førnævnte Woody Harrelson, Leonardo 
DiCaprio og Billie Eilish råbe op på sociale medier og til awardshows om 
den planetære klimakrise og det presserende behov for grøn omstilling 
på alle fronter. Tænk også på de i dansk sammenhæng mange digtsam- 
linger og romaner, der i løbet af 10'erne har beskæftiget sig indgående 
med menneskets indfældethed i en natursammenhæng, som vi på for- 
skellige måder kapitalistisk-økonomisk og teknisk-videnskabeligt er ble- 
vet fremmedgjort fra. Senest har vi i Danmark, England og andre lande 
været vidner til en voksende offentlig tilstedeværelse af aktivisterne i 


Extinction Rebellion og deres kunstneriske og performanceprægede 

form for aktivisme.” Der er ingen tvivl om, at tidsånden er i grøde og 
meget er under opsejling. Jeg vil hævde, at Thacker har vist sig at være en 
af de filosofiske seere eller mystikere, der virkelig har formået at frem- 
skrive en af samtidens centrale grundstemninger: sørgmodigheden over, 
at planetens livsgrundlag svinder ind og går bort. Melankolien over, at 
Jordens biosfære er syg pga. menneskenes århundredelange teknologisk- 
videnskabelige og kapitalistisk-produktive rovdriftsagtige udpining. 
Dette gennemgående tema i Thackers tænkning kommer bl.a. til udtryk 
i hans mobilisering af begrebet fverden-uden-os”, et udtryk lånt fra 
videnskabsjournalisten Alan Weisman, som han bruger til at italesætte 
virkeligheden uden hensyn til eller interesse for, hvordan vi som menne- 
sker tænker, føler og handler i den. Thackers I denne planets støv kan 
således siges at rumme en forhåbningsløs, umenneskelig filosofi, der 
konceptuelt modsvarer den udsigtsløshed, som mange mennesker ople- 
ver som reaktion på spændingen mellem, på den ene side, en kun pseu- 
do-handlende politisk-økonomisk elite og, på den anden side, et histo- 
risk presserende problemkompleks bestående af bl.a. global opvarm- 
ning, stigende økonomisk ulighed, svækkelse af demokratiske institutio- 
ner og kapitalistisk infiltrering af offentlige organer (neoliberalisme). 

I skrivende stund er Danmark endnu delvist lukket ned som politisk 
reaktion på COVID-19-pandemien, der i foråret 2020 hærgede i mange 
af verdens lande. Den massive mediedækning af dette coronavirus, som 
uden stemme, bevidsthed og proklameret idé spreder sig vildt og blindt 
blandt menneskene, er endnu et eksempel på, hvordan vi lever i en tid 
med en voksende bevidsthed om, at vores eksistensgrundlag i virkelighe- 
den er usikkert og dybt kontingenspræget, samt at rædslerne altid lurer i 
kulissen uafhængigt af konventioner og kontrakter. Det er i denne sam- 
menhæng vigtigt at understrege, at det i visse tilfælde ikke så meget er de 
udefrakommende trusler selv, der udgør rædslerne, men at det derimod i 
højere grad er de midler, som menneskene politisk og samfundsmæssigt 


tager i brug for at afværge truslerne, der vækker den egentlige rædsel. 

Hvordan tidsånden vil vise sig at respondere på coronakrisen, har vi 
endnu til gode at finde ud af, men sikkert er det, at der nok skal komme 
både film, romaner, teater, poesi, filosofi og musik ud af de voldsomme 
erfaringer, som mange gør sig for tiden: erfaringer, som i stigende grad 
tvinger borgerne i lande som Danmark til at besinde sig på det faktum, 
at den verden, som de kender, ikke udgør hele verden, og at verden der- 
for i virkeligheden altid er mere og andet end det, som de til enhver tid 
er overbeviste om og følgelig hævder, at den er. Denne fremskridtsopti- 
mismens ontologiske selvsikkerhed og dens urokkelige tro på, at samti- 
den på alle måder udgør historiens højdepunkt, og at nutidens menne- 
ske er selve zhe crown of creation, udfordres radikalt af det voldsomme 
indbrud i vor tids menneskelige, alt for menneskelige, tilbagelænethed 
og afslappede mangel på nysgerrighed, hvad angår den store berettigede 
undren over, hvad virkeligheden måtte være hinsides vores diskursivt 
betingede tankebaner og erfaringsmåder. Dette overrumplende faktum, 
at verden i virkeligheden er præget af en mystisk, uudgrundelig tilbage- 
trukkethed og en fundamental uudtømmelighed er en grundidé, som 
præger Thackers tænkning, og som han deler med f.eks. Harman og 
dennes objektorienterede filosofi. COVID-19-pandemien kan i den 
sammenhæng siges at illustrere, at denne grundidé udtrykker et decide- 
ret ontologisk vilkår forstået som et uomgængeligt træk ved selve virke- 
ligheden. Vi bør derfor vide os sikre på, at der i fremtiden vil komme 


andre og flere COVID-19'er — under andre navne og i andre skikkelser. 


Planetarisering af tænkningen 

THACKER ER PROFESSOR I MEDIEVIDENSKAB VED THE NEW SCHOOL 
for Social Research i New York, USA. Han har en baggrund i kompara- 
tiv litteratur, men beskæftigede sig igennem hele sin studietid med filo- 
sofisk tænkning af mestendels eksistentialistisk og pessimistisk tilsnit. 
Fra en ung alder var han optaget af tænkere som Schopenhauer, 


Kierkegaard, Nietzsche, Bataille og Cioran, og siden sin barndom har 

han dyrket "horror” som (populær)kulturelt fænomen, både i form af 
Edgar Allan Poes gotisk-romantiske noveller, Howard Phillips 
Lovecrafts kosmisk bizarre skrækfortællinger og John Carpenters uhyg- 
gelige film, f.eks. The Thing fra 1982. Thacker bruger i sit forfatterskab 
horroren som en ikke-teknisk, intuitiv måde at beskæftige sig med filo- 
sofiske spørgsmål på. Hans skriftlige fremstilling af sin tænkning bærer 
derfor præg af en mørk og fordunklet veloplagthed, som æstetisk iscene- 
sætter hans filosofiske perspektiver på en måde, som man inden for uni- 
versitetsverdenens fagfilosofi ofte går forgæves efter. Thackers tekster er 
pågående og eksistentielt provokerende læsning, og som læser kan man 
næppe undgå at føle sig tiltalt og adresseret af de udfordrende perspekti- 
ver, som befolker Thackers bøger. For Thacker drejer det sig som oftest 
om at fremkalde virkelighedens autonomi og skriftligt iværksætte dens 
iboende indifference over for menneskets gøren og laden. Hvad dette 
angår, deler han den grundambition, som er definerende for den speku- 
lative realisme: opgøret med den såkaldte korrelationisme. 

Den overordnede fællesnævner for de tænkere og forfattere, der affili- 
erer sig med spekulativ realisme, er, at de på forskellige måder problema- 
tiserer det korrelationiske dogme, som har kendetegnet det meste af den 
post-kantianske filosofihistorie. Kort fortalt er korrelationisme en 
begrænsende præmis for tænkningen, der foreskriver, at tænkningen kun 
kan og bør beskæftige sig med de aspekter af virkeligheden, som kan 
bringes til meningsfuld og forståelig fremtrædelse for menneskene, dvs. 
virkeligheden kun som den er "for-os” og aldrig som den måtte være 
i-sig-selv” og "uden-os”.? Imidlertid er den udbredte oplevelse af, at 
verden i virkeligheden ikke er et sted, der som sådan er indrettet efter 
menneskelige interesser, behov og forhåbninger, kun blevet mere og 
mere præsent og aktuel i takt med, at erkendelsen af den globale 
opvarmnings og den sjette masseuddøens fremskredne udvikling er ble- 
vet offentligt transmitteret og gjort til alment eje. Politikere og virksom- 


hedsledere kan ikke længere på samme måde som tidligere benægte de 

dystre udsigter for planeten Jordens mangfoldighed af liv og levesteder, 
og de afkræves nu at tage et historisk nyt og stort ansvar. Med andre ord: 
Samtiden er karakteriseret ved tiltagende planetær bevidsthed. Og det er 
denne forestilling om planeten som ikke-menneskeligt skaleret geolo- 
gisk, kemisk, fysisk, biologisk og forhistorisk realitet, hvis virkelighed er 
uafhængig af og ligeglad med vores, menneskenes, forskellige forehaven- 
der, som får mange mennesker, men især børn, unge og nyvoksne, til at 
skælve og ængstes. Som Thacker har formuleret det i sin bog Infinite 
Resignation fra 2018: "Optimisme, pessimisme — simpelthen et spørgs- 
mål om skala.””” Den globale opvarmning og dens nemesis-agtige udslag 
i hedebølger med tørke, massive skovbrande og hungersnød til følge kan 
siges at udgøre et bagtæppe for Thackers udlægning af fverden-uden- 
os”. Meningen med dette centrale begreb for Thacker lod jeg mig inspi- 
rere af, da jeg formulerede titlen til udgivelsen af det interview, jeg lavede 
med ham tilbage i 2016: Vi lever på en planet, som ikke giver en fuck.” 
Man må forestille sig, at fordi Thacker i sit forfatterskab beskæftiger 
sig med emner som livets grundlæggende meningsløshed, eksistensens 
manglende iboende værdi og universets radikale indifference, resonerer 
hans tænkning med de bekymrede erfaringer, som mange mennesker 
gør sig i disse år. Samtiden betragtet som geologisk epoke kaldes forsøgs- 
vis for Antropocænen, dvs. epoken hvor fremtiden for planeten Jorden 
og alt dens liv i overvældende grad domineres og bestemmes af arten 
homo sapiens? gøren og laden. En skalten og valten, der i faretruende 
udstrækning synes at skubbe os alle sammen nærmere den afgrund, der 
udgøres af forøget acceleration af tab af biodiversitet og levesteder, kata- 
strofale følger af fortsatte globale temperaturstigninger, ubeboelighed af 
landområder, massive folkevandringer, ressourcekonflikter, territorial- 
krige og død og atter død. Det er ikke noget under, at Thackers tekster i 
lyset af erkendelsen af samtidens ominøse tegn og tendenser virker som 
et æggende sort spejl for den grundstemning, som hersker i manges for- 


mørkede sind. Et mørke, som er opstået på baggrund af den mystiske 


37 


erfaring af, at verdens egen indifference, dens umenneskelige skjulthed 
(verden-uden-os), har bragt sig selv til voldsom visning i den verden, 
som er tilgængelig for os (verden-for-os). Thacker taler i den forbindelse 
om "[...] the enigmatic manifesting of the world-without-us into the 
world-for-us, the intrusion of the Planet into the World”.”> Disse onto- 
logiske indbrud i menneskenes kulturelt forordnede livsverdener (ver- 
denerne-for-os) tjener fortfarende som uomtvistelige vidnesbyrd om vir- 
kelighedens autonomi og indifference, dens tilbagetrukkethed og 
meningsløshed. Og for at blive i stand til at begribe dette må tænknin- 
gen lade sig planetarisere.”” 

Helt grundlæggende kan I denne planets støv ses som en filosofisk 
meditation over spørgsmålet: "[W]hat happens when we as human 
beings confront a world that is radically unhuman, impersonal, and 
even indifferent to the human ?”./f I mit interview med Thacker fra 2016 
forklarede han selv sin interesse for dette fundamentale spørgsmål såle- 


des: 


Altså, jeg voksede op med at læse eksistentialisme som studerende, selvfølge- 
lig, og jeg fandt altid dens problemer fascinerende, men dens løsninger fandt 
jeg fuldkommen ubærlige, tåbelige og naive. Det er derfor, at nogle af de bed- 
re værker, for eksempel inden for det absurdes litteratur, end ikke besværer 
sig med at give et svar. Det er artikulationen af problemet og aporien, som er 
interessant for mig, og ikke den mere eller mindre naive bekræftelse af det 
heroiske valg og at formulere en sådan i et teknisk sprog. Den slags synes at 
kunne koges ned til selvhjælp og desværre, i det mindste i Vesten, er det 
sådan, at eksistentialismen ofte er blevet læst — som en slags maskeret selv- 
hjælp for intellektuelle, der er for stolte til at gå hen til selvhjælpssektionen i 
boghandlen. Det interessante ved eksistentialismen er for det første anerken- 
delsen af en indifferent, umenneskelig verden, i overensstemmelse med 
Kierkegaards og Pascals forestillinger om det absurde. Den her form for aner- 


kendelse af verdens ligegyldighed. Hertil kommer så den eksistentielle eller 

måske etiske udfordring, der består i at være afstemt efter dette forhold. 


Hvad ville det betyde, ikke bare at anerkende det, men ligefrem at acceptere 


det? 


Thackers neo-eksistentialistiske tænkning kredser således om, hvordan 
selve verdens indifference betinger menneskets tilværelsesmæssige vilkår 
og om, hvordan denne ligegladhed er kommet både litterært, filosofisk 
og kunstnerisk til udtryk gennem åndshistorien. Han trækker i den for- 
bindelse på en række på overfladen temmelig forskellige eksempler 
såsom italiensk renæssancedigtning (Dante Alighieris Den guddommeli- 
ge komedie), japansk manga (Junji Itos Uzumaki) og norsk black metal 
(Mayhems album De AMysteriis Dom Sathanas). Thackers nihilisme, 
som han med afsæt i sin læsning af Lovecraft kalder for kosmisk pessi- 
misme, består i den forbindelse i, at han forfægter en opfattelse af virke- 
ligheden som i alt væsentligt værdiforladt og berøvet enhver form for 


forudgivet mening. Som han formulerer det i I denne planets støv: 


The view of Cosmic Pessimism is a strange mysticism of the world-without- 
us, a hermeticism of the abyss, a noumenal occultism. It is the difficult 
thought of the world as absolutely unhuman, and indifferent to the hopes, 


desires, and struggles of human individuals and groups? 


Hans kosmiske pessimisme indebærer desuden, at virkeligheden ikke i 
nævneværdig grad tillader eller understøtter, at mennesket kan lykkes 
med at tilvejebringe en menings- og værdifuld eksistens for sig selv og 
sine medskabninger. Virkeligheden kan med andre ord forekomme 
fjendtlig, farlig og uvelkommen, ifølge Thacker. Verden er befolket af 
dæmoner, kunne man også sige med et mytologisk udtryk, når vi med 
dæmoner” forstår "[...] an anthropological motif through which we 
human beings project, externalize, and represent the darker side of the 
human to ourselves”.7 I den forbindelse bør det nævnes, at Thacker 


understreger, at "horror” som sådan ikke er knyttet til frygten for 

døden, men derimod snarere til rædslen ved livet.” Mere radikalt tema- 
tiserer han også selve rædslen ved væren, ved selve det faktum, at "der 
er…”.72 Det er således ikke døden, der er dæmonisk, men selve det at 
være i live i ordets dobbelte betydning af 1) biologisk organisme og krop 
(objekt) og 2) åndeligt kulturvæsen (subjekt). Han spidsformulerer selv 
denne pointe således: "/H/orror expresses the logic of incommensurability 
between Life and the living” 2" Livet selv lever nok videre, men de enkel- 
te liv er dømt til at leve under vægten af dødens åg. Dette forhold instal- 
lerer en vis uomgængelig tragik i livet — særligt menneskets på grund af 
dets artsspecifikke hang til eksistentiel selvrefleksion og metafysisk spe- 
kulation. 

Theodor Adorno og Max Horkheimers kritisk teoretiske klassiker 
Oplysningens dialektik fra 1947 går for at være en af kulturpessimismens 
hjørnesten — et værk, som ligger Thacker nær, og som han af adskillige 
omgange har undervist de studerende i ved New School i New York. De 
fleste overser imidlertid, at værket også rummer en flig af håb, hvilket 
særligt og kun indirekte kommer til udtryk gennem Adorno og 
Horkheimers flygtige kvalificering af generindringen af naturen som 
potentielt frigørende begivenhed.” Men man har ikke forstået Adorno 
og Horkheimers dobbelttydige naturbegreb: natur som manifest virke- 
lighed (det skabte, natura naturata) og som manifesterende virkelighed 
(det skabende, natura naturans).” Det er på lignende vis svært at finde 
et glimt af håb i Thackers kosmisk pessimistiske tankeverden, men hvis 
det skal lykkes, må det ske i forbindelse med hans filosofiske mysticismes 
potentielt opbyggelige perspektiv. I spørgsmålsform formulerer han 


muligheden af en anderledes eksistensform således: 


[Clan there exist today a mysticism of the unhuman, one that has as its focus 
the climatological, meteorological, and geological world-in-itself, and, more- 


over, one that does not resort to either religion or science?” 

Svaret må naturligvis være et trefoldigt "Ja, ja, ja!”, og jeg vil mene, at 
man kan betragte performancegrupper og udgivelseskanaler som 
Laboratoriet for Æstetik og Økologi og MMycelium som samtidige 
eksempler på en sådan ikke-menneskelig mysticisme, der hylder og dyr- 
ker Jorden, biodiversitet, forbundethed, afhængighed og i det hele taget 
naturen som nekrobiotisk skaberkraft i bredeste forstand.” I politisk 
kontekst kan man tænke på Extinction Rebellions aktivisme og deres 
rituelle brug af performancekunst og poesi. I et øjeblik af filosofisk akti- 
visme sætter Thacker selv behovet for sådanne tilgange på spidsen ved at 
fremhæve, at "[...] the core problematic in the climate change discourse 
is the extent to which human beings are at issue at all”. Men det er så 
også så meget håb, man kan vride ud af Thackers ellers nok så sorte bog, 
for som han selv understreger i bogens udgangsreplik, så kan enhver 
sådan ikke-menneskelig mysticisme "[...] only be expressed in the dust 
of this planet”.7? 

Afslutningsvist skal det fremhæves, at Thacker forholder sig metodo- 
logisk konsistent til sit skriftlige virke i og med, at hans egen poetik, dvs. 
hans opfattelse af hvorfor og hvordan han skriver, afspejler netop den 
kosmiske pessimisme, som i stor stil udgør indholdet af hans litterært 
veloplagte om end nedslående tænkning. Form og indhold går med 
andre ord op i en højere enhed. Som han selv med slet skjult foragt for- 


mulerede det, da jeg talte med ham i 2016: 


Helt generelt så skriver jeg ikke for at hjælpe folk. En del af det, jeg har skre- 
vet, er skrift omhandlende problemer eller bekymringer, som er karakterise- 
ret ved i nogen grad at være presserende. Men jeg har aldrig været en af de der 
forfattere, som er indbildske nok til at tænke, at elitær intellektualiseren i 
form af bøger kommer til at have nogen som helst effekt på den måde, hvor- 


på tingene forholder sig.77 


Derfor, kære læser, er det til slut op til dig selv, hvad Thackers tænkning 


og skriverier ender med at betyde for dig samt hvilken mening (eller 

meningsløshed), du bærer med dig efter endt læsning. Og med disse ord 
vil jeg ønske dig god fornøjelse på din vej gennem Thackers dunkle stu- 
er, trøstesløse korridorer og labyrintiske bibliotek. Der er skygger nok til 


alle, så bare rag til dig af kosmos” mørke, mens tid endnu er. 

Under en himmel plettet af ild og 


NIELS WILDE 


I. SEPTEMBER 2020 


CC H AN HAR STORMET HIMLEN”, SKRIVER HEINE I 1834. 
Den øverste herre (Oberherr) svømmer ubeviselig 
rundt i sit eget blod, og den udødelige sjæl raller og 

udstøder sit dødssuk. "Jeg taler om en mand”, forklarer han, "hvis navn 
udøver eksorcisme. Jeg taler om Immanuel Kant! Man siger, at nattens 
ånder frygter synet af bødlens sværd. Hvor skrækslagne må de ikke have 
været, da de blev forelagt Kants Kritik af den rene fornuft. Denne bog er 
det sværd, med hvilket deismen blev henrettet i Tyskland”.” 

Gud er død! Kant konstruerede mordvåbnet (1781), Hegel var den 
første til at fælde dødsdommen (1802), og Nietzsche skrev nekrologen 
(1882). I Heines blodige beskrivelse er det især de paragraffer i Kants før- 
ste kritik, der vedrører destruktionen af gudsbeviserne,” som han refere- 
rer til, når han siger, at det var Kant, som lagde deismen i graven. Det 
højeste væsen har mistet sit eksistensgrundlag. I Den muntre videnskab 
(1882), og måske endnu tidligere,” annoncerer Nietzsche Guds død — 
først i $108 og senere i den berømte $125, hvor det skøre menneske råber 
ordene: "Gud er død! Gud forbliver død, og vi har slået ham ihjel!”f 
Det er dog kun en bestemt version af Gud, som er død. Idéen om et 
almægtigt væsen, som griber ind i verdens gang, er ikke blot blevet gen- 
drevet teoretisk, men har også rent kulturelt og historisk mistet sin appel 
og gennemslagskraft. De højeste værdier har med Nietzsches ord devalu- 
eret sig selv. Der er strengt taget ikke tale om en begivenhed, der fandt 
sted i det herrens år 1781, men en processuel afmatning af det verdensbil- 
lede, der i årtusinder havde fungeret som den bærende meningsgivende 
instans i den vestlige kulturhistorie. Ifølge Heidegger er der dog en langt 
mere dybdegående problematik på spil i Nietzsches ord. Mordet på Gud 


er symptombehandling. Idéen/idealet om, at noget (f.eks. et almægtigt 

væsen) dikterer hvordan alt andet, som underordner sig denne idé, må 
forstås, er en fundamental struktur, der stikker dybere end det kristne 
Gudsbegreb. Gud er snarere selve navnet på de højeste værdier, der kan 
komme i forskellige afskygninger: den kristne gud, den menneskelige 
fornuft, fremskridtet etc., som har det tilfælles, at de alle fungerer som 
det autoritative prisme, igennem hvilket alt andet ses.” Den rumænske 
filosof Emil Cioran udtrykker det således: "Hvorfor skille sig af med 
Gud for blot at falde tilbage i sig selv? Hvad nytter denne udskiftning af 
ådsler?”? Dynastiet består, det er kun monarkerne, der skiftes ud. 

Man kunne spørge om Gud i virkeligheden kun er skindød, eller om 
afviklingen af en idé har så stor betydning, hvis den blot erstattes af en 
anden og indsættes under samme krone? I én af sine dagbogsoptegnelser 
skriver Baudelaire følgende: "Gud er det eneste væsen som, for at regere, 
end ikke behøver at eksistere”.7 I Baudelaires formulering refererer Gud 
ikke til én bestemt idé om Gud, som har mistet sin appel (noget som 
kan "dø”), men den bagvedliggende struktur som udtryk for en ultima- 
tiv magt (som ikke engang behøver at eksistere for at virke). Den ultima- 
tive magtdemonstration ligger i, at selv den mest basale betingelse for 
magten, nemlig at magthaveren som minimum selv eksisterer, ikke læn- 
gere er et kriterium for magtudøvelsen. Man kunne dog spørge, hvor- 
vidt denne formel alene kan tilskrives et guddommeligt væsen? Lacans 
begreb om den store Ander” følger f.eks. en lignende struktur. Den sto- 
re Anden, dvs. den 'socio-symbolske orden”, eksisterer ikke, men funge- 
rer stadig, er stadig operativ.? 

Mere banalt kan en sådan magt også tilskrives dominerende autorite- 
ters indvirkning på de dominerede selv efter dødens indtræden. I /Min 
kamp beskriver Karl Ove Knausgård for eksempel, hvordan farens alt- 
overskyggende dominans i barndommen vedbliver at virke som noget 
latent truende på forfatter-jeget i voksenårene, selv efter at faren er død. 
Faren har så at sige stadig magt over ham. Rimbaud udtrykker denne til- 


stand således: "Jeg tror, at jeg er i helvede, og derfor er jeg det”.? 


47 


Nietzsche refererer til denne bagvedliggende struktur som grammatik- 
ken: "[V]i bliver aldrig af med Gud, så længe vi stadig tror på 
grammatikken”,”” Ideen om Gud har rod i det grammatiske substans- 
subjekt, dvs. et jeg, der gør noget. Også i Således talte Zarathustra (1881) 
får vi en ledetråd om den sejlivede strukturs beståen, i hvilken den krist- 
ne Gud blot er én ud af flere mulige afguder. Selvom løven, åndens 
anden forvandling, vinder over dragen, der repræsenterer Gud og de 
tusindårige værdier som beskrevet i starten af bogen, så forudser 
Nietzsche senere, at større og mægtigere drager en dag vil se dagens lys.” 
Guder forgår ikke så let. Selv Heine, med sin voldsomme retorik om dei- 
smens dødsdom, må til sidst krybe til korset. I forordet til andenudga- 
ven af Om religionen og filosofiens historie i Tyskland fra 1852 demente- 
rer han de betragtninger over Gud, som han fremsatte i førsteudgaven 
atten år tidligere. Heine indrømmer, at spørgsmålet om Gud er mere 
kompliceret end først antaget. Deismen døde med andre ord ikke med 
den nye tyske filosofi. Faktisk kan Berliner-dialektikken, som han kalder 
den, ikke engang gøre en kat fortræd — hvordan skulle den så kunne slå 
en Gud ihjel?” 

I det følgende vil jeg forsøge at belyse det, man kunne kalde fnekro- 
logen over Gud” som en antologi, hvor flere tænkere såvel som digtere 
har skrevet væsentlige bidrag. Før det skøre menneske løb ud på torvet 
med sin lygte og proklamerede Guds død, har vi været igennem en lang 
og sejlivet dødskamp. Det er denne dødskamp, jeg vil starte med at bely- 
se igennem et par eksempler. Analysen falder i to dele fordelt på to artik- 
ler. I første del, "Under en himmel plettet af ild og mudder”, argumen- 
terer jeg for, at denne dødskamp ikke blot skal forstås som et opgør med 
Gud og det, som idéen om Gud repræsenterer, men som en konstant 
genforhandling af det guddommelige på nye præmisser. I anden del, 
Lyse nætter, mørke dage”, skitserer jeg efterspillet, som strækker sig helt 
op i vor tid. Efter Nietzsches måske mest berømte bidrag til denne for- 


tælling, finder vi forskellige forsøg på at gentænke Gud og det guddom- 

melige i lyset af Guds død. Heidegger griber tilbage til den græske gude- 
verden for at belyse et værensforhold, som er gået i glemmebogen. 
Meillassoux påstår, at Gud aldrig har eksisteret, men det betyder ikke, at 
Gud ikke kunne komme til at eksistere i fremtiden. Men før vi i anden 
del vender os mod denne "guddommelige renæssance”, skal vi først se på 
det voldsomme oprør mod Gud, der især finder sted i 1800-tallets fran- 


ske poesi. 


Djævelen er i klokketårnet 

GUD ER ENDNU IKKE HELT DØD, MEN STÆRKT AFKRÆFTET OG MED- 
taget. Hos Baudelaire finder vi talrige overvejelser over teologiske spørgs- 
mål, men de optræder ofte i en kontekst, som samtidig beskriver en 
moderne storbyvirkelighed. fSelv hvis Gud ikke eksisterede, ville 
Religionen stadig være Hellig og Guddommelig”,” Som Martin Hall 
bemærker, så optræder sådanne betragtninger over Gud side om side 
med noter om opium og ludere. I Parisisk spleen (1851) finder vi fx en 
tabt glorie midt i en dramatisk hverdagssituation: "midt i dette pulse- 
rende kaos hvor døden kommer galopperende fra alle sider samtidig, 
tabte jeg, ved en pludselig bevægelse, min glorie ned på den mudrede 
kørebane”. Selvom det guddommelige og religiøse smelter sammen 
med det profane og moderne byliv med sin prostitution og sminke- 
kunst, sine skydebaner og værtshuse, sin opiumrus og narrestreger på 
boulevarderne, synes der dog stadig at være nogle mere fundamentale 
betragtninger, som ikke lader sig relativere og samtidsbestemme: "Der er 
i ethvert menneske, til enhver tid, to simultane tilbøjeligheder, den ene 
for Gud, den anden for Satan”? Hos Rimbaud begynder denne skarpe 
sondring at krakelere. Ligesom hos Baudelaire, optræder beskrivelserne 
af Gud side om side med beskrivelser af modernitetens grusede infra- 
struktur, men der er ikke blot tale om værtshuse og mudrede kørebaner, 


men om bødlernes geværkolber, alkohol så stærk som kogende metal, 

skattefri sprut fra Satans fabrik, afbrændte frugthaver og soveværelser 
fyldt med brændende rubinpulver.” 

Rimbauds hovedværk, En årstid i helvede (1873), beskriver en tid i et 
fysisk såvel som et psykisk helvede i et "hændernes århundrede”, hvor 
dampende febervildelser brænder om kap med en kogende materie igen- 
nem skriftens galopperende vanvid og rasende billedproduktion. Det er 
ikke blot en kamp mod Gud eller Satan, men mod de religiøse institu- 
tioner og mod Vestens kolonialiseringstyranni og stejle fremskridtstro: 
<ID]e hvide går i land. Kanonen! Vi må underkaste os dåben, klæde os 
på og arbejde”. Religionskritik, fornuftskritik og kapitalismekritik for- 
enes i dette ikonoklastiske totalangreb mod det vestlige verdensbillede: 
<IJ]eg tror ikke at have kastet mig ud i et bryllup med Jesus Kristus som 
svigerfar. Jeg er ikke en fange af min fornuft [...]. Vis mig ikke juveler, jeg 
vil krybe og vride mig på gulvet. Jeg ønsker at se mine rigdomme plettet 
af blod overalt. Jeg vil aldrig arbejde”? Den reflekterede gudskamp 
veksler mellem øjeblikke af mulig forsoning og eksplosive angrebsbølger 
i et broget delirisk spilfægteri, hvor Gud og Satan ikke er til at skelne fra 
hinanden: "Djævelen er i klokketårnet, netop nu. Maria! Hellige jom- 
fru. Min dumheds rædsel”. Visionen er at opfinde et nyt sprog, som 
engang vil blive tilgængeligt for alle sanser, men ikke som en forkastelse 
af ethvert guddommeligt element, men snarere på baggrund af en 
omkalfatring af de religiøse institutioner: "Oxidér gargoilerne”.>" Deri 
ligger der et håb for en ny tid: "Hvornår skal vi tage af sted, hinsides 
bredder og bjerge, for at hilse det nye arbejdes fødsel, den nye visdom, 
tyranners og dæmoners flugt, overtroens ende, og — som de første — fejre 


Jul på jord?” 


En drift mod uendeligheden 
HOS ISIDORE DUCASSE, DER SKREV UNDER PSEUDONYMET LE COM- 
te de Lautréamont, præsenteres vi for endnu et kapitel i den fortsatte 


kamp mod en endnu ikke død Gud. Hvor vi hos Baudelaire og 


SO 


Rimbaud bevæger os fra betragtninger over teologiske spørgsmål midt i 
salonen eller ude på boulevarden og en helvedesbeskrivelse, hvor Gud 
og Satan er svære at fiksere i en oprørt materie af lunkne drinks, sære 
parfumer, brændende indvolde og en nederdrægtig mundfuld gift, kom- 
mer vi hos Lautréamont endnu længere væk fra en rent teoretisk slag- 
mark. Vi skal ned i kraterne og de undersøiske havstrømme, ind i terrari- 
erne og ud på marken, hvor udmattede hunde flænser hinanden i 
småstykker. I /Maldorors sange (1869) begynder Lautréamont et af sine 


afsnit med følgende scenarie: 


Det var en forårsdag. Fuglene udsendte deres kvidrende hymner, og menne- 
skene, der hengav sig til deres forskellige pligter, badede i træthedens hellig- 
hed. Alt virkede i overensstemmelse med sit formål: træerne, planeterne, 


hajerne. Alt, undtagen Skaberen!?”? 


Scenen har nærmest karakter af en paradisisk tilstand, hvor alt virker i 
overensstemmelse med sit formål, men ligesom hos Rimbaud befinder 
vi os ikke uden for tiden — vi befinder os på en bestemt årstid, nemlig 
om foråret. Vi bevæger os imellem det rolige og fredfyldte, "fuglenes 
kvidrende hymner”, fra det sociale, hvor mennesket udfører udmatten- 
de sysler, ud i et kosmisk perspektiv, "planeterne”, og ned i dyreriget til 
"hajerne”, Det sociale er blandet med det vegetative, animalske og kos- 
miske. Men hvad er der med skaberen, som ikke virker i overensstem- 


melse med sit formål? 


Han [skaberen] lå udstrakt på vejen med sønderrevne klæder. Hans underlæ- 
be hang som et søvndyssende kabel; hans tænder var ikke børstet, og støvet 
blandedes med hans hårs blonde bølger. Dvask af en tung søvn, knust mod 
stenene på vejen, gjorde hans krop sig forgæves anstrengelser for at komme 
på benene. Hans kræfter havde svigtet ham [...]. Strømme af vin fyldte 
hjulsporene, som hans skuldres nervøse kramper havde gravet. Sløvheden 


med sin svinetryne dækkede ham med sine beskyttende vinger og tilkastede 


SI 


ham et forelsket blik. Hans ben, med slappe muskler fejede hen over jorden, 
som to blinde master. Blodet løb fra hans næsebor: i faldet havde hans ansigt 
ramt en stolpe. han var fuld! Frygtelig fuld! Fuld som en væggelus, der i nat- 


tens løb har tygget tre tønder blod i sig.”7 


Skaberen er her portrætteret i sin inkarnation, ikke i betydningen at 
ordet er blevet kød, men som en krop i sin materielle, alt-for-materielle 
udformning, der lader hånt om enhver ophøjet forestilling om et nød- 
vendigt væsen. Almagt er blevet til afmagt, omnipotens til impotens. 
Det er ikke det åndelige fald, civilisationens fallit eller kulturens under- 
gang, der er i fokus, men den korporlige manifestation af detroniserin- 
gen — sveden, blodet, mudderet, vinen og det vulgære, afskyelige og 
ydmygende ved kroppens forfald. Gud er ikke blot menneske, men en 
type — drukkenbolten, en depraveret sut uden selvrespekt, der ikke 
evner at styre sin brandert. Hos Bukowski anvises man til drukkenbol- 
ten, hvis man ønsker at vide, hvor Gud er. Hos Lautréamont er Gud 
drukkenbolten. Man kan næsten mærke den dårlige ånde, der stinker af 
sprut, og se den dysfunktionelle krop, der har mistet orienteringen rode 
rundt i mudderet. Uden kræfter, kontrolleret af sin kæfert, styrter dette 
guddommelige afskum til jorden. Skaberen er højst sandsynlig den vest- 
lige skabergud — "hans hårs blonde bølger” — men indlejret i en gen- 
respænding mellem en socialrealistisk brutalisme og et fabelagtigt 
naturunivers med surreelle undertoner og referencer til teologiske tro- 
per. Skaberen har enten arbejdet sig træt og drukket for meget efter 
fyraften eller gået til grunde i rendestenen. Gud er ikke bare krop, men 
kroppen er mast ned i materien, ned i skaberværket — støvet i håret, skul- 
drene, der graver hjulspor, kroppen knust mod stenene på vejen og sløv- 
hedens svinetryne, der lurer forelsket på hans allerede udmattede kladde 
af et korpus. Endelig kommer han på benene, efter at dyrene har hånet 
ham — grønspætten, uglen, æslet, skrubtudsen, løven og til sidst menne- 


sket, der under bifald fra fladlusen og hugormen sked på hans åsyn i tre 

dage.” Fra sin pøl af blod, vin og mudder rejser skaberen sig. Armene 
hænger som en brystsyg patients testikler, og han sætter sig på en sten 
som en rejsende, imens han betragter naturen, der tilhører ham.7? 

Hos Lautréamont varsler dødskampen mod Gud ikke en ny rege- 
ringsperiode, hvor den menneskelige fornuft træder ind i tronsalen. 
Tværtimod! Værkets hovedperson, Maldoror — halvt menneske, halvt 
dyr — kæmper mod ontologiske hierarkier, dvs. det er både Gud som 
øverste autoritet og menneskets indbildske overlegenhed, der er under 
angreb. Projektet er en opløsning af menneske-natur distinktionen og 
en bejaelse af det vitale, instinktive, biologiske, fysiologiske og animalske 
rige, hvor mennesket er på billens, tudsens og hajens niveau, og hvor 
Gud selv er et fordrukkent svin. Lars Bonnevie skriver: "Det er et verita- 
belt bestiarium, vi her præsenteres for. Hajer, rovfugle, parasitter, blæks- 
prutter m.v. kemper og agerer i en koncentrisk malstrøm af destruktion 
og kaos”.77 Her er det hæslige skønt og ontologien flad: "Oh blæksprut- 
te, med dit silkeblik! Du hvis sjæl er uadskillelig fra min; du den smukke- 
ste af jordklodens indbyggere, og som hersker over et serail af firehund- 
rede sugekopper. Du, der i kraft af en fælles overenskomst, med ubryde- 
lige bånd, huser den søde dyds tillokkelser og guddommelige ynde i dig 
som det sted, hvor de naturligt hører hjemme..”?2 

På samme måde som ulvenes hylen og sværdets destruktionskraft er 
sublimt hos Blake, er hundenes gøen på marken det for Lautréamont. 
Den radikale vitalisme opsluger dog ikke enhver åndelig rest, for der 
vedbliver at være en drift mod uendeligheden, men det er en drift hentet 
fra det samme dyb som hajens sult og tigerens grusomhed: "Jeg føler 
ligesom hundene en drift mod uendeligheden… Jeg kan ikke, jeg kan 


ikke stille denne trang!”>? 


Afsluttende bemærkninger 
SEFTERÅR. VORT SKIB, DER SVÆVER I DE UBEVÆGELIGE TÅGER, SÆT- 


ter kurs mod elendighedens havn, den enorme by under en himmel plet- 

tet af ild og mudder”.? Gud er død! Himlen brænder. Skæbnen er uvis, 


tåget, slagmarken manisk, mudret og moderne. Kant konstruerede 
mordvåbnet, der muliggjorde forbrydelsen over alle forbrydelser. Og 
dog! Selv Kant kunne ikke stille trangen til uendeligheden — den vedva- 
rende beundring og ærefrygt for stjernehimlen. Hvad var det, Kant gjor- 
de, da han gendrev gudsbeviserne? Det var et teoretisk dødsstød til 
metafysikkens Gud, til Anselms Gud og Descartes” Gud, måske tilmed 
til Abrahams Gud, Isaks Gud og Jakobs Gud. Men ikke til Gud slet og 
ret. Ifølge Nietzsche var Kant stadig til syvende og sidst en listig kristen. 
Hvad var det Kant gjorde? Han flyttede spørgsmålet om Gud fra meta- 
fysikkens "hvad kan jeg vide?” til religionens "hvad tør jeg håbe?”, hvor 
det rettelig hører hjemme. Guds ånd svæver måske ikke længere over 
vandene, men Guds spøgelse hjemsøger stadig de efterladte i deres trang 


til uendeligheden, til det ukendte, til mysteriet. 

Genopdagelsen af etikken i Heideggers 


ANNE MARIE KRAGH 


PAHUUS 


$. SEPTEMBER 2020 


ED HUSSERLS HOVEDVÆRK, LOGISKE UNDERSØGELSER 

fra 1900—1901, grundlagdes fænomenologien som retning 

inden for filosofien. Husserls værk kan dog dårligt siges at 
rumme meget om etiske emner. Selvom Husserl, som flere har peget på, 
tog udgangspunkt i mennesket som det indgår i interaktion med andre, 
var foreningen af etik og fænomenologi en drejning, som fænomenologi- 
en tog senere. Den udvikling forbindes ofte med Emmanuel Levinas” 
etik, men den findes også hos Edith Stein, Hans Lipps, Karl Jaspers, 
Maurice Merleau-Ponty, K. E. Løgstrup, Paul Ricæur, Hans Jonas og 
Hannah Arendt. Dertil kan den ses hos Martin Heidegger, hvis man 
besøger hans tidlige forelæsninger. Formålet med nærværende artikel er 
at spore de grundelementer til en fænomenologisk etik hos Heidegger, 
som siden kom til at spille en fremtrædende rolle hos flere af de senere 
fænomenologiske tænkere. Mest interessant i denne sammenhæng er 
Heideggers gennemgang af Aristoteles” etik fra 1924—25, som blandt 
andre Hannah Arendt fulgte som helt ung studerende, og som tydeligt 
leder op til udgivelsen af Sein und Zeit i 1927. Samtidig var dette værk 
også afslutningen på mange af de tanker, som lagde grunden til en etisk 
gennemtænkning af menneskelige fællesskaber. Det blev således ikke 
Heidegger selv, men andre fænomenologiske tænkere, som bragte den 
fænomenologiske gennemtænkning af etiske emner videre op igennem 


det 20. århundrede. 


Fænomenologien er en livsverdenstilgang 
DET VAR I NOVEMBER 1924, AT HEIDEGGER TOG HUL PÅ GENNEM- 
gangen af Aristoteles? Nikomacheiske etik” Det var tænkt som en gen- 


nemgang, der skulle vise betydningen af, at Aristoteles havde et kritisk 


s6 


ærinde som Platons elev i forhold til den store vægt, som Platon havde 
lagt på den teoretiske fornuft. Vinterforelæsningen havde overskriften 
Platons Sofisten. Det interessante i forelæsningen er det klare fokus på 
menneskelig handling og dernæst tanken om, at mennesker begynder 
socialt før individuelt, altså at vi lever i en forbundethed med andre i 
handling; griber ind i andre menneskers liv. Det gør vi selvfølgelig også, 
når vi tænker, men det er tydeligere, at der er en etisk opgave i at være 
der for andre. Hos Hannah Arendt, som fulgte disse forelæsninger, og 
hos Løgstrup, som senere opsøgte Heidegger i Tyskland, blev det til en 
forståelse af menneskets væren ud fra interdependens, eller det, som 
Arendt på latin citerede romerne for: At være i live er lig at være blandt 
mennesker, inter homines esse. 

Samtidig er læsningen af Aristoteles” værk et udtryk for, hvordan 
Heidegger på det tidspunkt benyttede sig af fenomenologien som en 
metode eller vej til at bringe filosofien tættere på den menneskelige erfa- 
ring og i forbindelse med det, som senere blev til begrebet om livsver- 
den. I alle forelæsningerne dykker han konsekvent ned i den erfaringsho- 
risont, som han mente hørte sammen med de dagligsproglige vendinger, 
som Aristoteles havde hentet i sin græske samtids talte sprog og således 
bragt ind i en filosofisk kontekst fra en hverdagslivs- eller livsverdens- 
kontekst. Heidegger var optaget af filosofi som en afdækning af noget 
velkendt, men skjult. Fenomenologien er på den måde en afdækning, 
hvor man forsøger at bringe sig i et forhold til det, man ønsker at forstå, 
uden at opgive den viden, man har med sig. Alligevel er fenomenologi, 
som Poul Erik Tøjner gjorde opmærksom på i en artikel fra 1984, en 
måde at tale om sandhed på, hvor det handler om Fat sande”, hvor ordet 
sande” som verbum bruges i forbindelse med erfaringen af den fore- 
liggende virkelighed som noget andet (og mere) end man havde regnet 
med.”” 

Allerede i de forelæsninger om Aristoteles, som Heidegger holdt i 


1921—22, Phånomenologische Interpretationen zu Aristoteles, forklarede 

han, hvordan en fænomenologisk beskrivelse er knyttet til det faktiske 
liv selv: "Kategorierne er ikke noget, der er opfundet eller et system af 
logiske skemaer for sig, "gitterværker”. Derimod er de på den mest 
oprindelige måde i livet selv i live; i live for at danne liv. De har deres 
egen tilgangsmåde, som imidlertid ikke er en sådan, der ville være frem- 
med for livet selv, der udefra ville støde til livet, men som derimod netop 
er den fortrinlige tilgangsmåde, i hvilken livet kommer til sig selv.”? Med 
det grundlag for etikken fik vi således det, som — med et ganske vist sene- 
re begreb fra Husserl — kan kaldes et livsverdensperspektiv, det vil sige 
en form for førstepersonsperspektiv, hvorfra man blandt andet ser den 
videnskabelige udlægning af verden som en forklaring eller forhøjelse af 
en forståelse, som man lever i fortrolighed med og ud fra. Det var der- 
med også et opgør med etikken som en filosofisk disciplin løsrevet fra 
andre filosofiske discipliner. Etikkens genkomst med fænomenologien 
var netop ikke et forsøg på at vise etikkens placering ved siden af for 
eksempel metafysikken eller erkendelsesteorien. Ligesom Løgstrup sene- 
re gjorde opmærksom på og kritiserede, så har vi en "uudryddelig tilbø- 
jelighed til skematisk tænken, vi deler tilværelsen op i fast afgrænsede 
områder, hver af dem får tilordnet sin disciplin, og indbyrdes lader vi 
disciplinerne have så lidt som muligt med hinanden at gøre.”% 
Afgørende for Løgstrup er det således at forstå etik i en forbindelse med 
livet og ikke som en selvstændig filosofisk disciplin. Den skal ikke 
bestemmes i en sammenligning med andet, udover at dette andet har en 
lighed fpå basis af hvilken vi kan foretage” sammenligningen.” 
Heideggers reformulering af etikken gennem sammenligningen med 
metafysikken sker på en grund, hvor de to ligner hinanden, derved at 
udgangspunktet både i etikken og i metafysikken er, at livet i bund og 
grund er i bevægelse, foranderligt og umuligt at fastholde i principper, 
som kan gælde uafhængigt af den situation eller den historicitet, som 
menneskelivet selv er. Heideggers interesse for Aristoteles” etik og særligt 


for phronesis-begrebet i bog VI af etikken tog således udgangspunkt i at 

vise menneskets måder at være aktiv på. Dermed foregriber Heidegger 
den betydning, som den praktiske omgang med verden får i det 20. 
århundrede, herunder også, at al tænkning begynder i erfaringen og i 
vores greb ind i en konkret og medmenneskelig verden. 

Heideggers udlægning af Aristoteles og hans optrævling af de græske 
ord, som Aristoteles anvender, er ikke ukontroversiel. Etymologisk er 
der ikke altid fuld konsekvens og fortolkningen er fri i betydningen, at 
den til tider blot tager afsæt i Aristoteles og tænker selvstændigt videre. I 
denne sammenhæng er det dog ikke korrektheden af Heideggers analy- 
se, som skal optage os, men om der er etiske indsigter, som også kan 
belyse vores livsverdensperspektiv i det 21. århundrede. Jeg mener, der er 
noget at hente hos Heidegger. Det er grunden til, at vi skal vende tilbage 


til analysen her næsten 1Ioo år senere. 


Mennesket har tale frem for fornuft 

VI BEGYNDER MED TALEN SOM EN MENNESKELIG AKTIVITET. AT 
begynde med den er ikke det samme som at se på mennesket som et 
sprogbrugende væsen uafhængigt af den verden, som mennesket taler 
om. Der er en uafhængighed eller sågar en afstand mellem menneske og 
verden, som består i, at vi med en vis automatik fælder en dom og giver 
tingene navne. En dom kan dermed både være en neutral og distanceret 
bestemmelse af tingene uden oplagte praktiske konsekvenser og det kan 
være en dom, hvori man har brug for at skelne noget fra noget andet for 
umiddelbart at gøre det rette. At kalde tingene ved deres rette navn eller 
at lede efter den rette formulering er nogle gange mere end blot at lede 
efter en kategori at sætte tingene ind i. Vi bruger sproget til at finde ud af 
tingene. Med et eksempel, som er mit og ikke Heideggers, kan man 
spørge (især hvis man som jeg ikke er vokset op med havearbejde): Er 
dette en buskrydder eller en hækkeklipper? fordi man er usikker på, 
hvad slags motoriseret haveredskab, man står med. Man er blevet sendt i 


skuret eller i byggemarkedet efter en hækkeklipper og vil gerne købe den 

rigtige: Hvilken slags maskine står jeg her med? Til hvilken kategori kan 
jeg henføre denne maskine? Men man kan også spørge med henblik på, 
at man gerne vil have ryddet et stykke, der tager udsigten, og derfor skal 
bruge noget, der egner sig til at fjerne noget af det, der er vokset op. 
Hvad virker bedst? Det er et handlingsrettet spørgsmål: Hvad kan tjene 
mit formål i situationen? Hvordan virker en buskrydder i de høje strå, 
som er vokset op mellem lyngen, og hvordan får man bedst den pileurt 
skåret ned, som skyder op overalt? "Af hvad slags er det her?” er et 
spørgsmål, hvor jeg er ved at finde ud af, hvad slags, der er at vælge mel- 
lem i byggemarkedet. Har vi allerede sådan en i redskabsskuret, for vi 
skal jo ikke bruge to af samme slags, så er mit spørgsmål nu, hvordan jeg 
bedst skærer ned, og hvad jeg skal vælge til mit formål, hvad gør bedst 
gavn på det her stykke land? I den ene situation er jeg i færd med en 
bestemmelse, i den anden med en beslutning om at vælge redskab til et 
formål. 

Heidegger indleder sine forelæsninger ved netop at indføre os i de to 
væsensforskellige måder at tale om domme på. Han er interesseret i de 
domme om verden, som vi fælder i et forsøg på at komme handlings- 
mæssigt videre. De hører hjemme i en samtale, hvor folk skal bruge dom- 
mene til noget, som de er færd med at gøre sig klart for at bringe situa- 
tionen videre. Omdrejningspunktet for denne Åristoteles-udlægning er 
definitionen af mennesket som et væsen eller dyr, der har logos, zoon log- 
on echon.? Heidegger forklarer, hvordan vi ved at oversætte logos til 'for- 
nuft kommer til at skille vores fornuft ud fra den verden, hvor vi indgår 
i fælles udlægning med andre talende levende væsener. Vi kommer 
næsten uvægerligt på den måde til at fokusere på de domme, som fældes 
på afstand af verden — i en bestemmelse af tingene ud fra en iagttagelse 
og ikke ud fra et historisk eller levet formål. Defineres mennesket derfor 
som et fornuftigt dyr, eller på latin animal rationale, går man fejl af det 
mest grundlæggende hos mennesket, nemlig at det forsøger sig frem ved 


at tale med andre om den fælles verden. Det er netop et grundtræk ved 

menneskets tilværelse, at det udtaler sig om verden. Ved at betone tale 
frem for fornuft er vi således på sporet af forsøget på at gøre tænkning 
og fornuft/forstand til en aktivitet, en dynamisk størrelse, frem for en af 
erfaringen uafhængig domsevne. Domme er ikke fornuftsdomme, som 
bagefter skal sættes sammen med den verden, vi lever vores historiske liv 
i. Domme hører det menneske til, der er dømmende, det vil sige i færd 
med — med henblik på handling — at specificere snarere end definere 


noget som den ene eller den anden slags. 


Udregningens begrænsninger 
MENNESKET SOM TALENDE VÆSEN ER ET VÆSEN, DER I TALEN 
afdækker tingene og sig selv på samme tid. På samme måde, mener 
Heidegger, ville man kunne gå til mennesket som et væsen, der kan 
standse op og gøre status, det kan tælle op, beregne, være i en aktivitet, 
som kan blive til matematik og tal. Mennesket har ord og mennesket har 
tal, er i talende udveksling og i planlæggende og opsummerende koncen- 
tration, for så vidt som det har greb om noget, begriber det eller udlæg- 
ger det, og for så vidt som det beregner, regner noget ud eller fører regn- 
skab med, hvad det foretager sig. Mennesket er som udlæggende og som 
udregnende væsen til stadighed i færd med at behandle verden på den 
ene eller anden måde. Et fornuftigt dyr er et dyr i et forhold til verden 
gennem ord og udregning. Skulle man oversætte denne indsigt til det 21. 
århundredes færdigheder og kompetencer kunne man pege på, hvordan 
det at stoppe op og gøre status er blevet en af de primære måder, vi gen- 
kender fornuft på. Vi lægger stor vægt på det udregnende, det kvantifi- 
cerbare, hvorudfra man kan se og måle effekt for derefter at vælge de ret- 
te veje til en forbedring, en forøgelse, en effektiviseret proces. Det har i 
flere år blandt andet givet økonomien som disciplin en meget stor ind- 
flydelse på vores valg af fremtidige scenarier. 

Med Heidegger kan man derimod blive inspireret til at se nærmere på 


talens måde at stå i forbindelse med verden på. En af de nyeste 

Heidegger-inspirerede tilgange til verden må siges at være Hartmut 
Rosas resonans-tilgang, hvormed man også kan blive Ftiltalt” af verden. 
Resonans er at give sig tid til i situationen at se, hvad der viser sig af svar. 
Disse svar eller denne tiltale kommer i en form, der ikke kan danne 
udgangspunkt for udregning. Resonans opstår først for alvor, når man 
føler sig ansvarlig for at stemme i og tillade en åbenhed for noget, der 
først i en stadig samtale med det kan fortælle os mere om, hvad det 
handler om. På den måde kan man endda tale om at føre en form for 
dialog med naturen, dvs. med noget, der er helt umælende, i en tålmo- 
dighed med, at det, som gøres nu, kan vise sig at have meget langsigtede 
konsekvenser. Når man stiller spørgsmålstegn ved muligheden for at 
regne den ud” og ved, om økonomiske beregninger i sig selv kan danne 
baggrund for etisk handling, så sker det blandt andet fordi der med ide- 
en om at tingene taler til os kan blive plads til sådan noget som en miljø- 
bevidsthed, hvis blot vi har tid til at lytte ansvarligt. Da kan der være 
generationer mellem spørgsmål og svar. Dermed kan vi siges at stå i et 


resonansforhold til naturen og dens værdi. 


Sjæl er bevægelse 

VERDEN FÅR BETYDNING VED, AT DER SKER EN FORANDRING GEN- 
nem menneskers handlinger. Den handling, der foretages, er udtryk for, 
at noget fattes eller begribes eller gribes på en bestemt måde af menne- 
sket. Betydning er, at der hos personen finder en udlægning sted. Som 
handlende og talende væsen er mennesket i bevægelse i den forstand, at 
det kan bevæges af verden og give lyde fra sig, hvilket er en måde at med- 
dele sig på, fordi den lyd, som lyder fra mennesket, er mere end lyd; den 
er en "lyd [Geråusch], der anviser noget”.7 Som en måde at meddele sig 
på er menneskets lyd, dets tale, forståelig for andre. Eller det sagte er et 
udtryk for, hvordan mennesket har taget sin verden og sig selv op. Men 
samtidig med, at det tager sig selv op — at det har, hvad man ud fra den 


senere Heidegger kunne kalde eksistentialitet — er det et sjæleligt væsen; 

det har en psyke eller et bevægelsesprincip, som gør det flytbart ikke kun 
i fysisk forstand, men også som en indre bevægelighed, hvor situationer 
kan blive skæbnebestemmende eller vendepunkter (på græsk metabole)? 
i ens liv. 

I og med at mennesket tager virkeligheden op på en bestemt måde og 
således giver tingene en bestemt betydning, har det også selv undergået 
en forandring; det er blevet bevæget i en ny retning. Alle former for 
handlen og erkendelse er aktiviteter, hvor mennesket sjæleligt set er i 
bevægelse. Vi skal således forstå etik som knyttet til de to væsentligste 
træk ved mennesket, dets bevægelighed og dets tale. På den ene side er 
mennesket bevægeligt og medlevende, på den anden side står det gen- 
nem talen i en stadig udveksling med verden i en fortolkning af den. 
Heideggers udgangspunkt er en filosofi om mennesket, hvor menne- 
skets sproglige udtryksevne og dets evne til at blive bevæget af verden er 
de primære og relevante træk. 

Man ville passende kunne kritisere Heidegger for at have mindre sans 
for de sider af verden, som er umælende. Skal vi ikke kunne bevæges af 
noget, der ikke er levende og talende på samme tid? Det er et spørgsmål, 
der er blandt de mest diskuterede af Heidegger-fortolkere. Er fortolk- 
ningen aktiv i den betydning, at den er menneskets udspil alene, eller 
rummer fortolkningen også en passivitet i den betydning, at der er plads 
til ideen om det før-kulturelle i vores fortolkninger? I Heideggers senere 
æstetik er en eventuel manglende sans for det før-kulturelle opvejet af et 
begreb om natur, som netop ikke er udlagt eller fortolket af mennesker, 
på græsk physis, som "holder af at skjule sig”, som Heidegger citerer 
Heraklit for at sige.? Forholdet mellem den før-sproglige forståelse af 
noget som natur og vores historiske udlægning af det kalder han i sin 
forelæsning om kunstværket for et rids”: For at se et omrids af noget, 
må man anerkende, at dette omrids tit viser sig som skjult eller indbyg- 
get i den måde, det bevæger os på. Der er en slags mønstergenkendelse, 


som mere har karakter af intuition eller fornemmelse. Dog er Heidegger 

allerede i forelæsningerne fra 1924/25 optaget af det før-sproglige, når 
han kommer til den del af etikken, hvor Aristoteles taler om en type 
etisk intuition, som ligger på kanten af det, vi kan forstå med tale. Talen 
er således heller ikke hos den tidligere Heidegger den eneste måde, vi kan 
tydeliggøre en bevægethed på. Der kan også ske en anden form for for- 
tætning af indtrykket, når indtrykket kan siges at vække et syn. Der er, 
siger Heidegger, en form for skuen, nows, som falder uden for talen. 
Mennesker er dermed afhængige af noget andet end talen, nemlig af et 
samlende syn, når det skal begribe verden. Det udtrykker Heidegger på 
den måde, at der i sidste ende er et misforhold mellem tale og sandhed. 
Tale, legein, er at tiltale noget som noget bestemt, og dermed gør talen i 
en vis forstand mere end blot at lade tingene fremstå som det, de er. I 
det samlende syn kan tingene selv komme til orde, uden at mennesket 
har noget bestemt for med dem. I første omgang er det dog netop denne 
interesserede og sprogbårne omgang med verden, som Heidegger vil 
beskrive som forstandighed og praktisk fornuft, phronesis. Menneskeligt 
indgreb er netop et greb, hvor man udlægger, tyder og fortolker det, 
man møder. 

Med forskydningen fra fornuft til tale er den vigtigste indsigt vun- 
det, der handler om, at etikken og filosofien er bragt tilbage til den prak- 
tiske omgang med tingene, hvor man ikke forlanger gyldighed gennem 
bestemmelse fra distancen, men at mening nødvendigvis bør forstås som 
mening for nogen, der handler i en situation. Etikkens udgangspunkt er 


menneskets historicitet. Filosofi og liv kan ikke skilles ad. 


Behovet for at skønne opstår med det nye og 
uventede 

EFTER AT HAVE REDEGJORT FOR FORBINDELSEN MELLEM FORSTAND 
og tale på den ene side og mellem tale og bevægethed på den anden, kan 
Heidegger nu begynde den møjsommelige udlægning af i bund og 


grund én sætning fra Aristoteles, der i Niels Møllers danske oversættelse 

lyder: "Lad os antage, at de veje hvorad sjælen når sandheden, ved 
bekræftelse og benægtelse, er fem i tallet, nemlig kunstfærdighed, viden- 
skabelig kundskab, forstandighed, visdom og fornuftsmæssig indsigt. 
(Formodning og mening kan føre til fejltagelse)”.”” Vi skal have de cen- 
trale græske begreber med:” De veje, hvorved sjælen (psyche) når sandhe- 
den (aletheia) ved bekræftelse (kataphanai) og benægtelse (apophanai), 
er fem, nemlig zechne, episteme, phronesis, sophia, nous. Formodning 
(hypothesis) og mening (doxa) kan føre til fejltagelse.” 

For alle de fem intellektuelle dyder gælder, at det er sjælens veje til 
sandheden, eller at de, som der står i den danske oversættelse, er veje, 
hvorad sjælen når sandheden. Heidegger følger herefter argumentations- 
gangen hos Aristoteles, som består i at underdele stadig mere udførligt. 
Til at begynde med sker der en underdeling ud fra en model for sjælen, 
som indleder bog VI, nemlig opdelingen af sjælen i en fornuftig og ufor- 
nuftig del. Den fornuftige del er igen opdelt i to, nemlig en videnskabe- 
lig og en skønnende del. Den ufornuftige del hører vi ikke mere om. 
Herudfra drages der et skel mellem de dyder, som lægger sig til den ene 
del af den fornuftige sjæl, nemlig den videnskabelige del, som er dyderne 
episteme og sophia, og de dyder, der lægger sig til den anden fornuftige 
del, den skønnende del: zechne og phronesis. Fornuft er både viden og 
skøn, de er to væsensforskellige måder at have fornuft på. Heideggers 
sprogbrug er en anden end den, jeg her har brugt, hvor jeg taler om 
måder at have fornuft på. Han siger som nævnt, at det er forskellige 
måder at have tale på. Et væsen, der har tale, kan altså have tale på to 
måder afhængigt af hvilket genstandsområde, der tales om eller forsøges 
tilegnet af mennesket. Noget viser sig mere direkte, andet forudsætter 
drøftelse. Der er direkte tale og der er overvejende, reflekterende tale.” 
Den videnskabelige evne, den direkte tale, er skikket til at erkende de 
ting, der ikke kan være anderledes end de er, og den reflekterende, skøn- 
nende tale er passende som en adgang til at forstå de ting, som kan være 


anderledes end de er. Aristoteles skelner således mellem epistemonikon 

og logistikon. Epistemonikon forklarer Heidegger som en "udfoldelse af 
viden” og logistikon som en "udfoldelse af overvejelse/overlægning”.% 

Denne skelnen fører Heidegger nu tilbage til en første og mere oprin- 
delig menneskelig skelnen begrundet i menneskelig erfaring.” I erfarin- 
gen af verden som natur ligger en forståelse af en verden, som i bund og 
grund er ligeglad med os. Den er, hvad den er, og tager sig i en vis for- 
stand ikke af mennesker, der kommer og går. Naturen er den verden på 
baggrund af hvilken tingene kan forandre sig. En af vores samtidige filo- 
soffer, Alain de Botton, fremhæver det samme træk ved naturen som en 
chance for, at mennesker besinder sig på deres egen rolle i naturen” — og 
på det, som af nogen er kaldt den antropocæne tidsalder, som er karakte- 
riseret ved, at mennesket tydeligt, eller i hvert fald tydeligere end tidlige- 
re, med sine handlinger også sætter dagsordenen for naturforandringer 
og naturpåvirkninger. 

Flere Heidegger-fortolkere, heriblandt Theodore Kisiel,'? har hæftet 
sig ved, at Heidegger i denne periode klart forstår natur som knyttet til 
menneskelig praksis. Det, der ikke kan være anderledes end det er, er 
ikke noget uden for mennesket, men det dagligt tilbagevendende i vores 
praktiske liv. Det, der er natur i menneskets liv, er menneskers hus og 
hjem, som danner en sådan ramme om det liv, som går sin gang. Det er 
hjemligheden, den praktiske fortrolighed med det velkendte, som giver 
verden en slags evighedskarakter, siger Heidegger. Der er ikke to værens- 
områder eller ontologiske regioner; noget for mennesker og noget uden 
for menneskelig rækkevidde. Det må derimod forstås som to temporali- 
teter i menneskelivet. Begge er historiske i den betydning, at de har med 
menneskeligt kulturliv at gøre. Netop derfor bebrejder Løgstrup og flere 
andre den tidlige Heidegger, at han i sin tænkning ikke har noget klart 
begreb om en af mennesket uafhængig eller uberørt natur.” 

Men for Heidegger er en skelnen mellem varen og foreløbighed en 
skelnen mellem noget, der fremtræder som naturligt i den betydning, at 


det danner en fortrolig baggrund, har karakter af en cyklisk gentagelse, 

og noget andet, der lyser op og ser anderledes ud som baggrund for det 
vante. Det vante er hus og hjem, livet under himlen, solopgang og sol- 
nedgang. Det er naturverdenen, der er, som den er, som skaber en bag- 
grund af vished, hvorudfra ting kan træde frem som anderledes og som 
mindre ventet. Det er ikke to forskellige regioner af vores verden, f.eks. 
en uforanderlig og en foranderlig. Verden er hele tiden både figur og 
grund, og man ikke kan forstå den ene uden den anden.”” 

Heidegger bruger således denne skelnen mellem på den ene side at 
vide noget med en vis eviggyldighed og på den anden side at skønne om 
noget til at pege på, at der findes et naturligt grundlag for at opdele ver- 
den i dels baggrund og dels den forandring, som denne baggrund dan- 
ner baggrund for. Det skal forstås således, at det hverdagslige udgør en 
baggrund for det usædvanlige, som sker i personers liv. Dermed bryder 
Heidegger med en forståelse af forskellen mellem teoretisk og praktisk 
fornuft som et forhold mellem videnskab og etik/politik. Begge skal for- 
stås inden for menneskets almindelige erfaringsverden. Vi oplever ver- 
den som fortrolig og tryg, når vi lever et liv med genkendelighed og ufor- 
anderlighed. På denne baggrund træder bestemte begivenheder frem og 
danner figurer, vi kan skelne og huske. Det er begivenheder, som kræver 
opmærksomhed. De er nye og betyder forandring, og de kræver vores 


stillingtagen. Derfra begynder etikken. 


Skønnet mellem teknik og etik 

I FØRSTE OMGANG HAR VI NU FÅET INDKREDSET SKØNNETS RETTE 
område. Skønnet er nødvendigt i forhold til de situationer, hvor vi ikke 
blot kan gribe til de vaner, som er indgroede, hvor vi ikke blot kan gøre, 
som vi plejer. De to intellektuelle dyder, som hører skønnets felt til, er 
som nævnt phronesis og techne, forstandighed og kunstfærdighed. 
Heidegger oversætter som nævnt phronesis med "omsigtsfuld indsigt 
[zemsichtiges Einsicht]”” Der er tale om en omsigtsfuld måde at tænke 


på, et indblik med omhu og måske endda ømhed (hvis vi inkluderer 

stemtheden fra idéen om menneskedyrets bevægelighed). Det betyder, 
at der findes en form for fornuft, som retter sig mod den rette måde at 
gøre tingene på, set ud fra den handlendes eget perspektiv. I Sein und 
Zeit kan man genfinde dette om i den vending, at det for det værende 
som mennesket "handler om væren selv”. Forstandighed (phronesis) må 
kaldes en måde at forholde sig til egne handlinger på, hvor man overve- 
jer eller afvejer sine handlinger ud fra, at de skal nå deres mål, som er at 
gøre det rette, være god eller være det rette, på græsk eu.” Vi har således 
som etiske væsener adgang til at forstå, at vi kan tage fejl og at vi kan gøre 
det rette. Men vi ved bare ikke, hvad det rette eller det gode er, førend vi 
forstår, hvordan vi skal gøre det rette og være et godt menneske i situa- 
tionen. 

Til en yderligere belysning af forstandigheden i skønnet modstilles 
det hos Aristoteles som nævnt med teknik eller kunstfærdighed og den 
måde, vi prøver os frem på, når vi skal lære en ny teknik. Der er nemlig 
forskel på, om vi prøver os frem i en fremstilling af noget eller om vi 
prøver os frem i erfaringen med andre mennesker. En teknik er fremstil- 
lende, den er skabende ved at efterlade et eller andet produkt. Den er 
med Aristoteles” ord produktiv, poietisk. Forstandighed derimod efterla- 
der intet andet resultat end beslutningen selv. Forstandighed hører 
handlingen til, mens kunstfærdighed derimod kommer til udtryk i det 
at kunne lave noget, der virker eller tager sig rigtigt ud. Fremstilling, 
kunstfærdighed eller teknik er poietisk i betydningen skabende eller pro- 
duktivt. Phronesis er en indsigt i, hvordan man handler bedst muligt, en- 
praxia. Handlingens mål er selve dette at lykkes med det, man gør. 
Handlingens mål, dens vellykkethed, kan ikke spores i noget uden for 
handlingen selv. Det kan den derimod, når man laver noget, det vil sige i 
den poietiske eller fremstillende aktivitet. Teknisk kunnen eller snilde 
viser sig ved, som Heidegger siger, at vi kan lave noget så godt, at det vir- 
ker. Tingenes funktion er en målestok for den aktivitet, hvor man frem- 


stiller eller forarbejder noget i en bestemt retning. Overvejelse, skøn og 

refleksion er der ganske vist tale om både i den form for udtænkning, 
som findes i teknik, og i den form for omtanke, der skal til for at handle 
ret. Overveje må man altid der, hvor noget kan være anderledes, eller 
hvor der ikke er et bestemt svar på, hvad der er det rette at gøre. Men 
Heidegger resumerer forskellen mellem zechne og phronesis ved at sige, at 
techne er en udtænkende form for overvejelse, og phronesis er en overvej- 
else, hvorigennem man kan gennemskue og få et sigte eller syn på ens 
egen situation. Situationen bliver gennemsigtig for én eller vinder en 
form for klarhed, som man kan handle på.” 

Med denne forskel mellem etisk forstandighed og teknisk færdighed 
eller snilde er vi kommet til en vigtig indsigt i Heideggers bidrag til etisk 
forståelse. Det er, som det er fremgået, fra Heideggers hånd alene et for- 
søg på en medtænkende oversættelse af græske ord for intellektuelle 
dyder med relevans for etikken. Men med den lille forskel mellem at 
udtænke en løsning og at komme til klarhed over noget får vi meget af 
det væsentlige frem i at forstå, hvad etik drejer sig om. Etik forudsætter 
dermed en tålmodighed, både med sig selv og med verden. Nogle gange 
forudsætter etisk handlen også, at vi skal kunne stole på, at vi har reti at 
være usikre og tvivle om, hvad der er det rette. Den tvivl kan bane vejen 
for at få tilstrækkeligt med af alt det, som man skal tage hensyn til og få 
øje på i en situation. Nogle gange er det ondskab at skære sig hurtigt vej 
igennem uden at se sig til højre eller venstre. Klarheden i etisk forstand 
kommer, når man har gjort sig umage med at stille lidt skarpere på det 
vanskelige, på de langsigtede konsekvenser af ens handlinger, på hvad 
den anden kan stille op med dét, man agter at gøre etc. Overvejelse og 
tvivl kan være en intellektualiserende vej til at fjerne sig fra en nødvendig 
handling, men den kan være også selve det, som giver plads til noget af 
værdi i den andens liv. Denne forholdsvis lille detaljeforskel mellem at 
udtænke en løsning og at gøre sig en situation klar forklarer også, hvor- 
for etikken aldrig kan blive et håndværk, hvorfor forstandighed er så tæt 


forbundet til timing, til at vide, hvornår man gør hvad og hvordan. 

Forstandighed kan ikke læres en gang for alle, men er nødt til at være et 
blik, som har plads til, at vi involverer os selv på ny hver gang — for den 
andens skyld — og i en sans for og med takt over for den situation, som 


tegner sig samlet. 


Samvittighed 

DET MAN LÆRER AT KENDE GENNEM ETISK FORSTANDIGHED, DET 
som afsløres eller åbenbares, når en situation bliver gennemskuet eller 
står klart, kan hverken aflæres eller glemmes. Det gennemskuede giver 
med Heideggers ord en ”"uforglemmelig medviden [xn-vergessliches 
Gewissen]”.”" Med denne forskel understreger Heidegger, at etisk erfa- 
ring er af en sådan art, at vores egne holdninger bringes i spil. Vi er selv 
med i den betydning af sammen, som vi finder i samvittigheden. Etik er 
ikke en teknisk brug af etiske principper, men involveret eller engageret 
forståelse. I forstandigheden må man bruge sin egen person til at forstå, 
hvad der er af værdi i den andens liv, som man skal tage vare på. I den 
tekniske snilde og udregning har man lov til og er ofte nødt til at give 
noget et forsøg, førend man ved, om ens idé holder. I forhold til andre 
mennesker må man ikke behandle dem blot som middel, som Kant ville 
have sagt det. Man kan ikke eksperimentere med f.eks. at bruge én 
opdragelsesmetode til det første barn og så gøre et nyt forsøg med det 
andet og det tredje. Egentlige svigt i et barns opvækst er uoprettelige, og 
man kan som forældre kun håbe på tilgivelse. 

Heidegger formulerer det sådan, at der i phronesis er tale om et enten- 
eller. Et enten-eller betyder, at det ikke længere er en dyd at afprøve for- 
skellige muligheder og forsøge sig med noget. Vi kan ikke løfte os selv ud 
af eller fjerne os fra det, som situationen tvinger os til at reagere på. 
Omsigtsfuld indsigt er ikke en eksperimenterende tilgang til tingene. 
Det er alvor fra første færd eller det handler om mennesker, der kan ska- 
des, hvis vi ikke griber rigtigt ind. Den, der skal lære en teknik eller skal 


lære at begå sig, må være parat til at risikere et fejlforsøg og kan godt eks- 

perimentere sig frem mod at mestre teknikken. Etisk er ethvert fejlforsøg 
imidlertid en måde at "gå fejl af sig selv på [Vérfehlen]”, som er noget 
andet end den måde, hvorpå man kan gå fejl ved at "skjule noget for sig 
selv [Vérfallen]”. Det man har erfaret, lært eller mærket sig, kan man 
glemme igen, det kan "synke tilbage i glemslen [die Vérborgenheit] me 
eller komme ud af fingrene på en. Det er et særkende for den tekniske 
viden, at man opøver en ekspertise, og at den derefter falder lidt hen i 
glemsel. Det jeg har lært og glemt igen, kan jeg lære på ny. Har man tid- 
ligt nok lært at cykle, men ikke cyklet i mange år, glemmer man, hvordan 
det er at cykle. Men man kan lære det igen. Hvorimod den, der handler 
på en omsigtsfuld måde hver gang står i en helt ny situation. Den viden, 
man vinder i øjeblikket, i nuet og i bestemte handlingssituationer, kan 
ikke dukke op og så forsvinde igen. Hvis man erfarer, at en anden har 
brug for en og er afhængig af ens hjælp, kan man ikke lade det synke til- 
bage i glemsel. Der skal et selvbedrag af den slags til, hvor man holder en 
viden, man har, ude i strakt arm, og lader som om, man ikke har den 
viden. Man "glemmer”, men glemslen er udtryk for et bedrag, man brin- 
ger sig selv i. Den, der har begrebet, hvordan det er fat eller forstår en 
situation, kan ikke lade som ingenting eller skjule denne viden for sig 
selv og så blive ved at lade som om, at alting stadig er åbent for fortolk- 
ning. Man kan forstille sig, lyve for sig selv og gøre denne viden uvirk- 
som ved at skyde den fra sig, men den vil melde sig igen, nemlig i samvit- 


tigheden. 


Få syn for sagn 

FRA MODSÆTNINGEN MELLEM TEKNIK OG ETISK FORSTAND OG 
udpegningen af sigte og samvittighed som handlings-grundtræk går 
Heidegger nu videre til bestemmelsen af forstand (phronesis) ud fra en 
sammenligning med visdom (sophia). Mens analysen af kunstfærdighed 
mest af alt dannede et spejl for indkredsningen af forstandighed som en 


proces, hvori vi kan komme til klarhed og som en viden, der skal handles 

på, hvis vi ikke vil begå undladelsessynder eller miste vores integritet, så 
er det lys, som forholdet mellem visdom og forstandighed kan kaste på 
den etiske forståelse, et lidt andet. Det vigtigste, som Heidegger drager 
frem ud fra den sammenligning, er, at vi derigennem bliver klar over 
sansningens betydning for etikken. Fælles for visdom og forstandighed 
er nemlig, at de begge indeholder intuition (now). Vi skal huske, at vis- 
dom var placeret i den del, der hører til fevigheden” eller den hverdagsli- 
ge fortrolighed med hus og hjem osv. Visdom er indsigt i det, der ikke 
kan være anderledes, mens forstand forholder sig til det foranderlige. 
Men man har alt for ofte hæftet sig ved denne forskel som om der var 
tale om to forskellige genstandsområder. Der er ganske vist forskelle på 
deres genstand, siger Heidegger. Det er to forskellige sider af virkelighe- 
den, der afdækkes i visdom og forstandigheden. Men man skal ikke fra 
denne forskel slutte sig til, at visdom har forrang eller er en højere erken- 
delsesform. Grækerne var tilbøjelige til det, de var tilbøjelige til at frem- 
hæve visdommen som den højeste intellektuelle formåen — og romerne 
måske endnu mere, da de forbandt visdom med alderdom og 
modenhed.77 

Men ser man på disse to fra en anden synsvinkel, ikke ud fra deres 
genstandsområde, men ud fra sandhedsperspektivet, det vil sige som 
erkendelsesadgange, så vil man opdage, at spørgsmålet om, hvilken der 
er den vigtigste eller "højeste form for afdækning”,” bliver langt vanske- 
ligere at svare entydigt på. I stedet træder lighederne frem, når man 
anskuer de to ud fra sandhed. Ligheden mellem visdom og forstandig- 
hed består nemlig i, at de begge har karakter af intuition eller et samlen- 
de syn, og det betyder i bund og grund, at der i begge er et element af, at 
noget melder sig og trænger sig på. Ligheden er, at både visdom og for- 
standighed har at gøre med det, som man har tæt inde på livet og som 
derfor er af en sådan karakter, at det berører og tager en fangen. Det 
viser tingene for os i en mere fængende form, en "forståelse med følelse 


[vernehmendes Vérmeinen]”. Visdom (sophia) er en kombination af 

videnskabelig viden (episteme), og intuition (10%), hvorimod forstan- 
dighed, phronesis, kombinerer praxis, dvs. handlingsviden og refleksion, 
med intuition, 10%, i form af sansning, aisthesis. Al etisk overvejelse er 
afhængig af det, som sanserne har givet os adgang til at forstå. Ingen 
overvejelse er noget værd, hvis den ikke tager afsæt i, hvad vi har opfattet 
med kroppens sanser. Hvis vi bare spekulerer løs, men ikke har formået 
opmærksomt at lægge mærke til, hvordan den anden har det i den situa- 
tion, som vedkommende står i, så bliver der ikke tale om etisk omhu, 
højst om fortænkte løsninger og ubehjælpsomme forsøg på at være der 
for andre mennesker. Man kunne også med mere moderne termer — og 
med inspiration fra Kants dømmekraftsbegreb, som er forbundet med 
smagen som sans — sige, at Aristoteles her er på sporet af det, vi kalder 
takt. Uden indlevelse og opmærksomhed risikerer forstandigheden at 
blive taktløs, og så er den slet ikke forstandighed. 

Phronesis rummer altså en erfaring af sansemæssig art,”? som kan 
sammenlignes med den situation, hvor tingene falder på plads i en hel- 
hedsmæssig forståelse. Denne fsansning” har øjeblikskarakter. Det er 
dér, hvor tingene gestalter sig, hvor veje, huse, træer og mennesker får en 
bestemt placering ud fra den retning ens syn har fået med forståelsen af 


situationen. 


Det etiske valg 

FRA UDPEGNINGEN AF SANSNINGENS ETISKE BETYDNING GÅR 
Heidegger nu videre til et andet aspekt af forstandigheden, som kom- 
mer frem i endnu en sammenligning med visdom. Dette aspekt er, at de 
begge kalder mennesket tilbage på dets tidslige væren. Phronesis gør det 
som en øjeblikserfaring, sophia som en uendeligheds- eller al-tids- 
erfaring.” I begge situationer er der tale om, at man erfarer en slags 
sandhedsøjeblik, hvori man bliver klar over noget helhedsmæssigt. Den 
helhed, som erfares i den etiske handling, er ansvarligheden som den 


holdning, hvormed man allerede i overvejelsen afslører, om man har den 


73 


andens bedste for øje eller om man handler mere optaget af sine egne 
snævrere interesser. 

Phronesis er afhængig af denne umiddelbare, mere intuitive erkendel- 
se som et helhedsmæssigt indtryk af handlingssituationen.%" I tankens 
fortætning til et syn er der som vi så en form for sansning, som ikke har 
et idion, et eget "sanset” som specifikt genstandsområde, sådan som syn, 
høresans og lugtesans har det. Det er sansning i en mere omfattende 
betydning af "opfatte”,>”> som endda karakteriseres som en form for 
åbenbaring.5> 

Med Heideggers Aristotelesudlægning kan man netop pege på, at 
med handlingens begyndelse, dens arche, er såvel en stræben og et mål 
givet, men omstændighederne ligger ikke klar for én. Dommen er netop 
ikke bærer af en autonom betydning, men en del af en drøftelse, 
Durchsprechen.?? Heidegger hæfter sig ved, at Aristoteles beskriver talen 
som enten fremstillende eller fremsættende.%5 Talen som fremsættelse 
fuldbyrder sig i dels at tilskrive, dels fraskrive (jf. den første sætning om 
de fem veje til sandheden).3? Det er senere blevet til den benægtende og 
den bekræftende dom. Men dermed går man ifølge Heidegger fejl af 
Aristoteles” primære indsigt, nemlig at der er tale om to lige oprindelige 
måder at forholde sig til verden på. Om man holder noget ude fra hin- 
anden eller holder noget sammen med noget andet er begge nødvendige 
operationer i den figur-grund-forståelse, som vi allerede har set danner 
omdrejningspunktet for Heideggers analyse af al forståelse. Tingene kan 
kun træde frem på en baggrund, hvis baggrund og figur bringes i et for- 
hold til hinanden, hvor de på samme tid holdes ude fra hinanden og 
holdes sammen. Tale rummer altså ligesom sanseerfaringen begge dele, 
både skelnende og samlende elementer. De er begge betingelser for den- 
ne Offenbarmachen, en åbenbaring af verden. 

Fokus hos Aristoteles er ganske vist sætninger, der består af en kate- 
gorisk dom, og de slutninger, som er mulige ud fra sådanne domme. 


Men Heideggers sigte er at gå bagom den senere domslogik til den slut- 

ningslære, som Aristoteles formulerer, hvor såvel dømsevne som slut- 
ningsevne er begrundet i den praktiske erfaring. Her ser vi, at grund- 
funktionen i den kategoriske dom, nemlig at udsige noget om noget, 
fører os tilbage til en tale, hvor man forstår noget som noget. Vi føres af 
det apofantiske als tilbage til det hermeneutiske als, som Heidegger sene- 
re formulerer det i forelæsningerne fra 1925/26 og gentager i Sein und 
Zeit fra 1927. Med forståelsen af noget som noget befinder man sig i en 
form for udlægning, der på én gang er en skelnen (krinein) og en 
behandling af noget; man er "om sig”, siger Heidegger (kinein). Disse to 
forener sig i mennesket til en diskriminerende evne, hvor tale betyder at 
kunne skelne godt fra ondt. 

Forståelsen af forholdet mellem de domme, som et sprogligt udsagn 
udtrykker, bringer Heidegger tilbage til det, man kunne kalde den eksi- 
stentielle betydning af det at slutte som det at beslutte sig. I argumentet 
er der måske en skridtvis fremstilling, men i handlingen er det første 
skridt, det første princip eller den første idé og igangsættende begyndelse 
(Arche), lig handlingen selv. Det betyder, at selve overvejelsen hører med 
til handlingen. Forstandighed er derfor ikke en adgang til at forstå prin- 
cippet, motivet eller andre udvendige sider af handlingen. Når man for- 
står, er man allerede i gang med at afgøre sig; allerede i overvejelsen er 
man på vej til at beslutte sig. I den samtale, man fører med sig selv på vej 
til beslutningen, er ens etiske habitus allerede synlig. Fra den første idé 
eller den første tanke, over overvejelsen til handlingen, er der tale om 
etisk forstandighed.>” På den måde trænger det etiske øjeblik en lang 
proces sammen — og viser at det holdningsmæssige forener tanke og 
handling. Vi kan end ikke overveje seriøst at gøre ondt uden samtidig at 
være på vej til at svigte. 

Beskrivelsen af vejen fra besindelse til beslutning og handling stiller 
Heidegger op på en måde, der er en forløber for hans analyse af menne- 
skets situation i Sein und Zeit. Den etiske situation eller forstandighe- 


dens øjeblik er som allerede nævnt et samspil, hvor den rette griber til de 

rette midler og bruger dem helt rigtigt på den rette måde på det rette 
tidspunkt og overfor de rette mennesker. Det danner baggrund for en 
opdeling af enhver situation i: 1) Den, som handler; 2) Det, der er midlet 
eller vejen til handlingen. Den bestemte genstand, som man forføjer 
over i handlingen; 3) Måden, hvorpå tingene anvendes i handlingen; 4) 
Handlingens tidspunkt; 5) Det bestemte eller de bestemte mennesker, 
som man handler overfor. 

Forstandigheden er en evne til at holde alle disse fortrolighedslag 
sammen, og når det lykkes, er vi netop forstandige i vores rette tolkning 
af en konkret situations appel til os om at handle ret. Det hele er med — 
overvejelse, idé, et mål, en afgørelse og en fuldbyrdelse i handling. 
Situationen forlanger, at en bestemt person opfatter en appel om at tage 
sig konkret og betimeligt af noget eller nogen på den rette måde. 
Velovervejet er både situationen og den, som handler i den. 

Det, som kaldes slutningen, sy/logismos, er fuldbyrdelsen af denne 
overvejelse. Dermed er slutning kun ud fra en overfladisk betragtning at 
forstå som en konklusion og dom. Syllogismen består af tre dele, en før- 
ste sætning (oversætningen), som er en præmis, en anden sætning 
(undersætningen), som er præmis nummer to, og endelig en konklu- 


sion. Syllogismens konklusion, siger Heidegger, er handlingen selv. 


Aristoteles som erfaringstænker 

VI HAR NU SET, HVORDAN HEIDEGGER I ALLE SINE TIDLIGE ANALY- 
ser af Aristoteles, både i forhold til det personlige skøn, samvittigheden, 
indlevelse og det etiske valg, fremhæver den praktiske livsform i egen ret 
og ikke som uigennemtrængelig for filosofisk indsigt. Filosofiens felt er 
da ikke teænkningen med forbillede i en teoretisk livsform, men handlin- 
gen med forbillede i en praktisk livsform. Forud for at etikken på denne 
måde bliver opdyrket som en kilde til forståelse af menneskets livsverden 
i løbet af vintersemestret 1924/25 har Heidegger i foråret 1924 sat sig for 


at undersøge retorikken i en lignende søgen efter et praktisk livsverdens- 

grundlag for livet med andre mennesker. Både i retorik og etik er der 
ifølge Heidegger tale om former for praktisk livsførelse, som beror på 
det helt grundlæggende, at vi har noget, dvs. ejer noget (Hab und Gut), 
at vi evner eller magter noget og at vi kan drive det til noget, at der er 
bedrifter. 

I en forelæsning skrevet i foråret 1924, som hedder Da-sein und 
Wabrsein, peger Heideggers forståelse af den stemte tale klart frem mod 
Sein und Zeit, men på dette tidspunkt er det tydeligere end i det senere 
færdige værk, at forståelsen af talen virkelig hviler på retorikkens begreb 
om ikke-manipulatorisk overtalelse, hvor vi må begribe stemtheden som 
det, at man afstemmer det, man siger med henblik på, hvordan andre 
opfatter det, dvs. at man handler med henblik på, at andre skal kunne 
stille noget op med det, man siger og gør. Samtale og samliv er ikke to 
ting, men samtale er at finde sammen i en fælles overensstemmelse. 
Stemthedstanken hos Heidegger sker med understregning af ordet szem- 
me i overensstemmelse (Ubereinstimmung). Samtalen får en særlig karak- 
ter i kraft af, at aktørerne lader sig "stemme” af de øvrige aktører på en 
måde, hvor man former sine egne meninger i hensyntagen til og med 
henblik på, at det sagte er et greb ind i en fælles verden, hvor kommuni- 
kation er stemmer, der lyder og samstemmer. I retorikken er det ganske 
vist retssalen, festspillene og den politiske samtale, som tjener som for- 
billede med deres offentlige (og særligt krævende) karakter, men 
Heideggers senere lidt mystiske idé om, at tale er ud af samme eksistenti- 
ale grund som forståelse og stemthed,?? stammer herfra. Fra talen henter 
Heidegger således samme år både fra retorikken stemtheden og fra etik- 
ken forståelsen/den praktiske fornuft. 

Sidenhen bliver det langt mindre tydeligt, at Heideggers udgangs- 
punkt er, om man vil, "fnormativt”, dvs. tog sin begyndelse i retorik og 
etisk handlen. Den metafysiske og sågar den ofte udlagte politisk dubiø- 
se drejning i Heideggers tænkning skal ikke beskæftige os her. Det gør 

det dog ikke mindre værdifuldt at forstå, hvordan samtalen beskrives af 
Heidegger i 1924—25. 

Forhåbentlig er det blevet tydeligt i nærværende artikel, at der er 
noget at hente for en moderne etik i Heideggers fenomenologi, sådan 
som den kan læses frem i hans Aristoteles-udlægning. Vi har set, hvor- 
dan tale, både den samtale, vi fører med andre, og den samtale med en 
selv, som overvejelsen giver anledning til, er af etisk grundlæggende vær- 
di. I den kommer man til klarhed over en situation, som forlanger et 
skøn, fordi den er ny og ikke lader sig nærme med vanen og det velkend- 
te alene. Da forstår man, hvad der er på spil, forlader sig på noget, som 
man har sansemæssig adgang til, nemlig den værdi, som ligger i et andet 
menneskes liv. Det handler man på i en samvittighed, ud fra hvilken det 
sete ikke kan glide tilbage i glemsel. Med Heidegger har vi på denne 
måde fået placeret grundbegreberne for enhver etik: sandhed som skøn, 
involverethed, interdependens, samvittighed, ansvar og holdning. Det er 
en fænomenologisk etik på aristotelisk grundlag, som siden er udfoldet i 
en fenomenologisk tradition, som endnu er levende i det 21. århundre- 
de, og som tjener som inspiration for bl.a. den etiske vending i ameri- 


kansk antropologi.>? 

UY DEBORDS LA SOCIÉTÉ DU SPECTACLE FORELIGGER NU 

i en ny dansk oversættelse med titlen Der spektakulære sam- 

fund. Det er en særlig form for bog. Da den udkom i 1967, 
var den et forsøg på at kortlægge en ny historisk situation med henblik 
på at hjælpe en kommunistisk revolution på vej. Der fandtes ikke mange 
af den slags bøger i 1967, og der findes endnu færre i dag, hvor kun få tør 
kaste sig ud i så ambitiøst et anliggende som at tegne et samlet billede af 
det kapitalistiske samfund og dets modsigelser. Med Det spektakulære 
samfund beskrev Debord de afgørende politiske faktorer i den anden 
halvdel af det 20. århundrede. Han var fuldt ud klar over det provoke- 
rende ved et sådant foretagende. I 1960'erne talte såvel politikere som 
sociologer og andre allerede om klassesamfundets forsvinden. Om hvor- 
dan tidligere konflikter nu var blevet overvundet. Debord var uenig, og 
bogens 221 teser viser igen og igen, at det ikke var tilfældet, men at betin- 


gelserne for en revolution tværtimod var modne. 


Kommunikation og vareproduktion 
EN AF UDFORDRINGERNE VED AT GENLÆSE DEBORDS BOG I DAG ER 
den forsimplede medievidenskabelige internalisering af bogens titel og 
dens analyse af den rolle, billeder spiller i dag. Fra Reagan over 
Berlusconi til Trump ved vi alle sammen, at billeder spiller en central 
rolle i formidlingen af politik. Begivenheder som 9/11, Snowdens afslø- 
ring af NSA's overvågning og Cambridge Analyticas påvirkning af præsi- 
dentvalget i USA i 2016 har slået fast, at det politiske spil er kendetegnet 
ved såvel synlighedsdyrkelse, misinformation som skjult påvirkning. Det 
taler vi ofte om som spin. 

Debords analyse er imidlertid ikke en analyse af den måde, politik 


bliver pakket ind på. Det er en langt mere omfattende analyse af en 

udvidelse af det kapitalistiske samfunds fremmedgørelsesformer, og 
hvordan fremmedgørelsen har antaget billedform. Det er det, Debord 
beskriver som det "spektakulære”, der omslutter samfundet og underka- 
ster det. Ifølge Debord, der er elev af Marx, er det kapitalistiske samfund 
kendetegnet ved modsigelse, men denne modsigelse holdes nu sammen 
af billedlige dominansformer, der ikke blot trænger ind i hverdagslivet, 
men også gør det svært at overskue samfundet og danne sig et billede af 
det, så man forstår, hvordan tingene hænger sammen. 

Det spektakulære samfund er en analyse af ændringer i kapitalismen. 
Debord udfører en implicit kritik af basis-overbygningsmodellen, idet 
han kæder det spektakulære og den materielle vareproduktion sammen. 
Den teknologiske udvikling i de avancerede økonomier har afsluttet 
materiel elendighed, men til gengæld resulteret i en individuel og social 
misere, passivering og adskillelse, hvor mennesker bare overlever (og 
ikke lever). Det er denne nye fattigdom, som Debord kortlægger. 

Debord udfører en analyse af fremkomsten af nye kontrolformer. 
Han trækker på Marx” analyse af varen og på forskellige senere udvidel- 
ser af kritikken af den politiske økonomi — ikke mindst Georg Lukåcs? 
analyse af tingsliggørelse. Ifølge Debord spiller billeder en helt central 
rolle i det spektakulære samfund, men ikke i en forsimplet medieviden- 
skabelig forstand, hvor det handler om falske eller sande billeder. Det er 
i stedet helheden af det kapitalistiske samfunds økonomiske, politiske 
og kulturelle processer, Debord analyserer. Det er en analyse af, hvorle- 
des de menneskelige relationer, inklusive sproget, er blevet iscenesat. 
Fremmedgørelsen er blevet udvidet, den har spredt sig fra fabrikken og 
produktionsprocessen og trænger nu ind i områder af det menneskelige 
liv, der tidligere ikke var underkastet vareformen, områder som fritid, 
men også kunst. Det var derfor, Debord og situationisterne på et tids- 
punkt opgav kunstinstitutionen. Det er kun for så vidt, at kunsten tager 
form af overskridende aktioner uden for kunsten, at den er tro mod 


kunstens historiske potentiale og bidrager til en kritik af det spektakulæ- 

re, konkluderede de. Situationisternes situation var det modsatte af 


spektaklet, det var proletariatets æstetisk-revolutionære selvskabelse. 


Negationens stil 

DET ER DEN HISTORISKE ANALYSE AF UDVIDELSEN AF UNDERKA- 
stelsen, hvad Marx kaldte subsumption, som tenderer til at give 
Debords analyse en særlig dramatisk dimension, der momentvis gør den 
til storladen forfaldshistorie om, hvordan mennesket er endt med at 
miste herredømmet til teknologien. Det er en risiko, Debord er villig til 
at tage. Det er immanent kritik som polemik, og polemik kan tendere 
det karikerede. Men det var et spørgsmål om alt eller intet for Debord, 
kontrarevolutionen accelererede, det symbolske produktionsapparat 
producerede billeder, reklamer, slogans, brands og virtuel lykke i en 
svimlende bevægelse, derfor handlede det om at fremsætte en totalkritik, 
begrænset kritik ville blot bekræfte det bestående, kun en sammenhæn- 
gende kritik af den materialiserede ideologi var relevant. 

Derfor er Debords bog heller ikke skrevet som en tør og kedelig aka- 
demisk afhandling, men består af 9 kapitler og 221 teser, der hver og én 
hamrer løs på den spektakulære vareøkonomi og dens billedlige domi- 
nansformer. Det er ikke sociologi eller politisk videnskab, Debord har 
gang i, det er snarere revolutionær anti-videnskab, en form for politisk 
skrift, der kalder på handling og udfordrer institutionaliserede måder at 
tænke på. Et skrift, som nægter at følge reglerne og leve op til alle mulige 
akademiske normer for god videnskabelig skik eller måder at argumente- 
re på. Det spektakulære samfund er et opråb, et kampskrift, hvor indhold 
og form hænger uløseligt sammen. Debord skriver på én gang kontrolle- 
ret og aforistisk. 'Teserne er skrevet i en særlig stil kendetegnet ved en 
kølig elegance, hvad Debord selv kaldte fnegationens stil”. 

Det spektakulære samfund var en intervention, hvor Debord angreb 
spektaklet, men kun havde spektaklets dominerede former til sin rådig- 


hed. Bogens analyse var derfor uløseligt knyttet til en "praktisk kritik”. 

Kun når den teoretiske kritik af spektaklet smeltede sammen med "den 
praktiske strømning af negation i samfundet”, ville den blive sand. 
Debords analyse forbliver vigtig. På et punkt lader den imidlertid 
meget tilbage at ønske. Debord og situationisterne abonnerede fuldhjer- 
tet på marxismens moderniseringsutopi. De glorificerede det teknologi- 
ske fremskridt, der fandt sted på baggrund af Verdenskrigenes destruk- 
tion, og de troede, det var muligt at afvikle lønarbejdet gennem automa- 
tisering. På den måde reflekterede den situationistiske arbejdskritik blot 
den selvkritik, som kapitalismen selv begyndte at fremføre i perioden. 
På det punkt var samtidige tænkere som Jacques Ellul, som Debord hav- 
de en årelang brevveksling med, og Gunther Anders længere fremme 


end Debord. 


Dengang og nu 

MAJ 768 ER LÆNGE SIDEN, OG DEBORDS FORHÅBNINGER OM EN 

revolutionær overskridelse af kapitalismen fandt ikke sted. De følgende 
fire årtier var i det store og hele et langt nederlag. Men siden 2016 har 
den skjulte borgerkrig inden for det bestående samfund nået et punkt, 
hvor den bryder ud i åben konfrontation: I Frankrig udgør Nuit 
debout, de Gule Veste og senest pensionsstrejkerne en diskontinuerlig 
protestbevægelse, der peger hinsides. Der bliver igen "konstrueret situa- 
tioner” mod spektaklet. 

Der mangler imidlertid noget. Proletariatet er der ikke længere. Det 
historiske subjekt har forladt scenen. Historien er ikke slut, men det er 
svært at argumentere for, at den har en mening eller en retning, som 
Debord gjorde det i 1967. Fukuyama havde faktisk ret i den forstand, at 
der ikke længere er nogen eskatologi, at der ikke længere er en idé om, at 
mennesker skaber historien og giver den en mening. Der sker ufatteligt 
meget, den ene begivenhed afløser den anden — fra 9/1 til invasionen af 
Irak til finanskrisen til de arabiske revolter og pladsbesættelsesbevægel- 


serne i 201, til den såkaldte 'flygtningekrise”, til Brexit og valget af 

Trump og nu corona-pandemien — men der er ikke nogen sammenhæn- 
gende mening, der er ikke nogen historisk logik. Det er det store skift: 
proletariatet er fraværende. 

For Debord var proletariatet en kraft, der lå og pressede på historien. 
Den unge Marx" skrifter om den klassedestruerende klasse var af stor 
betydning for Debords forestilling om den revolutionære overskridelse 
af det kapitalistiske samfund, overskridelsen af forhistorien”. 
Proletariatet var en subjektivitet, som pressede på måden, verden skulle 
forstås. Der var en historisk nødvendighed. Debord var med på hele den 
unghegelianske historie om proletariatet som et fremmedelement fi den 
moderne kapitalisme intensiverede fremmedgørelse”, som Debord for- 
mulerer det i tese 14. Proletariatet var blevet frarøvet ejerskabet over sin 
arbejdskraft og havde derfor en mission, en opgave. At omgøre udbyt- 
ningen. Proletariatet havde intet, proletarerne var jo ejendomsløse, og 
derfor var proletariatet klassesamfundets negation og ophævelse. 
Forhistoriens afslutning — "kravet om at nutiden permanent skal herske 
over fortiden”, Marx” vendte ikke blot Hegels idealistiske historiefilosofi 
om og gjorde den til et spørgsmål om produktionsmåder, han gav den 
også et andet endemål, det kommunistiske samfund. Det var stadigvæk 
målet for Debord. Kommunismen som "den totale kritik af separatio- 
nen”. 

Perioden siden maj-juni 1968 giver ikke rigtig anledning til at opret- 
holde den dialektiske analyse. Teoretisk og historisk er forestillingen om 
proletariatet svær at opretholde. Det betyder ikke nødvendigvis, at det 
revolutionære perspektiv skal smides overbords, som blandt andre 
Foucault, Deleuze og Guattari og Ranciére gjorde det i 1970'erne og 
1980'erne, fordi de forstod totalitetsbestræbelsen som bemestrende. Men 
det betyder, at vi må gentænke modstillingen eller revidere den. 

Hvis vi betragter de kampe, der fandt sted før corona-pandemien 
gjorde det muligt for staten at lukke det offentlige rum helt ned, eksem- 


pelvis De Gule Veste i Frankrig, så er det tydeligt, at vi har at gøre med et 

højst sammensat fænomen, der vanskeligt lader sig forstå med henvis- 
ning til en hegeliansk-marxistisk historiefilosofi. Det var ikke proletaria- 
tet, der stod i rundkørslerne. Det var ikke de fattigste i Frankrig, men de, 
der bliver fattigere og oplever en langsom social deroute i takt med, at 
efterkrigstidens velfærdssamfund i løbet af de sidste 30 år er blevet mere 
og mere udhulet. De, der havde vænnet sig til at have fritid med adspre- 
delser, hvor de kunne gå ud og tage på ferie. De, der stille og roligt har 
oplevet deres privilegier glide dem af hænde og samtidig har set erhvervs- 
livet og den politiske elite tilrane sig en stadig større rigdom, magt og 
luksus, kulminerende med en 500.000 euro dyr renovering af Élysée- 
palæet. De er ofre for klasseudbytning og eksklusion, men forstår ikke 
deres situation i henhold til nogen idé om klassekamp og da slet ikke 
socialisme eller kommunisme, 'socialiseringen af produktionen” eller 
noget i den dur. Det er en gruppe uden noget forhold til klassepolitik. 
Det var da også staten, mere end det var arbejdsgivere eller kapitalistklas- 
sen, som de undertrykte i udkants-Frankrig protesterede imod. Det var 
staten, staten som varetager af den sociale reproduktion. Problemet er 
selvfølgelig, at statens evne til at varetage den sociale reproduktion 
løbende er blevet undermineret af den neoliberale globalisering. Men 
det var ikke som arbejdere, folk stod i rundkørslerne eller smadrede 
luksusbutikker på Champs-Élysées. Det var deres livsbetingelser og den 
sociale marginalisering, de oplever, der gjorde, at de for manges vedkom- 
mende for første gang i deres liv sagde fra og gik på gaden eller besatte 
rundkørsler. Kampen var ikke en klassekamp, det var ikke arbejdsfor- 
hold, det handlede om, men folks hverdagsliv. Det var ikke arbejderklas- 
sen som proletariatet, det var snarere dem, der er i færd med at blive 
overflødige, de, der er til overs, hvad sociologer og psykologer måske 
taler om som sociale tilfælde. 

Den nye protestcyklus, der for alvor startede i 201, finder sted i 
opløsningen af den etablerede arbejderbevægelse og uden henvisning til 


en idé om klassekamp, inklusive Debords. Arbejderen” indgår i dag i et 

internt/eksternt nationaldemokratisk skuespil, hvor såvel senfascister 
som socialdemokrater kæmper om retten til at repræsentere en stadig 
mere nationalistisk arbejderklasse, der vil gøre meget for at redde sine 
privilegier på bekostning af 'de fremmede”, hvordan de så end iscenesæt- 
tes. Arbejderklassen er ikke længere en revolutionær kraft, og når folk går 


på gaden, gør de det som individer, ikke som en klasse. 

Lyse nætter, mørke dage: Det 


NIELS WILDE 


I7. SEPTEMBER 2020 


BITTERHEDENS SYLLOGISMER (1952) SAMMENFATTER DEN 

rumænske filosof Emil Cioran de væsentlige stemmer, der kan siges 

at udgøre koret i det 19. århundredes dødsmesse over Gud i form af 
en række dystre aforismer. I en tone, der står mål med Nietzsches galde 
og Schopenhauers sortsyn, bliver Vor Herre nedskrevet i et profant, 
næsten banalt, register, der minder om det, vi finder hos Baudelaire: 
Efter to tusind år hævner Jesus sig stadig over ikke at være død på en 
sofa”. Splittelsen mellem hverken at kunne bede til Gud eller være ham 
foruden, som vi finder hos Rimbaud, genlyder i Ciorans afsindige 
enten-eller: "Herre, uden dig er jeg gal, med dig endnu galere!”> Den 
afpillede ophøjethed og betoningen af instinkternes magt, der gør sig 
gældende hos Lautréamont, genfinder vi i Ciorans skepsis over for aske- 
sen, fromheden og medlidenheden: "Kødet er uforeneligt med 
næstekærlighed: Orgasmen forvandler en helgen til en ulv”.> Omvendt 
deler han også Nietzsches sympati for den ramasjang, der trods alt fand- 
tes i det religiøse før slavemoralens forsmædelige opstand: "I Det Gamle 
Testamente forstod man at true ad Himlen, man løftede sin knyttede 
næve imod den [...] Så kom Evangeliet med sin forligelse: Dét er kristen- 
dommens utilgivelige fejltrin”.4 Det verdensbillede, som kristendom- 
men repræsenterede, er dødt, humanismen er en spøgelsesglose i et 
Vesten, der ingen fremtid har med sin overflod af viden, vanære og fleg- 
ma — en erhvervet sløvhed som den, korsfarerne, ridderne og piraterne 
ender med efter en vellykket mission. Selvom der hverken er hjælp at 
hente eller forklaringskraft tilbage i denne model: "I afgørende prøvelser 
er cigaretten os et mere effektivt hjælpemiddel end evangelierne”, så 
vedbliver der at være liv i fiktionen. Forestillingen om den onde, djævel- 


en, er "et kødben der aldrig bliver spist op”, og fbedst som vi tror, vi har 

fordrevet Gud fra vores sjæl, bliver han hængende i den”.7 Cioran går 
skridtet videre end Nietzsche, når han spår dødskampen mod Gud en 
evighed, men synes samtidig at finde en vis trøst heri: "Når vi af længsel 
efter ensomhed har brudt alle bånd, griber Intetheden os: intet tilbage, 
ingen tilbage. Hvem skal vi nu eliminere? Hvor skal vi finde et varigt 
offer? — En sådan perpleksitet åbner os for Gud: Båndet til ham er vi i 
det mindste sikre på at kunne bryde i al evighed...” Hvis der er et 
opbyggeligt element i denne suppedas, så ligger det i dette: "Vi elsker 
stadig … alligevel; og dette alligevel dækker over en uendelighed”.? 
Forholdet til det guddommelige slipper ikke sit favntag i os, blot for- 
di idéen om skaberguden har tabt terræn eller helt er blevet begravet. 
Tilbøjeligheden mod Gud, driften mod uendeligheden eller forsøget på 
et genuint forhold til det guddommelige, hvor vi kan fejre jul på jord 
uden den institutionelle overbygning, som Rimbaud f.eks. taler om, 
resonerer mellem århundrederne. I min artikel "Under en himmel plet- 


”IO undersøgte jeg, hvordan nekrologen over Gud 


tet af ild og mudder 
tog form af en slags antologi, hvor forskellige tænkere og digtere beskrev 
en langvarig dødskamp mod en bestemt version af Gud, der kunne anta- 
ge forskellige skikkelser. Dette er næste kapitel i nekrologen over Gud: 
obduktions-rapporten og en gentænkning af Gud eller det guddomme- 
lige efter Guds død. I det følgende præsenterer jeg tre forskellige eksemp- 


ler på en sådan revitalisering af det guddommelige. Jeg starter med 


Heidegger. 


Alle ting er fulde af guder 

I HEIDEGGERS TÆNKNING FINDER VI ET FORSØG PÅ AT GENOPVÆK- 
ke et tabt forhold, ikke til Gud, men til guderne før metafysikken fik 
monopol på transcendensen og religionen drev rovdrift på troen. 
Heidegger er i høj grad præget af arven fra Nietzsche. Det skøre menne- 
ske har endelig vundet gehør. Der er ikke længere brug for nogen kamp 
mod Gud, for Gud er død. I /in kamp 4 skriver Knausgård: 


89 


[H]an ser ikke vejret, han ser kun regn eller sol, tåge eller slud, men ikke i sig 
selv, som noget enestående, noget der viser sig for os, som alt andet viser sig 
gennem, i disse øjeblikke af, ja, nåde, måske. Ja, Heidegger nærmer sig Gud 
og det guddommelige, men han går aldrig over i det, han går aldrig hele vej- 
en, men det ligger der, lige bagved, måske tilmed som en forudsætning for 


tænkning.” 


Koblingen mellem det guddommelige og vejret er rigtig set. Indtoget af 
guder og det guddommelige i Heideggers tænkning hænger sammen 
med hans nye verdensbegreb, som introduceres i 1949, men som allerede 
har været forberedt og undervejs op igennem 1930'erne og kan karakteri- 
seres som en intensiveret orientering mod naturen (physis). Hvor det 
tidlige verdensbegreb fra Væren og tid (1927) centrerede sig om en tilste- 
deværensanalytik, hvor verden åbenbarede sig igennem brugstøjets ved- 
og forhåndenhed (funktion/dysfunktion) i en socio-teleologisk praksis- 
sammenhæng af for-hvad, hvortil og for-hvis-skyld, så betoner det sene 
verdensbegreb et enhedsstiftende samspil mellem fire internt-forbundne 
regioner — guder, dødelige, himmel og jord. 

Hos Heidegger har guderne en særlig bestemmelse; de er defineret 
som "guddommens vinkende budbringere [die Gårtlichen sind die win- 
kenden Boten der Gottheit]”.” Baggrunden for dette gudsbegreb skal 
findes i mytologien snarere end teologien. Allerede i Bidrag til begiven- 
hedsfilosofien (1936—38) taler Heidegger om guder som et led i en bredere 
metafysikkritik og en ny orientering mod en historisk værensforståelse. 
Han synes at kunne spore et mere righoldigt forhold til verden i den 
antikke græske filosofi og religionsforståelse, som står i kontrast til det, 
han kalder værensglemslen i teknikkens tidsalder, der med sine tabeller, 
protokoller og kalkuler lagrer og omdanner alting til ressourcer i 
(for)brugsøjemed. Naturen er kort fortalt blevet omdannet til én stor 
tankstation i den teknologiske industris tidsalder.” Guderne markerer 


en topologisk temporalitet i denne sammenhæng, dvs. de opererer som 

vink eller ledetråde på tværs af den kronologiske tid nu og her, som dét, 
de ikke længere er, men som de var engang, og som de kan blive igen. På 
den ene side figurerer de i vores affortryllede verden, men som noget, der 
bestandigt er fraværende. Samtidig betoner de noget kommende. 
Heideggers idé om "den sidste gud” er, som Andrew Mitchell bemær- 
ker, f.eks. ikke den sidste gud i en kronologisk serie af guder: "Zeus. 
Jesus… den sidste gud,” men "det kommende”, der bestandigt melder 
sin ankomst i kraft af endnu ikke at være ankommet.” 

Hvad er det, som guderne var engang, men som de ikke længere er i 
dag? Ifølge Vincent Vycinas skal vi forstå de græske guddomme som 
noget, der hører til ; naturen og ikke som noget, der transcenderer natu- 
ren. Guderne skal altså ikke forstås som overnaturlige væsener, der kan 
gribe ind i naturens gang efter forgodtbefindende, men er selve udtryk- 
ket for naturens orden (logos). > Det skal heller ikke forstås sådan, at 
guderne dækker hver deres domæne af virkeligheden, f.eks. at Hermes er 
gud for én pulje af fenomener, imens Afrodite er gudinde for en anden. 
Guderne skal forstås som en ontologisk baggrund ud fra hvilken noget 
overhovedet kan træde frem som dette eller hint. Det er hver gang en 
totalitetsbestemmelse, der er på spil. Hermes udgør f.eks. en verden, 
hvilket vil sige, at alting ses i et bestemt lys, når der er tale om Hermes 
som den baggrund, ud fra hvilken verden fremtræder, men de samme 
fænomener optræder anderledes, når der f.eks. er tale om Afrodite, 
Artemis, Hefaistos osv. Den øverste gud, Zeus, er gud for lyn og lys, 
dvs. for fremtrædelse overhovedet, og udgør dermed verdens verdenslig- 
hed i den antikke mytologiforståelse.”” 

Når Heidegger taler om gudernes flugt, så taler han om disse mang- 
foldige tilskikkelser af det værende, som guderne symboliserede i den 
arkaiske kultur, men som netop i dag er gået tabt. Teknikkens væsen, 
stilladset (das Gestell), afdækker kun tingene som ressourcer og tilslører 
dermed den rigdom af mulige måder, noget kan være på bagom stregko- 


dernes fængselsgitre. Guderne annoncerer deres tilstedeværelse som fra- 


vær igennem små antydninger, hints og gestikulationer, dvs. som vink” 
(Winke). Il en perforeret horisont fuld af drivhusgasser og fabriksrøg kan 
vi af og til stadig ane det guddommeliges nærvær i naturfænomenernes 
artikulationer. Et lyn har f.eks. vinkets karakter — et blink og et brag på 
himlen, en pludselig opblussen og nedblussen uden varig tilsynekomst. 
Det er i tordenbraget, lynnedslaget, regnbuen, snefaldet og stormvejret, 
at guderne vinker undseeligt som guddommens (naturens) budbringere, 
der melder om muligheden for en anden og mere mangfoldig værensfor- 
ståelse. Guderne fremtræder som tilbagetrukne, dvs. de er hverken ind- 
hyllet i totalt mørke, men heller ikke åbenbarede i fremtrædelsens klare 
skær. De befinder sig snarere i det, Heidegger kalder "det dunkle lys” i 
ventesalen mellem væren og det værende.” Den sidste gud anviser os 
muligheden for et sådant forhold til jorden, hvor vi lader tingene udfol- 
de sig som det, de er, og ikke reducerer dem til varenumre i maskinver- 
denens regime af kolonner, tabeller og algoritmer. Det kræver først og 
fremmest nattesyn og gehør for stilheden samt en øget opmærksomhed 
mod naturens egne signaler, for hos Heidegger er alle ting fulde af 


guder, for nu at bruge en ældgammel formulering hentet fra filosofiens 


vugge. 


At tro på en Gud, som ikke findes 

I MODSÆTNING TIL HEIDEGGER FINDER VI BÅDE HOS NIETZSCHE 
og hans franske samtidige eksempler på deicidale teomakier i forskellige 
afstøbninger. Der er stadig et regnskab at gøre op, for selvom vi har klø- 
vet hydraens hoved, så springer der bestandigt nye hoveder frem. Den 
franske filosof Quentin Meillassoux beskriver dette forhold til Gud 
hverken som ateisme eller teisme, men som en slags oprør, der har føl- 
gende bestemmelse: ikke at tro på Gud, fordi han findes. En kamp mod 
Gud er en kamp mod nogen eller noget, en modstander, hvis eksistens 
man anerkender. På sin vis kan man sige, at Heidegger skriver sig ind i 


rækken af deismediagnostikere og religionsrebeller, for han peger ligele- 

des på dynastiet bag monarkerne, ikke som grammatikken, men som 
stilladset, under hvis herredømme alting omdannes til ressourcer. Dvs. 
der er én og kun én ting, der dikterer alt andet. De mange forskellige 
oprør mod Gud består også i at fremsætte et positivt alternativ, som skal 
underminere en bestemt version af Gud.'? Men et sådant alternativ, 
hvad enten det er et nyt sanseligt sprog (Rimbaud), en dionysisk affir- 
mation af den evige genkomst (Nietzsche) eller en biologisk demokrati- 
sering (Lautréamont), må stå i opposition til noget andet, som det er et 
alternativ til. 

Foruden dette oprørske forhold til Gud oplister Meillassoux yderli- 
gere tre relationer. Hans afhandling fra 1997, Guddommelig ikke-eksi- 
stens (CInexistence divine), er aldrig blevet udgivet i fuld lengde, men 
der findes et udvalg i oversættelse af Graham Harman på baggrund af en 
revideret version fra 2003. Dette uddrag figurerer som et appendiks i 
hans egen bog Quentin Meillassoux: a philosophy in the making fra 201. 
I det sidste kapitel af dette uddrag oplister Meillassoux disse fire mulige 


relationer, vi kan indtage i forhold til Gud: 


Ikke at tro på Gud, fordi han ikke findes. 
At tro på Gud, fordi han findes. 

Ikke at tro på Gud, fordi han findes. 

At tro på Gud, fordi han ikke findes. 


Den første mulighed er ateismens standpunkt. Den anden mulighed er 
det religiøse standpunkt. Den tredje mulighed refererer ikke til en 
bestemt doktrin, men er kendetegnet ved et oprør mod Gud. Den fjerde 
mulighed er den, som interesserer Meillassoux. Det er det filosofiske 
favntag med Gud eller det guddommelige. I modsætning til den vestlige 
metafysik og religion, som opererer med en eller anden idé om et nød- 
vendigt og omnipotent væsen i deres systemer, så abonnerer Meillassoux 
på en model, hvor den eneste genuine tro på Gud må bero på Guds 


ikke-eksistens. Hvis Gud refererer til den almægtige algode skabergud, 

der fører en kosmisk storpolitik, som overstiger vores fatteevne, så er 
man nødsaget til at forklare katastroferne, hungersnøden, pandemierne 
osv. i den gode Guds navn, hvis plan vi ikke kender, og dermed retfær- 
diggøre galskabens uigennemskuelige mening.” Denne udfordring er 
bedre kendt som teodicéproblemet, men Meillassoux anerkender ikke 
præmissen om en almægtig Gud, hvis gode navn og rygte ikke må sættes 
over styr på grund af skaberværkets skyggesider. Kort sagt, den eneste 
Gud, som er værd at håbe på, er den Gud, der kan undskylde sig med 
ikke at eksistere.” I forlængelse af Nietzsches idé om den evige gen- 
komst og kritik af metafysikken og religionen som toverdensteorier 
introducerer Meillassoux det, han benævner som en immanent etik, dvs. 
en etik, der sætter dette jordiske liv som det eneste, der er værd at efter- 
stræbe uden forjættelser om et muligt efterliv i det hinsidige. Det bety- 
der, at dette liv ideelt set er et udødeligt liv.” 'Tesen om den 
jordiske/immanente udødeligheds mulighed beror på det, Meillassoux 
kalder faktial ontologi.” Hvad end, der er logisk muligt, er også muligt i 
virkeligheden. Det er præmissen. Kroppens genfødsel er logisk mulig, 
ergo er det også faktisk muligt. En sådan mulighed karakteriserer 
Meillassoux som en "begivenhed ex nihilo”. 'Tesen om udødelighed vir- 
ker mindre obskur, hvis vi betænker andre tilfælde af sådanne begiven- 
heder, som faktisk har fundet sted, f.eks. livets og bevidsthedens opståen 
i en livløs verden uden bevidsthed. Ifølge Meillassoux opstod livet ikke 
ud af materien (det livløse), for det kvalitative kan ikke opstå ud af det 
kvantitative. Der er f.eks. ikke tale om en inder-verdenslig begivenhed, 
der finder sted inden for den eksisterende verdens rammer, som når nye 
arter opstår i en allerede eksisterende verden af liv. Der er snarere tale om 
en helt ny ordens opståen (f.eks. liv), der ikke kan føres tilbage til en 
anden orden eller verden (f.eks. livløs materie). Meillassoux opererer 
med fire af den slags ordner/verdener: materien, livet, tænkningen og 
genfødslen som en verden af retfærdighed, hvor udødelighed er mulig.>5 


Selve muligheden for den fjerde ordens opståen er det, Meillassoux kal- 

der "det guddommelige”, Han vender dermed tingene på hovedet. 
Selvom Gud aldrig har eksisteret, så betyder det ikke, at Gud ikke kunne 
komme til at eksistere i fremtiden, hvilket ville gøre os, ikke til 
hans/hendes skabninger, men til potentielle forfædre. 

Meillassoux skriver i forlængelse af dem, som forkaster Gud som et 
nødvendigt væsen, men restaurerer gudsbegrebet og omdefinerer det. 
Det samme gør sig gældende i den gren af teologien, der eksplicit forsø- 
ger at gentænke Gud efter Guds død, f.eks. Jean-Luc Marions "Gud 
uden væren”, Richard Kearneys "Gud som måske er” og John D. 
Caputos "svage Gud”. Hos Caputo finder vi endda formuleringen "gud- 
dommelig ikke-eksistens”.>7 Ligesom hos Meillassoux står denne formu- 
lering i kontrast til den omnipotente Guds nødvendige eksistens. I mod- 
sætning til Meillassoux beror Caputos projekt ikke på en nytænkning af 
metafysikken, men på en radikal hermeneutik, der genfortolker traditio- 
nen. Caputo tager sit afsæt i det første Korintherbrev (22—25), hvor 
Paulus taler om Guds dårskab og svaghed. I modsætning til 
Lautréamont, hvis Gud også optræder som en tåbe, der roder rundt i 
muddergrøften, så består dårskaben i Caputos læsning ikke i det nød- 
vendige væsens detronisering og fald. Guds dårskab (to moron tou theou) 
er, at Gud ikke findes. Gud eksisterer ikke, men insisterer”? Dårskaben 
består i, at Gud ikke refererer til et højeste værende (Supreme Being), 
men til en begivenhed, der kalder på et svar som måske, måske ikke, viser 
sig at være katastrofalt. Guds svaghed består i dette "måske”, i denne 
mulig-væren (may-being/peut-étre) uden garantier eller forsikringer. 
Kearney baserer ligeledes sin religionshermeneutik på en genfortolkning 
af traditionen. F.eks. fortolker han Guds berømte svar til Moses i anden 
Mosebog, "Ehyeh asher ehyeb”, ikke som jeg er den, som er”, men jeg 
er den, som måske er” (I am who may be).”? Hos Kearney såvel som hos 
Caputo er Gud altså forbundet med mulighed og ikke med nødvendig- 
hed. Hos Caputo består dårskaben og svagheden i, at vores svar beror på 


en radikal usikkerhed i forhold til udfaldet — det kan lige så vel lede til 

det værre i stedet for til det bedre.”” Caputo forfægter en sådan ftåbens 
logik”, dvs. theologia som morologia.” Det bedste eksempel på et sådant 
ubetinget kald, der fordrer et ubetinget svar, låner han fra Derrida. 
Idéen om demokratiet, der går tilbage til de arkaiske proto-demokratiske 
institutioner, er nærværende i de forskellige demokratiske institutioner, 
vi finder i dag, i form af et løfte, der endnu ikke er blevet holdt. Dvs. der 
er ikke noget eksisterende demokrati, der fuldstændig lever op til de håb 
og visioner, der er indeholdt i idéen om demokratiet, f.eks. lighed og fri- 
hed. Intet demokrati vil nogensinde være et tilstrækkeligt og fyldestgø- 
rende svar på det, demokratiet som sådan kalder på, nemlig det ubetin- 
gede — frihed og lighed.>> For Caputo er Gud eller det, som er indeholdt 
i navnet "Gud”, selve strukturen for sådan et ubetinget kald, hvis afsen- 


der er umulig at identificere, og som fordrer et ubetinget svar. 


Afsluttende bemærkninger 

NEKROLOGEN OVER GUD ER ET REKVIEM, DER LYDER SOM REVEIL- 
len. Denne Gud er en afgud, der har hydraens anatomi, kamæleonens 
pigment og mutationens opfindsomhed. Afgudsstrukturen er et dyna- 
sti, der har affødt en økonomi af forsagelse og forsoning, tiltrækning og 
frastødning, forbrydelse og straf. "Gud er en skandale, en skandale der 
betaler sig”.7> På den ene side: "Troede jeg på Gud, ville min indbildsk- 
hed ikke kende nogen grænser: Jeg ville gå nøgen rundt i gaderne. ”7+ På 
den anden side: "Hvilken fristelse ville kirkerne ikke være, hvis der ikke 
fandtes troende, men kun disse konvulsioner i Gud som orgelet meddel- 
er os!”35 Ifølge Baudelaire er Gud det mest prostituerede væsen, "efter- 


”36 Gud er en valuta for "de 


som han er hvert enkelt individs bedste ven. 
nyrige i det Absolutte” og et varigt offer, båndet som vi kan bryde i al 
evighed.” Det er en form for Stokholmsyndrom over for autoritetens 
formel i et Pjækkeland, hvor alt kan smadres og genopbygges på stadig 
nye måder, eller et begær, hvor en munk og en slagter kemper mod 


hinanden.?? Men alt, hvad der er konstrueret, kan dekonstrueres! Hvad 

med det absolutte, det ubetingede? Er der en ekstrakt, der ikke cirkule- 
rer i denne bane spændt ud mellem bordellerne og de anråbte engle,>? 
hvor Gud ikke både kan være pifiata for rebellerne og en protese for de 
viljessvage eller en politisk agenda for magthaverne, men som står uden 
for denne økonomi af genforhandlede tvangshandlinger? Det nødvendi- 
ge væsen er bukket under, Gud er død! Hvad så nu? Inden for filosofien 
og grene af teologien er det guddommeliges genkomst i det moderne 
forbundet med mulighed, ikke med nødvendighed, en mulighed, der 
ikke lader sig definere eller bestemme gennem skyldsøkonomier og 
forjættelser. Gud er en begivenhed, ikke en substans. Gud er ikke et 
omnipotent væsen, men et omnipotentielt måske. Gud er ikke ordet, 
men kaldet. Et kald, hvis afsender vi ikke kender. Et kald på nogen eller 
noget, vi ved ikke hvad. Vi ved ikke, om det er Gud eller en ulv i fåreklæ- 
der, om det er ven eller fjende. Når Nietzsche spår dødskampen en lang 
levetid på tusind år, ikke mod Gud, men mod Guds skygge, så skyldes 
det menneskets egen måde at være på. Denne nekrofile skyggeboksning 
retter sig ikke blot mod et guddommeligt væsen, men mod en struktur, 
hvis opretholdelse, vi selv er med til at understøtte. I den forstand er 


nekrologen over Gud ikke blot en antologi, men også en autobiografi. 

ORMÅLET MED DENNE ARTIKEL ER AT SKITSERE EN TEORI 
om sandhed og objektivitet med afsæt i Kants filosofi. Jeg vil 
foreslå en definition af begreberne sandhed og objektivitet, som 
gør det muligt at anvende dem på tværs af forskellige diskursdomæner 
(lige fra domme om molekyler til musik og moral). Accepterer man min 
udlægning, accepterer man også, at der ikke nødvendigvis findes et abso- 
lut diskursdomæne (for eksempel naturvidenskabens), som alene er 
berettiget til at tale objektivt om virkeligheden. Jeg tager udgangspunkt i 
Kants filosofi og anbefaler at læse hans udlægning af objektivitet og 
sandhed som en normativ teori. Teorien er normativ, fordi den insisterer 
på, at en diskurs — en mere eller mindre afgrænset måde at tale om virke- 
ligheden på, for eksempel igennem bestemte videnskaber, religiøse sym- 
boler eller moralske termer — er objektiv og sandhedsduelig (består af 
udsagn, som kan være sande eller falske) hvis og kun hvis den indeholder 
nogle intersubjektivt acceptable og for diskursen særegne normer eller 
betingelser for at vurdere, om udsagn inden for diskursen er sande eller 
falske. 
Sådan et sæt af betingelser fungerer for det første som afgrænsende 
specifikationer af, hvilke slags udsagn, der er meningsfulde inden for en 
bestemt diskurs. For eksempel indgår udsagnene "Du bør skamfere alle 


bp] 

børn på din vej!” og "Holocaust var en skamplet på menneskeheden” 
begge i den moralske diskurs, i modsætning til udsagnet "De fleste 
DNA-molekyler består af to biopolymer-strenge”. For det andet funge- 
rer de nævnte betingelser som kriterier eller normer, der kan sortere san- 
de fra falske udsagn inden for en bestemt diskurs. For eksempel er der 


indlysende grunde til at hævde, at det første udsagn om børneskamfe- 


ring er falskt, mens det andet om Holocaust er sandt (hvis du hævder det 

modsatte, er du dårlig til at ræsonnere moralsk, hvilket understreger det 
normative aspekt). 

Målet med den her teoretiske skitse er på den ene side at mistænkelig- 
gøre enhver form for absolutisme om ét privilegeret diskursdomæne i 
forhold til sandhed og objektivitet, for eksempel den scientistiske (elimi- 
nativt naturalistiske) antagelse, at alene udsagn, der er filtreret igennem 
naturvidenskabernes metodologiske apparat, kan gøre krav på objektivi- 
tet og sandhed, da den slags udsagn ikke (eller i mindre omfang) afhæn- 
ger af det subjektive, menneskelige perspektiv. På den anden side er teo- 
rien uforenelig med forskellige subjektivistiske eller skepticistiske anta- 
gelser, som har det med at stille spørgsmålstegn ved mere håndfaste 
anvendelser af begreber som sandhed og objektivitet, som ofte spidsfin- 
diggøres igennem "postmoderne” formeninger om kulturelle konven- 
tioner, vestlig imperialisme, sprogspil eller ideologi- og magtkonstruk- 
tioner — formeninger, som trives storstilet på universiteternes humani- 
stiske afdelinger. 

Den vanskelige øvelse består selvsagt i at klargøre de lokale sæt af 
betingelser, som for eksempel vil gøre moralske eller æstetiske domme 
objektive og sandhedsduelige. Det er ikke en opgave, jeg vil tage op her 
(det vil jeg derimod i en opfølgende artikel her i Paradoks med henblik 
på moralske dommes objektivitet). I indeværende artikel vil jeg alene for- 
søge at optegne en generisk (emne- eller diskursneutral) definition af 
sandhed og objektivitet, der kan fteste”, hvorvidt en diskurs er objektiv 
eller ej. Den optegning finder sted igennem en læsning af Kant, der går 


ud fra tre teser, som udgør artiklens tre dele: 


Kant var ikke verifikationist 
Kants filosofi indebærer en pluralistisk teori om sandhed 


Kants filosofi indebærer en form for semantisk anti-realisme 


En afsluttende metodisk bemærkning inden vi går i gang: Det ville nok 


ikke være forkert at forstå min fremstilling af Kant som en slags seman- 

tisk rekonstruktion. Ligesom andre forsøg på det, konfronteres min for- 
tolkning af den kendsgerning, at Kants filosofi ikke primært består af en 
semantisk teori om sandhed, og at hans udlægning af begreberne sand- 
hed og objektivitet til tider er, om ikke sløret og inkonsistent, så i hvert 
fald uudfoldet. Min korte respons er: 1) Jeg betragter mange af de 
semantiske konklusioner om sandhed som nødvendige implikationer af 
Kants kritiske filosofi, og 2) jeg forsøger af filosofiske, frem for histori- 
ske, grunde at fremdrive en teori om sandhed og objektivitet igennem 
Kants tekster, som jeg finder interessant og relevant. Hvis nogen vil kal- 
de det for filosofihistorisk blasfemi, så er jeg i tvivl om, hvordan filosofi- 
historie som praksis alt andet lige adskiller sig fra sådan noget som fysik- 


kens historie (hvilket jeg mener, det gør). 


Hvorfor Kant ikke var verifikationist 

HVAD ER VERIFIKATIONISME? EN KLASSISK FORMULERING STAM- 
mer fra Wienerkredsen og tilskrives gerne Moritz Schlick eller Ludvig 
Wittgenstein: "En sætnings mening er metoden for dens verifikation.” 
Dette verifikationsprincip formulerede den logiske positivismes apolo- 
geter på forskellig vis ved at opstille bestemte empirisk informerede 
meningskriterier. Et eksempel er Rudolf Carnaps teori om såkaldte 
<protokolsætninger” og fobservationskontekster”. Fælles for alle kriteri- 
erne er, at de handler om sproglige udtryks intension (om de er menings- 
fyldte og forståelige) frem for deres ekstension (om de refererer til noget). 
Et udtryk har ifølge en logisk positivist ingen intension, og er dermed et 
meningsløst og uforståeligt udtryk (nonsens), hvis det ikke kan verifice- 
res med afsæt i en empirisk, naturvidenskabeligt forankret situation. 
Teologiske, moralske og æstetiske dommes umiddelbare mening lader 
ikke til at bestå verifikationstesten og må derfor elimineres eller reduce- 
res til noget andet (socialt observerbar adfærd, evolutionære nicher eller 


lignende). 


I02 


En række prominente filosoffer har forsøgt at læse Kant som en verifi- 
kationist i nævnte forstand. Det gælder blandt andet Peter Strawson, 
Jonathan Bennett og Barry Stroud. For eksempel tilskriver Strawson et 
såkaldt "principle of significance” til Kant, som han formulerer som 
<Tthe] principle that there can be no legitimate, or even meaningful, 
employment of ideas or concepts which does not relate them to empiri- 
cal or experiential conditions of their application.” 

Der er ingen tvivl om, at Kant afgrænser teoretisk, videnskabelig 
erkendelse (Erkenntnis) til empiriske genstande, "fremtrædelser” eller 
genstande for mulig erfaring”, som han også kalder dem, samt det, som 
kan udledes fra observationer af empiriske genstande, det vil sige ikke- 


” (elektro- 


observerbare teoretiske entiteter såsom "magnetisk materie 
ner eller magnetiske bølger ville nok være bedre eksempler i dag).” Der er 
heller ingen tvivl om, at Kant hævder, at faktuelle udsagn (fassertoriske 
domme”)" kun er meningsfulde som faktuelle eller sandhedsduelige 
udsagn, hvis man kan specificere betingelserne, under hvilke de kan veri- 
ficeres (det vender jeg tilbage til). 

Kants filosofi indeholder altså en form for forsigtighedsprincip i for- 
hold til menneskelig teoretisk erkendelse, hvilket indebærer en gennem- 
gribende censur af teoretiske (assertoriske), metafysiske domme om sjæ- 
len, kosmos og Gud (formuleret i Dialektikken i KrV). Den slags dom- 
me indeholder ikke det, han kalder en "prøvesten [Probierstein]”” — et 
udtryk, han forbinder med muligheden for at hævde et udsagns 
rigtighed”. En "prøvesten” skal forstås som en standard for at vurdere 
nogets sandhed, ægthed eller retfærdiggjorte anvendelse. Fraværet af en 
fprøvesten” er altså lig med fraværet af en metode til overhovedet at vur- 
dere et udsagns sandhedsværdi. 

Men at læse Kant som verifikationist på den baggrund er i bedste fald 
udtryk for en særdeles selektiv fortolkning, i værste fald intellektuel, 
eksegetisk dovenskab. Kant hævder intetsteds, at begreber eller udsagn, 


som ikke er relateret til noget empirisk, nødvendigvis er meningsløse 

(altså ikke har en intension), som Strawson for eksempel antyder. Det er 
ikke meningsløst, ifølge Kant, at tale om Gud, kosmos eller en udødelig 
sjæl; begrebernes semantiske indhold er til at fatte. Han hævder ligefrem, 
at den slags begreber kan have en såkaldt fregulativ” funktion, hvor de 
fungerer som en heuristisk baggrundsantagelse, implicit eller eksplicit, i 
vores videnskabelige og moralske praksisser, også selvom det i princippet 
er umuligt at bekræfte noget faktuelt om dem. Der er med andre ord 
ikke meget belæg for at hævde, at Kants kritiske filosofi indebærer en 
form for verifikationisme i den logisk positivistiske forstand, da Kant 
ikke går ud fra, at et udtryk skal kunne verificeres (empirisk) for at have 
en mening eller intension.7 Men selvom Kant ikke går ud fra den logiske 
positivismes intensions-relaterede verifikationsprincip, så går han, som 
jeg vil argumentere for i resten af artiklen, ud fra, at et udtryk skal kunne 
verificeres (ikke nødvendigvis empirisk) for at være objektivt eller sand- 


hedsdueligt. 


Hvorfor Kant var pluralist om sandhed 

ET EMNE, HVOR FOLK HAR DET MED AT GÅ GALT I BYEN, ER KANTS 
begreb om sandhed. Uden at kaste mig ind i en detaljeret diskussion af 
et omdiskuteret felt inden for Kant-forskningen, vil jeg i denne sektion 
forsøge at udpege nogle overordnede antagelser om sandhed, som Kant 
går ud fra. Han accepterer som udgangspunkt korrespondenstesen om 
sandhed, som han refererer til som en "Namenerklårung” (en "navne- 
forklaring” eller fnominal definition”). Kant skriver: "Hvad er sandhed? 
Navneforklaringen af sandhed, at den netop består i erkendelsens over- 
ensstemmelse med sin genstand, gives og forudsættes her”. Kant "for- 
udsætter” flere steder denne overenstemmelses- eller korrespondenstese 
(KT),? som går ud på, at sandhed = overensstemmelse mellem erkendel- 
se og genstand, hvor ”erkendelse”, på lidt sproglig akavet vis, fungerer 
som sandhedsbærer, hvilket han andre steder bruger ordet "dom” 


(Urteil) for. Nogle har forsøgt at nedvurdere Kants forpligtelse til KT, 

eller ligefrem hævde, at han ikke accepterer den.” Det er imidlertid en 
forplumret læsning. At korrespondenstesen er en "Namenserklårung” 
betyder, at den udlægger betydningen af prædikatet "sand” eller sand- 
hedsbegrebets generelle indhold: hvad mennesker almindeligvis mener, 
når de siger, at noget er sandt. KT'er på grænsen til at være en platitude, 
nemlig: En sandhedsbærer tilskrives prædikatet fsand”, hvis og kun hvis 
den repræsenterer sin genstand. 

Udover KT er logiske love og konsekvensrelationer, for eksempel 
modsigelsens grundsætning ('A” og "=A” kan ikke være sande på samme 
tid), nødvendige, om end negative betingelser for sandhed, fordi de er 
sandhedsbevarende. Men de angiver naturligvis ingen "prøvesten”” for 
at teste et udsagns sandhed i en specifik kontekst. Logik indeholder 


ingen indholdsbestemte <sandhedskriterier”” 


og er derfor blot en condi- 
tio sin qua non for sande domme, da logiske relationer ikke, som han 
skriver, kan vurdere, hvorvidt en dom "modsiger genstandene”,” altså 
om en dom "rammer” rigtigt eller forkert i en given epistemisk situa- 
tion. 

Kants pointe er, at KT og (klassisk) logik ikke udgør et sæt af tilstræk- 
kelige betingelser for den korrekte anvendelse af prædikatet "sand”. I 
forhold til førstnævnte skyldes det primært, at tesen ikke angiver nogen 
retningslinjer for, hvordan "sand” adskilles fra "falsk” i konkrete dom- 
me, altså ingen betingelser for, hvordan en overensstemmelse mellem 
erkendelse”/fdom” og fgenstand” kan siges at finde sted. Men er det 
muligt at give et nødvendigt og tilstrækkeligt kriterie for sandhed, der 
tager højde for enhver epistemisk situation? En nominal definition 
(fnavneforklaring”) adskiller sig fra det, Kant ofte refererer til som en 
frealdefinition”.f Som Kant skriver, så indeholder en realdefinition et 
klart kendetegn, hvorigennem genstanden [...] til enhver tid kan erken- 
des sikkert”. En realdefinition udlægger alle de væsentlige egenskaber 
(et klart kendetegn”) ved det, som falder ind under definiendum (her: 


sandhed”). Men ifølge Kant er det umuligt at give en definition af 

sandhed i form af en udtømmende tjekliste, som indeholder de nødven- 
dige og tilstrækkelige betingelser for i en hvilken som helst epistemisk 
situation at skelne sandt fra falskt (betingelser, som garanterer, at "gen- 
standen til enhver tid erkendes sikkert”), da hver enkel situation kræver 
noget forskelligt. Kant understreger den pointe i /åsche-logikken, hvor 
han stiller spørgsmålet: "Om og hvorvidt der findes et sikkert, alment og 
i anvendelse brugbart sandhedskriterie 2” 16 til hvilket svaret er negativt. 
Ifølge Kant findes der ikke noget absolut, generelt (nødvendigt og til- 
strækkeligt) sandhedskriterium, såsom Descartes” kriterium om det klare 
og distinkte. Som han skriver, er det umuligt at angive et "alment krite- 
rium [allgemeines Kriterium)”” eller et "alment kendetegn [allgemeines 
Kennzeichen] ”» 18 som abstraherer fra alt indhold og forskellen mellem 
konkrete genstande, eftersom sandhed netop angår udsagns indhold og 
forskellen mellem genstande og typer af domme. Tag for eksempel føl- 


gende to assertoriske domme: 


Der findes 24 planeter i solsystemet 


Stolen foran mig er brun 


Det forekommer absurd at hævde, at der findes et tilstrækkeligt kriterie, 
som kan hjælpe til at afgøre begge udsagns sandhedsværdi uden at skelne 
mellem de forskellige empiriske situationer og udsagnenes indholdsmæs- 
sige bestemmelser. Det er ikke tilstrækkeligt (om end det er nødvendigt, 
og trivielt) at hævde, at de hver især er sande, hvis de stemmer overens 
med virkeligheden. Der kræves en yderligere specifikation af, hvilke kon- 
krete epistemiske og prædikative bestemmelser, der skal være til stede i 
hver af situationerne, for at kunne hævde deres sandhed. For eksempel 
numeriske bestemmelser i første dom og et sæt af differentierbare farve- 
prædikater i den anden. Derudover er begge domme empiriske, og 
enhver empirisk dom kræver en empirisk anskuelse (et sanseindtryk), og 
det er klart, at de to domme må være baseret på to ikke-identiske sanse- 


indtryk. 

Den korrekte anvendelse af prædikatet f"sand” må også, udover at 
tage højde for forskellen mellem konkrete domme (for eksempel forskel- 
lige empiriske domme), tage højde for forskellen mellem forskellige 
domstyper. Forskellige domstyper har forskellige sandhedskriterier. For 
eksempel opererer Kant med, at sandhedsværdien af en syntetisk a priori 
dom for det første bestemmes uafhængigt af erfaringen (4 priori). For 
det andet kan dens sandhedsværdi, fordi den er syntetisk (informativ), 
ikke bestemmes igennem en begrebssemantisk analyse, men er bestemt 
af, om noget er "givet” igennem en anskuelse. I modsætning til synteti- 
ske a posteriori domme, som er baseret på empiriske anskuelser, er de 
syntetiske a priori domme, for eksempel inden for sådan noget som 
matematik, ifølge Kant baseret på rene anskuelser, nemlig anskuelsesfor- 
merne tid og rum. Det betyder, at vi kun er berettigede i at hævde, at 
den slags domme er sande eller falske i de mulige verdener, der indehol- 
der menneskelig erfaring, eftersom tid og rum, ifølge Kant, er menneske- 
lige anskuelsesformer (omvendt er analytiske domme sande eller falske i 
alle mulige verdener, inklusiv dem, hvor der ingen menneskelig erfaring 
er). Kort sagt: Afgørelsen af forskellige domstypers sandhedsværdi følger 
ikke samme manual. 

En tilstrækkelig udlægning af begrebet sandhed (som bevæger sig ud 
over korrespondensplatituden) kræver altså en yderligere specifikation, 
en indholdsbestemmelse af begrebets retfærdiggjorte anvendelse. Kort 
sagt: et anvendelseskriterium. Et anvendelseskriterium for sandhed for- 
står jeg som en specifikation af den eller de betingelser, der skal være 
opfyldt for, at noget kan siges at være sandt eller falskt, for eksempel 
(men ikke udelukkende) nogle af de føromtalte betingelser for hen- 
holdsvis 4 posterioriske (empiriske) domme og 4 prioriske (for eksempel 
aritmetiske) domme. Med andre ord: For at kunne vurdere et udsagns 
sandhedsværdi påkræves et sæt af sandhedsbetingelser i form af regler 
eller normer, som kan dirigere os mellem sande og falske domme. Kant 


kalder det også for en sandheds ”bestemmelsesgrund”,” eller igen: 

ed 


prøvesten”,”? Det væsentlige er, at et anvendelseskriterium for sandhed 
er domæne- eller kontekstsensitivt i den forstand, at det udgør et sæt af 
kontekstspecifikke, men alment tilgængelige (for rationelle væsner) nor- 
mer for at hævde, at noget er sandt eller falsk inden for en bestemt dis- 
kurs. For eksempel findes der et sæt af regler og normer inden for arit- 
metik for at vurdere aritmetiske udsagns sandhedsværdi, som ikke er 
identiske med de regler og normer, der for eksempel er knyttet til almin- 
delige hverdagsudsagn om mellemstore genstande, for eksempel den 
betingelse — hvis man for eksempel hævder, at "stolen er brun” — at vi 
ikke er underlagt en optisk illusion, at lyset optræder adækvat, at der fin- 
des en intersubjektiv farvekonsensus, og så videre. 

Kant var altså pluralist i forhold til sandhed i følgende forstand: Der 
findes forskellige kriterier for at teste eller verificere, hvorvidt et udsagn 
er sandt eller falskt, alt afhængig af, hvilken type af udsagn, der er tale 
om.” Crispin Wrights såkaldte "minimalisme” om sandhed, især præ- 
senteret i hans Truth and Objectivity (1992), deler mange af de samme 
antagelser. Wright går ud fra, at en diskurs er sandhedsduelig og objek- 
tiv, hvis den lever op til to nødvendige og tilsammen tilstrækkelige betin- 
gelser (foruden en række andre "marks of realism”, som han kalder dem, 
hvor en diskurs ikke behøver at leve op til alle, men optegner et kom- 
plekst spektrum af mulige objektive diskurser, hvilket udmunder i et 


pluralist view of truth”.)”” De to betingelser er: 


Disciplin: Der må eksistere et sæt af operative standarder for, hvilke 
typer af udsagn, der passer og ikke passer til en bestemt diskurs, samt 
nogle standarder for, hvilke udsagn, der er korrekte og ukorrekte inden 
for diskursen. 

Syntaks: Udsagnene skal leve op til syntaktiske strukturer, såsom kondi- 
tionalisering og negationsdygtighed (dommen kan negeres uden kontra- 


diktion). 

Hvordan hænger det sammen med Kants model? For eksempel hævder 
Kant i KrV, at der findes et specifikt "kriterium” for empirisk sandhed 
(som udtrykker dets "disciplin”, for at blive i Wrights vokabular), som 
hænger sammen med det, han kalder de "formelle betingelser for empi- 
risk sandhed.””% Og andetsteds specificerer han det, han kalder for "den 
empiriske sandheds kendetegn.”>4 Pointen er: Når vi forsøger at udsige 
sande udsagn om den empiriske virkelighed, hvad enten det er igennem 
videnskabelige teorier eller i hverdagssammenhænge, må de opfylde et 
sæt af kriterier, som gør os i stand til at skelne mellem sande og falske 
udsagn. Ser vi nærmere på detaljerne i Kants teori om objektive empiri- 
ske erkendelser og udsagn, så består den kort sagt i en erkendelsesteore- 
tisk "vending”, der omfortolker den klassiske ontologis grundbegreber 
erkendelsesteoretisk som begreber knyttet til empiriske anskuelser og 
udsagns struktur og form. For at kunne hævde, at nogle repræsentatio- 
ner er andet og mere end blot subjektive indtryk (at de er objektive) og 
dermed indgår i en kontekst, hvor ordet "uenighed” faktisk giver 
mening, kræves der altså en analyse af de epistemiske betingelser eller 
standarder for menneskelig erkendelse og sprogbrug frem for en analyse 
af genstandene selv, hvis man vil kunne hævde, at vores mentale repræ- 
sentationer er objektive. Der findes ifølge Kant et sæt af epistemiske 
betingelser, som udgør de relevante normer eller standarder for objekti- 
vitet inden for den empiriske diskurs. Det er regler, som ethvert empi- 
risk dømmende subjekt må følge i fortolkningen (dommen) af dets san- 
selige indtryk, hvis det vil gøre krav på at udsige genstandsrelaterede 


(objektive) domme. Som Anders Hansen har formuleret det: 


As such, all subjects that understand these fundamental norms will, regard- 
less of their idiosyncratic modes of being immediately affected, have a stan- 
dard by which they can interpret their immediate representations and assess 
the interpretations of others [...] Thus, a certain type of conscious act of 


interpreting our immediate representations with reference to a set of inter- 

subjectively intelligible norms of objectivity is what, according to Kant, 
makes it possible for the subject to justify sufficiently, both to itself and to 
other subjects, why it takes its representations to be more than mere private 


affections.75 


Det er ikke åbenlyst for mig, om Kant, i tillæg til korrespondenstesen, er 


6 verificerbarhedsteori?7 eller 


knyttet til en form for kohærentisme,” 
assertabilisme,”? eller en hybrid-teori.7? Det er heller ikke så afgørende, 
tror jeg. Kants tekst peger i mange retninger, og KrV er ikke direkte 
konstrueret som en menings- eller sandhedsteori. Der er dog ingen tvivl 
om følgende: 1) Kants sandhedsbegreb er komplekst, i den tekniske 
betydning, at det er sammensat af overlappende aspekter, og 2) f"sand” 
er ikke et prædikat, som nødvendigvis kun har en velbegrundet anven- 
delse i forbindelse med syntetiske a posteriori domme (empiriske dom- 
me). Dermed overlapper Kants antagelser, udover med Crispin Wrights, 
også en hel del med Hilary Putnams position, som går ud fra, at sand- 
hed er ligeså "plural, vague, open-ended as we are.”?? At Putnam har det 
med at overdrive forbindelserne mellem sin position og Kants transcen- 
dentale idealisme og ligefrem hævder, at Kant ikke forpligter sig til kor- 
respondenstesen, ændrer ikke ved, at de er enige om følgende: Man kan 
ikke tale om sandhed uden at tale om nogle anvendelseskriterier for 
sandhed, men det er ikke muligt at specificere et universelt anvendelses- 
kriterium, som er nødvendigt og tilstrækkeligt for alle domme. I mod- 
sætning den positivistiske antagelse, så findes der, ifølge Kant, Wright og 
Putnam, ikke én, og kun én, type af anvendelseskriterium (empirisk 
verificerbarhed) på tværs af forskellige typer af informative (ikke-analyti- 
ske) diskurser. Den form for pluralisme går med andre ord ud fra, at der 
ikke er noget i vejen for omskiftelige sandhedskriterier alt afhængigt af, 


hvad vi taler om. 


IIO 


Hvorfor Kant var en form for semantisk anti- 
realist 

DEN SKITSEREDE PLURALISME INDEBÆRER, AT SANDHED SKAL FOR- 
stås i relation til et velafgrænset sæt af epistemiske betingelser eller 
begrebslige skemaer. Det indebærer, som jeg vil vise nu, en række seman- 
tisk anti-realistiske forpligtelser. Lad os derfor begynde med spørgsmå- 
let: Hvad er realisme og anti-realisme? Man kan indledningsvist sige, at 
en ontologisk realist om et bestemt domæne, for eksempel den empiri- 
ske virkelighed af mellemstore genstande, vil hævde, at vores overbevis- 
ninger og udsagn om bestemte genstande i det domæne (stole, antallet 
af mennesker til amerikanske præsidentindvielser og så videre) repræsen- 
terer en objektiv virkelighed og nogle gange "rammer rigtigt”. Hvis jeg 
siger, at den nuværende danske statsminister er en kvinde, så udtrykker 
jeg en overbevisning, som forsøger at repræsentere en objektiv kendsger- 
ning. Omvendt vil en ontologisk anti-realist (også kaldet en subjektiv 
idealist eller skepticist) hævde noget i retning af, at vores tanker om gen- 
stande ikke repræsenterer en objektiv virkelighed, men blot er subjektive 
konstruktioner af en eller anden art. Kant var, for at slå det fast, ontolo- 
gisk realist og ikke anti-realist om den empiriske virkelighed.>” 

Forskellen mellem en semantisk realist og en semantisk anti-realist er 
noget anderledes. Følger man Michael Dummetts kanonisering af 
semantisk realisme og anti-realisme, handler det grundlæggende om, 
hvorvidt udsagn kan tilskrives en sandhedsværdi (sandt/falskt). Crispin 


Wright har formuleret den semantisk realistiske position således: 


To conceive that our understanding of statements in a certain discourse is 
fixed, as Dummett's realist suggests, by assigning them conditions of potenti- 
ally evidence-transcendent truth is to grant that, if the world co-operates, the 


truth or falsity of any such statement may be settled beyond our ken.>> 


III 


Den semantiske realist hævder, at et udsagn er sandt eller falsk uafhæn- 
gigt af, om det principielt er muligt at bekræfte dets sandhedsværdi. 
Omvendt udfordrer den semantiske anti-realist åbenlyst bivalensprin- 
cippets almengyldighed. Det gør hun ved at sige, at ikke-verificerbare 
udsagn — altså udsagn, hvor betingelserne, under hvilke de kan bestem- 
mes som sande eller falske, ikke er tilgængelige — ikke har nogen sand- 
hedsværdi. Ifølge anti-realisten findes der ikke nogen objektiv kendsger- 
ning, ingen objektive sandhedsbetingelser, i forhold til indholdet af den 
type udsagn. Nogle vil hævde, at metafysiske udsagn om Gud, æstetiske 
domme eller udsagn om eksistensen (eller ikke-eksistensen) af tal er 
eksempler på ikke-verificerbare, og dermed ikke-sandhedsduelige, 
udsagn.” En semantisk anti-realist vil hævde, at eftersom det ikke er 
muligt at sige, hvad der vil gøre et udsagn om Gud sandt eller falskt, har 
det ingen sandhedsværdi. Det giver med andre ord simpelthen ingen 
mening, ifølge anti-realisten, overhovedet at spørge efter udsagnets sand- 
hedsværdi, fordi det ikke er muligt at udtrykke et sæt af almengyldige 
(tilgængelige og acceptable for enhver) kriterier for at verificere den slags 
udsagn. 

En af Dummetts mange formuleringer af anti-realismen lyder såle- 
des: "[T ]he truth of a proposition consists of its being the case that 
someone suitably placed could have verified it.” Citatet er et svar til 
det kritikpunkt, som anti-realister ofte konfronteres med, nemlig at 
udsagn om fortiden (for eksempel udsagn om dinosaurer) ikke kan være 
sande for en anti-realist, eftersom de jo ikke kan verificeres direkte. 
Svaret er, som Dummett antyder, at antallet af epistemiske fæller ikke 
bør begrænses til nulevende fæller, og at anti-realistens betingelse blot er, 
at udsagnet i princippet kan verificeres. Kant hævder flere steder noget i 
samme dur. For eksempel drager han i følgende citat et afgørende skel 
mellem 1) udsagn, som i princippet ikke kan verificeres empirisk, og 2) 
udsagn, som indtil nu ikke er blevet, og muligvis af praktiske grunde 


heller ikke kan, verificeres empirisk: 


II2 


Det må rigtignok siges, at der kunne være beboere på månen, selvom intet 
menneske nogensinde har iagttaget dem, men det betyder blot følgende: at vi 
kunne støde på dem i erfaringens mulige fremgang; for alt er virkeligt, som 
står i en forbindelse [Kontext] med en iagttagelse i overensstemmelse med 


den empiriske fremgangs love.?5 


Ser vi på empiriske domme, så har et udsagn altså en empirisk sandheds- 
værdi, for så vidt det i princippet kan verificeres igennem erfaringen, 
enten direkte eller indirekte. Det er ikke tilstrækkeligt at kalde en posi- 
tion anti-realistisk angående en bestemt diskurs (for eksempel diskursen 
om beboere på månen), alene fordi vi hidtil ikke har været i stand til at 
bekræfte eller afkræfte et udsagn inden for den diskurs. Det kræver, at 
den slags udsagn i princippet (og altså med nødvendighed) ikke kan 


verificeres. Vi kan dermed opstille de to positioner således: 


" Semantisk realisme: Alle udsagn — også udsagn, hvorom det galder, at 
deres verifikationsbetingelser principielt ikke kan specificeres — har en 
sandhedsværdi. 

" Semantisk anti-realisme: Udsagn, hvorom det gælder, at deres verifika- 
tionsbetingelser principielt ikke kan specificeres, har ikke en sandhedsvar- 
di. 


Hvordan passer Kant ind her? Min tese er, at Kants transcendentale ide- 
alisme implicerer en form for semantisk anti-realisme i ovenstående for- 
stand. Min læsning læner sig dermed op af anti-realistiske læsninger af 
Kant, som blandt andre Gerold Prauss, Carl Posy og Guido Kreis har 
forsøgt sig med, selvom de dog hver især undlader at tage højde for, at 
Kant udvider domænet af sandhedsduelige udsagn fra teoretiske dom- 
me til praktiske (for eksempel moralske domme). 

Indtil videre har jeg kun forklaret, hvad Kant mener med sandhed, 
men ikke med objektivitet. Kants brug af begrebet objektivitet (hen- 
holdsvis "objektiv gyldighed” og "objektiv realitet”) er indimellem for- 


virrende. Helt overordnet er et udtryk?” objektivt gyldigt, hvis det, som 

begrebet refererer til, er muligt, mens et udtryk har objektiv realitet, hvis 
det faktisk findes. I KrV taler Kant ofte om objektiv gyldighed og reali- 
tet på en restriktiv måde ved udelukkende at tilskrive empiriske begreber 
og domme (eller rene begreber, såsom tid og rum, der er forbundet med 
noget empirisk) objektivitet. Men det er afgørende ikke at forveksle den 
udlægning af objektiv gyldighed og realitet med objektivitet per se. 
Objektivt gyldige domme er, kort sagt, sandhedsduelige domme. Det vil 
sige, at domme er objektive, hvis deres verifikationsbetingelser kan speci- 
ficeres. Som Kant redegør for i $19 i Prolegomena, er objektive domme 
en type af domme, som alle rationelle væsner skal være i stand til at 
bekræfte eller benægte under de rette betingelser (de har falmengyldig- 
hed (for enhver)”, som han skriver).>? Det betyder, at det skal være 
muligt for ethvert subjekt at indtage det dømmende subjekts perspektiv. 
Dommen skal med andre ord være verificerbar for ethvert rationelt 
væsen, da det er muligt at specificere dens sandhedsbetingelser, som vel 
at mærke er subjekt-specifikke i den forstand, at det er nogle betingelser, 
som vi ikke kan være sikre på gælder for andet end menneskelig domsfæl- 
delse, men som er objektive, fordi de udgør de epistemiske og intersub- 
jektive betingelser for at udsige sandhedsduelige udsagn. De er, så at sige, 
vores fælles greb på virkeligheden som et sæt af epistemisk indskrænkede 
betingelser, der er bestemt af begrebet om principiel verificerbarhed. 

Et udtryk kan altså tilskrives objektivitet, hvis det er muligt at specifi- 
cere udtrykkets anvendelseskriterier eller det, Kant kalder for "erkendel- 
seskilder”: "For at tilskrive et sådan begreb objektiv gyldighed [...] kræ- 
ves der noget mere. Dette mere behøver dog ikke at søges i teoretiske 
erkendelseskilder, men kan også ligge i praktiske.”>? Undersøgelsen af 
disse praktiske erkendelseskilder, eller de "praktiske data”,7” foretager 
Kant i Kritik der praktischen Vernunft (KpV)." Det afgørende her og 
nu er dog Kants metodiske greb: Han forsøger at smidiggøre begrebet 
om objektivitet, så det ikke kun er anvendeligt i forhold til empiriske 


udsagn, ved at give en form for generisk definition. Med en lettere 

omskrivning af en passage fra KpV er noget i denne afstivede version 
objektivt, hvis og kun hvis det indeholder positive bestemmelser, som er 
tilgængelige for alle rationelle væsner, hvilket dermed gør det til en mulig 
genstand (enten for erkendelsesevnen eller viljen)” 

Crispin Wright har givet en formulering af (dommes) sandhedsdue- 
lighed og objektivitet, som flugter en hel del med denne udlægning af 


Kant: 


[T]he objectivity of judgement: the kind of objectivity which statements have 
when they are apt to record, or misrecord features of the real world — featu- 
res which would be appreciable by any creature possessed of appropriate cog- 


nitive powers, whatever its emotional capacities or affective dispositions.77 


Det følger af denne udlægning af objektivitet, at udsagn inden for en 
bestemt diskurs er objektive og sandhedsduelige, for så vidt der findes et 
sæt af afgrænsende specifikationer af, hvilke typer af udsagn, der passer 
indenfor en bestemt diskurs (udsagn om protoner passer for eksempel 
ikke ind i samme diskurs som moralske udsagn), samt nogle acceptable 
normer eller standarder for, hvordan man bekræfter sandhedsværdien af 
udsagn inden for en bestemt diskurs (for eksempel standarder for kor- 
rekte partikelfysiske udsagn og standarder for sandfærdige moralske 
udsagn).77 

Det indebærer den anti-realistiske, antroprocentriske grundantagelse, 
at sandhed er noget, der i en vis forstand afhænger af erkendende, asser- 
tive, normskabende subjekter — sandhedsbetingelsesskabere, kunne man 
kalde dem — som på en vis måde bringer” sandhed til verden. Det inde- 
bærer vel og mærke ikke, at virkeligheden "derude” ikke spiller nogen 
rolle i forhold til sådan noget som empiriske domme, eller at der ikke vil- 
le findes kendsgerninger uden mennesker. Det indebærer heller ikke, at 
spørgsmål om virkelighedens beskaffenhed inden menneskelig subjekti- 
vitet kom til er meningsløse (som Quentin Meillassoux og andre har det 


med at skyde Kant i skoene), da vi jo kan udpege nogle relativt klare epi- 

stemiske betingelser for, hvordan den slags spørgsmål kan besvares. Og 
det indebærer heller ikke en steril form for relativisme uden objektive 
standarder. Derimod indebærer det, for at låne et udtryk fra Hilary 
Putnam, at sandhed ikke er noget som "totally ontruns the possibility of 
justification”.75 Sandhed og objektivitet skal forstås som epistemiske og 
normative begreber, eftersom en retfærdiggjort brug af dem afhænger af 
bestemte væsners kognitive og rationelle udformning. At hævde, at et 
bestemt udsagn er sandt, er at hævde, at udsagnet er retfærdiggjort 
under de rette epistemiske eller rationelle betingelser. For eksempel er 
det afgørende epistemiske betingelser for udsagn om den empiriske vir- 
kelighed, ifølge Kant, at deres indhold er givet direkte eller indirekte 
igennem en empirisk anskuelse (sanseindtryk) og indgår i kausale rela- 
tioner. Og for mere specifikke typer af empiriske udsagn gælder der 
naturligvis specifikke (internt bestemte af den pågældende diskurs) 
betingelser: Betingelserne for udsagn om kvantefysik er ikke identiske 


med betingelserne for hverdagsudsagn om syrener, stole og stipendier. 


Konklusion 

I DET FOREGÅENDE HAR JEG ISÆR BEHANDLET EMPIRISKE DOMMES 
sandhedsduelighed og objektivitet. Det betyder ikke, som jeg forstår det, 
at Kant er forpligtet til den tese, at kun empiriske udsagn er sandheds- 
duelige eller objektive. Jeg har forsøgt at angive det, man kunne kalde for 
en generisk (emne- og diskursneutral) definition of sandhed og objektivi- 
tet. Den generiske definition indebærer, at den type af udsagn, hvorom 
det gælder, at det ikke er muligt at specificere deres verifikationsbetingel- 
ser, altså hvor det ikke er muligt at specificere de intersubjektive regler, 
standarder eller normer for udsagnets krav på objektivitet, ikke er objek- 
tive og sandhedsduelige. En sådan normativ teori afviser på den ene side 
relativistiske teorier om sandhed, der ikke kan skelne sandhed fra subjek- 
tive indtryk, og på den anden side afviser den absolutistiske teorier om 


sandhed og objektivitet, som forsøger at indsnævre begrebernes anven- 

delse til ét bestemt diskursdomæne. Den generiske definition eksklude- 
rer eller favoriserer ikke nogen diskurser på forhånd. Hvis man kan spe- 
cificere en fælles og acceptabel norm for at hævde, at sådan noget som 
moralske, komiske eller æstetiske domme er sandhedsduelige og objekti- 
ve (uden at reducere dem til noget andet, for eksempel neurologiske 
aktiviteter) er der tale om objektive diskurser. Hvordan Kant forsøger at 
gøre det i forhold til objektiviteten af praktiske domme (for eksempel 
moralske domme) vil jeg forsøge at redegøre for i en anden artikel, som 


også udkommer her i Paradoks. 


Noter 


1. Peter Strawson, The Bounds of Sense (London/New York: Routledge, 1966), 16. 


2. A226/B 273. Citater af Kant følger udgavenummer og sidenummer fra Akademie 
Ausgabe (AA), Kants Gesammelte Schriften, ed. Køniglich Preussische akademie der 
Wissenschaften (29. Vols. Berlin: de Gruyter, 1902-). Med hensyn til Kritik der reinen 
Vernunft følger jeg standardpraksis ved at referere til udgaven fra 1781(A) og udgaven fra 
1787 (B). Oversættelserne er mine egne. 

3. Dette hænger sammen med Kants såkaldte "virkelighedspostulat”, som indebærer en 

interessant form for videnskabelig realisme. Se A 218/B 265. 

A74/B 100. 

A vii-viii. 


Å 295-—296/B 352. 


NI Nm RB 


Se Marcus Willaschek, "The primacy of practical reason and the idea of a practical postula- 
te”, i Kant's Critique of Practical Reason: A Critical Guide, red. Andrews Reath & Jens 
Timmermann (Cambridge University Press, 2010): 168—196. Som Willaschek argumente- 
rer for, så hævder Kant ikke, at en rationel overbevisning nødvendigvis skal understøttes af 
empirisk bevis. Omvendt går Kant ud fra, at nogle assertoriske udsagn, som han i Kritik 
der praktischen Vernunft kalder for "postulater”, er rationelle at fremsætte, selvom de er 
teoretisk uafgørbare, fordi de er praktisk nødvendige. At det er rationelt at hævde noget, 
som ikke kan afgøres empirisk, strider imod den logistiske positivismes 
verifikationsprincip. 

8. "Was ist Wahrheit? Die Namenerklårung der Wahrheit, daf sie nåmlich die ubereinstim- 
mung der Erkenntnif mit ihrem Gegenstand sei, wird hier geschenkt und vorausgesetzt 
[...]”. A 57—58-B 82—83. 

9. A157/B 197; A 191/B 236; ÅA 237/B 290. 

II. 


12. 
13. 
14. 


IS. 


16. 


17. 
18. 


19. 
20. 


21. 


22. 
23. 
24. 


25. 


26. 


27. 


28. 


29. 


30. 


31. 


For eksempel Hilary Putnam, Reason, Truth, and History (Cambridge: Cambridge 
University Press, 1981). 

ÅA 60/B 84. 

A 59/B 84. 

A 59/B 84. 

Min udlægning af Kants distinktion mellem en "nominal” og real” definition er inspire- 
ret af Alberto Vanzo, "Kant on the Nominal Definition of Truth”, Kant-Studien 101, nr. 2 
(2010): 147—166. 

”[...] ein klares /Merkmal, daran der Gegenstand [...] jederzeit sicher erkannt werden kann 
[...]” (A 241-242 ff.) 

9: 50. 

Å 58/B 84. 

A 59/B 84. 

A 152/B 191. 

Å 59—60/B 83—84. 

En anden understregning af, at Kant var pluralist i den forstand, kommer igennem en gan- 
ske simpel betragtning af opdelingen af hans tre kritikker: Kritik der reinen Vérnunft 
behandler teoretiske (videnskabelige) dommes objektivitet, Kritik der praktischen 
Vernunft behandler praktiske (moralske) dommes objektivitet, mens Kritik der 
Urteilskraft behandler (blandt andet) æstetiske dommes objektivitet. 

Crispin Wright, 7ruth and Objectivity (Harvard: Harvard University Press, 1992). 

A 191/B 236. De "formelle betingelser” refererer til Kants kategorier, såsom kausalitet. 

Å 451/B 479. 

Anders Hansen, Kant's Account of Objectivity (specialeafhandling ved Aarhus Universitet, 
Afdeling for Filosofi og Idéhistorie, 2019), 13. 

Ralph Walker, The Coherence Theory of Truth. Realism, Anti-Realism, Idealism 
(London: Routledge, 1989); Norman Kemp Smith, A Commentary to Kant's "Critique of 
Pure Reason” (Humanities Press International, 1923). 

Carl Posy, "Dancing to the Antinomy: A Proposal for Transcendental Idealism”, 
American Philosophical Quarterly 20 (1983): 81—94. 

Hilary Putnam, Reason, Truth, and History (Cambridge: Cambridge University Press, 
1981). 

Otfried Håffe, Kants Kritik der reinen Vérnunfi: Die Grundlegung der modernen 
Philosophie (Munchen: Beck, 2004). 

Hilary Putnam, Words and Life (Cambridge: Harvard University Press, 1994), 495. 

Jeg er ikke interesseret i at forklare, hvorfor Kant ikke er forpligtet til en form for ontolo- 
gisk anti-realisme eller idealisme, a la Berkeleys fenomenalisme. Dem, som hævder det, 


lader til at have ignoreret en række af de væsentligste afsnit i KrV (for eksempel A 247/B 
304; Å 490 ff./B s19 ff.). 

32, 
33. 


34. 
35: 


36. 
37. 


38. 


39. 


40. 
41. 
42. 
43. 
44. 


Crispin Wright, 7ruth and Objectivity (Harvard: Harvard University Press, 1992), 4. 


Personligt hælder jeg til, at den første og anden type af udsagn er gode kandidater til ikke- 
verificerbare udsagn, men ikke den tredje. 


Michael Dummett, 7ruth and the Past (Columbia University Press, 2004), 44. 


<Daf es Einwohner im Monde geben kånne, ob sie gleich kein Mensch jemals wahr- 
genommen hat, muf£ allerdings eingeråumt werden, aber es bedeutet nur so viel: dal wir 
in dem måglichen Fortschritt der Erfahrung auf sie treffen kånnten; denn alles ist 
wirklich, was mit einer Wahrnehmung nach Gesetzen des empirischen Fortgangs in einem 
Kontext steht.” A 493/B s21. 

Se også A 496/B 524. 

Selvom Kant ikke er eksplicit omkring det, går jeg ud fra, at han antager det, som oprinde- 
ligt blev formuleret af Gottlob Frege og ofte refereres til som kompositionalitetsprincippet: 
Den semantiske værdi af et komplekst udtryk (for eksempel en deklarativ sætning) er 
bestemt af den semantiske værdi af udtrykkets enkelte dele. Hvis et begreb ikke er objek- 
tivt eller sandhedsdueligt, og det indgår i en sætning, så er sætningen ikke objektiv (sand- 
hedsduelig), mens udsagn, der indeholder objektivt gyldige (sandhedsduelige) begreber, er 
objektive (sandhedsduelige). 

Et rationelt væsen skal for Kant forstås som et væsen, der ikke retter sig efter principper 
(for teoretiske undersøgelser eller handlinger), som ikke kan anerkendes af enhver (univer- 
selle principper). For eksempel er teoretiske (ikke praktiske!) udsagn om Guds eksistens 
baseret på principper, som ikke kan anerkendes af enhver, og er dermed irrationelle. 

Um einem solchen Begriffe aber objektive Gultigkeit [...] beizulegen, dazu wird etwas 
mebhr erfordert. Dieses Mehrere aber braucht eben nicht in theoretischen 
Erkenntnisquellen gesucht zu werden, es kann auch in praktischen liegen.” B XXVI ff. 

B XXVI ff. 


Som jeg vil undersøge i en opfølgende følgende artikel, der også udkommer i Paradoks. 
S: 47—48. 
Crispin Wright, Realism, Meaning, and Truth (Blackwell, 1987), 6. 


Jeg har ikke noget bud på en systematisk domæneteori, der konkret indbefatter, hvilke dis- 
kurser, der er kvalificerede som objektive, men det er heller ikke hensigten med artiklen. 
Det er dog vigtigt at understrege, at verifikationsprocesserne kan være mere ligetil inden 
for nogle objektive diskurser sammenlignet med andre. Det er for eksempel prima facie 
mere ligetil at afgøre sandhedsværdien af hverdagslige empiriske udsagn, fremfor moralske 
udsagn (hvis man antager, at moralske udsagn er objektive), alt afhængig af, hvilke moralfi- 
losofiske sandhedskriterier man tilskriver sig. Kants morallov er mere ligetil end situations- 
etikerens, for eksempel. Men pointen er, at blot fordi afgørelsen af en bestemt type 
udsagns sandhedsværdi er kompliceret (men ikke principiel umulig), betyder det ikke, at 


den type udsagn ikke er objektive. 

45. Hilary Putnam, Realism with a Human Face, (Cambridge: Harvard University Press, 
1990), ix. Med en reference til Kant skriver Putnam samme sted: "What bothered me 
about statements of the sort I rejected, for example, "There really are (or really aren't”) 
numbers,” or "There really are (or really aren't”) space-time points,” is that they outrun the 
possibility of verification in a way which is utterly different from the way in which the sta- 
tement that, say, there was a dinosaur in North America less than a million years ago 
might outrun the possibility of actual verification. The former statements are such that we 
cannot imagine how any creature with, in Kant's phrase, fa rational and a sensible nature” 


could ascertain their truth or falsity under any conditions”. 

Om at være en epistemologisk gæstien 


FREDERIK BORIS INE KNÆ ER BØJEDE OG STØDER OP UNDER BORDETS 
HYLSTRUP OLSEN overflade. Med krum ryg, lænet over blyanter og viskelæde- 
I. OKTOBER 2020 re, strækker jeg nakken tilbage for at kigge op på tavlen. En 


duft af våde jakker og våde agurker hænger i den tætte, suspenderede 
luft. Sådan sad jeg over mange dage i mit feltarbejde, hvor jeg undersøg- 
te, hvordan oplevelser, betydninger og praksisser af tid spiller en rolle i 
undervisningssammenhænge i en 2. klasse. Min metodiske tilgang til 
undersøgelsen lod sig inspirere af en særligt deltagende og indlevende 
metode, hvori jeg forsøgte at indtage en så "barne-agtig” position i felten 
som muligt, for på egen krop at mærke de implikationer, som tidsdisci- 
plinerende praksisser måtte have på klassens elever. Denne metodiske til- 
gang var inspireret af antropologen Anna Lærke, som har anvendt en 
særligt deltagende rolle som metode i sit feltarbejde blandt børn i en 
engelsk primary school. Her bestræbte hun sig på at indtage en så barnlig 
position som muligt ved at klæde sig som børnene, spise med børnene, 
og stort set kun at vide, hvad børnene måtte vide, når det for eksempel 
angik den overordnede planlægning af skoledagen. En sådan position 
blandt børnene medførte ifølge Lærke, at hun i højere grad kunne mær- 
ke de disciplinære teknikker, som fandt sted i skolen, end hvis hun havde 
oplevet dette på afstand.” 

Jeg må dog erkende, at jeg som gæst i denne børneagtige ontologi — 
hvori bestemte implikationer af tidsdisciplinerende praksisser finder 
sted — støder på en epistemologisk grænse for, hvor sand en følelsesmæs- 
sig og sanselig erfaring, jeg kan gøre mig, som samtidig er i stand til at 
afspejle børnenes sådanne erfaringer. Som epistemologisk gæst i en 
anden ontologi, hvorvidt kan jeg da tillade mig at udtale mig om, hvor- 


dan er barn, som jo netop er subjektet i min undersøgelse af tidsdiscipli- 

neringens implikationer, oplever de givne situationer? Som udefrakom- 
mende, med alle de attributter, som principielt adskiller mig fra børne- 
nes individualiteter (voksen, ikke-skoleelev, i forskningsanliggende, høj, 
for lange ben til stolene og bordene, ikke underlagt samme regler osv.), 
hvorvidt tillader en sådan andethed, som jeg da besidder, at sætte mig i 


børnenes sted? 


At komme ind i felten - kultur, verden eller 
virkelighed? 
MANGE ETNOGRAFISKE PRAKSISSER SØGER AT INDTAGE POSITIO- 
ner, som kan tage hensyn til den pågældende felts egentlige levede liv, et 
blik on the inside, for at kunne forstå, hvordan insiderne i denne felt for- 
står disses egne levede liv. I store dele af den antropologiske tradition fin- 
der man netop et insiderperspektiv. Det kan bl.a. eksemplificeres ved 
Lærkes indlevende deltagerobservationsmetode, og ses også i Dorothy 
Smiths udlægning af en praktiserende og oplevelsesmæssig institutionel 
etnografi” samt Tim Ingolds fænomenologiske vinkel på etnografisk 
praksis,” hvilket jeg senere vil komme ind på. Denne epistemologiske til- 
gang til at forstå en given gruppe menneskers levede liv — i mit tilfælde 
børnenes verden — knytter sig tæt til de drøftelser, der i de senere år 
inden for antropologien er blevet ført omkring forholdet mellem episte- 
mologi og ontologi.7 

Dette forhold tages grundlæggende til revision i den teoretiske strøm- 
ning, som har vundet indpas i den antropologiske debat under samlebe- 
tegnelsen "den ontologiske vending”. Den ontologiske vending beteg- 
ner en samling af argumenter, iagttagelser og standpunkter, der hævder, 
at vi lever i "multiple ontologier”, altså forskellige virkeligheder, hvori 
der findes forskellige former for viden, om det, der findes. En sådan til- 
gang kan identificeres i Henare, Holbraad og Wastells argument for, at 
antropologer bør bestræbe sig på en antagelse af mangfoldige verdener, 


fremfor at tænke verden som én.& Dette indebærer, at antropologen skal 

forsøge at tage de forskelle, som kan forekomme mellem undersøgeren 
og de, der undersøges, seriøst og anerkende det som en essentiel anderle- 
deshed, når antropologen fx konfronteres med erfaringer, der er umid- 
delbart uforståelige. Her anses den gængse antropologiske analysestrate- 
gi som utilstrækkelig, idet den kommer til at forstå informanters udsagn 
som fx blot repræsentationer og symboler. En sådan analyse er i fare for 
at forvrænge sine informanters udsagn til blot at sige noget om, hvordan 
ting repræsenterer og symboliserer sociale og kulturelle fenomener, og 
altså ikke om, hvordan disse ting faktisk er for informanterne.7 

Et prominent eksempel på den type kulturforståelse, der revideres 
under den ontologiske vending, kan findes hos Clifford Geertz. Geertz 
foreslår en kulturforståelse, som betragter menneskers adfærd i en given 
kultur som konstituereret af sæt af såkaldte kontrolmekanismer, beståen- 
de af signifikante symboler, såsom ord, billeder, lyde, institutioner og 
naturlige objekter. Disse symboler bruges til at orientere sig i verden og 
konstruere en forståelsesramme, således at mennesket ikke blot er efter- 
ladt til at handle kaotisk og uden retning, men kan trække på et kultu- 
relt mønster, som er sammensat af systemer af disse meningsgivende 
symboler. Geertz foreslår hermed et kultursyn, som betragter de ydre 
fysiske strukturer som bestemmelser og påvirkninger af adfærd. Et 
sådant kultursyn konstruerer for Geertz en felt, hvori et fremmed — nog- 
le gange også betegnet som f primitivt” — samfund hermed må undersø- 
ges med en hensyntagen til de undersøgte fænomener og symboler og 
således forsøge at gøre disse forståelige og åbenbarlige for dem, der ikke 
umiddelbart har direkte erfaring med disse samfund.” Et sådant kultur- 
syn er dog bredt kritisereret for dets inkommensurable verdenssyn, som 
er i fare for at findespærre'” de studerede i definerede kulturelle 
enheder.” 

Vendingen, som taler imod en repræsentationel fortolkningsmodel 
står imidlertid ikke uden kritik. Kirsten Hastrup kritiserer forestillingen 


om multiple ontologiers potentielle regressive implikationer, idet det 

kan indeholde gammelkendte forestillinger at tænke de menneskelige 
fællesskaber, antropologer undersøger, som diskrete verdener, der bør 
forstås som enheder og helheder.” Hastrups kritik belyser hermed hvor- 
dan den ontologiske vending er i fare for at geninstallere den kulturelle 
essentialisme, som den f.eks. ses hos Geertz, og dermed vende tilbage til 
en kulturforståelse, som ikke evner at betragte menneskelige fællesskaber 
som dynamiske og grænseløse i tid og rum, ej heller at se verden som i 
konstant historisk tilblivelse. På trods af, at den ontologiske vending 
søger at revidere en repræsentationel fortolkningsmodel, hvilken fx kan 
bestå af symbolske systemer, der kun fungerer, idet alle symboler er 
kendt og bestemt indenfor kultursfæren, og derfor ikke stiller sig tilgæn- 
gelig for den uinitierede, kan man med Hastrup altså se, hvordan ven- 
dingen risikerer netop at konstruere definerede kulturelle og findespær- 


rende” enheder. 


Det ontologiske og epistemologiske skift - en 
invitation til den udefrakommende 

UD FRA TESEN OM, AT VI BEBOR MANGFOLDIGE VERDENER, MÅ DEN 
børneverden, som jeg med egen krop forsøger at sætte mig ind i (eller 
ned blandt), da forstås som en distinkt verden og en ontologi forskellig 
fra min egen ikke-børne verden? Findes børnenes verden, børnenes 
ontologi? En sådan distinktion vil dog for en udefrakommende forsker 
umuliggøre en egentlig kropslig og sanselig erkendelsesoplevelse af den 
verden, man undersøger. Jeg kommer simpelthen ikke til at kunne åbne 
denne black box af følelsesmæssig erfaringsdannelse i situationen, men 
må i stedet stå til takke med, hvad end den teoretiske og analytiske 
videnskabelse kan fortælle mig om, hvordan disse følelser og oplevelser 
kan og kunne komme til udtryk hos feltets egentlige beboere. Jeg er der- 
med igen tilbage, hvor jeg startede: I min egen verden, hvor jeg prøver at 


skabe mening og logik i, hvad end der undrede mig på min rejse. 

Dorothy Smith beskriver denne problematik som et af etnografiens 
uoverkommelige dilemmaer, når det drejer sig om at undersøge, hvor- 


dan andre” mennesker oplever deres liv: 


On the one hand, if ethnographers are to properly describe a people's ways of 
living, they have to understand the people, must become to some degree clo- 
se to and be trusted by them; on the other ethnographers are committed to 
betraying these confidences to outsiders who may make of what is told wha- 
tever they want. Ethnographers” descriptions represent them for others 
fobjectively” and "as they really are”? 
Smiths beskrivelse er meget rammende for min metodiske tilgang til 
min undersøgelse, hvori jeg netop søger at komme tæt på de følelser, 
som må eksistere i felten, og at opnå fortrolighed og samhørighed med 
klassens elever i det omfang, det er muligt. Der eksisterer et dilemma i på 
den ene side at forsøge at tilegne sig indsigt i felten med en erfarings- og 
oplevelsesbaseret undersøgende praksis, mens etnografien som disciplin 
på den anden side må forkaste disse følelsesmæssige og subjektivt opleve- 
de erfaringer, for at kunne fremlægge fobjektive” og fsande” beskrivelser. 
Smiths institutional ethnography beskriver en etnometodologisk tænk- 
ning, som søger at undersøge mennesker, der er underlagt forskellige 
institutionelle subjektiveringer og de problematikker, som knytter sig 
hertil, ud fra synspunkter, standpoints, som kan belyse disse menneskers 
oplevelser og aktualiteter.” 

En institutionel etnografi stræber altså efter at skabe viden, der er 
oplevet som værende 'fra indersiden” af det undersøgte, fremfor at 
betragte det udefra. Denne metode kræver hermed et epistemologisk og 
ontologisk 'skift”. Det epistemologiske skift afviser en objektiv tilgang til 
viden og foreslår i stedet at praktisere en refleksiv og oplevende måde at 
se og forstå den verden, man tager del i. Det ontologiske skift består i at 
afvise generelle og generaliserende teoretiske forklaringer af det under- 


søgte, og søger i stedet at beskrive de partikulære og situerede faktiske 

handlinger, som mennesker skaber deres verden af.'+ En sådan afvisning 
af generelle og generaliserende teoretiske forklaringer kan fx ses i opgø- 
ret med den antropologiske komparation, der herskede gennem 
1980'erne og som søgte at foretage sammenligninger mellem forskellige 
sociale og kulturelle fenomener. Denne tilgang kritiseres blandt andre af 
Marilyn Strathern i hendes værk, Partial Connections, hvori hun forkla- 
rer udfordringen i at skelne mellem den videnskabelige kategori, der 
bruges til at foretage analytiske sammenligninger og det objekt, der 
søges sammenlignet.” "Tanken om, at den objektive repræsentation må 
have form som en generaliserende teoretisk forklaringsramme, der arbej- 
der gennem komparative analyser, udviskes således hos Strathern, da 
den analytiske og etnografiske viden altid må ses i sammenhæng med det 
politiske, kulturelle og historiske perspektiv, den produceres i. Opgøret 
med komparationen tænker en antropologisk analyse af en given kultu- 
rel virkelighed som en omformning af denne virkelighed, fremfor at for- 
tolke eller repræsentere den? 

Smiths institutionelle sammenhæng er altså et felt, der først og frem- 
mest skal undersøges indefra. Man kan således læse dette som en 
afgrænsning af feltens levede liv, følelser og tanker som noget, der særligt 
hører sig felten til og udgør en samlet fortolkning af virkeligheden, hvor- 
med det konstituerer en distinkt ontologi. Men Smith foretager dog et 
greb, som så at sige "åbner op” for udefrakommende forståelser af disse 
levede liv, idet hun foretager det epistemologiske og ontologiske 'skifv, 
som således inviterer til refleksive og oplevende måder at forstå på. 
Etnografen får på denne måde tilladelse til at boltre sig med al sin episte- 
mologiske bagage og opleve og praktisere de selvsamme handlinger og 
situationer, som konstituerer felten. Jeg betragter hermed den institutio- 
nelle etnografi som vores første indgang til at forestille os en distinkt ver- 


den, men med en invitation til en udefrakommende gæst. 

Den ubegribelige felt 

JEG SER DOG, HVORDAN DEN ANTROPOLOGISKE VIDENSPRODUK- 
tion her er i fare for at møde en epistemologisk udfordring i at forstå og 
forklare det, som kan forekomme tilsyneladende meningsløst, uforklar- 
ligt og ikke umiddelbart logisk for feltens aktører. Hvordan undersøger 
man børns forståelser af det, som for dem kan forekomme ubegribeligt? 
Den verden, jeg undersøger, er netop ikke tydeligt defineret eller forstået 
af de individer, som bebor den. Der er mange udefrakommende fakto- 
rer som spiller ind, når denne verden skal fsættes sammen”.” Mange af 
de praksisser, som eksisterer i klasseværelset og som er med til at skabe 
den verden, jeg undersøger, er organiserede og sat sammen af mennesker 
og procedurer, som børnene ikke har og måske aldrig kommer til at stif- 
te bekendtskab med. Helt konkret kan der som eksempel nævnes meget 
af den tidsforvaltning, som børnene underlægges. Børnene ved, at de fx 
får pause klokken 10 og klokken 1.30, men de ved ikke præcis hvornår 
disse pauser kommer til at finde sted, da mange af dem endnu har svært 
ved helt at bestemme klokkeslættet, især ud fra et analogt ur med visere. 
Sommetider sender læreren da også børnene ud til pauser, som ikke er 
fast planlagte, med beskeden om, at "T kan lige tage fem minutters pause 
ude på legepladsen”. Disse fem minutter er dog aldrig helt nøjagtigt fem 
minutter, og børnene ude på legepladsen lader heller ikke til at tage den- 
ne tidsmåling i særlig betragtning. I løbet af sådanne pauser begynder 
børnene ofte at opbygge lege, som tydeligvis er ment til at vare i længere 
tid end blot fem minutter. Børnene kan for eksempel starte en fodbold- 
kamp eller begynde at tegne hinkeruder, som de ikke når at hinke i, 
inden de bliver kaldt ind igen. Jeg kunne — og særligt med egen bag- 
grund som pædagogisk uddannet og med nogen erfaring i den pædago- 
giske profession, på den undervisende side af kateteret i undervisnings- 
sammenhænge — komme med mulige forklaringer på, hvorfor bestemte 
tidspraksisser bliver taget i brug, som ressourcer til praktisk at få skole- 


dagen til at forløbe på bedste vis. Men er det netop ikke at forråde den 

børneverden, jeg undersøger, når jeg med analytiske greb forsøger at fin- 
de mening i en verden, hvis logik og mening umiddelbart ikke lader sig 
udtrykke, selv for verdens egne aktører? Epistemologisk set ville en 
sådan analyse ikke stemme overens med feltens (børnenes) egen forståel- 
sesramme. Børnene lader til at leve i og opleve en verden, hvis logik ikke 
er fuldt ud rationaliseret og forklaret. Forståelsen af logikker i institutio- 
nel sammenhæng trækker her på Eva Gulløvs definition af institutionslo- 
gikker, som betegner "det normgrundlag og de mere eller mindre 
erkendte rationaler, der definerer formål og fastlåser praksis i bestemte 
former.” Jeg vil med dette ikke postulere at have en bestemt viden om 
børnenes erfaringsverden og dermed netop overskride den epistemologi- 
ske grænse, jeg ovenfor har optegnet, men blot pointere hvordan mange 
forhold, der gør sig gældende for at konstituere en hel og meningsfuld 
undervisningsmæssig kontekst, ikke lader sig tydeliggøre for børnene. 
Elevplaner, skolereformer, tiltag, ledelser, rektorer, kontorer og politike- 
re, alt sammen deroppe, et sted. Og eleverne på gulvet. Klasseværelsets 
logikker er organisationens logikker, samfundets logikker og politikkens 


logikker. 


Huller i logikken og disses implikationer for 
empirisk analyse 

OPLEVER ANTROPOLOGEN DA EN VERDEN, SOM MED SIN EGEN 
ontologiske meningsfuldhed fordrer sin egen analyse? Med mine lånte 
øjne, elevøjnene, som jeg på betinget medlemskab tilegnede mig i børne- 
nes verden under mit feltarbejde, lod empirien mig stå tilbage med gan- 
ske lidt, når det kom til at forstå både incitamenter bag og implikatio- 
nerne af de tidsdisciplinerende praksisser og strategier, som finder sted i 
undervisningen. Med børnenes øjne, i et forsøg på at rette den — i den 
antropologiske videnskabs verden — eftertragtede relativistiske synsvin- 
kel, bliver jeg simpelthen ikke forsynet med begrundelser og rationaler. I 


forsøget på at anlægge en verdensrelativistisk forståelse, som der tales for 

i den "ontologiske vending”, fremstilles en verdensforståelse, som ikke 
indeholder de rationaler, der definerer de formål og praksisser, som 
udgør institutionens logikker. Hvis det videnskabelige udgangspunkt 
forudsætter, at disse "mangfoldige verdener” indeholder egne logikker, 
som dermed kræver egne analyser, hvor efterlades antropologen da i ana- 
lysen, når der er visse 'huller” at finde i logikkerne? Finder jeg da mig selv 
tilbage, siddende i den lænestol, som Bronislaw Malinowski, faderen til 
det antropologiske deltagende feltarbejde,” netop rejste sig fra? Skal 
antropologen regrediere til den berygtede "lænestolsantropologi”, som 
netop kritiseres for sine universalistiske, tentative analyser, der ikke for- 
mår at have øje for feltens partikularitet. Hvis den ontologiske vendings 
præmis om, at hver verden må forstås på baggrund af dens egen logik 
gennem en undersøgende praksis, der tager sit udgangspunkt fra inder- 
siden af felten, så kommer disse undersøgte liv, følelser og tanker nu i 
fare for at blive sat i endnu større distance af en analyse, som er frataget 
både indsigt i feltens rationaler og generaliserende forståelser. 
Antropologen står da tilbage med et ganske snævert analytisk råderum, 


fanget i en limboagtig svingdør, hverken inde i eller uden for felten. 


Den fænomenologiske vinkel fra et børneper- 
spektiv 

DERMED IKKE SAGT, AT EN VERDENSFORSTÅELSE, SOM UMIDDEL- 
bart udtrykker manglende indsigt i rationalet bag de ydre politiske ram- 
mer eller den institutionelle logik udelukker, at disse rammer alligevel 
kan være meningsfulde for børnene. Tim Ingold argumenterer for at 
betragte kultur som et "framework”, en erkendelseskonstruktion, hvor- 
fra man kan opfatte denne kulturs verden. Ingold låner begrebet dwel- 


”20 til at beskrive 


ling fra Heideggers tekst "Building Dwelling Thinking 
en konstruktivistisk etnografisk praksis, som går imod den gængse fore- 
stilling om først at opbygge (fto build”) en forståelsesramme for herefter 


at bebo eller dvæle (fto dwelP) i denne. I stedet foreslår Ingold en 

omvendt kulturel konstruktion eller 'bygning”, som først tager sit blik i 
den undersøgte felt, dvæler ved denne felt, for derefter at erkende hvor- 
dan verden tager sig ud, fra dette sted.” Ingold fremstiller hermed fore- 
stillingen om en "kontinuerlig verden”, hvori menneskers forskellige 
oplevelser ikke skyldes, at de bebor separate verdener med forskellige 
verdenssyn, men hvor disse oplevelser snarere betragtes som forståelser 
af en verden, som er "the same world viewed from another vantage 
point within it”. Ingold foreslår hermed en fænomenologisk vinkel på 
en etnografisk praksis, som den fx ville stille sig tilgængelig fra et børne- 
perspektiv i en 2. klasse. Meningsfulde forestillinger lader sig ikke kom- 
me til udtryk, hvis hele forståelsesrammen konstrueres (bygges) fudefra 
og ind”, som det ville tage sig ud, hvis vores bygning først og fremmest 
krævede indsigt i de ydre rammers rationaler og på denne måde ville se 
således ud: politiske tiltag —> institutionel logik —> mening i klassevæ- 
relset. Ingolds foreslåede omvendte konstruktion frembringer imidlertid 
en anden fænomenologisk vinkel, som tillader en forklaringsmodel, der 
så at sige "omvender" retningen. Her ville børneperspektivet være det 
indledende udgangspunkt for forståelsen af mening, sidenhen de orga- 
nisatoriske rammer, som — for at blive i Ingolds metafor — ville 'bygge” 


sig op omkring denne forståelse. 


Problematiseringen af insiderperspektivet og 
om at tænke med rhizomet 

DER KAN IMIDLERTID VÆRE FARE FOR AT FREMBRINGE ET MANG- 
lende hensyn til de politiske rammer, som den bestemte felt er formet af, 
såfremt en sådan ontologisk tilgang ikke evner at italesætte disse vilkår 
ud fra et strengt fænomenologisk børneperspektiv. Selvom en fæno- 
menologisk vinkel, som ville være tilgængelig fra et børneperspektiv ikke 
skal underkendes, ville en sådan alene dog efterlade et børneperspektiv, 
som lader sig stille tilfreds med fragmenterede meningsforståelser, som 


ikke tegner et fuldkomment billede af feltens mange interagerende 

aspekter af meningsskabelse. Det kan problematiseres at tænke disse 
interagerende aspekter i en tilsyneladende dikotomi om på den ene side 
at konstruere en forståelse, som kræver indsigt i de ydre rammers ratio- 
naler for at kunne betragte disse som meningsfulde og dermed blive gen- 
stand for analyse, og på den anden side at bygge en fenomenologisk for- 
ståelsesramme "indefra og ud”, som det ses i Ingolds fremlægning af en 
omvendt epistemologi. Derimod kan det her foreslås at finde inspiration 
i en rhizomatisk tænkning af feltens mange aspekter, som eksisterende i 
et horisontalt netværk. Gilles Deleuze og Félix Guattari foreslår rhizomet 
som middel til at foretage en radikal forskelstænkning, som gør det 
muligt at forbinde hvilke som helst punkter på et ikke-hierarkisk organi- 
satorisk plan, alt efter analytisk behov. De taler sig med dette begreb op 
imod dominerende tænkninger i såkaldte trærodsstrukturer, hvori alle 
logikker kan spores tilbage til en egentlig frod” eller oprindelse.>> På den- 
ne måde frisætter en tænkning med rhizomet os fra at måtte betragte de 
meningsskabende relationer mellem organisatoriske rammer, politiske 
tiltag, klasseværelsets praksisser og meningsskabelser hos børnene, i en 
enten vertikal 'oppe fra og ned”-struktur eller en retningsbestemt finde 
fra og ud”-struktur, eller vice versa. I stedet ville disse aspekter fremkom- 
me som et horisontalt netværk af gensidigt påvirkende aspekter, som til 
tider lader sit blik hvile på, hvordan bestemte ydre logikker har indfly- 
delse på rammerne, til tider på hvordan hverdagens gøren og laden har 
meningsskabende betydninger hos børnene, uanset om disse begrundes 
i rationaler og logikker. En rhizomatisk tænkning lader os betragte ver- 
dener som nok engang mangfoldige og distinkte, men ikke desto mindre 
stadig forbundne i netværk og fletværk af rødder, bestående af menne- 
sker, disses forståelser af mening og ønsker om at påvirke og forandre de 
sociale situationer, som både strukturerer og lader sig strukturere af de 
individer, som befinder sig heri. 

Smith berører hvordan etnografien må have til formål at tage denne 


multikonstituerede forestilling om verden i betragtning: 

Our directly known worlds are not self-contained or self-explicating despite 
the intimacy of our knowledge of them. The everyday/everynight of our 
contemporary living is organized by and coordinated with what people, 
mostly unknown and never to be known by us, are doing elsewhere and at 


different times.77 


Hos Smith kan vi se, hvordan et hensyn til de organisatoriske rammer 
må tages i betragtning, når der søges at rette en fænomenologisk vinkel 
på den levede hverdag i institutionel sammenhæng. Smiths etnografi 
tager som tidligere nævnt imidlertid form af en forståelsesramme, som 
konstrueres fra indersiden af felten for dernæst at bevæge sig ud med et 
blik på de ydre rammer. Med en rhizomatisk inspireret tænkning kan vi 
så at sige rotere” denne erkendelsesmæssige retning, således at disse ver- 
dener, som forskellige punkter af viden, logik, meninger og rationaler 
fremkommer som et horisontalt, ikke-hierarkisk etnografisk blik og på 
én og samme tid lader sig tegne et billede af en hel institutionel sammen- 
hæng. Det er et etnografisk greb, som kræver en noget polymorf antro- 
polog. Det er en multilokalisereret tilgang,” der både søger at 'sætte sig 
ned” i klasseværelset med alle dets logikker og manglen på samme, dvæle 
ved et sådant verdenssyn og betragte med et børneperspektiv, men på 
samme tid med analytiske greb at løfte sig op og se, hvordan sådanne 
aspekter kan gøre sig gældende i et bredere organisatorisk og politisk 
perspektiv. 

Dette har ikke været et forsøg på at tale for eller imod "den ontologi- 
ske vending” eller at komme med en færdigudviklet alternativ metodo- 
logi, men snarere en anskueliggørelse af hvordan ideen om multiple 
ontologier kan stille antropologen overfor mulige epistemologiske 
udfordringer, når hensigten er at holde en empirinær analyse af lokale 
forståelser, meningsskabelse og logik, når disse forhold imidlertid ikke 
umiddelbart lader sig komme til udtryk i empirien. 

Det kan virke abstrakt og måske en kende utopisk, at tænke (for slet 


ikke at tale om at skulle praktisere) en rhizomatisk etnografi. Men måske 

IO. 


II. 


ligger den virkelighed, hvorfra vi kan drage inspiration til en sådan tænk- 
ning slet ikke så fjernt igen. For i et kontrolsamfund, hvis institutioners, 


virksomheders og organisationers vægge er blevet porøse og hvor læring, 


arbejde og dannelse betragtes i en kontinuerlig og uophørlig proces, 


virker det således passende — hvis ikke nødvendigt — at undersøge disse 
forhold med en etnometodologisk tilgang, som ligeledes formår at kun- 
ne tage hensyn til de-centraliserede struktureringer, forstået både som 
udviskningen af afgrænsede fysiske rum, mennesker og organisationer 
og de magt- og disciplineringsformer, som i stigende grad lader sig sive 
ind i alle dele og afkroge af menneskers levede liv, ikke blot inden for 


institutionens fire vægge. 

Til forsvar for øvelsen 


SøREN HØRNING 
HANSEN 


8. OKTOBER 2020 


ETTE ESSAY ER, SOM TITLEN SIGER, ET FORSVAR FOR DEN 

aktivitetsform, vi kalder føvelse”. Først forsøger jeg at give et 

bud på, hvad fænomenet øvelse er. Jeg giver derefter et for- 
svar for øvelsen ved at argumentere for, hvorfor vi moderne vesterlæn- 
dinge bør blive mere øvelsesbevidste, det vil sige bedre til at have blik for 
øvelsen som aktivitetsform. Dette kan læses som en kritik af moderne 
vestlig kultur. Slutteligt giver jeg et mere filosofisk forsvar for øvelsen 
ved at argumentere for, at vi mennesker som art bør blive mere bevidste 
om, hvad jeg anskuer som vores største og mest ekstraordinære privile- 
gie: vores øvelseskapacitet. Dette kan læses som en kritik af, hvad jeg tror 
er en universel menneskelig tilbøjelighed: at tage vores øvelseskapacitet 


for givet. 


Hvad er øvelse? 

JEG ER AF DEN OPFATTELSE, AT AKTIVITETSFORMEN ØVELSE 
adskiller sig fra andre aktivitetsformer, såsom arbejde, leg, ritual og søvn, 
ved aldrig rigtig at være blevet etableret som et forskningsobjekt. Det, 
der kommer tættest herpå, er forskning i ekspertise og talentudvikling, 
men denne forskning er som regel ikke interesseret i øvelsen som sådan, 
men ser den kun som et middel til ekspertise eller talentudvikling. Det 
er derfor en vigtig begivenhed, at en betydningsfuld filosof som Peter 
Sloterdijk (f. 1947) har skrevet en bog om øvelse, Du mufst dein Leben 
åndern. Her beskrives øvelse (Ubung) som en aktivitetsform, der invol- 
verer gentagelse, formning af den øvendes habitus og en stræben efter 
perfektion og selvforbedring. Sloterdijk argumenterer overordnet for, at 
øvelsen er fundamental for den menneskelige eksistens, dels ved at hæv- 
de, at alle vores daglige aktiviteter indebærer en implicit (eller ubevidst) 


øvelse, for så vidt at de virker tilbage på os og former os, dels ved at gøre 

forskellige ansatser til at fortolke religion og kunst som såkaldte føvelses- 
systemer”, I en opfølger gør Sloterdijk også ansats til at fortolke viden- 
skab og filosofi som øvelsessystemer.? 

Det er min overbevisning, at øvelse er en lige så fundamental aktivi- 
tetsform i den menneskelige eksistens som arbejde, leg, ritual og søvn, og 
det er derfor mit udgangspunkt, at øvelsen fortjener at blive gjort til et 
forskningsobjekt og studeret med samme interesse og flid, som man har 
studeret disse øvrige aktivitetsformer. I denne sammenhæng er 
Sloterdijks bog et værdifuldt bidrag, men den skal naturligvis ikke læses 
som en Bibel, det vil sige som havde den det sidste ord. Det leder mig til 
at pege på, at Sloterdijks bog i mine øjne har den begrænsning, at den 
viger uden om to spørgsmål, jeg tror er afgørende for at gøre væsentlige 
fremskridt i forhold til at forstå fænomenet øvelse. Dels: Hvad er forhol- 
det mellem øvelse og andre aktivitetsformer? Dels: Hvordan er øvelse 
opstået evolutionshistorisk? Herunder: Er øvelsen kun udviklet hos 
menneskearter, eller er øvelsen (ligesom leg) også udviklet hos andre 
arter? 

Mit eget foreløbige svar på disse store spørgsmål er i en summarisk 
udgave følgende: Set udefra ligner fenomenerne øvelse og ritual hinan- 
den. Når øvelsen tager form som seriøs daglig øvelse, synes forbindelsen 
til ritualer at være særlig tydelig, fordi seriøs daglig øvelse synes at minde 
meget om et dagligt ritual: Tænk for eksempel på den buddhistiske 
munks daglige meditationsøvelser, løberens daglige øvelse i løb eller pia- 
nistens daglige klaverøvelser. Men hvordan kan dette tilsyneladende 
sammenfald mellem øvelse og ritual forstås? Ritualforskeren Catherine 
Bell pegede på, at et vigtigt kendetegn ved ritualet er "invarians”, hvilket 
indebærer præcis gentagelse og fysisk kontrol, og dermed mere generelt 
også disciplin.” Dette er i mine øjne den stærkeste lighed med øvelsen: 
For mig at se er øvelse netop baseret på denne invarians. Dette giver os et 
vigtigt pejlemærke i forhold til at spekulere i, hvordan både øvelse og 


ritual er opstået evolutionshistorisk. Hvis øvelse og ritualer er kendeteg- 

net ved invarians, sådan som Bell forstår det, synes begge at forudsætte 
en kognitiv kapacitet, der ifølge evolutionspsykologen Merlin Donald 
adskiller de tidlige menneskearter (han fokuserer på Homo erectus) fra 
primater: evnen til præcis og selvbevidst kontrol over kropslig handling, 
der er relateret til en vækst i de tidlige menneskearters præfontale 
cortex.7 

Ovenstående leder mig til følgende bud på, hvad øvelse er: Hvor 
Sloterdijk synes at mene, at øvelse grundlæggende er baseret på gentagel- 
se, vil jeg indvende, at dette må præciseres som invarians, dvs. præcis gen- 
tagelse og fysisk kontrol. Når øvelse er baseret på invarians, synes det at 
hænge sammen med, at man i øvelsen stræber efter en ideel form, hvilket 
er relateret til den perfektionisme, Sloterdijk beskriver som et vigtigt 
kendetegn ved øvelse. Når man øver sig i at skrive, gentager man den 
aktivitet at skrive på en måde, hvor man stræber efter en ideel form: Det 
kan for eksempel være at skrive barokt og svulstigt — og gøre det konsi- 
stent, Når man øver sig i at jonglere, gentager man den aktivitet at jong- 
lere på en måde, hvor man stræber efter en ideel form: Det kan for 
eksempel være at få tre bolde til at flyve igennem luften med samme 
afstand og i en bestemt højde. Som disse eksempler antyder, synes inva- 
riansen i øvelsen at være en logisk følge af bestræbelsen i øvelsen på at 


opnå en ideel form. 


Hvordan vi moderne vesterlændinge overser 
øvelsen 
DER KAN GIVES FIRE GODE EKSEMPLER PÅ, AT VI I VESTEN HAR 


mistet blikket for øvelsen som aktivitetsform: 


Første eksempel: Vi forveksler øvelse med arbejde 
I vesten hedder det, at det kræver hårdt arbejde at blive for eksempel en 
god tennisspiller eller musiker, at det kræver hårdt arbejde at indfri sit 


talent, at det kræver hårdt arbejde at blive god til noget osv. Disse 

udsagn indeholder en forestilling om, at bevidst færdighedsudvikling 
foregår gennem arbejde. Dette er udtryk for en forveksling af øvelse med 
arbejde: Bevidst færdighedsudvikling foregår ikke gennem arbejde, men 
gennem øvelse. Der er tale om den samme type forveksling, når det gen- 
nem de senere år blevet normalt at anskue et studie som et arbejde (heraf 
normen om, at man skal studere 37 timer om ugen). Studier bør ikke 
kategoriseres som arbejde, men som øvelse, idet arbejde er orienteret 


mod selvopretholdelse,> mens øvelse er orienteret mod selvforbedring.” 


Andet eksempel: Vi overser øvelsens samfundsnytte 


Vi er tilbøjelige til at sætte det at arbejde — betalt arbejde — lig med at 
være samfundsnyttig. Hvor ofte har man ikke hørt folk fremføre, at de 
bidrager til samfundet, fordi de har et arbejde, eller at nogle ikke bidra- 
ger til samfundet, fordi de ikke har et arbejde. Omvendt synes vi slet 
ikke at overveje, at øvelsen også er en samfundsnyttig aktivitetsform. Jeg 
har aldrig hørt nogen sige, at de bidrager til samfundet, fordi de øver sig, 
eller at nogle ikke bidrager til samfundet, fordi de ikke øver sig. Det, at vi 
så ensidigt forbinder samfundsnytte med arbejde og slet ikke overvejer 
øvelsens samfundsnytte, er mærkeligt i en dobbelt forstand: På den ene 
side synes der i den vestlige verden at være en stigende erkendelse af, at 
der findes meget endog velbetalt arbejde, hvis samfundsnytte er tvivls- 
om. På den anden side synes det indlysende, at øvelse ligesom arbejde 
også kan være en samfundsnyttig aktivitetsform. Et eksempel på øvel- 
sens samfundsnytte kan være: Det, der gør, at folk kan blive dygtige lære- 
re, tømrere, forskere osv., og dermed blive samfundsnyttige, er måske 
ikke så meget formel uddannelse, sådan som vi i dag har for vane at tro, 
men snarere den øvelse, der finder sted under en formel uddannelse. Et 
argument for dette kan være: Det at blive en dygtig lærer, tømrer eller 
forsker synes først og fremmest at kræve en dybdegående færdigheds- og 
vanetransformation, og en sådan transformation kan kun komme i 
stand, hvis folk investerer sig selv i en seriøs, langvarig øvelse; det lader 


sig ikke gøre på andre måder. Et andet argument kan være: Det forekom- 

mer mig indlysende, at man ikke bliver en god og interessant forsker 
eller tænker ved at lade sig indskrive på en universitetsstudie, gå til fore- 
læsninger, læse pensumlitteratur og skrive obligatoriske opgaver, men at 
det tværtimod sker gennem, hvad man normalt kalder fselvstudier”, og 
hvad jeg vil kalde en selvformende, akademisk øvelse, der er styret af en 
stærk interesse, som ikke bare er faglig, men også personlig. 

Forklaringen på det første og andet eksempel synes begge at være rela- 
teret til den høje og dominerende status, aktivitetsformen arbejde har 
fået i moderne tid; en udvikling Hannah Arendt (1906—1975) adressere- 
de i bogen The Human Condition fra 1958. Når vi forveksler øvelse med 
arbejde, kan forklaringen være, at vi ifølge Arendt i moderne tid er tilbø- 
jelige til at kategorisere al aktivitet som arbejde, det vil sige til et spørgs- 
mål om at sikre livets fornødenheder.” Når vi er tilbøjelige til at anskue 
arbejde som den eneste samfundsnyttige aktivitet og overse øvelsens 
samfundsnytte, kan dette have rod i moderne politisk teori. Arendt 
pegede på, at der inden for moderne politisk teori er tradition for at 
anskue arbejde som selve kilden til fremskridt: Locke hævdede, at arbej- 
de er kilden til ejendom, Smith hævdede, at arbejde er kilden til velstand, 


og Marx hævdede, at arbejde er kilden til produktivitet.” 


Tredje eksempel: Vores perspektiv på øvelse er mærkværdigt begrænset 

Der synes at være en mærkværdig begrænsning i det, vi genkender som 
øvelse. Hvis en fodboldspiller bruger flere timer om dagen på at spille 
fodbold, genkender vi det som øvelse (og vi kalder det "træning”). Og 
hvis en pianist bruger flere timer om dagen på at spille klaver, genkender 
vi det også som øvelse. Men hvis en filosof bruger flere timer om dagen 
på at læse bøger og være i dialog med sig selv, genkender vi det ikke intui- 
tivt som øvelse. Og hvis en muslim bruger flere timer om dagen på kor- 
anlæsning og ritualer, genkender vi det som regel heller ikke som øvelse 
(hvorfor det heller ikke falder radikaliseringsforskere ind at undersøge 
islamisk radikalisering som en øvelsesproces). Her ser man en begræns- 


ning i det, vi genkender som øvelse: Vi genkender intuitivt sport og 


139 


musik som øvelsesformer, men vi genkender ikke intuitivt filosofi eller 
religion som øvelsesformer. Denne begrænsning er svær at retfærdiggøre, 
da det virker usandsynligt, at fodboldspillerens eller pianistens aktivitet i 
højere grad skulle indebære øvelse, det vil sige i højere grad skulle inde- 
bære en udvikling og formning af færdigheder og vaner, end filosoffens 
eller muslimens aktivitet. Det er her interessant at bemærke, at man i 
Antikken synes at have haft en mindre begrænset forståelse af øvelse. 
Filosofihistorikeren Pierre Hadot har argumenteret for, at grækerne for- 
stod og praktiserede filosofi som en øvelsesform, hvilket han kaldte en 
"spirituel øvelse”,? og at det primære mål følgelig ikke var at teoretisere, 
men at gennemgå en habitustransformation.”” 

Forklaringen på dette eksempel kan nok delvist gives ud fra følgende 
heuristiske regel: Jo mindre en øvelsesform udvikler konkrete og synlige 
færdigheder, jo sværere har vi ved at genkende det som en øvelsesform. 
Når vi intuitivt genkender sport og musik som øvelsesformer, er det, 
fordi øvelse i disse disciplintyper udvikler færdigheder, der er meget kon- 
krete og synlige. Når vi omvendt er mindre tilbøjelige til at genkende fx 
filosofi og religion som øvelsesformer, er det, fordi øvelse i disse discipl- 
intyper udvikler færdigheder, der som oftest er mindre konkrete og syn- 
lige i deres karakter, hvorfor vi har sværere ved at genkende disse øvelses- 


former. 


Fjerde eksempel: Øvelse er overset i nutidens pædagogiske diskurs 


Pædagogisk virksomhed indebærer en implicit ambition om, at de pæda- 
gogiske subjekter skal gennemgå en (mere eller mindre dybdegående) 
færdigheds- og vanetransformation, og det forekommer derfor indlysen- 
de, at øvelse er en vigtig og uundværlig pædagogisk teknik. Dette synes 
også at være blevet anerkendt af store pædagogiske tænkere: Aristoteles 
hævdede, at dyd læres gennem øvelse (askesis),” Kant hævdede, at døm- 
mekraft læres gennem øvelse (Ubung),” og Montessori hævdede, at uaf- 
hængighed læres gennem øvelse (esercizio).> Men som pædagogiske for- 


skere har bemærket, er fenomenet øvelse overset i nutidens pædagogiske 

diskurs. Dette kan underbygges af det tankevækkende forhold, at i otte 
nyere danske pædagogiske håndbøger, publiceret i perioden 2003—2017, 
nævner ingen af dem øvelse, træning, eller gentagelse i deres indeks.” 
Forklaringen på dette eksempel kan være, at nutidens pædagogiske 
diskurs har erstattet øvelsesbegrebet med læringsbegrebet: Hvor man 
tidligere forklarede færdigheds- og vanedannelse ud fra øvelse, forklarer 
man det nu ud fra læring. Læringsbegrebet er dog en dårlig erstatning 
for øvelsesbegrebet, for det at udvikle færdigheder og vaner sker ikke 
gennem læring per se, men kun gennem den specifikke læringsform, der 
hedder øvelse. En anden forklaring kan være indflydelsen fra det engel- 
ske sprog, der i nogen grad kan siges at være blevet det pædagogiske 
sprog: Betydningen af det græske askesis, det italienske esercizio og det 
tyske Ubung (som det danske øvelse kommer fra) går let tabt, når det 
oversættes til det engelske practise, fordi dette ord både kan betyde øvelse 


og praksis”? 


Hvorfor vi som art bør blive mere bevidste 
om vores øvelseskapacitet 

MENNESKETS STØRSTE PRIVILEGIE ER DETS ØVELSESKAPACITET: 
Hermed giver jeg udtryk for et syn på mennesket, der falder under det, 
man kan kalde en fexcesontologi”.”7 Vores øvelseskapacitet er som mini- 
mum betinget af tre forhold: For det første vores indledningsvist nævnte 
evne til præcis og selvbevidst kontrol over kropslig handling, der mulig- 
gør den invarians, øvelsen er baseret på. For det andet vores hjernes høje 
grad af plasticitet (formbarhed), der muliggør, at vi via gentagen interak- 
tion med vores miljø kan udvikle og ændre vores færdigheder og vaner.” 
For det tredje, at vi fra naturens side er udstyret med to typer følelse, der 
synes at danne forudsætning for, at vi overhovedet kan have et ønske om 
selvforbedring og for den oplevelse af en "vertikalspænding” Sloterdijk 
knytter til øvelse:”? Dels er vi udstyret med følelsen væmmelse,”” der 


gør, at vi ønsker at distancere os fra det, vi genkender som dårligt, for 

eksempel det vulgære, profane eller uvidende; dels er vi udstyret med 
følelsen beundring,”” der gør, at vi ønsker at nærme os det, vi genkender 
som godt, for eksempel det noble, hellige eller vidende. 

Vores øvelseskapacitet har dog et kedeligt fmen”: Ligesom at menne- 
sker, der vokser op i et privilegeret miljø, ofte er tilbøjelige til at være 
blinde over for deres privilegier og tage dem for givet, er mennesket som 
art tilbøjelig til at være blind over for ovenstående privilegie og tage det 
for givet. Snarere end at værdsætte vores øvelseskapacitet er vi tilbøjelige 
til at fantasere om, hvor dejligt det ville være at have fuglenes privilegie, 
det vil sige at kunne flyve, selvom vores privilegie, i mine øjne, er mange 
gange mere ekstraordinært og værdifuldt end fuglenes. 

De ovenstående modsatrettede kendsgerninger kan eksemplificeres 
ved de to grupper af mennesker, Sloterdijk beskriver.7> Menneskets 
øvelseskapacitet kan ses eksemplificeret ved den minoritet af mennesker 
som Sloterdijk tager parti for: dem, som ikke er tilfredse med at være, 
hvad de er, og derfor vælge at leve "det øvende liv” — det liv, hvor man 
gør oprør mod ens såkaldte "første socialisering” ved at bryde med sit 
gamle, ordinære liv og går fra være formet af sine omgivelser til at blive 
selv-formende.”> Den kendsgerning, at mennesket er tilbøjeligt til at 
tage sin øvelseskapacitet for givet, kan eksemplificeres ved det flertal af 
mennesker, Sloterdijk med Nietzsche kalder "de sidste mennesker”: 
dem, som er godt tilfredse med at være, hvad de er, i kraft af deres første 
socialisering.77 

Ligesom det klæder privilegerede mennesker at være bevidste om og 
taknemmelige for deres privilegier, vil det klæde os mennesker som art at 
blive mere bevidste om og taknemmelige for vores store privilegie: vores 
øvelseskapacitet. Jeg vil afslutningsvis give tre gode grunde til, hvorfor vi 
har grund til at være bevidste om og taknemmelige for dette privilegie og 


således bør stoppe med bare at tage det for givet: 


Det, som er stort ved mennesket, er, at det er en bro og intet mål”,75 


hævdede Nietzsche. Det, der synes at danne forudsætningen for denne 

bro, er vores øvelseskapacitet, og i Sloterdijks terminologi kan det ansku- 
es som en bro mellem det, vi er i kraft at vores primære socialisering, og 
det, vi kan blive gennem det øvende liv. Således kan vi i dette perspektiv 
takke vores øvelseskapacitet for menneskets storhed. 

Vi kan også takke vores øvelseskapacitet for, at det heldigvis ikke kun er 
dem, der er født med særlige fortrin i form af enten begavelse eller skøn- 
hed, der kan blive til genstand for beundring: Gennem en investering i 
en seriøs, langvarig øvelse kan det individ, der ikke er født med nogle af 
disse fortrin, blive til genstand for en beundring, der er dybere end den 
beundring førstnævnte to grupper automatisk er til genstand for. 
Endeligt kan vi takke vores øvelseskapacitet for, at øvelsen er en stærk 
kilde til mening, måske en af de allerstærkeste kilder til mening, menne- 
sket har fundet. Noget af det, der gør øvelsen meningsfuld, synes at være 
den invarians, øvelsen er baseret på. Som Richard Sennett har observe- 
ret, kan en streng og hyppig gentagelse af en aktivitet skabe en særlig 
intensitet: Vi kan blive særligt opmærksomme på detaljerne og begynde 
at værdsætte aktivitetens kendetegn, for eksempel kropslige bevægelser, 


ord, lyde osv.26 

Det perfekte offer: Overføringens 


BRIAN BENJAMIN VERFØRING HAR AT GØRE MED NOGET AF DET ALLER- 
HANSEN mest besværlige i psykoanalysen. I den betydning af fænome- 
15. OKTOBER 2020 net, jeg knytter an til her, har overføring at gøre med ana- 


lysandens følelsesmæssige investering i analytikeren. I en psykoanalyse 
bearbejder analysanden sig selv i forhold til et spørgsmål om, hvem han 
eller hun er for andre, heriblandt også, og måske endda på en særlig 
måde, for analytikeren, og i det lys er det ikke så underligt, at analytike- 
ren er medimpliceret i analysandens ubevidste begær. Det gør det dog 
ikke mindre besværligt. Særligt ikke, når en af de mest hyppige affekter i 
overføringen er kærlighed, hvilket Freud meget tidligt opdagede og teo- 
retiserede under betegnelsen "overføringskærlighed”,” Situationen, hvor 
analysanden forelsker sig i analytikeren, har både foruroligende og 
komiske aspekter, som Freud siger det, og den kalder med sine vanskelig- 
heder på yderligere teoretisk udredning. Hvorfor er det, at analysander 
næsten mekanisk forelsker sig i deres analytikere i takt med analysens 
forløb? 

Jacques Lacan har givet den generelle definition på overføring, at det 
er, når man tiltror nogen eller noget en viden, der relaterer til én selv, 
men som man ikke selv er i besiddelse af; en viden, som er så vigtig, at 
den tager form af en Findre skat” i analytikeren eller et kærlighedsobjekt, 
man gerne vil have fingre i. Vi er som subjekter udleveret til en grund- 
læggende tvivl om helt basale ting i vores tilværelse: Hvad ønsker jeg mig 
egentlig? Hvad er der galt med mig? Og overføring er, at subjektet orien- 
terer sig i forhold til en anden, som "formodes at vide”, som Lacan siger 
det.” Som sådan kan overføring optræde i mange forskellige sociale 
bånd, mellem patient og læge, mellem studerende og underviser osv. I 


den psykoanalytiske praksis hos Freud og Lacan opfattes overføring dog 

som et tveægget sværd: På den ene side skal der overføring til, hvis analy- 
sen skal i gang, og der må være et niveau af viden, som tilskrives analyti- 
keren. På den anden side står overføringen i vejen for, at analysanden i 
sidste ende selv kan overtage” sine problemer: Analytikeren må afmon- 
teres som den, der formodes at vide. Analytikeren er ikke i besiddelse af 
svaret på gåden om tilværelsens mening, og ikke engang hvordan jeg slip- 
per af med mine symptomer; analysen fremkalder egentlig blot sympto- 
merne, tillader dem at være der og spille sig ud. Overføring er dermed en 
betingelse for analyse, men også en barriere, hvis den fikserer analysan- 
den i forhold til analytikeren. 

Hvad sker der, hvis man bedriver psykoanalyse uden at tage hensyn 
til overføringen? Var det ikke netop det, der skete for Joseph Breuer i 
den berømte første psykoanalyse, da han analyserede Anna O.? Anna 
O. reagerede på analysen med en voldsom forelskelse, som Breuer ikke 
magtede at forholde sig til, som man kan læse i Ernest Jones” udlægning 
af historien.” Hvis overføringen ikke analyseres, dukker den op igen som 
et monster: Analytikeren skyder patientens symptomer ned, men et sid- 
ste afgørende kompleks dukker op, nemlig analysandens libidinøse til- 
knytning til analytikeren. Men der er måske en brug af overføringen, 
som er endnu mere alvorlig, nemlig når man behandler nogen ved direk- 
te at udnytte overføringskærligheden. Det kan man gøre, hvis man som 
behandler (og som terapeut, psykolog osv.) placerer sig mageligt i over- 
føringsrelationen og bruger den til at lede patienten ind på de veje, man 
finder mest fornuftige eller hensigtsmæssige. Her opgives det analytiske 
til fordel for det vejledende, og for Freud og Lacan beløber det sig til det, 
de kalder fsuggestion”, dvs. en form for manipulation med patienten. 

Jeg vil i det følgende behandle Pi Dokumentar-podcasten "Det per- 
fekte offer II”, redigeret af Emil Eusebius Olhoff-Jakobson, der udkom 
mellem d. 21. februar og d. 8. marts 2019.7 Podcasten beskriver et psyko- 
terapeutisk forløb, der er stærkt præget af suggestion, og som udvikler 


sig i en særdeles voldsom retning. Med baggrund i en analyse af det, som 


146 


udspiller sig i dette forløb, og med de forbehold, der knytter sig til, at vi 
kun præsenteres for et udsnit af historien, vil jeg hævde, at der er en del 
at sige om, hvordan overføring kan komme til at fungere som en barrie- 
re for analyse. Det er naturligvis ikke alle former for psykoterapi, der 
abonnerer på hverken Freud eller Lacans begreb om analyse, men min 
pointe er alligevel, at man kan undersøge nogle af podcastens udsagn og 
beskrivelser på en nuanceret måde ved hjælp af begreber såsom overfø- 
ringskærlighed, suggestion osv. Alle er formodentlig enige om, at 
behandleren i det forløb, der præsenteres i podcasten, bruger overførin- 
gen forkert, endda på en meget grov måde, men det svære spørgsmål 
handler måske ikke så meget om at pege på det forkerte, men om at ana- 
lysere, hvordan og hvorfor det går galt, og hvilke andre veje, det ville 
være muligt at tage i forhold til overføring. Overføring er som sagt 
besværlig. Dét viser podcasten, hvorfor den er det oplagte omdrejnings- 


punkt for en metapsykologisk diskussion om overføringens status.” 


Saras historie 
I "DET PERFEKTE OFFER II” TRÆDER OVERFØRINGEN FREM SOM EN 
moderne tragedie. Vi følger Sara, der kommer i behandling hos en psy- 
kolog, og som efter en række hændelser, der involverer både forførelse og 
trusler, ender med at blive psykologens sexslave. Der er meget i denne 
historie, som er spektakulært, og som indeholder fatale menneskelige og 
institutionelle svigt. Men der er også noget, der kalder på en dybere 
refleksion: Hvordan kan det være, at det overhovedet kan lade sig gøre 
for en patient, hvis lidelser drejer sig om seksuelle overgreb i barndom- 
men, seksuelt at underkaste sig sin psykolog? Hvad er der, der gør, at 
psykologen kan manipulere hende til at blive sin sexslave? Og på hvilke 
måder misbruger psykologen konkret sin magt? Hvad består magtmis- 
bruget i? 

<Den her mand valgte jeg at stole på”, som Sara siger det i podcastens 


allerførste afsnit, fog så gudhjælpemig, om han ikke udsætter mig for 

nøjagtig alt det, jeg var mest bange for”. Sara møder psykologen på et 
kursus i forbindelse med sit arbejde, hvor han slår hende som en meget 
karismatisk person. Hun tænker, at han måske kan hjælpe hende. Hun 
lider, som en psykiater tidligere i hendes liv har beskrevet det, af angst- 
symptomer af PTSD-lignende karakter og har mareridt og genoplevelser 
af talrige traumatiske episoder fra fortiden. Saras kontakt til den karis- 
matiske psykolog udvikler sig til et individuelt terapeutisk forløb, der 
især indeholder øvelser med meditation og mindfulness-teknikker, så 
hun kan lære at kontrollere sin angst og bringe alarmberedskabet ned. 

I podcasten beskriver Sara imidlertid, hvordan det at begynde på 
mindfulness er "meget, meget voldsomt” for hende. Hun skal lære at 
rumme sin angst og ikke flygte fra den. Men Saras historie er særdeles 
brutal, og den "tilværelsens ulidelige lethed”, som horder af mennesker 
søger sig kureret for ved hjælp af buddhistiske ritualer og spirituelle øvel- 
ser, kendetegner ikke Saras situation. Saras barndom var dysfunktionel, 
med en mor, der til tider låste Sara inde på badeværelset i timevis. En 
venlig fiskehandler, som Sara knyttede lidt kontakt til, viste sig fra en 
ubehagelig side, da han en dag trak hende ud bagved og tungekyssede 
den 11-årige pige, mens han rørte ved hendes kønsorganer. Senere var 
Sara i et voldeligt forhold og mistede sit ufødte barn, da hendes mand 
slog hende. Men psykologen insisterer på sine teknikker. "Han lægger på 
intet tidspunkt skjul på, at han har nøglen til at løse det her. At alt hvad 
der sker, det er rigtigt, og at det går meget bedre, end han havde forven- 
tet — og hvis vi bare bliver ved sådan her, så bliver alting godt”.7 

Og der begynder at ske noget, selvom det måske er en smule tvety- 
digt, hvad det egentlig er, der sker. Sara får det bedre for første gang i 
meget lang tid. Hun og psykologen får vendt nogle vigtige ting omkring 
hendes forhold til dominerende mænd.” Saras overvægt konfronteres 
også, og hun taber sig. Det hele vender. Hun begynder at løbe, hun 
begynder faktisk at træne og løbe helt vildt. Set i retrospekt kan man 


sige, at der er noget plaget over Saras nye tilgang til sit liv, selvom hun på 

overfladen virker mere sund og "normal”. Som hun selv formulerer det 
om sit løb: Jeg stiller mig ved start, og jeg tænker på alt det, jeg er aller- 
mest bange for, og så løber jeg”.? Det tvetydige ved fremgangen ligger 
ikke mindst i forholdet til psykologen: Selvom målet med behandlingen 
egentlig var, at Sara skulle blive i stand til selv at håndtere sine proble- 
mer, er udfaldet blevet, at Sara tænker, at psykologen kan klare det for 
hende. "Han bliver sådan et fix”,”” som hun siger det. Hun opfatter det 
som om, psykologen har styr på det, og at det handler om at være hos 
ham, fordi han ved, hvad der skal til. Han bliver en slags faderfigur, siger 
hun, som rydder op i det hele og beskytter hende. Fra sin side smigrer 
psykologen Sara med, at det er det mest meningsfulde behandlingsfor- 
løb, han nogensinde har haft. Afhængigheden af psykologen "kommer 
lige så stille, i og med at jo mere anerkendende, han er over for mig … at 
det har jeg bare ikke oplevet før”. 

Psykologen begynder efter et stykke tid at indføre et fysisk aspekt i 
behandling: krammet. Sara stivner de første gange, psykologen krammer 
hende. Men psykologen opfordrer Sara til at blive i omfavnelsen. For 
Sara er det skræmmende, men der er på den anden side også noget dej- 
ligt i det. Det er ambivalent. Imens går psykologen tættere og tættere på 
hende rent personligt. Han fortæller hende, at de er ens, at han også har 
været udsat for overgreb. Sara oplever ham som charmerende. Hun bli- 
ver betaget af ham — hun var det nok allerede fra begyndelsen, men nu 
er samhørigheden bragt til et klimaks. "Hver gang, jeg tvivler, så tænker 
jeg, at det er fordi, jeg simpelthen ikke forstår det — han vil mig det jo 
kun godt”,” Som hun formulerer det: "Han kunne bare et eller 
andet”, "Han kunne få mig til at føle, at jeg var en verdenskvinde og 
kunne det hele, og at jeg var omdrejningspunktet i hele hans liv”. 

Men fremgangen vender sig igen om i det modsatte. Alt det, Sara er 
angst for, er blevet fremkaldt igen. Hun har voldsomme mareridt, hun 
skærer i sig selv og har selvmordstanker. Mindfulness virker ikke, men 


nu virker flugt heller ikke. Alt det forfærdelige er der. Men der er også 

den person, som Sara er knyttet helt tæt til: psykologen. "Det er ham, 
der er løsningen”,+ oplever Sara, at psykologen siger. Krammet, som 
psykologen giver ved sessionernes begyndelse og slutning, får en ny rol- 
le. Det bliver nu givet som belønning, når Sara har arbejdet med noget, 
der er svært. Og psykologen går endnu videre ad den sti, der handler om 
at balancere det forfærdelige med det omfavnende: Sara skal gennemleve 
nogle af de ting, hun har været udsat for i sin barndom. Hun skal blandt 
andet gennemgå, genfortælle og dermed gennemleve det overgreb, der 
blev begået af fiskemanden. Det gør hun i en session af særligt lang varig- 
hed, hvor hun ligger med hovedet i psykologens skød. Denne episode, 
der finder sted en fredag, fører til, at Sara er nødt til at kontakte psykolo- 
gen i løbet af weekenden: Som resultat af sessionen er hun dybt rystet og 
angstplaget. Psykologen inviterer hende hjem til sig selv og holder om 
hende. Senere inviterer han hende med i seng. Da de har ligget der lidt, 
fortæller psykologen Sara, at han er nødt til at sove et andet sted, fordi 
han får for meget lyst til sex. Sara kan ikke holde ud, at han ikke er der, 
og giver ham sex. Og herfra eskalerer det seksuelle forhold, der til sidst 
ender med, at psykologen udfører "seksuel lydighedstræning” med Sara 


og beder hende om at møde op til private sessioner uden tøj på. 


Overføring og viden 
SARAS HISTORIE ER TRAGISK, MEN YDERMERE LIGGER DER OGSÅ EN 
tragik i hele den relation, der udspiller sig mellem hende og psykologen. 
Det er tydeligt, at der er overføringskærlighed på spil, men det er også 
tydeligt, at psykologen behandler denne kærlighed på en dybt uproduk- 
tiv måde. Måske er det endda sådan, at overføringen er skævvreden fra 
begyndelsen; at den strukturelt fungerer forkert og egentlig mest har 
form af suggestion. 

Som nævnt opfattes det i den lacanianske psykoanalyse sådan, at ana- 
lysen ikke kan komme ordentligt i gang, hvis ikke der er overføring. Hvis 


ikke patienten tror på, at lægen eller analytikeren ved noget, han eller 

hun ikke selv ved, kan forløbets energi ikke etableres. Men der er forskel 
på viden. Den viden, som Sara tilskriver psykologen, synes at være kom- 
plet. Det er en positiv viden om, hvordan man skal tænke, hvilke øvelser 
man skal lave, hvordan man skal se ud osv., som Sara kan indrette sit liv 
efter. Det er en række modeller, som tilbyder sig for det sårbare subjekt, 
der griber ud efter dem som redningskranse, taknemmeligt beundrende 
redningsmanden. Psykologen er tydeligvis ikke lacaniansk psykoanalyti- 
ker, men en del af den skole, der opfatter kognitiv træning og adfærdste- 
rapi som vejen frem. Psykologen suggererer, fordi han kommer med helt 
konkrete forslag (som på engelsk, "suggestions”) til, hvordan patienten 
kommer videre, og belønner patienten med ros, kram og anerkendelse, 
når det lykkes. Viden og kærlighed indgår her i en særlig magtfuld koali- 
tion. 

Hos Lacan er der tale om, at viden behandles på en anden måde. 
Som subjekter strides vi som nævnt alle med en række grundlæggende 
spørgsmål, som vi efterspørger svar på. Den lacanianske psykoanalyse 
formulerer det på den måde, at subjektets selvforhold altid er bestemt 
ved dets forhold til den Anden. Svaret på, hvad jeg skal bruge mit liv til, 
hvordan jeg skal begære osv., finder subjektet aldrig blot i sig selv, men i 
den Anden, eller i det mindste søger subjektet at konstruere nogle svar 
ud fra, hvad den Anden forestilles at måtte mene eller tænke. I analysen 
indtager analytikeren først og fremmest positionen som denne Anden, 
hvortil alle spørgsmål kan stilles og alle associationer tillades. 
Analytikeren tilbyder sig som en Anden, der kan danne baggrund for en 
undersøgelse af alle de betydende andre, som subjektet har søgt og søger 
at konstruere nogle rammer og svar ud fra. Det betyder helt konkret, at 
analysanden i løbet af analysen gennemspiller en række tidligere situatio- 
ner, hvor analytikeren fungerer som en slags stand-in for analysandens 
betydende andre, skiftevis forældre, venner, elskere osv., eller for de ube- 
vidste tanker og fantasier, der knytter sig til disse personer.” Mere struk- 


turelt er det analytikerens opgave at være en generel Anden, der må for- 

holde sig åben og modtagelig for alle analysandens enigmatiske relatio- 
ner. Analytikeren må hele tiden lytte til analysandens tale et andet sted 
fra, som trækker analysanden videre i sin undersøgelse af sig selv. 
Analytikeren behøver netop ikke på forhånd at have de svar, som ana- 
lysanden efterspørger; snarere skal analytikeren egentlig blot vise ana- 
lysanden mangfoldigheden af de svar, han eller hun allerede ubevidst 
har konstrueret. Ikke for at vise, hvordan de alle er utilstrækkelige, og 
hvordan analytikeren har et bedre svar, men for at vise, hvordan disse 
svar allerede virker som den ramme, subjektet lever sit liv igennem. 

Den viden, analytikeren ligger inde med, er på det ubevidstes niveau, 
eller rettere er den en slags negativ viden: Ved at indtage stedet for ana- 
lysandens enigmatiske relationer, dvs. som Anden for subjektet, siger 
analytikeren blot, at "der er ting, du ikke ved (eller vil vide af) om dig 
selv, men som alligevel kun du har adgang til”. Analytikeren må i analy- 
sen indtage stedet for analysandens ubevidste viden om sig selv, ikke for 
at komplettere analysanden med denne viden, men for at tilskynde ana- 
lysanden til selv at analysere. I en vis forstand ligger det ubevidste "deru- 
de”, i relationen mellem subjektet og den Anden, men det er stadig sub- 
jektet, som skal leve med dette ubevidste, og analysen forsøger ikke at 
reducere eller fjerne det ubevidste, men snarere at optegne det. I analy- 
sen skabes næsten et slags virtuelt kort over det ubevidste, som et slags 
indre udland”, som subjektet kan begynde at orientere sig i forhold til, 
ligesom også de afgørende huller, symptomer og traumer placeres på 
kortet eller befinder sig der, hvor kortet slår folder. Analysen handler 
netop om at give subjektet adgang til den viden, som først kan optegnes 
med analytikerens hjælp, men som egentlig allerede var der på forhånd. 
Hele ideen er egentlig blot at give analysanden adgang eller kendskab til 
sit eget ubevidste. 

Hos Lacan hedder det som nævnt, at analytikeren er "subjektet, der 
formodes at vide”. Der er et spil mellem at analytikeren må acceptere, at 


analysanden tilskriver ham eller hende viden, og at analytikeren må 

arbejde på at lade denne vidensposition virke som en motor for subjek- 
tets eget arbejde med sig selv. Analytikeren må derfor ikke overfuse ana- 
lysanden med fortolkninger, men skabe rummet for, at analysanden selv 
kan fortolke. Videre er det heller ikke analytikeren, der skal definere ana- 
lysandens fremskridt, men analysanden selv. Overføringens tragedie er, 
når én træder frem som helten, der løser problemet for en sårbar patient. 
Overføringens tragedie kan på mange måder umiddelbart fremstå som 
en succes, når patienten, som i Saras tilfælde, pludselig spejler sig i den 
store, kloge psykolog, der kan forklare det hele, og som kan løse alle 
udfordringer. Men prisen er afhængighed. 


Kram og kærlighed 

DER ER I DEN FORBINDELSE NOGET INTERESSANT VED "KRAMMET” 
i historien om Sara. Det var et væsentligt øjeblik i psykoanalysens histo- 
rie, da man ophørte med berøringer, og analysen blev til talekur (med 
analysanden på briksen og analytikeren bag ved, ude af synsfeltet). 
Freud og Breuer havde tidligt arbejdet med håndspålæggelser i deres eks- 
perimenter med hypnose, men noget fungerede ikke rigtigt sådan: 
Psykoanalysen er, som den slovenske filosof Mladen Dolar har formule- 
ret det, skabt på baggrund af en fundamental accept af et "ikke røre!”'? 
Ødipuskomplekset er i psykoanalysens optik netop en historie om det- 
te: Barnet får at vide af faderen, at det skal holde fingrene fra moderen; 
her er det første "niks pille”, og således opstår det ubevidste, som heller 
ikke kan røres, forholdet til den urørlige Anden osv. Alle berøringer i 
psykoanalysen sker ifølge Dolar på betingelse af en afstand, der allerede 
var der fra begyndelsen: På en måde handler en psykoanalyse om at 
komme overens med det, at man ikke kan røre (moderen, det ubevidste, 
den Anden). Psykoanalysen handler om en distance, som genfindes i 
distancen mellem analysanden og analytikeren; den genfindes også i 
distancerne, pauserne, bruddene osv. i det, analysanden siger. Det er i 


det, Dolar kalder snittet, at en virkelig berøring af analysandens fremme- 

de kerne finder sted.” Og her dur det ikke at skyde genvej med et godt, 
hjerteligt kram. Tværtimod. Krammet foregiver, at der findes en Anden, 
som "har dig”, som åbner sig for dig, som omfavner dine problemer. 
Krammet siger, at du gerne må røre, at du kan røre, at du kan finde dig 
selv gennem den Anden. Det accepterer psykoanalysen ifølge Freud, 
Lacan og Dolar ikke. Samtidig er krammet også potentielt omklamren- 
de: Når en anden persons arme klynger sig omkring mig, er jeg fanget 
her. Jeg bliver holdt fast på en bestemt måde, sådan som den Anden vil 
have mig. Krammet som belønning er den ultimative hån mod ana- 
lysanden (der i det tilfælde behandles som et lille barn): Når du gør, som 
jeg siger, gør du dig værdig til min kærlighed og omsorg. Samtidig er der 
i tilfældet med Sara noget med krammet, der har en ubehagelig relation 
til det, hendes problemer handler om: Er Sara ikke netop en patient, 
hvis lidelse handler om, at hendes grænser, hendes zone for ikke-berø- 
ring, i barndommen er blevet overskredet voldsomt? 

Overføringens tragedie handler også om psykologens selvovervurde- 
ring og narcissistiske nydelse ved behandlingens succes. Psykologen 
fremtræder som selve nøglen” til behandlingens lykkelige udfald, som 
Sara formulerer det. Han er "løsningen”. Alt, hvad der sker i det terape- 
utiske forløb, drejer sig implicit om psykologen: Han fremtræder med 
en positiv viden, en sikkerhed og charme, der forfører patienten ind i en 
tro på, at alt bliver godt. Han indtager det, man i den lacanianske psyko- 
analyse ville kalde en fallisk position; han er den, der ved, hvordan tinge- 
ne skal gøres, og som har det, der skal til for at gøre det. Også for Lacan 
har analytikeren naturligvis en andel i behandlingens forløb, men 
spørgsmålet om, hvad det er, analytikeren egentlig giver, er noget mere 
kompliceret. Analytikeren giver som nævnt ikke noget konkret, dvs. en 
bestemt viden om, hvordan man skal leve sit liv og komme omkring sine 
udfordringer; alt, hvad analytikeren giver, er i virkeligheden blot en lyt- 
ten. Analytikeren er selvfølgelig ikke bare tavs, men forsøger at indføje 


en lytten i analysandens tale: Konkret vil analytikeren intervenere med 

små spørgsmål eller antydninger, der bringer analysanden videre i talen: 
Hvad mener du med det? Kan du beskrive det lidt nærmere? Sagde du, 
at du havde en blå kjole på? Analytikeren vil fæstne sig ved stort og småt, 
men konstant arbejde på at åbne talen, så analysanden selv kan artikule- 
re det, som plager. Analytikeren vil bringe sig selv i spil, men ikke i form 
af svar, snarere i form af kildne spørgsmål. Forskellen mellem den falli- 
ske og den analytiske position kan i virkeligheden formuleres meget 
skarpt: Psykologen i historien om Sara giver "det, han har” til Sara 
(viden, charme, omsorg), mens analytikeren giver "det, han ikke har” til 
analysanden. Analytikeren har ikke en positiv viden om analysandens 
fremmede kerne, men denne manglende forståelse er netop motoren i 
det analytiske arbejde. 

Hvad ligger der i den kryptiske formulering om at "give det, man 
ikke har”? Psykoanalytikeren Bruce Fink har forklaret det gennem en 
udlægning af Lacans arbejde med såvel overføring som kærlighed. Ifølge 
Lacan er definitionen på kærlighed netop fat give det, man ikke har” 
Sagen er, at når man nærer kærlighed til nogen, ligger der heri en spon- 
tan indrømmelse af, at man ikke selv er komplet. Man behøver, som 
Fink udlægger det, ikke at vide præcis, hvad det er, man mangler, for her- 
næst at kunne identificere den person, der har det, man mangler, for at 
nære kærlighed. Snarere er kærlighed netop det at støde på en, "der kor- 
responderer med manglen i os”)? "At elske en anden”, siger Fink, fer at 
meddele denne person, at vi mangler — faktisk big time — og at han eller 
hun er intimt forbundet med denne mangel”.”” Som han udlægger det, 
er der noget her, som har en nær forbindelse til den måde, den lacanian- 
ske analytiker arbejder på: Analytikeren er som en elsker, der giver det, 
han eller hun ikke har. Analytikeren er som Sokrates (hvilket er Lacans 
egen sammenligning), der "ved, at han ikke ved”, og som stiller myriader 
af spørgsmål til sine venner og partnere og dermed sætter en masse dis- 
kussioner og undersøgelser i gang. Analytikeren elsker analysanden net- 


op ved at stille betingelserne for en åben undersøgelse af dennes subjekt 

til rådighed, og analytikeren må på den måde altid finde noget at elske i 
en analysand, men uden at kræve at blive elsket tilbage (og heri består 
den afgørende forskel til virkelighedens kærlighed). Analytikerens kær- 
lighed er dermed på en måde dybt personlig og alligevel helt upersonlig: 
Den angår ikke analysanden i kraft af vedkommendes bestemte fremto- 
ning og tilfældige charme, og den er ikke forpligtet på at frealisere det 
almene”, som Kierkegaard ville sige det; den angår (kun) analysandens 
ubevidste. Analytikeren (frem)elsker analysandens ubevidste, og med 
denne produktive og krævende kærlighed igangsættes analysandens eget 
arbejde. Omvendt skaber denne fanalytiske” kærlighed nu en kærlighed 
tilbage igen, som beskrevet i tilfældet med Breuer; analysanden modsva- 
rer analytikerens kærlighed med en tilskrivelse af en særlig "indre skat” 
til analytikeren: Der er for analysanden noget i eller ved analytikeren, 
som kan fremstå som selve svaret på gåden om tilværelsens mening. 
Netop i dette punkt krydses analytikerens position, hans vidensposi- 
tion, med analysandens ubevidste libidinøse position: Viden og kærlig- 
hed arbejder sammen i dette punkt. 

Men kærligheden skal bruges som løftestang for, at analysanden kan 
komme til at "kende sig selv”, og derfor må analytikeren være meget 
påpasselig med den kærlighed, som analysanden bringer til analysen. 
Analysandens kærlighed til analytikeren opstår ofte på tidspunkter, hvor 
det er opportunt for analysanden at elske og ophøje analytikeren i stedet 
for at analysere videre. Med kærlighed kan analysanden afspore analysen 
og på en måde betvinge analytikeren, få ham til at holde op med alle de 
spørgsmål. Derfor må analytikeren ikke gengælde analysandens forel- 
skelse, men han må heller ikke afvise den, idet den som nævnt på sin vis 
er vigtig for det analytiske arbejde. Analytikeren må skille analysandens 
"lukkende” kærlighed, som er kærligheden til analytikerens person, hans 
evner osv., fra den "åbnende” kærlighed, der angår den position, han 


indtager som den Anden for analysanden. 


Der knytter sig måske endda en særlig etik til kærligheden i analysen. 
En analytiker, der ikke analyserer, men lever af kærlighed og af de gode 
resultater, han skaber for sine patienter, er en charlatan — i betydningen 
én, som foregiver viden og vigtighed, og som selv tror på (og udnytter) 
denne status. "Analytikeren må”, siger Fink, "som Sokrates ikke give 
efter for den charmerende opmærksomhed fra de smukkeste samtale- 
partnere (om det er Alkibiades, Agathon eller enhver anden), men må 
konstant forfølge discourse instead of intercourse” 3" 

Overføringen fungerer forkert, når analysen kommer til at handle 
om analytikeren, der narcissistisk nyder beundringen fra sin patient. Det 
kan ikke lade sig gøre at bortreducere elementet af forelskelse i den ana- 
lytiske proces, og det fungerer heller ikke at lade som om, det ikke er der. 
Men forelskelsen må på ingen måde besvares direkte af analytikeren. 
Analytikeren må ikke blive en vis mand, der sidder inde med alle svare- 
ne, og som kan dyrkes som en guru. Analytikeren må ikke blive analy- 
sens objekt, dvs. den, det hele handler om, men må snarere fungere som 


analysens motor, til gavn for analysanden. 


Fra acting out til gentagelse 
SOM NÆVNT HAR SARA EN VOLDSOM HISTORIE BAG SIG, DER INKLU- 
derer omsorgssvigt, overgreb og voldelige forhold. Vi kan nu vende til- 
bage til Saras udsagn om, at her var en person, psykologen, hun stolede 
på, som imidlertid ender med at udsætte hende for det, hun er allermest 
bange for. Hvordan kan det komme dertil? Hvad er det, der gør, at psy- 
kologen "kommer til” at fange hende i det værste, der kunne ske for hen- 
de, nemlig et nyt overgrebsscenarie? Hvad er det for et mønster, der gen- 
tager sig for Sara, og hvorfor ender behandlingen med at reproducere 
dette mønster i stedet for at opløse det? 

Hvis man skal give en beskrivelse af Saras terapeutiske forløb i lacani- 
anske termer, ville man, som jeg har været inde på, sandsynligvis betegne 


det som suggestion. Suggestion består i det forhold, at en autoritet fore- 

skriver en række handlinger for det subjekt, der opsøger ham eller hende 
(som f.eks. dyrk mindfulness, få lavet noget motion, bliv bedre til at 
omfavne verden, tænk ikke så meget over tingene osv.). Suggestion kan 
for så vidt være en udmærket kur, når man skal have styr på et uoversku- 
eligt liv og har brug for nogen, der kan sætte det i faste rammer, men det 
fungerer ikke i en analyse. En lacaniansk psykoanalyse handler ikke om, 
at patienten bliver omskabt i lægens billede eller får en række velafprøve- 
de teknikker til selvkontrol, men om, at patienten får plads til at udspille 
det, som ikke passer ind, eller det, som fundamentalt forstyrrer et vel- 
ordnet og tilrettelagt liv. Det er naturligvis klart, at også en sådan analyse 
er et asymmetrisk forhold mellem én, der formodes at vide (analytike- 
ren), og én, der formodes ikke at vide (analysanden). Det er netop der- 
for, det er nødvendigt at tale om overføring. Men slutpunktet for analy- 
sen handler ikke om, at analysanden skal komme på højde med analyti- 
keren og vide det, som denne vidste fra begyndelsen. Omvendt er det 
analysanden, der taler og analyserer og ligger inde med en ubevidst 
viden, og afslutningen består i en vis forstand i, at analysanden bliver i 
stand til selv at tage ansvar for det, som er kommet frem. Analytikeren 
har hjulpet med at blotlægge symptomerne, intet andet. Hvor andre til- 
gange vil forsøge at forklare eller uddrive symptomerne, vil den lacanian- 
ske analytiker egentlig blot give dem plads, tillade dem at være der. Man 
bliver ikke et kvalitativt bedre menneske af at gå i lacaniansk analyse 
(mere hel, mere afrundet, afbalanceret, velfungerende), men man får 
potentielt et andet forhold til sig selv. Man kan måske gøre andre ting, 
tale på en anden måde, bruge sit begær anderledes, handle friere i for- 
hold til sine symptomer. 

Suggestion er, som jeg antydede i begyndelsen, overføring uden ana- 
lyse. Suggestion er, når lægen, i dette tilfælde psykologen, indtager sin 
rolle på en måde, så han instruerer patienten i at gøre det korrekte. 
Patienten hensættes i en overføringsrelation, som ikke er befordrende 


for analyse, men for lydighed. Hvordan kan patienten nu komme ud 

med alt det, som plager? Når det ikke kan komme ud gennem analysen, 
kommer det ud på en anden måde, nemlig gennem det, der af flere psy- 
koanalytiske retninger kaldes acting out (efter standardoversættelsen af 
Freuds betegnelse agieren): Når analytikeren er døv, eller når analysan- 
den ikke kan nå ind til ham eller hende, ikke kan få det sagt eller ikke lev- 
nes mulighed for at få det sagt, spiller eller handler analysanden det ud i 
stedet. Denne acting out eller ageren kan foregå på mange måder, og den 
er på en måde svær at komme udenom i et analytisk forløb. Sådan set er 
en simpel fortalelse også en ageren; det er en måde, hvorpå det ubevidste 
taler og handler, selvom det ikke artikuleres i velformede sætninger. Men 
acting out betegner i psykoanalysen som regel en mere direkte, fysisk 
handling, som særligt udspiller sig uden for det kliniske rum; det være 
sig i form af radikale livsbeslutninger eller særligt markerede handlinger. 
Acting out er ifølge Lacan en henvendelse til den Anden. Det er en 
slags meddelelse på trods, en visning af noget, som, skønt det ikke kan 
artikuleres, er vigtigt at få ud. Saras løbetræning kan ses i lyset af acting 
out: Først og fremmest er løberiet noget, Sara genoptager, fordi psykolo- 
gen opfordrer hende til det, og fordi hun på det tidspunkt i behand- 
lingsforløbet bader sig i hans anerkendelse. Hun vil gerne leve op til 
hans positive forventninger til hende, og det kan hun blandt andet gøre 
ved at dyrke motion. Det er dermed ikke løbet som sådan, der tilfreds- 
stiller Sara, det er ikke noget, hun bare gør for sin egen skyld; hun gør 
det netop for psykologens. Gennem løbet henvender hun sig til psyko- 
logen og bekræfter deres relation. Men der kommer også noget andet til 
udtryk i løbet, der får en excessiv og plaget karakter. Sara mobiliserer 
næsten ukendte kræfter i sit løb. Når hun stiller sig ved start og løber alt, 
hvad remmer og tøj kan holde, er der en henvendelse på spil, som har en 
desperat og uartikuleret karakter. Jo mere Sara løber, jo mere bekræfter 
hun sit forhold til psykologen, samtidig med at fnoget”, noget ukendt 
og mærkeligt, spiller med. Og jo mere dette ukendte spiller med, uden at 


psykologen hører det, jo hurtigere løber Sara. 

Da Sara på et tidspunkt i behandlingsforløbet begynder at skære i sig 
selv igen, kan det også forstås som acting out. Det er klart, at det at skære 
i sig selv giver en form for "følelsesregulering”; man kan oversætte en 
svært håndterbar grundlæggende angst til noget konkret og fysisk. Men 
der er, som filosoffen Slavoj ZiZek har antydet, også noget mere på spil: 
Er cutting ikke også en måde at foretage en slags indskrivning, en proto- 
artikulation, af et problem? "[N ]år jeg skærer i min arm, bliver fnullet” i 
subjektets eksistentielle forvirring, [...] transformeret til fetteren” i en 
betydende indskrivning”, Cutting er med andre ord igen det, at 
noget” skal siges, skønt det ikke er helt klart, hvad det er, og dette 
noget” består af en knude af en (kropslig) lidelse i en betydende struk- 
tur (henvendt til den Anden). Set fra perspektivet af acting out er der 
ikke så stor forskel på Saras excessive løberi og hendes skæreri. Når en 
analysand agerer, ligger der en henvendelse til analytikeren; en ageren er 
en provokation (en pro-vokation, en frem-kaldelse), både af problemet, 
selvom problemet som nævnt ikke er helt klart, og af analytikeren. En 
ageren er en appel til den Anden. I den lacanianske psykoanalyse må 
analytikeren arbejde med appellen ved at modtage den og vende den til- 
bage mod analysanden igen; analytikeren skal høre, men ikke fortolke 
analysandens ageren, for analysanden må selv bringes til at analysere og 
placere sig selv i sine handlinger. Det, som foregår hos psykologen i 
casen her, er dog på ingen måde at forstå som et analytisk arbejde med 
Saras ageren. På en måde overhøres dimensionen af det ubevidste fuld- 
stændig i Saras ageren og tilsidesættes til fordel for adfærdsterapi. Saras 
ageren fortolkes ikke; hendes handlinger søges direkte formet ind i sun- 
de teknikker til selv- og kropskontrol. 

Ageren kan i psykoanalysen også betegne noget af det, som sker i 
overføringen, nemlig den aktualisering af tidligere impulser og fantasier, 
der uvægerligt er en del af selve det psykoanalytiske forløb. Men igen er 
der forskel på, hvordan denne ageren modtages. I Saras tilfælde sker der 


noget, der overskrider alle grænser for, hvordan man bedriver både psy- 

koterapi og psykoanalyse, men som samtidig stadig har at gøre med, 
hvordan overføringen og aktualiseringen behandles i forløbet. For Sara 
forbliver aktualiseringen ikke noget, der behandles analytisk eller tales 
igennem, men ender med at blive omsat til en brutal genopførelse. På en 
måde begynder psykologen af spille med på hendes ageren. Hun opfor- 
dres af psykologen til at gennemspille scener fra sin fortid, men samtidig 
også til at indspille nye scener, som f.eks. den seksuelle lydighedstræning, 
der forstærker nogle af hendes grundproblematikker og ubehagelige 
fundamentale fantasier. Psykologen træder direkte ind i Saras handlings- 
univers som hendes mentaltræner, omsorgsperson, men også som hen- 
des hersker og betvinger. 

Psykologen udsætter hende, som Sara selv fortæller det, for en lang 
række ydmygende oplevelser. Hun får sms'er om, at hun skal møde op 
hos ham, smide tøjet i mellemgangen og gå ind i soveværelset. De ser 
film sammen, og han drikker rødvin, men ikke hun, og hun skal gå 
inden filmen slutter. Hun skal udsættes for seksuel lydighedstræning, så 
hun kan "forstå, at jeg ikke længere havde ret til at bære et navn, at jeg 
ikke længere måtte tage beslutninger selv, fordi jeg var hans ejendel, at 
jeg skulle adlyde ham blindt, og at han ville passe på mig og være der for 
mig, så længe at jeg adlød ham”.””? Det er et dysfunktionelt forhold, som 
naturligvis er langt uden for skiven, når det kommer til psykoterapi og 
etiske kodekser. Men der er også noget i det, som kalder på en ekstra 
opmærksomhed. Hvad er det, Sara agerer med psykologen? Hun finder 
sig i det, fordi hun er forblændet af ham, og fordi han truer hende, men 
der er også noget mere. Selvom der er en lang række tilfældigheder, der 
fører til, at denne situation opstår, er der alligevel noget, der næsten 
automatisk bringer Sara dertil. Måske er der sket det, at psykologen er 
frosset i en bestemt rolle, der bliver anledning til et bestemt gentagende 
mønster for Sara? Psykologen er i udgangspunktet en venlig figur, en 
slags konstant, der imidlertid viser sig fra en ubehagelig side. Det er for 


Sara netop forholdet til f.eks. fiskemanden om igen. Hendes betagethed 


IGI 


af den dominerende figur, hendes svigtende forståelse for grænser, hen- 
des angst for at miste. Alle hendes grundproblematikker er i spil. Hun 
spiller og agerer det hele igennem, næsten som om virkeligheden selv var 
blevet en ond drøm. 

Måske er det derfor ikke tilstrækkeligt at beskrive det, som sker for 
Sara i forløbet, med betegnelsen ageren eller acting out. Det forfærdelige 
ved Saras forløb er, at hun ikke bare agerer dele af sin fortid som led i en 
analytisk proces, men at hun bringes til at fortsætte med at gentage den. 
Den klassiske freudianske psykoanalyse skelner her "skarpt mellem 
sproglig erindring og gentagelse i handling”.>+ Hvad, det handler om, er 
at blive i stand til at erindre og artikulere den grundproblematik, som 
betvinger én, i stedet for at gentage den. Når Sara i de interviews, vi 
hører i podcasten, kigger tilbage på forløbet med psykologen, er der flere 
gange, hvor hun siger til sig selv, at hun på ingen måde handler logisk, og 
at hun endda handler på en måde, der burde have gjort hende særdeles 
bekymret. Når hun kigger på det i bakspejlet, kan hun se, at hun bringer 
sig selv i problemer, hun kender. Saras historie rejser dog et spørgsmål, 
som stadig er en teoretisk udfordring for freudiansk psykoanalyse, og 
som næsten kun kan formuleres på en lidt paradoksal måde: Kan erin- 
dringen indhente gentagelsen? Spørgsmålet har næsten karakter af para- 
dokset med Achilleus og skildpadden. Kan den sproglige reproduktio- 
nen af traumatiske hændelser afmontere subjektets gentagelsestvang? 
For den sene Freud, og især for Lacan, er svaret nej, skildpadden vandrer 
videre.”5 Mens erindringen griber bagud efter den grundproblematik, 
som styrer mit liv, vælter mit liv fremad med nye gentagelser af grund- 
problematikken til følge. "Særligt uhyggeligt er det”, skriver Ole 
Andkjær Olsen i en præcis passage, "når svært traumatiserede patienter 
tilsyneladende ikke prøver at undgå fremtidige traumer, men tværtimod 
opsøger dem med søvngængeragtig sikkerhed” 2? 

På en måde handler analysens afslutning om den umulige opgave at 


blive ét med det, man var, men som hele tiden finder en ny skikkelse 


162 


eller udspiller sig i en ny situation. Dette er den tidslige variant af det, at 
noget fremmed udspiller sig i mit liv: Jeg er altid allerede kastet ind i en 
virkelighed, som jeg ikke har valgt, og som kan synes dybt urimelig, men 
som jeg må genkende mig selv i.” Analysen slutter ikke, når man erin- 
drer og forstår sin fortid til bunds, eller når nogen har forklaret, hvordan 
det hele hænger sammen, så man igen kan blive normal. Dette ideal ville 
fordre en udrensning af det ubevidste, som er i strid med den klassiske 
psykoanalyses antagelse om det ubevidste som grundvilkår. Min fortid 
er "reel”, ville Lacan sige; den findes aldrig direkte, kan ikke indrammes 
med positiv viden, og jeg rammer altid lidt ved siden af den, og alligevel 
er jeg konstant indkaldt til møde med den, idet den er en virkende kraft i 
mit liv.7? Men ved at indrømme den en plads i min virkelighed som reel 
behøver jeg ikke mere kempe imod den, behøver ikke at undskylde, for- 
søge at gemme den væk, udrense den med mindfulness eller håndtere 
den ved at løbe eller skære i mig selv. Den energi, som fortiden binder, 
kan bruges anderledes. 

Og her er vi måske ved et punkt, man kunne kalde "hinsides overfø- 
ring”: Hvis analytikeren bifalder det, analysanden har udført ved analy- 
sens afslutning, og hvis denne anerkendelse er vigtig for analysanden, 
kunne man påstå, at analysen faktisk endnu ikke er slut: Analysanden 
har ikke frigjort sig fra forestillingen om, at der findes en korrekt måde 
at udleve sit begær på; analysanden forventer stadig, at analytikeren står 
for enden af processen, hvor der er ryddet op i fortiden, med et kram og 
et diplom. På en måde er afslutningen netop, at analysanden bliver i 
stand til at håndtere sine symptomer, der er blotlagt gennem analysen, 
som reelle, også i den betydning at heller ikke analytikeren kan forklare 
eller udrense dem. 

Analytikeren skal være den, der hjælper analysanden til at overtage 
sin gentagelse. Analytikeren skal være den Anden, gennem hvilken det 
er muligt at erindre og artikulere denne gentagelse for at nå det punkt, 


hvor det er muligt at handle anderledes i forhold til den. I forløbet med 

Sara sker der det uhyggelige, at psykologen selv bliver medvirkende til 


genopførelsen af gentagelsen. 


Offer og bøddel 

DET ER KLART, AT SARA ER ET OFFER FOR PSYKOLOGEN, I EN VIS 
forstand er hun "det perfekte offer”, som podcasten siger det, fordi der i 
forvejen er plads til den form for udnyttelse, som psykologen iværksæt- 
ter. Den ligger der allerede som ubevidst gentagelsesmønster. Selvom 
den lacanianske psykoanalyse således kan bidrage til en undersøgelse af, 
hvorfor Sara bliver til et offer, gør det dog på ingen måde psykologens 
ansvar mindre, tværtimod. Psykologen må som påpeget under ingen 
omstændigheder "træde ind i” gentagelsen og selv spille en rolle i dens 
genopførelse. I forlængelse af dette må endnu et centralt spørgsmål til 
Saras historie dog stilles, for hvis Sara er det perfekte offer, hvad gør det 
så psykologen til? Hvad er det, der gør, at psykologen rent faktisk griber 
til at udnytte sin patient? Jeg vil foreslå, at den ulykkelige historie om 
Sara har et væsentligt aspekt mere, som ikke bare består i at overveje, 
hvordan patienten bliver til offer, men også hvordan behandleren bliver 
til bøddel. 

Psykologen har som nævnt indtaget rollen som den, der har selve 
nøglen til behandlingens succes; en selvovervurdering, som spiller med i 
hans senere seksuelle udnyttelse af Sara. Samtidig hører vi dog også i 
podcasten, hvordan han på forskellige måder prøver at afslutte den 
seksuelle del af forholdet.”? Han er, som det fremstilles, klar over, at 
noget ikke er, som det skal være, og at han er involveret i Saras "behand- 
ling” på en forkert måde. Han trækkes personligt med ned, netop fordi 
han har været til stede i behandlingen personligt (som alvidende char- 
mør) fra begyndelsen: Han har i en vis forstand givet for meget af sig 
selv til behandlingen. Tragediens kilde ligger, som også i de klassiske tra- 


gedier, i det forhold, at den handlende (her psykologen) begår hybris, og 

at han fanges i et net af sine egne fejl. Men hvorfor begår han fejlene, og 
hvordan kan det eskalere så voldsomt? 

Psykoanalytikeren Glenn O. Gabbard har over en årrække beskæfti- 
get sig med forholdet mellem overføring og modoverføring (dvs. overfø- 
ringen fra analytikeren til analysanden). I en overbliksartikel over pro- 
blematikkerne vedrørende borderline-patienter og modoverføring indle- 
der Gabbard med følgende citat fra en terapeut,”” der er stærkt udfor- 
dret af en patient; et citat der viser sagen fra terapeutens side, og som på 


flere måder lægger nye lag til forståelsen af forholdet mellem offer og 


bøddel: 


Jeg føler mig udnyttet, manipuleret, misbrugt, og på samme tid føler jeg mig 
ansvarlig for hendes følelser af afvisning og selvmordstrusler, eller føler mig 
bragt til at føle mig ansvarlig for dem, fordi jeg ikke har tid til hende og ikke 
vælger at være/ikke altid kan være tilgængelig som et godt objekt eller et 
stand-by delobjekt. 

Hun har lokket mig til at tænke [hooked me into thinking], at kærlighed 
og venskab vil helbrede hende, som om der intet var i vejen med hende, men 
at det snarere var alle menneskene i hendes liv, der var problemet. Så kommer 
jeg op med faderligt venskab, og hendes kontrol begynder. Hun fortæller 
mig, på forskellige måder, at jeg er forskellig fra de andre. Og netop som jeg 
soler mig i "god objektivitet”, begynder hun for alvor at kontrollere mig ved 
at fortælle mig, at jeg er nøjagtig som de andre, at jeg er ligeglad [hat I don't 
care]: "Jeg kan se, du kigger på dit ur. Jeg ved, du vil ud herfra. Jeg ved, du har 
et liv derude. Det bliver en lang nat. Du er ligeglad. Alle er ligeglade.” 


Hvad, der er på spil i det ovenstående, er terapeutens affekter, som de 
kommer til udtryk i forhold til en patient, vedkommende har i behand- 
ling, og der er derfor tale om modoverføring. Som Gabbard udlægger 
det, er der særligt ved borderline-patienter tale om, at de tenderer mod 
at overvælde deres terapeuter, og endda i en sådan grad, at mestringen af 


modoverføringen, som Gabbard ser det, er selve det fundament, hvorpå 

den vellykkede behandling hviler.?> Sara beskrives i løbet af podcasten 
som en mulig borderline-patient,?>> men for mig at se er denne betegnel- 
se ikke så vigtig. I vignetten ovenfor kunne der sagtens være tale om en 
klassisk "freudiansk” patient, dvs. en hysterisk patient, der skiftevis 
opfylder alle analytikerens forventninger, skiftevis skuffer, frustrerer og 
afsporer analytikeren. Hvad, Gabbards artikel giver anledning til, er dog 
at overveje det forhold, at visse typer af patienter på særlig vis udfordrer 
eller tester deres behandlere. Der findes patienter, som i højere grad gør 
terapeuten/analytikeren opmærksom på, hvordan han eller hun er 
impliceret i den analytiske proces: "Disse patienter bringer os ”til live” på 
en særlig måde, der skærper vores opmærksomhed, meget lig det at køre 
over et bjergpas på en smal, tosporet vej uden autoværn”,>f Denne type 
patienter er ekstremt sensitive over for analytikerens ordvalg og handlin- 
ger, som Gabbard udlægger det. Samtidig bliver de ofte fsærlige” for 
deres behandlere, og de inspirerer, delvist på trods, til stor optimisme. 
Gabbard beskriver en patienttype, der har en evne til at indgyde 
skyldfølelse hos deres behandlere: De kan være meget provokerende 
over for deres terapeuter, men i netop det øjeblik, terapeuten i sit stille 
sind ønsker patienten hen hvor peberet gror, beskylder patienten terape- 
uten for ikke at drage omsorg og bryde sig om ham eller hende. Stærkt 
knyttet til skyldfølelsen er også fredningsfantasier” hos terapeuten, der 
optræder, når patienten bliver så hjælpeløs, at terapeuten hele tiden må 
gøre mere, særligt når patienten f.eks. tyr til antydninger om selvmord 
eller deciderede selvmordstrusler. Der er ifølge Gabbard noget grænse- 
overskridende ved forløb med patienter, der på den måde både er udfor- 
drende og hjælpeløse. Disse patienter kan have så stor en frygt for at bli- 
ve forladt, at intet andet end ubetinget kærlighed fra behandleren accep- 
teres, hvilket kan eskalere til terapeutens villighed til at modtage sene 
telefonopkald, at mødes uden for det kliniske rum og endog til at indgå i 
seksuelle forhold. Sådanne forløb medfører ifølge Gabbard angst hos 


terapeuten; en angst for patientens grænseløshed i forhold til personlige 

og professionelle grænser, en angst for at blive slugt og tilintetgjort af 
deres patient. 

Der er tegn på, at vi finder tilsvarende scener i historien om Sara. Sara 
er hjælpeløs og sårbar; hun har drømme om at rulle sig selv i glas og 
forsvinde; hun har drømme om at drive omkring på havet i en forladt 
færge, mens en uendeligt høj bølge nærmer sig;>7 hun har drømme om 
en afgrund og en hånd, der næsten, men kun næsten, rækker ind og red- 
der hende”? osv. Podcasten dykker som nævnt ikke ind i psykologens 
forestillingsverden, og det er ikke til at sige, om han har redningsfantasi- 
er, men under alle omstændigheder synes han at opfatte Sara som en 
særligt værdifuld patient, som Sara fortæller det; en patient der gør frem- 
skridt, han ellers aldrig har set før. Sara bliver samtidig også afhængig af 
den følelsesmæssige kontakt til psykologen, som reagerer ved skiftevis at 
udnytte hende og skiftevis prøve at afslutte deres seksuelle forhold. 
Psykologen kan true med at trække stikket og bryde kontakten fuldstæn- 
digt, og det gør hende bange, men Sara har også et våben i sine selv- 
mordstrusler: Når han ikke kan være der for hende, og når hun ikke kan 
få ham, vil hun slet ikke eksistere. På et tidspunkt, efter psykologen end- 
nu en gang har forsøgt at afbryde den private del af forholdet, sender 
Sara ham et børnetestamente, som hun beder ham om at skrive under, 
så han vil kunne tage sig af hendes børn, hvis noget sker, for man "kan jo 
blive ramt af en lastbil ved et uheld”.7? 

Der findes en række temmelig normative betragtninger af borderline- 
patienter, hvor de tilskrives en række uheldige sociale egenskaber, som 
f.eks. at være manipulerende, uberegnelige, temperamentsfulde og inter- 
esserede i at trække deres nærmeste (og deres terapeuter) med sig ned, 
med sig ind i deres lidelse. En lacaniansk tilgang til en borderline-patient 
(såvel som til en hvilken som helst anden patient) handler dog ikke om 
at foretage moraldomme. En lacaniansk tilgang handler om at sætte 
patienten/analysanden i arbejde omkring det, der plager, og bedre 
opførsel (eller for så vidt helbredelse) er kun et biprodukt. Gabbards 

beskrivelse af borderline-patienter synes næsten at bevæge sig over i det 
moralske, idet hans sprog for denne patientgruppe har karakter af, at de 
i særlig grad udfordrer almindelige regler og kodekser. Det, som driver 
hans fremstilling, er imidlertid ikke det moralske spørgsmål om, hvad 
man dog skal stille op med denne type patienter, men næsten det 
omvendte spørgsmål om, hvorfor de provokerer denne type af reaktio- 
ner hos deres behandlere (skærpet opmærksomhed, vagtsomhed, skyld- 
følelse, redningsfantasier, følelsen af overskridelse af grænser, angst)? 
Hvad betyder det, at disse reaktioner opstår? Nogle klinikere vil hævde, 
fremhæver Gabbard, at den sikreste vej til at genkende en borderline- 
patient findes i selve det forhold, at terapeuten oplever en stærk mod- 
overføring, at han eller hun som nævnt vækkes til live i en særlig intens 
grad.7” Med andre ord skal det afgørende diagnostiske træk ikke findes 
hos patienten, men i terapeutens reaktion på patienten. 

Set fra et lacaniansk synspunkt er der den fare ved Gabbards tilgang, 
at den kan ende i et spejlkabinet, hvor patienten provokerer analytike- 
ren, mens analytikeren reagerer på patienten, og hvor det så bliver analy- 
tikerens opgave at sætte grænser for provokationerne, hvilket vil sige, at 
et bestemt moralsk ideal om, hvordan man opfører sig eller fungerer på 
den mest harmoniske måde, alligevel ikke kan undgås. Jeg vender tilbage 
til den pointe til sidst, men der er alligevel noget ved Gabbards beskrivel- 
ser af dynamikken mellem behandler og patient, der er interessant i den- 
ne sammenhæng. Analytikeren må ikke blot håndtere overføringen, 
men også modoverføringen, og hvad betyder det? Gabbard fremhæver, 
at borderline-patienten kan knytte bestemte affekter eller fantasier til 
analytikeren, som analytikeren i særlige tilfælde bringes til at identificere 
sig med (skønt de kommer fra patienten eller patientens ubevidste). Der 
er tale om en særlig form for overføring, som direkte fremtvinger mod- 
overføring, kunne man sige. Jeg skal ikke gå dybt ind i denne mulighed 
her, den såkaldte "projektive identifikation”,7" men blot antyde mulig- 


heden af en tilgang til historien om Sara, der ville gå i den retning. Det 

har i min fremstilling indtil videre været klart, at psykologen suggererer 
Sara ind i det, hun er allermest bange for. Men hvad nu, hvis der er en 
næsten endnu mere uhyggelig mulighed? At Sara instruerer analytike- 
ren ind i den rolle, hun er bange for, dvs. rollen som én, der skiftevis 
hjælper hende og forlader hende, tager sig af hende og udnytter hende? 
Men hvorfor skulle hun gøre det, kunne man spørge? Lacan ville sige, at 
vi her møder den kerne af nydelse-i-smerten, selve den jouissance, der 
animerer Saras symptom og gentagelse. Et symptom kan ikke blot oplø- 
ses med viden, men har som regel "sat sig” som en bestemt måde at opnå 
en lidelsesfuld nydelse på; en måde, der giver patienten problemer og 
alligevel holder vedkommende fast. Er Sara i gang med at genopføre sit 
symptom? Producerer hun endnu en version af, at jeg er hjælpeløs”, 
Sieg bliver udnyttet”, jeg bliver forladt”? 

Som Gabbard udlægger det, er modoverføring noget, der skabes i fæl- 
lesskab af analysanden og analytikeren, hvor "både terapeutens gamle 
konflikter og patientens projicerede aspekter skaber bestemte interak- 
tionsmønstre i den terapeutiske proces”.47 Det er næsten, som om Sara 
kan bruge psykologens herskesyge position til noget. Det er naturligvis 
en kontroversiel vinkel på historien, men jeg antyder på ingen måde, at 
det, som foregik, var Saras egen skyld. Min pointe er den helt omvendte, 
at det i tilfældet med modoverføring i allerhøjeste grad er behandlerens 
opgave at håndtere den. Det uhyggelige er ikke, at der kan ske det, at en 
patient påvirker sin terapeut ind i en bestemt modovetføring og et 
bestemt handlemønster. Det uhyggelige er, når terapeuten fanges i dette 
spil. Når terapeuten ikke evner at stoppe op og analysere, men snarere 
begynder at opføre det stykke, som er sat i scene. 

Med Lacan kan man sige det på den måde, at det både for overføring 
og modoverføring gælder, at analytikeren ikke må lade sig fange i det, 
forstået på den ret radikale måde, at analytikeren ikke må involvere sin 
egen person i det. Det handler i den lacanianske psykoanalyse ikke 


engang om at bruge sin person på "den rigtige måde”, f.eks. for at lede 

patienten frem mod en større grad af harmoni og integration. Forløbet 
omkring Sara er naturligvis også ifølge værdier som harmoni og integra- 
tion, hvordan man end definerer disse værdier, forfejlet. Men for Lacan 
kan det slet ikke accepteres, at overføring bruges i et register, der handler 
om personlige relationer og bestemte på forhånd definerede værdier. 
Analytikeren må som nævnt modtage analysandens overføring, men 
vende pilen tilbage på analysanden, så denne sættes i arbejde omkring 
sine ubevidste fantasier og symptomer. Analytikeren må "give det han 
ikke har” og indtage sædet for det ubevidste. Analytikeren må hverken 
indtage rollen som mester eller professor, heller ikke som guide, coach, 
slet ikke som forfører eller charlatan, og selvfølgelig på ingen måde som 
castet” medspiller i analysandens fantasier og gentagelser. Overføring 
må med andre ord flyttes fra et register, hvor terapeut og patient står 
direkte over for hinanden, og hvor overføring og modoverføring føder 
hinanden, til et register, hvor analysanden bringes i samtale med den 
Anden, dvs. med selve den uhåndterlige instans, vedkommende er sat af 
og lever sit liv, sine symptomer og gentagelser igennem. Analysens 
afslutning handler i en vis forstand om, at analysanden finder sin egen 
modus vivendi med symptomerne og indser, at heller ikke analytikeren 
har svaret. Løsningen er ikke at få meningen med det hele, men at opgi- 
ve meningen og den fantasi, at analytikeren skulle kunne give svaret. 

Det lyder på en måde som en næsten negativ bestemmelse af analyti- 
kerens rolle, næsten en slags analytikerens fallit. Meget modsat den posi- 
tion, som psykologen i historien om Sara indtager. Men denne type af 


fallit er alligevel baggrunden for analysens succes. 


Noter 


1. Jf. Sigmund Freud, "Observations on Transference-Love (Further Recommendations on 
the Technique of Psycho-Analysis III)”, i The Standard Edition of the Complete 
Psychological Works of Sigmund Freud, Volume XII (1911—1913)(The Hogarth Press, 1958), 
158. 


170 


28. 
29. 


Se Jacques Lacan, The Four Fundamental Concepts of Psychoanalysis, The Seminar of 
Jacques Lacan, Book XI (Norton, 1998), 230—243. 


.… Ernest Jones, Sigmund Freud: Life and Work, The Young Freud 1856—1900 (The Hogarth 


Press, 1953), 245—248. 


…… Det perfekte offer II (DR Pi, 2019), https://www.dr.dk/radio/p1/det-perfekte-offer-2. 
…… Jeg skylder en tak til Christina-Regitze Pedersen for at have bragt mig på sporet af podca- 


sten og for at have bidraget med væsentlige perspektiver til artiklens analyser og 


argumen ter. 


.. Ep. 1,1:30. Alle referencer med episodenummer er til Det perfekte offer II. 


Ep. 1, 20:30. 


Ep. 1, 21:32. 


. Ep. 1, 22:34. 
. Ep. 1, 23:56. 
. Ep. 1, 22:57. 
. Ep. 1, 27:51. 
. Ep. 2, 6:55. 

. Ep. 1, 30:51. 


Se Sigmund Freud, Dora: Brudstykke af en hysterianalyse (Hans Reitzels Forlag, 1984), 99. 
Se Mladen Dolar, Køn, filosofi og psykoanalyse (Philosophia, 2016), 1.4—143. 
Dolar, Køn, filosofi og psykoanalyse, 140. 


……. Jacques Lacan, Transference, The Seminar of Jacques Lacan, Book VIII (Polity, 2015), 129. 


…… Bruce Fink, Lacan on Love: An Exploration of Lacan's Seminar VIII, Transference (Polity, 


2016), 35. Alle oversættelser af Fink er mine egne. 


Fink, Lacan on Love, 35. 
Fink, Lacan on Love, 48. De sidste fraser er bibeholdt på engelsk. 
Slavoj Zizek, The Parallax View (The MIT Press, 2006), 389. 


. Ep. 4, 6:30. 


Ole Andkjær Olsen, Psykodynamisk leksikon (Gyldendal, 2002), 37. 


Se Lacan, Four Fundamental Concepts, so. 


…… Andkjær Olsen, Psykodynamisk leksikon, 276. 


Denne pointe er fremstillet af Henrik Jøker Bjerre i en artikel ("Analysens afslutning: Fra 
Freud til Lacan”, Lamella — tidsskrift for teoretisk psykoanalyse, nr. 1 (2016), 31—41) om 
Freuds berømte motto for psykoanalysen: "Wo es war, soll ich werden”. Jeg parafraserer et 
par af hans argumenter her. 


Se Lacan, Four Fundamental Concepts, 53 og 55. 


Ep. 3, 9:18. 


171 


30. 


31. 


32. 
33. 
34. 
35- 
36. 
37. 
38. 
39. 

40. 
41. 
42. 


I det ovenstående har jeg diskuteret den konkrete psykolog i Saras historie op imod en 
freudiansk-lacaniansk forståelse af "analytikeren”. I det følgende bruger jeg betegnelsen 
<terapeuten” i forlængelse af Gabbards terminologi, men skelner ikke skarpt mellem tera- 
peuten og analytikeren. 

Glen Owen Gabbard, "An Overview of Countertransference With Borderline Patients”, 
Journal of Psychotherapy: Practice and Research 2, nr. 1 (1993), 7. Alle oversættelser af 
Gabbard er mine egne. 


Gabbard, "Overview of Countertransference”, 8. 

Ep. 7, 11:27. 

Gabbard, "Overview of Countertransference”, 8. 

Dette afsnit er bygget på Gabbard, "Overview of Countertransference”, 9—1. 
Ep. 1, o:1s og 36:10. 

Ep. 2, 29:39. 

Ep. 4, o:10. 

Ep. 3, 15:34. 

Gabbard, "Overview of Countertransference”, 8. 

Gabbard, "Overview of Countertransference”, 12—16. 


Gabbard, "Overview of Countertransference”, 5. 
3 


172 


La querelle des femmes og de kvindelige 


NICOLAI VON EGGERS AM MAGNUS EST FEMINARUM QUAE SCRIPSERE NUMERUS, 
29. OKTOBER 2020 ut de earum solis nominibus ingens volumen conscribi posset. Så 


stort er antallet af kvindelige forfattere, at alene en optegnelse 


over deres navne ville udgøre et digert værk. 


Således åbner den mandlige, franske filolog Gilles Ménage sit studie af 
de antikke kvindelige filosoffer, Historia mulierum philosopharum, 
udgivet første gang i 1690.” Der er imidlertid ikke tale om et digert værk. 
Ménage fokuserer udelukkende på de antikke kvinder, som har beskæf- 
tiget sig med "de seriøse discipliner”, dvs. filosofi. Og her er det mere 


magert, om end ikke helt kønsløst, hvad vi har at gøre med. 


Oplysningens kvinder 

NÅR DET GIVER MENING AT BESKÆFTIGE SIG MED DETTE RELATIVT 
obskure værk — en tysk oversættelse” af en kort filologisk tekst skrevet på 
latin i 1690 — er det fordi det er en del af og henviser til noget større: 
Debatten om kvindernes bortretoucherede rolle i tænkningens og viden- 
skabens historie. 

Som Ménages bog er et levende bevis på, er denne debat ikke ny. Da 
Gilles Ménage udgav sin Historia mulierum philosopharum første gang i 
1690 og i en revideret udgave i 1692, var den ikke blot et filologisk bidrag 
til filosofihistorien. Den var også et eksplicit bidrag til en bredere debat 
om kvindernes historiske og nutidige evne til at bidrage til videnskaber- 
ne. 

16oo-tallet havde set en stigende fremvækst af originale kvindelige 
filosoffer. Mest berømte er Margaret Cavendish og Anne Conway, som 


bidrog til den filosofiske debat i England. Men også i Frankrig blev kvin- 

derne stadig sværere at ignorere. Omkring år 1600 blev Montaignes 
berømte Essais redigeret og udgivet af Marie de Gournay, der også udgav 
egne kritiske essays om blandt andet kvinders status, ret til uddannelse 
og det problematiske i deres afhængighed af mænd. Og mod slutningen 
af 1600-tallet blev Gabrielle Suchons feministiske skrifter læst og disku- 
teret i et af Frankrigs førende tidsskrifter, Le journal des savants. 

Det var dog særligt i den fremvoksende salonkultur, at kvindelige 
tænkere fandt en vej ind i det intellektuelle miljø. En af disse saloner blev 
afholdt i Det Blå Værelse hos Madame de Rambouillet. Foruden 
Rambouillet forsamledes kvinder som Madeleine de Scudéry, der gik 
under navnet Sappho efter den antikke græske filosof og digter, Madame 
de Sévigné og Madame de Lafayette — alle berømte forfattere og intellek- 
tuelle. 

Denne gruppe af distingverede precieux — latterliggjort i samtiden i 
Moliéres Les precieuses ridicules — bestod ikke kun af kvinder. Mange af 
datidens intellektuelle mænd slog også deres folder i Det Blå Værelse. 

Iblandt disse var også Gilles Ménage. Han var oprindeligt uddannet 
til en politisk karriere som jurist, men opgav tidligt sit virke for at hellige 
sig studier og en intellektuel karriere. Fra omkring 1650 og frem til sin 
død i 1693 udgav han en række værker om de franske og italienske sprog 
og deres historie, heriblandt en fransk etymologisk ordbog. Han produ- 
cerede desuden en række litterære værker og bon mots, ligesom han også 
redigerede og genudgav enkelte antikke tekster. Han afholdt desuden 
sin egen salon, hvor blandt andre Madame de Lafayette og Madame de 
Sévigné deltog. Her diskuterede man filosofi og litteratur, såvel som 


sprog og oversættelse og — angiveligt — kvindespørgsmålet. 


La querelle des femmes 
DEBATTEN OM KVINDERS EVNE TIL AT BIDRAGE TIL UDVIKLINGEN 
af filosofi og videnskab havde stået på siden 1400-tallet og blev siden 


kendt som la guerelle des femmes eller "kvindespørgsmålet”. Mest kendt 

er nok Christine de Pizan, som i sin Livre de la cité des dames bygger et 
samfund af ærværdige kvinder, der har bidraget til verdenshistorien, og 
som inkarnerer de dyder — fornuft, retmæssighed og retfærdighed — på 
hvilke ethvert retfærdigt samfund bør hvile. 

I 16oo-tallets Frankrig var debatten båret af forskellige forsøg på 
enten at påvise, at der også blandt kvinder var nogle, som havde ydet 
særlige bidrag til menneskeslægten og åndsvidenskaberne. Eller som i 
Francois Poullain de La Barres De Végalité des deux sexes fra 1673 at påvi- 
se, at kønnene var lige, når det kom til mentale færdigheder. Ménages 
bog faldt i den første kategori, idet han med historisk-filologisk grundig- 
hed påviste, at kvinder altid har spillet en rolle i filosofiens udvikling. 

Ménage så selv så sin filologiske udgivelse som en del af denne debat. 
Dette viser sig mest konkret i hans diskussion andetsteds af kvindernes 
ret til at blive optaget i Académie Francaise, institutionen der værner om 
det franske sprog. Ménage var ikke selv medlem af akademiet og havde 
eksplicit ikke noget ønske derom. Men dette forhindrede ham ikke i tale 
for kvinders ret til medlemskab. 

I en samling tanker og taler, udgivet året efter hans død, argumente- 
rede Ménage for navngivne kvinders ret, såvel som kvinders principielle 
ret, til pladser i akademiet med den begrundelse, at de havde beriget det 
franske sprog. Hvis nogen skulle være i tvivl om muligheden af dette, 
henviser Ménage i denne tekst til "sin afhandling, /Mulierum philosop- 
harum, som fremviser en række ældre eksempler på de udmærkelser, 
man førhen har erkendt kvinder.” Akademiet fik sit første kvindelige 
medlem i 1980, knap 300 år senere. 

På et mere personligt plan er Ménages værk dedikeret til Anne 
Dacier. At han overhovedet skrev dette værk skyldtes ifølge Ménage selv 
Dacier, "den mest lærde kvinde, der er og har været.” Dacier var selv klas- 
sicist og stod blandt andet bag oversættelser af Iliaden og Odyséen, såvel 


som udgivelser indenfor oversætter- og kulturteori. 

Det var dog hendes oversættelser af Markus Aurelius” /Meditationer, 
der hidkaldte Ménages opmærksomhed. Disse var officielt udfærdiget i 
samarbejde med hendes mand André og også udgivet som sådan. Men 
ifølge Ménage vidste alle, at oversættelsen udelukkende var Annes. 
Dedikationen til hende er således en dedikation til alle de kvinder, hvis 
bidrag og originalitet er blevet gemt og glemt bag de mandlige intellek- 


tuelle, som befolker historien. 


De kvindelige filosoffers historie 
MÉNAGES STUDIE BEHANDLER 65 KVINDELIGE FILOSOFFER FRA DEN 
tidligste antik og frem til højmiddelalderen. Forlægget er Diogenes 
Laertios, der i det tredje århundrede e.v.t. havde skrevet om De eminente 
filosoffers liv og meninger (Ménage stod bag en genudgivelse af værket i 
1664). En moderne udgave løber op på over s00o sider. Heri havde 
Diogenes behandlet filosofferne bio-doxografisk, dvs. beskrevet alt hvad 
man vidste om deres liv, heriblandt fantasifulde anekdoter og rygter, 
samt hvad man vidste om deres holdninger. De to afspejler hinanden 
ved at den filosofiske doktrin eksemplificeres og i visse tilfælde kun 
udtrykkes gennem konkrete handlinger. Det er Diogenes Laertios, vi 
skylder historierne om, at Thales faldt i en brønd, fordi han havde travlt 
med at betragte himmelen, og at han påviste naturfilosofiens anvende- 
lighed ved at forudse en særlig god høst og der opkøbte samtlige oliven- 
presser. Det er også fra Diogenes Laertios, vi har beretninger om kynike- 
ren Diogenes, der bad Alexander den Store flytte sig, fordi han skyggede 
for solen, og om andre kynikere, som kopulerede i fuld offentlighed, for- 
di meningen med livet var at søge nydelse og ikke at underlægge sig 
andre menneskers fordomme. For Diogenes Laertios og hans samtid var 
filosofi en levet praksis. 

Ménage følger formen fra Diogenes Laertios? studie af De eminente 
filosoffers liv og meninger om end i en mere redelig filologisk stil med 


masser af kildehenvisninger. Tilgangen er dog stadig bio-doxografisk og 

Ménage skræller sine imponerende mange kilder for alt, hvad de har. 
Særligt Sudaen, det byzantinske leksikon fra det tiende århundrede, 
benyttes hyppigt. Ofte er der dog ikke meget at komme efter, hvorfor 
opslagene tit er mere faktuelt biografiske end egentlig doxografiske. 
Eksempelvis lærer vi om Gemina, at det er navnet på både en mor og en 
datter, der begge var elever af Plotin, således som Porphyr beskriver i 
Plotins liv. That's it. 

Ménage følger også Diogenes, om end i mere systematisk og ordnet 
form, ved at inddele filosofferne i skoler. Vi har således ti skoler: platoni- 
kere, kynikere, stoikere, pythagoræer osv., samt et kapitel, der samler 
resten”, 

Under kapitlet for peripatetikere, dvs. aristotelikere, finder vi kun to 
opslag, "Olympiodoros' datter” og "Theodora”, mens platonikerne er 
mere talrige og går tilbage til Platons egen tid i Akademiet, hvor både 
Lastheneia og Axiothea var elever. 

Det suverænt mest omfattende kapitel omhandler dog pythagoræer- 
ne. Dette skyldes, at kvinder, om end ikke ligestillede med mænd, havde 
en aktiv rolle at spille i pythagoræiske sociale relationer og diskussioner. 
Således har vi ikke blot biografiske detaljer, men også breve og mindre 


traktater forfattet af pythagoræiske kvinder. 


Kvinder på pensum 
MÉNAGE BERETTER OM PAMPHILE FRA EPIDAUROS, ÆGYPTEN, AT 
Photios og Sudaen fortæller, at der blandt hendes 33 udgivne værker var 
nogle, som behandlede filosofiske spørgsmål. Om Leontion fortæller 
Ménage, at Cicero fortæller, at hun udgav en kritik af den aristoteliske 
filosof Theophrastos. Og i det lange opslag om Hypatia, kan vi læse om 
adskillige værker, som behandlede astronomiske og videnskabelige 
spørgsmål. 

Fælles for disse værker er, at de er tabt. Vi har nogle af Pamphiles 


Observationer” citeret i den romerske forfatter Aulus Gellius? Attiske 

nætter. Vi har også et kort skrift, Tractatus de mulieribus, der omhandler 
kvinder i krig, og som muligvis er af Pamphiles hånd. Men vi har ikke 
adgang til de antikke kvindelige filosoffers skrifter, tanker og argumen- 
ter i noget, der bare minder om sammenhængende form. 

Undtagelsen er som nævnt de pythagoræiske kvinder. Her har vi 
overleveret en samling kortere breve, der behandler dagligdags udfor- 
dringer, men også spørgsmål om dyd, besindighed og menneskets natur. 
Særlig interessant er den sene Theano, som også er dedikeret det længste 
opslag i Ménages tekst, og fra hvem vi har de længste fragmenter. Disse 
behandler pythagoræiske doktriner i relation til spørgsmål om livsførel- 
se, opdragelse og mellemmenneskelige relationer. I 2013 udgav den ame- 
rikanske historiker Sarah Pomeroy en samlet introduktion til 
Pythagorean Women, som foruden et samlet studie indeholder introduk- 
tion, oversættelse og kommentar til disse breve. Der er således en smule 
primærlitteratur fra de kvindelige filosoffer, man kan at sætte på pensum 
i filosofi- og videnskabshistoriens antikke og senantikke del. 

Men vores udfordring er, at antikkens og middelalderens minutiøse 
kopister ikke har formået eller ikke har ønsket at bevare de kvindelige 
filosoffers skrifter. Dette bekræftes i A History of Women Philosophers, 
et 4-binds værk over kvinder i filosofihistorie udgivet i 1987, hvis første 
bind om Antikken foruden de pythagoræiske kvinders egne tekster må 
reproducere beskrivelser af kvindelige filosoffers doktriner i andre antik- 
ke kilder, og som endda medtager kvindelige figurer (muligvis virkelige) 
og deres doktriner, som de optræder i eksempelvis Platons værker. 

Kvinder optræder således yderst sjældent som forfattere i det bevare- 
de materiale. Hos Ménage, som gengiver, hvad vi ved fra kilderne, 
optræder kvinderne dog ofte som undervisere og diskussionspartnere, 
som mødre og døtre, der lærer fra sig eller lærer videre, som pennevenner 
(vi kender særligt Epikurs filosofi gennem hans breve, der ofte er adresse- 


ret til kvinder), og som lærde og læsere. 

Her har vi altså ikke at gøre med filosofi og videnskab som tekstlig 
produktion, som er den form for filosofi, der kommer på pensum og 
dyrkes i dag. I stedet er det filosofi som et levende og kollektivt projekt af 
kontinuerlig diskussion og udveksling. Dette er givetvis mere tro mod 
tænkningen og mod tænkning forstået som en del af vores kollektive 
livsform. Men det nedarves som kollektiv bevidsthed og er svært at 
omsætte i normalsider på en pensumliste. 

Hvad Ménages værk påviser er imidlertid, at der er kvinder i alle de 
filosofiske skoler, og at de har spillet en rolle, om end det er svært præcis 
at sige hvilken. Hvis vi stort set ikke kan undervise i de antikke kvindeli- 
ge filosoffers skrifter, kan vi dog stadig undervise om de kvindelige filo- 
soffer. Og som det var tilfældet med Anne Dacier, er der god grund til at 
overveje, hvor meget der er skrevet, tænkt og udviklet af kvinder, og 


hvor meget mænd uretmæssigt har taget æren for. 


Noter 


…… Ménages værk er blevet oversat flere gange i nyere tid: til engelsk i 1984, til fransk i 2003 og 
2006, italiensk i 2005 og spansk i 2009. Interessen for værket er dog ikke kun moderne. I 
1702 udkom en engelsk oversættelse som en del af en samlet udgave med Diogenes 
Laertios' De eminente filosoffers liv. Dermed havde man en samlet bio-doxografisk frem- 
stilling af de antikke filosoffer, kvindelige såvel som mandlige. En lignende udgave med 
Ménage og Diogenes Laertios' værker samlet kom i fransk oversættelse i 1758 med nye 
oplag i 1761 og 1796. Herefter synes interessen dog at være dalet, og på nær en latinsk udga- 
ve fra 1833 genudgives værket ikke før den engelske oversættelse af 1984. Værket kan således 
siges at have to receptionsfaser: I oplysningstidens guerelle des femmes med sin store inter- 
esse for antikken (også som en model for det moderne samfund) og en moderne guerelle 
des femmes, hvor spørgsmålet om den manglende ligestilling, herunder hvad man har fun- 
det værdigt til at indgå i filosofihistorien, siden 1970'erne og særligt efter årtusindskiftet har 
været en drivkraft bag nye forskningsområder og en genskrivning af filosofihistorien. 
Ménages værk spiller en dobbeltrolle i denne guerelle: Det giver et indblik i antikkens kvin- 
delige filosoffer samtidig med, at det i kraft af sin eksistens er et levende bevis på kvin- 
despørgsmålets rolle i oplysningens tænkning og filosofihistorie. Nærværende artikel tager 
udgangspunkt i Geschichte der Philosophinnen, udgivet på Meiner Verlag i 2019, og som er 
værkets første tyske oversættelse. Det er desuden den første tosprogede udgave og den før- 
ste genudgivelse af originalteksten i moderne tid, hvilket gør det muligt at følge den oprin- 


delige latinske tekst side om side med den tyske oversættelse. Derudover er bogen forsynet 

med en god indledning, der giver et fint overblik over bogens kontekst; et fyldigt noteap- 
parat; en kort filologisk artikel, der diskuterer det brugte manuskript; samt en fyldig bibli- 
ografi, der vil være guld værd for alle, som ønsker at arbejde videre med teksten. 


2. Gilles Ménage, Geschichte der Philosophinnen, Meiner Verlag, 2019. 

KRISTOFFER BALSLEV 

13. NOVEMBER 2020 


KRITIK DER REINEN VERNUNFET (KRV ) HÆVDER KANT, AT ET 

udtryk ikke behøver at stamme fra "teoretiske erkendelseskilder” 

for at kunne tilskrives objektivitet. For at tilskrive et begreb Fobjek- 
tiv gyldighed”, som han skriver, kræves der noget "mere” end logisk 
mulighed (modsigelsesfrihed), men dette "mere” skal ikke nødvendigvis 
"søges i teoretiske erkendelseskilder, men kan også ligge i praktiske.” 
Disse praktiske erkendelseskilder undersøger Kant især i sit andet hoved- 
værk, Kritik der praktischen Vernunft (KpV), og det er dem, vi skal se 
nærmere på her. 

I en tidligere artikel forsøgte jeg, ligeledes med afsæt i Kant, at præ- 
sentere en generisk (emne- og diskursneutral) definition af sandhed og 
objektivitet” Her fremlagde jeg en definition af begreberne sandhed og 
objektivitet, som gør det muligt at anvende dem på tværs af forskellige 
diskursdomæner (lige fra domme om molekyler til musik og moral). Jeg 
anbefalede her at læse Kants teori om sandhed og objektivitet som en 
normativ teori. Den er normativ, fordi en diskurs — en mere eller mindre 
afgrænset måde at tale om virkeligheden på, for eksempel igennem 
bestemte videnskaber, religiøse symboler eller moralske termer — er 
objektiv og sandhedsduelig (består af udsagn, som kan være sande eller 
falske), hvis og kun hvis den indeholder nogle intersubjektivt acceptable 
og for diskursen særegne normer eller verifikationsbetingelser (normati- 
vitet forstås altså ikke alene som et moralsk begreb her). Betingelserne 
fungerer for det første som afgrænsende specifikationer af, hvilken type 
udsagn, der er meningsfulde inden for en bestemt diskurs. For eksempel 
og 


"Holocaust var en skamplet på menneskeheden” begge i den moralske 


» 
! 


indgår udsagnene "Det er i orden at skamfere alle børn på sin vej 


diskurs, i modsætning til udsagnet "De fleste DNA-molekyler består af 


to biopolymer-strenge”. For det andet fungerer de nævnte betingelser 

som kriterier eller normer, der kan sortere sande fra falske udsagn inden 
for en bestemt diskurs. For eksempel er der indlysende grunde til at hæv- 
de, at det første udsagn om børneskamfering er falskt, mens det andet 
om holocaust er sandt — hvis du hævder det modsatte, er du dårlig til at 
ræsonnere moralsk, hvilket understreger det normative aspekt. En for- 
klaring af, hvorfor det er tilfældet, kræver en specifikation af moralske 
dommes intersubjektivt acceptable og for diskursen særegne verifika- 
tionsbetingelser. 

På den ene side mistænkeliggør denne teoretiske skitse enhver form 
for absolutisme om ét privilegeret diskursdomæne i forhold til sandhed 
og objektivitet, for eksempel den scienristiske og eliminative type af 
naturalisme, som holder fast i, at alene udsagn, der kan forklares udtøm- 
mende igennem naturvidenskabernes metodologiske apparater, kan 
gøre krav på objektivitet og sandhed, fordi alene den slags udsagn ikke 
(eller i mindre omfang) er subjektafhængige, men udsiges, for at bruge 
Thomas Nagels velkendte formulering, fra et helt igennem objektivt 
view from nowhere”, På den anden side er teorien uforenelig med de 
relativistiske eller skepticistiske betragtninger, der har det med at stille 
spørgsmålstegn ved substantielle anvendelser af begreber som sandhed 
og objektivitet, hvilket jævnligt spidsfindiggøres igennem fpostmoder- 
ne” formeninger om kulturelle konventioner, vestlig imperialisme, fin- 
gerede sprogspil, eller ideologi- og magtkonstruktioner — formeninger, 
som i mange år har haft (for) gode vilkår på danske såvel som udenland- 


ske universiteters humanistiske afdelinger. 


Den tredje antinomi 

PRAKTISKE DOMME ELLER BEGREBER ER FORBUNDET MED VÆSNERS 
praktiske handlingsliv. Dommene "Det er forkert at torturere børn for 
sjov!” og "Du skal øve dig, hvis du vil lære at spille basket” er således 
praktiske domme, mens et begreb som frihed” er et praktisk begreb, 


fordi de kun er meningsfulde i forbindelse med potentielle handlinger. 

SA?” 


I 


2 


DA?” 


a) 


Hvad vil det sige, at den slags domme og begreber er objektive? Ser vi 
nærmere på Kants udlægning af det spørgsmål, er den tredje antinomi i 
KrV et udmærket udgangspunkt. Uden at gå i detaljer med Kants argu- 
mentation, hævder han i den tredje antinomi, at det er muligt at tænke 
begrebet kausalitet på to måder: enten fra "naturen” eller fra frihed” (at 
kunne tænke et begreb betyder ikke, at begrebet er objektivt, bare at det 
kan forestilles modsigelsesfrit).> Det betyder, at det er muligt at forestille 
sig (1) en empirisk begivenhed eller genstand, som er forårsaget af en 
anden empirisk begivenhed eller genstand, og (2) en empirisk begiven- 
hed eller genstand, som er forårsaget af en ikke-empirisk, fri vilje. Kort 
sagt: udtrykket "X forårsagede Y” indebærer ikke, at X og Y nødvendig- 
vis skal være af samme type.7 

Kant hævder nu, at der findes en tilsyneladende modsætning mellem 
følgende to udsagn (hvilket genererer en såkaldt antinomi, som opstår i 


forsøget på at sige noget om, hvordan absolut alting hænger sammen): 


Ikke alting finder udelukkende sted i overensstemmelse med naturlove- 
ne (= frihed findes).5 
Alting finder udelukkende sted i overensstemmelse med naturlovene (= 


frihed findes ikke). 


Hvad er frihed? I KpV beskriver Kant frihed i den ftranscendentale 
betydning” som rationelle agenters evne til at producere handlinger, 
som ikke er kausalt bestemt af forudgående begivenheder eller agentens 
empiriske natur.” Frihed skal altså her forstås som en ikke-empirisk, ube- 
tinget, første begyndelse af en begivenhed eller serie af tilstande. 

Det indbyder naturligvis til en kompliceret diskussion af determinis- 
me og fri vilje, som jeg ikke vil gå i detaljer med her. Det væsentlige for 


nu er to ting: 


at Kants hensigt med den tredje antinomi er at undersøge "[...] om fri- 
hed overhovedet er mulig, og hvis den er, hvorvidt den kan bestå sam- 


men med de kausale naturloves almenhed”,? og 

b) at Kant hævder, i sin løsning af antinomien, at modsætningen mellem 


de to typer af kausalitet er en falsk modsætning, og at (1) og (2) "kan 


»IO 


være sande”) på samme tid. 


(a) og (b) hænger sammen i den forstand, at frihed er "mulig” (og kan 
bestå” sammen med naturlovenes kausalitet), hvis og kun hvis (7) er 
sand om et andet domæne eller fra et andet standpunkt end (2) (det ven- 
der jeg tilbage til). Hvis det er tilfældet, er der ikke en kontradiktion mel- 
lem (1) og (2) (i lettere omformulerede versioner). Det afgørende er, som 
mange Kant-fortolkere desværre har det med at overse eller ignorere, at 
hans behandling af antinomierne i Kr/ implicerer, at udsagn om noget 
ikke-empirisk, såsom frihed, ikke er uden objektivitet eller sandhedsvær- 
di, alene fordi de indeholder et ikke-empirisk begreb. Hvorfor ville Kant 


ellers sige, at udsagnet om frihedens realitet "kan være” sandt? 


Empirisk meningsløshed 

FRIHED ER IFØLGE KANT ET EMPIRISK "TOMT BEGREB”, DA DET PER 
definition ikke kan instantieres empirisk. Han formulerer det ofte sådan, 
at den slags begreber ikke har nogen "objektiv gyldighed”. Det er dog 
vigtigt at understrege, at Kants brug af prædikatet objektiv (henholdsvis 
objektiv gyldighed” og fobjektiv realitet”) er kompleks og til tider for- 
virrende. Generelt kan vi dog sige, med Kant, at et udtryk (begreb eller 
dom)” er objektivt gyldigt, hvis det, som udtrykket refererer til, er 
muligt, mens et udtryk har objektiv realitet, hvis det, som udtrykket 
refererer til, faktisk findes. I KrV taler Kant ofte om objektiv gyldighed 
og realitet på en restriktiv måde ved at begrænse det til empiriske begre- 
ber og domme (eller rene begreber, såsom tid og rum, der er objektive i 
kraft af at udgøre betingelser for empirisk erkendelse). Men det er afgø- 
rende ikke at forveksle den udlægning af objektiv gyldighed og realitet 
med objektivitet per se. Objektivt gyldige domme er, kort sagt, sand- 


hedsduelige domme. Som Kant redegør for i $19 af Prolegomena, er en 

dom objektiv, hvis alle andre rationelle væsner er i stand til også at hævde 
eller benægte dommen under de rette betingelser (de har falmengyldig- 
hed (for enhver)”, som han skriver). Det betyder, at dommen er verifi- 
cerbar for alle, da det er muligt at specificere dens sandhedsbetingelser, 
som vel at mærke er subjekt-specifikke i den forstand, at det er nogle 
betingelser, som vi ikke kan være sikre på gælder for andet end menne- 
skelig domsfældelse, men som er objektive, fordi de udgør de epistemi- 
ske og intersubjektive betingelser for at udsige sandhedsduelige udsagn. 
De er, så at sige, vores fælles greb på virkeligheden som et sæt af episte- 
misk indskrænkede betingelser, der er bestemt af begrebet om principiel 
verificerbarhed.”> 

I KrV, som især handler om betingelserne for teoretisk, videnskabelig 
erkendelse, har objektiv gyldighed altså fortrinsvis noget at gøre med en 
doms empiriske "reference” (Beziehung). Et udtryk er med andre ord 
objektivt gyldigt i denne forstand, hvis og kun hvis det refererer til eller 
er forbundet med en mulig empirisk genstand.” Dermed har Kant også 
specificeret de nødvendige og tilstrækkelige betingelser for en empirisk 
doms (fErfahrungsurteil”) meningsfuldhed: Hvis et udsagn ikke refere- 
rer til eller er forbundet med en mulig empirisk genstand, så er det, som 
en empirisk dom, uden "mening [Sinn] og fuldkommen tomt for 
indhold”. 

Min læsning af Kant går ud fra, at når han i KrV hævder, at ikke- 
empiriske begreber såsom frihed, er "ftomme”, mangler f objektiv gyldig- 
hed” eller er fuden sandhed og reference [Beziehung] til en genstand”, ” 
så betyder det, at den type begreber er empirisk tomme, at de er uden 
empirisk sandhed, at de er uden relation til en empirisk genstand. Hvis et 
begreb ikke har nogen "mening” eller "sandhed” i denne forstand, har 
det ikke nogen empirisk sandhedsværdi og er ligefrem meningsløst fra 
det empiriske standpunkt, der forsøger at udpege og beskrive den fysiske 
virkelighed. For eksempel er det hverken muligt at be- eller afkræfte eksi- 


stensen af "Gud” igennem empiriske domme. Som ikke-empirisk begreb 

kan det per definition ikke instantieres empirisk, og derfor kan det per 


definition ikke være sandt eller falskt. 


Menneskelige handlinger 

DET GIVER INGEN MENING AT HÆVDE, AT UDSAGNET I DEN TREDJE 
antinomi om frihedens realitet kan være "sandt” på samme måde som et 
empirisk udsagn. Det har ingen empirisk sandhedsværdi. Heldigvis ope- 
rerer Kant (som jeg har argumenteret for andetsteds)” med et plurali- 
stisk sandhedsbegreb, som kræver et specifikt sæt af sandhedsanvendelses- 
kriterier for enhver type af domme. Et sådant sæt forstår jeg som en spe- 
cifikation af den eller de betingelser, der skal være opfyldt for, at noget 
kan siges at være sandt eller falskt. Med andre ord: For at kunne vurdere 
et udsagns sandhedsværdi påkræves et sæt af sandhedsbetingelser i form 
af regler eller normer, som kan dirigere os mellem sande og falske dom- 
me. Kant kalder det nogle steder for en  sandheds 
<bestemmelsesgrund”” eller fprøvesten”. Et anvendelseskriterium for 
sandhed er domæne- eller kontekstsensitivt i den forstand, at det udgør 
et sæt af kontekstspecifikke, men alment tilgængelige (for rationelle væs- 
ner) normer for at hævde, at noget er sandt eller falsk inden for en 
bestemt diskurs. For eksempel findes der et sæt af regler og normer 
inden for aritmetik for at vurdere aritmetiske udsagns sandhedsværdi, 
som ikke er identiske med de regler og normer, der for eksempel er knyt- 
tet til almindelige hverdagsudsagn om mellemstore genstande (for 
eksempel at vi ikke drømmer, og at lysbrydningen optræder på en pas- 
sende måde for vores synsfelt). 

Som Kant skriver i Prolegomena, ville udsagn om frihed naturligvis 
ikke kunne være sande, hvis frihed tænkes som noget, der kan fremtræde 
og verificeres empirisk, eftersom "det samme både ville blive bekræftet 
og afkræftet om den samme genstand i den samme betydning”, nemlig 


at det både er og ikke er empirisk. Det ville indebære en modsigelse. 


Men Kants pointe er, at hvis frihed ikke forstås i den samme "betyd- 

ning” som empiriske fremtrædelser, så er der en logisk (modsigelsesfri) 
mulighed for at hævde, at frihed har realitet i en eller anden relevant for- 
stand, og at udsagn herom er sande. Det kræver naturligvis en yderligere 
specifikation af, hvad betingelserne er for at hævde, at den slags udsagn 
er sande. Det kræver et sandhedsanvendelseskriterium, som ikke kan 
være det samme som kriteriet for empirisk sandhed. 

Hvordan udspecificerer Kant et sådant anvendelseskriterium? Det er 
umuligt i den forbindelse ikke at komme ind på Kants skel mellem 
"fremtrædelser” og "ting i sig selv/ting betragtet i sig selv”.7? Der findes 
groft sagt to læsninger af den distinktion, som hver især er formuleret i 
forskellige versioner.”” Den første læsning hævder, at der er tale om et 
ontologisk/metafysisk skel mellem to forskellige typer af genstande eller 
domæner: en empirisk virkelighed og en ftranscendent”, ikke-empirisk 
virkelighed. Den anden læsning går ud fra, at der ikke er tale om to for- 
skellige genstande, men om to forskellige måder at betragte en og samme 
genstand på. Det er kort fortalt den ikke-metafysiske læsning. Mit 
udgangspunkt er, at der findes overbevisende tekstuelle beviser for begge 
læsninger (med andre ord: Kant var uklar eller ligefrem inkonsistent), 
men der er bedre filosofiske grunde til at forfølge den ikke-metafysiske 
læsning. 

En af de "genstande”, som kan betragtes på to forskellige måder, er 
menneskelige handlinger. I sin løsning af den tredje antinomi introduce- 
rer Kant i den forbindelse en distinktion mellem det, han kalder for en 
empirisk” og en Fintelligibel” karakter. Det skel indebærer, at menne- 
sker og menneskelige handlinger kan betragtes, analyseres eller forstås 


ud fra: 


et empirisk, videnskabeligt standpunkt, for eksempel igennem adfærds- 
psykologi, observationer af neurologisk aktivitet osv., eller 
et praktisk standpunkt, hvor handlingen forstås som udtryk for en per- 


sons frie valg, hvorfor personen kan stilles til ansvar for handlingen. 


187 


I 


AMS 


I forhold til denne distinktion skriver Kant i sit Preisschrift tiber die 
Fortschritte der /Metaphysik (offentliggjort i 1804), at begge standpunk- 
ter kan udsige noget ”"sandt”, selvom de tilsyneladende står i modsæt- 
ning til hinanden, ligesom to kontrære domme i klassisk (aristotelisk) 
logik begge kan være sande, hvis subjektet (for eksempel en menneskelig 
handling), som Kant skriver, "tages i forskellig betydning [Bedeutung]” 
eller i en anden "mening [Sinn]”.” En og samme menneskelige hand- 
ling kan nemlig, som han skriver, "tænkes som causa noumenon”,”” altså 
som en ikke-empirisk kausalitet, og som en empirisk betinget genstand. 
Altså både som en intelligibel og en empirisk karakter. Hvad betyder 
det? Det betyder, at følgende to udsagn: 


Handling X er forårsaget af noget empirisk 
Handling X er forårsaget af noget ikke-empirisk 


ikke indebærer en modsætning, fordi en og samme genstand (en lidt aka- 
vet term), nemlig den menneskelige handling, ikke analyseres eller 
betragtes fra det samme standpunkt, i den samme kontekst og med det 
samme beskrivelsesformål for øje. I sit Opus postumum skriver Kant: 
Tingen i sig selv (ens per se) er ikke et andet objekt, men derimod et 
andet forhold [Beziehung] (respectus) i forestillingen af det samme 
objekt”.”? Denne refleksions- eller betragtningsakt lader ikke til at inde- 
holde nogen ontologiske forpligtelser i forhold til erfaringstranscenden- 
te genstande. Det handler tværtimod om, at vi kan tale om nogle gen- 
stande (hovedsageligt menneskelige handlinger) på ikke-empiriske 
måder, og at vi ret beset er nødsaget til at gøre det, hvis vi vil fastholde, 
at mennesker er rationelle væsner, som kan tilskrives et moralsk ansvar 
for deres handlinger (man finder en moderne variant af Kants teori i 
Donald Davidsons fanomalous monism”).74 

Men er det ikke irrationelt for en og samme person både at have den 
overbevisning om sin (eller en andens) handling, at den er determineret 


af fysiske årsager, samtidig med den overbevisning, at den ikke er deter- 

I) 
2) 
3) 


I) 
2) 
3) 


mineret af fysiske årsager? For at svare på den indvending, er det afgø- 
rende at forstå, hvad det vil sige at have to "standpunkter”,” hvorudfra 
vi kan betragte eller forstå en handling. Et standpunkt skal forstås som 
et sæt af retfærdiggjorte hævdelsesbetingelser i forhold til udsagn om en 
bestemt genstand. I nogle tilfælde er et standpunkt (vokabular) passen- 
de, mens det i andre tilfælde er absurd. De fleste vil nok sige, at vores 
moralske vokabular, der for eksempel indeholder begreber som fretfær- 
dighed” og 'pligt”, ikke bør anvendes til at beskrive forholdet mellem pla- 
neterne i vores solsystem. Omvendt vil det være absurd, vil de fleste nok 
sige, at anvende begreber som protoner, elektromagnetiske bølger og 


neuroner til at tale om flygtningekriser og legitimiteten af dødsstraf. 


Det praktiske standpunkt og moralske dom- 
mes objektivitet 

HVAD BETYDER DET FOREGÅENDE I FORHOLD TIL, AT UDSAGNET 
fra den tredje antinomi om frihed "kan være sandt”? Kant opstiller i den 
forbindelse en form for transcendentalt argument for realiteten af frihed 
med afsæt i betragtningen af os selv som moralske agenter. Et transcen- 
dentalt argument (som minder en hel del om nogle af de såkaldte Findis- 
pensability arguments” for frihed, som florerer i angelsaksiske kredse), 


har følgende struktur: 


Xx 
Y er en nødvendig betingelse for X 
Derfor Y, 


og Kants argument lyder: 


Mennesker tilskrives moralsk ansvar for deres handlinger 
En nødvendig betingelse for (1) er, at mennesker er frie 


Derfor er det rationelt at antage, at mennesker er frie 

Lad mig hive et teoretisk udtryk frem i denne forbindelse, som oprinde- 
ligt blev formuleret af John Dewey og er blevet videreført af en række 
filosoffer såsom Hilary Putnam, Crispin Wright og Michael Dummett, 
nemlig udtrykket "warranted assertibility”. Det henviser kort sagt til, at 
et udsagn kan tilskrives objektivitet og sandhed, for så vidt det er muligt 
at specificere gode grunde, i form af nogle intersubjektive hævdelsesbe- 
tingelser, til at påstå udsagnets sandhed. Det væsentlige er, at objektivite- 
ten af begrebet frihed og moralske domme er retfærdiggjort igennem 
det, Kant kalder for en "praktisk anvendelse  [praktischen 
Gebrauche] » 26 et "praktisk standpunkt”, eller når noget betragtes i et 
praktisk henseende [Beziehung]”,”” som han skriver i KpV. Kant går 
ud fra, at hvis man benægter, at mennesker er frie til at handle, så benæg- 
ter man også, at vi er rationelle væsner, der er i stand til at handle ud fra 
moralske overvejelser. Hvis man vil fastholde sidstnævnte, er der dermed 
gode grunde til at holde fast i, at vi er frie. Vi må fra det praktiske stand- 
punkt, som udgør de retfærdiggørende hævdelsesbetingelser, nødven- 
digvis antage, at vi er frie. 

Men hvad er det praktiske standpunkt egentlig, og hvordan kan vi til- 
skrive sådan noget som moralske domme objektivitet? Et udtryk har 
ifølge Kant objektivitet, som jeg påpegede indledningsvist, for så vidt 
man kan specificere udtrykkets anvendelseskriterier eller det, som han 
kalder for ferkendelseskilder”, der ikke nødvendigvis er teoretiske 
(empiriske): "For at tilskrive et sådan begreb objektiv gyldighed [...] kræ- 
ves der noget mere [end logisk mulighed]. Dette mere behøver dog ikke 
søges i teoretiske erkendelseskilder, men kan også ligge i praktiske.” 

Det vil kræve en minutiøs afhandling om Kants praktiske filosofi at 
etablere i detaljer, hvad disse praktiske erkendelseskilder er, og i hvilken 
forstand praktiske domme kan siges at være objektive og sandhedsdueli- 
ge. Kants overordnede strategi kan vi dog berøre: I KpV forsøger Kant 
at vise, som han skriver i forordet, fat der findes ren praktisk fornuft.”>? 


»30 


Hvad er praktisk fornuft? Det er fornuft, som bestemmer viljen”? eller 

"begærsevnen”>" (gennem "maksimer”,> dvs. subjektive handlingsreg- 


ler). Kant bruger ordet fren” til at beskrive, at noget er ikke-empirisk. 
Derfor er en ren, praktisk fornuft en for viljen eller begærsevnen hand- 
lingsbestemmende fornuft, som er uafhængig af empiriske betingelser 
(for eksempel biologiske).”> Hvis man kan vise, at der findes ren, prak- 
tisk fornuft, kan man afvise det (reduktive naturalistiske) synspunkt, at 
de eneste bestemmelsesgrunde for handlinger er empiriske — et syns- 
punkt, der ifølge Kant ikke kan redegøre for den upersonlige universali- 
tet, som moralske domme indeholder. Moralske domme indeholder et 
bindende fbør”, hvilket betyder, at moralske domme er designet til at 
gælde for ethvert rationelt væsen. Når jeg udsiger den moralske dom: 
Du bør gøre X”, så mener jeg implicit: "Enhver i din situation bør gøre 
X”. Ifølge Kant har man ikke forklaret det semantiske indhold af ter- 
men "bør”, der hvor udtrykket har en eller anden form for positiv 
bestemmelse og reel rolle at spille i vores praktiske handlingsliv, hvis 
man forsøger at reducere det til empiriske, subjektive bestemmelses- 
grunde, for eksempel lyst og ulyst eller damp fra vores turbine af følelser 
(eller hvad end en non-kognitivist nu engang vælger at indsætte som sub- 
stitut). Dette non-kognitivistiske eller non-objektivistiske udgangs- 
punkt, som Kant afviser, er nemlig ikke i stand til at redegøre for nogen 
form for intersubjektiv standard til at vurdere moralske udsagns objekti- 
vitet uden at opløse det bindende fbør”. 

Kants tanke er følgende: Skal man formulere en moralsk teori, der 
kan indbefatte, at moralske domme — "Du bør gøre X” — er objektive og 
sandhedsduelige, så må man formulere en intersubjektivt tilgængelig 
standard for at vurdere den slags dommes objektivitet (Kant kalder det 
for moralloven);”" et praktisk princip, der kan erkendes "som objektivt, 
dvs. som gyldigt for ethvert fornuftsvæsens vilje.” Det afgørende her og 
nu er ikke så meget Kants konkrete formulering af moralloven, som det 
er hans metodiske greb: Han går ud fra et begreb om objektivitet, som 


ikke kun er anvendeligt i forhold til empiriske udsagn. Som han indike- 

rer i KpV, er noget objektivt i denne uindskrænkede version, hvis og kun 
hvis det indeholder positive bestemmelser, som er tilgængelige for alle 
rationelle væsner, hvilket dermed gør det til en mulig genstand (enten for 
erkendelsesevnen eller viljen/begærsevnen ge 
Universaliseringsformuleringen af moralloven indeholder ifølge 
Kant positive bestemmelser, som er tilgængelige for enhver. Naturligvis 
har enhver ikke kendskab til Kants formel, men enhver kender til det 
ubetingede "bør”, der indgår i menneskers praktiske handlingsliv. 
Moralloven har, som han skriver, "objektiv virkelighed” i "praktisk hen- 
seende”, fordi "vi som rene fornuftsvæsner betragter den som et objekt 
for vores vilje.”57 At det rent faktisk er tilfældet, at moralloven (lad os 
blot forstå den således, at vi mennesker kan anerkende, at der er nogle 
handlinger, vi bør og ikke bør udføre) er en fgenstand” — en lidt akavet 
term — mener Kant at kunne udlede fra ethvert menneskes almindelige 
(common sense) moralske dømmekraft, vores hverdagsanvendelse af 
begrebet "bør”. At enhver kan anerkende et bindende bør”, er ifølge 
Kant et "Faktum der Vernunft”, som han formulerer det i KpV. Det skal 
i min optik forstås som det faktum, at vi som mennesker er i stand til at 
forestille os muligheden for at handle ud fra grunde, som ikke er subjek- 
tive og empirisk bestemte. Hvordan skal det forstås? Det skal forstås 
sådan, at jeg i nogle konkrete handlingssituationer, ligesom alle andre 
fornuftige væsner, er i stand til at fremtænke den mulighed, at jeg kunne 
handle i overensstemmelse med et moralsk påbud (fdu bør gøre X”), 
som ifølge Kant og mange andre kun giver mening, for så vidt det er 
udløst af et upersonligt princip (moralloven), som ikke er bestemt af 
empiriske forhold eller subjektive behov. Af netop den grund er 
moralske domme objektive: De refererer, fra vores praktiske, deliberati- 
ve standpunkt, til noget, som er en mulig genstand (princip) for menne- 
skets vilje. Og fordi vi kan lave den refleksionshandling, hvor vi for os 
selv repræsenterer muligheden for at handle ud fra ikke-empiriske grun- 


de, kan vi samtidig evaluere andres handlinger ud fra det standpunkt. 


192 


Som Jacob Lautrup har formuleret det: "We can say that "she ought to 
have done B rather than A”, only because we take it as given, that she 
could represent, as we can, Å as normatively required.”>? 

Moralloven udgør med andre ord anvendelseskriteriet for moralske 
dommes objektivitet og sandhedsduelighed. Det er et kriterium, som 
implicit eller eksplicit er tilgængeligt for ethvert rationelt væsen fra dets 
praktiske, deliberative standpunkt. Udsagnet "Du må ikke slå børn ihjel 
for sjov” er et objektivt og sandhedsdueligt (og sandt) udsagn, fordi vi 
kan specificere betingelserne for dets sandhed eller objektivitet, også 
selvom det ikke er sandt i den forstand, at det afspejler en virkelig kends- 
gerning derude”. At sidstnævnte ikke er tilfældet, hænger sammen med 
min overbevisning om, at den bedste udlægning af Kants moralfilosofi 
forstår den som en form for konstruktivisme, hvilket Christine 
Korsgaard, blandt andre, har argumenteret for igennem årene. Det inde- 
bærer ikke en form for subjektivisme eller non-kognitivisme. Det inde- 
bærer derimod, at moralske dommes objektivitet ikke er betinget af, at 
der findes moralske egenskaber, som er subjekt-uafhængige i form af 
noget empirisk eller ikke-empirisk (fovernaturligt”). Moralloven er deri- 
mod noget, der udspringer fra rationelle agenters fornuftsanvendelse, og 
er dermed et moralsk imperativ, som konstrueres igennem vores prakti- 
ske, deliberative standpunkt. Det er fra det standpunkt, at vi er i stand 
til at repræsentere moralloven for os selv som en mulig bestemmelses- 
grund for vores handlinger. 

Crispin Wright har formuleret sit syn på moralske domme som dis- 


kurs- eller subjektafhængige, om end objektive, på en lignende måde: 


In general, the immediate price of minimalism about morals is that the gravi- 
8 p 8 
ty of moral judgement will lack an external sanction. No discourse-neutral 


notion of objectivity will give value to moral truth [...].”f" 


Wrights pointe er, at begreberne sandhed og objektivitet skal gøres mere 


fleksible, samtidig med at en diskurs skal leve op til nogle grundlæggen- 

de betingelser, før den kan kaldes objektiv (for eksempel Kants idé om, 
at noget skal indeholde positive bestemmelser, som er tilgængelige for 
alle rationelle væsner). Hvis moralske domme skal tilskrives objektivitet, 
må man argumentere for, at der findes et sæt af intersubjektive standar- 
der, som garanterer den korrekte anvendelse af moralske domme og kan 
sortere sande fra falske moralske udsagn, om end sandhedsværdien af 
hver enkelt moralske dom synes at være mere op til forhandling i mod- 
sætning til empiriske udsagn. Det væsentlige i forhold til en konstrukti- 
vistisk udlægning er, at de standarder, der afgør moralske dommes sand- 
hedsværdi, ikke skal forstås som en "external sanction”, men som stan- 


darder, der afhænger af (er konstrueret af) mennesker. 


Objektivitet fra det menneskelige perspektiv 
OM ANVENDELSESKRITERIET FOR MORALSKE DOMMES OBJEKTIVI- 
tet er udtømmende formuleret igennem Kants morallov, er jeg ikke så 
sikker på. Men det væsentlige er heller ikke så meget et bestemt moralsk 
princip, som det er den underliggende intention, jeg har forsøgt at 
optegne. At der ikke er nogen konsensus blandt moralfilosofiske teorier 
om, hvad verifikationskriteriet er for at evaluere sandhedsværdien af sæt- 
ningen "Du bør ikke slå ihjel for sjov” betyder ikke, at det er umuligt at 
give grunde (deontologiske såvel som utilitaristiske, eller en kombina- 
tion af de to), som er intersubjektivt tilgængelige for alle rationelle væs- 
ner. 

Det slår mig som en umotiveret antagelse, at noget alene er objektivt 
og sandhedsdueligt, hvis det refererer til noget, der kan vejes og måles og 
eksisterer uafhængigt af os. Vi indtager et objektivt standpunkt i mange 
sammenhænge. Man behøver ikke gå ud fra en metafysisk opfattelse af 
moralske egenskaber som fritsvævende, subjekt-løsrevne størrelser, for at 
hævde at moralske udsagn kan være objektive. Vi mennesker bevæger os 
rundt i verden mellem forskellige standpunkter eller udsigelsespositio- 


ner, og hvis et af dem (det empiriske) helliggøres som det eneste, der kan 

tale om noget virkeligt eller objektivt, mister vi ganske enkelt for meget 
af syne. Vi har nu engang indrettet os på en sådan måde, at meget af det, 
vi taler om, rent faktisk ikke handler om indholdet af den fysiske virke- 
lighed, men om, hvad der skiller godt fra dårligt, om hvad der har værdi, 
hvilke overbevisninger vi bør og ikke bør have og så videre. Det er kor- 
rekt, at vi ikke altid er enige om den rette udskilningsproces i de hense- 
ender. Men at det er vanskeligt at blive enige om bestemte udsagns sand- 
hedsværdi inden for en diskurs, er ikke ensbetydende med, at de ikke har 
nogen. Det gælder ligeså meget for den moralske diskurs som det gælder 
for den videnskabelige. 

For at opsummere: Kants kritiske filosofi indebærer en interessant 
metateori om, hvordan velbegrundede udsagn kan relativeres til et 
bestemt standpunkt. Hvert standpunkt, eller hvert diskursdomæne, 
indeholder sit eget sæt af normer, på baggrund af hvilke udsagn kan 
siges at være retfærdiggjorte og sande. Det indebærer en pluralistisk teori 
om sandhed og objektivitet, der kan hjælpe til at undergrave vor tids 
absolutistiske (fysikalistiske) forsøg på at hævde, at der kun findes ét dis- 
kursdomæne, som har krav på at udsige sande og objektive udsagn om 
virkeligheden; som har krav på at sige, hvordan virkeligheden virkelig er. 
Hilary Putnam har kaldt det pluralistiske projekt for fconceptual plura- 
lism”, hvis underliggende motivation jeg nærer en god portion sympati 


for: 


The heart of my own conceptual pluralism is the insistence that the various 
sorts of statements that are regarded as less than fully rational discourse, as 
somehow of mere "heuristic” significance, by one or another of the fnatura- 
lists” (whether these statements be ethical statements or statements about 
meaning and reference, or counterfactuals and statements about causality, or 
mathematical statements, or whatever) are bona fide statements, "as fully 
governed by norms of truth and validity as any other statements”, as James 


Conant has put it 7" 

Vi bør ikke anerkende den præmis, at vi enten (1) udelukkende bør for- 
stå objektivitet igennem ikke-menneskelige menneskelige termer (som 
noget, der kun kan betragtes fra et "view from nowhere”), eller (2) bør 
antage, at der slet ikke findes nogen form for objektivitet (nihilisme eller 
skepticisme). Der er ingen grund til at acceptere, at vi ikke kan tale mere 
eller mindre objektivt om virkeligheden på mere end én måde, også selv- 
om nogle måder at tale om virkeligheden på, for eksempel den moralske, 


mere end andre er indvævet i det menneskelige perspektiv. 


Noter 


Um einem solchen Begriffe aber objektive Gultigkeit [...] beizulegen, dazu wird etwas 
mehr erfordert. Dieses Mehrere aber braucht eben nicht in theoretischen 
Erkenntnisquellen gesucht zu werden, es kann auch in praktischen liegen.” B XXVI ff. 
Citater af Kant følger udgavenummer og sidenummer fra Akademie Ausgabe (AA), 
Kants Gesammelte Schriften, ed. Kåniglich Preussische akademie der Wissenschaften (29. 
Vols. Berlin: de Gruyter, 1902-). Med hensyn til Kritik der reinen Vérnunft følger jeg stan- 
dardpraksis ved at referere til udgaven fra 1781 (A) og udgaven fra 1787 (B). 
Oversættelserne er mine egne. 

Kristoffer Willert, "En kantiansk teori om sandhed og objektivitet”, Tidsskriftet Paradoks, 


24. september 2020. 


3. A532/B 560. 


EF 


IO. 


II. 


v æ&ON NSymw 


Kant argumenterer for det i A 528—532/B ss6—560, hvilket tilsyneladende strider imod det 
fysikalistiske princip om kausal lukkethed (cansal closure). 

A 444/B 472. 

A 445/B 473. 

5: 97- 

Se desuden A1s/B29; A802/B830 i KrV. 

ob Freiheit uberall nur måglich sei, und ob, wenn sie es ist, sie mit der Allgemeinheit des 
Naturgesetzes der Causalitåt zusammen bestehen kånne.” A 536/B 564. 

<wahr sein kånnen”. (A s32/B 560). 

Selvom Kant ikke er fuldstændig eksplicit omkring det, går jeg ud fra, at han antager det, 
der ofte refereres til som kompositionalitetsprincippet: Den semantiske værdi af et kom- 
plekst udtryk (for eksempel en deklarativ sætning) er bestemt af den semantiske værdi af 
udtrykkets enkelte dele. Hvis et begreb ikke er objektivt eller sandhedsdueligt, og det ind- 
går i en deklarativ sætning, så er sætningen ikke objektiv (sandhedsduelig), mens udsagn, 


der indeholder objektive eller sandhedsduelige begreber, er objektive (sandhedsduelige). 

12. 


13. 
14. 
IS. 
16. 


17. 
18. 


19. 


20. 


21. 


22. 


23. 


24. 


25. 
26. 


27. 
28. 


29. 


30. 


31. 


32. 
33. 


Se Willert, "En kantiansk teori om sandhed og objektivitet”, for en detaljeret udlægning af 
disse pointer. 


Se blandt andet A 239—240/B 298—299; A 240—242/B 299—300. 
AÅ 239/B 298—299. 

A 489/B s17. 

Willert, "En kantiansk teori om sandhed og objektivitet”. 

A 152/B 191. 


<dasselbe von einerlei Gegenstande in derselben Bedeutung zugleich bejaht und verneint 
werden”. 4: 343. 

Se Gerold Prauss, Erscheinung bei Kant: Ein Problem der "Kritik der reinen Vérnunft” 
(Berlin: De Gruyter, 1971), for et udførligt studie i Kants distinktion og hans vekslende 
anvendelse af henholdsvis "ting betragtet i sig selv” og Fting i sig selv”, som forsvarer en 
ikke-metafysisk læsning af Kant. 

For en indføring, se Dennis Schulting, "Kanrt's Idealism: The Current Debate”, i Kant's 
Idealism, red. Dennis Schulting & Jacco Verburgt (Springer, 201), 1—25. 

AA: 20, 291—292. 

AA: 20, 291—292. 


"Das Ding an sich (ens per se) ist nicht ein anderes Objekt sondern eine andere Beziehung 
(respectus) der Vorstellung auf dasselbe Objekt [...].” AA XXII 26. 

Se for eksempel hans velkendte artikel "Mental Events” fra 1970, hvor han argumenterer 
for, at når en begivenhed beskrives som en mental begivenhed eller en handling, så kan 
den ikke forudsiges eller forklares af fysiske love og forudgående begivenheder, men at det 
er muligt at forudsige og forklare selvsamme begivenhed igennem fysiske love og forudgå- 
ende begivenheder, når der anlægges et fysisk beskrivelsesvokabular. 

4:452. 

Å 808/B 836. 


S: 44. 

<Um einem solchen Begriffe aber objektive Gultigkeit [...] beizulegen, dazu wird etwas 
mehr erfordert. Dieses Mehrere aber braucht eben nicht in theoretischen 
Erkenntnisquellen gesucht zu werden, es kann auch in praktischen liegen.” B XXVI ff. 
s: 3. 

”[...] ein Vermågen haben, ihre [rationelle væsner, KW] Causalitåt durch die Vorstellung 
von Regeln zu bestimmen.” s: 32. 

<Das Begehrungsvermågen ist das Vermågen desselben, durch seine Vorstellungen 
Ursache von der Wirklichkeit der Gegenstånde dieser Vorstellungen zu sein.” (s: 9). 

S: 19. 

s: 16. 

34. 


35- 
36. 


37. 
38. 


39. 


40. 
41. 


Kant formulerer moralloven (det kategoriske imperativ) på forskellige måder. Den formu- 
lering, som jeg tager udgangspunkt i, er universaliseringsformuleringen, som hævder, at et 
sandt moralsk udsagn er et udsagn, der kan universaliseres (og omvendt for et falsk 
moralsk udsagn) (4: 421). 

S: 19. 

S: 47—48. 

S: 44. 

Kants eksempel med en person, der konfronteres med valget mellem at begå mened og 
overleve eller tale sandheden og blive hængt, er med til at underbygge den pointe. Uanset 
hvad personen vælger at gøre, er personen i stand til at fremtænke muligheden for at hand- 
le moralsk (tale sandheden), og igennem det bindende bør” indser personen sin frihed, 
fordi den moralske handling udgør en ikke-empirisk handlingsgrund (personen slås ihjel, 
hvis personen handler moralsk). Dermed udleder Kant "kan” (frihed) fra "bør” (moral). s: 
30. 

Jacob Bo Lautrup Kristensen, From Duty, for Happiness. Authority and Value in Kant's 
theory of Practical Reason (ph.d.-afhandling ved Oslo Universitet, 2015), 48. 

Crispin Wright, Truth and Objectivity (Harvard: Harvard University Press, 1992), 201. 


Hilary Putnam, Philosophy in an Age of Science: Physics, Mathematics, and Skepticism 


(Harvard: Harvard University Press, 2012, red. Mario de Caro), 112. 

ÅNDREAS BEYER 
GREGERSEN 


26. NOVEMBER 2020 


DANIEL KEYES” ROMAN FLOWERS FOR ALGERNON FRA 1966 
følger vi Charlie Gordon, som lever med en meget lav IQ og derfor 
betegnes af sin omverden som mentalt retarderet. Ved et tilfælde 
kommer han i kontakt med en række videnskabsmænd, som tilbyder 
ham en eksperimentel injektion i hjernen for at øge hans intelligens. 
Denne injektion viser sig at virke over forventning, og i løbet af få måne- 
der stiger Gordons intelligens ikke bare til et normalt niveau men til et 
stadie, der ligger så langt over gennemsnittet, at han nu må betegnes 
som et geni. Efter en sådan udvikling begynder Gordon naturligvis at 
interessere sig for det eksperiment, som han selv er en del af, og finder til 
sin forfærdelse ud af, at de videnskabsmænd, som han før så op til som 
halvguder, i virkeligheden besidder en begrænset viden. Fra hans per- 
spektiv, idet han nu kan forstå utallige sprog og langt de fleste videnska- 
belige discipliner, fremstår videnskabsmændene som de mentalt retarde- 
rede, eftersom de med deres begrænsede sprogkundskaber ikke engang 
kan følge med i den nyeste forskning verden over. Rollerne er med 
andre ord byttet om. Dette fører først til en stærk følelse af at være ble- 
vet holdt for nar; en indignation over deres hykleri og påtagede facade. 
Alligevel begynder Gordon langsomt at udvise forståelse og delvist tilgi- 
velse over for, at de ikke ved bedre på grund af deres intelligensniveau. 
Derfor ender Gordon også selv med at være den person, som foretager 
de endelige udregninger på eksperimentet. De viser med en tragisk ironi, 
at hans intelligensniveau efter et stykke tid vil styrtdykke til startniveau- 
et. Gordon selv er dermed den første, som indser, at hans dage som geni 
er talte — at fortiden vender tilbage. 
Følgende essay handler hverken om intelligens eller om farerne ved at 
udføre sådanne eksperimenter på mennesker. Derimod handler det om, 


hvorvidt romanens grundlæggende intuition om, at intelligens findes i 

grader, som endda overskrider de klogeste videnskabsmænds, kan over- 
føres til et moralsk plan — og hvilken betydning en sådan tankegang kan 
have for vores forestillinger om etik i både teori og praksis. Giver det 
med andre ord mening at forestille sig som tankeeksperiment, at der 
gives en " sprøjte” til én, der er moralsk underudviklet, som pludselig får 
vedkommende til at overhale os andre indenom og derefter kan dømme 
os andre fra en overlegen position? Gør det en forskel at overveje, om vi 
muligvis er moralsk retarderede set fra en normativt mere veludviklet 
praksis? Dermed er det ikke mit ærinde at undersøge, hvorvidt nutidig 
moral faktisk befinder sig på et stadie, der kan kaldes for underudviklet 
eller begrænset. Jeg vil heller ikke fremsætte forudsigelser om fremtidens 
moralske praksisser og sensibilitet, eksempelvis ud fra en idé om såkaldt 
moralsk fremskridt”. Selvom socialt håb, som især den amerikanske 
Richard Rorty har advokeret for, givetvis kan mobilisere mennesker til 
handling, er det langt fra givet, at der er tale om fremskridt, hvis fremti- 
dige generationer fordømmer den nutid, som vi lever i. Fremtiden kan 
også tage fejl. Dette gælder ligeledes for utopiske idealer, der på trods af 
deres umiddelbart verdensfjerne karakter nødvendigvis må tage 
udgangspunkt i eksisterende idéer om rigtigt og forkert. 

Modsat den slags spørgsmål om utopisme og moralsk fremskridt er 
det til gengæld mit ærinde at udforske, hvilken forskel en sådan idé om, 
at vi moralsk set er underudviklede væsener, gør for vores perspektiv på 
både etik og politik. Bør vi ændre vores adfærd og tankegang på bag- 
grund af en sådan mulighed, eller er det en abstraktion uden relevans i 
praksis? Modsat eksemplet med Daniel Gordon, der i Keyes” roman 
viser sig som et geni ud fra genkendelige kriterier såsom sprogkundska- 
ber og evnen til at sætte sig ind i videnskabelige spørgsmål, er det slet 
ikke sikkert, at en langt mere udviklet moralsk praksis vil være genkende- 
lig ud fra vores nutidige perspektiv. Pointen er tværtimod, at hvis vi rent 
faktisk er moralsk retarderede, betyder det samtidig, at vi ikke engang 


har udviklet kriterierne for at bedømme os selv som netop underudvik- 

lede endnu. For eksempel kan lige præcis den sammenligning mellem 
intelligens og moral, som min indledning ellers lægger op til, faktisk vise 
sig at være misvisende ud fra en mere udviklet praksis, fordi viden mulig- 
vis ikke hænger så tæt sammen med moralske praksisser, som vi går og 
tror. Men er denne rene mulighed for en radikalt mere udviklet moral 
relevant for os? 

Hvis Flowers for Algernon kan siges at handle om hyperintelligens, er 
dette således et spørgsmål om hypermoralitet; en moralsk praksis der er 
så udviklet, at vi slet ikke kan forestille os den ud fra vores nuværende 
perspektiv. "Hypermoralitet” findes, så vidt jeg ved, ikke som et almin- 
deligt ord i det danske sprog. Til gengæld bruges "hypermorality” nogle 
gange på engelsk men mest som et udtryk for dét at være "moraliseren- 
de” over for andre på en måde, der anses som forstyrrende og anmasen- 
de. At "hypermorality” på engelsk dermed tages i brug som et negativt 
ladet begreb til at betegne en bestemt slags adfærd står dog i skarp kon- 
trast til førnævnte idé om en radikalt anderledes og bedre form for 
moral. Præfikset "hyper-” betegner som bekendt, at noget er excessivt; at 
en aktivitet eller proces bringes til det yderste set i forhold til dets nor- 
maltilstand. Den engelske brug af begrebet "hypermorality” synes imid- 
lertid ikke at betegne dette, men snarere at betegne noget, der anses som 
falsk moral — en moraliserende tilgang, der ikke blot er lidt for overdre- 
vet i sin iver efter at gøre det gode men faktisk er fordomsfuld og hade- 
fuld. Af denne simple grund vil jeg foreslå, at vi i stedet snakker om 
hypermoralitet som en mulighed, der kun kan tænkes som hinsides 
moralens normaltilstand i sin grænseoverskridende karakter. 

Hvis hypermoralitet har et utopisk skær over sig, må det derfor 
karakteriseres som en særlig slags utopi uden indhold. Moral er en kom- 
pleks størrelse, der selvsagt ikke kan reduceres til et spørgsmål om viden, 
hvorfor hyperintelligens og hypermoralitet ikke er umiddelbart sam- 
menlignelige. I princippet kan du vide alt, hvad der er værd at vide om 


etiske teorier, uden at omsætte det til handling. Moral er i sidste ende 

ikke bare en kompetence, men en praksis. Alligevel lader det til, at der 
findes et sammenligningsgrundlag for disse to med hensyn til deres ydre 
grænser. Ligesom man ikke kan vide dét, som man ikke ved, er det en 
selvindlysende sandhed, at man ikke bevidst kan praktisere en mere 
udviklet moral, som man ikke har noget som helst kendskab til endnu. 
Men ikke desto mindre gælder det for begge tilfælde, at vi kan ane eller 
gisne om det ud fra begrænsningerne i henholdsvis vores eksisterende 
intelligensniveau og moralske praksisser. Mit hovedspørgsmål er, om en 
sådan famlen ud i det ukendte på moralitetens alleryderste grænser er en 
meningsfuld og "produktiv” beskæftigelse — og hvad det gør ved os. 
Dette spørgsmål relaterer sig umiddelbart til en pågående diskussion 
blandt fagfilosoffer om såkaldte moralske helgener, der på samme måde 
som intellektuelle genier siges at være levende eksemplarer på de idealer, 
som vi tilstræber — hvis de vel at mærke findes "derude”.” For kan sådan- 
ne helgener ikke netop vise os en moralsk livsførelse i praksis, som vi 
ellers famler for at opnå? Den underliggende idé om, at der i hvert fald i 
princippet kan tænkes nogle iblandt os, som er moralsk eksemplariske, 
hviler dog på en underliggende splittelse mellem teori og praksis i den 
forstand, at vi forestiller os at vide, hvad der egentlig er moralsk rigtigt at 
gøre uden dog at leve op til dette ideal. Præmissen for selve det at snakke 
om moralske helgener er nemlig, at de er ekstraordinære, ikke som "os 
andre”, hvorfor de flestes liv i praksis må adskille sig fra dette teoretisk 
formulerede ideal. Men uanset hvad så bunder enhver teori om moral- 
ske helgener uundgåeligt i eksisterende standarder. Mit fokus ligger 
imidlertid på muligheden for en moralsk praksis, der sprænger vores 
nuværende erfaringshorisont og dermed de idealer, som vi løbende teo- 
retisk udfolder og generelt efterstræber. Som man i dag med et vagt 
udtryk kan sige, at der må være "mere mellem himmel og jord” — hvilket 
i virkeligheden henviser til noget helt uden for vores eksisterende ver- 


densbillede — vil jeg på samme måde undersøge den blotte tanke om 

noget” uden for moralitetens sfære i dag: en ren transcendens uden 
konkret tidsbestemmelse. 

Ikke desto mindre implicerer denne idé en vis åbning mod fremti- 
den, da det ikke giver mening at tale om hypermoralitet, hvis man er af 
den overbevisning, at vi enten allerede har opnået moralsk perfektion 
eller at vi på tragisk vis aldrig vil kunne udvikle os mere fremover. Men 
samtidig er der som nævnt ikke tale om et specifikt ideal, men derimod 
om en fraværende position, hvorfra vi forestiller os, at man kan dømme 
nutidens fejl og mangler. Hypermoralitet er således en refleksion tilbage 
på os selv, hvor vi udelukkende ser os selv og vores begrænsninger uden 
at begribe selve det "fmedium”, der spejler. Det er denne refleksion, som 
jeg vil henvise løbende til som det hypermoralske perspektiv. Sådan en 
selvforsvindende refleksion er ikke et fænomen, der jævnligt opstår, da 
det må formodes, at idealer som oftest træder i stedet som manifestatio- 
ner af det efterstræbelsesværdige. Modsat et ideal, som vi kan fastholde i 
tanken ud fra en mere eller mindre klar idé om, hvad det indebærer, for- 
svinder erfaringen af hypermoralitet nødvendigvis igen som en ånd 
uden krop — den både udspringer fra og "kollapser” tilbage ind i en kon- 
kret praksis. Vi kan altså beskrive hypermoralitet som den gentagne 
begivenhed af en ren muligheds kollaps. 

Alligevel kan ethvert givent ideal indeholde et element af hypermora- 
litet i den udstrækning, at det netop ikke er fuldt udspecificeret men 
også besidder en mere "flyvsk” karakter af en fraværende position, hvor- 
fra vi dømmer os selv. Dette element kan eksempelvis findes inden for 
klassisk konfucianisme, hvor idealerne shengren (EE Å) og junzi (EF) 
ofte blev anvendt som noget nær synonyme udtryk for topmålet af men- 
neskelig perfektion, selvom sidstnævnte i de tidligste skrifter også blev 
brugt som et stadie, der stod lige under det førstnævnte.” De er begge 
komplicerede størrelser, og det er ikke formålet at redegøre for, hvorle- 
des de kan tolkes som sammensætninger af forskellige værdier inden for 


den konfucianistiske tradition. Det væsentlige er, at de er absolutte idea- 

ler. I det berømte skrift Analekterne (GE), der normalvis tilskrives den 
kinesiske tænker og lærer Konfucius, fremgår det tydeligt, at disse idealer 
ikke kan beskrives til fulde med ord men kun — muligvis — kan opnås 
igennem en livslang praksis. I Zhongyong (/F JÆ), som er et andet 
berømt skrift, der tilskrives Zisi, Konfucius” barnebarn, står der endda, 
at selv den bedste og mest eksemplariske hersker i et rige må vente tål- 
modigt på, at en anden kan blive shengren over hundrede år efter hans 
tid. Nogle gange synes et enkelt liv bare at være for kort til at opnå det 
ypperste, selvom man gør sit yderste. Den konfucianistiske tradition 
indeholder naturligvis et hav af beskrivelser og opfordringer, der er med 
til at give os et indtryk af, hvad endemålet består i. Men samtidig frem- 
står det som en så sjælden, hvis ikke nærmest umulig, tilstand at opnå; 
som om, at idealets retoriske effekt mest af alt handler om at konfronte- 
re os med det massive og livslange arbejde, som vi hver især må udholde 
for at blive bedre mennesker. 

Spørgsmålet er, om en sådan fornemmelse af dyb utilstrækkelighed 
egentlig er godt for noget? Ville mennesket ikke være et mere lykkeligt 
væsen uden denne evne til at strække den moralske forestillingsevne så 
langt, at enhver konkretion fortoner sig i tågede horisonter? Jeg vil argu- 
mentere for, at erfaringen af hypermoralitet, trods alt dens ubehag, er en 
produktiv uro, der med dens selvkritiske spejling faktisk kan føre til, hvad 
vi i mangel på mere forsigtige og nuancerede begreber kan kalde for 
moralsk fremskridt”. Med hensyn til den relaterede tematik om vores 
fremtidsforståelse er det imidlertid et åbent spørgsmål, om vi besidder 
den fornødne forestillingsevne til at erfare og reflektere over hypermora- 
litet igennem fremtidens perspektiv — eller om det snarere låser os mere 
fast i eksisterende tankemønstre. Modsat det efterhånden udbredte 
begreb om en dyb tid, der overskrider enkeltmenneskers tilværelse, hvis 
ikke hele menneskehedens eksistens, handler det nemlig ikke om at fore- 
stille sig noget, der rækker ud over det "menneskelige”;> det handler 


tværtimod om at videretænke, omforme og strække eksisterende stan- 

darder for rigtig og forkert så langt, at de når til et punkt af uigenkende- 
lighed, der på grund af denne karakter ikke kan beskrives som enten 
menneskelig eller ikke-menneskelig. Alligevel kan forestillinger om en 
dyb tid på det normative plan sagtens pege på noget, der er "større end 
os” og dermed komme til at overskride vores erfaringshorisont. Men i så 
fald fører en sådan tidsforståelse os hen imod hypermoralitet, fordi den 
netop reflekterer tilbage på vores egne begrænsninger, og ikke fordi den 
for eksempel tillader os at spekulere over livsformer efter menneskehe- 
dens fundergang”. 

Et mere politisk område, hvor vores forestillinger om fremtiden i 
sandhed sættes på prøve, omhandler det løbende spørgsmål om, i hvor 
høj grad og hvorledes vi bør tage hensyn til fremtidige generationer i 
nutidens samfundsmæssige beslutninger. Særligt i forbindelse med dis- 
kussionerne om global opvarmning henvises der ofte til fremtidige gene- 
rationers interesser, men i hvert fald inden for en dansk kontekst disku- 
teres det sjældent, om disse generationers interesser nødvendigvis er de 
samme som vores — for slet ikke at nævne fremtidige generationers 
moralske praksisser og standarder. Sådanne spørgsmål er dog særligt 
relevante, når politiske beslutningstagere forsøger at institutionalisere 
hensynet til fremtidige generationer, som det for eksempel allerede er 
blevet gjort i Finland i 1993 med oprettelsen af en permanent parla- 
mentskomité, en "fremtidskomité”.7 Flere filosoffer har i den forbindel- 
se foreslået også at indarbejde repræsentation af fremtidige borgere i for- 
skellige sammenhænge såsom parlamentariske forsamlinger.5 

Sidstnævnte er imidlertid ikke ført ud i praksis endnu, hvilket sand- 
synligvis hænger sammen med, at det vil overskride vores normale for- 
ståelse af "repræsentation” forstået som, at noget eller nogen agerer for 
en anden, der faktisk eksisterer i første omgang — hvilket en fremtidig 
borger af åbenlyse årsager ikke gør. Alligevel vil det muligvis give 
mening at repræsentere nogen, der på grund af omstændighederne kun 


kan "præsentere sig” for os i vores egen forestillingsevne. Uanset synes 

det klart, at enhver repræsentation af fremtidige generationer også må 
støde på et spørgsmål om, hvorvidt de besidder samme moralske kom- 
pas som os. Dertil er den nemme løsning at reagere ved at trække på 
skuldrene ud fra en tankegang, der går ud på, at et sådant åbent spørgs- 
mål hverken gør fra eller til. Vi ved nemlig ikke, hvilke anderledes prin- 
cipper og idealer der måtte gøre sig gældende om et par hundrede eller 
tusinde år — og slet ikke om disse kan siges at være mere Frigtige” end 
vores i dag. Men på denne måde undgår man samtidig at forholde sig til, 
om selve dét at overveje denne problematik reflekterer tilbage på vores 
egen politiske praksis som en destabilisering af enhver idé om, at den 
nutidige moral er den eneste mulige moral som sådan. 

Erfaringen af hypermoralitet kan i princippet også opstå som et resul- 
tat af et møde med fortidens fejl i form af eksempelvis politisk under- 
trykkelse, der ikke blev anset som netop undertrykkelse i tidligere tider. 
Ved at reflektere over, hvad vi ser som forkerte idéer og praksisser i forti- 
den, kan man således føres til at konfrontere det tidligere nævnte spørgs- 
mål om, i hvor høj grad en endnu mere udviklet moralsk position også 
vil dømme vores egne idealer. Det er dog forbavsende, hvor ofte tidligere 
tiders tænkere kritiseres eksempelvis for at tage slaveri, racisme eller 
kønsdiskrimination for givet uden at det giver anledning til overvejelser 
over, hvorvidt vi selv er begrænset af vores tid. Nogle gange kan fortiden 
imidlertid føles som så tæt på én, at nutiden også synes at være "smittet” 
med fortidens forbrydelser, hvorfor det i første omgang blot handler om 
at konfrontere og bearbejde dette. Det gælder især i Tyskland efter 
Anden Verdenskrig, hvor den løbende debat om såkaldt 
Vergangenheitsbewåltigung eller "fortidsbearbejdelse” handler om den 
skyld, som tyskere selv den dag i dag kan føle over den nazistiske udryd- 
delse af blandt andre jøder og sigøjnere. 

Spørgsmålet om en sådan skyld er selvsagt kompleks og vidtrækken- 
de, og det er ikke formålet med dette essay at undersøge det nærmere. 


Ud fra det hypermoralske perspektiv er der dog et problem med én 

udbredt tilgang til den tyske fortidsbearbejdelse, der består i at fokusere 
på og gentage Theodor Adornos berømte erklæring "aldrig igen!” og 
dermed insistere på, at vi aldrig må give lov til, at et sådant folkemord 
kan finde sted igen. Som blandt andre Ditte Marie Munch Hansen har 
påvist med hensyn til massakrerne under krigen i det tidligere 
Jugoslavien, så hviler denne enkle tankegang nemlig på et ustabilt 
grundlag, idet man blot tager afstand fra ét konkret tilfælde frem for kri- 
tisk at se på handlemønstre på tværs af forskellige tilfælde.” Eftersom 
eftertidens former for forfølgelse ikke ser præcist ud som nazisternes for- 
tilfælde, er det således ikke sikkert, at en Faldrig igen”-tilgang kan få øje 
på det problematiske i nutidige former for forfølgelse — og særligt ikke 
hvis nutidens forfølgere hævder at stamme direkte fra fortidens ofre. 
Men uanset dette synes kritiske tilgange til fortiden, for eksempel den 
tyske fortidsbearbejdelse, i første omgang blot at forstærke eksisterende 
moralske intuitioner frem for at sætte spørgsmålstegn ved dem. Alligevel 
kan det at blive konfronteret med så store skel mellem en ikke så fjern 
fortids moralske kompas og ens egne principper, som blandt andet 
tyskere oplever, sandsynligvis føre én til også at sætte spørgsmålstegn ved 
sit eget "kompas” i andre situationer, der ikke har meget med folkemord 
at gøre — hvad enten dette handler om dyrevelfærd, økonomisk ulighed 
eller kriminalitet og straf. 

Men kan erfaringen af hypermoralitet ikke også låse os fast i en lige så 
lidt handlingsanvisende skyldfølelse over nutiden selv, der blot er mere 
diffus og angstpræget end den konkrete skyld over sådan noget som 
Holocaust? Som udgangspunkt er det rigtigt, at hypermoralitet ikke er 
handlingsanvisende, men dens underliggende grundtanke om mulighe- 
den for en radikalt mere udviklet moral behøver hverken at betyde, at vi 
i øjeblikket gør alt forkert, eller at vi slet ikke kan forbedre os. 
Tværtimod kan tanken om, at vi muligvis er skyldige i "forbrydelser” af 
bare tilnærmelsesvist samme karakter som nazisternes uden at være 


opmærksomme på det netop aktivere vores kritiske sans og forandrings- 

villighed. Samtidig er hypermoralitet ikke det samme som et eksisteren- 
de ideal, og derfor implicerer det ikke nødvendigvis, at der kun findes én 
gennemgående standard for rigtigt og forkert eller kun én vej til moralsk 
perfektion”, hvis dette overhovedet findes. Med andre ord er hyper- 
moralitet foreneligt med en vis form for værdipluralisme, idet der kan 
tænkes at findes flere forskellige former for mere udviklet moral end 
vores. Yderligere kan der endda spekuleres i, hvad vi kunne kalde hyper- 
moralitetens selvoverskridelse — nemlig at en radikalt mere udviklet 
moral end vores ikke behøves at konstituere et historiens endemål men 
igen kan overskrides af praksisser, der er endnu mere udviklede. 
Hypermoralitet kan således tænkes i flertal. 

Men behøver vi overhovedet fokusere på enten en fjern fremtid eller 
mørk fortid for at erfare hypermoralitet? Hvad med nutiden, som nu 
engang er dér, hvor vi handler og kan forandre os? Hvis der tages 
udgangspunkt i nutidens moralske diskussioner og de uklarheder, der 
ofte opstår i den forbindelse, er det i hvert fald også muligt at tænke sig 
til, at en mere udviklet praksis ikke ville indeholde alle de huller og ube- 
svarede spørgsmål, som vores moral gør i dag. Dette kan for eksempel 
gøre sig gældende i forhold til spørgsmål om menneskers behandling af 
andre dyrearter, hvad enten det sker inden for det industrielle landbrug 
eller andetsteds. Et åbenlyst "hul” i eksisterende diskussioner om dyree- 
tik og tilhørende praksis handler om, i hvor høj grad vi bør respektere en 
vis grad af selvbestemmelse og frihed for andre dyrearter, hvis sidstnævn- 
te begreb altså kan siges at have relevans for andre end mennesker. I det 
hele taget er det uklart, om vores eksisterende vokabular omkring især 

lighed og frihed med tilhørende begreber som fundertrykkelse”, "frigø- 
relse”, "borgerskab” og frettigheder” gælder for andre dyrearter end os 
selv. 

Ifølge nogle dyreaktivister bør vi begynde at bruge et sådant vokabu- 
lar og for eksempel snakke om dyreslaveri som dét, at mennesker holder 


andre dyrearter i fangeskab — et begreb, der dog ikke kan undgå at have 

stærkt negative konnotationer på grund af menneskehedens dystre 
historie, hvilket synes at give en uretmæssig fordel til dem, som allerede 
mener, at det betegner forhold, der bør afskaffes; som om, at man blot 
kan sige ordet "dyreslaveri” og dermed vinde enhver diskussion. For der- 
med overses det, at sådan noget som dyreslaveri ikke er et selvforklaren- 
de begreb i dag. Handler det eksempelvis kun om at stille fysiske hin- 
dringer op for dyr såsom bur eller hegn? Eller henviser det snarere til en 
juridisk ejendomsret og løbende kontrol over dyrets eksistens, uanset 
hvor det befinder sig, hvilket også mere er dét, som vi forbinder med 
menneskeslaveri? Som blandt andre Brian Luke har påpeget, er ét af 
problemerne i den forbindelse, at selve det sprog, hvormed vi snakker 
om det moralsk forsvarlige eller manglen på samme med hensyn til 
behandling af andre dyrearter, netop vidner om, hvor meget vores for- 
ståelse bunder i "mellemmenneskelige” kampe for sådan noget som 
politiske og økonomiske rettigheder. Spørgsmålet er imidlertid, om vi 
ikke bør fokusere mere på at udvikle helt nye begreber og dermed også 
principper og idealer omkring forholdet mellem mennesker og dyr i ste- 
det for blot at overføre et begreb som Fslaveri”? Ifølge Luke bør vi i 
hvert fald være åbne over for, at der muligvis findes mindst lige så mange 
forskellige slags frigørelse” af dyr, som vi kan sige, at der findes forskel- 
lige slags dyrearter.7 

Forholdet mellem mennesker og dyr er således ét af de områder, hvor 
vi kan gisne os til muligheden for radikalt anderledes — og set i forhold 
til i dag revolutionære — måder at praktisere moral og forstå frihed på 
tværs af forskellige slags levende væsener. Som med de tidligere diskute- 
rede tilfælde synes det hypermoralske perspektiv dermed at hænge sam- 
men med en vis åbenhed over for dét, at der kan opstå revolutioner 
inden for vores grundlæggende værdisæt. I den fjortende tese i den tyske 
filosof og kulturkritiker Walter Benjamins Om historiebegrebet (1940) 
beskrives det revolutionære øjeblik, hvor tidligere tiders hidtil uforløste 


potentiale for frigørelse forløses, som et zigerspring ind i fortiden. For 

Benjamin handlede det om at bryde med den dogmatiske historieforstå- 
else, der opererede med en homogen og kontinuerlig tid — en tid uden 
sådanne revolutionære brud. På en lignende måde ser det ud som om, 
at hypermoralitet implicerer en anderledes tidsopfattelse, der giver plads 
til et brud i fremtidens kontinuerlige orden. Handler det således om at 
foretage et "tigerspring” ind i fremtiden? Problemet er åbenlyst, at der 
ikke på samme måde som med fortidens hændelser er noget genkende- 
ligt og definérbart at orientere springet efter. Alligevel synes den tydelige 
forskel mellem os og hypermoralitetens fraværende position at fordre et 
vist tilløb og et langt spring. Men snarere end det at springe hen mod et 
mål er et spring efter det hypermoralske et kraftigt hop op og ned på ste- 
det, ligesom tigerdyrets hop med sin hale i Peter Plys. Pointen med en 
sådan metafor er nemlig, at tigerspringet ender med at føre én tilbage til 
udgangspositionen, men med en desto større vægt, så underlaget begyn- 
der at ryste og revne under ens fødder — som om ens masse blev tungere 
efter opstigningen og faldet voldsommere. Det hypermoralske perspek- 
tiv kan således gøre én mere usikker på ens eget moralske ståsted, ens 
revnende grund under fødderne, men samtidig også mere ydmyg og for- 
andringsvillig. Ultimativt er hypermoralitetens spring rettet mod én 
selv, idet den radikale åbning mod fremtiden bringer en tyngde over ens 
hverdagslige handlinger, der om ikke andet fører til en "indre uro” — en 
potentielt forandringsskabende rystelse i mødet med dette terra incogni- 


ta på moralens grænseland. 

Hvad kan etikken lære af moralske 


MORTEN DIGE 


IO. DECEMBER 2020 


ERE END NOGET ANDET FAG LEVER FILOSOFIEN AF 
dybe kontroverser og uenigheder. Der er selvfølgelig også 
diskussioner og uenigheder blandt historikere og medici- 
nere, men i filosofien er uenigheder i langt højere grad selve indholdet i 
faget. Alt, selv de mest velforankrede dogmer og selvindlysende sandhe- 
der, bliver udfordret og gjort til genstand for kritisk eftergranskning. I 
lange stræk er det selve den kritiske eftergranskning og ikke så meget 
resultaterne af den, der er filosofiens særkende og eksistensberettigelse. 
Min gamle etiklærer på Aarhus Universitet, Hans Fink, gjorde ligefrem 
gældende at "det, filosofien kan yde, er ikke svaret.” Det var bevidst sat 
på spidsen, og jeg kommer til at kvalificere hans udsagn i det følgende. 
Man kan som studerende i filosofi opleve disse endeløse diskussioner 
og uenigheder som både stimulerende, provokerende og frustrerende. 
Man vil nogle gange nå til et punkt, hvor man i en blanding af udmattel- 
se og fortvivlelse spørger: "Jamen, hvordan er det så egentlig med virke- 
lighedens struktur? Hvad kan vi vide, og hvordan skal vi leve?” Og når 
der ikke er udsigt til andet end uenighed, kan det være fristende at kon- 
kludere, at det er, fordi der slet ikke er nogen svar, eller at det ene svar 
kan være lige så godt som det andet. Men det "svar” er der heller ikke 
enighed om! Så vi står tillige med en meta-uenighed: Der er dybe uenig- 
heder om uenigheder, dvs. om hvordan vi burde håndtere uenigheder, 
og hvad vi kan lære af dem. Det er det sidste, jeg vil sige noget om, og det 
vil jeg gøre med udgangspunkt i moralsk uenighed. 
Det er et tema, der løber gennem hele moralfilosofiens historie og 


som for en stor del har centreret sig om to spørgsmål: 


1) Findes der dybe moralske uenigheder? 

2) Hvis der findes dybe moralske uenigheder, hvad kan vi så udlede af 


dem? 


Vi bevæger os her ind i det, der kaldes uenighedens epistemologi: læren 
om, hvad vi kan vide i lyset af uenigheder. Jeg vil undervejs komme med 
nogle eksempler på den slags uenigheder. Jeg vil også sige lidt om et sær- 
ligt filosofisk zake på dem. Og så vil jeg slutte af med en slags vits, men 
man skal nu ikke skrue forventningerne alt for højt op. Det er en filoso- 
fisk vits, og derfor er den ret lang og til dels pointeløs. 

Uenighedens epistemologi er relevant i etikken, fordi det synes åben- 
lyst, at folk er mindst lige så uenige om deres etiske overbevisninger som 
om deres faktuelle overbevisninger — også selv om de faktuelle uenighe- 
der synes at blive mere og mere dybtgående og ekstreme for tiden, i sær- 
deleshed på den anden side af Atlanten. Er abort moralsk i orden? Er det 
nogensinde i orden at gå i krig? Er valgfrihed essentielt for et godt liv? 
Bør man lave positiv særbehandling for at rette op på uligheder? Må 
man ofre nogen for det fælles bedste? Bør man fortælle sandheden, når 
sandheden er ilde hørt? Her har folk ikke bare forskellige meninger. De 
er ofte forskelligartede, uforenelige og i dyb konflikt. Især synes det, som 
om folk, der tilhører forskellige kulturer eller sub-kulturer, har etiske 
overbevisninger, som er forskelligartede og uforenelige. En populær og 
vedholdende reaktion på den slags dybe uenigheder kaldes kulturrelati- 
visme. Her hævder man, at det, vi kan udlede af den slags uenigheder, er, 
at der ikke findes sådan noget som moralsk sandhed eller universelle 
moralske værdier. Moralske værdier er kun gyldige relativt til en bestemt 
kulturel sammenhæng, og moralske "sandheder” må altid anses for loka- 
le og foreløbige og udstyres med kraftige anførelsestegn. 

Men før vi går videre med det forslag, kan det i første omgang være 
en god ide at efterprøve, hvor dybe eller radikale den slags uenigheder 
egentlig er. I det mindste viser det sig nogle gange, at uenigheden faktisk 
er ret moderat eller overfladisk. Den engelske filosof James Rachels har 


præsenteret et efterhånden klassisk eksempel:” Næsten alle mennesker 

har stærke moralske meninger om, hvordan man bør behandle nyligt 
afdøde familiemedlemmer, men disse meninger er vitterlig meget for- 
skellige. Nogle finder det passende at putte de døde ind i en stor ovn og 
futte dem af og måske sprede asken ud over havet (husk altid at tjekke, 
om der er fralandsvind!). Andre finder det passende at koge dem i en 
stor gryde og spise dem eller i hvert fald noget af dem. Atter andre finder 
det passende at grovpartere dem og lægge dem ud på et bjerg, så gribbe- 
ne kan æde dem. En typisk reaktion i et møde med den slags kulturelle 
praksisser er at reagere med chok og væmmelse og beskylde de andre for 
at være de rene barbarer.” Men efter en smule interkulturel dialog viser 
det sig, at de andre ikke er barbarer. Vi er nemlig på et dybere plan gan- 
ske enige om, at det er helt afgørende, at vi behandler de afdøde med 
respekt og agtelse. Der er alene tale om, at vi fortolker og praktiserer den 
grundlæggende norm forskelligt. Den samme grundlæggende norm bli- 
ver udmøntet i forskellige specifikke handleregler. 

Det her kunne man udnytte i en form for "del og hersk”-strategi i 
diskussionen mellem universalister (som hævder at der findes universelle 
værdier) og partikularister (som hævder at værdier kun kan gøres gæl- 
dende lokalt). John Kekes repræsenterer den strategi i bogen The 
Morality of Pluralism.? Han skelner her mellem primære og sekundære 
værdier. I vores eksempel er "respekt og agtelse for de afdøde” en primær 
værdi. De sekundære værdier om hhv. afbrænding, kogning eller grov- 
partering af de døde er sekundære værdier, som er nødvendige udfyld- 
ninger og specificeringer af den primære værdi. De giver dermed den pri- 
mære værdi konkret form og indhold. Kekes mener, at vi kan være uni- 
versalister mht. primære værdier og partikularister mht. sekundære vær- 
dier, og at det i sidste ende er en sejr for universalismen, for universali- 
ster hævder selvsagt ikke, at alle værdier er universelle. Del og hersk! 

I virkeligheden definerer Kekes de primære værdier endnu mere 


abstrakt. Han tilbyder en opdeling i tre typer: 


214 


I) 


D 
As?” 


3) 


Individuelle "goods of the self”: værdien af at tilfredsstille basale fysiolo- 
giske og psykologiske behov. F.eks. er tilstrækkelig næring et universelt 
gode, sult og tortur et universelt onde. 

Relationelle "goods of intimacy”: værdien af nære personlige relationer. 
F.eks. er kærlighed og venskab universelle goder, nedværdigelse et uni- 
verselt onde. 

Sociale "goods of social order”: værdien af et stabilt og blomstrende 
samfund. F.eks. er gensidig respekt og anerkendelse universelle goder, 


udnyttelse og diskrimination er universelle onder. 


Som man ser, er der tale om en pluralitet af sådanne primære værdier, og 
det leverer en del af forklaringen på moralske uenigheder. Selv hvis vi er 
enige om de primære værdier, kan vi, ud over at være uenige om fortolk- 
ningen og praktiseringen af dem også være uenige om, hvilken indbyr- 
des vægt de har, hvis de kommer i konflikt med hinanden, hvilket sag- 
tens kan ske. 

Nu kunne man nok indvende, at det alt sammen lyder meget pænt 
og snusfornuftigt i et forelæsningslokale. Ude i skala 1:1 er det imidlertid 
noget ganske andet. Tag nu for eksempel nogle af de praksisser og nor- 
mer, som regulerer forholdet mellem kønnene.? I nogle kulturer prakti- 
serer man f.eks. stening af kvinder (men ikke af mænd) som straf for 
utroskab. Eller tænk på den kontroversielle praksis med kvindelig 
omskæring. Den er kontroversiel helt ned til betegnelsen og beskrivel- 
sen: Bør den kaldes fomskæring” eller — som nogle vil insistere på — 
"lemlæstelse af kønsdelene”? I vores kultur ser de fleste vel disse praksis- 
ser som instanser af universelle onder i Kekes” forstand: udnyttelse, 
diskrimination, nedværdigelse og tortur. Men der er også dem, der hæv- 
der, at det jo bare er vores mening. I nogle kulturer er stening tværtimod 
en retfærdig straf og kvindelig omskæring en nødvendig forudsætning 
for et værdigt liv som kvinde. Det er ikke alene moralsk zilladt, men lige- 
frem moralsk påkrævet. Det ville være forkert ikke at gøre det. Her er ste- 


ning og omskæring ikke tortur. Det er derimod kødtur! 

Det her må da om noget være en radikal, dyb uenighed om moralske 
overbevisninger. Det fører os derfor til det næste spørgsmål om, hvad vi 
så kan udlede af denne uenighed. Bør uenigheden f.eks. gøre os mindre 
overbeviste om, at stening og omskæring er moralske onder? Er der 
grund til at fæste mindre lid til sine overbevisninger, ene og alene fordi 
der er nogle, der mener noget andet? Lad mig straks sige, at jeg tænker, 
at det i det mindste kan være en god grund til at tænke sagen igennem en 
ekstra gang og forsøge at se den fra alle sider. Men når man tager menne- 
skers fejlbarlighed i betragtning, så giver selve tilstedeværelsen af et mod- 
satrettet synspunkt mig ikke nødvendigvis en grund til at fæste mindre 
lid til min overbevisning, hvis det vel at mærke er én, jeg har givet en 
smule eftertanke og ikke bare er faldet over eller overtaget bevidstløst fra 
min far eller min guru. Selve tilstedeværelsen af mennesker, der mener at 
jorden er flad, bør ikke gøre os mindre overbeviste om, at den faktisk er 
(tilnærmelsesvis) rund. Her synes den mest oplagte forklaring at være, 
for det første at én af os tager fejl, og for det andet at det er "the flat 
earth believer”, der gør det. Men i hvert fald det første: Den kan ikke 
både være flad og rund (i den relevante forstand). 

Sagen kan blive en helt anden, hvis personen med det modsatrettede 
synspunkt kan præsentere nogle grunde til støtte for sin overbevisning. I 
den nyere erkendelsesteori har man et begreb om en "epistemisk lige- 
mand” (epistemic peer).” Det er sådan nogle som læserne af artiklen her: 
kompetente, velinformerede og velmenende mennesker. Den alvorlige 
udfordring er, hvis et modsatrettet synspunkt kommer fra en ligemand i 
den forstand. Hvis den kommer fra én, der åbenlyst er en inkompetent 
og uvidende nidding, så bør vi ikke blive rystet i vores grundvold af, at 
han mener noget andet (man kan selv forestille sig et eksempel, evt. fra 
den anden side Atlanten). 

Vi bør heller ikke blive rystet i vores grundvold, hvis det viser sig, at 
der faktisk ikke er bred opbakning til personens synspunkt, heller ikke i 


hans egen kultur. Vi kan let komme til at tage de mægtiges parti, hvis vi 

es REE dg 


2 


3) 


4) 


antager, at selverklærede talsmænd for en kultur (f.eks. diktatorer eller 
ypperstepræster eller mullaher) uden videre repræsenterer alle medlem- 
mer af kulturen. Det viser sig næsten altid, at der er nogle mennesker i 
kulturen, som ikke bakker op om de toneangivende normer, for eksem- 
pel nogle af dem, der skal udsættes for omskæringen, eller hvad man 
ellers forventes at skulle stå model til for at holde kulturen i live. 

Endelig bør vi ikke blive rystet i vores grundvold, hvis de pågældende 
personer er helt uvillige til at give grunde for deres synspunkt, f.eks. for- 
di de — som de ovennævnte diktatorer, ypperstepræster og mullaher — 
har magten til at gennemtvinge det uanset, om de står ret alene med det. 

Man kan opsummere det ovenstående i en tjekliste, som man gør 
klogt i at gå igennem, når man står over for en radikal, dyb moralsk 
uenighed, dvs. en uenighed om moralske grundnormer (f.eks. en norm 
om alle menneskers grundlæggende ligeværd eller en norm om ikke at 


udsætte andre for fysisk skade): 


Er de empiriske forudsætninger sande? 

Er opbakningen til værdien eller normen bred og tvangfri? 

Gøres værdien eller normen gældende i et moralsk usundt klima af 
udsathed, ydmygelser og trusler om vold? 

Bliver normen i det hele taget ført frem som en moralsk norm, eller 
anses det f.eks. for ligegyldigt, om den kan retfærdiggøres over for dem, 


der har ulempe af den? 


Hvis det sidste punkt ikke kan opfyldes, er der reelt slet ikke tale om en 
moralsk uenighed. Hvis nogen siger: "Jeg er ligeglad med, om jeg kan 
begrunde min norm, for jeg har magten til at gennemtvinge den, og der- 
for gør jeg det”, så er det er ikke et udtryk for en alternativ moralopfat- 
telse, men for amoral. 

Mange mennesker anser kultur-relativisme for progressiv, fordi den 
synes at lægge op til tolerance over for andre kulturers anderledes livsfor- 


mer og normsystemer. Men som antydet bliver det problematisk, hvis 

det, man ender med at tolerere, er amoralsk magtmisbrug inden for 
fremmede kulturer. Et andet problem er, at tolerance alene sjældent er 
det, vi efterspørger i mødet med andre kulturer eller andre mennesker. 
Tolerance er nemlig forenelig med en total ligegyldighed over for de 
andre. Vi efterspørger typisk noget mere, nemlig anerkendelse, dvs. at 
blive værdsat for det, vi er. En god ven er ikke én, der tolererer mig, men 
én, der faktisk værdsætter mig for den, jeg er. Men man kan ikke værds- 
ætte nogen blindt og betingelsesløst. En god ven vil kritisere mig, hvis jeg 
tager fejl i noget, eller hvis jeg opfører mig ubehøvlet eller umoralsk. Det 
gør han, fordi han antager, at jeg faktisk er optaget af at være et ordent- 
ligt menneske. Aristoteles hævdede, at det kun er gode mennesker, der 
kan være sande venner. Men han mente nok ikke, at det kun er rene hel- 
gener eller dydsmønstre, der kan være venner. Han mente snarere, at 
kun mennesker, der er optaget af det gode, kan være sande venner. En 
god ven siger ikke uden videre: "Ok, hvis det er din måde at gøre det på, 
så er det helt fint — Pm ok and you're ok.” Det ville være en besynderlig 
og underlødig form for respekt således at se andre som ufejlbarlige og 
uden mangler. Så hvis kulturer vil hinanden det godt, så bør de ud fra 
den betragtning forholde sig kritisk til hinanden. 

En bedre, dvs. mere beskeden og defensiv, grund til at være tilbage- 
holdende med at dømme andre kulturer som moralsk angribelige er 
vestens noget blakkede historiske praksis med destruktiv indblanding i 
og ødelæggelse af fremmede kulturer, ofte med vold og slaveri, andre 
gange med mere "bløde” former for destruktiv magt. Det maner helt 
bestemt til en vis tilbageholdenhed. Men med førnævnte James Rachels 
ord: "Vi bør notere os, at der er en forskel på a) at bedømme en kulturel 
praksis som mangelfuld og b) at mene, at vi bør udbasunere det faktum, 
føre en kampagne, anvende diplomatisk pression eller sætte hæren ind. 
Det første er blot en sag om at forsøge at se verden klart fra et moralsk 
perspektiv. Det andet er en ganske anden sag. Nogle gange kan det være 


rigtigt at "gøre noget ved det”, men ofte vil det ikke være det”.7 

I den forbindelse kunne man gøre en endnu mere beskeden pointe 
gældende. Måske er kultur-relativismens forslag blot, at man skulle tage 
at fokusere lidt mere på mangler ved sin egen kultur, før man begynder 
at kritisere andres. Man bør feje for sin egen dør, før man fejer for andres 
døre, siger man. Men det synes at være en simpel ad hominem-fejlslut- 
ning. At en person har sine egne mangler, gør ikke nødvendigvis hans 
påpegning af mine mangler mindre berettiget. Min dørsten bliver ikke 
mindre snavset af, at jeg kan pege på, at din også er snavset. Jeg burde i 
stedet takke dig for at gøre mig opmærksom på svineriet foran min dør. 
Så kan jeg bagefter gengælde tjenesten ved at pege på dit svineri. Men 
rækkefølgen må principielt være ligegyldigt. Det er svineriet, der er 
sagens kerne. 

Men det forudsætter naturligvis, at vi har nogle fælles, objektive stan- 
darder for svineri at appellere til. Den australske filosof John Mackie 
havde den kongstanke, at moralen er noget vi finder på. Der findes 
nemlig ikke nogen moralske kendsgerninger, ingen objektive værdier. 
Han fremførte to argumenter for den påstand: Den ene har det, jeg her 
har været inde på, som præmis: den grundlæggende uenighed i moralske 
overbevisninger mellem ellers tilsyneladende fornuftige, velmenende 
mennesker. Den anden kaldte han for fsærhedsargumentet”: Hvis der 
virkelig skulle findes sådan noget som objektive værdier, så ville det kræ- 
ve, at en del af verdens inventar bestod af disse sære størrelser kaldet vær- 
dier. Men noget sådant har ingen kunnet fremføre skyggen af videnska- 
belig evidens for. Ikke desto mindre er vores moralske sprogbrug spæk- 
ket med henvisninger til disse sære størrelser. 

En kritik af Mackie er, at han grundlæggende misforstår formålet 
med moralske diskussioner og undersøgelser: De handler ikke om at 
afdække en særlig form for ting kaldet værdier, der forstås som en del af 
verdens fysiske inventar. Man kan på engelsk lave et lille ordspil her ved 
at sige, at verden (måske) grundlæggende består af en række forskellige 


slags partikler: electrons, protons, neutrons. Men ikke af en sær form for 

moralpartikler: There are no moronsP Det betyder bare ikke, at så kan 
der ikke findes objektive sandheder i moralen. Når vi anser noget for 
sandt i moralen, peger vi ikke ud eller ned i virkeligheden og siger: "Du 
må da indrømme, at der foreligger disse morons, som gør det indlysende, 
at positiv særbehandling er moralsk berettiget”. Hvad gør vi så? Ja, 
meget kort fortalt peger vi på en hel masse andre moralske overbevisnin- 
ger som belæg for, at positiv særbehandling er moralsk berettiget: over- 
bevisninger om ligeværd, om statsmagtens rolle, om hvad der gør et liv 
værd at leve og sikkert meget andet. I moralen befinder vi os inden for 
fortolkningsvidenskaberne og her spiller begrundelsesklaveret tilsynela- 
dende med mere komplekse klange end naturvidenskabernes mere uni- 
sone og direkte henvisning til "hårde” kendsgerninger. Værdibegreber 
om retfærdighed, værdighed, mod, kujoneri, besindighed, hengivenhed, 
integritet, livslykke, loyalitet, nedværdigelse og mange andre er begreber 
af en anden slags end naturvidenskabernes. Zoologiens begreb om f.eks. 
solsort” er et artsbegreb: Det får sin mening i kraft af det, det refererer 
til, nemlig en fugleart. Sådan er det ikke med værdibegreber. De referer 
ikke til morons eller noget andet af den karakter. De er fortolkningsbegre- 
ber, dvs. deres sande mening kan kun fastlægges ved at fortolke dem i 
lyset af de praksisser, de indgår i, og de andre begreber, som indgår i 
pågældende praksis. Derfor er det at gøre et moralsk synspunkt gælden- 
de i reglen en meget længere historie end det at gøre et naturvidenskabe- 
ligt synspunkt gældende; filosofiske artikler er som regel meget længere 
end naturvidenskabelige af samme grund. 

Det her er der for så vidt ikke noget nyt i. Platon synes at anvende 
samme metode i Szaten. Hvordan finder vi frem til den sande betydning 
af retfærdighed”? Det gør vi ved at sige noget (en hel del!) om, hvad 
modighed er, hvad besindighed er, og hvad visdom er, og ved at se på 
den rolle, som disse dydsbegreber spiller i den bedste fortolkning af, 
hvad regeringskunst og livsførelse går ud på. Og når Aristoteles udlægger 


dyderne, gør han det ved at vise, hvordan de indgår i en samlet vision 

om et godt liv, hvordan de aldrig kan forstås løsrevet fra andre dyder, og 
hvordan de må fortolkes frem i kontrast til de laster, som ofte ligger klos 
op ad dem. 

Moralske sandheder kan m.a.o. aldrig udtrykkes ved at sige, at "sådan 
her er det simpelt hen bare.” En lille anekdote illustrerer pointen: En 
førende teoretisk fysiker holder et foredrag om de nyeste gennembrud 
inden for feltet. Han fortæller om superstrenge, om so dimensioner og 
mulige multiverser og kan godt se, at folk bliver mere og mere desorien- 
terede. Så siger han: "Teg ved godt, at alt det her kan være svært at kapere. 
Men det er nok, fordi I sidder og tænker på, hvorfor i alverden det hele er 
så forunderligt eller ligefrem sært. Men det har jeg ikke sagt noget om. 
Jeg har bare sagt, at det er sådan her, det er. Sådan spiller fysikkens klaver 
nu engang.” Det svar ville vi vel sagtens kunne godtage, kunne vi ikke? 
Men prøv at forestille jer en jurist, der stiller sig op og hævder, at lovreg- 
ler om positiv særbehandling ville være en god ide, og så på et tidspunkt 
siger: "Jeg ved godt, at det her kan være svært at kapere. Men det er nok 
fordi, I sidder og tænker på, hvorfor positiv særbehandling er en god ide. 
Men det har jeg ikke sagt noget om. Jeg har bare sagt, at det er sådan her, 
det er. Sådan spiller moralens klaver nu engang.” Se, det burde vi jo 
overhovedet ikke godtage! Vi ville insistere på, at manden kunne føre en 
overbevisende sag for sit synspunkt. Når vi taler om moralsk sandhed, så 
er det — igen meget kort fortalt — det, det betyder: Det her synspunkt er 
simpelt hen det, der kan føres den mest overbevisende sag for. Efter at 
have set sagen fra alle sider og reflekteret længe og grundigt, må vi kon- 
statere: Det er simpelt hen sådan, det er. Stening er ikke, kan ikke være 
og har aldrig været moralsk forsvarlig. 

Nu kommer så min afsluttende vits. Det sjove er nemlig, at forskelli- 
ge subkulturer har meget forskellige syn på kulturrelativisme. Hvis man 
som filosofistuderende skulle komme til at omgås studerende fra et ikke 
helt fjernt fag på universitetet, nemlig antropologi, vil man erfare, at der 


er en markant forskel mellem de fremherskende opfattelser i de to fag. I 


221 


antropologi er kulturrelativisme nærmest et dogme eller i hvert fald det 
herskende paradigme. Det skyldes givetvis for en stor del den sammen- 
kobling med tolerance, jeg talte om tidligere. Kulturer er radikalt for- 
skellige, ikke bare hvad angår sociale konventioner, men også i, hvad de 
anser for grundlæggende og troværdige faktuelle og normative overbe- 
visninger. I filosofien synes trenden eller paradigmet nærmest at være det 
modsatte: Filosoffer eftersøger og hævder sommetider at finde universelt 
delte faktuelle og normative overbevisninger. En del af dem henviser 
endog, som vi så hos Kekes, til en common morality — en almen eller 
almengyldig moral, som deles af alle mennesker i alle kulturer. Hvordan 
kan det være, at vi er så uenige? Her er min hypotese: Vi har simpelt hen 
ikke adgang til den samme evidens. Det skyldes, at når antropologer og 
filosoffer besøger mennesker i eksotiske, eller det man i de dårlige, gamle 
dage kaldte primitive”, kulturer, så får de fortalt nogle helt forskellige 
historier. Antropologerne kommer hjem med eventyrlige og fantasiful- 
de "historier fra de varme lande”. Men det skyldes, at folkene dernede 
godt ved, at det er det, antropologerne gerne vil høre, og gæstfri som de 
er (og lidt drillesyge), går de med på legen. Når antropologen f.eks. spør- 
ger: "Vil det sige, at I virkelig tror, at jeres afdøde forfædre vil leve videre 
i jer, hvis I spiser dem?”, så svarer de, at ja, det tror de helt bogstaveligt 
på. Og så rejser antropologen opstemt hjem og skriver artikler om 
inkommensurable trossystemer og verdensanskuelser. Når derimod en 
filosof kommer på besøg, så ved de lokale godt, at hun ikke vil tage hvad 
som helst for gode varer. Så når filosoffen spørger om det samme, lyder 
svaret noget i retning af: "Nej, selvfølgelig ikke, hvad regner du os for? 
Vi er jo ikke morons, ved du nok. Vi tror da ikke, at de bogstaveligt lever 
videre i os. Det skal selvsagt forstås metaforisk. Vi regner da heller ikke 
med, at du bogstaveligt tror på, at Gud skabte hele universet på seks dage, 
eller at vin rent faktisk bliver til blod, bare fordi en præst siger det.” 


Forklaringen er m.a.o. enkel: En af de uenige parter er blevet taget ved 

næsen og lever i en vildfarelse, mens den anden ikke gør. Og sådan er dét 


simpelt hen bare!” 


Noter 


Rachels, J., The Elements of Moral Philosophy sth Ed. (McGraw-Hill, 2015), kap. 2. 


"Barbar” var oldgrækernes nedsættende betegnelse for udlændinge. De syntes, at deres 


uforståelige tale ikke lød som andet end fbar-bar”. 


3. Kekes, J., The Morality of Pluralism (Princeton UP, 1993). 


IO. 


Her må det i parentes bemærkes, at de fleste kulturer stadig er 100% binære i deres 
kønsopfattelser. 

Se f.eks. Christensen, D., "Disagreement as Evidence: The Epistemology of Controversy,” 
Philosophy Compass, 4/5 (2009): 756—767. 

I den storartede Netflix-serie Bo/ack Horseman forfægter hovedpersonen dog et noget 
mere fordringsløst og kuldslået ideal: "If you find someone you can halfway tolerate, you 
sink your nails in and you don't let go.” 

Rachels, Elements, 27. 

Mackie, J., Ethics: Inventing Right and Wrong (Penguin, 1977). 

Ideen om /Moron-partikler skyldes den amerikanske retsfilosof Ronald Dworkin i 
Dworkin, R., "Objectivity and Truth: You'd Better Believe It”, Philosophy and Public 
Affairs 25/2 (1996): 87—139 og i Dworkin R., Justice for Hedgehogs (Harvard UP, 201), kap. 
1. Jeg trækker også en del på Dworkin i det følgende. 

Artiklen er en let bearbejdet version af en semesterstartsforelæsning for de nye bachelor- 


studerende på filosofi, AU i august 2020. 

VEM FORVENTER VI VIL REDDE OS, NÅR DEN UKONTROL- 

lerbare biologi truer menneskeheden? Er det den modige 

politiske leder, der med få oplysninger og knap tid tager de 
beslutninger, der er nødvendige? Eller er det forskeren, videnskabsperso- 
nen, der utrætteligt arbejder på en ny vaccine og forsøger at skære igen- 
nem over for de nølende regeringer, der har andre interesser end sand- 
og sundheden? Svaret vil aldrig være entydigt og vil afhænge af mange 
ting, for eksempel hvilket fos” vi taler om. Fælles for spørgsmålene er 
dog, at de peger på problemstillinger ift. videnskabens rolle i samfundet; 
en problemstilling, der på ingen måde er ny, men er mere aktuel end 
nogensinde i forbindelse med en global pandemi- og klimakrise. Hvad 
er forskerens rolle i krisen? 

Videnskabsretorikeren Leah Ceccarelli har tidligere forsøgt at svare 
på spørgsmålet om videnskabspersonens etos — dvs. de karaktertræk, 
som offentligheder knytter til forskeren. Hun sporede, i en artikel fra 
2016, en angst i den brede offentlighed, der er knyttet til hidtil ukendte 
bio-truslers ødelæggelse af civilisationen; en potentielt dødelig virus, 
eksempelvis.” Ceccarelli ser dette udtrykt i en bølge af zombiefilm i ver- 
dens biografer i det 21. århundrede. Hendes interesse er at spore viden- 
skabspersonen som figur i tre af disse film — World War Z (20%), 28 
Days Later (2002) og I Am Legend (2007) — for at illustrere forskellige 
forståelser af, hvem forskeren er i "det offentlige blik”, hvori deres tro- 
værdighed består (eller mangler), og hvad vi forestiller os, at deres rolle i 
en global pandemi kan/bør være. Med den tyske sociolog Peter Weingart 
forstår Ceccarelli videnskabspersonens etos som afspejlet i og udviklet 
gennem billeder, klicheer og metaforer, og hun antager, ligesom 
Weingart, at disse fremstillinger i fiktionsfilm kan fortælle os noget om 


videnskabens position i samfundet.” De fiktionsværker, som vi i dag for- 

bruger på stor skala, må indeholde forståelser af verden, som ræsonnerer 
hos deres publikum, for at opnå deres brede appel. Den vestlige kultur, 
pointerer Weingart, er præget af dybe narrativer og myter om videnska- 
bens funktion i vores liv, og disse narrativer og myter går i sagens natur 
forud for den enkeltes verdensopfattelse og eksplicitte holdninger. 
Fiktionsfilm er med andre ord nødsaget til at reflektere populærkulturel- 
le opfattelser af verden for at få udbredt succes, og disse karakteristikker 
af verden i filmene taler så igen tilbage til publikums opfattelser osv. i en 
slags vekselvirkning. Derfor kan populære kulturprodukter give os et 
blik på, hvordan vi opfatter samfundets indretning, som man ikke ville 
kunne få ved f.eks. at udføre en spørgeskemaundersøgelse. Jeg påstår 
ikke, at film og serier er det nødvendigvis bedste, eller det eneste, sted at 
kigge efter den offentlige opfattelse af videnskabspersonen i samfundet, 
blot at det er et oplagt sted at kigge. Ved at gøre dette kan humanistiske 
videnskaber, såsom retorikken, tilgå virkeligheden "før virkeligheden 
selv”. 

Denne antagelse om populærkulturelle værkers afspejling og opret- 
holdelse af offentlighedens forståelse af videnskabspersonens rolle i sam- 
fundet, samt Ceccarellis fokus på biologiske katastrofefilm i denne for- 
bindelse, er kun blevet mere nærværende og interessant i skrivende 
stund, hvor en pandemi rent faktisk hærger det meste af verden, og for- 
skere pludselig er nogle af de centrale aktører i kampen mod COVID-19. 
Så hvis vi godtager antagelsen om, at populære fiktionsværker kan for- 
tælle os om forholdet mellem videnskab og samfund, og forskerfigurens 
placering heri, hvilket biografsæde skal vi så sætte os i for at forstå, hvor- 
dan videnskabspersonens etos ser ud umiddelbart forud for coronapan- 
demien? 

Jeg foreslår, at vi ikke sætter os i en biograf, men foran vores egne 
tv-/laptop-skærme og streamer HBO's Chernobyl-miniserie, der udkom 
i maj 2019, og som bygger på historiske hændelser, nemlig hændelserne 


op til og (især) efter nedsmeltningen af atomkraftværket i Tjernobyl i 

Sovjetunionen i 1986. Måske netop fordi Chernobyl postulerer en for- 
bindelse til den historiske virkelighed, samtidig med at den placerer 
videnskabspersonen som sin vigtigste figur, kan der være gode grunde til 
at se på netop denne karakteristik af videnskabspersonens opgave i en 
katastrofesituation — at lede efter videnskabspersonens etos netop i dette 
populærkulturelle terræn. 

Ceccarelli sporer tre slags forskerfigurer i sin nærlæsning af de tre 
kontemporære katastrofefilm: Videnskabspersonen som "clumsy naive” 
(World War Z), "helpless victim” (28 Days Later) og "heroic savior” (I 
Am Legend). Den første figur er "værre end ubrugelig”, og videnskabs- 
personen gør ondt værre i deres klodsede forsøg på at finde løsninger på 
de presserende problemer. Den anden er ude af stand til at håndtere 
konsekvenserne af sine egne videnskabelige opdagelser, og bliver selv et 
offer for dem. Heroic savoir-figuren adskiller sig markant fra de første 
to: Han (og her er der virkelig tale om en manderolle) er eventyrlysten, 
handlekraftig og afbilledet i en offensiv rolle — det er ham, der handler 
og får tingene til at ske. 

Jeg foreslår, at en nærlæsning? af Valery Legasov- og Ulana Khumjuk- 
karaktererne i Chernobyl snarere fremstiller videnskabspersonen som en 
fjerde type af videnskabsperson; nemlig som en taler, der ser sig nødt- 
vunget til at tage bladet fra munden og sætte sig op imod det etableredes 
løgne — det, man med en græsk term kan kalde en parrhesiastes. Denne 
kan ved første øjekast minde om Ceccarellis "heroic savior”, men der er 
afgørende forskelle. Parrhesiastes-figuren er nok heroisk, men, som vi 
skal se, ikke fordi vedkommende kan sende zombier i døden med evner 
som en veltrænet militærmand, der påtager sig verdens skæbne, (som 
Will Smiths rolle i 7 Am Legend), men fordi vedkommende er nødtvun- 
get orienteret mod at zale sandt — en rolle som politisk aktør, som ved- 
kommende dybest set ikke finder sig tilpas i, men alligevel må påtage sig. 
I den forstand er videnskabspersonen ikke så meget en heroisk soldat, 


som en modvillig retorisk aktivist. Denne ændring i forskerens "cinema- 

tiske” etos kan ses som affødt af en konkret aktuel kontekst: De tre film, 
som Ceccarelli læser, er alle produceret og udgivet før Trumpismen og 
Fake News” som breaking news, før Brexit og stærkere strømninger af 
nationalisme og xenofobi, dvs. før opblomstringen af den politiske (og 
populistiske) bevægelse af reaktionære betvivlere af muligheden for et 
fælles epistemologisk udgangspunkt, som nu udgør en reel magtfaktor i 
det globalpolitiske landskab. Min påstand er, at forskerfiguren i 
Chernobyl taler ind i bekymringer og problemer i denne globalpolitiske 


situation. 


Videnskabspersonen som parrhesiastes 
I DEN AMERIKANSKE FORFATTER KURT VONNEGUTS ROMAN CAT'S 
Cradle fra 1962 er videnskabspersonen den kyniske og grundlæggende 
uempatiske skaber af den atomare masseødelæggelse, som konstant lure- 
de i koldkrigsårene. Den nobelprisvindende Dr. Felix Hoenikker, der i 
romanen både er far til hovedpersonen John og atombomben, betragter 
den første prøvesprængning ved Alamogordo, New Mexico. En kollega 
vender sig mod Hoenikker og konstaterer, at "nu kender videnskaben til 
synd”. Hoenikker spørger blot: "Hvad er synd?”.f Videnskabspersonen 
er her amoralsk og livsfjern — han er optaget af videnskaben for dens 
egen skyld og ignorerer dens rolle i samfundet. Denne etos (som adskil- 
ler sig fra Ceccarellis moderne etos-typer, men også fra den, som jeg præ- 
senterer i det følgende) var hyppigt forekommende i koldkrigsårene, 
hvor videnskabens rolle i atomvåbenproduktionen blev heftigt kritise- 
ret, både inden for og uden for universiteterne.> 

Sådan en vinkel kunne man have anlagt i en fiktionalisering af 
Tjernobyl-katastrofen: Atomkraft viste sig at være endnu et af videnska- 
bens uansvarlige eksperimenter, til fare og skade for os alle. Men det er 
den diametralt modsatte etos, som videnskabspersonen besidder i 
HBO's Chernobyl. Her er seriens hovedkarakter (udover selve katastro- 


fen) atomfysikeren Valery Legasov, der skildres som parrhesiastes: altså 

en, der taler sandhed til magten, med stor personlig risiko. 
Videnskabspersonen er ikke den aktive skaber af ulykken, men må føre 
en retorisk kamp for at overbevise lederne om, at de skal forholde sig til 
videnskabelige fakta og agere derefter. 

I Michel Foucaults grundige analyse og problematisering af parrhesi- 
astes-begrebet i det antikke Grækenland, får vi at vide, at parrhesia kan 
oversættes med "frygtløs tale”, og at en parrhesiastes i denne forstand er 
en person, som sætter sit eget liv på spil for at opfylde en pligt over for 
sine medborgere i bystaten til at tale sandt.” Foucault påpeger, at der 
synes at være fem elementer, der skal være til stede i talesituationen for at 
udøve rollen som parrhesiastes: Talerens oprigtighed (at fortælle, hvad 
du ved), sandhed (at fortælle det, som du ved er sandt), risiko eller fare 
(du taler sandt, selvom det kan bringe dig selv i fare), kritik (at kritisere 
dem, der har magt over dig (og dine medborgere)) og pligt (at føle sig 
forpligtet til at fortælle sandheden på trods af risikoen). En parrhesia- 
stes er altså en autentisk orator, der taler sandhed til og på trods af mag- 
ten; en karakter, der føler sig kaldet mod sandheden, og ikke kan lade 
være med at levere den, selvom det bringer hele ens position, og i yderste 
instans ens liv, i fare. På sin vis er den "frygtløse taler” ikke en passende 
oversættelse, for det kan jo netop være ved at overvinde frygten, at tale 
på trods af den, at en parrhesiastes opfylder sin pligt. I lerebogen Retorik 
til Herennius (ofte tilskrevet Cicero, men af ukendt ophav) hedder det: 
Tet er talefrihed [lcéntia]? når man med dem som tilhørere som man 
bør respektere eller frygte, alligevel bruger sin ret til at sige noget som 
viser at man virkelig kritiserer dem eller nogen som de holder af, for en 
fejl de har begået … "”” I det følgende vil jeg vise, hvordan videnskabs- 
personen — i form af Legasov- og Khumjuk-karaktererne — netop skil- 


dres i en sådan parrhesiastes-rolle i Chernobyl. 

What is the cost of lies?” 

VALERY LEGASOV (1933—1988) VAR PROFESSOR I KEMI OG VICEDIREK- 
tør for Kurtjatov-instituttet for atomenergi. Som det afbilledes i HBO's 
miniserie spillede han en rolle (muligvis mere centralt i tv-dramet end i 
virkelighedens verden) i håndteringen af den nationale og internationale 
krise, der fulgte efter at reaktor nr. 4 i 'Tjernobyl-kernekraftværket 
sprang i luften 26. april 1986 og spredte radioaktiv stråling, der den dag i 
dag gør området ubeboeligt, og som (formentlig) resulterede i mange 
tusinde menneskers død (det officielle dødstal forbliver, som vi også får 
at vide i det afsluttende afsnit af serien, 31). I serien bliver han ftaget på 
sengen” af et opkald fra Boris Shcherbina, viceformand for det sovjetiske 
ministerråd, kl. 07.01. Med morgentrætte øjne og i undertrøje bliver han 
indkaldt som ekspert på RBMK-reaktorer på Mikhail Gorbatjovs ulyk- 
keskommission. 

Således kastes videnskabsmanden Legasov ind i en katastrofe, hvis 
omfang endnu for ham er ukendt og for unionens ledere uerkendt. Men 
serien legger dog ud med det lydbånd som Legasov (også den historiske) 
optager alene i kælderen i sit hus, præcis to år efter ulykken — vi ser ham 
afslutte sin fortælling om, hvad der virkelig skete, gemme båndet i en 
gyde, hvorefter han (også den historiske) hænger sig selv — efter at være 
frataget al indflydelse på sit institut og dermed leve en indholdsløs skyg- 
getilværelse, hvor hans krop nedbrydes som følge af de store mængder 
stråling, som han er blevet udsat for to år forinden i arbejdet med kata- 
strofen. Det er også denne scene, som miniserien afsluttes med, og det er 
her Legasov, der har mistet alt i sandhedens navn, meddeler sig til 


omverdenen: 


What is the cost of lies? It's not that we'll mistake them for the truth. The 
real danger is that if we hear enough lies, then we no longer recognize the 
truth at all. What can we do then? What else is left but to abandon even the 


hope of truth and contend ourselves instead with stories? 

Og i det sidste afsnit, som voice-over mens Legasov køres bort fra den 
skueproces, hvor han netop har "talt over sig” og gået imod myndighe- 


dernes bekvemme officielle fortælling, afsluttes båndet: 


To be a scientist is to be naive. We are so focused on our search for truth, we 
fail to consider how few actually want us to find it. But it is always there, 
whether we see it or not, whether we choose to or not. The truth doesn't 
care about our needs or wants. It doesn't care about our governments, our 
ideologies, our religions. It will lie in wait for all time. And this, at last, is the 
gift of Chernobyl. Where I once would fear the cost of truth, now I only ask: 


What is the cost of lies? 


Legasov — den naive og stædige videnskabsmand, der ser alting klart og 
ikke kan holde sig tavs — betaler den ultimative pris med sit liv. Men i sin 
egenskab af videnskabsperson var han nødt til at gøre det. Det ser vi i 
andet afsnit, hvor han for første gang er indkaldt til møde i ulykkeskom- 
missionen. Her fortæller partiets mand Shcherbina, at alt er under kon- 
trol, og at strålingen blot svarer til at få røntgenfotograferet sine lunger. 
Legasov, der få øjeblikke forinden har læst ulykkesrapporten, kan ikke 
lade være med at slå begge håndflader i bordet, da mødet erklæres ophæ- 


vet: 
No! 


Reaktionen er instinktiv, han ved med det samme, at han har gjort et 


brud på situationens dekorum. Men nu er han fanget og må fortsætte: 
Um….. we can't ajourn. 


Han får besked på, at han kan tage eventuelle indvendinger op med 


Shcherbina, men Legasov kan ikke holde sandheden indenbords: 


I can't. Pm sorry, Pm so sorry. 

Derefter går han i gang med at forklare, hvordan det hele faktisk hænger 


sammen. Anklaget for uproduktiv alarmisme insisterer han: 


It's not alarmist if it's a fact! 


Videnskaben samlet i én karakter 

SIDE OM SIDE MED LEGASOV OPTRÆDER EN ANDEN KARAKTER: 
Ulana Khomjuk fra det hviderussiske Institut for atomenergi. Hun er 
dog ikke, som Legasov, en faktisk eksisterende historisk person, men i 
stedet videnskaben som sådan samlet i én stædig, nævenyttig, selvopof- 
rende parrhesiates-figur med menneskehedens ve og vel som sin eneste 
dagsorden. Videnskaben er, i Khomjuk, en aktivistisk orator — der her- 
oisk kæmper sig frem på trods af afsindigt dårlige betingelser for at blive 
hørt. Det får vi at vide i teksterne, der kører over skærmen, da sidste 


afsnit finder sin afslutning: 


Legasov was aided by dozens of scientists who worked tirelessly alongside 
him at Chernobyl. Some spoke out against the official account of events and 
were subject to denunciation, arrest and imprisonment. The character of 
Ulana Khomjuk was created to represent them all and to honor their dedica- 


tion and service to truth and humanity. 


Vi finder første gang Khomjuk i aktion i denne kamp mod det politiske 
system på kommunistpartiets hovedkontor i Minsk, kort tid efter hun er 
blevet bekendt med ulykken. Her konfronterer hun vicesekretær 


Garanin, som hun vil have til at skride til handling: 


GARANIN: I must tell you, this is why no one likes scientists. When we have 
a disease to cure, where are they? In a lab, noses in their books, and so 
Grandma dies. But when there isn't a problem, they're everywhere, sprea- 
ding fear. 


KHOMJUK: I know about Chernobyl. 

Dernæst forklarer Khomjuk, hvad hun ved, og hvordan det hænger sam- 
men — og fortæller, at byen skal evakueres. Men Garanin, den politiske 


elites repræsentant, bider ikke på: 


GARANIN: Yes, very good. There has been an accident at Chernobyl. But Pve 
been assured that there is no problem. 

KHOMJUK: Pm telling you that there is. 

GARANIN: I prefer my opinion to yours. 

KHOMJUK: Pm a nuclear physicist. Before you were Deputy Secretary, you 
worked in a shoe factory. 


GARANIN: Yes, I worked in a shoe factory. And now Pm in charge. 


På vejen ud giver Khomjuk Garanins sekretær nogle jod-piller, og opfor- 
drer hende til at tage så langt østpå som muligt. Khomjuk er på den 
almindelige borgers side, modsat lederne. 

Khomjuk og Legasov har flere gange i serien samtaler om, hvordan de 
bør forholde sig til deres pligt over for sandheden, der hører med til at 
være forsker. Da Khomjuk arresteres, af udefinerede årsager, mødes de 
to videnskabsfolk i hendes fængselscelle, da Legasov kommer for at få 
hende løsladt. Han opfordrer hende til at fortsætte kampen for sandhe- 


den, på trods af konsekvenserne: 


LEeGasov: I don't want to do this anymore. I want to stop. But I can't. I 
don't think you have a choice any more than I do. I think, despite the 
stupidity, the lies, even this… you are compelled. The problem has been 
assigned, and you will stop at nothing until you find an answer. Because 
that is who you are. 

KHOMJUK: Å lunatic, then. 


LEGASOV: Å scientist. 


Senere i Legasovs hus, forud for den skueproces, der skal placere ansva- 


ret alle andre steder end hos staten, er rollerne byttet om. Her er det 

Legasov, der tvivler, og Khomjuk, der husker ham på sin pligt til at tale 


sandhed til magten: 


KHOMJUK: At the trial, you're going to tell the truth. You're going to con- 
vince the jury. 

LEGASsOv: It's a show trial. The jury's already been handed their verdict. 

KHOMJUK: Pm not talking about them. The Central Committee have invi- 
ted members of the scientific community to observe the trial. Our colle- 
agues, from Kurchatov, from Sredmash, from Minenergo. They will be 
sitting in the crowd listening to every word you say. Å jury that only we 
know is there. And when your testimony arrives at the moment of the 
explosion? That is when our jury will finally hear the truth. 

LEeGasov: And do what with it? 

KHOMJUK: Insist on reform. Not just to the RBMK, but the entire industry. 

LEGasov: No, no, no, no, no. 

KHOMJUK: They can't function without us. 

LEeGasov: No, no, no. Do you know what happened to Volkov, the man 
whose report you found? They just removed him from his position at the 
Institute. Sacked for the crime of knowing. And you think that these sci- 
entists, handpicked to witness a show trial, will somehow be stirred into 
action by me? Because of some heroic stance I take in defiance of the 
State? 

KHOMJUK: Yes. 

LEGasov: Why? 

KHOMJUK: Because you're Valery Legasov, and you mean something. Vd like 
to think that if I spoke out, it would be enough. But I know how the wor- 
Ild works. 

LeGasov: They will shoot me, Khomjuk. 

KHOMJUK: You told me to find out what happened. I spoke to dozens of 
people. Every word they said, I wrote down. All in these books. These are 


the ones who are still alive. These are the ones who are dead. They died 

rescuing each other. Putting out fires, tending to the wounded. They did- 
n't hesitate, they didn't waiver. They simply did what had to be done. 

LEGAsov: So have I. So have I. I went willingly to an open reactor. So Pve 
already given my life. Isn”t that enough? 


KHOMJUK: No, Pm sorry, but it is not. 


Legasov ender med at gå "all in” og betale prisen for sandheden ved sku- 


eprocessen: 


DOMMER: Professor Legasov, if you mean to suggest that the Soviet State is 
somehow responsible for what happened, then I must warn you, you are 
treading on dangerous ground. 

LEGasov: Pve already trod on dangerous ground. We're on dangerous gro- 
und right now, because of our secrets and our lies. They”re practically 
what define us. When the truth offends we lie and lie until we can no lon- 
ger remember it is even there. But it is still there. Every lie we tell incurs a 
debt to the truth. Sooner or later that debt is paid. That is how an RBMK 


reactor core explodes. Lies. 


Hvem har fordel af videnskabens parrhesiastes- 
etos? 

SOM JEG HAR ARGUMENTERET FOR HER, SER VI I CHERNOBYL FOR- 
skeren som parrhesiastes-figur, og min påstand er, at det er en figur med 
stærk tilstedeværelse forud for den nuværende globalpolitiske krisesitua- 
tion. 

Videnskaben er her afbilledet i en defensiv position. Dermed er det ikke 
en handlekraftig og muskuløs "heroic savior”-etos, videnskabspersonen 
besidder, eller for den sags skyld en "profetisk etos”, hvor videnskaben 
driver verden fremad mod nye erkendelser og bedre liv.” Det er en parr- 
hesiastes-etos, hvor videnskabspersonens rolle er hele tiden at modstå 


politisk pres til at skjule sine sandheder og tale usandt. Min påstand om, 

at videnskabspersonens etos i stigende grad forstås som en parrhesiastes- 
etos bakkes op af et blik på flere tendenser i de senere år: Videnskabsfolk 
går på gaden i millionvis i forbindelse med March for Science-kampag- 
nen; Science for the People-bevægelsen, der udsprang af anti-krigs-akti- 
vismen i 1960'erne og -70'erne, er blevet genoplivet; Scientific American 
har for første gang i sin 175-årige historie opfordret til at stemme på en 
præsidentkandidat (Joe Biden) frem for den siddende (Donald 
Trump).” Scientist-citizen-figuren,” som bliver nødt til at tale, som ikke 
kan forblive upartisk, selvom den helst ville, og som er villig til at ofre 
den autoritet en sådan værdi-neutral forklædning tilbyder, er ikke længe- 
re fremmed og forkert, men bliver, omend det stadig er kontroversielt, 
ofte ligefrem fremelsket og ophøjet — både inden for og uden for forsk- 
ningsmiljøerne. Som epidemiolog Tine Jess fortalte i et særtilleg om 
videnskab i Information tidligere i år om sin deltagelse ved den første 
danske March for Science i 2017: "For mig at se er det ikke en modsæt- 
ning at være aktivist for oplysningen, samtidig med at man er forsker. 
(..) Hvis der blev afholdt en march i dag, ville jeg gå med igen, for 
spørgsmålet er ikke blevet mindre relevant. Den aktuelle coronakrise 
viser med al tydelighed, hvordan videnskabelig evidens ikke nødvendig- 
vis danner grundlag for politiske beslutninger.” 

Bagsiden af denne forskeretos” tilstedeværelse i den offentlige bevidst- 
hed — hvis den er til stede på den måde, jeg påstår — er, som det ofte er 
med videnskabens stærkeste kort,”f at den kan benyttes af konspira- 
tionsteoretikere, der ønsker at afsløre "den store løgn”, som ganske få 
magtfulde mennesker har orkestreret og skjuler for den naive fåreflok, 
folket; dvs. man undgår en egentlig magtkritik, og i værste fald erstatter 
man en sådan med en klodset og fordrejet skepticisme”, der står i vejen 
for substantiel kritik af videnskabens rolle i vores samfund og de interes- 
ser, der påvirker den i negativ retning. Det ser man, når influencere deler 
videoer med læger, der "står frem” og fortæller om, hvordan COVID-19 


er en "hoax”, eller at den er harmløs, og hvordan vores ledere fører os 

bag lyset. Disse konspirationsteoretikere fremhæver netop (ganske få 
udvalgte) videnskabspersoners etos som en parrhesiastes-etos. Hvor 
typer som Vonneguts Dr. Hoenikker bare har sandhed og ikke er inter- 
esseret i at den bruges til kritik af nogen magt, har sådanne typer det 
omvendte problem — kritik suden sandhed bagved. 
Konspirationsteoretikeren påstår netop: Det er min videnskabsperson, 
der er Legasov, og bare fordi min Legasov går imod "systemet”, betyder 
det ikke, at han taler usandt — snarere tvært imod. 

Der ligger altså en opgave i, hvordan man skelner egentlig parrhesia 
fra forfejlet. Og i efterdønningerne fra coronakrisen vil vi for alvor få at 
se, om, og på hvilken måde, det var den radioaktivistiske forsker, der 


endte som den modvillige helt. 

Solar plexus: Solare sammenfletninger 
hos Georges Bataille og Inger Christensen 


JoN AURING GRIMM 


14. JANUAR 2021 


NGER CHRISTENSEN OG GEORGES BATAILLE SKREV UNDER DEN 
samme sol.” En sol hvis overstrømmende, generøse og ødsle tilførsel 
af energi tilskyndede dem at skabe videre i dens billede (en art 
kemisk bryllup til ære for solen og jorden). Ikke bare solen havde de til 
fælles. Der var endvidere et åndeligt slægtskab, en interesse for det hete- 
rogene, naturens vilde vækst, for menneskets diskontinuitet, for det ero- 
tiske, ekstatiske, excentriske og magiske, samt et vokabular, der til for- 
veksling vækker mindelser om den anden. Christensen læste Bataille. 
Bataille trådte ind i en nattens skygge, samme år som Christensen udgav 


sin første digtsamling, Lys? 


Soløkonomi 


IMENS, INDIMELLEM MENS SOLEN ENDNU HAR OVERSKUD NOK TIL AT 
uddele døden så langsomt, at den ligner liv, imens holder livet fiktionen i 


gang. Imens står solen op, går solen ned. 


I 1947 udgiver den franske filosof, forfatter og erotiker Georges Bataille 
et fremtrædende værk: La Part maudite, hvilket kan oversættes til: Den 
forbandede del. Det er et værk, hvori han præsenterer sin teori om det, 
han kalder den generelle økonomi, der skal repræsentere en koperni- 
kansk vending i, hvorledes vi tænker økonomi, her forstået som forvalt- 
ning af energi. Det er med andre ord et værk, der omhandler forvaltnin- 
gen af natur, erotik, religion, krig, konsumering, kunst og så videre. Ud 
fra en begrænset økonomis optik holder man sig produktion, rationali- 


tet og funktionalitet for øje. Den omhandler, hvorledes mere eller min- 

dre lukkede systemer omsætter energi, kapital, til formål. Cost and bene- 
fit. 

Den begrænsede økonomi er rationalistisk og homogen. Det er med 
andre ord en produktion af verden i et mere eller mindre lukket system, 
hvis overvejende hensyn er produktet. Men i enhver produktion er der 
en rest, der ikke kan omsættes, et overskud, en exces, der må udskilles. 
Betragter vi eksempelvis den menneskelige krop, må den, for at være 
funktionel, indtage mad. Det, den ikke kan omsætte, må den udskille, 
men selv det, den kan indoptage, må omsættes i energiske udladninger, 
hvilket både kan være den nødvendige energi, som den daglige dont kræ- 
ver, og den excessive udskejelse, festival, orgie, krig, erotik og så videre. 
Endvidere indgår disse udladninger af energi i et kredsløb, der omgiver 
kroppen. Ekskrementerne må man skille sig af med, og optimalt må de 
indgå som gødning i et kredsløb uden at forurene eller overbelaste dette. 
Det samme gælder de øvrige energiudladninger. 

Altså må den generelle betragtning af forvaltningen af energi omfatte 
det overskud af energi, der spildes, ødsles bort, udskilles, ikke kan 
omsættes, og som ikke er indeholdt i den funktionelle bestemmelse af 
genstanden. Som Bataille bemærker, er livet på jorden et resultat af en 
ødsel tilførsel af energi, meget mere end jorden kan omsætte. Denne 
ødselhed kan omsættes i vækst, og hvis den ikke kan omsættes, bliver den 
tabt uden profit: "Solenergi er årsagen til livets overstrømmende udvik- 
ling. Ophavet og essensen af vores rigdom er givet i solens stråler, der 
afgiver energi — rigdom — uden tilbagebetaling. Solen giver uden at 
modtage”.7 Solen giver blandt andet til søens alge. Gennem fotosyntese 
omsætter den solens lys til energi, hvilken underordnes algens livs for- 
mål. Algen formerer sig, og møder den ikke nævneværdig modstand, vil 
den med tiden dække hele søen. Her når den en grænse. Processen fort- 
sætter, lyset omsættes til kropslig energi og formering, men algen kan 
ikke sprede sig yderligere. Væksten underminerer sit habitat og skaber 


bundfald, der forurener søen. Omsider vil processen kollapse under sin 

egen vægt (ligesom menneskets forvaltning og forbrug i dag er ved at 
kollapse under sin egen vægt). Den generelle økonomi omfavner med 
andre ord den fluktuerende forvaltning af energi, hvilket indbefatter 
spild, ødselhed, udskillelse og excess, og som i sidste ende sætter os i for- 
bindelse med solens overstrømmende ødsle tilførsel, en forudsætning 


for vores liv, en slags solens varmedød i os. 


Således er vi med vores kroppe som dele af det biologiske rum en slags afbøj- 
ning, en underdrejning af et brat og udifferentieret varmespild, en slags 


omvej, en rumlig forsinkelse af solens død, som er det vi kalder liv.5 


Dette gælder i de naturlige processer. De vokser, til de når en grænse for 
deres udfoldelse, en grænse, der også kan være indskrevet i deres egen 
kropslige konstitution, den bevægelse, de er født af, og som de uvæger- 
ligt gentager en variation af. Det demonstreres som motiv i Alfabet, 
hvor fibonaccis naturvækst-motiv danner rammen for digtsamlingens 
system. Systemet når en grænse, der er sat af dets egen væksts monstrøsi- 
tet. Skulle Inger Christensen udelukkende følge dette vækstmotiv, ville 
digtene hurtigt antage en enorm størrelse. Væksten når en grænse, må 
nedbryde sig selv, starte på ny, få nyt afkom, gå til, gå under. Digtningen 
og naturen må med andre ord spalte sig selv, hvilket sker i takt med, at 
verden kommer til sig selv, ser sig selv. Verden ønsker at se sig selv, skriver 
hun. Men for så vidt dette ønske er reelt, er det ikke et ønske, der er 
opstået før og går forud for, at verden rent faktisk ser sig selv, med vores 
øjne. 

Vi er altså det liv, det varmespild, der, som følge af en vedvarende 
spaltning og slåen folder på sig selv, slår øjnene op og i det øjeblik er ver- 
dens ønske om at se sig selv. Men det er således også et ønske, der opstår 
som følge af en afstand, der indstiftes med det opslåede øje. Og for så 
vidt dette ønske gøres bevidst, gøres til genstand for fornuften og der- 
med et spørgsmål om vurdering, afslører det tillige tilværelsens grund- 


læggende paradoksalitet. 

Ønsket udspringer af spaltningen og distancen, af livet, der kommer 
til sig selv, af verden, der træder ud af sig selv. (Måske betragter vi kun 
livet halvt når vi kalder det et ønske. For så vidt ønsket er en længsel efter 
kontinuitet, fortrolighed og intimitet, og det udspringer af splittelsen, 
da er det også alene formuleret fra den splittedes perspektiv. Det er den 
splittede, der ønsker at overvinde splittelsen, den diskontinuerte eksi- 
stens, der længes efter kontinuiteten. Men eftersom diskontinuiteten 
nødvendigvis forudsætter en anpart i kontinuiteten, kunne ønsket lige 
så vel formuleres som kontinuitetens træk i den splittede eksistens, i den 
efterladte. Kontinuiteten kræver sit blik tilbage. Længslen bekræfter, at 


kontinuiteten allerede besidder os). 


Vild vækst, homogenitet og heterogenitet 

FOR SÅ VIDT LIVET KOMMER TIL SIG SELV, TRÆDER DET OGSÅ UD AF 
kontinuiteten (det ubrudte, sammenhængende). Splittelsen er forudsæt- 
ningen for, at verden kan betragte sig selv, på afstand af sig selv. Dette 
demonstreres i første del af Christensens det, "Prologos”, hvor rørelsen i 
kontinuiteten, i "det”, til stadighed spalter sig (og sidens tekstkorpus) i 
mindre og mindre dele og vågner op til sig selv. Også i denne produk- 
tion af virkeligheden er der et spild. Naturens vilde vækst, der i sig selv er 
"hinsides godt og ondt”? , underordnes betragterens anskuelses syste- 
matik eller perspektiv (i nietzscheansk forstand). Systematikken genta- 
ges i refleksionen, i fornuften. Som Schopenhauer skriver, er umiddel- 
barheden at sammenligne med solen, og refleksionen er månens lånte 
genskær, umiddelbarhedens systematik (kausalitet, tid og rum) gentaget 
på sit eget medium.” Der sker med andre ord en oversættelse af solens 
umiddelbare verden, naturens vilde vækst, til en systematisk betragt- 
ningsmåde, der antager sin egen systematik, og som dermed glemmer, at 
dens verdensbillede, dens sandheder, antagelser og så videre blot er ver- 


dens metamorfose i mennesket. 

Hvad Christensen kalder den vilde vækst, naturen, ville jeg være til- 
bøjelig til med Nietzsche og Schopenhauer også at kalde viljen, som den 
fremtræder i sin umiddelbarhed. Denne omsættes og overføres til den 
monopoliserede virkelighed, der skal være formålsbestemt, praktisk, for- 
nuftig, nyttig, fordi den genkender sig selv i sin systematik, der netop er 
anskuelsens systematik (kausalitet, rækkefølge) anvendt på sig selv. Men 
verden i sig selv er hinsides godt og ondt, hinsides nyttebetragtninger og 
hinsides fornuften. 

Naturens vilde vækst, i Christensens forstand, er præget af heteroge- 
nitet, den er sprudlende, ødsel, blomstrende, fortærende, ødelæggende 
og skabende i sin fremdrift. Den overføres til det, hun kalder den 
monopoliserede virkelighed, en homogen orden, der er lineær, formåls- 
rettet, nyttig og rationel. Den er med andre ord udtryk for en begrænset 
økonomisk betragtning. Eller det, som Bataille kalder en "konsekvent 
homogenitet, som mennesket har etableret i sin ydre verden ved overalt 
at erstatte de a priori ufattelige ydre genstande med ordnede rækker af 
forestillinger eller begreber”.? Det ligger ikke langt fra Christensens 
betragtninger, når hun skriver: "I samme øjeblik vi sælger den vilde 
vækst til den kapitaliserende virkelighed, bliver vi ude af stand til at gen- 
kende, men må lave alting om, for vi kan se at det forestiller noget””” 
Denne homogene orden er under konstant pres fra det heterogene, som 
den må underordne, forkaste eller tilbede som den suveræne undtagelse 
(gud, føreren). Erotikken, ekstasen, intimiteten, stritter imod, men 
assimileres i stigende grad i den homogene orden, som tilladt exces, festi- 
val, udskejelse, underholdning. I et forbrugeristisk og kapitalistisk sam- 
fund sker det blandt andet ved at "guddommeliggøre” eller idealisere 
forbruget, fremskridtet og væksten som værende gode i sig selv. Eller 
som Christensen skriver: "Ved at overføre den religiøse [her forstået som 
den heterogene energi, som jeg læser det] energi til mere praktiske for- 


mål og udnytte den i den materielle produktion af en menneskeskabt 

verden, sker der en guddommeliggørelse af selve transformationen, af 
fremskridtet, udviklingen, den økonomiske vækst”.” 

For at give nogle konkrete eksempler og derved gøre begrebsdannel- 
sen lidt mere håndgribelig, ser vi blandt andet, hvorledes produktionen 
af vores samfundsideologi producerer en uacceptabel rest, som den for i 
alt for verden må underordne sin model: Den arbejdsløse og den uar- 
bejdsdygtige. De må for guds skyld aktiveres eller i det ene eller det andet 
forløb. Det er jo nærmest en skandale at være uden for arbejdsmarkedet. 
Værre endnu: tiggeren! Dermed er det også meget sigende, at asylansøge- 
re netop nægtes muligheden for at arbejde. De skulle jo nødigt passe ind. 
Selvom disse eksempler er lidt i periferien af nærværende behandling tje- 
ner de forhåbentligt til at tydeliggøre implikationerne af tænkningen og 
den implicitte kritik. Derudover håber jeg, at det tydeliggør, at 
Christensen ikke blot skriver sig ind i filosofien, men tillige skriver sig 
ind i samfundet og i det splittede individs rolle og ensomhed heri. Efter 
at kødet får ord i prologos, træder det ind på scenen, i handlingen og i 
teksten. 

Kort sagt: Naturens vilde vækst, heterogeniteten, har i mennesket 
spaltet sig således, at mennesket står splittet og ensomt tilbage. En følge 
af denne spaltning er ønsket om at se sig selv, en skuen, der kun indfries 
i overvindelsen af den distance, ønsket er udsprunget af, spaltningen, 
splittelsen og diskontinuiteten. Dermed er ønsket også parret med ang- 
sten, da det netop implicerer en overskridelse af den etablerede homoge- 
ne orden og dermed også en overskridelse af individualiteten. Det er det- 
te eksistentielle vilkår, Christensen genkender og fremskriver så tydeligt. 
Vi er verden, der vågner op til sig selv, men i denne gradvise opvågnen 
sker der også en spaltning af verden; en oversættelse af den heterogene 
vilde vækst til en homogen og mekanisk orden. Den spaltes indtil sub- 
jektet, i fortid, fremtid, nutid, eftertid og istid, indtil atomet, indtil 
atombomben findes og kontinuitetens billede, himlens lys, nu antager 


bombens truende motiv. Lidt.” 

Livet der kommer til sig selv 

SÅ KOM DET ENDELIG TIL SIG SELV OG GJORDE SIG SELV TIL GEN- 
stand for sig selv. Som Bataille bemærker er dyrene i verden som vand i 
vand. Deres væsen er præget af immanens og umiddelbarhed. Løven er 
ikke dyrenes konge, en autonom befaler og hersker, men blot den større, 
grådigere bølge, der kan undertvinge de mindre rørelser.” Vi, derimod, 
er vokset ud af verden som en bølge, der hæver sig over havet og genken- 
der sit motiv spejlet i havets overflade. Altså, kontinuiteten eller verden, 
der har gjort sig selv til genstand for betragtning. I kontinuiteten er der 
sket et brud, en diskontinuitet har indfundet sig. Mennesket findes. Og 
med mennesket, afgrunden mellem os. Og med afgrunden, det svimlen- 
de vertigo forbundet med bevægelsen ud over afgrunden. Som vandet, 
der "føder / sig selv til døde”.f 

Vi alene dør vores egen død, skriver Bataille. Vi kan bevidne hinan- 
dens død på afstand, men det er mig, der ophører, når min lyre slappes 
og strengene ikke længere klinger med mit motiv, med andre ord, når 
den lille krusning på havet, der udgjorde mig, bliver underlagt en anden 
bølges bevægelse, hvad enten det er løven, der fortærer mig, eller den 
langsommelige forrådnelse og redistribution af min energi i gravens dyb. 
En bevægelse ud over afgrunden er med andre ord også en bevægelse ind 
i døden og/eller en bevægelse, der byder døden trods. Dette er indeholdt 
i det dobbelte forhold, at verden gør sig selv til genstand for betragtning 
og derfor også indskriver en distance i verden, mellem betragteren og det 
betragtede, og at den tillige kendes umiddelbart intimt, indefra. 

Netop dette dobbelte forhold konstituerer vores individualitet og 
knytter det erkendende subjekt til os. Ifølge Schopenhauer er vores indi- 
vidualitet konstitueret af den dobbelte erkendelse af vores egen krop, 
som henholdsvis anskuet krop (ordnet efter anskuelsens betingelser, 
objekt for subjektet, tid og rum, og som følge heraf kausalitet og materi- 
alitet) og som en indre konstitution, der ikke lader sig indfange af ansku- 


elsen (og dermed heller ikke er begrænset af dens kategorier). Mindre 

metafysisk sagt kender vi vores krop som billede og intimitet, som 
begrænset og som ubegrænset, som lukket og som udflydende, som hud, 
panser og overflade og som vand i vand. Og det er netop dette dobbelte 
kendskab, der knytter det betragtende subjekt, jeget, til os, og adskiller 
vores krop fra alle andre objekter, som vi ikke kender intimt indefra 
(erotikken, kunsten, rusen, intimiteten osv. sætter i sagens natur denne 
afgrænsning over styr, men det kommer vi til). Som Christensen skriver i 
essayet "Samspil”: "Den fysiske og psykiske verden er én og udelelig. 
Vores fysiske samspil med hinanden er en realitet. Derfor er vores psyki- 
ske samspil også en realitet. Kroppen og billedet af kroppen bevæger sig 
efter samme uforklarlige principper”? Da individualiteten er konstitue- 
ret af dette dobbelte kendskab, er en konstituerende del af det individu- 
elle således også vores anpart i det ikke-individuelle, i en kontinuitet, vi 
deler med hinanden. Vi er på en gang på afstand af hinanden og udleve- 
ret til hinanden: "dette samspil eksisterer mellem alle”,” bemærker 
Christensen. Af samme grund optager det hende ikke at dyrke den 
individuelle oplevelse, den individuelle psykologi”, da den foregøgler 
sig at tro, at den kan undersøges isoleret af det samspil med verden, der 
er en konstituerende del af individualiteten. Dyrkelsen af det selvbero- 
ende individ beror på en slags "fiktion, fordi den lader som om der fin- 
des en anden slags frihed end den rent stoflige, den vi kun ejer i et sam- 
spil med verden og hinanden”. Det er således det fintersubjektive”, der 
optager Christensen, "det usynlige samspil”, fremfor "den enkeltes 
bevidstheds kontrol over et fiktivt område”, den enkelte selv. 

Dette usynlige samspil kunne vi med  Bataille kalde 
kommunikation”? (et yderst centralt begreb for Bataille), ikke forstået 
som formidlingen af information osv, men som den intime forbindelse, 
der knyttes, og som ikke er udtømt eller indeholdt i informationen, hen- 
vendelsen, billedet, gestikken osv. Et andet sted kalder han det 
immanensforbindelser”.7? Det nytter således ikke noget at lede efter sig 


selv ved at eftersøge en kerne i sit indre eller en individuel psykologisk 

hemmelighed: "Sig selv” er ikke subjektet, idet det isolerer sig fra verden, 
men i stedet for en kommunikation, en sammensmeltning af subjekt og 
objekt”. For så vidt verden ønsker at se sig selv gennem os, ville det 
også være lige lovlig hovmodigt, at dette ønske skulle angå mig alene. 
Med verdens ønske om at se sig selv er der indtruffet et brud på kon- 
tinuiteten, som filosofien og religionen traditionelt set har søgt at lindre 
gennem en higen efter transcendens, der i sidste ende fornægter kroppen 
og det stoflige, for at opnå en ren intellektuel og/eller sjælelig immateriel 
forening med gud, ideerne osv. Da denne mulighed ikke er givet os gud- 
løse, må vi søge forløsning i denne verden, den eneste verden der nu 


engang er, verden her og nu. 


Diskontinuitet og kontinuiteten 

ST ER DISKONTINUERTE VÆSENER”, SKRIVER BATAILLE, DER LÆN- 
ges "tilbage mod den tabte kontinuitet”. [En] slags plaster på en dis- 
kontinuitet, en krusning over et brud, sammensmeltede med det dam- 
pende sår vi prøver på at hele ved ustandselig forvandling”, tilføjer 
Christensen.” Individet rummer sin egen modsætning, en anpart i det 
ikke-individuelle, ligesom det diskontinuerte væsen, vi er, vidner om en 
anpart i kontinuiteten. Det diskontinuerte væsen længes efter samhørig- 
hed, intimitet, kommunikationer, hvilket implicerer en stræben udover 
individualiteten, der qua sit dobbelte kendskab til sig selv er et sår i kon- 
tinuiteten. Dette implicerer også, at vi sætter alt sikkert over styr, bevæ- 
ger os hinsides vores panser og selvbillede ind i en tilstand af blottelse og 
muligt møde, og dette er erotikkens væsen par excellence. Som Bataille 
bemærker, er erotikken en opløsning af de konstituerede former, den 
homogene orden, og Christensen drister sig til at spørge: "hvad nu hvis 
de erotiske tilnærmelsers verden er den eneste der findes?”,>+ Ifølge 
Bataille er erotikken en længsel ud over vores diskontinuerlige vilkår, 
efter intimitet og kontinuitet. Dermed indebærer erotikken en overskri- 


delse, en blottelse af den forgængelige individualitet, og er således for- 

bundet med angsten, der viger tilbage fra afgrunden af frygt for at miste 
sig selv. Men som Nietzsche bemærker, kan erfaringen af afgrunden også 
være forbundet med en ekstatisk nydelse, som en transitorisk vital dans, 
der triumferer over døden, i hengivelse, udsvævende tilstande, musiske 
henførelser og erotik. Angsten er dermed ikke blot angst for det ukendte 
(modsat frygten, der har en genstand), angsten er forbundet med det, 
der destabiliserer den konstituerede orden (hermed også det ukendte), 
hvilket kan virke rædselsvækkende såvel som besnærende, forførende og 
tillokkende, som en afgrund, der byder dig at tage springet. Erotikken 
løser ikke tilværelsens knude, men bekræfter snarere menneskets (og føl- 
gelig den seende verdens) iboende konflikt med sig selv. Allerede 
Heraklit bemærkede: "[mennesket] forstår ikke, hvorledes det, der er i 
uoverensstemmelse, stemmer overens med sig selv; en spændt sammen- 
føjning [harmonia] ligesom buens og lyrens”.” 

Tilværelsen er heller ikke en ligning, der skal gå op, men snarere en 
musikalsk bevægelse, der må have en vis åbenhed i sit motiv, medmindre 
strengene skal slappes og intensiteten dø hen. Erotikken og kærligheden 
beror på en blottelse, hvilket også er forbundet med risiko, men som 
immervæk er en del af den udspændtheds intensitet mellem os, der 
udgør selve erotikkens og kærlighedens væsen. Kærlighedens varige form 
er ømhed ifølge Bataille, men den må være forbundet med en angst for 
tabet, der til stadighed nærer kærlighedens spænding. I kærligheden og 
erotikken har vi allerede mistet os selv. Det er ikke jeget, der elsker, eller 
jeget, der begærer. Man elsker altid på trods af sig selv. Kærligheden og 
begæret er derimod tilstande, hvor jeget lades tilbage og afsløres som det, 


det er: blot et referencepunkt, et forsvindingspunkt, en fiktion. 


Jeg er det, der er åbent 
DENNE JEG-KRITISKE POSITION, SOM I ØVRIGT VAR MEGET TIDS- 


svarende og kommer til udtryk i eksempelvis attituderelativismen, radi- 

kaliseres hos Christensen i det. I en samtale med Asger Schnack uddyber 


hun: 


For mig skete der et skift fra Geg” til "det”. Især op mod 768 skete der noget. 
Jeg” og psykologi var ikke så vigtigt, men det kollektive, og hvordan verden 
er indrettet. Grænserne mellem de forskellige individer blev opløst — osmo- 


tisk, sådan oplevede jeg det.7? 


Det er interessant, at dér, hvor jeget for alvor træder ind på Scenen i der, 
lader Christensen digtet indlede af et Markis de Sade-citat, der frit over- 
sat lyder: "Du er allerede død for verden”, men eftersom det rummer 
bøjning af étre au monde (at være i verden), er der en underforstået 
betydning, der kunne lyde "levende er du allerede død for verden”. Det 
stammer fra den forfærdelige roman 120 dage i Sodoma, hvor fire liberti- 
nere tager en masse unge mennesker til fange og udnytter og dræber 
dem. Hertug de Blangis indleder det drabelige orgie med en tale til ofre- 
ne, hvor han konstaterer, at de allerede er døde for verden. Hvorfor 
introduceres "feget” (som introduceres i anførselstegn) i denne drabelige 
manege? Måske fordi dyrkelsen af jeget for Christensen forbindes med 
en funktionalisering af mennesket, der i sin grundvold og i sit ekstreme 
udtryk er i overensstemmelse med sadismen. Jeget er ikke noget i sig selv, 
men en sproglig funktion, der ligesom gud (ifølge Nietzsche) gemmer 


sig i grammatikken. I et essay skriver hun: 


Det biologiske rum har ladet en del af sit formeringsprogram (mennesket) 
ledsage af den særlige sindstilstand, der hedder jeg”. Dette jeg er det samme 
som ordet jeg” i poesien, eller i en hvilken som helst anden kunstart, og det 
er ikke personen jeg”, der taler, men det biologiske rum, verden, der bruger 


ordet "jeg” for at kende sig selv.”7 


Det genlyder af Nietzsche, der også lader jeget være et resultat af lege- 


met, der er en mangfoldighed og enhed, der har dannet forbund, og i 

hvilket bevidstheden blot er et fragment der "siger jeg”, hvorimod lege- 
met handler jeg.” Ligeledes lyder det hos Christensen: "Jeg ser at der er 
større magter til / At størstedelen af mig kontrollerer sig selv / At flertal- 
» 29 


let af celler kører rundt med mit liv / Som om jeg ikke var til stede 


Det andet digt i det, der introduceres af et de Sade-citat, lyder: 


Jeg har forsøgt at holde verden på afstand. Det var nemt. Jeg er vant til at hol- 
de verden på afstand. Jeg er Fremmed. Jeg befinder mig bedst ved at være 
fremmed. På den måde glemmer jeg verden. På den måde græder og raser jeg 
ikke mere. På den måde bliver verden hvid og ligegyldig. 

Og jeg færdes hvorsomhelst. Og jeg står fuldkommen stille. På den måde 


vænner jeg mig til at være død.” 


Jeg er det, der holder verden på afstand. Jeg er der, der ikke raser, græder, 
taber sig selv. Jeg er det, der er blevet fremmed. Jeg er der, der ikke elsker. 
Jeg er død. 

I det fireogtyvende digt fra samlingen Lys lyder det (lidt mindre radi- 


» ci 


kalt, men i samme åre): "Jeg er den der betragter”, "Jeg er den der er 
udenfor” og "Jeg er den der er åben”,>" "Teg” er det referencepunkt, 
hvorfra længslen udgår. På den måde er jeget også på afstand og uden for 
sin længsels genstand, som det som betragter står over for. Længslen, 
derimod, rækker ud over jegets forsvindingspunkt, mod det sted, hvor 
"Ich bin Du”, som Christensen citerer Novalis for henimod slutningen 


af "Teksten” i det. Længslen peger hen på mødets mulighed, mod konti- 


nuiteten mellem os, i erotikken, mod døden. 


De excentriske, de magiske … 

f ALT DETTE FINDES I ÉT MENNESKE”,”” KONTINUITETEN OG SÅRET, 
det grænseløse og grænsen. Hvis vi lærer at beherske angsten, tømmer vi 
også tilværelsen for risiko og for intensitet. Da bygger vi et panser om os, 


som også lukker af for tilstande af hengivelse, intimitet og alt det vi kan 

kalde det hellige, selv i en gudløs verden.%> Erfaringen af sådanne tilstan- 
de, der også tilvirker livet en vis tyngde, forudsætter en grad af blottelse, 
hvilket går hånd i hånd med angsten. Til at leve i blottelsen anviser 
Christensen i "Epilogos” (det) tre typer forsøg. Grænserne mellem dem 
er flydende, og de er alle i deres grundvold erotiske, selvom kun det sid- 
ste benævnes som sådan. 

De første forsøg er de excentriske, hvor bevægelsen fra angst til eksta- 
se gøres bevidst, vanvid med åbne øjne, volden, amokløbet, orgiet, offe- 
ret, festivalen, rusen osv. Når erotikken har en plads i den politiske tænk- 
ning, er det blandet andet ud fra en forståelse af de excentriske forsøgs 
massepsykologiske aspekter, hvor eksempelvis centrum placeres i massen 
eller i føreren. Det kollektive subjekt, førerens korpus eller sågar gud, er 
alle i en vis forstand excentriske forsøg på at etablere forbindelse til kon- 
tinuiteten (og i øvrigt ikke altid forgæves forsøg, selvom forsøgene kan 
være behæftet med løgnagtige ideologier). 

De næst angivne forsøg er de magiske, hvilket i en vis forstand karak- 
teriserer Christensens egne digteriske bestræbelser. Hun har beskrevet 
arbejdet med der som "Biologiske principper anvendt på ord”, hvilket 
så at sige kan anvise en åbning i sproget mod kontinuiteten, ved at digt- 
ningen slet og ret vækker denne fnaturens” bevægelse i os, såfremt vi for- 
mår at læse hende musikalsk. I "Kode til Sielen” udtrykker hun sprogets 
mulighed således: "I det forhold at sproget på én gang er en del, en for- 
længelse af naturens skabende kræfter og et brud, et brugsredskab for et 
individuelt tab af kræfter gennem de ca. 70 år vi lever, ligger den spæn- 
ding der lader afgrund og bro fremtræde og vokse samtidig, som både 
forenelige og uforenelige størrelser”.>5 Derudover er der både en frag- 
menterende bevægelse fra digtningens kontinuitet mod en diskontinui- 
tet, der er født af denne proces. Forsøget bliver herefter at etablere en 
forbindelse til den tabte kontinuitet igen, hvilket er en syntetiserende 
bestræbelse, der kulminerer i ideen om universalitet. I det forsøges dette 


ved at skabe et frelationsnet”, på en gang afgrund og bro. 

Som bekendt er dets midterste sektion opdelt i Scenen”, 
Handlingen” og "Teksten”, der igen er opdelt efter otte relationsords- 
kategorier: symmetri, transitivitet, kontinuitet, konnexitet, variabilitiet, 
extension, integritet og sidst men ikke mindst universalitet. Christensen 
beskriver selv, hvorledes disse ord kan "holde i uafbrudt bevægelse og 
samtidig organisere den svimmelhed, bevægelsen nødvendigvis [vil] 
fremkalde”. Endvidere bemærker hun, at Viggo Brøndal i 
Praæpositionens Theori (som danner inspiration for anvendelsen af rela- 
tionskategorierne) skriver følgende om universalitet: "Den allervideste 
gående Synthese vilde endelig omfatte Zoner og Grader af 
Relationsarter: abstracte, concrete og complexe, primære og secundære, 
den centrale og den periferiske. En sådan Totalrelation måtte efter sin 
Natur stå på selve Tankens Grænse, den måtte som Udtryk for 
Oplevelsens Kvalitet være af næsten mystisk Karakter”.>7 Men hvad er 
der på den anden side af tankens grænse, eller rettere sprogets grænse? 

Bataille bemærker flere steder, hvorledes begrebet stilhed øver vold 
mod stilheden, ligesom Christensen bemærker, hvorledes ordet føde” i 
sig selv er et dementi af sig selv. Hvad siger det om begrebet gud? Er 
det ikke også et dementi af sig selv? Vi er ifølge Christensen et dyr, der 
læser verden. Det gælder ikke blot os. Verden læser sig selv: "Men også 
myrerne læser. Også træerne læser og ved på sekunder, hvornår de skal 
hænge med bladene, hvis deres blomstring er i fare”.2?2 Med Nietzsches 
ord er verden perspektivisk. Livet fortolker sine omgivelser, går i for- 
bund, assimilerer, tager næring til sig, udskiller og så videre. Men med 
sproget er der indført læserens distance til skriften og skriftens distance 
til den verden, den forsøger at indfange, til "det digt, der er universets 
eget”.1? Som Nietzsche bemærker, er bevidstheden "en mere eller min- 
dre fantastisk kommentar til en ukendt, måske uerkendelig, men følt 
tekst”, og i bevidsthedens bestræbelse på at læse verden er den i men- 


nesket nået til læselighedens grænse. 

Dette er ganske sigende for dette i grunden håbløse forsøg på at læse 
Christensen filosofisk, da den grænse, der eftersøges, netop unddrager 


sig filosofiens traditionelle bestræbelse. Bataille skriver: 


At sætte overskridelsen som grundlag for filosofien [...] er at erstatte sproget 
med en tavs kontemplation. Det er værens kontemplation på højdepunktet af 
væren. Sproget er på ingen måde forsvundet [...] Men det sprog, som har 
beskrevet disse adgangsveje, giver ikke længere mening i det afgørende nu, når 
selve overskridelsen i sin bevægelse erstatter den diskursive fremstilling af over- 
skridelsen; et højeste øjeblik føjer sig til disse på hinanden følgende fremkom- 
ster; i dette øjeblik af dyb tavshed — i dette øjeblik af død — afsløres værens 
enhed, i erfaringernes intensitet, hvor dens sandhed løsriver sig fra livet og 


dets genstande.” 


Digtningen kan så at sige i sin bestræbelse anvise en tærskel og sågar føre 
os over den, igangsætte en bevægelse, der i sidste ende går ud over spro- 
get selv. Og det er vel heri, det magiske forsøg består for Christensen. En 
ekstase, der ikke blot er excentrisk (en eksternalisering af centrum) rus, 
men derimod en bevægelse ned i tilværelsens grund, hvor en enhed ind- 
finder sig, som godt nok hverken er harmonisk, rationel, meningsfuld 
eller slet og ret gud, men som immervæk rummer en form for magisk 
vished. Bataille kalder også dette for ikke-viden eller ikke-mening, ikke 
forstået som meningsløshed, men som et punkt hvor spørgsmålet om 
mening, kravet om fortrolighed, ikke længere gør sig gældende. 
Christensen anviser digtningen som dette forsøg ud i magien (lige- 
som hun digter en ontologi/metafysik). Man kunne retfærdigvis også 
anvise de andre kunstformers magiske potentialer såsom teater, billed- 


kunsten, filmen og måske i særdeleshed musikken. 

… og de erotiske 

DE SIDST ANGIVNE FORSØG ER DE EROTISKE. DEN LÆNGSEL, DER PÅ 

engang forener og adskiller, som endda næres af afgrunden mellem os, 
da det netop er den, der skal overskrides. "Hvad du gav mine tanker er 
fraværets / nærvær, et under at jeg lever / mit liv”, I døden er adskillel- 
sen i absolut forstand overvundet. I døden er alle grænser ophørt for den 
enkelte, men også muligheden for erfaring, hvorfor den på ingen måde 
kan komme den menneskelige længsel efter fortrolighed og intimitet i 
hu. Døden (for det første) er godt nok vores eneste egentlige kontinui- 
tet, men længslen retter sig mod helheden forstået som vandets kontinu- 
itet, som bølgen der rejser sig over havet naturligvis er omfattet af, men 
som den også vokser ud af og dér, i sin bevægelse (der er et brud på tota- 
liteten), udfolder sin egen bevægelses kontinuitet. Mod livet (for det 
andet), der vokser ud af kontinuiteten og i sit kølvand efterlader et utal 
af dødsdømte individer, der fødes som diskontinuerlige væsner af denne 
bevægelse, overladt til sit "uforståelige eventyr”,7f i hvilket længslen efter 
stormfulde kommunikationer”,75 intimitet og fortrolighed er hele ero- 
tikkens drivkraft: den psykiske bestræbelse (for det tredje).+ Denne 
bestræbelse er i sagens natur lige så kropslig, som den er psykisk (da vi 
som allerede anført må betragte det kropslige og det psykiske som to 
sider af samme sag), men kropslig forstået som det indre intime kend- 
skab, vi har til at være en krop, og ikke de diskursive eller anskuelige 
bestemmelser af kroppen, som erotikken i sin bestræbelse potentielt 
destabiliserer (da den som nævnt er en opløsning af de konstituerede 
former). 

Det er vel også derfor, at erotikken både er uafhængig af kønnet og 
utænkelig uden.77 Kønnet opløses i en vis forstand, eller etableres i en 
anden forstand, i den erotiske bestræbelse. Erotikken er netop ikke 
funktionelt bestemt (eksempelvis ud fra hensyn til formering), og derfor 
er kønsorganernes funktionalitet heller ikke normativt bestemmende 


for den erotiske praksis per se. Det er i sagens natur ikke irrelevant, om 

de virker, men det er irrelevant, hvorvidt de virker i overensstemmelse 
med et formål, der ligger hinsides kontinuiteten, fra et rent erotisk per- 
spektiv. Uafhængig af døden, utænkelig uden, da den netop byder 
døden trods, da den både adskiller og forener, "ikke i døden”,? 8 men 
som en bevægelse ud over det individuelle liv, der bekræfter "livet helt 
ind i døden”47 uden derved selv at dø. Det er med andre ord en bevægel- 
se ind på dødens domæne, der byder døden trods. På én gang bro og 
afgrund. 

Det handler slet og ret om at sende signaler gennem vand, at drukne 


verden i verden. 


Min verden er diskontinuerlig 
i forhold til verden i stort 
og i forhold til dig 
den har vinger 
Min verden er et sprog gennem vand 
med de lysende nerver fordelt 
som når solen i vandet tilfældigt generøst 


Alligevel har den vinger 
Vinger af vand 


Og jeg vil sige dig at det har en vis virkning 
det har en vis kildrende virkning 
en jubel over manglen på årsag 


Spring siger verden og jeg flyver 


Sådan drukner jeg min verden i verden”? 
<Som når solen i vandet tilfældigt generøst”. Vi er tilbage ved den over- 
strømmende sol. Overfloden, ødselheden, manglen på årsag og formål. 


De suveræne livsytringer, hvor vi hengiver os til tilværelsens musikalske 


kontinuitet. Eller som Christensen skriver, til "energien i verden”, der 

netop er "glæden i verden”,5" 


Der er en glæde, henrykkelse og en fejring i 
ovenstående udsagn, og jeg kan ikke lade være med at tænke på neden- 


stående overstrømmende citat af Nietzsche: 


At tage alt dette på sin sjæl, det ældste, det nyeste, tab, håb, erobringer og sej- 
re for menneskeheden, endelig rumme alt dette i én sjæl og trænge det sam- 
men i én følelse, det måtte dog hidføre en lykke, som mennesket endnu ikke 
har kendt til, en guds lykke fuld af mægtighed og kærlighed, fuld af tårer og 
fuld af latter, en lykke, der ligesom aftensolen ikke hører op med at give væk 
af sin uudtømmelige rigdom og overøser havet dermed, og ligesom solen 
først føler sig mest rig, når selv den fattigste fisker også ror med gylden åre! 


Denne guddommelige følelse ville da kaldes — menneskelighed!” 


Af Christensens, Batailles og Nietzsches tænkning følger nærmest en 
paradoksal etik eller snarere en ethos, hvor kardinaldyderne er over- 


strømmelse, generøsitet, ødselhed og overskridelse. 


Solar plexus 
BÅDE BATAILLES OG CHRISTENSENS HELIOCENTRISKE (SELVOM DE 
begge erkender at vores sol blot er en blandt utallige) subjektkritiske 
positioner repræsenterer et opgør med det, Bataille kalder den naturlige 
antropocentrisme”. Han anviser en art afrealiseringens fordring i en 
smuk tekst, der hedder Corps célestes fra 1938. Nu hvor mennesket ikke 
længere optager en privilegeret plads, ikke blot i solsystemet eller for den 
sags skyld i galaksens spiralarme, eller i universet i det hele taget, i det 
heles svimlende bevægelse; nu hvor hverken gud eller videnskaben kan 
fremhæve f"skaberværkets” og "skabningens” særstatus, anviser han to 
måder at forvalte den solenergi, i hvis nåde vi står. 

De, der er optaget af at underordne alt til erhvervelsen af energi, defi- 
nerer alt, hvad der tjener hertil, som værende nyttigt. Af den frie kosmi- 


ske bevægelse har de afgrænset en tilbagetrukket, "isoleret og fængslet” 

verden, hvis komponenter er "redskaber, råmateriale og arbejde” og såle- 
des fer deres eneste mål en umættelig grådighed”.5> Dette afstedkommer 
en akkumulation af væksten, som i sagens natur kun kan fostre mere 
grådighed eller fortvivlelse og afkald, der ikke blot giver afkald på det 
blinde vækstprincip, men på selve solens energi. 

Der er dog en anden vej, hvor vi ikke fornægter vores "natur”, vores 
forbrændende rolle i solenergiens kredsløb, hvor vi går til vores energis 
tinde og denne udløses i eksplosiv, måske orgasmisk, tab af kraft i en 
ødsel og generøs udladning, der dermed ikke længere tilhører forbrugets 
og nyttens verden, hvor med "nytten dermed” underordnes "og bliver 
slave af tabet”. Forvaltningen af vores akkumulerede energi er dermed 
ikke nødvendigvis grådigheden, som trods materiel velstand altid er små- 
lig, men inversionen: gaven og generøsiteten, ødselheden, offeret. "En 
inversion af velstand finder sted, når umiddelbar begærlighed, hvis prin- 
cip er sult, underordnes behovet for at give, hvad end det er ens eget selv 
eller ens ejendele”.>+ Impulsen til begærligheden har det rigtig nok med 
søge akkumulationen, men "den sande udskænkning af selvet, ekstase 
[...] markerer, ikke desto mindre, grådighedens grænse, muligheden for 
at undslippe [det nyttige samfunds] kolde bevægelse og genopdage 
solen og spiralens glæde”.55 

Det er radikalt og smukt. Det er i en vis forstand igennem tabet, offe- 
ret, generøsiteten og gaven, at vi også kan sætte os selv fri af nytten. 
Netop os selv: vi kan kun vinde os selv gennem tabet og forbruget af os 
selv. Parafraseret: Gennem tabet kan mennesket genvinde universets frie 
bevægelse, det kan danse og hvirvle i stjernesværmens fulde henrykkelse. 
Men i denne voldsomme udladning af selvet, må det erkende, at det 
indånder dødens magt.5? 

Det "dødbringende sollys” ankommer til jorden med en sådan for- 
sinkelse, at det er livgivende. Christensen tilskynder os at arbejde i "den- 
ne forsinkelses billede”. "Den første og vigtigste forsinkelse sker af sig 


selv, hvis vi deler den mad der står til rådighed på jorden ligeligt mellem 

os alle”, fortsætter hun.57 Men vi må gå længere. Opgøret med antropo- 
centrismen er et nødvendigt eksistentielt opgør i en verden, hvor for- 
dringen om vækst og produktion har destabiliseret betingelserne for 
livet og gør os alle medskyldige i den sjette masseuddøen. Skal vi knytte 
bånd og danne slægtskab på tværs af køn, race og arter, på tværs den 
ikke-menneskelige verden i det hele taget, må vi først af alt erkende vores 
fælles ophav, solen. Ikke den uovervindelige og udødelige sol, som kon- 
ger, kejsere og andre førerskikkelser har påkaldt sig, men den døende sol, 
der generøst fordeler sig som "lysende nerver” i alt liv på jorden, solare 


sammenfletninger, som vi må forene under vort bryst: solar plexus. 

ÅNNE-CATHRINE 
WACKERHAUSEN 


I. FEBRUAR 2021 


OCIALE IDENTITETER HAR FÅET EN PROMINENT ROLLE I 

samtlige humanvidenskabers vokabular. Man taler nu om kønsi- 

dentiteter, etniske identiteter, nationale identiteter, jobidentite- 
ter, religiøse identiteter, personlige identiteter, seksuelle identiteter osv. 
Problemet er imidlertid, at identitetsudtrykkene nu er så udbredte og 
benyttes i så vidt forskellige sammenhænge, at deres mening synes 
udvandet og deres betydning divergerende.” Identitetsbegrebet har med 
andre ord fået en "identitetskrise”. Men på trods af denne uklarhed er 
det paradoksalt nok et begreb, hvis mening mange tager for givet, hvil- 
ket også kommer til udtryk i den aktuelle debat i medierne om identite- 
ter, diskrimination og gruppehensyn.” Spørgsmålet om definitionen og 
vægtningen af forskellige sociale identiteters rolle for individets selvfor- 
ståelse har store implikationer for, hvordan vi bør afveje gruppehensyn 
over for individuelle rettigheder. Denne artikel søger at belyse, hvad 
sociale identiteter er som begreb og fænomen. Formålet er at levere en 
flerdimensionel bestemmelse af sociale identiteter, der tillader en mere 


nuanceret debat om anerkendelse samt grupperettigheder og -hensyn. 


Det menings- og identitetsskabende fælles- 
skab 
BLANDT TEORETIKERE I DEN SÅKALDTE IDENTITY POLITICS-DEBAT 
er der enighed om følgende funktions- og eksistenspostulat i forhold til 
sociale identiteter: Der eksisterer nogle typer af fællesskaber, som har en 
signifikant meningsgivende funktion for deres medlemmer som leveran- 
dører af sociale identiteter. 

Men først: Hvad er et fællesskab? Fællesskaber er defineret ved, at 
deres medlemmer har noget til fælles — en fælles delmængde medlem- 


merne imellem. Fællesskaber er altså altid fælles om noget. Men fra et 

ontologisk perspektiv eksisterer der en uendelig mængde af både forskel- 
le og ligheder — og således af fællesskaber. Det er imidlertid kun en 
begrænset andel af disse ligheder og forskelle, som vi tillegger værdi; som 
vi anser for relevante fællesskaber. De relevante fællesskaber lader til kun 
at være de fællesskaber, som udøver en form for indflydelse på menne- 
skers forståelse af dem selv og deres omgivelser (bevidst eller ubevidst).? 
Således vil nogle fællesskabers ligheder og forskelligheder knap nok 
ænses, andre kun blive bemærket, mens andre igen vil opfattes som 
essentielle. Homoseksualitet fremstår som et væsentligt karakteristikum, 
mens skostørrelser for de fleste fremstår ligegyldigt. Men i det gamle 
Kina havde kvinders skostørrelser en central rolle: Små fødder var en del 
af en social meningsstruktur som et prestige- og rigdomssymbol. 
Grænsen mellem det relevante og irrelevante fællesskab er altså en fly- 
dende grænse. Den er pragmatisk, historisk og foranderlig, som Amartya 
Sen har påpeget.” Alle fællesskaber kan således potentielt blive relevante 
fællesskaber. 

Men hvad er det for en egenskab, der gør de relevante fællesskaber 
relevante”? Terminologien varierer fra teoretiker til teoretiker, men der 
er enighed om, at relevante fællesskaber er leverandører af meningsstruk- 
turer (meningsfulde livsmåder, perspektiver på verden og/eller 
værdisæt).” Sådanne meningsstrukturer og iboende værdi-hierarkier har 
den yderligere effekt, som Bhikhu Parekh blandt andre har påpeget, ikke 
bare at fremstå som mulige struktureringer af verden, men som signifi- 
kante£ Alle fællesskaber, der er relevante for sociale identiteter, er altså 
karakteriseret ved at have en meningsgivende funktion for deres med- 
lemmer. Men fællesskabernes meningsstrukturer og meningshierarkier 
skal være internaliseret i individet som en individuel social identitet, for 
at de faktisk er meningsgivende for det enkelte individ. Et sådant inter- 
naliseringskrav fremhæves af de fleste teoretikere inden for området, lige 
fra Kwame Appiah, Amartya Sen og Margalit & Raz til Will Kymlicka.7 


En individuel social identitet er således et internaliseringsprodukt af fæl- 

lesskabets kollektive sociale identitet, hvor dette gruppetilhørsforhold 
leverer mening og værdi til individets liv og verdensforståelse. 

Begrebet om social identitet minder på mange måder om Bourdieus 
habitus-begreb,” hvor det underliggende fænomen har en dobbelteksi- 
stens — i fællesskabet og i individet. 

Et andet væsentligt karakteristikum ved sociale identiteter er, at vi 
lader til at kunne besidde adskillige sociale identiteter. Både Bhikhu 
Parekh og Amartya Sen argumenterer for, at vi kan tilhøre adskillige 
meningsgivende fællesskaber, der alle indgår i selvet som flere kompo- 
nenter i individets sociale identitet.? 

For at opsummere det fælles funktions- og eksistenspostulat blandt 
teoretikere indenfor identitetspolitik: (1) Der eksisterer nogle fællesska- 
ber, som besidder en væsentlig meningsgivende funktion for deres med- 
lemmer, og (2) denne funktion realiseres ved, at fællesskabet er leveran- 
dør af nogle væsentlige meningsstrukturer, som er internaliseret i dets 
medlemmer som individuelle sociale identiteter. Men dette eksistens- 
postulat er tomt på nuværende tidspunkt: Vi ved, hvilken funktion disse 
fællesskaber skal have, men ikke hvilke typer fællesskaber, der lever op til 
dette krav. Og her er der langt fra samme enighed blandt de forskellige 


teoretikere. 


Ekstensionen af de frelevante” fælleskaber: 
Hvilke fællesskaber er faktisk leverandører af 
social identitet? 
I DET FØLGENDE VIL JEG LAVE EN KRITISK GENNEMGANG AF TO AF 
de mest centrale (og oftest fremførte) kriterier for relevante” fællesska- 
ber: Offentlighedskriteriet og det såkaldte belonging-not-achievement- 
kriterium. 

Et hyppigt krav til de frelevante” fællesskaber for sociale identiteter 
er, at de på en eller anden måde skal være repræsenteret i det offentlige 


rum. Dette synspunkt advokeres på forskellig vis af centrale teoretikere 

som Kwame Appiah og Will Kymlicka.”” Appiah karakteriserer en soci- 
al identitet som det at være 4 kind of person (en type af person), hvor der 
eksisterer en offentlig social forestilling om, hvad det vil sige at tilhøre 
denne gruppe af mennesker. Denne sociale forestilling inkluderer nogle 
scripts (kontekstspecifikke forventninger og adfærdsmæssige tilbøjelighe- 
der), der udøves over for "ejerne” af disse labels såvel som af 
label-fejerne”.” Men dette kriterium for sociale identiteter har sine svag- 
heder. Jorge Gracia påpeger eksempelvis, at Kwame Appiah i sin brug af 
a kind of person er for vag i forhold til de relevante fællesskabers græn- 
ser: Det synes at inkludere for meget — lige fra "storfodede mennesker” 
til "bager-kun-til-jul”-typer.” Brubaker og Cooper påpeger dette som et 
generelt problem ved identitetsbegrebet, og at det således bliver uanven- 
deligt, fordi det spænder for vidt — lige fra de meget stærke til de meget 
svage tilhørsforhold.” En alternativ variant af offentlighedskriteriet 
fremføres af Will Kymlicka. Kymlicka begrænser de "relevante fællesska- 
ber” til dem, som har en mulighedsgivende funktion og en institutionali- 
seret form i kraft af bureaukratisk organisering, uddannelse, bygninger 
osv. Med denne stærke formulering af offentlighedskriteriet er det 
næsten kun nationer og organiserede religiøse fællesskaber, der kan tælle 
som "relevante” for vores sociale identitet. + Offentlighedskriteriet kan 
således både blive for inkluderende og for ekskluderende. 

Men er der relevante fællesskaber, der falder helt uden for ethvert 
offentlighedskriterium — både de snævre og brede varianter? Det lader 
eksempelvis til, at medlemmerne af' en isoleret fanatisk sekt eller en isole- 
ret stamme i Amazonas-skoven ikke skulle kunne være i besiddelse af en 
fælles social identitet, fordi den ikke er en del af en større offentligheds 
label-vokabular. En tydeligvist problematisk implikation. Isolerede fæl- 
lesskaber har tværtimod ofte en særligt stærk meningsgivende funktion 
for deres medlemmer — på trods af ikke at være eller ønske at være en del 
af det offentlige rum og dets "Tabel-vokabular”. Men på andre fronter 


indfanger offentlighedskriteriet alligevel et væsentligt aspekt ved 

meningsgivende fællesskaber: Hvis vi kigger på den aktuelle debat i 
medierne, så kan vi netop se, hvordan forskellige sociale grupper søger at 
redefinere sig selv i den offentlige bevidsthed og søger en form for aner- 
kendende hensyn over for deres livsform og/eller rettigheder. Disse 
gruppers offentlige tilstedeværelse burde måske snarere fortolkes som en 
hyppig effekt frem for et kriterium. At fællesskaber nu engang ofte er 
repræsenteret i offentlighedens bevidsthed skyldes måske bare, at det er 
en afgørende måde at sikre sin livsform og værdier på. Kravet om, at de 
relevante fællesskaber alle er og skal være repræsenteret i det offentlige 
rum, lader altså til at være faktuelt forkert og således inadækvat som et 
universelt kriterium. Bhikhu Parekh og andre påpeger endvidere, hvor- 
dan netop "offentligheden” kan være noget af det, der pådutter os nogle 
limits of choice i vores valg af identiteter. Nogle fælleskaber har vi frivil- 
ligt indgået, men andre fællesskaber kan vi være født ind i på baggrund 
af vores sociale omgivelser og den dertilhørende habitus, eller født med i 
kraft af vores permanente biologiske kvaliteter. At være sort i 1940'ernes 
USA var således ikke en valgt identitet, da fravalget ikke var en mulig- 
hed. Men en sådan identitetsmæssig prædestination baseret på perma- 
nente medfødte kvaliteter (såsom hudfarve) bliver kun styrket, hvis det 
gennemsnitlige menneskes kategoriseringer og fordomme anerkendes 
som "de rigtige”, Derudover er det uklart, hvem der så tæller som 
offentligheden”: Tæller den alle, majoriteten eller blot en marginal del 
af et samfunds indbyggere? Et offentlighedskriterium kan endvidere, 
som juridisk grundlag, have den uønskede effekt at fastholde samfun- 
dets status quo. Et sådant kriterium kan ikke anerkende eksistensen af 
udsatte eller marginale sociale gruppers behov og rettigheder, hvis de 
ikke allerede — absurd nok — er anerkendt af offentligheden. Men når 
forskellige grupper gør opmærksom på deres behov og situation igen- 
nem medierne og den aktuelle anerkendelsesdebat, er det jo netop for at 
påpege, hvad de opfatter som en manglende anerkendelse af deres eksi- 


stens, rettigheder og situation. 

Belonging-not-achievement er et andet og hyppigt fremført kriterium 
for, hvilke fællesskaber der bør tælle som frelevante” for sociale identite- 
ter. Dette kriterium findes hos både Kymlicka og forfatterduoen 
Margalit & Raz.)? Her lægges stor vægt på opvækst og kultur. Men et 
sådant kriterium kan imidlertid gøre vores oprindelige fællesskaber og 
tilhørsforhold til en "livstidsdom”: Et tidligere medlem af Jehovas vid- 
ner ville således aldrig kunne undslippe sit label som "Jehovas vidne”, 
men ville blot være en dårlig en af slagsen (uanset om fællesskabet af 
Jehovas vidner eller vedkommende selv ville være enige i denne 
kategorisering). ” Et sådant kriterium kan altså underminere individers 
personlige frihed ved at lade oprindelige tilhørsforhold trumfe alt andet. 
Vores hudfarve, fysiognomi eller kognitive evner er i forvejen ting, vi 
ikke vælger, men med dette kriterium bliver kultur, familie, religion og 
mange andre ting også omdannet til permanente og uundslippelige 
identiteter”, Vores ophav og opvækst kan naturligvis præge os på 
måder, som det er svært at ændre — fra vores accent eller gangart til vores 
tankemønstre. Men individer kan trods alt vælge at vende fortiden ryg- 
gen; at forlade sine oprindelige fællesskaber og i stedet søge nye og andre 
identiteter. 

Udover at dette belonging-kriterium binder folk til deres "oprindeli- 
ge” tilhørsforhold, så overser dette kriterium også værdien af visse achie- 
vement-fælleskaber. Eksempelvis at livet som murer, elitegymnast, ny- 
religiøs, akademiker eller surfer-dude kan levere materiale til vores socia- 
le identiteter. Disse "livsformer” — med deres omkostninger i form af tid 
og dedikation — kan alle levere adfærdsmæssige kodekser, offentlige 
labels såvel som væsentlige perspektiver på verden. At blive akademiker 
er defineret ved "achievement”: Du bliver det ikke uden mange timers 
arbejde og dedikation. Skulle en sådan indsats og dedikation være noget, 
der gør dette "label” mindre centralt for ens sociale identitet? Det lyder 


ikke overbevisende. Tværtimod er der solidt belæg for, at mange af de 

fælleskaber, som spiller roller i dannelsen af vore sociale identiteter, er 
opstået gennem achievement first, belonging last. 

Ovenstående kriterier for relevante” fællesskaber er altså problemati- 
ske, både i deres postulater og implikationer. Begge kriterier medfører 
en faktuelt problematisk grænse for de frelevante” fællesskaber, da åben- 
lyst meningsgivende sociale identiteter ekskluderes (lige fra isolerede 
fanatikermiljøer til elitesportsudøvere). Dernæst har begge kriterier, hvis 
de ophøjes som juridisk/politisk grundlag, nogle yderst uønskelige effek- 
ter på individniveau. "Offentlighedens” til tider unuancerede kategorier 
bør ikke opløftes til et universelt kriterium for gruppetilhørsforhold, og 
individers rolle i deres valg af identitet bør ikke overses eller negligeres. 
En fornyet undersøgelse af, hvad der faktisk karakteriserer meningsgi- 


vende fællesskaber og sociale identiteter, er således nødvendig. 


Fænomenets konstitution 

HVORVIDT ET FÆLLESSKAB BESIDDER EN MENINGSGIVENDE FUNK- 
tion for individet er et empirisk spørgsmål, ikke definitorisk. 
Intentionen i det følgende er at lave en minimalistisk bestemmelse af 
social identitet (med udgangspunkt i eksistenspostulatet og menings- 
funktionen fra tidligere), som tillader en nuanceret og flerdimensionel 
forståelse af, hvad sociale identiteter er. Meningsgivende fællesskaber 
refererer, i min brug, til alle fællesskaber med en meningsgivende funk- 


tion i individets sociale identitet og dermed selvforståelse. 


De meningsgivende fællesskabers determinering af vores mulighedsrum 

Et samfund leverer en lang række muligheder til os som individer, men 
vores meningsgivende fællesskaber er på afgørende vis med til at deter- 
minere mulighedernes tilgængelighed. Nogle gange kan medlemskabet i 
visse fællesskaber endda fungere som et decideret inklusions- eller eks- 
klusionskriterium. Men vores meningsgivende fællesskaber er også med 


til at udforme vores mulighedsrum på anden vis. De er med til at priori- 

tere imellem og farve vores valg i forskellige nuancer af det tiltalende, 
utiltalende eller ligefrem utænkelige. Vi har i princippet hver dag mulig- 
heden for at slå et andet menneske ihjel og andre lignende uhyrligheder, 
som vi (heldigvis) hele tiden fravælger. Vores meningsgivende fællesska- 
ber leverer både meningsfyldte tilvalg og meningsfyldte fravalg, og der- 
med har deres meningsgivende funktion en mulighedsbegrænsende effekt: 
De begrænser udvalget af valgbare muligheder, fordi det er en af de 
måder, hvorpå vores fællesskaber og tilhørende identiteter giver mening 
og værdi til vores liv. Et paradoks som Spinoza også påpegede, da han 
kommenterede, hvorledes det at have en veludviklet karakter er ensbety- 
dende med et meget lille mulighedsrum. 

De enkelte meningsgivende fællesskaber lader til at variere betragte- 
ligt i deres indflydelse på vores valgmuligheders attraktivitet. Hvis vi kig- 
ger nærmere på disse variationer, så kan vi sondre mellem rækkevidden 
og detaljeringsgraden af et givent fællesskabs meningsområde: 

Meningsgivende fællesskaber kan have en rækkevidde, der berør man- 
ge eller få af livets domæner igennem sine meningshierarkier og koder 
for adfærd. De kan ligeledes variere i detaljegraden — altså, hvor omsig- 
gribende og "minutiøse” disse anvisninger er inden for et givent domæ- 
ne. Et stort meningsområde (i både detaljeringsgrad og rækkevidde) 
medfører således en stor mulighedsbegrænsende effekt. En specifik indi- 
viduel social identitet kan således være determinerende for en større eller 
mindre grad af individets tanke-, handlings- og bevægelsesrum igennem 
en blød, stærk eller total determinering.””? 

Et ugentligt aktiveret tennismedlemskab har, på trods af en stor 
detaljeringsgrad i anvisninger og regler, et meget lille meningsområde, da 
det kun gælder på (og måske lige uden for) banen. Lukkede fanatiske 
miljøer, derimod, har et meningsområde med en stor rækkevidde og 
detaljeringsgrad: De leverer en minutiøs og tæt på fuldstændig model for 
det "rigtige liv” med anvisninger i forhold til alt fra beskæftigelsesfor- 


mer, kærlighedsforhold, sexstillinger, madindtag, rengøringspraksis til 

retslige spørgsmål. Sådanne "totaliserende” fællesskaber er meget 
meningsgivende, men også ekstremt mulighedsbegrænsende. De udfyl- 
der næsten hele individets identitet og leverer en næsten total determine- 
ring af individets tanke-, handlings- og bevægelsesrum. De koloniserer 
således alle aspekter af medlemmets livsverden og tillader ikke alternati- 
ve identiteter eller værdisætninger. Der er kun én Frigtig” vej. Men hvis 
vi vender tilbage til tennisbanen, så findes der også professionelle tennis- 
spillere, for hvem deres identitet som elitesportsudøver har et stort 
meningsområde med en bred rækkevidde på tværs af livets domæner. En 
sådan identitet har imidlertid ikke samme detaljeringsgrad som den reli- 
giøse-fanatiske i mængden af minutiøse anvisninger. Uden for tennisba- 
nens domæne fungerer identiteten som professionel tennisspiller mere 
som et vejledende princip med en blød determinering på individets 
handle- og mulighedsrum. Det har indflydelse på ens valg af mad, par- 
forhold, fritidsaktiviteter og bopæl — men det er ikke totalt determine- 
rende for disse livsdomæner og levner plads til alternative meningsfulde 
fællesskaber, perspektiver og værdihierarkier i ens livsverden. 

Et centralt spørgsmål i debatten om sociale identiteter er, hvor græn- 
sen mellem det relevante og irrelevante fællesskab skal drages. Ofte stilles 
der et krav om, at de (virkeligt) relevante fællesskaber, i mine termer, skal 
være totale i deres meningsområdes rækkevidde og detaljeringsgrad. Et 
krav som mere eller mindre direkte fremføres af både Kymlicka og 
Margalit & Raz.”” Men et fællesskab behøver ikke at være stort eller 
totaliserende i sit meningsområde for at være relevant for social identitet: 
At være "eventyrer”, "håndværker”, "forælder” eller "fakademiker” er alle 
identiteter, der kan spille voldsomt ind på vores selvforståelse og livsvalg 
— selvom de ikke har samme rækkevidde og minutiøse detaljeringsgrad 
som religiøse fællesskaber. En social identitet som akademiker eller 
murer kan give os motivation og værdi på en lang række områder i vores 
liv og dertilhørende valg, selvom de så måske sjældent bliver tungen på 


vægtskålen i spørgsmål om kærlighedsforhold. Omvendt, hvis det pågæl- 

dende fællesskabs meningsområde er meget smalt og udetaljeret, så bliver 
det næppe en central identitet. Et ugentligt tennisspil er sjældent synder- 
ligt afgørende for noget andet område af ens liv: Det forhindrer dig ikke 
i at være bogholder, tømrer, arbejdsløs, miljøforkæmper eller kristen 
fanatiker. Så detaljeringsgraden og rækkevidden af de meningsgivende 
fællesskabers "scripts” inden for livets forskellige områder sætter også 
grænser for, hvor centrale de potentielt kan blive for et individ. Men det 
er aldrig statiske og permanente grænser, da disse fællesskaber og 
meningsstrukturer kan ændre sig med tiden (ligesom det er sket med 


vigtigheden af små fødder). 


Typologi for vægtning af identiteter 

Mange teoretikere inden for identity politics-debatten har givet udtryk 
for, hvorledes individer (bevidst og ubevidst) kan tillegge de samme 
meningsgivende fællesskaber en ulig betydning for deres personlige liv 
og sociale identitet.” Imidlertid er denne erkendelse sjældent blevet 
systematisk indarbejdet i teorierne, med den konsekvens, at grænsesæt- 
ningen for gyldige sociale identiteter bliver for rigid og faktuelt proble- 
matisk (som tidligere illustreret). 

Meningsgivende fællesskaber er defineret ved at have en meningsgi- 
vende funktion for deres medlemmer. Men de samme kollektive sociale 
identiteter og gruppetilhørsforhold kan tillægges meget divergerende 
betydning for forskellige individers personlige sociale identiteter. Der er 
således utallige fællesskaber, der har en meningsgivende funktion for 
nogle, men sjældent for alle dets medlemmer. Vi kan sondre mellem, 
hvorvidt et meningsgivende fællesskab er vægtet som irrelevant, perifert, 
centralt eller essentielt på individniveau (bevidst eller ubevidst). 

Der er en sammenhæng mellem størrelsen af et givent fællesskabs 
meningsområde (igennem dets rækkevidde og detaljeringsgrad) og med- 
lemmernes identifikationsgrad. Fællesskaber med meget smalle menings- 
områder vil alt andet lige være perifere eller irrelevante for langt største- 


delen af deres medlemmers sociale identitet. Deres yderst begrænsede 

meningsstrukturer gør dem til dårlige leverandører af selvforståelse og 
identitet. Det er muligt, at du tilhører det ret store fællesskab af danske 
hjemmebagere, men det udgør næppe en stor del af din selv- og verdens- 
forståelse. Dette udelukker dog ikke, at selvsamme fælleskab for nogle 
enkelte individer kan spille en essentiel rolle for deres sociale identitet. I 
den anden yderlighed har vi de totaliserende fællesskaber, hvor 95—100% 
af medlemmerne opfatter denne social identitet som essentiel, hvor den 
udgør hele deres tanke- og handlingsrum. I alle typer af fællesskaber fin- 
des medlemmer med både en højere og lavere identifikationsgrad, hvor- 
for enhver form for gruppehensyn skal kunne rumme, at medlemmer- 
nes forskelligartede identifikationsgrader kan medføre modstridende 


behov medlemmerne imellem. 


Konklusion og perspektivering 

BLANDT TEORETIKERE INDEN FOR IDENTITY POLITICS-DEBATTEN 
har grænsedragningen mellem de relevante og irrelevante fællesskaber 
ofte været for unuanceret, med faktuelt problematiske implikationer og 
uhensigtsmæssige politiske konsekvenser som resultat. I denne artikel 
har jeg introduceret en minimalistisk og flerdimensionel bestemmelse af, 
hvad der på fænomen-plan karakteriserer fællesskaber med en menings- 
givende og identitetsskabende funktion for deres medlemmer, kontra de 
fællesskaber, som ikke har disse funktioner. 

En vigtig konsekvens af mine typologier for meningsgivende fælles- 
skaber er, at alle medlemmerne i et fællesskab ikke nødvendigvis kan ind- 
fanges af de samme prædikater. Et meningsgivende fællesskab er (jf. 
introduktionen) baseret på en hel serie af ligheder og forskelle, men der 
er nogle af disse, som medlemmerne vil besidde og prioritere i forskellige 
grader. Nogle ligheder i nogle fællesskaber kan vi være født med (ligesom 
etnicitet, skostørrelser eller handicaps), andre kan følge af vores opvækst 
og dens mangeartede effekter på os (fra krigstraumer til dialekter), og 


andre igen er nogle, som vi aktivt vælger at praktisere igennem hverda- 

gens valg. Vi kan søge at gøre oprør, både internt og eksternt, mod de 
associationer, stereotyper og forventninger, der følger med vores fælles- 
skaber. 

Vi er nødt til at have en dynamisk definition af sociale identiteter, der 
kan rumme nye grupper, nye behov og ikke-adresserede uretfærdighe- 
der. Vigtigheden og værdien af vores meningsgivende fællesskaber varie- 
rer fra tid til tid, fra samfund til samfund og ikke mindst fra individ til 
individ. Det er afgørende, at vi holder denne variation for øje — også i 
forhold til spørgsmålet om anerkendelse og hensyn overfor forskellige 
sociale grupper. En af farerne ved anerkendelsesdebatten er imidlertid, 
at den — utilsigtet — kan komme til at skabe splid netop igennem en cen- 
trering om og markering af bestemte forskelle. Meningsgivende fælles- 
skaber fødes desværre ofte (og klart hurtigst) igennem en stærk sondring 
mellem et "os” og et fdem” — imellem de Ffrigtige” og de "forkerte”.>> 
Debatter om identiteter, grupperettigheder og gruppehensyn kommer 
således med en indbygget fare for hurtigt at blive polariserende. Dette 
kan endvidere have den uhensigtsmæssige effekt at skabe et pres hen 
imod intern homogenitet, hvor man i kampen om offentlig anerkendel- 
se af sin sociale gruppe ikke tillader forskellighed medlemmerne imellem 
mht. identifikationsgrader og identifikationsdomæner.”> Derfor er dem, 
der råber højest i et fællesskab, heller ikke nødvendigvis repræsentative 
for resten af fællesskabets medlemmer. Grupperettigheder og hensyn må 
således ikke være på bekostning af individers generelle frihed, velvære og 
fredelige sameksistens — og de skal også afvejes i forhold til behovene hos 
fællesskabets egne interne minoriteter (med deres "divergerende” identi- 
fikationsgrader) og resten af samfundets forskelligartede minoriteter og 


majoriteter. 

Samtidige genfærd af os selv 


FREDERIK BORIS N STOR DEL AF DEN TRÆNING OG FORBEREDELSE AF SOCIA- 
HYLSTRUP OLSEN le omgangsformer, der tidligere har eksisteret som opdragelses- 
II. FEBRUAR 2021 praksisser i familien og lokalsamfundet, er nu i højere grad ble- 


vet institutionaliseret i formelle uddannelsesinstitutioner og statslige 
skoleinstitutioner, som således har overtaget denne socialiserende funk- 
tion. Skolen er blevet en civiliserende institution, som søger at installere 
kropslig (selv)kontrol, selvbevidsthed og forståelse for, hvilke idealer for 
bestemte typer af social adfærd, der i en given situation hersker og 
betragtes som acceptable og dermed civiliserede.” 

Den tyske sociolog Norbert Elias arbejdede især med at udforske, 
hvordan undersøgelser i en "small social unit”, fx et lille lokalt samfund, 
kan stå som en model og et empirisk paradigme, hvis lokale og situerede 
forhold viser de større og mere komplekse samfundsmæssige og sociale 
strukturer i en mindre målestok.” Ved at betragte de problematikker og 
forhold, som kommer til udtryk som partikulære fænomener i en lokal 
sammenhæng, kan man skabe en forståelsesramme, som kan belyse lig- 
nende forhold i en mere differentieret kontekst og en større samfunds- 
mæssig sammenhæng. Som dannende institution og civilisationsprojekt 
skal skolen sikre, at børnene udvikler de nødvendige sociale evner og til- 
egner sig de rette adfærdsformer, før de kommer "ud i samfundet”.? 
Klasseværelset kan på denne måde fungere som et mikrokosmos for det 
samfund og de arbejdsmarkedsværdier, som vil møde børnene fderude”, 
engang”. At kigge på klasseværelset er dermed at kigge på os selv, både 
som eksisterende samfund, men også som et kommende samfund, der 
netop nu er i gang med at blive formet. Denne artikel vil tage udgangs- 
punkt i en konkret kontekst i et folkeskoleklasseværelse og søge at bely- 
se, hvordan dets kreativitetspraksisser kan knyttes tæt til arbejdsmar- 


kedsværdier, som eksisterer i samfundet. 

I efteråret 2019 udførte jeg et feltarbejde blandt børn og lærere i 
undervisningssituationer på andet klassetrin. Her undersøgte jeg, hvor- 
dan tidsforståelser og -praksisser havde indflydelse på læringsmæssige, 
disciplinerende og socialiserende strategier i skolen. Jeg foretog delta- 
gerobservationer i undervisningen, hvilket indebar, at jeg sad blandt ele- 
verne i klassen og fulgte med i undervisningen. Følgende empiriske 
eksempel tager udgangspunkt i disse observationer, og finder sted under 
en dansktime. 

Bare lad tankerne flyve. Lad kreativiteten flyde”. Sådan lød opfor- 
dringen fra læreren, da eleverne under dansktimen blev givet den opgave 
at skrive en historie. Historien skulle være fiktiv, en såkaldt ffantasihisto- 
rie”, som kunne basere sig på en drøm, en fantasi eller et ønske. Nogle af 
børnene havde svært ved at komme i gang. "Må det være fra Fortnite?”, 
spurgte nogle af dem, der ønskede at skrive en historie om det populære 
computerspil, som for tiden optog mange af børnenes interesse. 
Læreren udtrykte efter undervisningen en vis frustration over, hvor fan- 
tasiforladte børnene efterhånden var blevet, efter at dette spil havde vun- 
det indpas hos børnene: "De kan simpelthen ikke tænke på andet end 
Fortnite. Men det er jo ikke stof til en spændende historie blot at sidde 
og spille computer. Hvorfor flyver der ikke lige pludselig en drage ind ad 
vinduet? Eller hvad med en indbrudstyv, som bryder ind, mens de sid- 
der og spiller?” Læreren fremlagde derfor i undervisningen en opfor- 
dring om at lade tankerne flyve frit og at lade kreativiteten flyde. 

Da eleverne får beskeden om at lade tankerne flyve og flyde, lægger 
jeg mærke til, hvordan mange af børnene viser tegn på at imødekomme 
dette. Et barn har lagt blyanten fra sig og sidder med albuen på bordet 
og lader sin kind hvile i håndfladen, mens han kigger op i loftet. Øjnene 
er vidt åbne og lader umiddelbart til at betragte noget deroppe, som kig- 
gede han på en skyformation på himlen. Men der er blot et loft. Hvad 
kigger drengen på? Jeg lægger mærke til, at flere af børnene kigger op på 


denne måde, tilsyneladende mens de tænker over mulige fantasihistori- 

er. Hvis tankerne skal flyve, så ville den passende retning at kigge for at 
tilgå disse tanker da også være opad. Findes disse tanker deroppe? Hvis 
man forestillede sig, at man betragtede med de rette øjne og med et blik, 
som var i stand til at få øje på flyvende tanker som fysiske og åbenlyse 
fænomener, ville dette syn så afsløre en stjernehimmel af forestillinger, 
hvor hver stjerne er en tanke, og hvor sammentrækninger af disse tanker 
skaber stjerneformationer, som afbilder fantastiske væsener og flyvende 
drager? Knirker disse tanker? Eller suser de hastigt forbi og ind mellem 
hinanden? Kolliderer de og skaber gnister og eksplosioner? Tankerne er 
i hvert fald at se nede” fra børnene, fra børnenes kroppe, fra de sam- 
menknebne øjenbryn og udspilede øjne med hovederne let tilbage og på 
skrå. Der kommer et suk en gang imellem, en pludselig åbenbaring, 
hvorefter blyanten hastigt bliver grebet for at få tanken ned på papiret, 
før den pludselig flyver afsted igen og undslipper håndens greb. Det teg- 
ner imidlertid et noget selvmodsigende billede for mig, sådan at sidde i 
klasseværelset og forestille mig denne stjernehimmel af børnenes flyven- 


de tanker, mens jeg samtidig betragter børnene, der er knap så flyvende. 


Legemet uden organer 

BØRNENE SIDDER PÅ DERES PLADSER MED BLYANTER OG PAPIR OG 
lytter til lærerens opfordring, mens de forsøger at komme på spændende 
fantasihistorier. Tankerne skal have rum at bevæge sig i, flyve hurtigt og 
højt, og gennem sammentrækninger skabe nye ideer. Kreativiteten skal 
også kunne flyde, altså være i en konstant strøm af nye ideer. Der bliver 
med denne opfordring åbnet for et stort virtuelt rum, hvori elevernes 
tanker skal have plads til at udfolde sig, og man kan forestille sig det som 
en stor åben plads uden vægge og med højt til himlen, hvor det virtuelle 
og tænkende individ frit kan bevæge sig. Jeg vælger her at betegne dette 
tankens rum som et virtuelt rum, idet jeg henter inspiration fra den 
franske filosof Gilles Deleuzes begrebsliggørelse af den rene potentialitets 


rum. Heri kan alle de mulige tilblivelser, som normalt bliver forhindret 

af lag af vaner, traditioner og disciplinerende praksisser — altså de gængse 
sociale konventioner, som menneskers handlinger er underlagt, og som 
Deleuze kalder strata — eksistere som destratificerede virtuelle 
potentialiteter.? I denne virtualitet eksisterer potentielle sammentræk- 
ninger og forbindelser af ideer, roller, identiteter og praksisser, som end- 
nu ikke er aktualiserede, men som ikke desto mindre er til stede som 
mulige aktualiseringer. Jeg ser derfor denne begrebsliggørelse som en 
kærkommen måde, hvorpå vi kan betragte det rum, som læreren, med 
sin opfordring til at flyve højt og flyde frit, ønsker at børnene skal gå på 
opdagelse i. Ved netop at gøre brug af et sprog, som opfordrer til at "fly- 
ve” og til at "flyde”, leder læreren hermed tankerne hen på en krop, frisat 
fra de materielle og kropslige strata, som ganske naturligt forbener og 
legemliggør sådanne bevægelser i virkeligheden. Man kan sige, at disse 
strata sætter knogler ind i den flydende og flyvende krop og tynger den- 
ne krop til jorden i nærmest geologiske og sedimentære lag af sociale 
konventioner. Dette rum for den rene potentialitet, som fungerer som 
udgangspunkt for nye sammentrækninger og aktualiseringer, er hvad 
Deleuze betegner med begrebet Legemet uden Organer.” 

I opfordringen om at "flyve” og flyde” i sit eget virtuelle rum af uen- 
delige og ubegrænsede fantastiske bevægelser, kan man netop forestille 
sig et legeme uden jordlige og kropslige begrænsninger. Dette elevernes 
ubegrænsede legeme forventes altså ikke at blive siddende på en stol og 
blot spille computer, men tværtimod at gøre brug af det potentiale af 
frihed, som dette virtuelle rum tilbyder: store armbevægelser, fantasiful- 
de sammentrækninger af ideer, at kunne flyve sammen med drager og 
bekæmpe indbrudstyve. Et legeme i bevægelse som kan flyve fra idé til 
idé, ikke bundet af kropslige begrænsninger, men derimod flydende, 
formskiftende og foranderligt. 

Ud af kroppen 

ELEVENS VIRTUELLE OG KREATIVE BEVÆGELSE BLIVER FORESTILLET 
som et genfærd af elevens egen krop, som en manifestation af den tæn- 
kende ånd, der er frisat fra kroppens lænkekugle. Den ideelle tænkende 
elev er på denne måde én, som kan sætte kroppen til side for derefter at 
forlade den. Som ånden der løftes op fra sit døde og dødelige legeme. En 
ud-af-kroppen-oplevelse. En sindstilstand, der anskues som særdeles 
eftertragtet, typisk forbundet med at blive frigjort fra kroppens og den 
fysiske verdens begrænsninger, hvad enten dette skyldes ekstase, rusmid- 
ler, en religiøs åbenbaring eller en anden skelsættende eller epifanisk 
hændelse i livet. Kreativiteten, det skabende, kunsten, skriften og 
udtrykket, retter sig altid ud af kroppen. Som lyrikeren Søren Ulrik 
Thomsen forestiller sig det: "Kunne min krop drive ud i min 
skrift/kunne ordene sejle fra hændernes hud”. 

Dette er det pædagogiske ideal, jeg ser udtrykt i lærerens opfordring. 
Det er genfærdet, som drives ud af kroppen og må tvinges til at eksistere 
parallelt og samtidigt med sit kødelige ophav: elevens virtuelle gespenst, 
en slags tankens mr. Hyde, hvis vilde og store bevægelser kan efterlade 
kroppens undertrykte dr. Jekyll siddende stille tilbage på stolen. Af split- 
telse af krop og sind, materie og tanke — ikke blot i adskillelsen, men i 
hierarkiseringen, som tilgodeser det immaterielle — skabes dette ges- 
penst. Det er ikke besynderligt, at en undervisningssammenhæng er et 
særligt frugtbart rum for en sådan skabelse. Som flere har påpeget, eksi- 
sterer der stadig i visse dele af samfundsvidenskaberne en tendens til 
ikke i tilstrækkelig grad at lægge vægt på det materielle. Ifølge sociologen 
Tim Dant er det materielle fokus i samfundsvidenskaben traditionelt 
blevet set som stående i opposition til et fokus på sociale relationer. 
Menneskets sociale verden er således blevet betragtet som adskilt fra den 
omgivende materielle verden.” 

Visse teoretikere hævder også, at selve kroppen har været fraværende 


inden for den sociologiske, psykologiske og pædagogiske videnskab. 

Den canadiske sociolog Anthony Synnott forklarer, hvordan denne ten- 
dens hænger sammen med den dualisme af krop og intellekt, som gen- 
nem historien har vist sig inden for blandt andet den oldgræske, kristne 
og kartesianske tradition. 

I arven fra Descartes” dualisme kan man se en adskillelse af menne- 
sket og materialiteten, det indre og det ydre, menneskets tænkte verden 
og den fysiske verden, som mennesket møder. I denne adskillelse synes 
der at være en magtfordeling, en større "hældning” til den ene side frem 
for den anden, nemlig til menneskets indre verden. Eksempelvis påpeger 
den norske professor Bjørnar Olsen, som bl.a. specialiserer sig i arkæolo- 
gi og materiel kultur, at en sådan hældning kan ses i samfundsvidenska- 
bernes fokus på teorier om sociale konstruktioner og kulturelle proces- 
ser frem for det materielle.? 

Når der således snakkes om at skulle "ud af kroppen”, kan dette tol- 
kes ikke kun som en skabende, retningsbestemt bevægelse, som når 
ordene hos Thomsen "sejler fra hændernes hud”, men måske i lige så høj 
grad som en retning, der bevæger sig ikke blot ud, men væk fra kroppen, 
efterlader kroppen, afkaster og fælder kroppen. Man kan forestille sig det 
i bedste tegnefilmstil, hvor den afdødes semitransparente ånd stiger op 
fra kroppen for at kunne flyve frit rundt i den legemlige verden, netop 
som eleven i dansktimen blev opfordret til at "flyve” i en virtuel manife- 
station af sine fantastiske tanker. Eleven er derfor på én gang sit kødelige 
legeme bundet fast til stolen og jorden og tynget af de fysiske, sociale og 
disciplinerende lag, som begrænser kroppens bevægelser. Men på samme 
tid er eleven også det ubegrænsede Legeme uden Organer fri i bevægelse 
og uden jordiske forbeninger. Benløs, porøs og løsrevet fra både tid og 
rum kan dette elevens spøgelse i metamorfose omdanne sig til flyvende 
og flydende substanser, sive gennem vægge og rejse mod fjerne planeter. 

Nu lyder det som om, vi når det klichefyldte point of no return, som 
har fungeret som det skelsættende og gåsehudsfremkaldende plot-twist i 


mange gyser- og spændingsfilm: det var os, der var spøgelserne hele 

tiden. I hvert fald lader det til, at eleven forventes både at kunne fremfø- 
re den materielle, kropslige og — for at forblive i nærværende artikels 
metaforik — dødelige væren (at sidde stille på stolen og at indordne sig 
undervisningens socialiserende, regulerende og didaktiske strategier) 
simultant med, at eleven lader en løsrevet, virtuel del af sig selv bevæge 
sig rundt i klasselokalet: Som et genfærd af egen krop, der allerede nu går 
igen, og efterlever alle de tanker og bevægelser, som den på grund af klas- 


seværelsets regulering ikke havde mulighed for i sin dødelige skal. 


Porøse vægge 
GENFÆRDET, SOM KAN SIVE GENNEM VÆGGE OG BEVÆGE SIG MED 
ubegrænset, hastig og omstillende dynamik, minder meget om det indi- 
vid, der har sin gang i kontrolsamfundets institutioner, organisationer 
og virksomheder. Kontrolsamfundets institutionelle rum er kendeteg- 
net ved i stigende grad at være i opløsning. Det vil sige, at dets vægge, 
fysiske så vel som metaforiske, i større grad er blevet udviskede, og at 
institutionernes, organisationernes og virksomhedernes praksisser, her- 
under kontrollerende og disciplinerende reguleringer af dets individer, 
ikke blot finder sted inden for fire konkrete vægge, men kontinuerligt 
flyder ind i og mellem forskellige dele af menneskers levede liv.”” 
Deleuze forklarer, hvordan det disciplinære samfunds institutioner i 
stigende grad gennemgår en transformation. Det tidligere disciplinær- 
samfunds institutioner — afgrænsede i rum og tid med hver deres subjek- 
tiveringslogik, om det så var klasseværelset, hjemmet, fængslet eller 
fabrikken — regulerede, indrettede og afrettede dets subjekter alt efter 
hvilke institutioner, disse subjekter bevægede sig i. Ifølge Deleuze er dis- 
se institutioners rum i højere grad afløst af en ny form. Rummene og 
væggene er blevet porøse, tiden uendelig, og institutionerne er blevet fly- 
dende, kontinuerlige og gennemtrængende for subjekterne i dem. 
Reguleringen og normaliseringen finder nu ikke blot sted i enkelte 


afgrænsede rum, men bevæger sig ud over tid og sted, og finder på denne 

måde altid ind i subjekters liv. Således forklarer Deleuze, hvordan fabrik- 
ken er erstattet af virksomheden, skolen er erstattet af perpetual training 
— den evindelige og livslange læring — og eksaminationen er erstattet af 
kontinuerlig kontrol.” Det disciplinære samfunds afgrænsede, sekvense- 
rede og diskontinuerlige form er således blevet erstattet af kontrollens 
uophørlige og ubegrænsede form, decentraliseret fra magtens centralt 
udøvende aktører og lokaliserede institutioner, og er i stedet blevet 
udbredt i et større netværk af komplekse strukturer.” 

Som institutionernes praksisser i kontrolsamfundet, der bevæger sig 
uophørligt gennem tid og rum, følger disse institutioners subjekter lige- 
ledes denne bevægelse: Hvor arbejdet førhen ophørte, når arbejderen gik 
hjem fra fabrikken, tager virksomhedsarbejderen nu oftere arbejdet med 
hjem; for eleven begrænser læringen sig ikke blot til undervisningstimer- 
nes afsatte tid, men fungerer som en uophørlig proces, og man skal kig- 
ge langt efter aktiviteter uden for skolen, som ikke tjener et lærende for- 
mål. På det moderne arbejdsmarked finder vi typisk et individ i en pro- 
fession, som er præget af fleksibilitet og omstillingsparathed og således 
evner at bevæge sig derhen, hvor dennes kompetencer, service og lyst er 
efterspurgt. Det professionelle individ er i stigende grad ansat i tidsbe- 
grænsede stillinger, typisk projektansættelser, hvilket kræver en konstant 
tilpasning og omstilling til de kompetencer, professionen refererer til, 
for at kunne bidrage til de konstant foranderlige og i stigende grad tvær- 
faglige arbejdsprocesser, denne måtte indgå i.” 

Individet, hvad enten det er eleven eller virksomhedsarbejderen, må 
altså i lige så høj grad indtage en form, som formår at skifte kompetencer 
og indstillinger, flyde gennem sprækker og sive gennem vægge, mellem 
institutioner, klasselokaler, organisationer, virksomheder og hjem. Det 
samtidige genfærds ubegrænsede bevægelser trives altså i disse baner. 
Forestillingen om det kropsløse gespenst, den immaterielle dyrkelse af 
individets tænkende, intelligente og kreative væsen, som i betragtelig 


grad bliver fremmanet i skolen, stemmer langt hen ad vejen overens med 

det samfund, det arbejdsmarked og den sociale verden, som venter bør- 
nene derude. 

Praktiseringen af konstant foranderlige bevægelses- og tankemønstre 
i klasseværelset synes at repræsentere forestillingen om en elev, der for- 
ventes at kunne forvalte egen forandring og omstilling, alt efter hvordan 
situationen dikterer det. Eleven skal kunne balancere bestemte idealer 
om hastighed — en hurtig tankeproces og en langsommelig krop. Eleven 
skal kunne tænke i bevægelser, som tager form af at flyve og flyde. At føl- 
ge og udfolde egen fantasi. Men eleven forventes på samme tid at beher- 
ske denne fantasi samt først at lade potentialer aktualisere sig, når klasse- 
værelsets og undervisningens organisering kræver og tillader det. I 
undervisningssituationer bliver stort set alle handlinger målt i tid. Til at 
starte med eksisterer der en sekvensering af undervisningens organisere- 
de tid. Tiden er opdelt i de 45 eller g0 minutter, som klassetimerne 
typisk varer, og disse er yderligere opdelt i intervaller af minutter og 
sekunder, som udgør tiden til at lave opgaver, læse, spise, rydde op, hol- 
de frikvarter osv. Der bliver således sat tidsfrister på de forskellige opga- 
ver, eleverne skal lave. Eleverne kan i en matematiktime få udleveret 
opgavepapir med regnestykker og beskeden om, at de i de næste 20 
minutter skal arbejde med disse opgaver. På klassens smartboard kan ele- 
verne følge med i nedtællingen, da et animeret timeglas illustrerer, hvor- 
dan minutter og sekunder strømmer i det virtuelle tidens sand som små, 
pixelerede sandkorn. Eleverne har altså fået tildelt en ganske tydelig tids- 
ramme, inden for hvilken opgaven forventes at gøres færdig. I en sådan 
situation, som utvivlsomt finder sted i de fleste undervisningssituatio- 
ner, er der dermed både en forventning om, at eleverne fuldfører opga- 
verne i en bestemt hastighed og inden for den fastsatte tidsramme, men 
også en forventning om, at opgaverne løses korrekt. Der er altså umid- 
delbart modstridende krav i på den ene side at skulle løse opgaver og 
gøre bestemte ting i en vis hastighed, og på den anden side at skulle gøre 


sig umage og tage sig god tid i løbet af denne proces. Man skal hurtigt 

kunne komme frem til et svar, men man må ikke løbe på vej til dette 
svar. 

Dette kan minde om den arbejdsmarkedsværdi, der er i at efterstræbe 
et hurtighedsideal og samtidig have en konstant omstillingsparathed. En 
værdi, som forskere ser som fremherskende i et arbejdsliv, hvor subjektet 
skal kunne jonglere mellem hastigheder og bevægelsesmønstre, alt efter 
hvordan den pågældende situation kræver det. 

I en undersøgelse af amerikanske arbejdskulturer har arbejdsmar- 
kedsforskerne Bellezza, Keinan og Paharia undersøgt, hvordan tid i 
arbejdssammenhænge kan anvendes til at signalere social status. De 
argumenterer for, hvordan en travl og hårdtarbejdende livsstil i stigende 
grad bliver forbundet med eftertragtede  statussymboler og 
arbejdsmarkedsværdier.+ De forklarer, hvordan et bestemt forbrug af 
tid, som de kalder conspicuous consumption of time, praktiseres som en 
måde at etablere bestemte sociale statussymboler på i arbejdslivet, og 
hvordan dette ofte indebærer, at man virker travl og arbejdsom. 
Forfatterne argumenterer for, at det at praktisere travlhed således kan 
signalere et arbejdende individ, som er i efterspørgsel, og som bliver 
betragtet som en mangelvare og en arbejdsmæssig ressource. 

Dette hurtighedsideal som en arbejdsmarkedsværdi svarer til den 
hastighed og de bevægelsesmønstre, elever i skolen lærer at begå og bevæ- 
ge sig på, når situationen dikterer det. 

I et samfund, som er præget af konstant at stræbe efter vækst, accele- 
ration og innovation, forventes det netop, at vi bliver bedre, hurtigere, 
mere kreative og effektive. Den tyske sociolog Hartmut Rosa forklarer, 
at vi i sådant et accelerationssamfund forsøger at efterleve denne bestræ- 
belse ved hastigt at forfølge en verden, der ellers risikerer at stikke af fra 
os. Rosa illustrerer det således: "Vi befinder os på vej op ad en rulletrap- 
pe, der kører nedad: Hvornår og hvor vi end standser eller stopper op, 
får vi ikke en fod til jorden i forhold til en højdynamisk omverden, som 


vi overalt konkurrerer med. Legeme uden Organer”? At skolen frem- 

maner et individ, som formår at kunne bevæge sig dynamisk og ube- 
grænset mellem tid og rum, vil utvivlsomt gøre denne rejse op ad en 
nedadkørende rulletrappe mere behagelig, men det bidrager på samme 
tid til et voksende hastighedsideal og øget acceleration i et allerede for- 


pustet institutionsliv og arbejdsmarked. 


Nedstigning 

IFØLGE DEN FRANSKE FILOSOF MAURICE MERLEAU-PONTY ER DET 
gennem det faktum, at vi er i vores egen krop med en bevidsthed om 
vores eget kropsbillede (image du corps), at vi oplever vores omgivelser.” 
Denne kropslige bevidsthed er ikke en bevidsthed om kroppen som 
opdelt i enkelte organer eller lemmer, men et billede af kroppen som en 
helhed, som herfra danner udgangspunkt for en oplevelse af de ydre 
omstændigheder. Det er i kroppen, at orienteringen mod omverdenen 
tager sit afsæt, og fra kroppen, at perspektivet udgår. Som sociologen 
Tim Dant beskriver det: "It is our body that situates all other objects in 
space and time and provides us with a perspective through which we can 
judge the relative position of other objects”. 

Er det derfor tilstrækkeligt at betragte elevens kreativitet som et gen- 
færd? Hvis kroppen underordnes sindet, hvis det materielle betragtes 
sekundært til det virtuelle, så risikerer man at fremme en forståelse, som 
på behavioristisk vis tilskriver kroppen føjelige kvaliteter som noget, der 
blot mekanisk responderer på stimuli. Denne sindets underordning af 
kroppen ses i arbejds- og uddannelsessammenhænge. I modsætning til 
de tidligere arbejds- og ansættelsesforhold, der gjorde sig gældende i 
industrisamfundets arbejdsmarkedsværdier, og som efterspurgte mindre 
grad af kunnen og "skill-based” arbejde, fx i landbrugs- og fabriksarbej- 
de, er nutidens arbejdsmarked i stigende grad fokuseret på menneskelige 
værdier og intellektuel kapital som talent, kreativitet og serviceorientere- 


de kompetencer.”? Disse tendenser tegner altså et værdisæt, som opvejer 

kreative og intellektuelle kapaciteter til fordel for kropslighed, og der- 
med skaber en generel distinktion mellem sind og krop. 

Men måske kunne en del af svaret her bunde i et opgør med netop 
denne distinktion. For er det overhovedet muligt på den måde at adskil- 
le tanke og rum? Er det muligt at tænke, at umiddelbart immaterielle 
fænomener ikke blot skulle begrænse sig til at eksistere på det immateri- 
elle, ikke-kropslige og virtuelle plan af væren? I klasselokalet lader tan- 
kerne sig materialisere i elevernes kroppe, hvilke kommer til udtryk gen- 
nem de kropsligt artikulerede udtryk: i de flakkende øjne, som forsøger 
at fastholde blikket på de flyvende tanker i lokalet og i de trippende fød- 
der under bordet, som nærmest lader til at løbe på stedet. 

How vain it is to sit down to write when you have not stood up to 
live! Methinks that the moment my legs begin to move, my thoughts 
begin to flow, as if I had given vent to the stream at the lower end and 
consequently new fountains flowed into it at the upper.” Sådan skrev 
Henry David Thoreau i sin dagbog i 1851. Thoreau forklarer, hvordan 
tankerne begynder at flyde, når benene begynder at gå, og snakker sågar 
om strømme, fontæner og kilder af tanker. Thoreau berører her, hvor- 
dan tankernes bevægelser tæt knytter sig til kroppens, på samme vis som 
jeg kan se det i elevernes tænkende bevægelser. Barnet, hvis ben tripper 
under bordet, mens han tænker over sin fantasifortælling, har det måske 
på samme måde som Thoreau: Benene forsøger at bevæge sig med tan- 
kerne, at "løbe med” og at følge trop med en tankestrøm, som er i kon- 
stant bevægelse og hast. 

Metaforen om den flydende tanke findes således også uden for klasse- 
lokalets retorik, og det lader da også til, at Thoreau var klar over, hvor- 
dan en sådan metafor ikke blot lader sig nøje med at forblive på et repræ- 
sentativt poetisk plan, men derimod kræver at arbejde gennem hele den 
kropslige maskine. Den flydende bevægelse må så at sige "Tuftes” og 
komme til udtryk som en kropslig aktualisering, strømme ud i benene 


og benene ud i verden. "Thinking is moving”. Sådan formulerer lingvi- 

sten George Lakoff og filosoffen Mark Johnson et metaforisk udsagn, 
som søger at konceptualisere det tænkende sind som en person i 
bevægelse.” Denne metafor udgøres af flere billeder, heriblandt at "sin- 
det er en krop”, fideer er steder” og "at tænke på X er at bevæge sig i 
området omkring X”. Lakoff og Johnson uddyber yderligere, hvordan 
tanken kan konceptualiseres som bevægelse, blandt andet i form af sæt- 
ninger som "my mind is racing” og "my mind wandered for a 
moment”? Lakoff og Johnson viser med dette, hvordan metaforen 
tanken som bevægelse” udspringer af en kropslig forståelse og på denne 
måde strukturerer selve den handling, vi udfører, når vi tænker.” Vi 
bevæger tankerne, flytter dem fra sted til sted og lader dem sågar "van- 
dre”. Der tænkes med og i kroppen og — som vi kan se på elevernes krop- 
slige artikulationer i klasseværelset — tankerne inkarnerer sig og går "i 
kødet” i den kropslige handlen som aktualiseringer af det tænkte. 
Naturligvis er det ikke tilstrækkeligt udelukkende at kritisere denne 
bevægelse ud og væk fra kroppen. Der er mange styrker ved den krop- 
stranscendens, som børnene i undervisningen bliver opfordret til. Det er 
jo herligt, at der er plads til at digte i skoletiden. Og at der skabes et rum, 
virtuelt eller ej, som formår at rumme en uhæmmet udfoldelse og kreati- 
vitet, er jo både sjovt og terapeutisk i sin eskapistiske forskel til hverda- 
gens genkendelige og begrænsede fysik. Nærværende artikel har blot søgt 
at diskutere skolens kreativitetspraksisser og disses betydning i og for 
kontrolsamfundet. Diskussionen har taget form af en ideologikritik, 
som forsøger at belyse og afsløre visse værdier, der bidrager til et beståen- 
de system af magtstrukturer og arbejdsmarkedsrettet tænkning i sam- 
fundets institutioner og organisationer. Kreativiteten aktiveres for, at 
den kan være nyttig i en struktur, der ikke værdsætter menneskelig sel- 
vudfoldelse så meget som værdiskabelse. Og dette gøres gennem under- 
visningsmæssige praksisser, som lægger visse bånd på kreativiteten og 
samtidig opfordrer til, at den bliver sat fri. Børnene forventes at kunne 


navigere i disse umiddelbart modstridende krav. 

En struktur i skolen, der fratager børnene kreativitet eller omformer 
kreativitetsprocesser til markedsgjorte adfærdsmønstre, er i fare for at 
bidrage til børnenes fremmedgørelse fra det arbejdsmarked og den ver- 
den, de vil møde. Karl Marx beskrev proletariatets stigende fremmedgø- 
relse fra samfundets produktionsmidler: Her bliver arbejdets produk- 
tionsmidler, produkter og i sidste ende hele samfundet noget fremmed 
og uvedkommende, som dikterer rammerne for de magtesløse menne- 
skers liv. Det sker, fordi samfundets producenter i stigende grad oplever 
produktionsmidlerne som noget fremmed, som andres ejendom, som 
noget, der ikke har nogen relation til arbejdernes person eller 
interesser.7% På samme måde er en primært arbejdsmarkedsrettet tilgang 
til børns kreativitet i fare for at øge den afstand, børnene måtte føle til 
deres omgivende og kommende verden og samfund. 

Måske netop i en tid, hvor erkendelsen af menneskets fysiske, materi- 
elle og geologiske tilstedeværelse på kloden og interaktion med verden er 
vigtigere end nogensinde, må vigtigheden af en bevidsthed herom ikke 
underkendes. Hvis vi skal møde verden, mærke den og interagere med 
den — ikke blot som samtidige genfærd af os selv, hvis hænder forsøger at 
gribe fat om materien, som imidlertid undslipper vores greb og siver lige 
igennem, så vi måske allerhøjst efterlader et koldt gys — skal vi begynde 


nedstigningen tilbage i kroppen, ind i kroppen. 

Mit Insta-feed er Nietzsches slaveopstand 


CHARLOTTE BONNEVIE ESSENTIMENTET ER AT FINDE OVERALT I DISSE DAGE. 
MWAKITALU Især i mit personlige Instagram-feed, der hovedsageligt er 
4. MARTS 2021 udfyldt af anti-racister, anti-kapitalister og intersektionelle 


feminister. De undertryktes kamp er ved at genopstå som slaveopstan- 
den i moralen. Siden de store Black Lives Matter-demonstrationer i forå- 
ret 2020 og genoplivningen af fmetoo har den aktivistiske scene været 
sydende, og med Nietzsche kan vi forklare, hvad det er, der er ved at ske. 

Friedrich Nietzsche skriver i første afhandling i /Moralens oprindelse,” 
at "Fornemhedens og distancens pathos, den vedvarende og domineren- 
de almen- og grund-følelse hos en højere herskende art i forhold til lave- 
re art, til et nedenunder” — dér er oprindelsen til modsætningen fgod” og 
slet” ”.> Det er altså de herskendes ret at definere, hvad der er godt og 
slet, eller sådan ser de det imidlertid med den konsekvens, at "det gode” 
bliver ensbetydende med alt, hvad magthaverne besidder, og "det onde” 
ender med bare at betyde pøbel. Sådan fører Nietzsche os tilbage til 
begrebernes oprindelse. 

Ifølge Nietzsche ændrede dette sig dog, da jøderne forlod Egypten og 
vendte op og ned på den aristokratiske værdiligning. Jøderne begyndte 
slaveopstanden i moralen ud af en dyb afmagt, der medførte et had. Et 
had, som derfor insisterede på at redefinere godt og ondt, således at jøde- 
rne selv blev lig fdet gode”. Det gode blev ensbetydende med ydmyg- 
hed, tålmodighed, mådehold osv. — direkte modsætninger til herskernes 
fremtræden. Disse dyder taler vi stadig om som del af "det gode”, men 
med kapitalismen og dens strukturering af både vores samfund og vores 
begær bliver disse værdier lig med uværdige liv. Et fattigt liv er et uvær- 
digt liv, det eneste værdige er akkumulerende velfærd og alle de onder, 


det kræver at opnå og opretholde den. 

Men måske er det ved at ændres nu igen. Mit Insta-feed vidner om, at 
ressentimentet lever lige nu, og at hadet er stærkt, ligesom håbet for et 
bedre alternativ er det. Nietzsche skriver: ”Slaveopstanden i moralen 
begynder med, at ressentimentet selv bliver skabende og føder værdier: 
ressentimentet hos sådanne væsener, som er nægtet den egentlige reak- 


tion gennem handling.”> 


Nutidens ressentiment 

DET ER NETOP DEM, SOM TIDLIGERE HAR VÆRET NÆGTET HAND- 
ling, der gennem sociale medier i dag har en mulighed for at skabe noget 
sammen, og det, der forener dem, er herskernes nægtelse af deres identi- 
tets legitimitet. Det er socialt udsatte, sorte, brune, muslimer, kvinder, 
homoseksuelle, handicappede, tykke, psykisk sårbare osv. Det, vi ofte 
med onde tunger kalder identitetspolitik, er ressentimentets opgør med 
moralen. Sammenholdet gør det, Nietzsche kalder "en imaginær hævn”, 
realiserbar.? Nietzsche skriver endvidere: "Mens al fornem moral vokser 
ud af en triumferende sigen ja til sig selv, siger slavemoralen fra første 
færd nej til et 'udenfor,, til et "fanderledes”, til et "ikke-selv”: og dette nej er 
dens skabende handling.” Altså: De herskende bestemmer moralen ud 
fra de liv, de allerede lever, og på den måde er de moralen. De undertryk- 
tes moral vokser ud af et nej til de herskende, et nej til at være hersket 
over. Det er et frigørelses-nej. Det er det, man i Insta-sprog kan kalde 
call-out-aktivisme. Vi kalder alt, der er forkert, ud, altså gør opmærksom 


på det med et stort NEJ! 


Denne venden op og ned på det værdisættende blik — denne nødvendige ret- 
ning udadtil i stedet for indadtil mod sig selv — hører netop til ressentimen- 
tet: for at komme til verden behøver slave-moralen først og fremmest altid en 
mod- og yderverden, den behøver fysiologisk talt ydre pirringer for overhove- 


det at agere: dens aktion er fra grunden af kerne 

Hvorimod den fornemme vurderingsmåde, altså de herskendes, agerer 
og vokser spontant, "den opsøger kun sin modsætning for endnu mere 
taknemmeligt, endnu mere jublende at sige ja til sig selv.””7 Netop denne 
måde at agere på er noget af det, der bliver kritiseret, det er det, ressenti- 
mentet bl.a. retter sig mod. Den herskende klasses eurocentriske turist- 
tilgang til resten af verden og dens fænomener, med en intention om at 
kunne konkludere "ude godt, men hjemme bedst”, "”$metoo har taget 


(< 


overhånd”, "vi finder os ikke i knæfald for pronominer” osv. — alt dette 
er udtryk for en nekrofil kærlighed til status quo. 

Med status quo kan det fornemme menneske leve naivt fremadrettet 
i tillid og åbenhed, fordi deres tilstand som herskere er selvopretholden- 
de. Ressentiment-mennesket er ifølge Nietzsche derimod "hverken 
oprigtigt eller naivt eller ærligt eller ligefremt med sig selv. Dets sjæl ske- 
ler, dets ånd elsker smuthuller, snigveje og bagdøre, alt skjult virker på 
det som dets verden, dets sikkerhed, dets vederkvægelse.”? Det er, fordi 
dets tilstedeværelses legitimitet ikke er bekræftet, og fordi det er her, 
deres tilværelse får lov at blomstre, i det skjulte, dybt inde i blokken; det 
spirer lydløst under asfalten, i lukkede chatrum, og i kodesprog og jar- 
gon. Ifølge Nietzsche forstår det sig på "at tie, ikke glemme, at vente 
midlertidigt, at gøre sig mindre, at ydmyge sig.”? Det er nødt til offent- 
ligt at acceptere undermenneskestatus og kun tilegne sig verden uden at 
gøre væsen af sig, som en stumtjener, observerende men ikke deltagende. 
Det medfører, at "[t]il sidst vil en race af sådanne ressentiment-menne- 
sker nødvendigvis være klogere end en hvilken som helst fornem race”,” 
fordi de har set vandet, fisken svømmer i, og ikke bare fisken. Og, som 
Nietzsche siger, den vil "ære klogskab efter en anden målestok: nemlig 
som en førsterangs eksistensbetingelse.”” Og netop dette træk viser sig i 
mit Insta-feed. Meget af den teori, der henvises til, når aktivister forsøger 


at udbrede budskaber, er af høj intellektuel kvalitet, og det er ikke kun, 


fordi det er vigtigt at lyde klog som ressentiment-menneske, men også 

fordi det er det, de kan. De er blevet klogere end de fornemme, og det 
skal alle vide. 

"Når ressentimentet optræder hos det fornemme menneske selv, 
fuldbyrder og udtømmer det sig nemlig i en øjeblikkelig reaktion, og 
derfor forgifter det ikke,”” Det er den mulighed for fuldbyrdelse, der 
udgør forskellen på herskere og undertrykte. Herskerne kan få umiddel- 
bart afløb for deres ressentiment, mens de undertrykte skal finde en per- 
manent plads ; sig selv til deres ressentiment. Ressentimentet skal bo 
permanent i ressentiment-mennesket og er ikke bare på kort visit, som 
det er hos herskerne. Hos ressentiment-menneskene får det lov at ligge i 
dem og forgifte dem under større og større tryk. Vi så fx forskellen, da 
sorte Oscars hvide mor råbte op omkring racisme på drengens efterskole, 
og opråbet gik viralt.” Den mulighed for fuldbyrdelse, som hurtigt 
udtømmer sig, er forbeholdt den herskende klasse. Jeg forestiller mig, at 
havde Oscars mor ikke været en del af den herskende klasse, havde vi 
sandsynligvis intet kendt til den historie. Nietzsche fortsætter: "[P]å den 
anden side optræder det [ressentimentet] slet ikke i de utallige tilfælde, 
hvor det er uundgåeligt hos alle svage og af mægtige.” Det ser vi, når en 
person som Bwalya Sørensen til gengæld råber op om racisme og efter- 
følgende bliver kaldt racist og portrætteret med slående lighed til racisti- 
ske karikaturer fra USA i 50'erne og 60'erne. Således er det ikke svært 
for de "svage og afmægtige” at føle ressentiment, mens den herskende 
klasse intet føler. I kraft af den herskende klasses indforståede ophøjelse 
behøver de sådan set ikke andet svar til amoralske anklager, end et barn- 
ligt "det kan du selv være!” Det ressentiment, som de undertrykte føler 
her, er dog på ingen måde hurtigt udtømt. Dels fordi kampen fortsætter, 
men udelukkende for hovedpersonen selv, især fordi hun stadig lever 
med konsekvenserne af det opråb og derfor bliver forgiftet af det, fordi 
det ikke er hurtigt overstået. Dette gør sig gældende for alle identitetspo- 
litiske kampe i dag, og herskerne har ingen grund til at tage nogen af de 


her kampe seriøst, fordi ressentimentet for dem er udtømt, lige så snart 

de swiper videre til næste story eller post. Nietzsche beskriver det meget 
godt: "Dette ikke engang at kunne tage sine fjender, sine uheld, sine 
ugerninger alvorligt — det er tegnet på stærke og fuldtonende naturer, 
der besidder et overskud af plastisk, efterdannende, lægende og tillige 
virksomt glemmende kraft.” De ser ikke det paradoksale i racistisk 
behandling af en, der laver call-out på racisme, hvilket er en perfekt tak- 
tik i forhold til at opretholde ideen om sin egen ophøjede moral. "Med 
et eneste ryk ryster et sådant menneske netop meget kryb af sig, som gra- 
ver sig ind hos andre”” — så nemt er det at opretholde sin herskende 
position. 

Det spændende her er også Nietzsches syn på forholdet til fjenden, 
for fjenden er nødt til at være der, ellers ville der ikke være noget at være 
ophøjet i forhold til, og i dette nødvendige forhold finder han "kærlig- 
hed til sine fjender” — herskerne elsker at hade en som Bwalya Sørensen, 


da de glædes ved at se deres diametrale modsætning som fjenden. 


Hvor megen ærefrygt for sine fjender har ikke et fornemt menneske! Og en 
sådan ærefrygt er allerede en bro til kærligheden. Det forlanger jo sine fjen- 


å i I 
der for sig selv, som sin egen udmærkelse. 8 


For hvis ikke undermennesket dyrkes, altså fremhæves og udstilles, kan 
det fornemme menneske ikke kræve sin status som exceptionel, da der i 
så fald ikke ville være noget at være ophøjet i forhold til. Det er under- 
mennesket, ressentiment-fjenden, der sætter barren for herskeren og 
dennes moralske ophøjelse. 


Omvendt står det til med ressentiment-menneskets forhold til sine 


fjender, de herskende: 


Heroverfor skal man forestille sig fjenden som ressentiment-mennesket kon- 
ciperer ham — og netop heri består dets gerning, dets skaberværk: det har 


konciperet "den onde fjende”, "den onde” og dét som det grundbegreb, 

hvorudfra ressentiment-mennesket som et efterfølgende billede og et mod- 


stykke dertil nu udtænker sig en "god”: sig selv? 


På den måde kan ressentiment-mennesket helt konkret og stålfast fx 
sige: Hvis jeg er din fjende, og du er en fjende af anti-racisme, så er anti- 


racisme det eneste gode. 


Slavemoral og svaghed er ikke statisk 

IFØLGE NIETZSCHE, ER DET I AL STRENGHED NETOP DEN "GODE” I 
den anden moral, der er fjenden. Vi ser da også mange hvide hetero- 
seksuelle mænd reagere voldsomt på forskellige aktivistiske indslag, som 
om de fornemmer, at de per definition eller par excellence er fjenden i 
denne slaveopstand, fordi de er "det gode/rigtige” i den fornemme her- 


skermoral, hvilket gør dem bange. Også fordi, som Nietzsche siger: 


På bunden af alle disse fornemme racer genkender man rovdyret, det pragt- 
fulde blonde bestie, der lystent strejfer om efter bytte og sejr. Fra tid til anden 
er der brug for en udladning, dyret må igen ud, må igen tilbage til vildnisset 
— romersk, arabisk, germansk, japansk adel, homeriske helte, skandinaviske 
vikinger: i dette behov er de alle hinanden lig. Det er de fornemme racer, der 
har efterladt sig begrebet "barbar” overalt, hvor de har sat sig deres spor.” 

For måske skal de nuværende herskere ikke være så sikre på, at de har 
eneret på barbarisme — måske er der gode chancer for, at skulle fjenden 
gå til angreb og vinde, så vil de som sejrherrer, og dermed nye herskere, 
finde deres moral i sejren over de afgående eksherskere. Nietzsche ville 
muligvis ikke sige, at rollerne kan byttes rundt, således at slaverne bliver 
fornemme barbarer. Men når han selv brugte jøderne som et eksempel 
på slavemoral og svaghed, kan man måske argumentere for, at det kan 
rollerne godt, for når slavemoralen, som nævnt ovenfor, opstår ud af 
ydre pirringer og fungerer som reaktion, så må den på samme måde afta- 


ge i takt med, at de ydre pirringer forsvinder, og måske er det netop her 

omvæltningen sker, når ressentiment-mennesket med en passende 
afstand til de ydre pirringer begynder at blive aktivt frem for reaktivt og 
vil bruge sin egen moral som middel til magt og sidenhen selv blive bar- 
baren. For når Nietzsche taler om det blonde bestie som barbaren, så 
lyder det for mig som de fornemme racers storhed og fald. For det 
moralsk rigtige er, som han også nævner gennem sin etymologiske gen- 
nemgang af begreberne fgodt” og fondt”, lig med det herskende, og 
hvem der så er de herskende, og dermed dem der definerer moralen, skif- 
ter gennem tiderne. Derfor er der heller ikke noget endeligt svar på, hvad 
der er godt og ondt, og der er derfor heller intet håb for de dekadente 
herskere om at blive taget i nåde ved at appellere til de aspirerende nye 
herskeres — de nye fornemmes — "godhed”. For både "godhed” og der- 
med "nåde” vil med de nye herskere være begreber med nye betydnin- 


ger, og måske de tværtimod vil besynge deres sejr med stolthed. 


Denne" dristighed” hos fornemme racer, afsindig, absurd, pludselig, som den 
jo ytrer sig, selve det uberegnelige og det usandsynlige i dens foretagender 
[...], ligegyldigheden og foragten for sikkerhed, liv og lemmer og behag, end- 
videre den forfærdende munterhed og dybde i lysten ved enhver ødelæggelse, 
i al vellyst ved sejr og grusomhed — alt dette lod sig for dem, der led under 
det, sammenfatte i billedet af "barbaren”.7" 
Og måske det netop vidner om, at de svage godt kan blive herskere. Og 
måske er det netop det, de nuværende herskere frygter ved disse aktivi- 
ster. Måden vi kan se, at disse Instagram-ressentiment-mennesker sam- 
men er styrket, er gennem slogans som "unapologetic”, "fuck den gode 
stemning” og "sorry, not sorry”, og gennem brutale digtere, som Naiha 
Khiljee og Mikas Lang eksempelvis, der brændemærker deres eksistens 
ind i den andens virkelighed; de har rejst sig, står stærkere sammen og 
kan ikke undgå at udvise deres styrke. De vil spille på rovfuglenes bane 
og redefinere, hvad der er det gode, og hvem der er lammene, og er nu 


ligeglade med, hvem der skulle fremstille dem som barbarerne. Og fordi 

online-aktivisme på mange måder er råb i et ekkokammer, der kun sjæl- 
dent lader noget sive ud i "virkeligheden”, så kan de lykkes med at vende 
om på rollerne, som jøderne gjorde, da de forlod Egypten, med deres 
egne fortællinger om moral. Herskerne bliver allerede set på af ressenti- 
ment-mennesket som får, der bare følger den store flok, fordi det er deri, 
deres magt består. Majoritetens magt er symbolsk og ikke reel magt og 
styrke. Stor og stærk er ikke det samme. Styrke kan også bestå i klogskab, 
og som Nietzsche nævner ovenfor, så bliver slaverne uundgåeligt klogere 
end herskerne. Og ved samtidig at være så direkte, brutale, hudløse, så 
giver de kun hersker-fårene to muligheder: Vær lam og bliv ædt af de nye 
aspirerende herskere, fikserede, kloge, skarpe og hurtige som de er, eller 
tilslut dig styrken af nye rovfugle, med alt hvad det indebærer — det er 
enten-eller. Denne tilgang kan på overfladen virke uraffineret og ikke- 
inkluderende, men det er de heller ikke nødvendigvis interesserede i at 
være, da dette netop er en opstand og et opgør med den gængse moral 
og de dertil hørende metoder. 

Nietzsche ville sandsynligvis ikke sige, at svaghed kan blive til styrke, 
eller at det betyder noget, om en svag forstår sig selv som stærk, fordi det 
ikke ændrer på svagheden som er medfødt; men måske hans blik for 
godt” og fondt” og "styrke” og svaghed” har glemt at udforske over- 
gangen mellem de to, som viser, at gennem kamp kan spillereglerne for, 
hvad styrke betyder, ændres — ligesom definitionen på "det gode” kan — 
og at styrke derfor ikke er noget medfødt, men noget man kan kæmpe 
sig til, hvilket måske fortæller os, at vi kan være på vej ind i nye tider. For 
ingen af de blonde bestier, Nietzsche taler om, er herskere længere, og 
mellem hvert af deres fald må der have været nye tider. Og med tiden vil 
enten med eller imod” også blive tydeligere og tydeligere, hvilket vil 
tvinge de dekadente hersker-får til at tage stilling og vælge mellem godt 
og ondt. I disse tider kan valget så bestå i follow eller unfollow. 

Det store spørgsmål bliver så, hvilken form de nye herskeres barbaris- 


me vil tage — måske en intellektuel dominans, der går til angreb mod det 

IS. 


16. 


småborgerlige, farve- og fantasiløse, kedelige liv. Jeg er ikke i tvivl om, at 
skulle kulturkampen ende med, at de progressives kamp for frie identite- 
ter vinder, vil vinderne være kompromisløse, som alle andre herskere har 
været det. Men når nu deres kamp netop handler om alle individers fri- 
hed til at være, hvem de er, i fred for andres normative begrænsninger, så 
efterlader det jo en ganske stor frihed selv til de "nye slaver”, og så bliver 
spørgsmålet, om slaver overhovedet kan eksistere under denne frihed. 
Måske deres sejr vil betyde et opgør med hele hersker/slave-modsæt- 
ningen, og vi dermed kan lukke Nietzsches /doralens oprindelse for sid- 
ste gang. Eller måske slaver og herskere bare følger en uendelig sinuskur- 
ve eller cyklus af godt og ondt, præcis sådan som historien har vist indtil 


nu, og at det er uundgåeligt, at slaven med tiden vil blive barbaren. 

VAD ER ET MUSEUM FOR "OUTSIDERKUNST”? FAKTUM 
er, at der findes en del af disse museer rundt omkring i ver- 
den: Collection de Vart brut i Lausanne, Bethlem /Museum 
of the Mind i London, Sammlung Prinzhorn i Heidelberg osv. Bag 
spørgsmålet om, hvad sådan et museum er, og hvad det udstiller, ligger 
en mængde komplicerede og sammenfiltrede emner, som ikke mindst 
handler om, hvad det vil sige at være foutsider”. Mange af de kunstnere, 
der udstilles på museer for art brut og outsiderkunst, har f.eks. haft svæ- 
re psykiatriske diagnoser. Samtidig har kunstneren ofte slet ikke tænkt 
sig selv som kunstner, og produktionen har ikke været rettet mod offent- 
ligheden. Nogle mener, at outsiderkunsten hermed giver adgang til 
noget, der ligger "uden for kulturen”; den giver adgang til en livspraksis 
og en produktion, der ikke hæmmes af kulturens spændetrøje, og som 
adlyder en mere spontan, indre nødvendighed (den kunstner, der har 
været fastlåst i svære mentale problematikker, ofte med indespærring til 
følge, har endog været forstået som frihedens apostel). Den tanke lever 
stadig i aktuelle tilgange til outsiderkunst og udgør, paradoksalt nok, 
måske endda baggrunden for den store, kommercielle interesse, der 
efterhånden er i denne type kunst. Det grundspørgsmål, der melder sig, 
er dog den præcise status af dette "uden for kulturen”, som også relate- 
rer sig til forskellige andre beskrivelser og kvalifikationer, såsom uden for 
det sociale, uden for fornuften. Hvad skal man forstå ved dette "uden- 
for”? Findes der rent faktisk et "fudenfor”? I hvilken forstand? Hvordan 
kan det tænkes? Og hvilke konsekvenser har det, hvordan man tænker 
det? 
Jeg vil i det følgende optegne, hvad jeg opfatter som to farer ved til- 
gangen til spørgsmålet om et uden for kulturen. Påpegningen af den 


første fare må tilskrives Michel Foucault i hans berømte og berygtede 


299 


analyse af det, han med flere forskellige begreber omtaler som f galskab” 
i Galskabens historie i den klassiske tidsalder. I den ambitiøse og sofisti- 
kerede bog skinner det igennem, at Foucault forsøger at bryde ud af de 
måder, hvorpå galskaben har været domesticeret siden midten af 1600- 
tallet. For Foucault er der tale om en analyse af et kompleks af praksisser, 
begreber og erfaringsformer, der på forskellige måder har inddæmmet 
galskaben og bragt dens kræfter under kontrol. Hvor raffineret 
Foucaults tilgang end er, indeholder den dog også selv en fare, mener 
jeg, nemlig en romantisering af outsiderpositionen, ophøjelsen af et sted 
uden for ordenen, der har været udsat for glemsel, og som er mere 
autentisk, men hvor det er uklart, hvad det er for et sted og hvem, der 
egentlig indtager det. 

Domesticering og romantisering er altså de to farer. Kritikken af 
domesticeringen går naturligvis på, at den tæmmer og kontrollerer det, 
der ligger udenfor. Kritikken af romantiseringen må omvendt gå på, at 
den mystificerer det, der ligger udenfor, eller at den trækker på en både 
diffus og forsimplet opfattelse af et udenfor. Domesticering og romanti- 
sering fungerer på en måde som Scylla og Charybdis i outsiderkunstens 
farvand; vi kan støde på grund på domesticeringens kolde klipper, eller 
vi kan blive trukket ned af en irrationel malstrøm. Det er svært at undvi- 
ge disse farer, men opgaven er måske i første omgang at optegne dem 
grundigt. Til sidst i teksten vil jeg angive nogle pejlemærker, blandt 
andet ved hjælp af psykoanalysens begreber, til en måde at sejle gennem 


farvandet. 


Eksistensintegreret kunst 

LAD MIG TAGE UDGANGSPUNKT I ET KONKRET EKSEMPEL. PÅ 
Museum Ovartaci i Aarhus udstilles kunst, der primært er skabt af 
patienter, der har været tilknyttet Risskov Psykiatriske Hospital. 
Museets fremmeste eksponent, Danmark største outsiderkunstner, er 


Louis Marcussen (1894—1985), også kendt som Ovartaci, der var indlagt i 

s6 år og malede billeder fra sine reinkarnationer i forskellige skikkelser, 
lavede dukker, såkaldte rygefantomer, træskulpturer osv. I 2017 præsen- 
terede Kunsthal Charlottenborg den største Ovartaci-udstilling nogen- 
sinde uden for Museum Ovartaci med titlen "Ovartaci & galskabens 
kunst” (kurateret af Mathias Kryger), hvor mange af Ovartacis værker 
blev udstillet side om side med nyskabte samtidskunstværker. Jeg vil ikke 
her gå dybt ind i detaljerne omkring udstillingen, men det bemærkelses- 
værdige ved begivenheden på Kunsthal Charlottenborg var, at mens alle 
kritikere var enige om, at selve udstillingen eller findholdet” (Ovartacis 
originale materiale) var en stor succes, bemærkede mange samtidig, at 
noget ikke fungerede i selve rammesætningen, særligt i forhold museet 
til som "den hvide kube”, der syntes at domesticere Ovartacis sarte, vil- 
de, fantasifulde materiale. 

Tre særdeles velskrevne anmeldelser af udstillingen skiller sig ud og 
står stadig skarpt, netop fordi de på forskellige måder bemærker para- 
dokset i at udstille outsiderkunst i museets rammer. Matthias Hvass 
Borello skriver under overskriften "Ovartaci og institutionens 
(over)magt” netop om museet som den hvide kube og i forlængelse af 
det om forflyttelsen af en livsverden til et alment rum, der kommer til at 
udgøre en form for overgreb. Man forstår, skriver Borello, fat værkerne i 
denne udstilling behandles” mere som samtidskunstværker (kommuni- 
kative handlinger båret af intention), end de egentlig var tiltænkt, og at 
Ovartacis virke i dette kuratoriske greb forbruges strategisk snarere end 
formidles indlevende”. Borello er på jagt efter en mere " privat” verden, 
hvor liv og værk er flettet sammen, og hvor de konflikter, Ovartacis liv er 
præget af (f.eks. konflikten i at være en mand), får "et mere harmonisk 
liv i kunsten”. Men den fortælling får vi ikke, idet vi i stedet præsenteres 
for spejlinger af Ovartacis kunst i samtidskunst og institutionskritik. I 
stedet for de hvide vægge og den intentionelle logik ville Borello hellere 
have haft mulighed for at opleve en mere individuel og "fortættet” for- 


tælling, som man f.eks. finder det i Collection de VArt Brut, hvor lokaler- 

ne minder mere om de kulturhistoriske og etnografiske samlingers 
mørke vægge, lyddøde inventar med gulvtæpper, møbler og hjemmeli- 
ge hverdags-iscenesættelser”. Her kan et andet møde finde sted, mener 
han, et mere "tyst og anerkendende møde med syge men kreative men- 
neskers dybeste indre”. 

For Kasper Bonnén er der en tilsvarende kritik på spil, og også han 
ønsker sig længere ind i det levede liv: "Hvor Ovartacis værk er dybt inte- 
greret i hans liv — så er kunsten for de nutidige kunstnere et projekt, som 
er rettet mod kunstverden. Hvor Ovartaci kan virke naiv — så er de nuti- 
dige kunstnere uhyre selvbevidste”. Bonnén mener, at Ovartaci bliver 
<en alien i en glasbutik”, idet hele den spirituelle side af værket vaskes ud 
i den glasindrammede installation. Man skal i stedet have mulighed for 
at træde ind i en "hemmelig overset verden”, der er langt rigere på en 
<mental, sanselig, mystisk og transcendent oplevelse”. Vi skal tættere på 
Ovartacis praksisser, de små genstande, "papmacheånderne”, det at tage 
dukkerne med på badetur osv.” 

Sidst men ikke mindst savner også Rune Gade en mere komplet livs- 
verden, end den, udstillingen på Charlottenborg præsterer: "Hvis der er 
noget, Ovartacis værker ikke kalder på, er det at blive æstetiseret og gjort 
til autonome arbejder i en underspillet og luftig koreografi, som separe- 
rer og fragmenterer arbejdernes indbyrdes relationer”. Gade opfinder 
begrebet om en "eksistensintegreret kunst”, som netop skal redegøre for 
det særlige ved Ovartacis kunst, at den ikke (kun) findes som værk, men 
også som livsværk, i bogstavelig forstand. Ovartaci zalte rent faktisk med 
sine værker. Vi mangler at få blik for Ovartacis kamp med sig selv og 
med institutionerne og at kunne forstå livsværket som andet end blot 
biografiske fakta og løsrevne værker. Kun at udstille adskilte værker sva- 
rer i Gades optik til en "normalisering”, og han taler også om både 
domesticering og kolonialisering. Der er en "glødende radikalitet” hos 


Ovartaci, mener Gade, der kræver en præsentation, der er mere "Vitali- 

stisk og sprællende”, og som måske ville give krop til en levet (og ikke 
bare tænkt) institutionskritik.7 

På mange måder gentages en helt klassisk kritik af domesticeringen af 
outsideren sig i vores forfatteres kritik; en kritik, der for så vidt altid er 
berettiget, men som ikke desto mindre stiller nogle afgørende spørgsmål 
tilbage igen, for hvordan kan man egentlig frisætte det vitalistiske hos 
Ovartaci? Det er ikke mit ærinde her at tage side i den specifikke debat 
om udstillingen på Charlottenborg, hvor alle parter, både kurator og 
kritikere, synes at pejle efter at vise, hvordan Ovartaci arbejder uden for 
de traditionelle institutioner og kategorier (ikke mindst kategorien 
kunst). Problemet er, at det netop kræver et livtag med, hvordan dette 
udenfor kan tænkes, før projektet kan forløses. Hvordan arbejder man 
imod domesticering? Og hvad sker der, hvis også kritikken af domestice- 
ringen indeholder sine egne problemer? Hvad skal man f.eks. forstå ved 
det, Borello omtaler som menneskets "dybeste indre”, og hvad skal man 
forstå ved outsiderens hemmelige, oversete verden, der giver baggrund 
for det, Bonnén kalder en "mystisk og transcendent oplevelse”? På man- 
ge måder er Foucaults originale arbejde med spørgsmålet om galskab 
interessant her, fordi det radikaliserer kritikken af domesticeringen til 
det punkt, hvor kun en romantisering bliver tilbage. Og fordi det der- 
med, som jeg ser det, tvinger os til at opfinde en anden måde at gå til 


outsiderkunstens løfte om et uden for kulturen. 


Foucaults kritik 

SPØRGSMÅLET ER, HVORDAN MAN KAN KOMME "BAG OM” FORNUF- 
ten eller frisætte dét, som ikke adlyder fornuftens funktion af at ordne, 
kategorisere, systematisere osv. I Galskabens historie i den klassiske 
tidsalder undersøger Foucault berømt, hvordan den vestlige tilgang til 
galskaben tog en afgørende drejning i 1657, da "den store indespærring” 
af gale, tiggere, lediggængere, forbrydere osv. blev sat i værk, og hvordan 


galskaben dermed først blev lukket inde bag murene, senere gjort til 

videnskabeligt objekt. Det gales kraft, der så sent som i renæssancen ind- 
skrev sig i en form for kosmisk konflikt, paradigmatisk udtrykt hos en 
kunstner som Hieronymus Bosch, bliver hermed kvalt. Vi går, med 
Foucaults egen karikatur, fra narreskibet, der bragte de gale rundt i ver- 
den på vandets åbne flader, til indespærringen bag murene.” Vi går fra 
en tragisk erfaring af galskaben, hvor galskaben er en nærværende trussel 
om verdens sønderrivning, til en kritisk erfaring af galskaben, der er 
mere distanceret, og som i løbet af 1600-tallet ifølge Foucault udvikler 
sig til et skel mellem ufornuft og fornuft. Fra da af vil galskaben ikke læn- 
gere være en manifestation af en ufornuft i kosmos, men en negation 
eller afvigelse i forhold til fornuften. Foucaults stil er uendeligt forsiret, 
og analyserne af forskellige måder, hvor de gale er blevet behandlet, er 
båret af både sans for detaljen, som for komplekse mønstre. Hvad vi 
med Foucault skal se, er de forskellige grænsedragninger, der har skabt 
det moderne begreb om galskab. Og hvad vi skal betænke, er den 
domesticering, som disse grænsedragninger beløber sig til: "T sindssyg- 
dommens rolige verden kommunikerer det moderne menneske ikke 
længere med den gale”, som han siger det i forordet til bogen.” Den 
"rolige verden” hentyder til den disciplinering, der har vist sig gennem 
udvandingen af den tragiske erfaring, isoleringen af galskaben i interne- 
ringens praksisser, overgangen fra et fokus på galskaben i verden til et 
fokus på galskaben i mennesket, bedømmelsen af galskaben som en fejl- 
tagelse, den moralske fordømmelse, afretningen og tæmningen af gal- 
ningen osv. Til sidst, ved indgangen til det moderne, vil galskaben ikke 
mere være en trussel, men fremtræde som et objekt, der måske nok er 
svært at indfange fuldstændigt, men som alligevel er lokaliseret, bragt tæt 
på som objekt gennem en massiv beskyttelsesstruktur og under den sik- 
re overbevisning, at den, der tager galskaben som objekt, ikke er gal.7 
Kan Foucault bruges til at tænke et udenfor, til at tænke et grundlag 
for forståelse af outsiderkunsten og dens udtryk? Først og fremmest er 


Foucaults kritik af domesticeringen af galskaben naturligvis oplysende, 

og bogen giver blik for, at galskab ikke er én ting, men skal forstås i for- 
hold til det væld af erfaringsformer, den formuleres i. Disse erfaringsfor- 
mer består af komplekser af viden og magt, og projektet for Foucault er 
netop at studere sådanne komplekser, samt det, de på samme tid synes 
at holde fanget og at holde udenfor. Men spørgsmålet er, hvordan man 
skal forstå dette udenfor, som har en tendens til at blive en negativ erfa- 
ring? Selv når Foucault synes at være tættest på at beskrive "galskabens 
udenfor”, dvs. det liv og den praksis, han mener, er blevet trampet 
under fode, kalder han galskaben en f"vigende og absolut grænse”. 
Udtrykket er ganske sigende, idet galskaben hermed bliver fornuftens 
forsvindingspunkt; galskaben viger for fornuften og trækker sig tilbage 
til sit absolutte skjul, før delingen i ufornuft og fornuft. Det er her, det 
må påpeges, at selve den bevægelse at kritisere domesticeringen kan ven- 
de sig om i en uproduktiv modsætning, nemlig en mystificering og idea- 
lisering af et udenfor. Et udenfor, som på den ene side synes at være 
noget, fornuftens herredømme selv har skabt som undtagelse, og som 
det dermed er skyldigt i forhold til, men som det på den anden side net- 
op er skyldigt i forhold til, fordi dette udenfor er mere rent, primært og 
ubesmittet. Fornuften fanges dermed i et paradoks: Har den først brudt 
stilheden, har den forbrudt sig mod galskabens permanens. For 
Foucault handler det måske netop om at bevæge sig ind i dette paradoks, 
idet han hævder ikke at ville fortsætte "fornuftens monolog over galska- 
ben”, som han detekterer i psykiatriens sprog, men at skrive en "stilhe- 
dens arkæologi”.? Kan det lade sig gøre? Jacques Derridas berømte kritik 
af Foucaults projekt i artiklen Cogizo et histoire de la folie tager netop 
udgangspunkt i denne problemstilling (selvom artiklen blev mest kendt 
for dens diskussion af Foucaults fremstilling af Descartes). Under alle 
omstændigheder kan det konstateres, at bogen ikke synes at levere en 
stilhedens arkæologi, men en ekstremt udfoldet gennemgang af fornuf- 


tens tale i den klassiske periode. 

Mere overordnet kan man rekonstruere Foucaults position som en 
modstilling mellem et indenfor og et udenfor. I Foucaults analyser 
består arbejdet mest af alt i at beskrive og afdække det, der er indenfor. 
Det betyder ifølge en kritiker som Joan Copjec, at Foucaults projekt kan 
bebrejdes for dets begreb om immanens i betydningen af en "reduktion 
af samfundet til dets indlejrede netværk af relationer af viden og 
magt”” Foucault undersøger f.eks. galskabens totale immanens i rela- 
tioner af viden og magt, hvilket også betyder, at domesticeringen er 
total, og dermed maler Foucault sig, i det mindste på dette stadie af 
forfatterskabet,” op i et hjørne: Der er for så vidt intet sprog, hvori kri- 
tikken af den domesticering, der er afdækket, kan formuleres, idet der 
intet er uden for viden og magt, medmindre man lader transcendensen 
vende tilbage i form af et diffust udenfor (renæssancens særlige galskab), 
der netop fungerer i kraft af, at man som Foucault afstår fra at analysere 
dette udenfor indgående. Som Derrida bemærker i sin kritik, vender 
problemet tilbage i Foucaults udsigelsesposition. Foucault hævder at 
analysere galskaben på baggrund en "relativitet uden base”, dvs. ikke 
forankret i noget forudgivent logos, men udelukkende gennem en kritik 
af netværkene af viden og magt.” Men hermed problematiseres udsigel- 
sen, for hvorfra taler Foucault så? Denne rene relativitet må, for ikke at 
forvitre, understøttes af en forestilling om et absolut udenfor. Dette 
udenfor er i Galskabens historie på samme tid både historisk og trans- 
cendent. Den totale immanens, metodologisk omsat i den excessive eks- 
plicitering af domesticeringens greb i os (gennem analyser af viden og 
magt), falder sammen med den historiske bestemmelse (renæssancens 
galskab) af en total transcendens som et mystisk udenfor (galskaben selv 
som tavshed). 

På denne måde nås en form for kulmination i forhold til en romanti- 
sering af et udenfor; uden for fornuften, uden for kulturen, uden for 
sproget. De sidste par sider af Foucaults store bog fuldender bevægelsen: 


Besyngelsen af renæssancens galskab relanceres i form af en dramatisk 

besyngelse af de nyere filosoffer og kunstnere, der er brændt op i galska- 
ben (Hålderlin, Nerval, Nietzsche, van Gogh, Artaud). I den moderne 
verden er galskaben domesticeret, fornuften har sejret, og det betyder, at 
galskaben kun synes at kunne melde sig som fravær. Galskaben kan ikke 
melde sig i et kunstværk eller i noget udsagn, men synes udkonkurreret 
på en sådan måde, at den kun findes som "værkets fravær”: Foucault 
fremmaner Nietzsches sidste skrig, hvor hammeren falder ud af hans 
hænder; van Goghs accept af sin galskab som uforenelig med kunsten; 
Artauds modige afprøvning af et fravær af sprog, et rum for en fysisk 
lidelse og rædsel, der består i en "stejl skråning i den afgrund, som er vær- 
kets fravær”.” Over for dette vortex, dette fravær, kendes (den fornufti- 
ge) verden nu skyldig, mener Foucault. Den må stå til ansvar for det, der 
melder sig i samtidigheden af værket og værkets fravær, den må "aflægge 
tilståelse og give erstatning”. 

Men spørgsmålet er, om ikke en anden vej er mulig end Foucaults 
romantisering af outsiderpositionen, som ender med et vildt sats, hvor 
retfærdigheden i verden kun synes mulig på grundlag af en anerkendelse 


af det rene sammenbrud eller det rene, tavse udenfor? 


Hvad er indenfor? 

LAD MIG NU, OM END SOM SPEKULATIVT UDKAST, PEGE PÅ EN UDVEJ 
i forhold til den blindgyde, jeg mener kendetegner Foucaults tilgang til 
outsideren. Udvejen overskrider ikke de termer, som indtil videre er stil- 
let op som grundlag for både eksemplet omkring udstillingen på 
Charlottenborg og diskussionen vedrørende Foucault, nemlig indenfor 
og udenfor, men foreslår en anden måde at tænke dem på. 

Hvad nu, hvis udgangspunktet ikke er, at "indenfor” (komplekset af 
viden og magt) er så massivt og konsistent, at det (næsten) er umuligt at 
bryde ud af, eller at en frigørelse fra det i det mindste kræver en slags alli- 
ance med et radikalt og mystisk "udenfor”? Er det ikke antagelsen om en 


gennemgribende domesticering, der skaber muligheden for en romanti- 

sering? Hvad nu, hvis udgangspunktet er, at "indenfor” allerede er pla- 
get af en inkonsistens, dvs. at intet system af viden og magt udtømmer 
sit felt, men i sig bærer nogle splittelser og modsætninger? Hvad nu, hvis 
dets erfaringsformer på afgørende punkter selv er forkrampede og usam- 
menhængende? Hvad nu, for at sige det mere sociologisk, hvis der ikke 
findes en samfundsmæssig "positivitet”, som "det andet” udgrænses fra, 
men hvis der "først” eller som generativt princip er en negativitet eller 
mangel på sammenhæng, som ethvert samfund er anledning til og bear- 
bejder på forskellige måder? Konsekvenserne af denne tilgang til inden- 
for og udenfor er potentielt mange, og meget afhænger af, hvordan man 
herfra mere præcist teoretiserer spørgsmål om viden, fornuft, kultur, 
samfund, subjektivitet osv. Men tilgangen giver først og fremmest 
mulighed for en anden forståelse af outsideren; ikke som én, der både er 
fanget og udenfor, og som måske står i forbindelse med en mystisk og 
mere primær erfaring, men som én, der i særlig grad er "ramt” af den 
umulighed eller inkonsistens, som er givet i samfundet. Outsideren, ikke 
forstået som formuleringen af et substantielt udenfor, en sandhed eller 
et svar, men som markeringen af et symptom, et spørgsmål. 

For at folde denne tilgang til spørgsmålet om udenfor og outsideren 
ud, ville man, som jeg ser det, skulle etablere en større og mere udfoldet 
diskussion mellem Foucault og psykoanalysen. I Galskabens historie er 
Foucault noget ambivalent i forhold til psykoanalysen; han priser den 
for at have genåbnet en dialog med galskaben, men han synes stadig at 
opfatte den som del af et system, der rationaliserer den. Min tilgang er 
her, at psykoanalysen, i modsætning til Foucault, rent faktisk lykkes med 
at gribe de strukturer, der oppebærer vores sociale virkelighed (dvs. 
indenfor), på samme tid som den undersøger strukturernes egen inkon- 
sistens. Foucault vil arbejde uden base, genealogisk fhistorisere” enhver 
mulig forklaring på, hvordan mennesket fungerer, og hvad det er; i ana- 
lyserne af galskaben synes han endog at ville overskride sproget og skrive 


en stilhed frem. Psykoanalysen begynder med en base, nemlig de struk- 

turer og institutioner (familien, faderen, lægen osv.), som den selv virker 
igennem, for at vise, hvad det er, der hjemsøger disse strukturer, samt 
give stemme til dette. Disse forskelle mellem Foucault og psykoanalysen 
kan arbejdes meget grundigere igennem, men det er ikke mit ærinde her. 
Jeg vil her blot angive nogle overordnede pejlemærker, idet jeg holder 
mig til en diskussion af grundlaget for tænkningen af outsideren. 
Foucaults outsider befinder sig, som gennemgangen har vist, to ste- 
der. Han er spærret inde, domesticeret af fornuften. Samtidig er han 
også udenfor, han tilhører en anden epoke, eller han befinder sig i et fra- 
vær. Både for Foucault og i psykoanalysen konstitueres et subjekt ved 
dets forhold til den Anden. For Foucault kunne der her være tale om 
den historiske Anden (den samlede mængde af mikropåvirkninger fra 
viden, praksisser, erfaringsformer osv.). Subjektet kan således ikke unds- 
lippe historiens greb i sig (medmindre det placeres et sted, som er histo- 
risk og transcendent, jf. udlægningen af Foucaults outsiderposition). For 
psykoanalysen forholder det sig imidlertid anderledes: Generelt peger 
psykoanalysen på en inkonsistens i "indenfor”, hvilket kan formuleres 
som en inkonsistens i den Anden. Subjektet konstitueres gennem den 
Anden, men denne Anden er selv manglende eller inkonsistent. Det er 
netop derfor, begreber som "det ubevidste”, "begæret” osv. bliver inter- 
essante: Der er en brudt relation mellem subjektet og den Anden, som 
giver plads” til det ubevidste som en form for registrering eller bear- 
bejdning af denne relation. "Subjektet” kan siges at være navnet på det, 
der er knyttet til et indenfor, men som samtidig er en rift i indenfor, eller 
som markerer umuligheden af, at indenfor kan blive helt sig selv. 
Psykoanalysens begreb om psykopatologier skal samtidig forstås som 
ressourcer til at tænke denne synkoperede relation mellem indenfor og 
udenfor. Psykopatologierne skal ikke opfattes som psykiatriske kategori- 
er, men som eksistentielle positioner, dvs. måder, vi lever vores liv på.% 
Neuroser, perversioner og psykoser er forskellige mere eller mindre 


patologiske måder at placere sig i forhold til den Anden på. 

Vi er i den forstand alle outsidere, hvis man med en outsider forstår 
den, der bevæger sig på kanten af indenfor. Psykosen kan måske opfattes 
som den mest forarmende af psykopatologierne, men der er stadig ikke 
tale om, at psykotikeren er fuldstændigt udenfor eller tilhører en helt 
anden verden. Psykotikerens verden er, eller kan være, original og idio- 
synkratisk, men det er i udgangspunktet stadig spørgsmålet om et pro- 
blematisk forhold til den Anden, der er på spil. Hos psykotikeren er en 
central, ordnende instans i den Anden godt nok "forkastet”, som det 
hedder hos Lacan,'? men den Anden vender alligevel konstant tilbage i 


psykotikerens syner og hallucinationer.” 


Galskabens værk 

HVAD BETYDER DET SÅ FOR ET MUSEUM FOR OUTSIDERKUNST? DER 
findes først og fremmest et begreb om outsiderkunst, der kunne være 
inspireret af Foucault. Hos Roger Cardinal, der opfandt selve betegnel- 
sen "outsider art”, refereres eksplicit til Foucault, og nogle af tendenser- 
ne i Foucaults tænkning forstærkes og materialiseres her tydeligere i et 
kunstbegreb. Cardinal peger på outsiderkunsten og dens levende, bob- 
lende liv som noget, der er udgrænset af en kulturel ideologi om renhed, 
skønhed, orden osv. Outsiderkunsten må forstås som antikulturel, fordi 
den står i modsætning til alle former for kunst, der er sanktioneret gen- 
nem idealet om "the Culturally Acceptable Artist”. Cardinal argumen- 
terer for en ren sprængning af både kunsten og kulturen, hvor outsider- 
kunstnerne må opfattes som små øer i et vidtstrakt arkipelag med en "så 
udtalt diversitet, at hver kunstner træder frem som et særskilt, unikt 
tilfælde”? For Cardinal handler det om at nedbryde fornuften gennem 
en "afkulturalisering”, så mere primitive lag graves frem. Vi står med 
andre ord ved et valg: Outsideren eller kulturen? Og vi må vælge outsi- 
derens mere autentiske værensform. Som jeg ser det, får vi her igen et 


romantiserende begreb om et udenfor. 

Jeg argumenterer for en anden vinkel. Her er det først og fremmest 
centralt ikke at forstå outsideren som radikalt uden for kulturen, uden 
for sproget, uden for fornuften, radikalt fanget i og uden for den Anden 
osv. En alt for ensidig kritik af domesticeringen fører i denne retning og 
ender i en lovprisning af det vilde, det rå, det primitive, det barnlige, 
som forbliver mystificerende, måske endda domesticerende i højere 
potens. Det interessante er måske ikke om, men hvordan outsideren for- 
holder sig til den Anden. Man kan godt argumentere for, at f.eks. 
Ovartaci på mange måder lever i sin egen verden, men denne verden er 
ikke skabt ud af ingenting, der er en tekstur af relationer omkring ham, 
og han forholder sig på forskellige måder (i dagbøger, samtaler, værker 
osv.) til sin egen familiebaggrund, til sin indlæggelse, til læger og plejere, 
ofte også bredere til samtiden, samfundet, og mere abstrakt til spørgsmål 
om identitet, autoritet, religion osv. Ovartaci er konfronteret med en 
ustabilitet i de riter, der oppebærer den sociale virkelighed, hvilket virker 
helt ind i en anden måde at være placeret i sproget på. Men samtidig er 
hans værk en form for gennemarbejdning af dette vilkår, det består i for- 
skellige forsøg på at skabe ny orden. 

Et museum for outsiderkunst kan sagtens handle om at forholde sig 
til tavsheden; til det, som kulturen er blevet døv over for. Der kan være 
en pointe i overhovedet lægge rum til en tavshed, en stilhed, næsten som 
en slags respekt for det, vores normale og normaliserende praksisser og 
erfaringsformer udgrænser. Men outsiderkunsten handler ikke kun om 
udgrænsning, selvom betegnelsen på flere måder lægger op til det. 
Næsten omvendt handler den om at forvalte nogle af de helt centrale 
umuligheder, som allerede virker gennem vores praksisser og erfarings- 
former. Sådanne umuligheder kan melde sig på forskellige måder og 
gennem forskellige patologier. Hos Ovartaci er der f.eks. en umulighed 
knyttet til det at være et seksuelt væsen: De spørgsmål, Ovartaci stiller 
gennem sin produktion, handler blandt andet om, hvad det vil sige at 


være en mand, begære som en mand, ikke at begære som en mand osv. 

Jeg skal ikke her gå ind i en nærmere analyse af Ovartacis værk, der bevæ- 
ger sig mellem en fundamental ustabilitet og nogle klare, drømmeagtige 
visioner, og som finder sin egen, originale form. Jeg vil blot anmærke, at 
de spørgsmål, Ovartaci stiller, netop ikke er nogle, alle undtagen 
Ovartaci har et svar på. Omvendt er det faktisk spørgsmål, vi alle må 
indrømme at være svar skyldige over for, hvilket netop kan aflæses i det, 
at vi hele tiden febrilsk forsøger at besvare dem, samtidig med at de bli- 
ver ved med at rumstere i vores ubevidste. Hvis Ovartaci siger os noget, 
henvender sig til os, er det ikke bare, når vi henrykkes over (eller bliver 
pinligt berørte af) et menneske, der er langt ude, men når vi opdager, at 
noget af Ovartacis værk faktisk resonerer med (ubevidste) erfaringer, vi 
selv indeholder. På en måde kan man næsten sige det sådan, at proble- 
met med outsiderkunsten ikke så meget er, som Foucault måske ville 
have sagt det, at vi slet ikke forstår, i hvor ekstrem grad vi har udgrænset 
det fremmede og det gale, men faktisk omvendt, i hvor høj grad de pro- 
blemer, outsiderkunsten forvalter, angår en fremmed kerne i os selv. Er 
det ikke netop derfor, at f.eks. Museum Ovartaci tilbyder en helt særlig, 
forstyrrende form for spejling? Vi kigger på noget, der er fremmed. 
OQvartacis fortællinger og billeder danser og drejer sig om tab, mord, 
overgreb, køn, håb, længsel osv. på til tider bizarre og uforståelige måder. 
Men vi genkender det. Der er, som psykoanalysen har postuleret fra 
begyndelsen, en grundlæggende solidaritet mellem det gale og det nor- 
male. 

Der er ingen nemme veje i  outsiderkunstens farvand. 
Domesticeringen spiller med i alle facetter af begrebsliggørelsen, forstå- 
elsen af dens skæbner og erfaringer, formidlingen og kurateringen af 
den. Måske er det allerede problematisk at tale om foutsiderkunsten”, 
som om der faktisk fandtes en kasse, som kunne rumme alt det mærkeli- 
ge, som ikke kan rummes andre steder. Men netop derfor er der brug for 
at genoplive begrebet, netop ikke som en færdig kasse, men som et teore- 


tisk begreb eller en vinkel, der er under udarbejdelse, og som er interes- 

sant netop ved at problematisere allerede færdige begreber. Jeg forstår på 
den måde begrebet som et slags tænkende begreb, og naturligvis også 
som et begreb, der særligt udfordrer begreber som værk, kunst, kunstner 
osv. Man må ikke overse, at outsiderkunsten ikke kun handler om 
kunst, i betydningen "kunstting” på et museum, men at den angår 
spørgsmål, der er langt bredere. At den tager udgangspunkt i subjekter, 
der næsten seismografisk afmåler nogle af de rystelser og problematik- 
ker, der findes i kulturen. At den angår en anden form for produktivitet, 
både kunst og terapi, og alligevel også mere end det. Den indeholder et 
andet begær. Men det betyder ikke, at den afviser alle begreber og bliver 
til tavshed og fravær, tværtimod giver den giver anledning til at opfinde 
nye. Dermed er det også opgaven i arbejdet med outsiderkunst at finde 
et sprog og en række begreber, hvori disse andre og nye former for begær 
kan artikuleres, op imod de aktuelt tilgængelige. 

At lade outsideren og outsiderkunsten forsvinde i relationer af viden 
og magt, eller at lade outsideren stå udenfor kulturen, som et råb fra en 
helt anden verden, er måske umiddelbart en mere radikal gestus, men 
kan være en anden måde at forråde ham på, at overgive ham det til det 
store udenfor, den store tavshed. Måske er det ikke museet og den hvide 
kube, der er problemet, måske opstår problemet kun, hvis man antager, 
at den hvide kubes erfaringsrum er noget helt andet end eller befinder 
sig på et andet niveau end outsiderens. Qutsiderkunsten behøver ikke 
forstås som en simpel modsætning til den hvide kube, eller til fornuften, 
kulturen, samfundet, generelt til den Anden. Snarere er den en måde at 
relatere til en grundlæggende inkonsistens i den Anden selv. Den spæn- 
ding må et museum for outsiderkunst lægge rum til. Det må fremstille 
outsiderens udfordringer til kulturens indenfor, aftegnet ved analyser af, 
hvordan outsideren placerer sig i kulturen, stiller spørgsmål til den, 
opfinder nye svar. Hvis museet kan det, behøver outsiderkunsten ikke 


være et løfte om et udenfor, men om et andet indenfor. 

FREDERIK-EMIL FRIIS N AF DE VÆSENTLIGSTE SKIKKELSER I DET 20. ÅRHUNDRE- 
JAKOBSEN des europæiske filosofi var den Anden. Men hvor mange filosofi- 
31. MARTS 2021 ske engagementer lader den Anden spille en birolle og lader 


Jeg'et eller subjektet indtage hovedrollen, udmærker Emmanuel Levinas” 
tænkning sig ved at lade den Anden stå i centrum og i begyndelsen. For 
Levinas var den Anden nemlig ikke blot et anliggende blandt andre for 
filosofien, men arnested for både subjekt, sprog, læring og i særdeleshed 
for etikken. 

Mest berømt er Levinas for sine fenomenologisk forankrede beskri- 
velser og analyser af mødet med det, han kalder for det absolut Andet og 
for sit begreb om den Andens ansigt; det, at vii mødet med det Andet 
(menneske) står over for noget, der er uendeligt og absolut fremmed og 
forskelligt fra os selv, noget der modsætter sig ethvert (be)greb og der- 
med stiller spørgsmålstegn ved vores erkendelsesmæssige formåen og, 
ifølge Levinas, pålægger os et ansvar for den Anden — pålægger os at 
omgås den Anden etisk. Disse analyser, der præger Levinas” filosofiske 
virke fra og med hovedværket Tozalitet og uendelighed fra 1961, har sat 
deres spor i europæisk filosofi lige siden deres udgivelse, i første omgang 
særligt gennem folk som Jacques Derrida og Maurice Blanchot og i nyere 
tid som afgørende indflydelse på tænkere som Judith Butler og Simon 
Critchley. 

Langt størstedelen af de læsninger, fortolkninger og kritikker, som 
Levinas” analyser af andetheden er blevet udsat for, har hans forståelse af 
etikken som omdrejningspunkt — og det med god grund. Analyserne, 
der leder Levinas til sine konklusioner om etik og ansvar for det Andet, 
står imidlertid aldrig alene, men udvikles i parløb med en dobbeltsidet 
erkendelseskritik. På den ene side forsøger Levinas med sit begreb om 
det absolut Andet at udpege noget, der modsætter sig ethvert forsøg på 


at blive begrebet, og dermed at udpege noget, som markerer en grænse 

for menneskets erkendelse. Men på den anden side rummer Levinas” 
analyser af andetheden altid også en kritik af denne erkendelses udfol- 
delse — en kritik af det, erkendelsen gør, når den erkender noget, eller 
med Levinas” egne ord en kritik af en "tankegang, der reducerer det 
Andet til det Samme, det mangfoldige til totaliteten”.” 

Det er denne anden kritik, der ikke beskæftiger sig med det absolut 
Andet og etikken, og som derfor ofte bliver behandlet temmelig overfla- 
disk, som jeg, med udgangspunkt i den beskrivelse af erkendelsen vi fin- 
der i Totalitet og uendelighed, her vil beskæftige mig med. Det gøres af to 
årsager: For det første for at kaste nyt lys over denne kritik og derigen- 
nem gøre op med en bestemt forståelse af den, her i artiklen eksemplifi- 
ceret ved den danske filosof Peter Kemps læsning heraf, og for det andet 
for at påpege dens slægtskab med den kritik af erkendelsen, som vi fin- 
der hos Friedrich Nietzsche, både fremført som af Nietzsche selv og hans 
Zarathustra-figur; noget som hverken Levinas selv eller hans læsere og 
kommentatorer synes at have anerkendt eller haft øje for. Når forbindel- 
sen mellem Nietzsche og Levinas her vil blive fremhævet, er det dels et 
forsøg på at placere Levinas” kritik i forhold til den filosofihistorie, som 
han ofte og gerne fuldstændigt afskriver i sine værker, og dels et forsøg 
på at vise denne kritiks slægtskab med en tænker, hvis arbejde Levinas 
godt nok anerkender, for så vidt han vedstår at skrive fra et punkt i 
historien, der ligger efter, at fen vis Gud med sikkerhed er død”,”> en 
Gud der, selv efter sin død, "bebor dobbeltverdenerne [/eæ arriére-mon- 
des]”,? men samtidig en tænker som Levinas intetsteds indrømmer at 
have ladet sig inspirere af. 

Kort sagt vil jeg forsøge at vise, at Levinas” erkendelseskritik ikke kun 
er et præludium til hans etiske filosofi, men kan og bør udgøre et selv- 
stændigt område for fortolkning og kritik af hans tænkning, både hvad 


angår dens kritiske indhold og dens historie. 

Det Samme, det Andet og hjemmets orden 

ERKENDELSESKRITIKKEN I TOTALITET OG UENDELIGHED DREJER 
sig som nævnt ikke umiddelbart om det absolut Andet og ansigtet, men 
tager derimod sit udgangspunkt i en dikotomi mellem det, Levinas kal- 
der det Samme og det Andet. Det Samme skal her forstås som et Jeg, et 
erkendende menneskeligt subjekt og al dets viden og dets idéer, mens 
det Andet udgøres af det, der står uden for Jeg”et og dets forståelse. 
Hvad vil et "Teg” nu sige for Levinas? Det vil sige en væren, der har en 
identitet — det Samme — og som konstant søger at grundlægge og bevare 


denne identitet i forhold til alt omkring sig: 


Jeg'et er ikke en væren, der altid er den samme, men en væren, hvis eksisteren 
består i at identificere sig, i at genfinde sin identitet trods alt det, der tilstøder 


den. Det er identiteten per excellence, identifikationens oprindelige værk.? 


Jeg'et, det Samme, vil altså altid forsøge at bevare sig en stabil identitet 
ved løbende at identificere, begrebsliggøre og tematisere alt, som tilstø- 
der det; alt det Andet. På denne måde genfinder det konstant sig selv i 
alt omkring sig, og det er derfor, at Levinas' grundlæggende syn på 
erkendelsen er, at den altid er det Sammes selvidentifikation: 
<Erkendelsen er identitetens [det Sammes] udfoldelse. Den er frihed”.> 
Uagtet hvad et Jeg møder, vil det altid arbejde på at identificere det for 
derigennem at fastholde sin egen stabile identitet. Det er dette, Levinas 
refererer til med begrebet ftotalitet” — alt, der er Andet, skal føres tilba- 
ge til det Samme og gøres genkendeligt, så det Samme kan genkende sig 
selv. Det Samme vil således altid forsøge at gøre alt omkring sig, alt der er 
Andet, til noget bekendt og forståeligt, som det kan genfinde både sig 
selv og sit identifikationsarbejde i, hvorfor Levinas også gerne omtaler 
totaliteten af det Samme, Jeg'et, og dets erkendelse som et hjem (le chez 


sol): 

Jeg'ets måde [La maniére du /Moi] at forholde sig til verdens «Andet» på 
består i at opholde sig, i at identificere sig ved at eksistere hjemme hos sig selv 
[...] Hjemmet [Le <chez soi»] er ikke en ramme, men et sted, hvor jeg kan, et 


sted, hvor jeg [...] er fri? 


Her møder vi også Levinas' forståelse af erkendelsen som menneskets 
frihed: At Jeg'et kan betegnes som frit vil sige, at det evner at bevare sig 
selv og sin identitet i mødet med det, der er andet end det selv — 
"Friheden må defineres således: At bevare sig selv over for det Andet og, 
på trods af ethvert forhold til det Andet, at sikre Jeg'ets 
selvtilstrækkelighed”” — eller med andre ord, at det kan opholde sig ufor- 
styrret i det hjem, som det har skabt sig, med sin evne til erkendelse og 
(selv)identifikation i behold. 

Oprettelsen og opretholdelsen af denne husorden, denne oixovonia 
(oikonomta), kræver dog et arbejde, som i voldsom grad påvirker dét 
Andet, der identificeres og erkendes. Den eneste måde, Jeg'et og det 
Samme kan udøve sit arbejde på, er ved at få det Andet til at ophøre 


med at være Andet. Som Peter Kemp har beskrevet det: 


For at erobre sine genstande må tanken imidlertid foretage et kunstgreb: den 
må neutralisere tingene. Alt, hvad den møder, må den betragte som neutrale 
størrelser, dvs. intet omtales som et engangsfænomen, men alt giver anled- 
ning til generaliseringer, således at alteriteten (det virkelig andet) forsvinder 
[...] Man søger derved at tvinge engangsfænomenet, det enkelte og eneståen- 
de — et menneskeligt subjekt f.eks. — til at være noget andet end det, det er, 
dvs. til at være noget, som den ffrie tanke” kan disponere over. 

Kemp peger her på en helt afgørende konsekvens af erkendelsen og 
Jeg'ets husholdning: Det Andet ophører med at være Andet og partiku- 
lært og bliver i stedet reduceret til noget alment. Som Levinas selv 
udtrykker det, bliver det Andet reduceret til det Samme: 


"Neutraliseringen af det Andet, som bliver gjort til tema eller genstand 

— og som kommer til syne, dvs. som placerer sig i lyset — er netop det 
Andets reduktion til det Samme”.? Denne neutralisering og reduktion 
af det Andet er ikke blot en uforsætlig og utilsigtet konsekvens af Jeg'ets 
måde (/a mantiére du /Moi) at identificere på, hvormed det skaber sig et 
hjem (chez-soi), men er netop identifikationens formål: "Muligheden for 
at besidde, dvs. muligheden for at ophæve andetheden ved det, der ved 
første øjekast synes andet og andet i forhold til mig — er selve det sam- 
mes måde” Det Sammes måde at møde det Andet på er altså at identi- 
ficere det, dvs. neutralisere og reducere det til det Samme, således at 
hjemmets orden ikke forstyrres og det Sammes frihed, dvs. uforstyrrede 


eksistens, bevares. 


Ontologi som vold og førstefilosofi 

DENNE MÅDE AT MØDE DET ANDET PÅ FÅR NU ET NAVN: ONTOLOGI. 
Her skal det bemærkes, at Levinas anvender denne betegnelse noget 
idiosynkratisk. For Levinas betegner ontologi nemlig ikke bare en filoso- 
fisk undersøgelse, der har det værende eller væren som sin genstand, men 
en sådan undersøgelse, der baserer sig på reduktionen af det Andet til 
det Samme; ifølge Levinas er ontologi lige præcis neutralisering med 
henblik på at begribe — "[d]et forhold til væren, der forløber som onto- 
logi, består i at neutralisere det værende for at forstå det eller begribe 
det”” -— samt en reduktion af det Andet til det Samme, af det partikulæ- 
re til en del af en almenhed: Ontologien fbestår ikke i at gribe individet 
(som alene eksisterer) i dets individualitet, men i dets almenhed (det 
eneste, der er videnskabeligt)”.> Det Sammes neutralisering og reduk- 
tion af det Andet er ontologiens arbejde (/'ænvre de Vontologie) — vi kan 
kalde det en ontologisk reduktion — og ontologien er således det 
Sammes måde at møde det Andet på. Dette er ifølge Levinas kendeteg- 
nende for det, han kalder den ”"vesterlandske filosofi”, som han ankla- 
gende påpeger "i de fleste tilfælde [har] været en ontologi; en reduktion 


af det Andet til det Samme”,” hvad han også udtrykker således at 

<If]ilosofien er en egologi”.+ Et af Levinas' mest yndede eksempler på 
dette er Platons Sokrates — "Det var Sokrates, der lærte os om det 


Sammes primat” — 


der eksempelvis i /Menon og Faidon indstifter den 
opfattelse, udtrykt i Levinas” termer, at al sand viden altid allerede er til- 
stede i Jeg'et, og at alt det, der er Andet, således blot er varianter af 
noget, der allerede findes i det Samme. Her kan vi tilføje Aristoteles” 
IMetafysikken, der udråber sig selv til førstefilosofi qua sin undersøgelse 
af det, der ifølge Aristoteles er mest alment (xafoAov) af alt, nemlig det 
værende for så vidt det er værende.”? 

Indtil videre har Levinas' udlægning af erkendelsen og filosofien 
udfoldet sig mere som beskrivelse end egentlig kritik, men Levinas påpe- 
ger nu yderligere, at ontologien er "philosophie de la puissance”. Det 
betyder, at ontologien er "magtfilosofi”, men også at det er en filosofi, 
der baserer sig på den kunnen eller formåen, pouvoir,” som kendetegner 
hjemmet, der netop var beskrevet som "et sted, hvor jeg kan” (un lieu ou 
je peux). Denne magt og kunnen, med hvilken det Andet reduceres til 
det Samme og hjemmets orden opretholdes, er ifølge Levinas ikke blot 
en teoretisk berøvelse af det erkendtes partikularitet, men også en volds- 
udøvelse imod det: "Ontologien som førstefilosofi er en magtfilosofi. 
Den munder ud i [...] totalitetens ikke-vold uden at tage højde for den 
vold, som denne ikke-vold lever af”. ”Totalitetens ikke-vold” betyder 
her husets orden, fraværet af forstyrrelse og overraskelse, og denne orden 
opretholdes af ontologiens vold mod det Andet, eller som Jacques 
Derrida har formuleret det: fSå snart at der er det Ene, er der mord, ska- 
de, traume [...] Det Ene udøver vold”? Så snart der kun er det Ene, det 
Samme og intet Andet, er der udøvet krig og vold, begået et mord, og 
dette Ene, Jeg'et i sit chez-soi, vil altid beskytte sig imod det udefrakom- 


mende Andet gennem denne vold. 

Sansningens væv og ontologiens spontanitet 

VED AT NAVNGIVE UDØVELSEN AF DENNE VOLD "ONTOLOGI” ER 
det nærliggende at tro, at Levinas” kritik udelukkende sigter til en intel- 
lektuel eller begrebslig erkendelse som Jeg'ets strategiske selvforsvar af 
sin identitet mod det Andet. Det er dog ingenlunde tilfældet. 
Ontologien er nemlig, som Levinas også skriver, "et spontant og før-teo- 
retisk værk [æuvre], som er fælles for alle her på jorden [de tour habitant 

» 20 


de la terre]”;" og dette ses tydeligst i den måde, hvorpå menneskets 


sansning gøres til medansvarlig for den ontologiske reduktion: 


Denne måde at fratage den erkendte væren dens andethed på kan kun gen- 
nemføres, hvis det, som erkendes formidles gennem en tredje term — en neut- 
ral term — der ikke selv er en væren. I den tredje term dæmpes det stød, der er 
opstået i mødet mellem det Samme og det Andet [...] Den tredje term kaldes 
sansningen [...] En væren, som ikke har det værendes tyngde, lyset, som det 
værende bliver forståeligt i. Den almene titel fontologi” passer på den teori, 
der er en forståelse af det værende. Ontologien, der gør det Andet til det 
Samme, fremmer friheden, der er det Sammes identifikation, og som ikke 


lader sig fremmedgøre af det Andet.” 


Her gentages beskrivelsen af ontologiens værk eller arbejde — reduktio- 
nen af det Andet til det Samme, bevarelse af det Sammes frihed og 
(selv)identifikation — men nu knyttes dette arbejde også til sanseappara- 
tet. At fravriste det erkendte sin andethed sker gennem en neutralisering 
eller en neutral tredje term,”> som Levinas her betegner det, i hvilken 
chokket eller forstyrrelsen, som det ikke-neutraliserede og dermed frem- 
mede Andet ville forårsage i det Samme, afdæmpes. Denne neutrale 
tredje term er ifølge Levinas vores sansning, og det er således ikke kun 
gennem tænkningen og filosofien, at det Samme udøver sin ontologiske 
vold mod det Andet; denne vold er ikke kun resultatet af strategi og 


planlægning, men tilsyneladende slet og ret af menneskelig intentionali- 

tet. Med andre ord er ontologien for Levinas ikke blot en måde at tænke 
det Andet på, efter at vi har mødt det, men netop et arbejde, der udføres 
i selve mødet — det er en måde at møde det Andet på, for så snart det 
Andet sanses, finder det Sammes ontologiske arbejde sted. Vi kan, ved at 
låne en term fra Martin Heidegger, sige, at ontologien og dens voldelige 
reduktion er Jeg'ets Begegnisart i forhold til det Andet, det Sammes 
særegne måde at møde det Andet på — /a maniére du Méme. 

Det betyder også, at vi her må levere et korrektiv til en hyppig læs- 
ning af Levinas, ifølge hvilken Levinas” tænkning skulle dreje sig om at 
fremstille et simpelt alternativ til den erkendelsesmåde, han kalder for 
ontologien. Dette kan eksempelvis ses hos Peter Kemp, ifølge hvem 


Levinas” tænkning giver os følgende valg at træffe: 


Livet i hjemmet stiller os i et valg mellem enten at være os selv nok, blot se ud 
af vinduet, lade blikket disponere over tingene, gøre os til herre over dem og 
således underlægge os alt, hvad der er udenfor — eller åbne døren for gæster, 
for den fremmede, den udefrakommende, og således antage, at der er en vir- 


kelighed udenfor den verden, vi kan overskue.7? 


Dette valg er ifølge Kemp også et valg mellem "to former for erkendel- 
se”, hhv. reduktionen af det Andet til det Samme, ontologi, og ferken- 
delsen ved erfaringen af en virkelighed, der overgår hvad man kan tænke 
om den”, altså det Sammes erfaring af, og forhold til, det absolut Andet, 
som er det, Levinas ender med at kalde metafysik. Levinas erklærer gan- 
ske rigtigt, at beskrivelsen af dette forhold er hele formålet med Tozalitet 
og uendelighed — "[v]i har kaldt dette forhold metafysisk [...] At beskri- 
ve dette forhold er selve emnet for denne undersøgelse””+ — men hver- 
ken beskrivelsen eller eksistensen af en anden form for erkendelse end 
den ontologiske reduktion kan siges at medføre muligheden for at sim- 
pelthen at vælge denne erkendelsesmåde fra. Forskellen på det ontologi- 
ske og det metafysiske forhold til det Andet er ikke forskellen mellem et 


til- og fravalg af volden, men en forskel, der kun træder frem i mødet 

med det, der ikke lader sig ontologisk reducere: det absolut Andet. I det- 
te møde er ontologien end ikke en mulighed. Men så længe at det, Jeg'et 
står over for, ikke yder den modstand mod erkendelsen, som karakterise- 
rer det absolut Andet, vil den ontologiske reduktion være Jeg'ets 
Begegnisart heroverfor, hvilket også ses i Levinas” beskrivelse af Jeg'ets 
reduktion af det Andet som et "spontant og før-teoretisk” arbejde. 
Dette bliver endnu tydeligere, når Levinas beskriver sansningen som 
ontologiens arbejde, for hvor man måske kan forestille sig den mulig- 
hed, at der kan introduceres en anden og ikke-ontologisk tænkning, en 
anden måde at fortolke vores erfaring af verden på, så vil denne ikke 
kunne give os en radikalt anderledes måde at sanse vores omverden på. 
Som menneske er Jeg”et her begrænset af sin krop og de sanser, denne 
udruster det med, og disse sanser eller denne anskuelse er altså ifølge 
Levinas altid allerede ontologiens, og dermed voldens og krigens, redska- 
ber: "Listen og bagholdet — der var Odysseus” bedrifter — er krigens 
essens. Denne list indgår i selve kroppens eksistens”. Det understreges 
dels andetsteds i Toralitet og uendelighed, hvor Levinas erklærer at 


<Ts]ensibiliteten udgør selve jeg'ets egoisme”>6 


og dels endnu klarere i 
følgende passage fra essayet Refleksioner over den fænomenologiske "tek- 
nik”, hvor sansningens ontologiske arbejde, der i essayet sammenlignes 
med at væve (zisser), beskrives som noget, tænkningen aldrig kan undgå, 
og ydermere som noget enhver mulig genstand for tænkningen altid er 


mærket af: 


Sanseligheden registrerer ikke bare kendsgerningen. Den sammenvæver en 
verden, som åndens højeste tanker er bundet til og som disse ikke kan unds- 
lippe. Med tråde infiltreret i sansningens findhold” væves "former”, der sæt- 
ter deres mærke — ligesom rum og tid hos Kant — på hvert objekt, der herefter 


måtte melde sig for tænkningen.77 


Jeg'ets liv i hjemmet er dermed lige præcis ikke noget, der, som Kemp 


siger det, "stiller os i et valg”, for så lenge mennesket forbliver et sansen- 

de væsen, vil det også være et væsen, der udfører ontologiens arbejde — i 
Levinas” tænkning kan mennesket ganske enkelt ikke være i verden foru- 
den sit hjem. Et sidste eksempel til at understrege dette kan findes i 
Transcendens og højde, et foredrag Levinas holdt i 1961 i Société Francaise 
de Philosophie. Her hedder det, at "[i]dealismens evige genkomst er 
ikke et resultat af nogle filosoffers lunefulde kærlighed for erkendelseste- 
ori. Den hviler på solide grunde, der understøtter det Sammes [...] for- 
trinsret frem for det Andet”.>? Det Sammes konstant pågående reduk- 
tion af det Andet, der her betegnes som "idealismens evige genkomst”, 
kan altså lige nøjagtigt ikke blot tilskrives filosoffernes forkærlighed for 
denne eller hin erkendelsesteori, men står på de "solide grunde”, der 
understøtter det Sammes privilegium over det Andet. Disse solide grun- 
de kan vi nu bestemme som Jeg'ets sanseapparat, der altid udfører det 
ontologiske arbejde med henblik på opretholdelse af Jeg”ets og hjemmets 
økonomi. Det er således klart, at Levinas” kritik af erkendelsen som 
ontologi ikke kun kan forstås som en normativ kritik, men også må læses 
som en kritik af transcendental karakter, som vi kender det fra Kant; 
hvad Levinas beskriver, synes at være den ontologiske reduktion som en 
mulighedsbetingelse for menneskets erkendelse, mens han samtidig 
påpeger denne erkendelses iboende vold og uretfærdighed over for det 


Andet qua reduktion til det Samme. 


Kritikkens genealogi - Levinas og Nietzsche 

LEVINAS” ERKENDELSESKRITIK ER I SIG SELV IKKE NOGET RADIKALT 
nyt bidrag til filosofiens historie — det bliver den først med hans efterføl- 
gende introduktion af begrebet om det absolut Andet. Den kan som 
nævnt ses som en transcendental kritik efter kantiansk forbillede, og som 
eksempelvis Michael Rasmussen har påpeget, er Levinas” kritik også 
kraftigt inspireret af den kritik af den menneskelige forstand, der findes 
hos Henri Bergson.”? I bogen Ethique et infini udråber Levinas selv 


både Immanuel Kants Kritik af den rene fornuft og Henri Bergsons 

Essai sur les données immeédiates de la conscience som to af filosofihistori- 
ens smukkeste værker, og to værker, der i særdeleshed har inspireret hans 
egen tænkning.?” 

Endnu mere bemærkelsesværdigt end arven fra disse forgængere er 
dog slægtskabet mellem Levinas” beskrivelse af filosofiens historie som 
historien om Jeg'ets ontologiske reduktion af det Andet til det Samme, 
og den kritik af menneskets erkendelse samt dets søgen efter og kon- 
struktion af sandhed, som vi finder hos Friedrich Nietzsche. Som vi har 
set det være tilfældet hos Levinas, er kritikken af menneskets erkendelse 
et gennemgående emne i Nietzsches forfatterskab, og det billede af 
erkendelsen, som Levinas” kritik maler — at erkendelsen er en reduktion 
af det Andet og ukendte til det Samme, at den søger at skabe en totali- 
tet, og at den er Jeg'ets selvopretholdelse og selvidentifikation — finder vi 
ligeledes hos Nietzsche, og det både i en sådan grad og på en sådan 
måde, at hans indflydelse på Levinas” tænkning synes utvivlsom. 

Ligheden de to imellem træder eksempelvis frem i følgende passage 
fra Således talte Zarathustra, hvor Zarathustra revser de "viseste”, de der 


påstår at søge sandheden — filosofferne: 


Vilje til sandhed” kalder I viseste det, der driver og opgejler jer? Vilje til alt 
værendes tænkbarhed: det kalder jeg jeres vilje! Alt værende vil I først gøre 
tænkeligt: for I tvivler med god mistro på, om det nu også er tænkeligt. Men 
det har at føje sig og bøje sig for jer! Sådan vil jeres vilje det. Glat har det at 


blive og være ånden underdanig, som dens spejl og spejlbillede.” 


Den "vilje til sandhed”, som filosofferne hævder at lade sig drive af, er 
med Zarathustras ord ikke andet end en vilje til alt værendes tænkelig- 
hed, altings opløsning i tankens og erkendelsens totalitet. Denne gøren- 
tænkelig indebærer for det tænkte, at det må blive fglat”, føje sig for tan- 
ken og blive den tænkende ånds "spejl og spejlbillede”, altså netop at 


denne altid vil genfinde sig selv i det, der er blevet gjort tænkeligt. 

Samme udlægning findes i det noget tidligere Nietzsche-skrift Uber 


Warheit und Lige im aufSermoralischen Sinne: 


Den, der forsker efter sådanne sandheder, søger i grunden kun verdens meta- 
morfose i mennesket; han stræber efter en forståelse af verden som en menne- 
skelig ting og tilkæmper sig i bedste fald følelsen af en assimilation [...] Dets 


[menneskets] fremgangsmåde er at anse mennesket for målestok for alting.>> 


Her udlægges jagten på sandhed som menneskets søgen efter verdens 
metaformose i sig selv, som jagten på en assimilation af det ikke-menne- 
skelige til det menneskelige — af det Andet til det Samme. Dette lader sig 
ifølge Nietzsche netop gøre via en procedure eller metode, en Vérfahren, 
der gør mennesket til alle tings målestok, og sådan et blik på menneskets 
erkendelse som en genopdagelse af sine egne begreber og sig selv i verden 
er præcis, hvad vi også så hos Levinas: Erkendelsen, der hos Nietzsche 
ydermere beskrives som et middel til at opretholde individet (Fein 
Mittel zur Erhaltung des Individuums”P” er netop, hvad vi har set 
Levinas kalde Jeg'ets selvidentifikation, dets Begegnisart i forhold til alt 
Andet, der tilstøder det, erkendelsen som "identitetens [det Sammes] 
udfoldelse”. Filosofien er, også ifølge Nietzsche, en egologi. 

Nietzsches opfattelse af erkendelsen som selvidentifikation udtrykkes 
igen i hans sammenligning af menneskets "opdagelse” af sandheden 
med det at gemme en ting bag en busk for så derpå at genfinde den, hvor 
den blev gemt: "Når nogen gemmer en ting bag en busk og så søger og 
finder denne sammesteds, så er der ikke meget at rose ved denne gemme- 
leg, men sådan forholder det sig med den måde, hvorpå "sandheden” 
søges og findes”.>4 Denne polemiske udlægning af dels sandheden og 
erkendelsen, dels filosoffen eller videnskabsmanden, der forsøger at fin- 
de og kortlægge disse, går ganske klart igen, når Levinas i Transcendens 
og højde, med umiskendeligt nietzscheansk klang, beskriver den viden, 
filosofien kan opnå, som altid værende a priori og som en odyssé, hvori 


Jeg'et på forhånd ved, at det vil nå sit hjem: 

Den filosofiske viden er 4 priori: Den søger efter den adækvate idé og sikrer 
autonomien. I hvert nyt bidrag genkender den velkendte strukturer og hilser 
på gode gamle erkendelser. Den er en odyssé, hvori alle hændelserne blot er 


tilstødende omstændigheder ved en hjemkomst.?5 


Nietzsches væsentlighed for Levinas” kritik af erkendelsen synes således 
klar, og den bliver yderligere understreget, når vi husker på, at vi tidlige- 
re har set, hvordan Levinas i Transcendens og højde omtaler den konstant 
pågående reduktion af det Andet til det Samme som F"idealismens evige 
genkomst”. Her bliver kritikkens egen nietzscheanske genealogi helt 
tydelig, og vi kan måske grundlæggende anskue Levinas” kritik af erken- 
delsen som en udlægning af Nietzsches tanke om den evige genkomst. 
Når Nietzsche beskriver det sammes evige genkomst, "die ewige 
Wiederkunft des Gleichen”,;? forstås dette oftest som en kosmologisk 
eller eksistentiel doktrin. Hos Levinas må vi derimod forstå dette mere 
bogstaveligt; det er vitterlig det Sammes evige genkomst, Jeg'ets selvop- 
retholdelse og selvidentifikation gennem erkendelsens reduktion af det 
Andet. Det Samme bliver evigt ved at tilsnitte det Andet i sit eget bille- 
de, "evigt bygges det samme værens hus [ewig baut sich das gleiche Haus 
des Seins]”.27 Evigt bygges det samme hjem, det samme chez-soi, og med 
dette kommer også den samme erkendelsesøkonomi og betingelserne 
for dennes opretholdelse: Reduktion, vold og assimilering, erkendelsen 
som "en længe skjult blodsugerske, der begynder med sanserne og til 
sidst ikke har andet tilbage og lader andet tilbage end knogler og 
raslen”,38 

Når forbindelsen mellem Nietzsche og Levinas her fremhæves, er det 
i første omgang et forsøg på at placere Levinas” kritik i forhold til den 
filosofihistorie, som han selv er meget hurtig til at forkaste, når han 
beskriver hele den vestlige filosofis historie som reduktiv ontologi (også 
her synes Nietzsche i øvrigt at være en forløber for Levinas), og til en 


anden tænker end medlemmerne af hans selvudpegede panteon. 

Derudover er det en forbindelse, der er værd at undersøge nærmere, da 
det overvældende fokus på etik i læsningen af Levinas også synes at gæl- 
de, når man ser nærmere på de eksisterende undersøgelser af Levinas' 
forhold til Nietzsche. Dette kommer eksempelvis ganske klart til udtryk 
hos Jill Stauffer og Bettina Bergo, der åbner deres værk After the Death 
of a Certain God, som netop skulle være et tilbundsgående studie af for- 


holdet mellem Nietzsche og Levinas, med følgende passage: 


Emmanuel Levinas is no doubt the most original ethical thinker of the last 
century. And Friedrich Nietzsche arguably poses him the deepest ethical chal- 
lenge [...] Both radically reevaluate the traditional ground of ethics and 
morality, and, further, both are united in their apprehension of the risk that 


nihilism poses to ethics.7? 


Dette fokus på etikken som de to tænkeres eneste fællesskab understre- 
ges i Stauffers egenhændige bidrag til værket, hvori det hedder, at 
<Tw]hat is clear but also surprising about the terrain inhabited jointly by 
Nietzsche and Levinas is its shared fixation on ethics”,4" Det skulle dog 
gerne stå klart nu, at dette fælles terræn, som de to tænkere deler, er 
meget mere end et ensporet fokus på det etiske — meget mere end livta- 
get med arvegodset fra en vis Guds død — selvom hverken Levinas selv 


eller receptionen af ham har ofret dette nogen synderlig opmærksom- 


hed. 


Noter 


I. Emmanuel Levinas, Fenomenologi og etik (Gyldendal, 2002), 28. Michael Rasmussens 
oversættelser, der ellers er glimrende, undlader her at skrive "Andet” og "Samme” med 
stort begyndelsesbogstav. Det gør Levinas dog i den franske originaltekst ("Autre” hhv. 
"Méme”), og det har jeg derfor valgt at udbedre i Rasmussens oversættelse. Derudover 
citeres oversættelsen, som den er trykt. 


2. Emmanuel Levinas, Intrigue de Vinfini (Flammarion, 1994), 230. 

Som Manni Crone bemærker i sin danske oversættelse, er fterme” et begreb Levinas bru- 
ger til at betegne de involverede "elementer i det metafysiske forhold” (Levinas, Totalitet og 
uendelighed, 25). Det Samme/Jeg'et og det Andet er således også termer. Crone skriver dog 
også, at der kun er to termer i dette forhold, selvom Levinas i ovenstående citat ganske 
klart beskriver eksistensen af sansningen som en tredje term. 


Kemp, Levinas, 37. 

Levinas, Totalitet og uendelighed, 32. 

Levinas, Totalitet og uendelighed, 222. 

Levinas, Totalitet og uendelighed, 51. 

Levinas, Fenomenologi og etik, 166. 

Levinas, Fenomenologi og etik, 10—111. 

Levinas, Fenomenologi og etik, 8. 

Emmanuel Levinas, Ethique et infini (Fayard, 1982), 34. 

Friedrich Nietzsche, Således talte Zarathustra (Det lille forlag 2009), Bog II, "Om 


selvovervindelse”. 

Friedrich Nietzsche, "Om sandhed og løgn i udenommoralsk betydning” i Den unge 
Nietzsches lidelser (Hovedland, 1995), 105—106. 

Friedrich Nietzsche, Kritische Gesamtausgabe (KGW), III, bind 2 (De Gruyter, 1967), 


Uber Warheit und Lige in aussermoralischen Sinne”, 


Nietzsche, "Om sandhed og løgn”, 105. 

Levinas, Fenomenologi og etik, 115. 

Nietzsche, KGJW, V, bind 2, fragment n [141]. 

Nietzsche, Således talte Zarathustra, Bog III, "Den der kommer sig”. 


Friedrich Nietzsche, Vi frygtløse (Forlaget Mindspace, 2018), 103. 


330 


39. Bettina Bergo & Jill Stauffer, Nietzsche and Levinas: "After the Death of a Certain God” 
(Columbia University Press, 2009), 1. 


40. Bergo & Stauffer, Nietzsche and Levinas, 33. 


331 


Kan moralske fanatikere være 


MORTEN EBBE JUUL 


NIELSEN 


15. APRIL 2021 


VEM SKYLDER VI RESPEKT, POLITISK SET? ELLER: HVEM 

kan og bør vi betragte som medborgere på lige fod med os 

selv og alle andre? Jeg vil her argumentere for, at der er for- 
mer for moralske fanatikere, som vi ikke handler respektløst i forhold til, 
når vi ignorerer dem som fri og lige, selv hvis det er et fundamentalt og 
uomgængeligt krav til en legitim samfundsorden, at den behandler alle 
medborgere som fri og lige.” Jeg vil bruge begrebet "medborger” i en 
bestemt betydning, nemlig "en person, andre skal behandle som fri og 
lige i politisk sammenhæng.” Men visse moralske fanatikere skal ikke 
behandles (fuldt ud) som fri og lige. Så svaret på artiklens spørgsmål — 
kan moralske fanatikere være medborgere? — er i hvert fald delvist nega- 
tivt: For nogle moralske fanatikere gælder det, at de ikke kan være (fuldt 
ud) medborgere. 

Under alle omstændigheder står det klart, at undersøgelsen af spørgs- 
målet samt svaret kalder på eksplicitering af to koncepter, nemlig 
<moralsk fanatisme” og "medborger”. 

Dette kræver imidlertid en lang omvej, hvor jeg bliver nødt til at præ- 
sentere læseren for en række emner, der hidrører fra den tradition i poli- 
tisk filosofi, der kendes som social kontrakttænkning eller, mere kon- 
temporært og præcist, public reason (herefter: PR). Ifølge min erfaring 
kender kun meget få fra det danske filosofiske (eller politiske) miljø PR, 
hvorfor denne artikel også kan ses som en introduktion til nogle udvalg- 
te centrale dele af PR-tænkning. 

Der findes en tradition i politisk filosofi, der (på mange forskellige 
måder) tager udgangspunkt en den sociale kontrakt. Historisk er der tale 


om figurer som Hobbes, Locke, Rousseau, og Kant (i hvert fald i en vis 

a) 


b) 


c) 


udstrækning). Af samtidige figurer kan man pege på John Rawls,” 
Gerald Gaus? og Jonathan Quong,? uden at hverken den historiske eller 
den kontemporære liste er udtømt hermed. 

Denne form for kontrakttænkning” kan siges eksplicit eller implicit 
at være optaget af at undersøge mulighederne for en velfungerende sam- 
fundsorden (social og politisk, ikke kun politisk; det sociale felt er af 
enorm betydning for vores liv, men jeg skal i det følgende fokusere på 
det politiske), der genuint behandler borgerne som fri og lige. Eller sagt 
på en anden måde: Hvordan kan politiske regler og institutioner 
begrundes over for borgerne på en måde, der respekterer deres lighed og 
frihed? 

Udfordringen ligger i første omgang i overhovedet at have regler, der 
er autoritative for borgerne (dvs. at de kan begrundes som værende gæl- 
dende for den enkelte borger) uden at være axntoritære, dvs. uden at de 
trækkes ned over hovedet på den borger, der skal behandles som fri og 
lige. Dette er en omformulering af anarkismens udfordring — "hvordan 
kan vi have love/en stat og behandle borgerne som fri og lige” — som jeg 
mener er i hvert fald indtil videre velbesvaret. 

Men moderne kontrakttænkere er ude efter at løse et mere kom- 
plekst problem. Vi arbejder nemlig under føndamental men rimelig 
(eng.: "reasonable”) pluralisme; dyb, men ikke epistemisk eller moralsk 
urimelig, uenighed om moral og værdier (mere om pluralisme neden- 
for). Tillempet efter Gaus” tilgang i The Order of Public Reason søger de 


en udvej fra følgende trilemma: 


Vi er fri og lige — ingen af os har en medfødt eller tilegnet autoritet til at 
fortolke og pådutte andre moralens love; der findes ikke filosofkonger. 
Vi er fundamentalt uenige om moralske og værdimæssige spørgsmål, og 
denne uenighed er ikke (altid) moralsk eller epistemisk suspekt. 


Vi har brug for (moralske og politiske) regler. 

Et par kommentarer: a) er udgangspunktet for udfordringen. Det er 
afgørende vigtigt at huske, at problemet ikke er at postulere denne eller 
hin moralske/værdimæssig teori og så implementere den politisk. 
Udfordringen er at karakterisere en samfundsmæssig orden, der respek- 
terer borgernes status som fri og lige i lyset af vores rimelige uenighed. 
Man kan selvfølgelig komme ud af trilemmaet ved at benægte, at vi skal 
stræbe efter en samfundsmæssig orden, der behandler borgerne som fri 
og lige. Men prisen er høj, for i så fald må man forfægte en form for 
autoritær samfundsorden. Man må forfægte tyranni. 

Ad b): Man kan komme udenom denne del af trilemmaet på to 
måder, men ingen af dem er plausible. Man kan nægte, at der empirisk 
set er belæg for påstanden om vores uenighed. Det forekommer sociolo- 
gisk naivt. Alternativt kan det hævdes, at vores uenighed ikke er rele- 
vant, fordi der findes objektive sandheder om moralske og værdimæssige 
spørgsmål, som i hvert fald dem med den rette indsigt kan udfinde og 
proklamere (med andre ord kan man benægte, at vores uenigheder om 
moralske og værdimæssige spørgsmål er rimelige.) Men det er de facto 
det samme som at benægte a), og igen er prisen for dette, at man må 
hævde legitimiteten af tyranni. 

Ad c): Igen er der to måder, hvorpå man kan benægte trilemmaets 
tredje ben, hvoraf ingen er indbydende. Man kan benægte, at vi har 
brug for moralske og politiske regler, fx fordi vi af natur er så hjertens- 
gode og indsigtsfulde, at vi, når vi er frisat fra statens og moralens kvæ- 
lende favntag, tvangfrit vil koordinere vores aktiviteter på en (moralsk?) 
acceptabel facon. Altså, igen en anarkistisk løsning”. Det forekommer, 
igen, sociologisk naivt, og det er under alle omstændigheder udgangs- 
punktet for den situation, som klassiske kontrakttænkere gerne vil ud 
af, nemlig naturtilstanden (tænk på Hobbes klassiske ord om livet i den- 
ne som værende "..solitary, poor, nasty, brutish, and short.”).7 Man kan 


også prøve at benægte, at det er nødvendigt med moralske og politiske 

regler, eller i hvert fald med politiske regler, der har en moralsk begrun- 
delse. Det er instrumentalisternes tilgang, altså de kontraktarianere som 
Gauthier, der hævder, at vi kan løfte quasimoralske normer ud af den 
rene selvinteresse. Men instrumentalismen er blevet kritiseret af bl.a. 
Parfit? for at være selvgendrivende. Også Gaus kritiserer 
instrumentalismen,? for den giver ikke et overbevisende svar på, hvorfor 
vi ikke skal "free ride” på quasimoralske regler, når det er i den enkeltes 
selvinteresse at gøre det (Hobbes” Foole får ikke et ordentligt svar), og 
den giver ikke et svar på, hvorfor den enkelte skal bidrage til at oprethol- 
de quasimoralske regler (regelhåndhævelse er omkostningsfuldt), og 
Gaus hævder, at kun moralske (forstået som ikke udelukkende selvinter- 
esserede) agenter, såkaldte altruistic punishers, kan forventes at bidrage 
tilstrækkeligt til regelhåndhævelse.”” Instrumentalisme er altså heller 
ikke en plausibel udvej. 

Med andre ord: For så vidt man ikke vil forfægte en tyrannisk sam- 
fundsorden, men at man rent faktisk vil finde en samfundsorden med 
sociale/politiske regler, der regulerer vores sociale samkvem, og som 
respekterer vores status som fri og lige borgere, også i lyset af rimelig 
pluralisme, så er trilemmaet en genuin udfordring. Hvordan løses den- 


ne udfordring? 


Kontemporær liberal politisk filosofi: neutra- 
lisme og public reason 

FOR AT SIMPLIFICERE ER DET TO GRENE AF DEN KONTEMPORÆRE 
politiske filosofi, der for alvor adresserer trilemmaet: den f"ortodokse” 
rawlsianske og den f"radikale” udgave af public reason-iberalisme med 
Gaus og Vallier som bannerførere. Den ortodokse udlægning er med 
længder den mest velkendte, og den radikale udlægning forstås bedst på 
baggrund af denne, så lad mig starte med Rawls og den ortodokse 


udlægning af Rawls. 

I Rawls? store værk fra 1971 A Theory of Justice var han optaget af at 
vise, at den mest retfærdige indretning af vores grundlæggende politiske 
institutioner i hvert fald delvist flød fra et kontraktmæssigt tankeekspe- 
riment, Den Oprindelige Position. Her vil stærkt idealiserede agenter 
vælge en række leksikalsk ordnede principper for denne indretning, her- 
under det kontroversielle differensprincip, der giver en absolut distribu- 
tiv prioritet til den dårligst stillede repræsentative gruppe i samfundet. 
Essentielt er det, at de stærkt idealiserede agenter ikke kender til deres 
egen position i samfundet, deres evner og talenter, samt, vigtigst, at de 
ikke kender til deres personlige begreb om det gode (fconception of the 
good”); altså deres subjektive overbevisninger og idealer, hvad angår det 
gode liv, dyder, personlige idealer osv. De ved, ar alle har et sådant, og de 
ved eller antager, at det er af afgørende betydning, at man har en fair 
chance for at udleve eller leve efter de ideer, idealer osv., der er udtrykt i 
et begreb om det gode. Agenterne vælger bag Uvidenhedens Slør, der 
antages for at bortfiltrere de uenigheder (om det gode), der adskiller os 
fra hinanden, således at vi ikke i Den Oprindelige Position kan vælge 
principper, der forfordeler eller privilegerer bestemte begreber om det 
gode (fx religiøse eller æstetiske sådanne) i forhold til andre. Jeg antager i 
øvrigt konturerne af Rawls projekt i A Theory of Justice som værende 
læseren relativt velbekendte. 

Vi ser med introduktionen af Den Oprindelige Position og 
Uvidenhedens Slør en ansats til at komme ud af trilemmaet nævnt oven- 
for. Ved at udrangere begreber om det gode som begrundelsesmæssigt 
materiale — hvordan skulle agenterne i DOP kunne appellere til begre- 
ber om det gode, når de ikke kender til dem? — finder vi en (skal det vise 
sig delvis) løsning ift. trilemmaets andet ben, nemlig at vi ignorerer vores 
uoverensstemmelser vis-a-vis det gode. Ved at fjerne dem fra den politi- 
ske dagsorden f"privatiserer” vi i en bestemt forstand vores uoverens- 


stemmelser, eller vi flytter kamppladsen fra det politiske til ideernes 

markedsplads. Dette kendes også som "liberal neutralitet”: liberale insti- 
tutioner bør, begrundelsesmæssigt set, være neutrale ift. begreber om 
det gode. 

Et par metaforer for denne manøvre er på sin plads. Brian Barry taler 
om "the strategy of privatization”,”” Charles Larmore om Finstitutiona- 
lised myopia” (vores politiske organisationer bør være bevidst "nærsyne- 
de” og ikke lade sig forblænde af højtravende idealer)” og Joseph Raz 
taler om "epistemic abstinence”: Der er grunde (dem, der stammer fra 
begreber om det gode), som den neurtralistiske liberale stat afholder sig 
fra. Disse grunde kan måske være personligt relevante (fx æstetiske eller 
religiøse grunde), men de er ikke politisk relevante. 

Manøvren — vi sikrer enighed nok til at kunne begrunde liberale 
institutioner ved at fjerne det, vi er fundamentalt uenige om — er gen- 
kendeligt liberal: man kan ikke forbyde prostitution, homoseksualitet, 
brug af stoffer, ateisme, "afvigende” livsstile osv., fordi appeller til, at 
det gode liv” er et rent heteroseksuelt liv uden prostitution etc., slet 
ikke kan (må) optræde i den politiske argumentation. Kun appeller til 
retfærdighed (eller mere generelt, personers rettigheder, defineret uaf- 
hængigt af partikulære begreber om det gode, der ikke er delt af alle bor- 
gere) kan anvendes i den sammenhæng." Respekt for medborgere bety- 
der, at vi afstår fra at (forsøge at) begrunde politiske institutioner med 
reference til begreber om det gode liv. Årsagen er naturligvis, at vi ikke 
giver en begrundelse henvendt til de borgere, der ikke deler den partiku- 
lære begrebsliggørelse af det gode, når vi appellerer til en ikke-fælles 
begrebsliggørelse af det gode. Vi kan dermed begynde at indkredse, 
hvad moralsk fanatisme er: Som minimum må det involvere, at man 
ikke søger at begrunde sine handlinger zi/ andre medborgere givet deres 
perspektiv. Dette er imidlertid kun en nødvendig, men ikke en tilstræk- 


kelig, betingelse for moralsk fanatisme. Det skal vi vende tilbage til. 

Rawls og post-rawlsianere efter A Theory of 
Justice - konstruktivisme og "en fritstående 
politisk doktrin” 

I EN RÆKKE ARTIKLER EFTER 4 THEORY. OG KULMINERENDE MED 
Political Liberalism (PLY? gjorde Rawls op med nogle centrale antagel- 
ser (eller udfyldte nogle lakuner) i sin teori. I grove træk lod Rawls ker- 
nen vedrørende de distributive principper og primære borgerlige rettig- 
heder være intakt, men der skete en fundamental omkalfatring af opfat- 
telsen af, hvad en teori (og en praksis) om en retfærdig samfundsorden, 
der respekterer borgerne som fri og lige, skal, må og ikke må. 

En måde at fremlægge dette på, der er særdeles relevant ift. denne 
artikels formål, er som følger: Forestil dig en borger, der lever i en rawlsi- 
ansk (modus A Theory.) samfundsorden, og som måske nok tilslutter 
sig liberaldemokratiske principper bredt betragtet, men ikke deler det 
filosofiske (primært kantianske) grundlag, som A Theory. bygger på. 
Det kan være, at personen mener, at det moralske udsyn i kantianismen 
er for rigidt, eller at den individualisme, der synes indbygget, ikke er 
appellerende, eller… Denne borger vil med rette kunne stille spørgsmå- 
let: Hvorfor skulle jeg, der ikke anerkender de bagvedliggende begrun- 
delser for denne samfundsorden, mene, at jeg er blevet behandlet som 
fri og lige? 

Rawls søgte en teori for en stabil retfærdig samfundsorden, men ikke 
en samfundsorden, der er stabil "af de forkerte årsager” (tvang, indoktri- 
nering, manipulation etc.). Det burde derfor være klart, at 
begrundelsen/begrundelserne for samfundsordenen må være ikke bare 
neutral ift. kontroversielle begreber om det gode, men neutral og tole- 
rant i en videre forstand. 

For at opnå dette sætter Rawls efter ÅA Theory. ind med flere 


manøvrer, der skal sikre muligheden af en overlapping consensus, dvs. 

muligheden for, at borgere med meget diverse opfattelser skulle kunne 
tilslutte sig en neutralistisk, liberal samfundsorden: 

For det første tilsluttede Rawls sig en form for fpolitisk konstrukti- 
visme”: Ideen var at gå bort fra at prøve at udfinde den sande teori om 
samfundets indretning og i stedet prøve at finde en teori, der er "passen- 
de” til vores forhold, nemlig at vi arbejder under rimelig pluralisme, 
hvad angår moralske, filosofiske, værdimæssige og religiøse forhold. I ste- 
det for (autoritært) at skære igennem uenigheden blev projektet at finde 
en strengt politisk teori, der ikke aspirerer til "sandhed” i nogen dybere 
forstand, men netop bliver på overfladen og gør sig fri af bindinger til 
kontroversielle "sandheder” om den rigtige moral, metaetik, socialonto- 


logi etc. 


In Theory [of Justice] a moral doctrine of justice general in scope is not 
distinguished from a strictly political conception of justice. Nothing is made 
of the contrast between comprehensive philosophical and moral doctrines 
and conceptions limited to the domain of the political. In [PL] [...] these 


distinctions and related ideas are hd e 


For det andet skærper Rawls kravene til, hvad der kan passere politisk (i 
hvert fald hvad angår "constitutional essentials and matters of basic 
justice”). Det grundlæggende spørgsmål, der optager Rawls fra PL og 
fremefter, er: "How is it possible that there may exist over time a stable 
and just society of free and equal citizens profoundly divided by reaso- 
nable though incompatible religious, philosophical, and moral 
doctrines?”” Hvordan skal vi så gå frem? Udtrykt metaforisk: 1) En 
rimelig politisk doktrin må være "smallere” end vores fulde sæt af over- 
bevisninger om moralske og andre idealer, det vil sige, dens bærende 
udsagn må i udgangspunktet være langt mindre kontroversielle og vid- 
trækkende end enhver borgers fulde doxastiske sæt. Og 2) den må være 


free standing”, hvilket vil sige, at den ikke hviler på nogen kontroversi- 

elle elementer af nogen kontroversiel doktrin. Dermed er PL ikke "com- 


prehensive”, den er "free-standing”: 


Political liberalism is not comprehensive liberalism. It does not take a general 
position on [e.g., questions about moral authority; the question about 
moral realism; or the question about metaethical internalism vs externalism] 
[...] but leaves these to be answered in their own way by different compre- 
hensive views? 

Deraf følger også visse procedurale regler for hvordan vi skal debattere 
politik, og ultimativt hvordan vi legitimt kan begrunde politiske hand- 


linger: 


[I]t is normally desirable that the comprehensive philosophical and moral 
views we are wont to use in debating fundamental political issues should 
give way in public life. Public reason [...] is now best guided by a political 
conception of the principles and values which all citizens can endorse. That 


political conception is to be, so to speak, political and not metaphysical.”? 


Dette udmønter Rawls i kravet om "a duty of civility”: Denne pligt 
applicerer på forskellig vis til borgere (når de fremlægger politiske syns- 
punkter), dommere (når de skal fortolke lovene) og, naturligvis, politi- 
ske magthavere. I sin essens tilsiger denne pligt os, ud fra et krav om 
gensidig begrundelse, kun at fremlægge begrundelser, som vi seriøst 
mener vores medborgere accepterer (givet i hvert fald et minimum af 
grundig tænkning og givet et ønske om gensidig begrundelse). Vi er kun 
oprigtige — og vi behandler kun vores medborgere som medborgere, når 
vi "…sincerely believe that the reasons we would offer for our political 
activities — were we to state them as government officials — are suffici- 
ent, and we also reasonably think that other citizens might reasonably 


accept those reasons”,7? 

For at samle trådene: I tiden fra A Theory. og indtil Rawls efterhån- 
den begyndte at justere sin oprindelige version af Justice as Fairness, 
opererede liberale neutralister primært indenfor en hypotetisk kontrakt- 
tænkning — Den Oprindelige Position — hvori agenter, der skulle vælge 
principper for en retfærdig samfundsorden, var under uvidenhedens 
slør, hvilket gjorde det umuligt for dem at vælge principper, der prom- 
overer en bestemt opfattelse af det gode liv. Ved at borteskamotere disse 
fra det mulige begrundelsesgrundlag undgår man, at bestemte opfattel- 
ser af de gode liv — fx religiøse — tryner andre. Herigennem udtrykkes 
der en grundlæggende form for respekt for alle (rimelige) opfattelser af 
det gode liv og derigennem en form for grundlæggende respekt for alle 
borgere som herrer over, men også ansvarlige for, eget liv. En medborger 
er her en borger, der er rimelig, og som ikke afstår fra at bruge sin politi- 
ske magt til at gennemtrumfe sin egen, partikulære opfattelse af det 
gode liv, givet andre medborgere afstår fra det samme. Medborgere 
trækker kun på "fornuftens fællesmængde” — argumenter og værdier, 
der er fælles. Det er en person, man kan indgå i et politisk fællesskab 
med uden at være bange for at blive moraliseret, majoriseret eller tyran- 
niseret af. En medborger er en person, der skyldes, og skylder andre, gen- 
sidige begrundelser, og accepterer disse krav. En moralsk fanatiker må 
her være en person, der er politisk moralsk fanatisk i den forstand, at den 
tidlige Rawls fokuserede eksklusivt på det politiske, ikke det sociale, og 
at den politisk moralske fanatiker kan defineres som en, der ønsker at 
gennemtvinge sin partikulære moralitet igennem det politiske system. 
En (politisk) moralsk fanatiker er en person, der ikke mener, at det er 
nødvendigt at give gensidigt gældende begrundelser over for politiske 
medborgere, når staten skal anvende sin magt. 

Fra og med Rawls” såkaldte "politiske vending”, og kulminerende 
med PL, skærper eller modificerer Rawls kravene. I lyset af at baggrun- 


den for A Theory. og dens konception af det politiske selv fremstår 

som kontroversielle — primært givet dens stærke forankring i en form for 
kontroversiel kantianisme eller i en form for "comprehensive liberalism” 
(hvad vi i dag ofte kender som perfektionistisk liberalisme), søgte Rawls 
at løsrive sin teori fra kontroversielle metafysiske, metaetiske osv. anta- 
gelser. Teorien skal være "politisk, ikke metafysisk”, hvorfor Rawls anta- 
ger en form for konstruktivisme, hvor kodeordet ikke er, om en politisk 
doktrin er "sand”, men om den er Frimelig”. Rawls projekt var at kon- 
struere en fritstående politisk doktrin, der er kompatibel med alle over- 
bevisninger om det gode, der er rimelige — eller med alle borgere, der 
mener, de skylder hinanden gensidigt gældende begrundelser, om man 
vil. Det klargøres ved "the duty of civility”, at vi skylder hinanden 
begrundelser, som vi seriøst mener, at andre kan acceptere. Rawls fast- 
holdt imidlertid kernen i /ustice as Fairness: primært at alle har ret til det 
mest omfangsrige system af rettigheder foreneligt med samme rettighe- 
der til alle, sekundært det distributivt ambitiøse differensprincip, der til- 
siger, at vi skal ordne uligheder på en måde, der maksimerer udkommet 


for den dårligst stillede repræsentative gruppe i samfundet. 


Post-rawlsiansk PR: radikal pluralisme 

DEN OPMÆRKSOMME LÆSER VIL HER (OG ANDRE STEDER) SPOTTE 
en asymmetri mellem der gode (forstået som begreber om det gode liv) 
og retfærdighed. Det gode (for så vidt det ikke er ukontroversielt og fæl- 
les) er udrangeret; det kan ikke bruges som gensidig begrundelse. 
Derimod kan det retfærdige, fx som appel til gensidigt gældende rettig- 
heder etc., fungere som begrundelse. 

Men hvorfor denne asymmetri? Er det rimeligt at forudsætte en (til- 
strækkelig) enighed om retfærdighed, medens der hævdes en (oftest) 
uoverstigelig uenighed om det gode? 

Groft fremstillet kan man sige, at denne problematik leder til tre 


udviklingsspor i liberal politisk filosofi: 1) liberal perfektionisme, der 

hævder, at visse begreber om det gode eller "comprehensive doctrines” 
rationelt kan forsvares som legitimt materiale for begrundelse (fx Joseph 
Raz; Steven Wall). Denne gren af liberalisme kan ikke siges at være en 
del af public reason-familien. Den benægter, at trilemmaet ovenfor er et 
problem ved at benægte validiteten af a) og/eller b). 2) fortodokse” 
videreudviklinger af Rawls” program, der mener, at asymmetrien kan 
forsvares (fx Quong Liberalism….), og så 3) radikale pluralister og anti- 
perfektionister, der mener, at PR-projektet skal videreudvikles i lyset af, 
at rimelig uenighed ikke kun angår begreber om det gode liv, men også 
angår rimelige uenigheder om retfærdighed (fx Gerald Gaus, The 
Order). Jeg vil fokusere på 3) de radikale pluralister, da de leverer det 
for mig at se skarpeste og mest ambitiøse svar på spørgsmålet om, hvad 
det vil sige at være medborger, og hvad moralsk fanatisme består i. 

Radikale pluralister (herefter RP) tager altså udgangspunkt i, at der 
— alt andet lige — er lige så meget grund til at forudsætte (rimelig) uenig- 
hed om retfærdighed, som der er grund til det, når det drejer sig om det 
gode. De mener fx således, at den del af Rawls” teori, der angår redistri- 
bution — differensprincippet — må forkastes, da nogle medborgere — 
eller som det hedder i traditionen fra Gaus, "Members of the Public” — 
med rimelighed kan forkaste den ambitiøse omfordeling, som diffe- 
rensprincippet implicerer. Hvorfor nu det? 

RP minder på nogle måder om en anden udmøntning af den sociale 
kontrakttænkning, som man ser hos Scanlon. Hos Scanlon er handlin- 
ger, der er i modstrid med et princip, som ingen med rimelighed ville 
kunne forkaste, forkerte. For RP er en regel/et princip, som en medbor- 
ger med rimelighed ville kunne forkaste, en illegitim regel. At påtvinge 
en medborger en sådan regel er autoritært. Og for RP som Gaus ville 
nogle medborgere med rimelighed kunne forkaste et stærkt fordelings- 
princip som differensprincippet, fx med henvisning til fortjeneste 


(fdesert”) — et princip, der ikke har nogen gang på jord hos Rawls. 

Her ser vi, at RP er pluralister (og mere pluralistiske end Rawls): 
Medborgere skal i udgangspunktet kunne trække på hele deres palette af 
værdier, inklusive fortjeneste, men også non-sekulære værdier — og deres 
begreber om det gode liv. Kun regler (der er relevante for en given social 
praksis), som alle ville foretrække frem for fraværet af regler, er legitime 
regler, der kan udøves vis-a-vis medborgere uden at være autoritære. De 
er derimod autoritative, det er regler, som medborgere har grunde til at 
følge og internalisere, givet andre også gør det. Dette umuliggør (med 
næsten 100 % garanti) restriktive regler, der er moralistiske, som fx for- 
bud mod prostitution, brug af narkotiske stoffer etc. Det er ikke uden 
grund, at mange sætter lighedstegn mellem RP og libertarianisme.”” 

Dette kalder naturligvis på spørgsmålet: Hvordan skulle medborgere 
nogensinde kunne blive enige om nogen som helst regler? Med en så 
grundlæggende pluralisme og en så inklusiv forståelse af, hvilke værdier 
der kan appelleres til, vil der så ikke altid være mindst en medborger, der 
foretrækker ingen regel (på et givent område) fremfor nogen regler? 

I sin essens består svaret at tre dele: 1) Husk, at agenterne i Rawls” 
oprindelige position er stærkt idealiserede. Det er et vanskeligt fortolk- 
ningsspørgsmål, hvorvidt Rawls fastholdt den stærke idealisering fra PL 
og fremefter. Det er dog evident, at RP som Gaus opererer med en svag 
(i litteraturen bruges termen "moderat” ofte) idealisering.7> Agenterne 
- medborgerne — der opereres med, er idealiserede, således at de værste 
epistemiske excesser er udraderede, men dog ikke så idealiserede, at 
Members of the Publics — de svagt idealiserede agenters — tankegang og 
værdisæt er fremmede for de faktiske agenter, medborgerne. Der forud- 
sættes endvidere en form for forpligtelse til reciprocitet, herunder at 
hævdelse eller forkastelse af en regel ikke kun afhænger af ens nuværende 
sociale rolle (en parathed til, at de, der fremsætter en regel, ville underka- 
ste sig reglen, også hvis de var i en anden social rolle, hvis interesser reg- 


len ikke ville tilgodese). 2) Gaus fremhæver, at vi har meget store interes- 

ser i at have et generelt sæt af sociale/politiske regler, som vi alle som 
medborgere efterlever, for kun med koordinerende og straffende regler 
kan vi høste frugterne af socialt samarbejde.”> Fraværet af regler er lig 
naturtilstanden, som vi alle har grunde til at ville undgå. 3) Endelig min- 
der Gaus os om, at vi har stærke grunde til at tænke det politiske anti- 
idealistisk i en bestemt og i denne sammenhæng ekstraordinært relevant 
forstand. Politik (og det sociale "spil”) bør ikke tænkes som et sted, hvor 
personer søger det ideelle, da vi har grunde til at tro, at "det ideelle” 
langt fra er det ideelle for alle medborgere. For at tage et banalt eksem- 
pel: Ved en fest, hvor der er rygere og ikke-rygere, vil det ideelle for først- 
nævnte være fri rygning, og sidstnævnte vil finde et totalt rygeforbud 
ideelt. Ingen af disse to "idealer” er foreneligt med begge gruppers 
ønsker, hvorfor en rimelig løsning er, fx, udpegede rygearealer. Dette er 
muligvis suboptimalt for begge grupper, men er tilstrækkeligt til, at beg- 
ge grupper betragtes som fri og lige. Det næstbedste er næsten altid det 
bedste, vi kan få — hvis altså vi faktisk ønsker at begrunde vores beslut- 
ninger over for hinanden og betragte hinanden som fri og lige. Ar ville 
gennemtrumfe ens foretrukne moralske regler — "det ideelle” — uden 
begrundelse over for medborgere er fanatisk?" 

Udkommet af disse (og en række tilstødende argumenter) er, at Gaus 
og hans konsorter ikke mener, at vi ender med et tomt sæt af fælles reg- 
ler. Vi har meget ofte grunde til at foretrække en (subjektivt set) subop- 
timal regel frem for ingen regel på et givent område. Men det er givent, 
at mange områder ville forblive fri for politiske eller sociale regler — i 
hvert fald fri for autoriserede regler — givet nogle medborgere (eller deres 
svagt idealiserede deliberative kopier, /Members of the Public) med rime- 
lighed ville foretrække et fravær af regler frem for nogen som helst regler 


på nogle felter. 


Public reason, Medborgeren, Fanatikeren 

PUBLIC REASON SØGER EN UDVEJ AF TRILEMMAET NÆVNT OVEN- 
for. Radikale pluralister mener, at vi skal inddrage så mange af vores 
værdier og overbevisninger som muligt, samtidig med at de hævder, at 
der er regler, som vi som svagt idealiserede agenter ville blive enige om. 
Når der er enighed, behandles en medborger ikke som ufri eller ulige, 
når vi håndhæver en regel. Udvejen af trilemmaet er at fokusere på de 
regler, vii kompromisets ånd alle ville kunne enes om (givet et gensidigt 
ønske om at finde regler for fri og lige borgere). Ja, vi er fri og lige (a), ja, 
vi har brug for regler (c), og (b) er sand for mange, men ikke alle 
regler.” I lyset af dette er en medborger en person, der genuint ønsker, 
at gensidigt gældende regler er regler, som alle medborgere ville fore- 
trække frem for ingen regler (på et givent område). Det er således ikke 
respektløst, at en borger ikke kan "bosse” sin foretrukne (subjektivt opti- 
male) regel igennem. Men det er respektløst — for vores status som fri og 
lige — at underlægge en medborger en regel, hvor vedkommende med 
rimelighed ville foretrække ingen regel. En person, der følger dette, er en 
medborger. En person, der insisterer på en regel, selvom den med rime- 
lighed er forkastet af blot en enkelt medborger, er en moralsk fanatiker. 
Det følger af dette, at der findes moralske fanatikere, for der er man- 
ge, der prøver at fremme regler og beslutninger, som andre med rimelig- 
hed ville kunne afvise. Tænk på radikale kræfter, der ønsker at pålægge 
alle at spise vegetarisk, eller som med loven i hånd vil tvinge alle til at 
producere økologisk. Eller som vil gennemtvinge bestemte religiøse 
love. Eller vil påtvinge børnehaver at servere frikadeller. Er cetera ad 
nauseam. Det følger også, at det ikke er respektløst at ignorere sådanne 
moralsk fanatiske kræfter. Det er rigtigt, at meget politisk debat involve- 
rer overdrevne udsagn, grandstanding, virtue signalling og andre former 
for strategisk kommunikation, og når man kradser i overfladen, så viser 
der sig en langt mere pragmatisk tilgang. "Vi mener jo ikke rigtig, at al 


udledning af CO, skal stoppe i morgen; det klinger bare bedre end ”ril- 

strækkelige reduktioner over tid” ”. Men det udelukker ikke, at der en 
rest af genuine moralske fanatikere (politiske og non-politiske). 

Sådanne moralske fanatikere kan ikke være medborgere, da de ikke 
omgås begrundelser på måder, der kan være gyldige for uenige medbor- 
gere set som fri og lige. Så der findes moralske fanatikere, der ikke er 
medborgere. 

Det er ikke klart, at det forhold, at man er moralsk fanatiker på et 
område, betyder, at man skal kendes som moralsk fanatiker på andre. 
Jeg er tilbøjelig til at mene, at vi skal være tolerante og "lokale” i vores 
gensidige forhold her: Måske er en person ikke medborger i forhold til 
spørgsmål x, men fuldgyldigt medborger i forhold til y, z, etc. Dette 
efterlader et kompliceret spørgsmål, nemlig om man skal mene, at en 
person ikke kan være medborger, hvis vedkommende generelt ikke aner- 
kender kravet om gensidigt gældende begrundelser henvendt til andre 
som fri og lige. Jeg er usikker på svaret her, men er tilbøjelig til at mene, 
at en sådan person er moralsk fanatiker på et niveau, hvor vi generelt må 
mene, at der ikke er tale om en medborger. Heraf følger ikke, at en 
sådan person skal behandles anderledes end andre borgere — personens 
rettigheder skal ikke afkortes. Men det er ikke disrespekfuldt at ignorere 


en sådan person politisk.>? 


Perspektiverende eftertanker 

DET ER I DET OVENSTÅENDE VIST, AT DER ER MORALSKE FANATIKE- 
re, som vi ikke kan betragte som fuldt ud medborgere. Findes der moral- 
ske fanatikere, vi ikke kan betragte som medmennesker? Det følger jo 
ikke af at være moralsk fanatiker, at man ikke kan betragtes som med- 
menneske. Tænk på Shylocks tale i Købmanden fra Venedig: "If you pri- 
ck us do we not bleed? If you tickle us do we not laugh?” etc. Det er 


nemt for os, vil jeg hævde, at "se” selv relativt rabiate moralske fanatike- 


re som medmennesker, selv når vi ikke kan se dem som medborgere. 

Dybe uoverensstemmelser er fuldt ud forenelige med et møde som med- 
mennesker — også når mødet ikke er mellem medborgere. 

Et spørgsmål der melder sig her (for mig, i hvert fald), er som følger: 
Findes der moralske fanatikere, der er så ekstreme — der i ekstrem høj 
grad tilsidesætter kravet om gensidigt gældende begrundelse — at vi som 
medmennesker må betragte dem som "mindre end medmenneskelige”? 
At vi må betragte dem mere som patienter, der skal behandles, eller som 
sygdomme, der skal holdes nede? 

Det vil oplagt være mest komfortabelt, hvis det ikke var tilfældet (i 
hvert fald hvis man sætter tilfælde af klar psykopati eller andre svære for- 
styrrelser til side), og, hvis jeg må være psykologisk spekulativ, så vil det 
også passe bedst til de fleste forfægtere af genkendeligt liberale syns- 
punkters selvopfattelse: Tolerancen må udstrækkes så langt som overho- 
vedet muligt, også til opfattelser (og de personer der forfægter dem) af 
såvel det moralske og det politiske, der af liberale må opfattes som afsky- 
elige. 

Men som liberal udfordres man fx af politisk moralske 
personer/doktriner, der ønsker at sikre ens frelse også gennem vold (reli- 
giøs fundamentalisme) eller visse former for politisk ekstremisme, fx 
radikaliserede dyreaktivister, der seriøst ville ofre menneskelig velfærd 
for at tilgodese dyr, planter eller "naturen”. Kan man opretholde et 
genuint menneskeligt bånd til en person, der af non-instrumentelle 
grunde ville overveje om et menneske eller et dyr skulle hjælpes ud af et 
brændende hus? Eller som ville redde en gammel person, der står til at 
dø snart alligevel, frem for et redde et ungt menneske med livet foran 
sig, blot fordi den gamle har ens foretrukne religion? Jeg har ikke svaret, 


men jeg forbeholder mig min stilling. 


Noter 

Der findes også faktuelle eller epistemiske fanatikere — personer, der holder faktuelle syns- 

per se ligger så at sige ikke hos den enkelte vælger, men (muligvis eksklusivt) hos den politi- 
ske beslutningstager. Det er med andre ord ok at stemme på en politisk moralsk fanatiker, 

HANS ERICHSEN 


IO. MAJ 2021 


EN ITALIENSKE FILOSOF OG SOCIOLOG MAURIZIO 

Lazzarato (f. 1955) er især kendt for sin tænkning vedrørende 

immaterielt arbejde, sine mikro- og makropolitiske gældsana- 
lyser af det neoliberale akkumulationsregime og bogen Guerres et 
Capital (Krige og Kapital) skrevet i samarbejde med den franske filosof 
Eric Alliez, hvor de hudfletter kapitalens dubiøse og nødvendige 
omgang med krig og revolution. I sin nyeste bog, Le capital déteste tout 
le monde — Fascisme ou révolution (Kapitalen hader alle — fascisme eller 
revolution), stiller han skarpt på det moderne, kapitalistiske samfunds 
seneste neofascistiske udviklingstendenser. Lazzarato bevæger sig langt 
væk fra sin tidligere tænknings optimisme og lægger ikke fingre imellem, 
når han desillusioneret analyserer historiske tendenser og kritiserer nyere 
teoretiske udlægninger af ditto. I det følgende vil jeg prøve at udlægge 
Lazzaratos hovedærinde med bogen og se nærmere på nogle enkelte, 


udvalgte delargumenter. 


Hadet er hemmeligheden 

TITLEN, KAPITALEN HADER ALLE — FASCISME ELLER REVOLUTION, 
er en iøjnefaldende antropomorf fremstilling af kapitalen som et obster- 
nasigt subjekt, der lader til at have et problematisk udestående med alt 
og alle. Ordlyden slår en højstemt og yderst politiserende skrivestil an, 
som ved første læsning kan virke dels afskrækkende, dels barnlig. Men 
hvis man tager titlen for pålydende og ser bort fra det mulige efterslæb af 
skleroserende følgeslutninger, antropomorfismer rummer,” så kan den 
måske motivere en mere systematisk fremstilling af den kapitalistiske 


økonomis politiske momenter). 

I sin senere og såkaldte "modne” kritik af den politiske økonomi fin- 
der vi også ved Karl Marx en fremstilling af kapitalen som et autonomt 
og automatisk subjekt,” der tilsyneladende udfolder sig frit fra ethvert 
forhindrende og genstridigt moment, som kunne begrænse dets driftige 
og grænseløse vækstdynamik.” Kapitalen præsenteres her som en auto- 
matik, hvor værdiforøgelsen, dvs. skabelsen af profit, finder sted af sig 
selv. Kapitalen kommer derfor til at betegne værdiens selvvaloriserende 
dynamik, en kvantitativ forøgelse af den oprindelige værdi. Kapital er 
derfor ikke blot værdi, men betegner nærmere den bevægelse, hvormed 
værdi skaber merværdi. Kapital er altså hverken en vare eller penge, men 
betegner den umådelige og endeløse værdiforøgelses bevægelse. Alt er 
dog ikke sagt med denne automatik, og Marxz" kritiske projekt går i en 
vis udstrækning ud på at vise, hvad der ligger i denne kapitalens okkulte 
egenskab til at lægge gyldne æg. Hverken Marx eller Lazzarato stopper 
derfor ved kapitalens gennemtrængende afpolitisering af sin reproduk- 
tion, da dette ville udelukke kritikken og dermed ethvert alternativ og 
udviske strategiske linjer — der ville ikke længere være noget at aflede. 
Det gælder således for dem begge om at afdække, hvorfor værdiforøgel- 
sen ikke kan finde sted i en glidende automatik. Kapitalen står ikke for 
en deterministisk økonomi i betydningen af en uformidlet, fatalistisk, 
objektiv struktursammenhæng (økonomisme);5 tværtimod er denne 
struktur rundet af og grundet i et levende og brændende had. Pointen 
med kritikken, både ved Marx og Lazzarato, kan derfor siges at være 
afdækningen af det, kapitalens flydende reproduktion brænder inde 
med, nemlig et knapt så stumt had, som med vold og magt holder revo- 
lutionen tilbage. Hadet er den vold, der muliggør og binder strukturen 
sammen, og står her for det kontingente og altså politiske konstitutions- 
moment i det, der ellers ligner en i sten skrevet nødvendig og monolo- 
gisk udviklingstendens.” 

Ifølge Lazzarato hader kapitalen følgelig alle. Men hvorfor? Jo, kapi- 


talen ville ikke hade alle, hvis den ikke netop var afhængig sit (umedgør- 

lige) materielle naturgrundlag i skikkelse af jord og menneskekroppe. 
Var den ikke afhængig, kunne den for så vidt være ligeglad med alle. Men 
hadet peger altså på et væsentligt og dermed strukturelt afhængigheds- 
forhold mellem kapitalen og eksistensen af et kontinuerligt grundlag 
(fortwåbrende Grundlage),” kapitalen ikke selv kan sætte: jord og fugle- 
frie menneskekroppe.” Dens omsiggribende og allestedsnærværende had 
slår på den måde over i et selvhad, som egentlig er resultatet af en radikal 
uformåenhed, der tyder på, at kapitalen et eller andet sted grundlæggen- 
de set er dødsangst. Hadet repræsenterer sådan en strukturel inkompati- 
bilitet med egne mulighedsbetingelser — en systemisk uholdbar relation 
til dets materielle grundlag. Kapitalen løber sig en staver i livet ved at 
spænde dets materielle og finitte eksistensgrundlag for en idealistisk og 
infinit teleologi — en sund økonomi opretholdt ved 3% årlig vækst i 
BNP. 

Denne inkompatibilitet får forskellige udtryk i og med det, Lazzarato 
kalder (neo)fascistiske udviklingstendenser.? Disse tendenser peger på 
det, vi lidt misvisende har kaldet "hadet” i bestemt ental på dansk, som 
navn for det, Lazzarato beskriver som det, kapitalen hader (désteste), 
dvs. det, den gør. Kapitalen indstifter en relation til sine mulighedsbe- 
tingelser, som er præget af genstridighed i modsætning til gensidighed. 
Denne genstridighed skal med vold og magt afbøjes, så den fungerer i 
overensstemmelse med kapitalens kategoriske imperativ, dvs. skabelsen 
af profit. Denne afbøjning fremstår som neofascistiske måder at opera- 
tionalisere genstridighed og modsætninger til kapitalens fordel. Et 
eksempel, Lazzarato ofte kommer ind på i sin bog, er, hvorledes udbred- 
te nationalistiske forestillinger og fordomme, der fastlåser mennesker i 
overleverede adfærdsmønstre, som de ikke selv har valgt eller tilslutter 
sig, internt udgrænser dele af den modstandsdygtige klasse og således 
utilsigtet begrænser egne frihedsmuligheder til fordel for kapitalens 
vækstbetingelser. Lazzarato præsenterer hermed, hvordan kapitalens 


problemer i en vis forstand overvintrer i dets mulighedsbetingelser. 

Problemet forskydes, regningen efterlades: Det bliver de andre, det 
andet køn, dit lave selvværd, der frarøver dig mulighederne for et godt 
liv. Xenofobi, misogyni og selvhad kan ifølge Lazzarato forstås som 
kapitalens forskydende operationalisering af sin egen uformåen og sit 
selvdestruktive væsen. Man kan opsamlende formulere det sådan, at 
Lazzaratos formål med at præsentere kapitalens hadfulde væsen i al sin 
enkelhed går ud på at punktere forestillingen om økonomisk vækst som 
en fredelig, uskyldig og neutral udviklingstendens. Som vi skal se, står de 
neofascistiske tendenser ikke uden for eller i modsætning til den globale 


økonomis dynamik. 


Fascisme eller revolution: en etik 

KAPITALENS HAD BRUGER LAZZARATO FØRST OG FREMMEST TIL AT 
opstille en etik. For at udfolde dette, giver det god mening at se nærme- 
re på bogens undertitel: Fascisme ou révolution. Konjunktionen om 
(feller”) indbefatter en interessant dobbelttydighed, som er vigtig at 
fremhæve for bedre at kunne placere hadets betydning for Lazzarato og 
videre bestemme bogens argumenter. På dansk og fransk tildækker 
konjunktionen en underliggende dobbelthed, som ikke desto mindre 
kan fremhæves ved at påpege to mulige latinske oversættelser af feller”: 
vel og aut … aut. Den første oversættelse, fascisme eller (vel) revolution, 
er konnektiv og identificerer det ene med det andet, og forskellen forvi- 
trer. Den anden oversættelse, ant … aut, sætter en opposition og en eks- 
klusion; den udgrænser to irreduktible (historiske) dynamikker: (enten) 
fascisme eller revolution.” De to latinske oversættelser af konjunktio- 
nen kan meget fint præsentere en fra Kierkegaards forfatterskab uende- 
lig kendt forskel mellem det æstetiske (vel) og det etiske (aut … aut) 
enten-eller. En æstetisk slukøret udlægning af Lazzaratos konjunktion 
kunne lyde: "tager Du [revolutionen] op, faaer Du [fascisme], tager Du 


den ikke op, faaer Du ogsaa [fascisme], nu kan Du vælge!”" Udlægges 

konjunktionen derimod etisk, betegner den "det Valg, hvorved man væl- 
ger [fascisme] og [revolution] eller udelukker dem.” 

Undertitlens etiske islæt i kapitalens trend spiller på en kendt mod- 
stilling inden for marxistisk tænkning. Mest populær er nok Rosa 
Luxemburgs berømte Die Krise der Sozialdemokratie (eller Junius- 
Broschiire), udgivet under pseudonymet Junius i januar 1916, som hun 
skrev, mens hun sad fængslet i april 1915. Ifølge Luxemburg skulle 
Friedrich Engels engang have sagt: "Det borgerlige samfund står over for 
et dilemma: Enten overgang til socialisme eller tilbagefald i barbariet.”% 
Modstillingen peger på et dilemma af politisk og etisk art — alt imens det 
også er en kold spand vand i hovedet på dem, som troede og håbede, at 
socialismen eller kommunismen fortrøstningsfuldt og utvivlsomt stod 
og bød nutidens undertrykte velkommen for enden af barbariet og 
fascismen. Ligesom Marx i december 1867 fremlagde det irske uafhæn- 
gighedsspørgsmål som et spørgsmål om ”Fruin eller revolution”, så er 
konjunktionens funktion for Lazzarato netop at indskrive et genuint 
politisk valg og samtidig at anerkende valgets reelle asymmetri. 

I Lazzaratos bog finder vi et klart etisk eller”, Men det er på ingen 
måde et etisk valg, som kan træffes frit (faus freien Stiicken”). 14 "Vi er 
allerede indlejret i en proces af praktiskpolitiske brud gennemtvunget af 
neofascistiske, sexistiske og racistiske bevægelser, som forekommer 
ufravigelig.” Alternativet "fascisme eller revolution” er et alternativ, 
men et asymmetrisk et af slagsen. Lazzaratos hovedærinde med bogen er 
således at præsentere hadet som en historisk dynamik, vi allerede er del- 


agtige i, og dermed at den Fetiske aktivitet”? 


må begynde med destruk- 
tionen (pars destruens) af den igangværende fascistiske dynamik for på 


ny at kunne tænke bruddet og revolutionen (pars construens). 

Vi lever i apokalyptiske tider: voldens glem- 
sel 

LAZZARATO MINDER OS STEDSE OM, AT VI LEVER I APOKALYPTISKE 
tider. Dette skal forstås i bogstavelig forstand, og altså knapt så eskatolo- 
gisk, som man måske har for vane at forestille sig, når man tænker på 
Coppolas klassiker eller andre perler som Materworld — selvom Kevin 
Costner velsagtens kunne gå for en heroisk udgave af den spanske skulp- 
tør Isaac Cordals druknende verdensledere. Apokalyptisk skal her tolkes 
i lyset af dets græske ophav fra apokaluptein, der betyder at afdække eller 
at afsløre. Ifølge Lazzarato referer det apokalyptiske til afdækningen af 
den asymmetriske udvikling, nemlig at det hele går ad fascismen til. 
Dette er en kendt manøvre inden for marxistisk og kritisk teori, hvor 
krisetider netop betegner et interregnum, hvorfra et væld af morbide og 
fascistiske symptomer udspringer.” 

Det, Lazzarato kalder neoliberalismens kontrarevolution, består i en 
glemsel af praksisser og teorier, som er og var grundlæggende kapitalis- 
mekritiske. Succesen ved neoliberalismens tankeløse vidensamfund viser 
sig som en historieløs erindringskultur. Lazzarato gør enormt meget 
ud af at understrege, ikke så meget glemslen, som den vold, denne glem- 
sel er grundlagt på og virker igennem. Denne vold, som vi skal til at se 
nærmere på, er en videre udfoldelse af den vold og magt, vi så ved hadet, 
som vi har præsenteret ovenfor. 

Når Lazzarato begrebsligt placerer volden i sin argumentation, er det 
ofte med henvisning til Benjamins berømte 7i/ Kritikken af Volden fra 
1921. Dette er et vigtigt moment i Lazzaratos argumentation, for, som 
han gentagende understreger, beskæftiger man sig nemlig ikke med den 
vold, som grundlægger ("la violence qui a fondé” eller "die rechtsetzende 
Gewalt”),”? går man både praktisk og teoretisk galt i byen: 1) Man har 
kun blik for den voldskonserverende eller voldsopretholdende dynamik 
(fla violence qui conserve” eller "die rechtserhaltende Gewalt”) af øko- 


nomien, de repressive og ideologiske statsapparater, retten, /a gouverne- 

mentalité osv.,”” hvormed kapitalen præsenteres som den moderniseren- 
de og innovative aktør bag socio-historiske udviklingstendenser. 2) Man 
glemmer dermed også den globale revolution og dens nederlag, som er 
globaliseringens oprindelse og årsag, dvs. globaliseringen som den globa- 
le kapitals modsvar på dette nederlag. 

Hvordan skal eller kan vi begribe dette modsvar? Lazzarato går hertil 
i kødet på Michel Foucaults teoretiske mangler og blindgyder, når det 
drejer sig om at afdække neoliberalismens mørke, beskidte og blodige 
genealogi. Foucault har ifølge Lazzarato aldrig konfronteret sine begre- 
ber med virkelige, (makro)politiske processer, og dette er udtryk for, at 
Foucault ganske elegant udvisker en helt afgørende forudsætning: "Den 
regérlige og regerede subjektivitet kan kun produceres på betingelse af et 
mere eller mindre blodigt nederlag.” 

Et andet grundlæggende argument for Lazzarato kan præsenteres 
kort og godt ved at citere Gilles Deleuze og Félix Guattari: "Der har 
aldrig været en liberal kapitalisme.””> Dette kommer til udtryk gennem 
kritikken af de gængse opfattelser, at neoliberalismen skulle stå for netop 
dette, en liberal økonomi. Ifølge Lazzarato tror neoliberalismen og dens 
driftige tilhængere slet ikke på markedets ”naturlige” funktionsdygtig- 
hed, men er tværtimod fuldt ud opmærksom på, at staten kontinuerligt 
må intervenere og således agere grundlag for de juridiske, finansielle og 
økonomiske "moderniseringer” — å la dem Frankrigs præsident, 
Emmanuel Macron, forkølet men stædigt forsøger at gennemtrumfe.” 
Som den danske teoretiker Mikkel Bolt har bemærket flere steder, så kan 
den neoliberale statsinterventionisme, hvis man ser det fra den sociale 
reproduktions perspektiv, betragtes som en art trediveårskrig mod ver- 
dens befolkninger.77 

Dette er, hvad Lazzarato igen og igen kalder den forudgående borger- 
krig som disciplinens og "gouvernementalitetens” mulighedsbetingelser. 
I en vis forstand må de repressive statsapparater gøre tavlen ren, før de 


ideologiske apparater og selvdisciplineringen kan virke, som Lazzarato 

eksempelvis fremhæver med Latinamerika i begyndelsen af 70'erne: 
"Her fandt [de neoliberale ideologer] en gennem militærets repression 
martret subjektivitet”.75 Lazzarato fremhæver eksempelvis yderligere i 
denne forbindelse det brasilianske præsidentvalg. Valget af Jair Messias 
Bolsonaro står som en radikalisering af den neofascistiske bølge og hen- 
viser sådan ifølge Lazzarato direkte til den neoliberalistiske fødselsakt i 
Chile, hvor Augusto Pinochets blodige statskup afsatte den demokratisk 
valgte Salvador Allende og indførte fretten til at massakrere de personer, 
som ikke underlagde sig det frie marked” 2? Chile udgjorde således et 
levende laboratorium for Chicago-skolens driftige ideologer, i hvilket de 
kunne "eksperimentere på tusinder af militante kommunister og sociali- 
sters lig”.77 Denne udvikling spredte sig også til andre latinamerikanske 
lande (Uruguay, Brasilien og Argentina), hvor Chicago-drengene”? hav- 
de frie rammer til at reproducere den chilenske succes med at reducere 
lønninger massivt, skære sociale ydelser, privatisere skole-, sundheds- og 
pensionssystemet etc. Neoliberalismens Chicago-drenge var dog ikke 
unikke mht. denne voldelige /ogik. Den tyske ordoliberalismes succes, 
hvor staten skabte fordnede” rammer for markedsøkonomien,”? kunne 
ligeledes kun "virke” på baggrund af nazismens tilintetgørelse af den 
tyske subjektivitet. 

Efterfølgende blev 70”ernes og 80'ernes neoliberale livtag ovenikøbet 
anerkendt og adopteret af verdensbanken og IMF under de såkaldte 
structural adjustment programs, som sørgede for at få Afrika, 
Sydøstasien og allersenest det Globale Nords tunge elever i klassen på 


bølgelængde med tidens krav.>” 


Nye fascismer 

LAZZARATO SKRIVER, AT DE NYE FASCISMER HAR OPNÅET POLITISK 
hegemoni på to måder: 1) ved at bestræbe sig på at bryde med den neoli- 
beralistiske business as usual, eliten eller systemet”, og især 2) ved at 


udpege og bestemme immigranten, flygtningen og muslimen som fjen- 

den. Racisme, fascisme og sexisme har gennemløbet nogle historiske for- 
andringer, og det vil være mere end naivt at tro, at vi efter fyrre års neoli- 
beralisme vil se en simpel gentagelse af mellemkrigstidens fascisme. 
Derfor udtrykker neofascismen også en dobbelt forandring af: 1) den 
historiske fascisme, og 2) organiseringen af den kontrarevolutionære 
vold. Den nye fascisme er nationalliberal mere end den historiske, som 
var nationalsocialistisk. Nu gælder det om at have en stat, der er stærk 
nok til at undertrykke minoriteter, fremmede, kriminelle osv., samtidig 
med, ligesom det var tilfældet med ordoliberalismen, at det indre mar- 
ked skal prioriteres og konsolideres — det sidste forudsætter ifølge den 
neofascistiske dogmatik det første. Og hvad der historisk kom til udtryk 
som antisemitisme, har nu givet pladsen til en generaliseret og udpræget 
xenofobi, der centrerer sig omkring islam og migranter. 

Hvor den historiske fascisme var en af den totale krigs aktualiserende 
modaliteter, så er det, vi ser i dag, nærmere en "krig mod 
befolkningen”.>" Som Lazzarato beskriver, så behøver neofascismen ikke 
engang at være direkte voldelig eller paramilitær, som den historiske var 
det, fordi, og her kommer den slukørede pessimisme atter til udtryk, der 
i løbet af de sidste årtier ikke har været revolutionære politiske bevægel- 
ser — hverken i USA, Europa, Latinamerika eller Asien — som for alvor 
har udfordret det neoliberalistiske samfunds og kapitalens eksistens- 
grundlag. Man kunne omvendt sige, at det klarer kapitalen foreløbigt 
bedst selv. Men hvis der er ét fællestræk ved den historiske og den nye 
fascisme, så er det, som Lazzarato skriver, "en grundlæggende selvde- 
struktion og et suicidalt begær, som kapitalen har forlenet dem med.”>> 
Denne selvdestruktion, som følger af kapitalens produktion, deler den 
historiske og den nye fascisme med kapitalen. 

Det kan være svært at gennemskue ud fra hvilken målestok, 
Lazzarato begriber nye fascistiske bølgers udvikling: På den ene side har 
vi Erdogan og Bolsonaro, på den anden side har vi de europæiske neofa- 


scismer, og så har vi Trump derimellem. Men én ting er dog sikkert, og 

det er, at de historiske fascismer ifølge Lazzarato på ingen måde ophæve- 
de eller temmede kapitalens modsætninger, tværtimod så accelererede 
og intensiverede de dem og skubbede således verden i retning mod 
Anden Verdenskrig. Lazzarato nævner Trump, som destabiliserede den 
neoliberale kapitalisme ved at accelerere dereguleringen af finanssekto- 
ren, forstærkede de amerikanske virksomheders konkurrencemonopol 
og sænkede skatterne, alt imens dette blev præsenteret som en farbar 
måde at beskytte ofrene (her den hvide arbejderklasse) fra selv samme 
deregulering og monopol.?? 

Lazzarato bruger en del tid på at tydeliggøre, i hvilken udstrækning 
fascismens genkomst har sine rødder i neoliberalismens begyndelse 
(hvor fascismen i Latinamerika omvendt var neoliberalismens udgangs- 
punkt og grundlag), som fandt sted, da fordismens løn-produktivitets- 
kompromis løb ind i en akkumulationskrise og en ny international 
arbejdsdeling krævede andre former for kontrol og repression. Lazzarato 
insisterer her på at fremhæve et socioøkonomisk perspektiv, som tænke- 
re som Foucault ikke fanger, men blot lader stå til med at indskrive 
fascismen som en mulighed i den moderne stat. Hermed glemmes det 
ifølge Lazzarato, hvordan fascismen stikker næsen frem afhængigt af 
kapitalens globale manøvredygtighed og relation til nationalstaternes 
håndtering af akkumulationens dynamik.7 

Det er i denne sammenhæng vigtigt at understrege, hvordan fascis- 
men dog aldrig har været en forhindring for kapitalen. Eksempelvis 
bibeholdt det fascistiske Italien et godt forhold til Wall Street, og en af 
neoliberalismens hovedideologer, Friedrich Hayek, mente yderligere, at 
et "liberalt diktatur” var at foretrække frem for et "demokrati uden 
liberalisme”.75 Hayek legitimerede Pinochets diktatur med reference til, 
at det ophævede en masse politiske friheder, men til gengæld skabte et 
væld af personlige friheder — såsom den økonomiske frihed til at købe 
og sælge, drive virksomhed, lave finansielle investeringer, spekulere og 


foretage pengepolitiske plyndringer. Nationalismen og xenofobien, der 

kendetegner fascismen, udgør således kun en marginal bekymring i for- 
hold til den globaliserede, kapitalistiske økonomis ve og vel. Som 
bekendt udtalte både Herbert Hoover, Franklin D. Roosevelt og 
Winston Churchill sig meget favorabelt om Mussolini, fordi han kun- 
ne genetablere orden og modernisere industrien og landet, samt ind- 


dæmme faren fra bolsjevikkerne. 


Borgerkrigens logik: "Døden er ikke en fejl. 
Den er en del af systemet”” 

UDGØR DEN RETS-GRUNDLÆGGENDE VOLD IKKE EN INTEGRERET 
del af teorien, ender man altså med at konstruere et pacificeret magtbe- 
greb, sådan som det ifølge Lazzarato var tilfældet med Foucault. Et paci- 
ficeret magtbegreb kommer så at sige for sent, da det begriber volden 
som en allerede i statsapparatet og dets institutioners inkorporeret auto- 
matik, der virker gennem en art sof? violence — eller som Foucault skrev i 


”38 T azzarato mener 


midten af 70'erne: "une sorte de guerre silencieuse. 
ikke, at den rets-grundlæggende vold er blevet absorberet, udryddet eller 
forflyttet af økonomien, loven eller demokratiets glidende maskineri, 
tværtimod; Lazzarato bestræber sig på at udgrave borgerkrigens logik 
som den vold, neoliberalismen er grundlagt på. Krig skal her læses som 
endnu en differentiering og eksplicitering af hadet. I denne forbindelse 
præsenteres krig som klassedominansens og "regérbarhedens” forudsæt- 
ninger, eller med den fransk-brasilianske sociolog og filosof Michael 
Léwys ord: "Den dominerende klasses herredømme [pouvoir] er ikke 
blot et resultat af dets økonomiske og politiske magt [force], eller ejen- 
dommens distribution, eller det produktive systems transformation: 
Klassens herredømme forudsætter altid en historisk triumf i kampen 
mod de subalterne klasser.”? Argumentet sætter fokus på den vold, der 
er forudsætningen for, at "business” kan fortsætte "as usual” — forudsæt- 


ningen er her det, man kunne kalde fden klassesættende vold”. Den 

kapitalistiske økonomis stumme tvang, der begyndte med et brag af en 
frigørelse. 

Den her omtalte borgerkrig kan føres på forskellige måder, men én 
ting er sikkert: Kapitalen sejrede i det 20. århundrede og transformerede 
taberne om til fregerbare” subjekter. Det er vigtigt at forstå, at det nuvæ- 
rende akkumulationsregime, som domineres af finanskapitalen, og hvor 
relationen ven/fjende er skiftet ud med regerende/regerede, ganske vist 
ligner en fredstid, men i realiteten er det en fortsættelse af krigen med 
andre midler. Krigen hørte aldrig op, dens intensitet blev blot 
moduleret.7” 

Borgerkrigens logik afdækkes i de apokalyptiske tider, vi lever i — de 
neofascistiske tendenser udfordrer forholdet mellem vold og institution, 
krig og gouvernementalitet, sådan som det eksempelvis ses med retssta- 
tens og undtagelsestilstandens sammensmeltning. De neofascistiske ten- 
denser viser, at der bag økonomiske, sociale og institutionelle såkaldte 
innovationer” gemmer sig et klassehad og et voldeligt, strategisk sam- 


menstød. 


< Alting forandres mens revolutionen 
planlægges” 
DETTE ER FASCISMEN PÅ DEN ENE SIDE, MEN HVORDAN STÅR DET SÅ 
til med revolutionen, når vi læser Lazzarato? Læser man de forskellige 
opstande, som finder sted verden over, og som i mere eller mindre grad 
har et systemkritisk og altså anti-kapitalistisk islæt, i et internationalistisk 
perspektiv — eller med de "verdensrevolutionære” briller — kan det virke, 
som indtager man en yderst prætentiøs eller hallucinerende position, 
eftersom disse bevægelser langtfra udgør en samlet opposition mod kapi- 
talen og, hvad værre er, slet ikke udgør en nævneværdig trussel mod den 
private ejendom. 

Fra revolutionens perspektiv forsøger Lazzarato med endnu en benja- 


minsk tankefigur at redde den revolutionære position ved først at begri- 

be de revolutionære bevægelsers historiske nederlag i 60'erne og, endnu 
vigtigere, derefter ikke at begribe disse nederlag som irreversibelt over- 
ståede, men som endnu-ikke-realiserede muligheder, hvis eksistens titter 
frem i farens øjeblik — her forstås i de apokalyptiske tider. 

Lazzarato er meget interesseret i tiden omkring 60'erne som et vigtigt 
moment for de revolutionære bevægelser, fordi 60'ernes helt store udfor- 
dring, som også ledte til nederlaget, var konstruktionen af en anden 
revolutionær model end den, som blev åbnet med den russiske revolu- 
tion i 1917.77 Den leninistiske model forstod revolutionen som noget, 
der skulle virkeliggøres. Arbejderklassen var det historiske subjekt, som 
allerede var i besiddelse af midlerne til afskaffelsen af kapitalismen og 
således midlerne til kommunismens virkeliggørelse. Den berømte passa- 
ge fra arbejderklassen fi sig” til en klasse "for sig” skulle virkeliggøres 
gennem en bevidstgørelse og magtovertagelse dirigeret og organiseret af 
et eksternt virkende avantgarde-parti. 

Modsat den leninistiske model har den revolutionære bevægelse siden 
6o'erne taget form af en begivenhed. Det politiske og historiske subjekt 
er ikke på forhånd bestemt som en sådan klasse, det rummer ikke a prio- 
ri en politisk essens, som skal virkeliggøres; men subjekter er som politi- 
ske subjekter uforudsigelige. Der er således et skift i at tænke det politiske 
subjekt fra at inkarnere og være bærer af en historisk nødvendighed, til 
at subjektet nu står for det politiske sammenstøds kontingens. Denne 
kontingens er karakteriseret ved at være et brud i et radikalt her og nu og 
har ikke et andet program end afvisningen af at blive regeret. Bruddet er 
destruktivt og altså ikke konstruktivt, der bliver ikke udkastet fromme 
forjættelser om en fremtidig retfærdighed og tilkommende demokrati.” 

På trods af det revolutionære bruds kontingens har disse bevægelser 
dog årsager og forskellige målsætninger. De Gule Veste i Frankrig, som 
Lazzarato ofte refererer til, har forstået, at forholdet mellem produktion 
og cirkulation har ændret sig. Produktionen i Det Globale Nord er langt 


mindre arbejderintensiv end før 60'erne, mens cirkulationen af penge, 

varer, mennesker og information indtager en mere afgørende rolle. 
Dette kan ses ved, at det ikke længere er fabrikkerne, der besættes, men 
rundkørslerne. Uforudsigeligheden ved nutidens bevægelser må dermed 
ikke romantiseres eller idealiseres i den forstand, at de opstår ud af 
ingenting. Lazzarato gør meget ud af at understrege, at bevægelserne 
altid er indlejret i og konfronteret med profitten, ejendommen og for- 
muens grunde. Bevægelserne underminerer således kapitalens hegemo- 
ni, men konfronteres hurtigt med dens repressive statsapparater. Den 
massive modstand, som disse bevægelser møder, så snart de artikuleres 
og praktiseres, peger for Lazzarato på, at revolutionære bevægelser først 


og fremmest har et destruktivt arbejde foran sig. 


Venstrepopulisme er populisme 

LAZZARATO ER MEGET RADIKAL I SIN ANALYSE AF BEVÆGELSERNES 
destruktive arbejde, og han afviser derfor også nyere tendenser i retning 
ad venstrepopulistiske teoridannelser og praksisser. Den omstændighed, 
at revolutionære bevægelser fortsat eksperimenterer uden at kunne arti- 
kulere egentlige strategier for afviklingen af det moderne kapitalistiske 
samfund, kan ikke medieres af en venstrepopulistisk forestilling om, at 
magtens plads i et demokrati er tom, sådan som den franske filosof 
Claude Lefort ellers hævder.74 Lazzarato skriver derimod, at denne fore- 
stilling er blevet grundigt dementeret siden 70'erne, og at denne mag- 
tens plads "er okkuperet af den egentlige suveræn, som er kapitalen.”%5 
Venstrepopulismen prøver derfor at puste liv i noget, som ikke eksiste- 
rer, nemlig et demokrati, der gennemfører folkets fordrer” og ikke kapi- 
talen og den private ejendoms. For Lazzarato er venstrepopulisterne 
(anført af Chantal Mouffe og Ernesto Laclau) reaktionære og mildest 
talt anakronistiske — især hvis man tager 60'ernes revolutionære bevægel- 
ser i betragtning og hvorledes disse gjorde op med uheldige begreber og 
forestillinger om "den karismatiske leder”, "partiets transcendente posi- 


tion”, "uddelegeringen af repræsentanter”, "det liberale demokrati” og 

folket”, Venstrepopulismen umuliggør en erkendelse af <fenden”,1? 


som Lazzarato præsenterer det, fordi venstrepopulisterne kategoriserer 
på en moraliserende og konspiratorisk måde, og placerer ydermere kapi- 
talens agens i hænderne på en mindre finansiel elite. Denne forklarings- 
model finder man også igen og igen i det franske parti La France 
Insoumise, hvor lederen, Jean-Luc Mélenchon, placerer årsagerne til 
alverdens problemer ved den finansielle elite, som i øvrigt er en "unatur- 
lig overbygning” på den realproduktion, vi kendte den gennem Les 
Trente Glourieuses. Venstrepopulismen er ikke en mulig strategi for, 
hvordan vi kommer ud af denne politiske ørken, som har været domine- 
ret af halvtreds års neoliberal kontrarevolution.177 

Uden borgerkrig og fascisme, uden kreative destruktioner”, ingen 
omstrukturering af de økonomiske, juridiske, statslige og regeringsmæs- 


»48 TJet er dette, Lazzarato anklager de pacificerede teo- 


sige dispositiver. 
rier (Foucault, Luc Boltanski og Eve Chiapello) for at glemme, neolibe- 
ralismen og globaliseringens fascistiske rødder; de glemmer og udvisker 
den militær-politiske sejr, som er det beståendes mulighedsbetingelse. 
Lazzarato understreger her endnu engang, at krig, dvs. den voldelige sejr 


over de subalterne klasser, ganske som penge, produktion, værdi, etc., er 


en konstitutiv del af kapitaldefinitionen. 


Til revolutionær orientering 

FOR LAZZARATO ER DET DOG SLET IKKE OPLAGT, HVORDAN BEVÆ- 
gelser efter 201 bør orientere sig. Tag eksempelvis igen De Gule Veste. 
Her er det ifølge Lazzarato ikke længere muligt for et "udefrakommen- 
de” parti at tage teten videre og vise, hvad der må gøres og hvordan, 
sådan som bolsjevikkerne gjorde mellem februar og oktober i 1917. 
Politiseringen af De Gule Veste-bevægelsen må finde sted indefra, og 
dette finde” udgøres bl.a. af bevægelsens viden, erfaring og forskellige 
perspektiver. De Gule Veste er ikke revolutionære i en systemkritisk for- 


stand; de kan hverken repræsentere proletariatet eller kritisere det kapi- 

talistiske maskineris herredømme i sin helhed. Lazzarato er derimod ude 
efter en bevægelse som har et internationalt tilsnit, fordi den interne 
kolonisering af det globale nord, hvormed vi ser en periferialisering af 
centrum (bl.a. i skikkelse af misrøgtelsen af større, europæiske lande og 
byers randområder),7? væsentligt er forbundet med den internationale 
arbejdsdeling og udbytning af jordens ressourcer — menneskelige som 
ikke-menneskelige. Dette har De Gule Veste ikke; de er hverken tilstræk- 
keligt radikale eller internationale. 

I kølvandet af 2011 har bevægelserne været revolutionere med hensyn 
til mobiliseringens former, eksempelvis har de været territorialt nytæn- 
kende i form af besættelser, temporalt nytænkende i forhold til konfron- 
tationernes timing, radikalt demokratiske og fleksible i deres måde at 
organisere sig på, afvisende over for repræsentation og ledere samt cen- 
tralisering og totalisering gennem et parti, etc. Men bevægelserne har 
været reformistiske med hensyn til de stillede krav og definitionen af 
fjenden. Eksempelvis har man fjernet Mubarak uden dog at ændre ved 
magtsystemet, og man har koncentreret sin kritik omkring Macron, på 
trods af at han blot er en komponent i kapitalens maskine. 
Bevægelsernes efemere brud medfører ingen nævneværdige forandringer 
i magten og ejendomsforholdenes organisering. Ifølge Lazzarato er 
udfordringen for alle bevægelser det, som 68 med al tydelighed bragte 
for dagen, nemlig at hvis den sociale revolution udgrænses fra den politi- 
ske revolution (hermed mener Lazzarato kapitalismens afvikling), så er 
det intet problem for den kapitalistiske maskine at integrere den sociale 
revolution som en ny ressource til kapitalakkumulation. 

Det er ikke, fordi vi mangler eksempler på nødvendigheden af en 
international bevægelse, ej heller betingelserne — som Lazzarato nævner, 
er de "neo-koloniserede” migranter et legemliggjort eksempel på en 
sådan nødvendighed. Ligeledes må en ny internationale adressere racis- 
me og sexisme som spillende en afgørende rolle for både det sociales 


reproduktion og distributionen af funktioner og sociale roller. En ny 

internationale kan derfor ikke nøjes med at have "det sociale spørgsmål” 
som den akse, hvoromkring den drejer, men må også have en kritik af 
seksuel og racemæssig diskrimination som en essentiel del. Kapitalen 
skal således konciperes som en global og social maskine, der ikke stopper, 


hvor produktionsbåndet ender. 


Nederlaget gentaget 

KAPITAL ER SOM SAGT IKKE "ØKONOMIEN” I SNÆVER FORSTAND, 
men væsentligt magt, et politisk projekt, en strategi af politiske konfron- 
tationer, en svoren fjende af politiske revolutioner udført af kapitalens 
slaver” (arbejdere, fattige, kvinder, koloniserede). Kapitalen er på trods 
af sin omsiggribende dynamik ikke "kosmopolitisk”, dens deterritoriali- 
sering, dvs. tilsyneladende ophævelse af og abstrakte forhold til territori- 
er og grænser er helt igennem relativ. Selvfølgelig bestræber kapitalen sig 
konstant på at udvikle dets produktivkrefter, men kun for så vidt, det 
kan skabe profit. Lazzaratos argument er, at profitmotivet gennemtvin- 
ger kapitalens reterritorialisering, dvs. at profitmaksimering nødvendig- 
vis må finde sted via nationalstaten, racismen, sexismen og væsentligt 
gennem krige og fascisme, der er de eneste medieringer, som effektivt er i 
stand til politisk at garantere den fortsatte af ekspropriation (af menne- 
sker) og plyndring (af jorden). Det er naivt at tro, at økonomiens, jura- 
ens og teknologiens immanente funktionsmåde underordner produk- 
tivkræfterne profitmotivet. Uden stat, uden krig, uden racisme, uden 
fascisme: ingen profit. Sejren over de subalterne klasser gælder ikke én 


gang for alle, men må stedse gentages og reproduceres. 


Noter 


Maurizio Lazzarato, Le capital déteste tout le monde — Fascisme ou révolution (Éditions 
Amsterdam, 2019). Alle referencer til denne bog vil efterfølgende blive foretaget med akro- 


nymet CD/M, [sidetal], eks. CDM, 9. 

When we loved Mussolini”, The New York Review of Books, 18. august 2016. 


Asta Olivia Nordenhof, Scandinavian Star. Del 1: Penge på lommen (Basilisk, 2020). 

udkast til Historieteserne, hvor han skriver: "Marx sagde, at revolutionerne er verdenshi- 
storiens lokomotiver. Men måske forholder det sig ganske anderledes. Måske er revolutio- 
nerne de i disse toge rejsende slægters greb efter nødbremsen” (Walter Benjamin, 
Gesammelte Schriften, Erster Band, Dritter Teil, red. R. Tiedemann & H. 
Schweppenhåuser (Frankfurt am Main: Suhrkamp Verlag, 1974), 1232). 

Guerres et Capital (Éditions Amsterdam, 2016) med at "udpege fjenden”. 

CDM, 28. 

”[O]nce capitalism has finished conquering, dividing up, and colonizing the world in the 
geographic sense (thus becoming 'planetary”), it begins to recolonize it or to colonize its 

(Étienne Balibar, Violence and civility — On the limits of political philosophy 


own "core. 


(Columbia University Press, 2015), 91. 

Frihed som begreb og erfaring. Med et 


PER AÅAGE BRANDT 


2. JUNI 2021 


CC M Å JEG VÆRE FRI!” — DETTE UDRÅB UDTRYKKER EN 
elementær betydning af begrebet frihed, nemlig dets 
negative skema: at slippe ud af en ulidelig begræns- 

ning, en tyngende pålagt pligt, en tvang, et fængsel. Modalt formuleret: 

en negation af en skullen. Jeg skal ikke længere være X, jeg skal ikke læn- 
gere gøre Y. Jeg er sluppet fri. Sluppet løs. Nu har jeg så min frihed. Jeg 
er fri. Nu kan jeg gøre, hvad der passer mig, ikke? Nej, for nu er jeg hav- 
net i frihedens positive skema: Jeg har nu fået lov til at gøre visse ting, 
fordi de omgivende mennesker stoler på mig, de stoler på, at jeg ikke gør 
noget galt. Jeg har for eksempel lyst til at flyve, så jeg sætter mig ind i en 

Fokker, trykker på knapperne, letter, flakser omkring og leger Den røde 

Baron. Jeg flyver!” Men jeg har ikke certifikat, aner faktisk ikke, hvordan 

man styrer et luftfartøj, så jeg havner brat i et højspændingsnet, hvorfra 

jeg må klippes ned af et redningsmandskab. Takket være min frihed er 
strømmen desværre afbrudt i området omkring stedet i nogle timer. Jeg 
gjorde bare, hvad jeg havde lyst til; men jeg var ikke rigtig til at stole på. 

For at kunne gøre, hvad man vil, og i denne positive forstand være fri, 

skal man først teknisk kunne, eller magte, hvad man agter at gøre, og der- 

næst må man ikke bruge denne kunnende magt til at frembringe ulyk- 
ker. Man må ikke gøre alt, hvad man kan; kun det, der ikke skader andre 
dyr, planter og mennesker. Man kan handle, indtil man rammer denne 
etiske grænse. Det positive frihedsskema har altså en teknisk indgang og 
en etisk udgang, så at sige. 

Frihed er et socialt begreb. Fri er noget, man kun kan være i et socialt 
rum. Men i denne verden er alle rum sociale, også den umælende natur. 

Vi vokser op og ind i et samfund, der lærer os, hvad vi kan vide om for- 


skellige gøremål; dermed kvalificerer vi os til en vis frihed. Måske lever vi 

i et militærdiktatur, hvor meget få friheder eksisterer; i så fald længes vi 
efter frihed (via det negative skema), og det, vi længes efter, er et råde- 
rum, hvor vi kan bevæge os frit og træffe frie valg i indretningen af vores 
liv. Lykkes det os at slippe ud af den tvangsmæssige autoritære situation, 
ved en revolution eller ved flugt til et "frit land”, befinder vi os i et sam- 
fund, der besidder et rum for frihed. Adgangen til et sådant rum opnår 
vi ved kvalificering, skoling, udvikling af de færdigheder, der forudsættes 
ved indgangen til frihedsrummet. Ingen gøren uden en dertil hørende 
væren; hvis vi vil deltage i det politiske liv, må vi først "sætte os ind” i den 
dermed følgende problematik og identificere os ved en stillingtagen her- 
indenfor; hvis vi vil arbejde i landbruget, må vi hente viden i agronomi 
og økologi. Vi kan ikke frit improvisere, for vores handlinger rammer jo 
fællesskabet og "går ud over” andre mennesker. Alligevel kan det gå galt. 
Vi kan komme til at udløse en krig, forurene og forgifte et lands luft og 
drikkevand, ødelægge folks liv og slå mennesker ihjel på mangfoldige 
måder. Vi må også her forberede os via en vis personlig fornemmelse for 
ansvarlighed, en vis "dannelse”, Det er det etiske aspekt; det begrænser 
frihedens udøvelse på en anden måde end kvalificeringen. Hvis man 
forestiller sig de to begrænsninger (den tekniske og den etiske) som kon- 
centriske ringe, ligger frihedens rige midt imellem dem. Kortet over fri- 
hedens rige på et givet felt forener de to skemaer, idet den inderste ring 
svarer til tvangen i den negative frihed (frihed fra noget), og den yderste 


ring er grænsen for den positive frihed (frihed zi/ noget). 

FRIHEDENS TOPOLOGI: 


Uhæmmet 
magt (ikke- 
burden-gøre) 


Magt 


(kunnen-gøre) (ikke-kunnen- 


gøre) 


Frihed 
LD SS 
EN ETISKE crES 


Et subjekt (S) bevæger sig fra afmagt til frihed og bruger frit sin vundne 
magt, indtil det møder den etiske grænse, uden for hvilken magten etisk 
set misbruges. Hvis S ikke standser ved denne ydre grænse, bringer det 
sig i fare for at møde modstand, enten fra sine ofres eller konkurrenters 
side (som kamp eller hævn) eller fra den instans” side, vi kalder /oven, 
som er et katalog over det fri samfunds ikke-accepterede former for 
magtudfoldelse, og som forbinder det med et katalog over tilsvarende 
former for bod eller straf. Det ydre felt er den blinde eller uhæmmede 
magts område, og det er, som man ser, uendelig stort; der er uendeligt 
mange måder at gøre fortræd på, mens loven kun kan frembyde endelige 
kataloger. Hvad loven ikke dækker, må S's samvittighed selv tage sig af. 
Det sociale og kulturelle liv medfører naturligvis store kvantitative 
variationer fra domæne til domæne; på visse områder er der mere frihed 
end på andre, så hvert domæne har sit eget lille "frihedsrige”. Frihedens 
omfang afhænger endvidere af, hvilke subjekter der får adgang til den 
gørende magt. Diskrimination handler i stort omfang om netop dette 
spørgsmål. Eftersom dette at blive "kunnende” og fgørende” er at nyde 
fællesskabets tillid, kan diskriminationer beskrives som ulige fordelinger 
af denne kollektive tillid. I et patriarkat nyder kvinder antagelig en tillid, 
som er mere begrænset end mænds, selv på felter, de har adgang til. I et 


kommunistisk samfund nyder partimedlemmer større tillid end alle 

andre. I et racistisk samfund nyder kun folk af "samme race” tillid over- 
hovedet. Overskridelser er dermed fænomener, der kan kaldes Ftillids- 
svigt” eller "ansvarsforflygtigelse”. Når bankdirektøren organiserer eller 
støtter hvidvask eller svindel med betroede midler, er det ikke alene 
beklageligt, men pinligt i denne etiske og moralske forstand. Her beteg- 
ner det etiske aspekt det tab af værdighed, som den overskridende 
magtudøvelse medfører for gerningsmanden, mens det moralske aspekt 
er virkningen på fællesskabets evne til at tilskrive kompetente magthave- 
re tillid. Hvis denne evne svækkes alment, risikerer den etiske grænse at 
blive udvisket, så man får almindelig depravation, korruption og øde- 
læggelse af den sociale livsverden. Det er aktuelt tilfældet i mange sam- 
fund. 

Frihed er et helt centralt og relevant kritisk begreb i politisk tænk- 
ning, ligesom det er et vigtigt aspekt i den intersubjektive erfaringsver- 
den, hvor vi meget nemt og konstant kommer til at gøre hinanden 
fortræd eller i det mindste genere og irritere hinanden. Skænderier hand- 
ler ligesom politisk polemik ofte om netop de frihedsrum, som vi ind- 
byrdes opretter og redigerer. Hvad har man ret til, og på hvilke betingel- 
ser? I hvilket omfang? Rummet genforhandles konstant, og denne 
anvendelse af sproget er en væsentlig side af friheden som sådan. 
Princippet frihed går som struktur og topologisk begreb forud for 
spørgsmålet om, hvor de to grænsekredse skal markeres, nogle presser 
indad, andre presser udad… Denne debat er en nødvendig ingrediens i 
enhver demokratisk kultur. 

Selv når det drejer sig om intime intersubjektive forhold som fysisk 
kærlighed, dvs. sex, gælder topologien, og de implicerede må forstå, hvor 
hinandens "grænser” går — er partneren overhovedet kvalificeret til at 
foretage sig noget, og i så fald hvor langt kan denne partner gå, før der er 
tale om uacceptabel og overskridende adfærd? Også her dukker lovens 
idé op som underforstået eller udtrykkelig regulator, dog ikke uden 


praktiske vanskeligheder, medmindre partnerne besidder en tilstrække- 

lig evne til at debattere og klargøre topologien i relevante tekniske og eti- 
ske termer, inden der sker skade og gøres fortræd. Især når kærligheden 
er fri”, og dens udøvere er "frigjorte” mennesker, som improviserer, 
bør en filosofisk afklaring som bekendt altid opnås på forhånd, hvis fata- 
le misforståelser skal undgås. For kærlighed er i sig selv en slags frihed, og 


dén frihed er det svært at undvære. Der må filosoferes på sengekanten. 


Appendiks om fri kærlighed 
FRIHED BESTÅR SOM NÆVNT AF RUM, FRIHEDSRUM, HVORTIL VI 
kommer ad en indgang, og som vi kan forlade ad en udgang. Indgangen 
er en slags kunnen, som vi skal opnå for at udøve den pågældende frihed. 
Udgangen markeres af en burden, en ansvarlighed eller etik, som vi kan 
sætte os ud over, og som i så fald fører enten til udvisning eller til kata- 
strofer. 

Der er mindst tre frihedsrum (FR) inden for kærlighedens sfære, 
foreslår jeg, nemlig det seksuelle samkvem (FRi), det varige parforhold 
(FR2) og forældreskabet (FR3). 


FRI: Det seksuelle samkvem 

Lad os betragte det første (FRi), det seksuelle samkvem. Det er et rum 
fuldt af skønne muligheder, oplevelser og erfaringer, men der er en 
kaskade af adgangsbetingelser, ting, man skal opfylde for at kvalificere 
sig til sex. Man skal kende den menneskelige anatomi godt nok til at 
vide, hvad der gør ondt på partneren, og hvad ikke; man skal kunne være 
sikker på, at man ikke risikerer at smitte partneren med en overførbar 
sygdom; man skal kunne opfatte sin partners følelser, tilstand og reak- 
tioner nogenlunde præcist og kunne reagere på dem;” man skal kunne 
mindst et af partnerens sprog og forstå, at man skal bruge det; kunne 
forvisse sig om, at partnerens alder gør samkvem lovligt; kunne og huske 
at forvisse sig om, at partneren virkelig ønsker seksuelt samkvem (juri- 


disk udtrykt: "samtykke”); og man skal kunne undgå at påføre partne- 

ren vold, kontrollere egne fysiske reaktioner og forblive ved tilstrækkelig 
og ansvarlig bevidsthed gennem forløbet. Hvad med magtforholdet? 
Foregår en teoretisk set fri kærlighed mellem mennesker uden nogen 
form for magtspil indbyrdes? Nej, men hvis magtforholdet mellem to 
potentielt elskovsforbundne gør seksuelt samkvem obligatorisk eller 
stærkt anbefalet for den ene, skal begge afstå. Det er en uomgængelig 
adgangsbetingelse at acceptere denne magrregel. Hvis mænd betragtedes 
som systemisk mere magtfulde end kvinder, eller omvendt, ville hetero- 
seksuel FRi derfor ikke være mulig; det magtforhold, der skal betragtes, 
er imidlertid ikke det systemiske (generelle), men det empirisk givne 
sociokulturelle forhold i form af f.eks. ansættelse, præference, privilegi- 
um. Uanset sindelag fører brud på magtreglen til udnyttelse og diskvali- 
ficerer derfor FRi. 

FRi er et frihedsrum, som også er begrænset ved udgangen: Når en af 
partnerne føler, at forholdet skal ophøre, skal den anden acceptere at 
afslutte det, hvor smertefuldt det end kan være. Det er uetisk at straffe 
den først-afsluttende part, f.eks. ved forfølgelse (szalking) eller chikane. 
FRi består af kropslig og mental intimitet, et værdifuldt aspekt af tilvæ- 
relsen, for mange mennesker endda det mest værdifulde. Man kan dog 
alligevel beslutte at afslutte det, enten fordi fgnisten” forsvinder eller af 
hensyn til et nyt forhold (eller begge dele). Slutspillet, som det kaldes i 
skak, er her ofte meget vanskeligt og opleves som kompliceret. Hvis for- 
holdet opfattes og opleves som eksklusivt, idet det er intimt, udelukker 
det naturligvis overlappende forhold; hvis partneren engagerer sig i 
andre forhold samtidig, kan intimiteten føles "forrådt”, man føler sig 
blottet”, hvilket typisk medfører et ønske om afslutning. Her er endnu 
en kilde til etisk konflikt: Den "forræderiske” part kan ønske at undgå 
denne afslutning — for så vidt det er mentalt og fysisk muligt samtidig at 
elske flere personer dybt og intimt — ved at skjule "forræderiet” og vildle- 
de partneren ved at tilsidesætte et elementært etisk krav om sandhed. 


Hvorvidt et FRi er eksklusivt eller inklusivt, bør partnerne overveje i fæl- 

lesskab, mens forholdet udvikler sig, idet spørgsmålets svar ikke alene 
afhænger af en udtrykkelig beslutning, men i høj grad også af den bio- 
mentale binding, det enkelte forhold udvikler (såkaldt jalousi). Hvis et 
forhold udvikler stærk eksklusivitet, fører det videre til FR», det varige 


parforhold. 


FR2: Det varige parforhold 
FRi kan opleves som fuforpligtende”. FR2 er derimod en forpligtende 


tidslig binding. Den første adgangsbetingelse er derfor afklaringen af sel- 
ve overgangen fra FRi til FR2. Skal forholdet være varigt? Uden udtryk- 
kelig enighed er parterne ikke kvalificeret til adgang. Dertil kommer 
evnen til at opretholde samtale og samarbejde, koordination af tanker 
og handlinger langt ind i hverdagen. Siden FR2 i modsætning til FRi1 er 
et "samliv”, fungerer intimiteten ved siden af en mængde praktiske gøre- 
mål uden særlig erotisk aura, og denne ambivalens kan føre til identi- 
tetsusikkerhed; parterne bestemmer stadig mere af hinandens identitet 
ved at skulle aftale og "stole på” hinandens handlinger, og den indbyrdes 
afhængighed? medfører psykologiske bindinger, der kan udarte til psy- 
kisk partnervold (pervers narcissisme, sadisme). En god portion psykisk 
smidighed er et adgangskrav, ved siden af en tilsvarende portion humor 
og barmhjertighed. FRz er faktisk en farlig tilstand. Man kan komme til 
at såre hinanden til døde. Dens ophør er tilsvarende en voldsomt for- 
størret udgave af FRYi's. Parterne bringer hinanden i fare, ofte endda livs- 
fare, når elementær etik ikke respekteres, mens de sårede lidenskaber 
raser. FR2 kan imidlertid faktisk være et livsvarigt eller i hvert fald lang- 
varigt parforhold bygget på varme gensidige følelser og aktivt venskab. 
Det kan i så fald også være indgangen til FR3: forældreskabet. 


FR3: Foraldreskabet 
Når et par bliver fgravidt”, står parforholdet sin prøve, som FRz kvalifi- 
cerer til, men hvortil FRi1 ikke er tilstrækkelig kvalifikation (en sådan 


potentiel FRi-fader flygter gerne i rædsel). Børn skal have dygtige, øvede 

elskende som forældre. Børn forbliver nemlig identitetsknyttet til deres 
forældre i mindst femten år. FR rekrutterer derfor fra FR2, men ikke 
gerne direkte fra FR1. FR3 behøver imidlertid ikke at indeholde et fast- 
holdt FRz, idet forholdet kan forvandle sig til et samlevende venskab 
uden sex; men evnen til at skuldre emotionel kontakt med børn og tage 
ansvar for deres trivsel og integration i det omgivende sociale liv, alt 
imens forholdet til den fastholdte eller ikke-fastholdte partner bevares 
fredeligt, er en yderligere forudsætning. Vordende forældre burde derfor 
tegne en 15-årig ansvarskontrakt indbyrdes, snarere end en rituel og 
hyperbolsk, så godt som uoverkommelig, evighedskontrakt (ægteskab). 
Naturligvis kan brud og opbrud ikke undgås, men en udtrykkelig aftale 
ville som udgangspunkt forberede til det krævende (og givende) forløb. 
Blandt de former for misligholdelse, som desværre forekommer, må 
nævnes mishandling af barnet ved afstraffelse, psykisk vold og pædofili. 
Men når intet af den slags sker, er FR3 rigtignok en dyb og rig menne- 
skelig erfaringskilde og et fundamentalt aspekt af tilværelsen. Når 
ansvarlighedskontrakten udløber, er parterne "frit stillet”; det betyder 
ofte, at tilværelsens frihedsrum bliver redefineret. Man får fandre inter- 
esser”; men en tilværelse består altid af frihedsrum, dvs. der er altid et 
eller andet, man kan og vil, så længe psyken tillader deltagelse i sam- 


fundslivet, andre menneskers liv. 


Noter 


…… Der er ofte luft i vores forestillinger om frihed. Man kan være "fri som en fugl” snarere end 
som en skildpadde. Det er formentlig luftrummet, der giver os denne kropslige følelse af 
ikke at være i påtvunget nærkontakt med andre legemer. Man kan sammenligne med: 
£Som en fisk i vandet” — her er det behændigheden, der betones, ikke friheden. Derfor får 


vi ikke: "Fri som en fisk”, trods allitterationen. 

2. Seksuelle følelser determineres af bl.a. kønsidentiteten. Mennesker er vel at mærke udsty- 
ret med dobbelt kønsidentitet, nemlig fysiologisk og mentalt. Begge er biologisk givne, i 
den forstand at vi fødes med et bio-kropsligt køn, maskulint eller feminint, men desuden 
gennem barndom og ungdom udvikler et bio-mentalt køn (af grammatiske grunde også 
kaldet genus), som enten er homo-, hetero- eller pan-seksuelt (dette er vel at mærke lige så 
meget "skæbne” som det bio-kropslige køn); desuden kan det bio-mentale køn være iden- 
tisk med det bio-kropslige eller være det modsatte: mandekrop med kvindesind, kvinde- 
krop med mandesind. Hvilket matematisk set giver hvert individ seks elementære identi- 
tetsmuligheder for hvert bio-kropslige køn, det vil sige i alt tolv elementære biologiske 
muligheder. Det undrer mig, at genus- og kønsforskere ikke betoner det mentale køns bio- 
logiske status: Det er ikke en identitet, man "vælger”, således som f.eks. rigide, ortodokse 
katolikker tror, men et erotisk selv”, man får udleveret af sin egen dobbelte biologi og er 
henvist til at opdage. Kønsdualiteten (det fysiologiske/det mentale køn) er måske vanske- 
lig at acceptere rent filosofisk? At også vores sind er biologisk determineret? Hvis det ikke 
var det, ville vi heller ikke kunne lære eller tilegne os sprog. 

3. Psykisk afpresning er således meget almindelig; Man truer med brud og stiller arbitrære 
betingelser: "Du er ingenting uden mig. Men hvis jeg skal blive sammen med dig, skal du 
…” Virkningen afhænger naturligvis af modtagerens identitetsbinding til den talende. 
Magtspillet i parforhold er langt værre end i det blotte seksuelle samkvem. De psykiske ska- 
der påført ved ukvalificeret og langvarig FR2 er undervurderede. 

Videnskab og politik 


HENRIK KAARE 
NIELSEN 


22. JUNI 2021 


EN I. JUNI 2021 VEDTOG ET STORT FOLKETINGSFLERTAL 

bestående af de fleste borgerlige partier samt 

Socialdemokratiet en udtalelse henvendt til de danske uni- 
versiteters ledelser. Heri understreges Folketingets forventning om, at 
universitetsledelserne sikrer, at den videnskabelige selvregulering funge- 
rer, at forskere ikke producerer politik forklædt som videnskab, samt at 
det ikke er muligt for forskere systematisk at unddrage sig legitim viden- 
skabelig kritik. 

Udtalelsens formuleringer forekommer for en umiddelbar betragt- 
ning ukontroversielle — bortset fra, at de uden dokumentation insinue- 
rer, at universiteternes ledelser ikke har levet op til disse indlysende for- 
pligtelser, og at en politisk formaning derfor er på sin plads. Men set i 
sin kontekst udgør udtalelsen kulminationen på flere måneders politisk 
debat om såkaldt "politiserende” og Faktivistisk” forskning. Her har især 
politikere fra Liberal Alliance og Dansk Folkeparti generaliserende 
anklaget forskning i køn, migration og kolonialisme for at være uviden- 
skabelig og politiserende samt argumenteret for, at de forskningscentre 
og uddannelser, hvor denne type faglighed dyrkes, bør nedlægges. Det er 
på denne kontekstbaggrund vanskeligt at forstå Folketingets udtalelse 
som andet end en tilslutning til denne politisk motiverede inkrimine- 
ring af bestemte forskningsområder og -miljøer. 

Både før og efter vedtagelsen af denne udtalelse har officielle universi- 
tetsrepræsentanter og menige forskere taget til genmæle og pointeret, at 
universiteternes autonomi og forskningens frihed er garanteret i univer- 
sitetsloven; at det videnskabelige samfunds egne kontrolmekanismer er 
fuldt tilstrækkelige til at tackle eventuelle problemer; at politikernes 
aktuelle kritik er helt ude af proportion med de angivelige problemer, 
den adresserer; samt at politikernes direkte udhængning af specifikke 


forskningsfelter og -miljøer repræsenterer et illegitimt politisk anslag 

mod forskningsfriheden. Endvidere gøres det gældende, at denne ind- 
blanding er decideret kontraproduktiv, idet den snarere vil bidrage til at 
fremme en underdrejet frygtkultur blandt forskerne end den åbne 
debatkultur, politikerne efterlyser. 

Bag disse medievirksomme positioneringer gemmer der sig imidlertid 
mere omfattende og principielle konflikter med hensyn til videnskabens 
samfundsmæssige status og rolle i forhold til den politiske proces. Den 
følgende fremstilling forsøger derfor at belyse denne konkrete, aktuelle 


strids problemstillinger i et større historisk-teoretisk perspektiv. 


Videnskabelig og politisk diskurs 

FORHOLDET MELLEM POLITIK OG VIDENSKAB HAR VÆRET KOM- 
plekst i hele det moderne samfunds epoke. Der er i udgangspunktet tale 
om to distinkte, uddifferentierede diskurser, der skaber betydning og 
handlingsscenarier på hver sine præmisser — men som i den sociale prak- 
sis til stadighed danner dynamisk kontekst for hinanden og undertiden 
intervenerer i hinandens diskursive domæner. 

Den politiske diskurs er rettet mod kampen om magten i samfundet 
og de hertil hørende konflikter om fordelingen af ressourcer og livmulig- 
heder. Derudover er horisonten for den politiske proces kendetegnet 
ved formålsrationalitet og et stramt tidsregime: Der skal forhandles 
kompromiser, dannes alliancer, træffes beslutninger, indgås internatio- 
nale aftaler, lægges strategi for næste valg etc. Udfordringen er med 
andre ord konstant at være målorienteret og kempe med andre aktører 
om at bestemme rammerne for den samfundsmæssige praksis og betyd- 
ningsdannelse i form af formaliserede politiske beslutninger og lovgiv- 
ning. Politisk diskursiv praksis står endvidere i et principielt legitima- 
tionsforhold til den løbende offentlige meningsdannelse, herunder mere 
eller mindre flygtige folkestemninger, samt samfundets erfaringsbasere- 


de politiske kultur. 

Den videnskabelig diskurs har derimod den kompromisløse, aldrig 
afsluttede produktion af ny viden som sit omdrejningspunkt. 
Universiteternes forskning er i denne basale forstand at betragte som 
samfundets laboratorium for eksperimenterende skabelse og afprøvning 
af nye ideer og erkendelser. Den lejlighedsvise formulering af vilde ideer, 
der i enhver anden diskursiv kontekst ville fremstå som rabiate udskrid- 
ninger eller blot som syret hjernespind på frihjul, er både uundgåelig og 
nødvendig i dette laboratoriearbejde: Vilde ideer udvider det fælles 
refleksionsrum, og undertiden viser de sig sågar at holde stik og føre til 
forskningsmæssige gennembrud. Men selvom de oftest ender med at bli- 
ve forkastet eller modificeret til ukendelighed, har den kritiske diskus- 
sion af dem ikke desto mindre bidraget til at kvalificere den videre viden- 
skabelige proces. Her er således i udgangspunktet tale om et frirum for 
tænkning, hvor praksis ikke er forpligtet på eksterne formål og tidsregi- 
mer; horisonten for betydningsdannelse er principielt åben, og forsk- 
ningsprocessens resultater skal udelukkende kunne legitimere sig over 
for den faglige offentlighed og dennes videnskabelige standarder, herun- 
der krav om redelig og metodisk gennemskuelig omgang med empiri, 
kritisk dialog med den faglige tradition, fornuftsbaseret argumentation 
og fagfællebedømmelse. 

I det moderne samfunds selvforståelse er det en hovedpointe, at det 
netop er i kraft af sin autonomi, at den videnskabelige diskurs kan skabe 
erkendelser, der rækker ud over dagen og vejen og kan bidrage til sam- 
fundsmæssig selvrefleksion og oplyst nytænkning i almenhedens per- 
spektiv, som ellers ikke ville have fundet sted — eller som kun ville være 
blevet realiseret i fragmentariske former i regi af virksomheders, ministe- 
riers, interesseorganisationers, tænketankes og civilsamfundsorganisatio- 


ners partikulære og målorienterede vidensudvikling. 

Diskursive interventioner 

SOM NÆVNT ER REALITETEN I MODERNITETENS SOCIALE PRAKSIS 
imidlertid, at den politiske og den videnskabelige diskurs danner kon- 
tekst for hinanden og løbende søger at intervenere i hinandens betyd- 
ningsdannelser: Forskere kritiserer vidensgrundlaget for konkrete politi- 
ske beslutninger, påpeger sandsynlige utilsigtede effekter af politiske ini- 
tiativer eller introducerer helt ny viden, som efter forskernes mening 
omkalfatrer den hidtidige politiske dagsorden på det givne felt. Men den 
politiske proces tager vel at mærke disse interventioner til sig på sine 
egne præmisser: Den viden, der er kompatibel med den politiske kon- 
sensus, de gældende politiske prioriteringer, styrkeforhold og kompro- 
misdannelser, indarbejdes i beslutningsprocessen — resten arkiveres 
lodret. Tilsvarende artikulerer det politiske system til stadighed forvent- 
ninger til forskningen om at levere resultater, der er anvendelige i den 
politiske praksis, hvilket den videnskabelige praksis engagerer sig i på 
sine egne diskursive præmisser, hvor det giver videnskabelig mening — 
og ellers forbigår i tavshed. 

Disse gensidige interventioner og grænsedragninger på tværs af dis- 
kursive domæner har spillet en central rolle i den moderne samfundsud- 
vikling, og de er på ingen måde problematiske i sig selv — tværtimod kan 
de udfordre og stimulere domænernes selvregulering og tilføre dem vig- 
tige dynamikker og vidensressourcer. Men en sådan produktiv udveks- 
ling forudsætter, at de respektive domæners diskursive autonomi kan 
holde stand imod interventionens eksterne pres, og at det givne domæne 
fortsat har albuerum til at skabe betydning på egne præmisser — og den- 
ne forudsætning har været i skred i en årrække. 

Den aktuelle kontrovers, hvor politiske aktører gør krav på ikke blot 
at bestemme, hvilken videnskabelig viden den politiske proces kan eller 
skal bruge til noget (hvilket ville være helt legitimt), men langt mere 
vidtgående at afgøre, hvad der per definition er rigtig videnskab, er et til- 


spidset eksempel på dette skred. Her kan man tale om en genuin, aktivi- 

stisk politisering af videnskaben i betydningen, at den videnskabelige 
diskurs” autonome betydningsdannelse helt tilsidesættes og erstattes af 
politisk definerede interesser i, hvad der skal have gyldighed som kvalifi- 
ceret viden. 

Det er her vigtigt at have in mente, at politisk diskursiv praksis nyder 
den særstatus, at det er den, der organiserer og formaliserer magten i 
samfundet og dermed definerer rammerne for andre diskursive praksis- 
ser. Folketingsvedtagelsens formalisering af de aktivistisk politiserende 
politikeres intervention i videnskabens domæne rummer således tillige 


et moment af magtdemonstration. 


Strukturelt politiseringspres 

DEN BREDERE BAGGRUND FOR SKREDDET SKAL SØGES I DE SENESTE 
årtiers globaliseringsproces og nationalstaternes forsøg på at omstille sig 
til en ny rolle som garant for det nationale erhvervslivs internationale 
konkurrenceevne. Ud over løbende at optimere internationale handels- 
relationer og scanne verdensmarkedet for lukrative indsatsområder for 
den nationale kapital, har den konkurrencestatslige strategi hovedsagelig 
bestået i at reorganisere og trimme det nationale samfund i sin helhed til 
at matche og understøtte erhvervslivets strategiske behov i den interna- 
tionale konkurrence: Infrastruktur, teknologiudvikling, beskatningsni- 
veau, arbejdsudbud, arbejdsproduktivitet, offentligt udgiftsniveau, 
forskning, uddannelse, kulturliv, folkesundhed, idrætsliv — alt sammen 
er det i løbet af de seneste årtier blevet reformeret gennemgribende med 
henblik på at blive funktionelle aktiver for den nationale konkurrence- 
stat. 

Som det kom eksplicit til udtryk i daværende forskningsminister 
Helge Sanders opsigtsvækkende krav om kortere vej "fra tanke til 
faktura”, har denne udvikling medført et markant stigende politisk pres 
på forskningen for at levere viden, der på den ene eller den anden måde 


kan demonstrere nytteværdi i det konkurrencestatslige scenarium. 

Forskningsbevillingerne går derfor hovedsagelig til politisk prædefinere- 
de strategiske satsninger samt til teknisk-naturvidenskabelig og sund- 
hedsvidenskabelig grundforskning, mens humanistisk og samfundsvi- 
denskabelig grundforskning udsultes og animeres til at omstille sig til at 
tænke i umiddelbare nyttekategorier. 

Der er vel at mærke ikke i sig selv noget i vejen med, at forskning rela- 
terer sig til samfundsmæssige forhold og udfordringer, men det er afgø- 
rende, at dette sker med udgangspunkt i den videnskabelige diskurs” 
erkendelsesinteresser, problemdefinitioner og principper for skabelse af 
viden — og denne præmis bliver i tiltagende grad vanskelig at opretholde. 
Relevanskriterierne for, hvad politikernes strategiske satsninger define- 
rer som samfundsnyttigt, er ikke til forhandling, og jo større dele af 
forskningen der orienterer sig i denne retning, desto trangere kår får den 
videnskabelige autonomi og den kritiske faglige offentlighed. 

Det ultimative perspektiv i denne udvikling er, at den videnskabelige 
diskurs ikke længere vil være i stand til at skabe betydning og ny viden på 
egne præmisser, og at videnskabens diskursive domæne dermed vil 
ophøre med at eksistere som særskilt samfundsmæssigt praksisfelt. Den 
samfundsmæssigt organiserede vidensproduktion vil så i stedet som hel- 
hed være henvist til at udspille sig i regi af det målrationelle, instrumen- 
telle nytteparadigme, som er velkendt fra industriens, interesseorganisa- 
tionernes, centraladministrationens og diverse tænketankes udvikling af 
ideer. Den åbne, eksperimenterende afprøvning af radikalt nye tanker 
samt den kritiske refleksion af forholdet mellem den videnskabelige 
viden og samfundets almene vel vil ikke længere være institutionelt 
garanteret. 

Helt så langt er vi ikke endnu, men det står allerede klart, at videnska- 
belige gennembrud af den kaliber, som f.eks. en Niels Bohr, en Louis 
Hjelmslev, en Inge Lehmann eller en Jens Christian Schou præsterede, 
ville være helt umulige at opnå på de gældende vilkår for videnskabeligt 


arbejde. Det politiske pres for umiddelbar, kortsigtet nytteværdi under- 

graver med andre ord den videnskabelige diskurs” autonome udfoldel- 
sesmuligheder og dermed dens evne til at skabe radikalt ny viden og 
bidrage til langsigtede, kvalitative nyudviklinger, som vi ikke anede, at vi 
havde brug for. 

Det er uvist, om det politiske systems aktører er klar over rækkevid- 
den af de samfundsskadelige implikationer i dette massive diskursive 
pres, men faktum er under alle omstændigheder, at presset støt og roligt 
forstærkes i kraft af politiseringen af de institutionelle rammer for forsk- 
ningen og tvinger større og større dele af forskersamfundet til at tænke i 
nyttekategorier. De senere års skandaler, hvor eksterne partsinteresser 
har fået indflydelse på forskningsresultater, er tydelige symptomer på 
denne udvikling. 

I dette større perspektiv er folketingspolitikeres aktuelle indblanding 
i, hvad der skal have gyldighed som rigtig videnskab, blot en krusning på 
overfladen — men alligevel en signifikant og ildevarslende krusning, for 
så vidt som der ikke som hidtil er tale om et politiseringspres, der opere- 
rer via strukturelle rammer og økonomiske incitamenter, men derimod 
om en eksplicit, indholdsmæssig intervention, der sætter navn og adresse 
på den politisk uønskede forskning og truer den med nedlæggelse. Helt 
spektakulært bliver det så, når en sådan illegitim intervention sanktione- 
res af en folketingsvedtagelse — også selvom denne i sig selv er indholds- 
mæssigt ukontroversiel. 

Så længe universitetsloven — i overensstemmelse med hele den 
moderne universitetstradition — garanterer videnskabens autonomi, 
forskningens frihed og det videnskabelige samfunds selvregulering, må 
det fastholdes, at det er det videnskabelige samfund og kun dette, der 
afgør, hvad der gælder som videnskabeligt kvalificeret viden. Politikere 
kan helt legitimt kritisere den viden, forskere skaber, i et politisk rele- 
vansperspektiv og frit vælge, om de vil benytte sig af den eller ej. Men de 


kan ikke med nogen legitimitet gøre krav på at afgøre spørgsmålet om 

dens videnskabelighed og dermed bestemte forskningstypers eksistens- 


berettigelse. Det kan kun det videnskabelige samfund. 


Videnskabsinterne forhold 

LØFTER DET VIDENSKABELIGE SAMFUND SÅ DEN OPGAVE? JA, DET 
gør det, men med stor træghed og langmodighed — og sådan er det også 
nødt til at være. Mens det i den politiske diskurs er nærliggende at fore- 
tage hurtige nyttevurderinger og udvælge den viden, der for en umiddel- 
bar, pragmatisk betragtning forekommer brugbar, maler videnskabens 
mølle langsomt og grundigt, den er kun forpligtet på kompromisløs 
sandhedssøgen, og dens proces implicerer altid gensidig kritik, uenighe- 
der og konflikter mellem en mangfoldighed af videnskabeligt anerkend- 
te paradigmer, skoler og traditioner. 

Det er en proces, der aldrig ender, men som vi undervejs stille og 
roligt bliver klogere af. Set i dette overordnede perspektiv vil de ideer, 
som for dele af forskersamfundet i udgangspunktet fremstår som vilde 
og mere eller mindre fornuftsstridige, efterhånden enten overbevise tviv- 
lerne og blive accepteret som gyldig, ny viden, undergå kritisk bearbejd- 
ning og i modificeret skikkelse blive indarbejdet i eksisterende, aner- 
kendte vidensregimer — eller glide ud i glemslen, fordi de viste sig ikke at 
have videnskabelig bærekraft. 

Denne proces kan tage lang tid, og dens træghed vil ofte blive forstær- 
ket af den sociale sammenhængskraft i det forskningsmiljø, der identifi- 
cerer sig med en given idé. Her kan der periodisk udvikle sig "videnska- 
belige ekkokamre”, som forekommer immune over for kritik fra det 
øvrige forskersamfund. En sådan udvikling kan være frustrerende at 
være vidne til, men den er et element i forskersamfundets dynamik, som 
ikke er til at komme uden om. Hvis nye ideer skal videreudvikles og 
afprøves, kræver det et dedikeret forskermiljø, der tror på og brænder for 
sagen, og det kan i en periode være nødvendigt at arbejde i et lukket 


rum, hvor en tanke uforstyrret kan sættes på spidsen og tænkes radikalt 

til ende. Problematisk bliver det først, hvis døren forbliver lukket for 
kritik udefra, og forskningsmiljøet forvandler sig til en bekendende 
menighed, der kun taler med sig selv. Der er ingen tvivl om, at tendenser 
af denne art undertiden opstår, men den historiske erfaring er, at de på 
et tidspunkt enten åbner sig for kritisk dialog eller går i opløsning af sig 
selv. 

Undtagelsen fra denne regel er, hvis der er tale om ideer, der er umid- 
delbart kompatible med politikernes, forvaltningens eller erhvervslivets 
dagsordener, og som via denne videnskabseksterne opbakning kan etab- 
lere sig i en samfundsmæssig og institutionel magtposition. I sådanne til- 
fælde kan kritik-immune ekkokamre være endog særdeles levedygtige. 
Det gælder f.eks. den strømning, der længe har været dominerende i 
statskundskabsfaget, som både i sin forskning og i sin uddannelse af 
samfundets indflydelsesrige stab af forvaltere baserer sig på rational choi- 
ce-teoriens radikalt primitive forståelse af mennesket som et udelukken- 
de egennyttemaksimerende væsen. Her er der i den videnskabelige 
offentligheds forstand tale om et gedigent ekkokammer, men det er stort 
og magtfuldt, og det nyder anerkendelse og opbakning fra det politiske 
liv, forvaltningen og erhvervslivet, så videnskabelig kritik af de teoretiske 
grundantagelser repræsenterer ikke nogen opmærksomhedskrævende 
udfordring. Et lignende billede tegner sig på den økonomiske viden- 
skabs område, hvor de neoliberalistiske ideer, der har støbt kuglerne til 
den politiske proces, der har ledt os ind i både finanskrise og klimakrise, 
fortsat nyder tilstrækkelig opbakning fra erhvervsliv, politik og admini- 
stration, til at de i praksis gælder som uanfægtelige. Her kan den viden- 
skabelige kritik og diskussionen af mulige teoretiske alternativer tilsyne- 
ladende ligeledes helt legitimt ignoreres. 

Som det fremgår af de sidstnævnte eksempler, udfolder den videnska- 
belige diskurs sig ikke kun i åndens rige. Den er i høj grad vævet sammen 
med institutionelle magt-, ressource- og prestigekampe og for den enkel- 


te forsker endvidere med konkurrence om stillinger og karrieremulighe- 

der. Denne dimension af interessekamp og de hertil hørende styrkefor- 
hold kan undertiden øve en ikke ubetydelig indirekte indflydelse på, 
hvilke ideer der opnår de bedste muligheder for at blive videreudviklet — 
uden garanti for, at det i et større perspektiv nødvendigvis er de fagligt 
set mest kvalificerede, der tilgodeses. 

Hertil kommer de akademiske modestrømninger som jævnligt 
opdukkende faktorer i den videnskabelige praksis. Her fusionerer unge 
forskergenerationers karriereaspirationer og behov for at markere forskel 
og distance til ældre generationers etablerede faglighed undertiden med 
bredere filosofiske, æstetiske eller politiske opbrud i tidsånden. De ideer, 
der formuleres på baggrund af en sådan fusion — hvad enten det drejer 
sig om gedigent nye eller om repremierer på historisk velkendte ideer — 
virker identitetsstiftende for nye faglige miljøer og kan i denne proces 
opnå en stærk kultværdi for de deltagende, hvorfor ekkokammereffek- 
ten typisk vil være stor. 

Som andre typer af modestrømninger løber også de akademiske tør 
for dynamik, når de ikke længere er i stand til at etablere en fascinerende 
og prestigegivende forskelsmarkering i forhold til konteksten, og de 
oprindeligt identitetsstiftende ideer indgår herefter på lige fod med alle 
andre ideer i den løbende kritiske debat. Her vil det vise sig, at nogle af 
de tidligere kultideer er langtidsholdbare uden for ekkokammeret, andre 
vil skulle bearbejdes kritisk for at give mening på mindre højstemte vil- 
kår, og atter andre må køres ud på historiens mødding til alle de andre 


døgnfluer. 


Aktuelle problemer? 

DE IDENTITETSPOLITISKE STRØMNINGER, DER HAR FORANLEDIGET 
den aktuelle strid, er i realiteten et ganske sammensat felt, hvis nuancer 
har været underbelyst i det billede, de politiske interventionister har teg- 
net i offentligheden. Men for en samlet betragtning kan de klassificeres 


som tidsåndsbårne modestrømninger, som disse blev karakteriseret 

ovenfor, og som sådanne vil de uundgåeligt miste pusten på et tids- 
punkt og blive til noget andet — eller gå helt i opløsning. Meget vil her 
endvidere afhænge af udviklingen i og den politiske opbakning til de 
antiracistiske, køns- og seksualitetspolitiske m.m. sociale bevægelser, som 
udgør vigtige samfundsmæssige referencepunkter for disse akademiske 
positioner. 

Som det ofte er tilfældet med akademiske modestrømninger, rummer 
også disse et aspekt af vilde ideer: De er eksponenter for en stærkt højnet 
retfærdighedssans og en ny sensibilitet for ulighed og diskrimination af 
enhver art, og de bringer interesser og behov, der hidtil har været margi- 
naliseret, for dagens lys og giver dem mæle. Heri ligger et indlysende og 
vigtigt demokratisk potentiale og en tiltrængt udvidelse af både den aka- 
demiske og den politiske debat. Men samtidig rummer den akademiske 
identitetspolitik også tendenser, der forekommer stærkt betænkelige i 
såvel et videnskabeligt som et demokratisk perspektiv, hvis de forstørres 
op i samfundsmæssig skala. Eksempelvis tenderer megen identitetspoli- 
tisk tænkning til at forskyde forståelsen af både videnskabelig og demo- 
kratisk legitimitet fra spørgsmålet om, hvad der bliver sagt, og hvilke 
argumenter der præsenteres, til spørgsmålet om, hvem der taler, og ved- 
kommendes gruppetilhørsbetingede adkomst til at udtale sig. Det er 
med andre ord den kollektive subjektposition som sådan og de omfatte- 
de kollektive subjekters affektive berørthed, der autoritativt afgør, hvad 
der er legitimt. 

Men på trods af disse betænkelige træk synes der i en dansk akade- 
misk kontekst indtil videre ikke at være grund til stor bekymring. De 
identitetspolitiske strømninger har også produktive effekter, for så vidt 
som de sætter væsentlige spørgsmål om ulighed og diskrimination på 
den faglige dagsorden, og livtaget med deres problematiske men udfor- 
drende problemdefinitioner vitaliserer den bredere akademiske offent- 


lighed og udvider og nuancerer dens horisont. 

Strømningerne har heller ikke indtil videre antaget et omfang som i 
USA og Storbritannien, hvor cancel culture og andre identitetspolitiske 
magtteknikker til undertrykkelse af en fri og åben debat synes at høre til 
dagens uorden. Men så meget desto større grund er der for den danske 
akademiske selvregulering til at have et vågent øje for, om disse strøm- 
ninger primært forbliver afgrænsede ekkokamre, eller om de med tiden 
breder sig koloniserende ud over den videnskabelige debat som helhed. I 
sidstnævnte tilfælde vil universitetsledelserne skulle på banen. Det vil 
stadig ikke være et anliggende for politikerne — selvom de naturligvis er 


velkomne til at have en mening om det. 


Armslængde i begge retninger 

AFSLUTNINGSVIS EN YDERLIGERE NUANCERING OG PRÆCISERING 
af forholdet mellem videnskab og politik: Værdifri videnskab findes 
ikke. Internt i den videnskabelige proces foregår der hele tiden værdi- 
mæssige afvejninger i valg af emne, forskningsspørgsmål, teori og meto- 
de, relevanskriterier, samarbejdspartnere i praksisorienterede projekter 
etc., og disse valg kunne i princippet være faldet anderledes ud, hvorfor 
der kan siges altid at være en videnskabsintern "politisk” problematik til 
stede. 

Hvis forskningen går videre, end hvad dette almene vilkår indebærer, 
og søger at intervenere bestemmende i den politiske diskursive praksis, 
gør den sig skyldig i den samme udviskning af grænser mellem diskursive 
domæner som de tidligere nævnte folketingspolitikere — blot med mod- 
sat fortegn. Hvis forskere eksplicit formulerer sig ind i en målrettet poli- 
tisk diskurs og tager stilling i samfundets kampe om magt og ressourcer, 
formulerer de sig samtidig automatisk ud af den videnskabelige diskurs 
og dennes autonome betydningsrum og frirum for radikale tankeekspe- 
rimenter og fagligt kvalificeret kritik. De placerer sig i politikkens diskur- 
sive felt, hvor deres indlæg — hvor fagligt kvalificeret det end måtte være 


— blot får status af én tilfældig politisk mening blandt alle de andre, der i 

denne diskursive kontekst principielt gælder som lige så gode. I denne 
position inviterer man ligefrem politikere med symbolpolitisk profile- 
ringsbehov til at tage initiativer som det, der blev beskrevet indlednings- 
vis, og man stiller sig forsvarsløst til rådighed som objekt for den diffuse 
vrede, der ytrer sig i shitstorme og chikane på de såkaldte sociale medier. 

Armslængdeprincippet gælder naturligvis begge veje. Ligesom politi- 
kere helt legitimt kan kritisere forskning i et politisk anvendelsesper- 
spektiv, men skal holde sig fra at blande sig i, hvad der er god videnskab, 
kan forskere helt legitimt kritisere det fagligt-saglige grundlag for politi- 
ske initiativer og beslutninger, påpege potentielle, ubelyste konsekven- 
ser og fremlægge analyser, der blotlægger alternative muligheder og per- 
spektiver. Som forskere er vi også deltagere i samfundsdebatten, men vi 
er det på den videnskabelige diskurs” præmisser, og vi skal ikke bilde os 
ind, at vi skal bestemme, hvilke beslutningsmæssige konsekvenser vores 
viden skal have. Det er op til den almene demokratiske debat og til 


syvende og sidst til den politiske beslutningsproces. 


Noter 


…… "Nye veje mellem forskning og erhverv — fra tanke til faktura” (Regeringen, 2003), http 


s://ufm.dk/publikationer/2003/nye-veje-mellem-forskning-og-erhverv. 

Viden og magt i det illiberale demokrati. 


ÅNDREAS BECK HOLM 


24. JUNI 2021 


AN SIGER, AT EN GAMMEL KINESISK FORBANDELSE IND- 

ledes med de ildevarslende ord "Må du leve i interessante 

tider”. Det skulle vistnok være en skrøne, men alligevel 
sammenfatter udsagnet meget godt den oplevelse, man som fagfilosof 
står tilbage med efter foråret 2021. På den ene side er det i sandhed inter- 
essante tider, når en videnskabsteoretisk debat fylder dagsordenen i en 
sådan grad, at Folketinget føler sig kaldet til at give sit besyv med. På den 
anden side er det en forbandelse, at debatten domineres af folkevalgte 
dilettanter og føres på et konsekvent misforstået grundlag. 

Diskussionerne handler om, hvad videnskab er og bør være, og de er 
rejst som en reaktion på, at liberale og konservative politikere og 
meningsdannere mener at vide, at visse forskere og endda hele forsk- 
ningsområder ikke lever op til standarderne for god videnskabelighed. 
Kritikken går på, at især køns-, migrations- og Mellemøstforskningen er 
præget af faglige miljøer, hvor en bestemt politisk dagsorden definerer 
forskernes arbejde, og hvor der af samme grund i realiteten ikke bedrives 
forskning, men derimod politisk faktivisme” forklædt som videnskab. 
Som det vil være de fleste bekendt, er det folketingspolitikerne Henrik 
Dahl og Morten Messerschmidt, der var initiativtagere ikke blot til 
debatten, men også til den folketingsvedtagelse, V137, der knæsætter 
denne forståelse af videnskaben. 

Nu er det i sagens natur videnskabeligt uinteressant at diskutere vur- 
deringer af fagområder, som man ikke selv har akademiske kompetencer 
inden for, og som kritikerne af disse fagområder afgjort heller ikke har 
akademiske kompetencer inden for. I stedet er det interessant at diskute- 
re den implicitte præmis for kritikernes angreb på de nævnte forsknings- 


felter, nemlig at videnskab er grundlæggende kendetegnet ved at være 


393 


politisk neutral. Man kan enten objektivt, nøgternt og neutralt redegøre 
for verdens indretning, eller man kan lade sine undersøgelser påvirke af 
politiske dagsordener. Og vælger man sidstnævnte vej, bliver man "akti- 
vist” i stedet for forsker, og ens arbejde mister enhver videnskabelig vær- 
di. Vi har altså kendsgerninger på den ene side, holdninger på den 
anden, og videnskabeligheden står og falder med adskillelsen af de to. 
Denne tilgang til forskningen er afgjort i overensstemmelse med 
udbredte fordomme om videnskab, og den kan endda hente støtte i for- 
ældede former for videnskabsteori, først og fremmest i den klassiske 
positivisme, ifølge hvilken videnskab er båret af en værdineutral rationa- 
litet. Den er imidlertid også forkert. Og det siger en del, når man i en 
filosofisk diskussion kan tillade sig at fastslå det helt uden forbehold. I 
det følgende vil jeg præsentere ni teser om videnskab og politik, der hver 
for sig burde være nok til at undergrave den politiske kritik af videnska- 
ben, som den aktuelle debat er båret af. "Burde”, fordi kritikken vil fort- 
sætte uanfægtet, ligegyldig hvor gode argumenter der måtte være for at 
afvise den som misforstået. Det er som bekendt et kendetegn ved ideolo- 
giske diskurser, at rationelle argumenter ikke bider på dem. Håbet er til 
gengæld, at de ni teser kan bidrage til, at fagfilosoffer kan minde sig selv, 
hinanden og hvem der ellers gider lytte om, at videnskab og politik de 


facto og med nødvendighed er uadskillelige. 


De ni teser 

DEN FØRSTE TESE ER, AT PÅSTANDEN OM, AT VIDENSKAB OG POLI- 
tik er adskilte verdener, selv er politisk. Det er den, for så vidt som den 
baserer sig på en bestemt forståelse ikke blot af politik, men også af de 
roller, videnskab legitimt kan spille i relation til politik. Det er altså ikke 
sådan, at man enten er politisk faktivist” eller også insisterer på viden- 
skabens renhed, for begge positioner er politiske. Den videnskabsteori, 
der mere end nogen anden har understreget videnskabens politiske 


neutralitet, nemlig positivismen, er selv en god illustration, for når de 

logiske positivister i 1920'erne og 30'erne insisterede på forskningens 
neutralitet, var det netop som et led i forsvaret for videnskaben mod ide- 
ologisk pres på den udefra, først og fremmest i Hitlers Tyskland. Af 
samme grund kan man heller ikke undre sig over, at de angreb på viden- 
skaben, vi i dette forår har været vidne til, kommer fra politisk hold. Det 
rummer en egen ironi, at landets politikere vil sikre forskningen mod 
politik, men man skal nok være udstyret med et vist minimum af selvre- 
fleksion for at begribe dette. 

Den anden tese er, at påstanden om videnskabens politiske neutrali- 
tet er helt ude af trit med moderne videnskabsteori. Man kan her nøjes 
med at nævne nogle få eksempler. Et af dem er marxismen, ifølge hvil- 
ken der med nødvendighed vil være politiske interesser knyttet til såvel 
erkendelsen som manglen på erkendelse af det moderne samfund.” Et 
andet eksempel er Frankfurterskolen. Habermas fremhæver som 
bekendt, hvordan forskning altid er funderet i praktiske interesser, her- 
under politiske.” Nu er det klart, at såvel marxismen som 
Frankfurterskolen er venstreorienterede teoridannelser, men man kan 
også finde det samme argument hos videnskabsteorier, der ikke er ven- 
streorienterede, eksempelvis pragmatismen. For de klassiske pragmatike- 
re som eksempelvis Dewey er det selvindlysende, at formålet med viden- 
skab er at gøre verden og samfundet til et bedre sted, hvilket naturligvis 
er en politisk målsætning.> Ikke engang Karl Popper, hvis videnskabsteo- 
retiske forfatterskab ellers havde til formål at afvise marxismen som 
pseudovidenskab, brugte det som argument, at der var tale om "politisk 
aktivisme” snarere end forskning — hans argument var derimod som 
bekendt marxismens manglende falsificerbarhed.7 

Den tredje tese er, at forskning inden for en lang række områder i 
human- og samfundsvidenskaberne altid har været opdelt i skoler, der 
følger bestemte politiske ideologier. Og det har aldrig forhindret de 
pågældende videnskaber i at producere fremragende resultater. 


Opdelingen i politisk-ideologiske skoler er med andre ord ikke et pro- 

blem — tværtimod tillader den de enkelte skoler at skrive sig op mod hin- 
anden. Det bedste eksempel er her den neoklassiske tradition inden for 
de økonomiske videnskaber, der er udtalt liberal i sin forståelse af indi- 
vid og samfund. Det er klart, at der også er eksempelvis en marxistisk 
tradition her, men hele vejen op gennem det 20. århundrede har den 
neoklassiske skole været dominerende. Man kunne naturligvis nævne 
andre eksempler; også i filosofiens egen verden er det således velkendt, at 
liberalismen er dominerende på det felt, der er den politiske filosofi, selv 
om der naturligvis her tillige findes andre traditioner. Alligevel er den 
neoklassiske økonomi uden tvivl det bedste eksempel, hvis man gerne vil 
demonstrere hulheden og hykleriet i den politiske kampagne mod 
videnskaberne. For ingen politisk informeret videnskab har så massive 
og konstante realpolitiske og ideologiske virkninger som netop den, og 
alligevel er det ikke de økonomiske institutter, politikerne kræver ned- 
lagt. En fællesnævner for de videnskaber, der kritiseres, er til gengæld, at 
forskerne er fremkommet med vurderinger, som Folketingets flertal er 
uenig i. Hvilket selvsagt ikke er tilfældigt og i øvrigt refererer tilbage til 
den første tese ovenfor. 

Den fjerde tese er, at forholdet mellem videnskab og politik er meget 
mere komplekst, end kritikerne forestiller sig. Forestillingen synes at 
være, at der er en direkte oversættelighed mellem politiske positioner i 
videnskaberne og politiske positioner i praktisk politik. Der er imidler- 
tid næppe noget 1:1-forhold mellem forskernes arbejde inden for ram- 
merne af bestemte politisk definerede traditioner på den ene side og 
deres personlige politiske engagement på den anden side. For nu at tage 
det eksempel, jeg nævnte lige før, er der ingen grund til at tro, at alle 
dem, der arbejder inden for liberal politisk filosofi også stemmer liberalt, 
for mens praktisk politik skifter fra det ene partiprogram til det næste, er 
teoretiske positioner typisk kendetegnet ved en højere grad af stabilitet 


over tid — hvilket ikke gør dem mindre politiske. 

Den femte tese er, at forholdet mellem forskning og politik er meget 
mere dynamisk, end kritikerne forestiller sig. Det, som den ene dag for- 
stås som helt upolitisk, kan den næste blive opfattet som ekstremt poli- 
tisk. Politiseringen af videnskaben kommer med andre ord ikke alene fra 
den selv, men i mindst lige så høj grad fra samfundslivet. Allerede for 80 
år siden tematiserede den amerikanske videnskabssociolog Robert 
Merton, hvordan videnskab, der har konsekvenser for fordelingen af 
magt og rigdom mellem grupper i samfundet, vil blive set som politisk, 
også selv om politiske forandringer aldrig var denne videnskabs mål.” 
Det eksempel, Merton bruger, er de videnskabelige landvindinger, der 
muliggjorde den industrielle revolution; indførelsen af industriproduk- 
tion gjorde nogle grupper velhavende, men fjernede livsgrundlaget for 
andre, og gjorde derfor, at denne sidste gruppe kom til at se videnskaben 
som en fjendtlig politisk magt. Men vi kan også nævne mere aktuelle 
eksempler. For to år siden ville ingen have anset forskning i epidemiolo- 
gi for at være politisk. Nu får forskerne imidlertid dødstrusler, fordi 
omstændighederne har ændret sig sådan, at deres faglige anbefalinger har 
direkte politisk betydning — betydning for, hvad der må åbne hvornår 
osv. Her er videnskaben den samme, men den er af omstændighederne 
blevet politiseret. 

I forlængelse heraf er min sjette tese, at politisering af videnskaberne i 
mindst lige så høj grad kommer fra det omgivende samfund som fra 
forskningen selv. Her er det oplagte eksempel en af de videnskaber, som 
politikerne netop angriber. Gennem de seneste årtier har holdningen til 
og diskurserne om migration og udlændinge i Danmark ændret sig så 
dramatisk, at forskning, der tidligere ville blive set som apolitisk — og 
som stadig vil blive set som sådan i de fleste andre lande — pludselig bli- 
ver opfattet som ekstremt politiserende. Forklaringen er ikke, at forsk- 
ningen er blevet aktivistisk, men at politikken er blevet ekstremistisk. Og 


det provokerer åbenbart nogle politikere, at forskningen ikke har rykket 

sig sammen med politikken — hvilket jo i sig selv er en meget problema- 
tisk holdning. 

Den syvende tese er, at den stadig større rolle, som vidensdeling og 
myndighedsbetjening spiller i forskningen i sig selv giver videnskaben en 
politisk rolle, som ikke udspringer af forskernes behov for at politisere, 
men derimod af det politiske systems ønske om at trække på videnskabe- 
lig viden. Det er en udvikling, der kun er blevet styrket af de seneste årti- 
ers fokus på evidensbaseret politik,? og som ligefrem inviterer til sam- 
menstød mellem en politisk og en akademisk elite, sådan som historien 
om den meget omtalte rapport fra RUC til integrationsministeriet sid- 
ste efterår eksempelvis illustrerer det. Også her er pointen med andre 
ord, at videnskaben spiller en vigtig politisk rolle — og at det er politiker- 
ne selv, der ønsker, at den skal spille en sådan rolle. 

Den ottende tese er, at forskere de facto i århundreder har blandet sig 
i politik, og at de vel at mærke har engageret sig politisk i deres egenskab 
af forskere. Det er ikke noget, der pludselig er kommet ind på universite- 
terne på grund af "woke aktivister”, og det er ikke noget, der har skadet 
forskningens kvalitet. Forskerne har endvidere blandet sig på tværs af 
videnskabsgrene. Inden for den politiske filosofi gælder det en perleræk- 
ke af de største filosoffer i historien, eksempelvis Locke, Marx og Mill. 
Inden for sociologien er Max Weber et godt eksempel — han startede 
ligefrem sit eget parti. Og den måske største videnskabsmand herhjem- 
me nogensinde er endnu et eksempel. For Niels Bohr var i sine forsøg på 
at undgå et atomkapløb også i den grad en politisk aktivist, og hans ind- 
sats var med til at legge grunden til det, der i dag er Det Internationale 
Atomenergiagentur. Hans aktivisme fandt ikke sted uafhængigt af hans 
videnskabelige virke, tværtimod var det i kraft af dette virke, han for det 
første fik adgang til præsidenter og premierministre og for det andet 
besad den faglige indsigt, der fik ham til at råbe offentligheden op. 

Eksemplet med Niels Bohr inviterer ligefrem til anvendelsen af den 


floskel, at det foregående jo ikke ligefrem er atomfysik. Faktisk burde det 

være ret åbenlyst for enhver, der vil ulejlige sig med at reflektere bare en 
lille smule over spørgsmålet om videnskab og politik. Men når det nu er 
tilfældet, hvorfor fremturer politikerne så alligevel i deres angreb på 
videnskaben? En del af svaret på det spørgsmål findes sandsynligvis i 
min niende og sidste tese, nemlig at "højreorienteret” eller systembeva- 
rende forskning generelt går under radaren, fordi den ikke stikker ud fra 
de dominerende diskurser i samfundet. Det er venstreorienterede for- 
skere, der provokerer, fordi de siger noget andet end det, vi er vant til og 
forventer. Og så opstår det falske narrativ, at det alene er venstreoriente- 


rede forskere, der politiserer en videnskab, der i sig selv er neutral. 


Humaniora og den falske evidens 

DET ER VIGTIGT AT UNDERSTREGE, AT OVENSTÅENDE IKKE ER ET 
argument for, at videnskaben skulle være ufejlbarlig eller for den sags 
skyld holde et højt ensartet kvalitetsniveau. Tværtimod vil forskningen 
uundgåeligt undertiden bevæge sig ad forkerte spor. Vi har et samfund, 
der følger videnskaberne og har brug for at lytte til dem, ikke fordi de 
aldrig kan tage fejl, men fordi de uden sammenligning er det bedste red- 
skab, vi har at navigere efter. Videnskaberne har i peer review-systemet 
deres egen kvalitetssikring, som heller ikke er perfekt, og som derfor ikke 
kan udelukke, at forskningen griber fejl. Det er til gengæld afgjort ikke et 
alternativ, at man fra politisk hold går ind og korrigerer forskningen, for 
al historisk erfaring (og, fristes man til at tilføje, almindelig sund for- 
nuft) viser, at når politiske dagsordener kommer til at definere videnska- 
belig lødighed, ødelægges videnskaberne umiddelbart. I stedet har det 
historisk set vist sig, at videnskabernes fejlskud med tiden er blevet luget 
ud. Tilgange og skoler, der ikke holder niveau, forsvinder efterhånden af 
sig selv i en form for naturlig selektion. Det er klart, at der kan gå lang 
tid, men i modsætning til politikernes er videnskabens tidshorisont også 
meget lang. Til gengæld rummer de ni teser et andet argument, nemlig 


at der er en asymmetri mellem videnskab og politik i den forstand, at 

mens det som sagt er utilstedeligt, at politikerne griber ind i forsknin- 
gen, er det fuldstændig meningsløst at kræve, at forskningen skal være 
apolitisk. Hvorfor respekterer politikerne ikke denne asymmetri? Det er 
der flere grunde til; fællesnævneren for de to første er, at politikernes 
ageren hænger umiddelbart sammen med det særlige felt, der angribes, 
nemlig videnskaberne om mennesker, samfund og historie. 

For det første handler human- og samfundsvidenskaberne i høj grad 
om netop samfundet, og derfor er vejen fra videnskab til politik kortere 
end i mange naturvidenskabelige fag. Hvad man siger i migrations- eller 
kønsforskning, kan ofte umiddelbart oversættes til politiske anbefalin- 
ger, og det gælder ikke på samme måde forskning i astrofysik eller bioke- 
mi. Af samme grund er det også karakteristisk, at de naturvidenskaber, 
der så alligevel undertiden opstår politisk polemik omkring, er dem, der 
deler dette karakteristiske træk, at der er relativt kort fra videnskabelig 
undersøgelse til politisk anbefaling — eksempelvis agrobiologi eller kli- 
mavidenskab. 

For det andet lider de humanistiske videnskaber under det, man kan 
kalde falsk evidens. Mange tror, at det er intuitivt indlysende, hvad 
eksempelvis køn er, og at de må være i stand til at bedømme kønsfor- 
skernes arbejde, fordi de selv er udstyret med et køn. Når humanistiske 
forskere så siger noget om emnet, som for lægfolk lyder mærkeligt eller 
urimeligt, finder de det voldsomt provokerende. De forstår ikke, at det 
sådan set er meningen at det, som forskere kommer frem til efter årtiers 
systematiske undersøgelser, skal lyde mærkeligt og urimeligt for perso- 
ner uden særlig viden på feltet. Var det ikke tilfældet, ville der ikke være 
nogen grund til at have videnskab. De færreste lægfolk er så indbildske, 
at de vil gøre sig til dommer over forskning i biokemi eller partikelfysik, 
men det samme forbehold har man desværre ikke over for de humanisti- 
ske fag. Her er det videnskabelige samfund nødt til at insistere på, at 
forskning er noget andet end reality-tv. Den er elitær. Det er med andre 


ord faktisk meningen, at man ikke skal forstå videnskab, hvis man ikke 

har gjort en grundig og ihærdig indsats for at sætte sig ind i den, eller 
hvis man ikke har evnerne til at forstå den. Det er et budskab, der provo- 
kerer, når videnskabens kontekst er et samfund præget af en altomfat- 
tende realitykultur, men det er et budskab, det som sagt er nødvendigt 
at insistere på. 

En tredje årsag skal til gengæld findes uden for videnskaben selv, 
nemlig i den politiske kultur. Forskningsfrihed er et kerneelement i et 
frit samfund. Det har der historisk været en stor forståelse for i et poli- 
tisk system, der definerede sig i modsætning til Sovjetunionens stalinis- 
me og Hitlertysklands nazisme. Disse modsætningsforhold eksisterer 
ikke længere, hvilket kan være med til at forklare fremkomsten af illibe- 
rale strømninger inden for rammerne af det liberale parlamentariske 
demokrati gennem de seneste årtier. De aktuelle politiske angreb på 
forskningen kan udlægges som et eksempel på en sådan strømning. Den 
politiske elite har ikke længere nok i at have magt, den vil også have ret. 
Og den forstår ikke, at den i sit angreb på videnskaberne undergraver 
ikke blot tilliden mellem videnskab og samfund, ikke blot den frie forsk- 
ning og det frie samfund, men i sidste ende også sin egen legitimitet, der 


netop afhænger af dette frie samfund. 


Next stop Budapest? 
SKRÆKSCENARIET PÅ LÆNGERE SIGT ER VIKTOR ORBÅNS AUTOKRA- 
tiske Ungarn, hvor afviklingen af den frie forskning netop er gået hånd i 
hånd med afviklingen af det liberale demokrati. Der er vi heldigvis ikke 
endnu, hvor folkestyrets fremmeste ånder indtil videre nøjes med at gøre 
sig selv til grin med vedtagelsen af erklæringen V137. Afslutningsvis 
fortjener det imidlertid at blive understreget, at erklæringens utilsigtede 
komik og konsekvensløshed ikke skal skygge for, at debatten til gengæld 
allerede har fået vigtige og alvorlige konsekvenser. 

Mange forskere føler sig stærkt intimideret og har allerede nu trukket 


sig fra den offentlige debat. De fortæller om, at de modtager trusler eller 

ligefrem bliver chikaneret og derfor ikke selv tør deltage i diskussioner- 
ne. Denne grove intimidering rammer især kvindelige forskere, for 
kampagnen fra den politiske højrefløj rummer et stærkt islæt af misogyni 
— netop kønsforskningen er som nævnt et af de felter, der især er under 
angreb. Det siger sig selv, at det kræver en stærk reaktion fra et samlet 
forskersamfund. 

Effekten bliver forstærket af, at der er så få penge i forskning generelt 
og i humanistisk forskning i særdeleshed, for især yngre forskere i mid- 
lertidige ansættelser føler sig presset til at gå stille med dørene. Hvis hen- 
sigten med debatten er at intimidere forskerne for at få dem til ikke at 
modsige politikerne, er det derfor allerede lykkedes. Debatten har med 
andre ord en disciplinerende effekt på det videnskabelige samfund. På 
længere sigt kan man endda frygte, at den vil kunne facilitere mere direk- 
te indgreb over for forskningsfriheden. Den kan med andre ord være 
med til at normalisere en diskurs, inden for hvilken angreb på forsknin- 
gen er acceptable, og det er som sagt farligt på længere sigt, både for sam- 
fundet og for universiteterne. Det kan sætte forskningsfriheden yderlige- 
re under pres, og det kan gøre det meget vanskeligt at rekruttere forskere 
fra udlandet. 

Anden del af den kinesiske forbandelse lyder: "Må de, der har magt, 
lægge mærke til dig”. Magtens opmærksomhed bliver en forbandelse, 
når den ikke respekterer den asymmetri, der blev fremhævet ovenfor, 
men vil annullere diskrepansen mellem viden og magt. For det er i den 
diskrepans, videnskaben udøves. Mens forskningen med nødvendighed 
er flettet sammen med politikken, må den med lige så stor nødvendig- 


hed holdes fri af magten. 


Noter 


1. Se eksempelvis Louis Althusser, Ecrits sur la psychanalyse (Paris: Éditions Stock/IMEC, 


1993): 
2. Jurgen Habermas, Téknik og videnskab som "ideologi” (København: Det lille Forlag, 2005). 

.… John Dewey, The Essential Dewey, bd. 1 (Bloomington/Indianapolis: Indiana University 
Press, 1998). 

Karl Popper, Conjectures and Refutations. The Growth of Scientific Knowledge (London & 
New York: Routledge, 2002). 

…… Robert K. Merton, The Sociology of Science. Theoretical and Empirical Investigations 
(Chicago: The University of Chicago Press, 1973). 

H.F. Hansen & O. Rieper, "The Politics of Evidence-Based Policy-Making: The Case of 


Denmark”, German Policy Studies, 6, nr. 2 (2010): 87—113. 


403 


Stafet: 
«Hr filosofien død?” 


Har videnskaben overflødiggjort filosofien? 
Har YPfilosoffen” stadig en rolle at spille som offentlig intellektuel? 
Hvilken værdi, hvis nogen, skaber filosofien? 
Hvad gør den øgede akademisering og specialisering ved filosofiens relevans? 


Kan filosofien overleve under de nuværende institutionelle rammer? 


Hvis filosofien ikke er død, hvad er så dens fremtid? 


Why are we here? Where do we come from? Traditionally, these are ques- 
tions for philosophy, but philosophy is dead. Philosophers have not kept 
up with modern developments in science. Scientists have become the bear- 


ers of the torch of discovery in our quest for knowledge.” 


— Stephen Hawking 


VINCENT F. 
HENDRICKS 


I. JULI 2021 


NDTIL FOR BLOT ET ÅR SIDEN SYNTES EN SITUATION MED EN 

global pandemi som en mulig verden med en jævnt hen spinkel til- 

gængelighedsrelation i et modalt univers. Så blev det lige pludselig 
den aktuelle verden. Det startede som en lægevidenskabelig krise, blev 
inden længe en økonomisk krise, en politisk krise, en 
(mis)informationskrise og nu en social og psykologisk krise for internet- 
tets brugere også kendt som samfundets borgere. 

Pandemikrisen er en interdisciplinær mosaik: Fra smitte- og kontakt- 
tal; epidemiologi-matematiske modeller; de psykologiske konsekvenser 
af isolation; statsfinansernes vilkår i forbindelse med nedlukning af 
erhvervsliv og hertil hørende iværksatte suppleringspakker; samarbejds- 
relationer i Europa om coronabekæmpelse; legalitetsproblemer med de 
af regeringen udstukne direktiver; smitte i mink og et udbrud af fuglein- 
fluenza; "infodemier”, misinformation og konspirationsteorier, når det 
hidrører COVID-19; pandemier i historisk og/eller religiøst og/eller 
sociologisk perspektiv. 

Med alle de bevægelige dele, der angår en pandemi, træder lægeviden- 
skab således sammen med naturvidenskab, samfundsvidenskab, huma- 
niora, jura og teologi i en fælles bestræbelse på såvel kvalificeret at forstå, 
præcist formulere og pålideligt forudsige, hvordan staten såvel som dens 
borgere skal forholde sig for at komme pandemien til livs. Og præcis 
denne interdisciplinære videnskabelige ambition angår også filosofien: 
Hvordan kan vaccineudrulningen foregå moralsk forsvarligt? Hvad er 
det epistemologisk signifikante ved (mis)-information, konspirationste- 
orier, fingerede nyheder, postfaktualitet, og hvordan opbygges episte- 
misk resiliens og tillid? Hvad er strukturen og dynamikken af informa- 
tionsmarkedet og hertil hørende opmærksomhedsøkonomi? Hvordan 
skal der kommunikeres korrekt, ansvarligt og effektivt — og hvad ved vi 


om alt fra talehandlinger til rigid designation, der kan være behjælpelige 

her? Hvad har filosofien at sige om afmagt, ensomhed, polarisering, 
social påvirkning, eksistens, håb og mobilisering, der kan ruste os til at 
stå såvel dette pandemiforløb igennem og være beredt til det næstes 
komme? Listen fortsætter med centrale filosofiske problemer og løs- 
ningsforslag, oplysende modeller og indsigter. 

Filosofien som videnskabelig disciplin er for denne betragtning en 
civilsamfundsaktør med en samfundsforpligtelse og et fast, livslangt 
abonnement på, hvad der for nyligt er blevet kendt under betegnelsen 
Scientific Social Responsibility (SSR) — eller videnskabens sociale ansvar. 
I al væsentlighed angår SSR videns- og forskningsfællesskabets sam- 
fundsmæssige ansvar for at bidrage til løsning af de udfordringer, vi står 
over for globalt — og der er rigeligt at tage fat på videnskabeligt fra klima- 
krise, coronakrise, misinformation på nettet og voksende økonomisk 
ulighed til indfrielsens af FN's 17 verdensmål, World Economic Forums 
10 udfordringer til verden og OECD's ambitiøse globale dagsorden. 


DI 


I artiklen "Scientific Social Responsibility” slår tre danske forskere, 
Povl Krogsgaard-Larsen, Peter Thostrup og Flemming Besenbacher, til 
lyd for, at forskningssamfundet har et ansvar for at adressere presserende 
problemer, som det bør tage på sig. De tre forskere definerer SSR som 


værende: 


[D]et ansvar, der påhviler forskere fra alle videnskabelige discipliner, til at 
positionere og definere deres forskning inden for en kontekst, som gør det 
muligt for dem at bidrage positivt til samfundet og til at møde tidens store 


udfordringer. 


SSR indskriver sig således i en oplysningsfilosofisk tradition, hvor viden- 
skabens mål og rolle ikke alene består i at levere viden og forståelse af 
verden og det omkringliggende samfund, men ligeledes skal bidrage 
aktivt til at forandre disse til det bedre. 

Filosoffen Francis Bacon formulerede tidligt et ideal for videnskaber- 


ne, som består i at være "til fordel og nytte for livet”, For Bacon er det 

væsentligt, at den viden og kunnen, som videnskaberne giver anledning 
til, kommer hele menneskeheden til gavn, og ikke kun dem, som gør 
opdagelserne. På Bacons tid var alkymi og forsøget på at udvinde guld 
udbredt, og Bacon var selv (som Sir Isaac Newton senere) optaget af 
alkymien. Hans store kritikpunkt over for alkymister, som forsøgte at 
udvinde guld med hemmelige (uvirksomme) opskrifter, er, at de holder 
deres viden og metoder for sig selv og ikke gør dem offentligt tilgængeli- 
ge for hele forskningsfællesskabet og i sidste ende menneskeheden. 

Videnskab skal ikke (alene) bedrives for egen vindings skyld, om den 
gevinst så består i rigdom på grund af en opskrift på guld, indbringende 
patenter eller citationer og publikationslister, men for hele menneskehe- 
dens, inklusive fremtidige generationers, skyld. Dét ideal er ikke blevet 
forældet, selv om det har en del år på bagen. Til enhver, der har tegnet et 
filosofiabonnement, er det værd at ihukomme sig, at videnskabens socia- 
le ansvar egentlig er noget, der oprindeligt er født i den filosofiske have. 

Hvis filosofi — herunder formel erkendelsesteori, hvor jeg selv oprin- 
deligt stammer fra — opfattes som et interdisciplinært anliggende, der 
ligeligt praktiseres af dataloger, matematikere, logikere, samfundsviden- 
skabsfolk, kognitive psykologer og teoretiske økonomer, så er der en stor 
buket af væsentlige problemer, der skal adresseres og kan adresseres sam- 
tidigt, fra coronakrise til demokratiudfordringer, social påvirkning, 
opmærksomhedsbobler, ulighed … 

Omvendt, hvis den filosofiske selvopfattelse forbliver en opblæst 
udlægning af modervidenskaben, Théoria, og dens hertil hørende selv- 
bestaltede eksklusive særegenhed, megalomane lænestolsmetode, en 
sygelig forkærlighed for global underbestemthed og en ligefrem pinagtig 
trang til legetøjstankeeksempler, hvor æsler har påmalede striber, så de 
ligner zebraer, hjerner bades i nærende væsker, mosemænd træder op fra 
sumpen eller lader bygges af papmaché, har filosofien svære kår frem- 


over. 

To citater (som er blevet tilskrevet hhv. Charles Taylor og Alma 


Templeton-Teager) kan afslutningsvist gøre det bedre end jeg: 


<I think that philosophy in most aspects is pretty well useless and hope- 
less unless it's done with other disciplines. And that is the way I like to 
do it.” 

<There is going to be absolutely no viable offspring in philosophy unless 
it gets knocked up by the sciences.” 


Noter 


Povl Krogsgaard-Larsen, Peter Thostrup & Flemming Besenbacher, "Scientific social 
responsibility: a call to arms”, Angewandte Chemie International Edition so, nr. 46 (204): 


10738—10740. 

THOMAS SCHWARZ 


WENTZER 


8. JULI 2021 


IDENSKABEN SKAL "MØDE TIDENS STORE UDFORDRINGER” 

og på denne måde udvise social ansvarlighed. Dette mantra, 

formuleret af Krogsgaard-Larsen et al., citeret og støttet af 
Vincent Hendricks i den første filosofistafet, kan man ikke være uenig i.” 
Hendricks påpeger, at koblingen mellem forskning og socialt ansvar er 
helt i tråd med oplysningsfilosofien. Jeg er så enig. Viden forpligter, siger 
mundkheldet i sin adaption af Francis Bacon. Vi ved det godt, og vi har 
ikke glemt det. 

Hvorfor minde om noget, vi allerede er klar over? Fordi der en gang i 
mellem sker det uventede; det, der forstyrrer velfærdssamfundets nor- 
maldrift med organiseringen af de forskellige økonomiske sektorer, 
sundheds- og plejeområdet, børnepasning, fredagsbarer og anlægspro- 
jekter. Hendricks skriver da også under påvirkning af den krise, 
COVID-19-pandemien har affødt. Denne krise er pandemisk i mere end 
én forstand, for virussen spredes ikke blot geografisk i alle lande; den 
påvirker alle landes økonomiske og sociale infrastruktur. Den har sat sit 
præg på hverdagskommunikationen og udfordret det politiske system, 
også herhjemme, når regeringen ser sig nødsaget til at foretage indgreb i 
borgernes privatliv i et i nyere tid uset omfang. COVID-19 har endda 
affødt "infodemier”, hvor konspirationsteorier og alskens fake news 
saboterer oplysningens og videnskabsfolkenes forsøg på at fremme sand- 
heden (og dens nytte). En krise er en krise. 

Også filosofien er og opfordres til at være en del af krisestaben. Men 
med hvilken opgave? Hvad er det, som filosofien skal tage sig af, fordi 
andre discipliner ikke vil eller kan? Hvad gavner det de andre discipliner, 
at filosofien går med i interdisciplinære klynger? Hvad er det, filosoffen 
kan bidrage med i disse klynger? Der må da være noget, en filosof bliver 
bedt om at bidrage med i et forskningsprojekt om ulighed, demokrati- 


udfordringer og opmærksomhedsøkonomi (Hendricks” eksempler)? 


409 


Der er etikken — hvad er etisk forsvarligt eller påbudt, hvad er retfær- 
digt; der er epistemologien — hvad er viden, og hvordan fremmes Fepi- 


2. det er sikkert en del, men er det alt? Matcher vi der- 


stemisk resiliens” 
igennem "tidens store udfordringer”? 

Hegel sagde, at filosofien er sin tid grebet i tanken. Dette udsagn 
spænder en smule bredere end formuleringen angående tidens store 
udfordringer. Men Hegels bud — tanken — synes ikke umiddelbart at 
leve op til det, udfordringerne kræver. Disse skal nemlig mestres, ligesom 
problemerne skal adresseres og løses. Man kunne således konkludere, at 
Hegel — som i øvrigt var ajour med datidens naturvidenskabelige forsk- 
ning — giver endnu et eksempel på uvedkommende lænestolsfilosofi, der 
ikke bidrager til løsninger. Men hvad hvis krisen vitterligt kræver tænk- 
ning? Hvad hvis vi endnu ikke ved, om tidens udfordringer kan parcelle- 
res i problemer, som så kan tilføres etisk ansvarlige teknologiske, politi- 
ske, økonomiske løsninger? Hvad hvis der alligevel skal tænkes? 

Som filosof lever jeg op til mit ansvar ved at spørge ind til rammerne 
for den moderne dagsorden. For jeg er bange for, at det selvindlysende 
mantra angående social ansvarlighed alligevel siger for lidt. 
Oplysningsfilosofiens arv kræver i virkeligheden mere af os end blot at 
være nyttige for samfundet. Vi skal i dag forholde os til noget, som kun 
eufemistisk og i en alt for optimistisk tilpasning til oplægget kan beteg- 
nes som "global geohistorisk ansvarlighed”. Jeg kalder det optimistisk, 
for jeg tror, at vi endnu ikke ved, hvad dette indebærer. Det er heller ikke 
klart, hvem der henvises til, eller burde henvises til, med fvi”. 
Formuleringen og dens indhold peger hinsides den moderne filosofiske 
etik og imod et billede af mennesket, som med henvisning til den vester- 
landske tænknings bukke- eller vuggevise kun kan betegnes som 
tragisk”. Også dette ord forsøger at pege på, at der er noget på spil, der 
overgår, hvad vi turde tænke i normaldriften. Men nu, i krisen, skal vi 


tænke tanken. 

Vi lever i den antropocæne tidsalder. Betegnelsen "antropocæn” blev 
lanceret af nobelpristageren Paul Crutzen i 2000 for at sige, at ideen om 
stabile klimatologiske, atmosfæriske, hydrosfæriske og geologiske ram- 
mebetingelser, som planeten siden den sidste istid har været kendetegnet 
ved, og som man døbte "holocæn”, skal opgives. Tiden kræver, at vi tæn- 
ker anderledes om tiden. Vores tid er menneskets tid, altså antropocæn. 
For det er menneskene, der i tidens løb har vist sig at udgøre den afgø- 
rende geologiske faktor for livsbetingelserne på habitatet Jorden. 

Filosoffen Clive Hamilton har i Nature mindet om, at "the 
Anthropocene was conceived by Earth-system scientists to capture the 
very recent rupture in Earth's history arising from the impact of human 
activity on the Earth system as a whole.” I denne sætning er der flere 
aspekter, der kræver at blive fremhævet. Earth System Science (ESS) er 
navnet på et interdisciplinært forskningsparadigme, der ser på klodens 
sfærer (hydrosfære (vand og is), atmosfære (gaslagene omkring plane- 
ten), geosfære (planetens solide lag), biosfære (organisk liv og dens evo- 
lutionære udvikling)) som en integreret helhed. Det er hele dette system, 
som er påvirket af menneskelig aktivitet i en sådan grad, at det har bevir- 
ket et brud eller en krise i Jordens historie. Dette brud var "very recent”: 
Ifølge den antropocæne arbejdsgruppe (AWG), som hører under den 
internationale kommission for stratigrafi (ICS), skete det i midten af det 
forrige århundrede, dvs. ca. 1950, hvilket er mål- og daterbart igennem 
udpegningen af en mere end symbolsk begivenhed, da radioaktivt ned- 
fald fra overjordiske atombombesprængningerne fra dette tidspunkt 
kan påvises overalt på klodens overflade. 

Erkendelsen af, at vi lever i den antropocæne tidsalder, er endnu ikke 
fordøjet. Vi ved ikke, hvad det betyder. I lyset af denne erkendelse kan 
Hamiltons formulering om et fbrud i Jordens historie” næppe adresse- 
res som et problem, som videnskaben og filosofien kan bidrage til at 
løse”. Tænk, Jorden har vitterligt en historie — dvs. dens udvikling er 


ikke selvberoende, men påvirkes, forsinkes, fremskyndes, fortælles, over- 

leveres, diskuteres, proklameres osv. af mennesker. Her er der virkelig 
tale om en krise, dvs. om noget, der forskyder koordinaterne af det, vi 
troede, der var, og som kræver, at vi rekalibrerer vores målestokke og 
ledende begrebsligheder. 

Når jeg nægter at omtale proklamationen af det antropocæne som 
formuleringen af et problem, så er det, fordi jeg mener, at vi ikke har råd 
til at forklejne tiden og dens store udfordring. Jeg vil heller ikke gemme 
mig bag opgavens umulighed, for vi skal gøre noget, og det kan ikke gå 
hurtigt nok. Men filosofiens opgave er at gribe sin tid i tanken. At tænke 
betyder, at man prøver at skabe en intellektuel orientering, der tør tiltale 
det, som krisen er et udtryk for, i nye og måske hidtil ukendte begreber 
og tankemønstre. Herunder det utænkelige, der synes at ligge hinsides 
det hidtil forsvarlige og kendte. 

En organisme, der ikke responderer på sin omverden, er død. 
Responsivitet er tegn på liv. Ordet fresponsibility” er afledt af frespon- 
se-ability”; dvs. at det at bære ansvar bygger på at kunne svare på omver- 
denens udfordringer. De fleste indoeuropæiske sprog kender til den ety- 
mologiske forbindelse mellem svar og ansvar. De fleste sprog skelner 
mellem fanswer” og freply”, "Antwort” og "Erwiderung”, fréponse” og 
fréplique”. Deri ligger, at man ikke kan løbe fra sit ansvar, selv hvis man 
ikke kender svaret — man skal svare alligevel. Vi må sande, at vi også skal 
forholde os til det, der ikke kan oversættes til problemer og deres løsnin- 
ger. Det fralægger os ikke vores ansvar. 

Jeg nægter dermed ikke filosofien at skulle bidrage til problemløsnin- 
ger i alle mulige, herunder pandemi-betingede eller antropocæne og sær- 
deles interdisciplinære, forskningsprojekter. Jeg minder blot om, at der 
også skal skabes orientering i tanken, hvor der ikke findes løsninger. For 
svares og "ansvares” skal der alligevel. Jeg mener, at det er dette responsi- 
ve overskud, som andre discipliner kan forvente af filosofien, når denne 
skal inviteres ind i interdisciplinære sammenhænge. Filosofien påpeger 


den responsive differens mellem det, vi skal forholde os til, og det, vi 

med økonomiske, teknologiske, politiske, etiske og epistemologiske 
midler kan komme op med eller endda mestre. Filosofien er således også 
— og i min optik i allerhøjeste grad — en responsiv aktivitet i åndens rige. 


Den er særdeles levende, når den prøver at gribe sin tid i tanken. 


Noter 


Vincent F. Hendricks, "Filosofi i — og til — verden”, Tidsskriftet Paradoks, 1. juli 2021, €6. 
Hendricks, "Filosofi i — og til — verden”, $3. 


Clive Hamilton, "Define the Anthropocene in terms of the whole Earth”, Nature s36, 
7616 (2016): 251. 

KIRSTEN HYLDGAARD 


IS. JULI 2021 


ILOSOF ER IKKE EN BESKYTTET TITEL, FILOSOFI ER IKKE EN 

videnskab. Filosofi kan skelnes fra fagfilosofi. Fagfilosoffer er 

videnskabeligt uddannede specialister. Vi, der har papir på det, 
formodes at have et generelt kendskab til faget og at være eksperter på 
afgrænsede områder. Fagfilosofien er en videnskab med tidsskrifter og 
konferencer og en videnskabelig uddannelse med studieordninger sva- 
rende til litteraturvidenskab og teologi. Som man ikke bliver digter af at 
læse litteraturvidenskab, bliver man ikke filosof af at studere filosofi. 
Man kan blive specialist i logik og argumentationsteori, etik og politisk 
filosofi, erkendelses- og videnskabsteori eller filosofihistorie. 

Filosofi er ikke nyttig, den har ikke et særligt socialt eller etisk ansvar. 
Fagfilosoffen, der er specialist i logik og argumentationsteori, kan til gen- 
gæld komme den offentlige debat til undsætning, kortlægge og udrede 
trådene i argumenter for og imod dette eller hint i samtiden påtrængen- 
de etiske, politiske eller eksistentielle dilemma og anbefale en løsning; 
fagfilosoffen kan være rejsende repræsentant udi fornuft og rationalitet; 
fagfilosofi som rådgivningsvirksomhed; fagfilosoffen som socialingeniør; 
fagfilosofi som terapi; fagfilosoffen som vismand. 

Dette er nogle fagfilosoffer blevet rustet til i kraft af, at deres optræ- 
ning minder om den imaginære rivalisering, man finder i fægteklubber, 
blot med argumenter som våben. Opmærksomheden er rettet mod at 
udpege den andens manglende konsistens, stringens og sammenhæng i 
argumentationsrækken, den sadistiske øvelse i at sætte ind med det ende- 
lige dræbende argument. Og vel at mærke med opbud af aldrig hvilende 
vagtsomhed i forhold til at blotte egen bløde bug. Herved fungerer fagfi- 
losoffen som konservator, som en forsikring imod, at noget nyt i tidens 
tanker skulle kunne få lov til at komme til orde. 

Fagfilosoffens praksis kan også være historikerens, der fortolker kano- 


niske og skelsættende værker i en diskussionen med andre eksperter om 

mulige måder at fortolke mestrene på — med særlig ekspertise i forhold 
til Platon, Kant eller Heidegger — og kan deltage kvalificeret i de pågæl- 
dende videnskabelige selskabers diskussion af legitime måder at udlægge 
teksten på og være velbevandret i den hidtidige forskning på feltet — 
hvem har sagt hvad hvornår? — gerne afskåret fra andre genstandsområ- 
der i "selvbestaltet eksklusiv særegenhed” (som Vincent Hendricks skri- 
ver i sit bidrag til filosofistafetten)' og i selskab med andre specialister. 
Filosofihistorikeren kan gå til traditionen som et videnskabeligt objekt, 
sammenligneligt med en biolog, der måtte have regnormes fordøjelsessy- 
stem som videnskabeligt objekt med den ene forskel, at sidstnævntes 
forskning også har betydelig og umiddelbar praktisk betydning. Den 
såkaldt verdensfjerne fagfilosof er ikke en karikatur, men formentlig en 
uddøende race i kraft af tidens krav til også fagfilosofien om nyttighed 
og samfundsrelevans. 

For filosofihistorikeren kan det historiske være fortidigt i form af det, 
vi spejler os i, det identitetsforsikrende, eller det historiske kan være det 
fremmedartede, der i dag er umuligt at tænke med. Når filosoffen læser 
og udlægger de klassiske tekster, er det snarere for at lytte efter det hidtil 
uhørte i det fortidige, dét der rækker ind i fremtiden, dét ved hjælp af 
hvilket filosoffen kan gøre opmærksom på, at der er sket noget nyt, at 
samtiden ikke længere er den samme. Filosoffer er skelsættende; fagfilo- 
soffer er snarere vogtere af traditionen. 

Filosoffer kan ikke umiddelbart ”bidrage positivt til samfundet”, 
som Hendricks citerer Povl Krogsgaard-Larsen et al. for, om end de nok 
kan "møde tidens udfordringer”.> Filosoffer er negative snarere end 
positive; de er langt mindre sikre i sagen end alle andre. Snarere end klar- 
hed skaber de tvivl om det grundlæggende, en tvivl der ikke skal forveks- 
les med svaghed. Filosoffer er ikke eksperter, der ved, hvad de taler om, 
om end den enkelte også godt kan være det i kraft af at være uddannet 
fagfilosof. Filosoffer kan være teologisk, human-, samfunds- eller natur- 


videnskabeligt uddannede. Det er ikke fagekspertisen som sådan, der 

autoriserer dem som filosoffer. Filosofi og filosofiske spørgsmål kan 
aldrig kun parkeres i institutter og uddannelser med dette navn. 

Når filosoffer tænker, er det ikke, fordi de er særligt vidende. Viden, 
sågar encyklopædisk viden, kan være et forsvar mod at tænke. "Tvivl er 
snarere den klassiske forudsætning. Filosoffer spørger snarere end svarer. 
Jeg kan kun være enig med Hendricks i hans afstandtagen til "megalo- 
man lænestolsmetode” og "opblæst udlægning af modervidenskaben”.? 
Snarere end arrogance må ydmyghed være filosoffens indstilling; snarere 
end at belære, må der lyttes. 

Men hvad er det, filosoffen kan eller skal spørge om, have tabt vishe- 
den i forhold til? Først og fremmest grundlæggende antagelser, der for 
en tid har styret og ordnet måden, hvorpå vi skelner i verden, hvori vir- 
keligheden består, og hvad vi betragter som væsentlige problemer. 
Filosoffer har tabt autorisationen. 

Når filosoffen lytter snarere end udpeger mangler i den andens argu- 
mentation, så er det efter, om der skulle være en logik i den dunkle og 
forvirrende tildragelse eller tilsyneladende irrationelle tale, en lydhørhed 
i forhold til, om der skulle være sket noget nyt i den tænkning, der ikke 
holder på konventionelle former, om den forvirrende og foruroligende 
tildragelse skulle kunne ændre betingelserne for, hvad der er muligt at 
tænke, muligt at se som værende virkeligt, heri indbefattet en ændring 
af, hvorledes det er muligt at læse de klassiske værker. Filosoffen er, selv- 
om han eller hun også måtte være faguddannet filosofihistoriker, ikke 
konservativ og traditionsbevarende. 

Filosoffens ydmyghed beror ikke på en karakteregenskab, der kan 
være vanskelig at skelne fra falsk beskedenhed, men på det forhold, at 
filosofien ikke har et eget indhold, sit eget genstandsfelt og egne meto- 
der, som videnskaberne har. Når filosoffen lytter, så er det efter, hvor 
eller om der finder tænkning sted i videnskaben, i kunsten, i politikken 


og i kærligheden — kærlighed her forstået i videste betydning som eros, 

som begær, som forholdet til den anden (her under inspiration fra Alain 
Badiou). 

Jeg er således både enig med Thomas Schwarz Wentzer i, at "filosofi- 
ens opgave er at gribe sin tid i tanken”f og enig med Hendricks i, at filo- 
sofien må være Finterdisciplinær”,> men vi er muligvis uenige, hvad 
angår tildeling af en privilegeret status til videnskab i forhold til politik- 
ken, kunsten og kærligheden. Man kan ikke på forhånd vide, om der 
tænkes i denne eller hin videnskab — eller ikke tænkes for den sags skyld. 
Der tænkes ikke, når der i nogle perioder akkumuleres viden om et sags- 
forhold, når den tekniske kunnen i forhold til undersøgelse af virkelig- 
heden raffineres, når man ved, hvilke spørgsmål vi endnu ikke har besva- 
ret, men ville kunne, hvis vi ellers fik midler til det og arbejdede meto- 
disk på sagen. I perioder ændres situationens betingelser, så der ikke læn- 
gere er ordnede forhold, under hvilke den kammeratlig-fjendtlige kappe- 
strid om opdagelser og løsninger kan udspille sig. 

Så må der søges tilflugt i filosofien. Når man ikke blot savner løsnin- 
ger på tidens udfordringer, når der snarere ikke længere er sikkerhed i 
forhold til, hvad der er relevante problemer, når den hidtidige ordens 
dilemmaer og konflikter ikke står klare, når hvad der er virkeligt står til 
diskussion, så kræves der tænkning. Og det er netop det, filosoffen lytter 
efter, altså om og hvor der sker noget nyt, der kan give anledning til 
tænkning. 

Når tænkning ikke drejer sig om at akkumulere stadig mere viden om 
et defineret felt, så er al tænknings begyndelse tab af sikkerhed, en fun- 
damental negativitet. Vel at mærke ikke mangel i form af den banale 
form for uvidenhed, der kan rådes bod på ved at læse på lektien, sætte sig 
ind i sagen og den hidtidige forskning på feltet. Tænkning vedrører tabet 
af de grundlæggende antagelser, som hidtil har ordnet et videns- og 
praksisfelt — om dette felt så måtte være videnskabens, kunstens, politik- 


kens eller kærlighedens. Tabet er ikke noget, den enkelte kan beslutte sig 

for, det er ikke en attitude. Tabet overgår os, tildrager sig; "tidens tanker, 
der skal gribes” af filosoffen, er netop tidens, ikke filosoffens. 

Tillad mig også den ubeskedenhed at bruge mit eget arbejde som 
eksempel. Hvad har psykoanalyse med filosofi at gøre? Er psykoanalysen 
måske ikke blot én psykologisk teori blandt så mange andre? Og har den 
forresten ikke kun historisk interesse, en høflig måde, hvorpå det kan 
kundgøres, at man betragter denne teori som værende forældet? 
Psykoanalyse er ikke filosofi, men har haft filosofiske implikationer. Og 
med det menes, at den har forandret måden, hvorpå subjekt, væren og 
sandhed kan tænkes, forandret måden, hvorpå kærlighed, begær og for- 
holdet til den anden kan tænkes. 

Når subjektet ikke længere er bestemt ved bevidsthed, men ved det 
ubevidste, er situationen en ny, så er moderne filosofis spørgsmål om, 
hvad bevidsthed er, ingenlunde blevet besvaret, snarere forladt til fordel 
for spørgsmålet om det ubevidstes ontologi og etik. Og så er situationen 
en ganske anden, så er de relevante problemer nogle andre, så taler man 
ikke længere om det samme og kan ikke længere tale sammen, deltage i 
de samme konferencer, udgive artikler i de samme tidsskrifter. 

At situationen er en ny behøver fagfilosoffer og andre videnskabsfolk 
ikke at have opdaget, og videnskabelige institutioners magtforhold kan 
ekskludere fortalere for en begivenhed ved simpel diskvalifikation. Hvis 
alles uvidenhed må antages at være uendelig, så kunne man med fordel 
definere et fag, som her fagfilosofien, ikke kun ved, hvad det ved og kan, 
men snarere ved, hvilken form for uvidenhed det accepterer. 

En begivenhed i tænkningen, der ændrer betingelserne for, hvad der 
kan ses og høres, kan gå i sin mor igen, hvis ingen holder den i live. Men 
det gør og har mange af det tyvende århundredes skelsættende filosoffer 
netop gjort; adskillige af det tyvende århundredes filosoffers tænkning 
forudsætter også et kendskab til og en anerkendelse af de problemer, 


spørgsmål og konflikter, som psykoanalysen udpeger. 

Filosoffer er som nævnt ikke nødvendigvis autoriserede fagfilosoffer. 
Ofte har videnskabeligt uddannede og empirisk arbejdende tænkere arti- 
kuleret veritable begivenheder i en tids tænkning, og deres konkurrenter 
har kritiseret dem for at være netop filosoffer snarere end videnskabsfolk 
og, mest dræbende, kritiseret dem for at være spekulative. Det tyvende 
århundredes psykologi, sociologi og filosofi ville ikke have været den 
samme uden den naturvidenskabeligt, neurologisk uddannede og speku- 
lative Freud. Og omvendt: Skelsættende og skoledannende antropologer 
og sociologer som Lévi-Strauss, Bourdieu og Latour havde og har nok 
formelle uddannelser i fagfilosofi, de "har papir på det”, men forlod fag- 
filosofien til fordel for empiriske videnskaber; kun for at vende tilbage 
for at rapportere om de filosofiske implikationer af deres empiriske, 
videnskabelige feltarbejde for begreber om subjektet og det sociale. 

Også kunsten kan være med, hvad det filosofiske angår. Således er 
mange videnskabsfolk — litteratur- og filmvidenskabsfolk, kunsthistori- 
kere — autodidakte udi i filosofiens klassiske spørgsmål og værker i deres 
arbejde med at vise den tænkning, der foregår i litteraturen, filmen og 
maleriet. Den litterære klassiker, filmklassikeren eller det klassiske maleri 
tematiserer typisk både de "store”, universelle eksistentielle spørgsmål 
og undersøger, hvad litteratur, film og maleri overhovedet er. Kunst er 
en form for tænkning i materialet, altså det, der gør værket til noget 
andet og mere end repræsentation af virkeligheden, begavet underhold- 
ning, pyntelig dekoration eller fejring af de herskende. Og når disse 
grundantagelser — om eksistensen, perceptionen, det sociale — bliver 
bearbejdet, er det kunstneriske værk filosofisk. Man kan da også konsta- 
tere, at skelsættende filosoffer meget ofte også har lyttet til og fortolket 
kunsten. 

"At gribe sin tid i tanken” er at kunne se, høre og artikulere den slags 
uforudsigelige begivenheder i videnskaben, politikken, kunsten og kær- 


ligheden, når de har fundet sted. 

Filosoffer er nødvendigvis autodidakte, hvorimod det er overordent- 
lig sjældent at høre om autodidakte videnskabsfolk; har man ikke gen- 
nemført den relevante uddannelse, er man forment adgang til stillinger 
ved forskningsinstitutioner og konferencer, og hindringen består ikke 
blot i, at man ikke får en løn, man kan leve af, for man kunne jo eventu- 
elt blive finansieret af en ægtefælle, en arv eller en mæcen. Uden institu- 
tionel anerkendelse er man forment adgang til den offentlighed, som det 
videnskabelige samfund udgør. Videnskab er netop et "samfund”. 

Når en filosof kan eller må være "interdisciplinær”, så er hans eller 
hendes praksis sammenlignelig med det, Freud kaldte "gleichschweben- 
de Aufmerksamkeit”, jævntsvævende opmærksomhed, dvs. den metodi- 
ske mangel på antagelser om, hvor en tids tænkning foregår, den metodi- 
ske mangel på metode. Det er med andre ord ikke muligt på forhånd at 
prioritere videnskaben frem for kunsten, det politiske eller kærligheden. 

Så ikke bare er "megalomani” uforenelig med filosofien; filosoffen 
må også op af "lænestolen”. "Feltarbejde” vil jeg foreslå som en mere 
passende metafor for filosoffens arbejdsmåde. 

Feltarbejdet kan foregå blandt videnskabsfolk, kunstnere, politikere 
og psykoanalytikere. Selvom man ikke er praktisk udøvende, tillader 
dette ikke nogen form for dilettantisk uvidenhed; man må have viden 
om, hvorledes en form for tænkning udøves af dens praktikere på niveau 
med disse praktikere. Det er heri det autodidakte består for filosoffen. 
Man må kunne følge diskussionerne inden for dette eller hint felt, kun- 
ne skelne væsentlige kampe, forstå hvor og hvorfor vandene skilles. Og 
den viden kan man også opnå, når man som en antropolog sidder med 
ved eksperternes konferencer og seminarer, lytter til dem og stiller dem 
spørgsmål. Man er ikke deltagende observatør for at belære eller udøve 
konsulentbistand. 

Måske stilles spørgsmålet om filosofiens mulige død, fordi filosoffer 


er en sjælden art, knap nok en art, snarere en singulær begivenhed. 

CC E INDES FILOSOFIEN OM 50 ÅR?” SPØRGSMÅLET SYNES 
nok lidt ude i hampen for os, der arbejder med filosofi til 
hverdag. Men det var det spørgsmål, min afdøde kollega 

Poul Libcke stillede sig selv en dag, vi sludrede sammen. Og han besva- 

rede det med at sige, at det troede han ikke. Lubcke var lidt af en provo- 

katør, og man var aldrig helt sikker på, om han inderst inde mente, hvad 
han sagde. Måske havde han alligevel en pointe. 

Naturligvis mente han ikke, at der om so år ikke ville være lærere og 
studerende, der beskæftiger sig med filosofihistorie. Dem vil der fortsat 
være mange af, uanset om det så er Platon, Aristoteles, Husserl eller 
Heidegger, man til den tid vil beskæftige sig med. En sådan beskæftigelse 
gør blot ikke udøveren til filosof. For som en af vor fælles lærere i filoso- 
fi, Carl Henrik Koch, engang understregede, da han blev omtalt som 
filosof: "Jeg er ikke filosof; jeg er derimod lærer i filosofi.” Carl Henrik 
Koch gav dermed udtryk for lidt af den samme tankegang, som lå bag 
Libckes pointe. Kirsten Hyldgaard udtrykker det samme synspunkt, 
når hun skriver her i Paradoks: "Som man ikke bliver digter af at læse lit- 
teraturvidenskab, bliver man ikke filosof af at studere filosofi.”” Ganske 
rigtigt. At være lærer eller at have en uddannelse i filosofi, gør ikke en 
person til filosof. Sommetider kunne jeg derfor ønske, at unge med en 
uddannelse i filosofi ikke var helt så overmodige, når de underskriver sig 
som "filosof” i avisindlæg. Hvad med "cand.mag. i filosofi”? 

Lad mig så alligevel bekende kulør, før jeg vender tilbage til det 
underliggende synspunkt hos Lubcke, Koch og Hyldgaard. Jeg vover at 
betragte mig selv som filosof. Ikke fordi jeg er uddannet i filosofi. Ej hel- 
ler fordi jeg i mange år har været lærer i filosofi på universitetet. Men for- 
di jeg vedvarende har udgivet bøger og artikler, hvor jeg har advokeret 


for mit eget synspunkt vedrørende mange af de teoretiske problemer, 

som har optaget filosofien i 2.500 år. Så hvis det er rigtigt, at filosofi, som 
vi kender den, ikke findes om so år, vil sådan nogle som mig ikke længe- 
re findes. 

I øvrigt kunne det se ud til, hvis Libcke havde ret, at jeg selv hører til 
blandt dem, der har gjort deres for at lægge filosofien i graven, da jeg i 
mange år har været fortaler for filosofisk naturalisme. For hvis man som 
jeg ønsker at naturalisere filosofien, må man tilsyneladende mene, at 
filosofiske spørgsmål alene kan og skal besvares med henvisning til 
naturvidenskabelige teorier, eller at filosofiens metoder i det mindste er 
de samme som dem, der anvendes i naturvidenskaberne til at besvare 
videnskabelige spørgsmål. Men sådan er det nu ingenlunde. 

Den debat, jeg her har indladt mig på, kan synes ret futil uden en 
egentlig afklaring af, hvad vi skal forstå ved filosofi. Forestillingen om 
filosofi som kærlighed til visdom hjælper os ikke meget. Desuden er det i 
dag umuligt at opretholde forventningen om, at filosofi består af 
begrebsanalyse eller en fænomenologisk analyse. Ingen vil i dag påstå, at 
vi eksempelvis kan angive de nødvendige og tilstrækkelige betingelser 
for, hvad filosofi er. De findes ikke. I det hele taget findes der ikke én 
bestemt metode, der kan hjælpe os til at besvare spørgsmål, vi intuitivt 
betragter som filosofiske. Er det denne metodiske principløshed, der 
kunne tænkes at tage livet af filosofien? Næppe! Og slet ikke udelukken- 
de. 

Den bedste måde at finde ud af, hvad filosofi er, er efter min mening 
at se på, hvilke grundlæggende problemer filosoffer har fokuseret på 
igennem filosofiens historie. Det være sig spørgsmål angående rum og 
tid eller lignende spørgsmål om liv, mennesket, bevidsthed, sprog, 
viden, sandhed, samfundet, det moralsk rigtige osv. Alle den slags "hvad 
er?”-spørgsmål er tilsyneladende filosofiske. Men, og her kommer så 
udfordringen: Er det ikke sådan, at videnskaberne helt har besvaret eller 


er i færd med at besvare alle disse "hvad er?”-spørgsmål? Har fysikken 

med relativitetsteorierne og kvantemekanikken ikke for længst fortalt 
os, hvad rum og tid er? Ligesom molekylærbiologien og udviklingslæren 
har fortalt os, hvad liv er, og forskningen i kognitiv neurovidenskab 
nærmer sig det punkt, hvor videnskaben forklarer os, hvad bevidsthed 
er? Når videnskaben er nået så langt, skyldes det, at forskerne ikke alene 
har spekuleret, indtil de blev helt øre i hovedet. I modsætning til filosof- 
ferne har de kunne anvende videnskabelige metoder til at temme deres 
mest vilde fantasier. Empiriske observationer og eksperimenter har givet 
dem svar på mange spørgsmål, som ingen filosof kunne vide, var rigtige 
svar. 

Der er ingen tvivl om, at de empiriske videnskaber har ædt sig ind på 
det, der før i tiden var filosofiens gebet. De emner, som filosofien igen- 
nem historien har undersøgt, er lidt efter lidt blevet overtaget af natur- 
og samfundsvidenskaberne. Og hvis det fortsætter, hvilket uden tvivl vil 
ske, kunne man nemt nå til en konklusion, som den Libcke drog i løbet 
af vor samtale: Filosofi som akademisk disciplin vil ophøre med at eksi- 
stere. Filosofi kan ikke længere bidrage til at give os en forståelse af os 
selv og vort forhold til verden omkring os. Tænkere vil altid eksistere, 
men de vil ikke betegne sig selv som filosoffer; de vil betragte sig selv 
som fysikere, biologer, sociologer, økonomer eller kognitionsforskere. 

Anledningen til Luibckes og min samtale var, at jeg på det tidspunkt 
lige havde skrevet en artikel til et tidsskrift, hvor jeg og en række andre 
europæiske filosoffer var blevet bedt om at kommentere et tidligere ind- 
læg af Michael Dummett. I dette indlæg argumenterede han for, at store 
dele af filosofien efterhånden havde mistet sin kulturelle betydning, og 
at det, filosoffer havde at sige om videnskab og verden omkring os, ikke 
interesserede videnskabsfolket. Mit bidrag påpegede, at meget såkaldt 
filosofi er blevet så teknisk og indforstået, at problemerne og de foreslåe- 
de løsninger højst interesserer en håndfuld. Eller for at sige det bramfrit: 


Meget akademisk filosofi har udviklet sig til det rene flueknepperi. Det 

var i virkeligheden også grunden til Libckes spådom om filosofiens 
snarlige død — en grund, som jeg ved, at Carl Henrik Koch deler. Der er 
sket en såkaldt "videnskabeliggørelse” af filosofien, hvorved filosofiens 
adelsmærke er forsvundet — tabet af evnen til at se de grundlæggende 
filosofiske problemer i sammenhæng og i sin helhed. Med en sådan 
begrænset tilgang til filosofiske problemer bliver filosofi uinteressant for 
andre end dens mest indædte udøvere. 

Det er derfor forståeligt, at en fysiker som Stephen Hawking helt 
afviste filosofi som relevant, fordi den ikke som tidligere kan bidrage til 
menneskers forståelse af universet. Den rolle har fysikken overtaget. Det 
er fysikken, kan man forstå, der ikke blot har de videnskabelige, men 
også de metafysiske bukser på. Betydningsfulde fysikere kan skrive 
populærvidenskabelige bøger om universet, som lægfolk river ned fra 
hylderne, fordi bøgerne sætter tingene i sammenhæng. Det samme gæl- 
der for biologer og kognitionsforskere. Men ikke for fagfilosoffer. En 
psykolog som Steven Pinkers bøger er garanteret mere læst end nogen 
moderne filosofs. 

Hvor bringer disse bemærkninger os hen, og hvor står jeg selv? Her 
kan et par biografiske bemærkninger være på sin plads. Som helt ung 
kandidat blev jeg interesseret i at forstå kvantemekanikken, og min før- 
ste artikel var om Niels Bohrs filosofi. Og da jeg var omkring tredive, 
skrev jeg disputats om baglænskausalitet. Ingen af delene blev taget 
nådigt op på parnasset. En nu afdød professor i filosofi skrev en anmel- 
delse i Politiken af den danske udgave af disputatsen under overskriften 
Videnskab eller science fiction?” Min efterfølgende bog var om Niels 
Bohr og kvantemekanikken. Siden kastede jeg mig over det generelle 
forhold mellem realisme og antirealisme i videnskaben. I den periode 
arbejdede jeg i USA. I samme periode blev jeg mere og mere tvivlende 
over for filosofiens rolle og dens muligheder for at kunne komme med 


definitive svar. Jeg kunne jo se, at der inden for de enkelte videnskaber 

efterhånden kunne opnås konsensus om vigtige teoretiske og empiriske 
resultater, men når jeg arbejdede med realisme-antirealisme-problemet, 
så var der stærke argumenter for videnskabelig realisme og stærke argu- 
menter for videnskabelig antirealisme. Det gjaldt især med hensyn til 
fortolkningen af kvantemekanikken. På den baggrund var der intet tegn 
på, at filosofferne nogensinde kunne blive enige. Hver især kunne de 
producere en ny artikel, hvor de kritiserede hinandens eksempler eller 
fortolkninger. 

Samtidig oplevede jeg også de mangfoldige skoler inden for human- 
videnskaberne. Her kunne enhver observere, hvordan biografiske, her- 
meneutiske, strukturelle, psykoanalytiske, marxistiske og dekonstrukti- 
ve teorier efterfulgte hinanden i løbet af hvert tiår. Også inden for 
humaniora var der intet tjek på, om disse teorier nu kunne forklare det, 
som de forskellige tilhængere hævdede. Hvor kom den indsigt fra, som 
de forskellige menigheder bekendte sig til? Havde humanisterne blot 
udskriftet troen på Gud med troen på Marx, Freud, Saussure, Gadamer 
eller Derrida? Med andre ord var det filosofiske realisme-antirealisme- 
problem også uløst inden for humaniora. 

I den periode manglede jeg ganske enkelt et klart ståsted, hvorfra jeg 
kunne begribe problemerne. Her kom så min barndoms interesser for 
biologi mig til hjælp. For biologien fortæller os, at mennesket er et biolo- 
gisk væsen, før det er et socialt væsen. Men biologien fortæller os også, at 
mennesket er begge dele, eftersom dets stamformer har udviklet sig fra 
laverestående organismer til højtudviklede dyr. Alle højtudviklede dyr, 
der lever i flok, er i stand til at samarbejde og koordinere deres handlin- 
ger. Mennesket er et resultat af naturlig selektion, der igennem tilpas- 
ning til omgivelserne har formet vor fysiologi ud fra det, som allerede 
stamformerne havde til rådighed — og så bygget oven på. Det gælder 
også for bevidstheden og vor mentale evner. Evnerne sætter, efter min 


mening, alvorlige begrænsninger for, hvad mennesket kan have viden 

om. Vi kan kun have viden om de ting, som evolutionen har muliggjort. 
Begrænsningerne består ikke, som Kant antog, mellem det, vi kan erken- 
de empirisk, og det, vi kan erkende transcendentalt, men i, hvad vi med 
rimelighed kan tælle som viden. Resten er blot en forbløffende opvis- 
ning af menneskets ukuelige fantasi. 

Evolutionær naturalisme er en filosofisk teori, der bygger på en for- 
ståelse af, at mennesket er formet af den biologiske udvikling, og at 
evnerne for menneskelig erkendelse er bestemt af de omgivelser, som vi 
oprindeligt er tilpasset. Det afføder en overvejelse over filosofiens mulig- 
hedsbetingelser, hvis det er sådan, at filosofien netop er fokuseret på 
spørgsmål, som ikke kan besvares med viden. Det ligger i evolutionær 
naturalisme, at det, mennesket kan have viden om, kun er det, som kan 
gøres tilgængeligt for vor sansning. Den naturlige selektion har givet os 
sanseerfaring, der giver os viden om omgivelserne, og har givet os et 
sprog til at tale om disse sanseerfaringer, som derved har hjulpet os til at 
samarbejde, overleve og formere os. Modsat biologen består filosoffens 
opgave i at tænke over, hvor langt vore kognitive evner rækker, og hvor- 
dan disse eventuelt udelukker os fra at have viden om ting, som vore 
evner ikke er tilpasset til. 

I den tidligere omtalte artikel, hvor jeg responderede på Michael 
Dummetts betragtninger over filosofien, karakteriserede jeg filosofi som 
en refleksion over de sider af videnskaben, der er empirisk underbestem- 
te. Jeg er overbevist om, at genuine filosofiske spørgsmål ikke kan besva- 
res med henvisning til videnskaberne. Men samtidig mener jeg, at filoso- 
fi skal lade sig informere af videnskaberne, fordi videnskaberne på et 
oplyst empirisk grundlag fortæller os, hvem vi er, og hvordan verden er 
indrettet. Den del af synspunktet svarer meget godt til det, der står i 
Vincent Hendricks indledende artikel i indeværende stafet-serie: "There 
is going to be absolutely no viable offspring in philosophy unless it gets 


knocked up by the sciences.”> Omvendt mener jeg også, at filosofien 

består i at reflektere over spørgsmål i de enkelte videnskaber, som viden- 
skaberne ikke selv kan besvare. En sådan filosofisk besvarelse forstår jeg 
som en, der inddrager videnskabelig viden uden selv at give os ny viden. 
Filosofiske overvejelser giver os indsigt og forståelse, men ikke viden. 
Efter min mening findes der ikke filosofisk viden, da vi kun kan have 
viden om det, vi kan erfare. Forståelse er derimod mere en blot viden. 

Forståelse finder vi inden for alle områder af vort forhold til livet. På 
samme måde som der findes religiøs, moralsk, æstetisk forståelse og livs- 
forståelse, findes der også filosofisk forståelse. Modsat vore meninger, 
overbevisninger eller formodninger kan vor forståelse hverken være sand 
eller falsk. Det er klart, at den person, der for eksempel har en religiøs 
forståelse af verden, selv vil mene, at denne forståelse siger noget sandt 
om verdens oprindelse og opretholdelse. Andre kan godt medgive, at 
personen har denne forståelse, uden at måtte medgive, at han eller hun 
ved, at Gud eksisterer. Derimod kan vi ikke medgive hinanden, at en 
person har viden, uden også at være parate til at sige om den person, at 
det, vedkommende mener, er sandt. Vi har alle meninger og formodnin- 
ger, som vi umuligt kan vise, er udtryk for viden, selv om formodninger- 
ne måtte være stærkt forbundne. 

Forståelse fremkommer ved, at en person er i stand til at forbinde 
sine meninger og formodninger, uanset set om de så er sande eller falske, 
eller hverken-eller. Evolutionært har det haft stor betydning, at vi har 
erhvervet evnen til at give forklaringer og til at lave slutninger, der ska- 
ber en sammenhæng og dermed forståelse af det, vi blot formoder; det, 
vi tror, vi ved, eller det, vi ved, vi ved. Enkeltstående formodninger, der 
ikke på en eller anden måde kan forbindes og derved understøtte hinan- 
den, har ingen eller kun ringe kognitiv funktion. Sådanne formodnin- 
ger hjælper os hverken til at orientere os eller til at handle. Det er de 
samme evner, vi overfører på vore formodninger, som ikke har rod i 


erfaringen. Netop fordi vi helt naturligt søger sammenhæng i det, vi kan 

erfare, bruger vi de samme mekanismer til at reflektere over det, erfarin- 
gen giver os viden om. Vi har i virkeligheden intet andet valg. For vore 
kognitive mekanismer er resultatet af selve den naturlige tilpasning af 
vore kognitive evner. 

Så selvom filosoffen ikke producerer viden, og filosofiske overvejelser 
i stedet bygger på allerede erhvervet viden, betyder det ikke, at filosofien 
er død eller det, der ligner. Den påstand gælder, hvis filosofien vel at 
mærke finder tilbage til sine rødder. Det er naturalisten, der kan fortælle 
os, at viden af biologiske grunde skyldes vor sanseerfaring, og at viden- 
skabernes rolle er at skaffe os viden om ting, vi ikke umiddelbart kan se, 
på baggrund af teoretiske antagelser om det, forskerne kan iagttage igen- 
nem sanserne. Men samtidig er det paradoksalt nok også naturalisten, 
der kan fortælle os, at det ikke medfører, at filosofi er irrelevant. Hos 
mennesket er der en psykologisk trang til at finde sammenhæng og kon- 
sistens imellem det, man ved, eller det, man tror, at man ved. Denne 
trang har mennesker, fordi den har forbedret vor mulighed for overle- 
velse. Den har muliggjort, at vi kunne lægge strategier, og har forbedret 
vor mulighed for at forudse fremtiden. Så denne trang til forståelse over- 
fører vi så på alle de områder, hvor sanserne eller videnskaberne ikke kan 
levere et entydigt svar på, hvordan tingene hænger sammen. Den filoso- 
fiske refleksion giver os et bud på, hvordan en sådan sammenhæng kun- 
ne se ud. Med andre ord søger filosofien at forbinde det, vi ved, sammen 
på en måde, så den forståelse, analysen afstedkommer, forekommer 
sandsynlig. 

Naturalisten hævder med andre ord ikke, at videnskaben kan forkla- 
re, hvad rum og tid er, hvad en naturlov er, hvad emergens er (om 
sådant findes), hvad bevidsthed er, eller for den sags skyld hvad kunst er, 
eller hvilke handlinger der er rigtige eller forkerte. Sådanne spørgsmål 
kan ikke besvares med henvisning til erfaring. Men videnskabernes 


manglende ressourcer til at besvare disse spørgsmål udelukker ikke, at 

filosofiske overvejelser med direkte tilknytning til de forskellige viden- 
skaber også kan udføres af fagfolk. På samme måde som en filosofisk 
uddannelse ikke gør en person til filosof, afskærer en manglende uddan- 
nelse i filosofi ikke en person fra at tænke filosofisk. Især når en viden- 
skab er i krise, findes der ofte forskere, som vil begynde at tænke på nye 
sammenhænge. 

Efterhånden som vor viden om verden og os selv forøges, vil de filo- 
sofiske spørgsmål delvist ændre indhold, og som vi har set igennem 
tænkningens historie, vil filosofiske antagelser i løbet af videnskabens 
udvikling ophøre med at være filosofiske, fordi det efterhånden bliver 
muligt at udsætte dem for empirisk efterprøvning. Det mest berømte 
eksempel er de græske atomisters antagelse om, at alt stof bestod af ude- 
lelige dele, som de kaldte atomer. Kemien introducerede igen antagelsen 
i begyndelsen af 1800-tallet for at kunne forklare sammenhængen i de 
kemiske reaktioner, og hundrede år efter havde man samlet så meget 
empirisk evidens for deres eksistens, at meget af den fysiske viden, man 
har i dag, angår atomernes egenskaber, strukturer, sammensætning osv. 

En sådan udvikling berører naturligvis ikke al filosofisk forståelse. 
Der vil fortsat være filosofiske spørgsmål, som er principielt empirisk 
underbestemte, og hvor det derfor til dels er op til filosoffens smag at 
bestemme, hvordan spørgsmålene kan besvares. Enhver tolkning af vir- 
kelighedens grundlæggende beskaffenhed har den karakter. Filosofi vil 


derfor også eksistere om so år. 


Noter 


1. Kirsten Hyldgaard, "Filosofi og fagfilosofi”, Tidsskriftet Paradoks, 15. juli 2021, $1. 


2. Vincent F. Hendricks, "Filosofi i — og til — verden”, Tidsskriftet Paradoks, 1. juli 2021, $12. 

Filosofien som institution og filosofien 


SØREN GOSVIG OLESEN 


29. JULI 2021 


ILOSOFI ER EN SKOLING I AT TÆNKE. FILOSOFI ER ET FAG PÅ 
de højere læreanstalter. Det er filosofiens dilemma til hver en tid. 
Nutiden er ingen undtagelse. Men denne tid har som alle andre 


sine egne betingelser. 


DET VERDENSOMSPÆNDENDE AKADEMISKE SPROG ER I DAG 
engelsk. For ikke så længe siden rangerede tysk og fransk på linje med 
engelsk. Nu har vi monolingvisme. Det betyder monokultur. 

Merleau-Ponty har sagt det, et sprog er un rapport au monde. 
Gadamer har sagt det, et sprog er ein Weéltverhåltnis. Et bestemt forhold 
til verden. Ét. 

Med det engelske sprogs herredømme bliver dét naturligt, som er 
naturligt ifølge engelsk og amerikansk tradition. Horisonten indsnævres 
til én kulturkreds” tradition. 

Die Grenzen meiner Sprache bedeuten die Grenzen meiner Welt,” 
skriver Wittgenstein i sin Tractatus. /Meine Sprache. /Meine Welt. Det 
handler ikke om sproget som sådan, men om, hvad der er mit. Hvad jeg 
gør til mit, hvad der er mit ansvar. 

I dag bruger alle det engelske kommunikationssprog. Filosofferne 
accepterer en sproglig instrumentalisme, selv om al hæderlig filosofi taler 
imod den. Hvad Merleau-Ponty, Gadamer eller Wittgenstein har sagt, 
bliver noget, de mener. Dermed er filosofi reduceret til filodoksi. 


Filosofihistorie bliver doksografi. 


PÅ UNIVERSITETERNE SAMLES MAN OM EN FÆLLES KULTUR. PÅ DE 
forskellige fag lerer man grundlæggende de samme ting, og de forskellige 


fag måles også med samme målestok. Sådan lærer man networking og 

fundraising. Og man lærer at supervisere og administrere og organisere. 
Man bliver målt via peer reviews og ranking og benchmarking. 
Undervisning og forskning underordnes planer og resultatmål. Sådan 
bliver den forudsigelig. Sådan kommer den filosofi i vælten, som giver 
løfte om resultater. 

Filosofi skal dyrkes i forskerfællesskaber, som arbejder sammen på at 
løse problemer. Den såkaldt analytiske filosofi har vist sig særlig ihærdig 
med det. Ganske vist har den ikke løst andet end de problemer, der var 
problemer for analytiske filosoffer. Eksempelvis det, de kalder privats- 
progsproblemet. Ingen filosof ved sine fulde fem har nogensinde anta- 
get, at sprog kunne være noget privat. Hegel skriver det ligeud i 
Encyklopædien. Det står for den sags skyld også forklaret i Saussures 
Cours de linguistique générale. Men forskerfællesskabet kan rapportere, 
at her har man løst et problem. Det er ganske vist. Peer reviewsene siger 
det selv. 

Og så vil man tage Wittgenstein til indtægt for at gøre filosofi til pro- 
blemløsning. Forordet til Tractatus rummer da også en sætning om, at 
her er der løst problemer. Men den næste sætning siger, at den egentlige 
værdi af sådan et arbejde ligger i at vise, hvor lidt der er udrettet med det 
("wie wenig damit getan ist”). 

Hvorfor mon Heidegger og Wittgenstein var lige gode om at foragte 
kongresserne og det akademiske miljø? Måske fordi det er næsten umu- 
ligt at bringe ud af sin tomgang. Også Heidegger og Wittgenstein har vi 
fundet en løsning på. I dag har vi Heidegger-forskning og Wittgenstein- 
forskning. Som om det var det, de var til for! 

En professor er ikke så let at provokere, sagde Kierkegaard. Han hol- 


der bare endnu en forelæsning. Nu om det provokerende. 


SÅDAN KAN EN BESTEMT FORM FOR FILOSOFI BLIVE HERSKENDE 
ideologi på filosofi — jeg mener institutionen. På Kierkegaards tid var det 


Hegels system. Senere blev det nykantianismen. I de østeuropæiske lan- 

de var det marxismen-leninismen. Siden Anden Verdenskrig har det 
været den analytiske filosofi. 

Én gang ved magten kan en filosofisk skole herske alene pr. magtarro- 
gance. De analytiske filosoffer bruger argumenter. Altså som retorisk 
figur. Den filosofi, som ikke er "analytisk”, kalder de uforståelig. Som 
om det var et argument! 

Magtarrogancen ved en herskende ideologi viser sig ved, at det skal 
være så let at afvise de andre. For den analytiske filosofi er Hegel, 
Nietzsche, Heidegger, Derrida, osv. uforståelige. Filosofiens historie 
standser ved konflikten mellem empirisme og rationalisme, indtil den 
lykkeligvis begynder igen med Frege og Russell. 

Hvad ville man sige om en musiker, der komponerede, som om tolv- 
tonemusikken aldrig havde fundet sted, eller om en kunstner, der male- 
de uden at tage notits af udviklingen fra impressionismen og frem? Eller 
om en biolog, der ignorerede Darwin? Eller om en fysiker, der ignorere- 
de Einstein? Det er ikke anderledes, når man vil diskutere ontologi, som 
om Heidegger ikke havde levet, eller etik, som om Nietzsche ikke havde 
levet. Ikke desto mindre kører den analytiske filosofi i tomgang på tredje 
generation. 

Det er ikke filosofiens endeligt. Men det er et tegn på, at vi befinder 
os i en epoke, hvor filosofien trives bedre uden for institutionen. Hvis 
man lukkede de filosofiske institutter verden over, ville det ikke betyde 


noget for tænkningens betingelser, sagde Agamben engang i en samtale. 


FILOSOFIEN HAR OFTE VÆRET I ANDRES VARETÆGT END INSTITU- 
tionaliserede filosoffer. Det var tilfældet på Descartes” og Humes tid eller 
på Marx" og Kierkegaards. Hvorfor skulle det ikke også være tilfældet i 
dag? Det er en voldsom overvurdering af institutionen at tale om filoso- 
fiens død, blot fordi en herskende ideologi har fået filosofien til at gå i 
tomgang der. Alligevel er det et tab. For var der engang folk, i Danmark 


en Johannes Sløk eller en Villy Sørensen, man kunne betro at gennemgå 

Aristoteles eller Kant, så er det i dag svært at få øje på teologer eller idehi- 
storikere eller litterater, man med tryghed kunne sætte til det. Når også 
de professionelle filosoffer er blevet så amatøragtige at tro, at de er kom- 
met videre og én gang for alle har fundet den filosofi, die als 
Wissenschaft wird auftreten kønnen, bliver det vanskeligt at komme igen. 

Amatøragtig bliver man i filosofien ved at behandle problemer uden 
at have tilstrækkelig problembevidsthed. Men hvor skal man få den fra? 
Ikke fra strømmen af peer reviewede artikler, så meget er sikkert; det er 
kun artikler godkendt af folk, der skriver samme slags artikler. 
Behandling af filosofiske problemer kan man kun lære der, hvor der er 
gjort erfaringer med den, dvs. i filosofiens tradition. Derfor er problem- 
bevidsthed det samme som traditionsbevidsthed. Man kan ikke behand- 
le noget emne som filosof uden at være på omgangshøjde med, hvor filo- 
sofien er nået til. 

Men i en periode, hvor det er nok at kunne en enkelt retnings slagord 
for at få stilling, nærmer man sig det, som min kollega Jørgen Dehs 
engang kaldte et kollektivt hukommelsestab. I sådan en tid bliver det 
sværere at se, hvorfor filosofien ikke bare kan være, hvad den har været. 
Der opstår der systemer ganske som tilforn, systemer for kommunikativ 
handlen, systemer for, hvornår noget er en begivenhed, og der opstår 
filosoffer, der så højtideligt, som var det Bergson, taler om "min filoso- 
fi”. Og adepter, som kan de nye systemer samt alle kriterier og distink- 
tioner og begreber og hele terminologien. Men hvis det er vigtigt at lære 
filosofi, så er det, som min ven Dehs også sagde, lige så vigtigt at komme 
sig over det. Tænkning er først tænkning, når den er selvstændig tænk- 
ning. 

Der er først tænkning der, hvor der ikke har været nogen endnu. Men 
for at komme dertil må vi vandre ad de stier, som er tænkt af andre. Vi 
behøver ikke noget forskningsfællesskab eller tværfaglighed for at lære 


filosofi. For vi har filosofferne. 

LYDER DET NEGATIVT, HVAD JEG SIGER HER? DET ER, FORDI FILO- 

sofiens positivitet er den rene negativitet. Thomas Schwarz Wentzer 
minder om, at filosoffen ikke nødvendigvis er en, der skal bidrage med 
løsninger.” Jeg vil tillade mig at være mere negativ end min kollega fra 
Århus. Dvs. i virkeligheden mere positiv på filosofiens vegne: 

Filosofien er i sin lange historie ikke fremkommet med et eneste svar 
eller resultat, som er blevet stående. Tværtimod har udviklingen bestået i 
at blive opmærksom på begrænsningen ved, det endnu uløste i, de løs- 
ninger, man er kommet frem til. Det gælder selv kontradiktionsprincip- 
pet, om hvilket Heidegger har pointeret, at når det gælder noget overho- 
vedet, så er det, fordi det kun gælder noget. 

Dengang Anselm modbeviste tåben fra Salmernes Bog ved ganske 
modsigelsesfrit at bevise Guds eksistens, var der én, der tog til genmæle 
på tåbens vegne. Anselm havde hævdet, at Gud er det, højere end hvilket 
intet er og derfor ikke ikke kan være. Men hvad nu, sagde Gaunil, hans 
samtidige, hvis det, højere end hvilket intet er, var en skatteø, som ingen 
endnu har opdaget, må vi så ikke også sige, at den er? Hvortil Anselm 
svarede, at Gud ikke er en skatteø, men derimod det, højere end hvilket 
intet er. Formlen kan ikke udfyldes. Først da Thomas Aquinas tog til 
genmæle, fik man vist, at selv denne løsning ikke holdt. For hvorfra ved 
vi, spurgte Thomas, at Gud er det, højere end hvilket intet er? Vi ved 
end ikke det. 

Siden dengang Kant viste, at genstanden for vores erkendelse ikke er 
underlagt de bestemmelser, vores erkendelse tillægger den, har man pro- 
testeret og villet hævde muligheden for erkendelse af tingen i sig selv. 
Men det giver god mening som Kant at placere tingen uden for tid og 
rum, for hvad har terningen med sine seks lige store sider på én gang at 
gøre med "lige store” eller "på én gang”? Vi kommer ikke til at se ternin- 
gens sider lige store på én gang af at hævde muligheden. Derimod kunne 
Hegel se problemet ved Kants måde at løse problemet på. For hvis das 


Ding an sich ikke kan erkendes af os, karakteriserer det så das Ding an 

I. 


sich ikke at kunne erkendes af os? Nej, det karakteriserer kun vores 
erkendelse. Das Ding an sich er nur fiir uns an sich. Hvis der gives en 
Ding an sich, er den end ikke an sich. 

Filosofiens bevægelse går hele tiden frem imod det, som endnu ikke 
er løst med vores løsninger, som endnu ikke er besvaret med vores svar. 
På den måde er den forblevet tro imod Sokrates hele vejen igennem. 
Filosofien skal ikke hævde andet end sit end ikke: Atend ikke i det, vier 
mest sikre på, at vi ved, undslipper vi det, som vi ikke ved. Det er derfor, 
filosofien kan være skepsis og tvivl og kritik og sætten i parentes og 
dekonstruktion. Og det er derfor, den ikke skal indgå resultatkontrakter. 

Det gælder for øvrigt også den filosofi, hvis adepter stadig er ved mag- 
ten på de filosofiske institutter verden over. Også grundlaget for den 
analytiske filosofi, lagt af Frege og Russell, også om det har man vist, at 
det ikke holder. End ikke opfattelsen af sproget som beskrivelse af virke- 
ligheden. End ikke skellet mellem Sinn og Bedeutung. Hvis man tog 
Austins og Kripkes dekonstruktion alvorligt, kunne det være, man kom 


ud af filosofiens dødvande. 


Noter 


Thomas Schwarz Wentzer, "Tænkning til tiden”, Tidsskriftet Paradoks, 8. juli 2021, 412. 

Filosofiens institutionelle krise og evige 


ESTHER OLUFFA 
PEDERSEN 


5. AUGUST 2021 


M FILOSOFIEN ER DØD, SPØRGER I? NEJ. FILOSOFI SOM 
tænkning dør ikke, førend menneskearten uddør. Selvom 
det ikke kan udelukkes, at menneskeartens fremtid bliver 
kortere end dens fortid, idet klimaforandringer og internationale kon- 
flikter dystert præger horisonten, står filosofien ikke foran en mere nært 
forestående død end selve menneskeheden. Netop på grund af denne 
kontekst har Vincent Hendricks også ret i at påpege videnskabens socia- 
le ansvar,” når talen er om universitetets uddannelse af nye generationer 
af "fagfilosoffer”, som Kirsten Hyldgaard kalder os, der er uddannede 
eller under uddannelse i filosofi ved et universitet.” 
Filosoftuddannelserne på danske statsuniversiteter, betalt af skatte- 
borgernes penge, har både en forpligtigelse i forhold til videnskabens 
sociale ansvar og i forhold til, at de studerende kan få et arbejde efter 
endt studium. Og i den sammenhæng — altså på universitetsuddannel- 
serne i filosofi — findes filosofiens krise. For ligesom alle øvrige fag, der 
ikke med tydelighed kan eftervise, at forskningen og uddannelsens kan- 
didater hjælper til med at skæppe i kassen til landets BNP ved at gå fra 
forskning til faktura og fra studium til højindkomstarbejdstager, er filo- 
sofi som universitetsfag ikke i høj kurs hos beslutningstagerne. Det er 
desværre ikke et isoleret dansk problem, men en global tendens. I en sta- 
dig mere stramt økonomistyret samfundsorden er der mindre plads til 
uddannelser, der ikke peger direkte ind i et arbejdsmarked, ligesom der 
er mindre forståelse for, at mennesker kan vælge at læse en uddannelse, 
fordi det interesserer dem at blive klogere på uddannelsens indhold i sig 


selv. 


437 


Mellem samfundets krav og filosofiens egen- 
værdi 
KAN DEN KRISE LØSES VED, AT FILOSOFISTUDIERNE RETTES MERE 
mod arbejdsmarkedet og samtidens grand challenges? Jeg er tilbøjelig til 
at sige både ja og nej. Naturligvis skal vi, der uddanner andre mennesker 
i filosofi på landets universiteter, være opmærksomme på, hvorvidt den 
uddannelse, vi tilbyder, forbereder kandidaterne til et fremtidigt 
arbejdsliv, og hvorvidt vores undervisning lever op til videnskabens soci- 
ale ansvar. Men vi skal samtidig passe på, at undervisningen ikke kom- 
mer til at løbe efter de nyeste trends i samtiden. Vi har et ansvar over for 
filosofien som en lærdomstradition, der indebærer, at uddannelsen i filo- 
sofi især er en kompetent indføring i filosofiens historie og i filosofiske 
diskussioner, uafhængigt af, om de indgår i de dagsordenssættende 
debatter. Der er ikke en direkte linje fra læsning af filosofiens klassiske 
værker til deltagelse i løsningerne af samtidens problemer. Men der er en 
indirekte linje, idet arbejdet med at tilegne sig tænkningens historie vil 
kunne befordre evnen til at tænke over samtidens problemer, fordi man 
som uddannet i filosofi har stiftet bekendtskab med mangfoldige tanke- 
systemer og lært at stille spørgsmål til det selvfølgelige. Den fleksibilitet i 
tænkningen, som en person, der er trænet i at læse filosofiske værker, 
opøver, kan bruges til at stille de nødvendige kritiske spørgsmål til vores 
indretning af samfundet og vores brug af klodens ressourcer. 
Kandidater i filosofi kan ofte bidrage med et ekstra refleksionslag og 
en anderledes måde at stille spørgsmål på. Idealet er for mig, at kandida- 
ter i filosofi — i lighed med Sokrates, der i Forsvarstalen fremstiller sig selv 
som en hestebremse, der holder bystaten Athen vågen — kan spørge bag- 
om de allerede fast etablerede former for undersøgelser af, om der er 
andre og bedre måder at indrette vores samfund på. Men det kræver 
naturligvis, at de filosofiske kandidater har selvtillid, faglig stolthed og 
ikke mindst sætter sig selv i spil som nogle, der kan tænke kritisk og stille 


relevante spørgsmål til størknede selvfølgeligheder. Det kræver også, at 

spørgsmålenes begrundelse er klar, så de kan åbne op for vigtige norma- 
tive diskussioner og hjælpe til at præge samfundet i retning af større ind- 
sigt. 

Derfor er jeg ikke enig i, at vi skal kaste alle filosofiens "lænestolsme- 
toder” over bord.> Selvom det økonomistyrede samfund ikke ser med 
nåde på uproduktiv refleksion, er det en essentiel del af et oplyst sam- 
fund, at vi har mennesker, der filosoferer, og mennesker, der beskæftiger 
sig med filosofiens tankesystemer og righoldige historie for deres egen 
skyld og for at viderebringe disse til nye generationer. Og netop for 
tiden, hvor politikere som Henrik Dahl og Morten Messerschmidt har 
indvarslet og haft held til at få opbakning til et demagogisk stormløb på 
forskningsfrihed og specifik forskning, som ikke falder i deres smag, er 
det desto vigtigere, at vi holder filosofiens tradition for kritisk tænkning 
højt. Jeg er overbevist om, at alle os, der beskæftiger sig med filosofi som 
studerende, kandidater, undervisere og forskere, har en vigtig rolle at 
spille i at bidrage til samfundsdebatten med grundige analyser og gode 
argumenter som del i en mangesidet diskussion af, hvor vi ønsker at 
bevæge os hen som samfund, borgere og individer. En uddannelse i filo- 
sofi er blandt andet en uddannelse i at kunne analysere argumenter og 
selv at kunne argumentere konsistent og klart for sine synspunkter. Det 
er ikke en uddannelse til en bestemt normativ forståelse af samfund, 
men vi bør kunne bryste os af, at vi fagfilosoffer er en vigtig del af det 
demokratiske samfunds oplyste debatkultur. 

Så for at afslutte denne tankerække om universitetsfilosofiens beretti- 
gelse vil jeg understrege, at vi, der har det privilegium at have kunnet 
uddanne os i filosofi, også har et ansvar for at balancere mellem på den 
ene side samfundets krav om nytte og bidrag til løsninger af tidens 
udfordringer (både i undervisning og forskning) og på den anden side 


forpligtelsen over for formidling af filosofien i sig selv. 

Metafysik som naturanlæg 

LAD MIG VENDE TILBAGE TIL, HVORFOR FILOSOFIEN SOM TÆNK- 
ning ikke er døende, uanset hvor trange kår filosofi som universitetsud- 
dannelse og undervisningsfag har i dag. I Prolegomena fremhævede 
Kant, at metafysik er et naturanlæg i mennesket.” Dermed udsagde han 
umiddelbart blot en selvfølgelighed. Vi drives mod metafysiske spørgs- 
mål, der ikke har empiriske svar. Vi spørger til livets mening og dødens 
betydning uden at komme nærmere en definitiv forståelse. Det geniale 
ved Kants påpegning af vores metafysiske trang er hans forslag til, hvor- 
dan vi bør indrette os med og konstruktivt bruge vores metafysiske spe- 
kulationer. Kant argumenterede for, at den menneskelige fornuft ikke er 
en monolitisk størrelse, og selve indsigten i fornuftens forskellige virke- 
måder blev en hjørnesten i hans kritiske filosofi, som netop en fornuf- 
tens selvkritik og samtidig en kritisk analyse af misbrug af fornuften. 

Første skridt i Kants løsning var at sondre mellem forstandens begre- 
ber og fornuftens ideer og at indskrænke sandhedsfordringen til de 
førstnævnte, mens de sidstnævnte fik status af regulative idealforestillin- 
ger. Næste skridt blev taget med en kritik af den praktiske fornuft, hvor 
Kant gav sit bud på, hvordan vi bør forstå menneskelig frihed og 
moralsk handlen som sammenvævede måder at reflektere over egne 
handlinger på. Sidste skridt tog Kant i kritikken af dømmekraften, der 
viste endnu to menneskelige former for rationalitet, nemlig den æsteti- 
ske og den teleologiske refleksion. Dermed havde Kant udviklet et filo- 
sofisk redskab til at analysere vores metafysiske spørgsmål, som, set fra 
hans filosofiske ståsted, desuden kunne sætte tydelige grænser for meta- 
fysiske postulaters fordring på sandhed. 

Uanset om man køber hele Kants transcendentalfilosofiske argumen- 
tation, kommer man ikke udenom, at selve hans analyse af forskellige 
former for rationalitet, og deres meritter og begrænsninger, har præget 
modernitetens diskussioner af rationalitet og metafysiske spekulationer. 


Kant analyserede — på modernitetens præmisser — hvordan vi kan forstå 

menneskets trang til metafysisk spekulation, og han gav sit bud på, 
hvordan denne kan bruges konstruktivt, ligesom han kritiserede dogma- 
tiske metafysiske postulater, der underminerer vores myndige brug af 
egen fornuft. Netop denne del af Kants diskussion af metafysikken som 
et naturanlæg begrunder både, hvorfor filosofi som metafysisk spekula- 
tion og tænkning ikke udtørrer, førend menneskeheden uddør, og hvor- 
for det er så utroligt vigtigt, at vi kritisk analyserer egne og andres (eks- 
plicitte eller implicitte) metafysiske udsagn. For mig at se er den vigtigste 
pointe at tage med herfra, at vi i lighed med Kants ideal om oplysning 
hele tiden spørger nysgerrigt og kritisk ind til begrundelserne for ideolo- 
gier, dogmer og selvfølgelige antagelser og dermed åbner for en plural 


diskussion af vores regulative idealer og deres implikationer. 


Filosofi og fagfilosofi i forening 
VI KAN SE DEN METAFYSISKE SPEKULATIONS BETYDNING I VORES 
analyse af udsagn. Når Thomas Schwarz Wentzer refererer tilbage til 
Hegels smukke beskrivelse af filosofien som sin tid grebet i tanken, 
åbner han indirekte op for en diskussion af, hvordan vi bør forstå dette 
billede.” For er ideen at fastholde filosofien som en refleksion over det, 
der allerede har fundet sted, eller er det et billede på, at vi kun er i stand 
til at udfolde idealer om vores fremtid med de redskaber, som samtiden 
bringer? Således befinder vi os ved det simple spørgsmål til formulerin- 
gen allerede midt i en større diskussion om vores muligheder for at svare 
på samtidens udfordringer. Skal filosofien forvalte fortiden eller opstille 
idealer for fremtiden? Og kan vi overhovedet tænke ud over egen samtid 
til egentlige utopier? Mens sådanne spørgsmål kan føre den spørgende 
ind i megaloman lænestolstænkning, hvor begrebssondringer indføres 
for deres egen skyld og derfor ender i det rene pindehuggeri, kan de også 
åbne vores selvrefleksion, både som enkeltmennesker og som fællesskab. 
Fornuftens ideer og vores idealforestillinger om, hvordan noget bør 


være, kan ikke bremses af empiriske begrundelser. Filosofien kan altid 

spørge til begrundelsens grund og dermed åbne op for den metafysiske 
spekulation igen. Og det er her, at fagfilosofien og filosofien som tænk- 
ning møder hinanden. Idet vi hæger om tænkningens tradition og stiller 
kritiske spørgsmål til dens begrundelser, kultiverer vi menneskets meta- 
fysiske naturanlæg. Vi risikerer naturligvis, at professionelle filosoffer for 
en tid primært diskuterer, hvor mange engle, der kan være på et knap- 
penålshoved. Men selv bag sådanne umiddelbart skurrile diskussioner 
findes vigtige pointer om samtidens opfattelser af, hvad der eksisterer og 
hvordan. For optager engle, der ikke har en fysisk fremtrædelse, egentlig 
rum? Og hvordan kan vi vide, at vi ikke er hjerner i kar? Hegels beskri- 
velse af filosofien som sin tid grebet i tanken viser sig også i disse 
eksempler fra Thomas Aquinas og Hilary Putnam. I 1200-tallet var eng- 
le en del af verdens beskaffenhed, og i 1980'erne kunne man forestille sig 
en lægevidenskab, der var i stand til at inducere oplevelser til en hjerne i 
et kar. 

Jan Faye argumenterer for, at filosofi er en "psykologisk trang til at 
finde sammenhæng og konsistens”. Det er, som han også selv påpeger, i 
god tråd med Kants tanke om metafysik som naturanlæg. Men hvor 
Faye argumenterer for, at dette naturanlæg skal forklares og tøjles natu- 
ralistisk af robust viden fra naturvidenskaberne, særligt den evolutionæ- 
re biologi, insisterede Kant på, at vores metafysiske overvejelser er regu- 
lative både for den fortsatte udvikling af naturvidenskaberne og for 
vores tanker om vores personlige og fælles eksistens. Det dybt frustreren- 
de og vanvittigt smukke ved filosofien er, at der kan argumenteres for 
begge dele og stilles velbegrundede kritiske spørgsmål til begge syns- 
punkter. I den forstand indeholder filosofi som tænkning både en risiko 
for at fare vild i alle udsagns relativitet og en reel mulighed for at oriente- 
re sig. Jeg er overbevist om, at de fagfilosofiske uddannelser bidrager til 
at skabe tankemæssig orientering, og derfor er det så vigtigt at kempe for 


deres overlevelse og for uddannelsernes kvalitet. 

Jonas HOLST 


12. AUGUST 2021 


TEPHEN HAWKING HAR SOM BEKENDT ERKLÆRET FILOSOFI- 

en død og begrundet det med, at filosofferne ikke har fulgt med i 

videnskabernes moderne udvikling, hvorfor de ikke længere er i 
stand til at svare på fundamentale spørgsmål om tilværelsen.” Nu er det 
næppe rigtigt, at moderne filosoffer ikke har holdt sig ajour med den 
videnskabelige udvikling, omend de fleste givetvis har gjort det og fort- 
sat gør det på nogle mere ydmyge betingelser end på grundlag af den 
eksakte og eksperimentelt efterprøvbare viden, som videnskabsfolk for- 
modes at bygge deres scientia på. 

En vigtigere indvending mod Hawkings dødsdom over filosofien er 
dog, at han i sin fremstilling ikke selv giver indtryk af at have noget ind- 
gående kendskab til filosofiens vidt forgrenede virkningshistorie, som 
langt fra lader sig genskrive som en uafbrudt "søgen efter viden” (guest 
for knowledge), da filosofisk tænkning sjældent munder ud i nogen klare 
svar på grundlæggende metafysiske spørgsmål. En del filosoffer, heri- 
blandt Søren Kierkegaard,” ville med glæde overlade det til videnskaber- 
ne at føre vidensfaklen videre — hvem skulle ellers gøre det, hvis ikke 
videnskaberne selv? — og både Kirsten Hyldgaard og Jan Faye gør i deres 
stafetindlæg opmærksom på, at filosofi hverken er leverandør af nyttig 
viden eller selv en videnskab.” 

Der er ganske vist andre, eksempelvis to så forskelligt tænkende filo- 
soffer som Francis Bacon og Hegel, der hver på deres måde bifalder, at 
filosofien aflægger sig sin "patetiske” prætention om at være kærlighed til 
visdom og i stedet lever op til et videnskabeligt ideal om at basere sig på 
virkelig, begrundet viden. Vincent Hendricks påberåber sig i sit stafe- 
tindlæg det baconske videnskabsideal og angriber den filosofi, der "for- 


bliver en opblæst udlægning af modervidenskaben, Theoria”, for sin 

selvbestaltede — eksklusive  særegenhed”  Ssamt  "megalomane 
lænestolsmetode”.f 

Det fremgår ikke af Hendricks” tekst, om han sigter til en bestemt 
gruppe filosoffer, og om det skal læses som en opfordring til helt at opgi- 
ve at bedrive zheoria, der oprindeligt for Platon og Aristoteles udgjorde 
hovedvejen til opnåelsen af visdom. De forstod rigtig nok noget forskel- 
ligt ved dette begreb, men for ingen af dem betød udøvelsen af theoria 
og sophia en selvisolerende tilbagetrækning fra verden, men snarere at få 
mulighed for at opnå indsigt i de ikke umiddelbart synlige sammenhæn- 
ge, som knytter fenomener sammen i verden, og med denne indsigt at 
kunne handle og tænke bedre. I lyset heraf kunne man spørge, hvad der 
ville ske, hvis filosofien helt holdt op med at efterstræbe det mål, som 
igennem historien har udgjort dens hovedanliggende, nemlig visdom, og 
hverken vil være philos eller sophia mere? Ville den ikke dermed give 
afkald på sit eget navn og hovedanliggende og først rigtig begynde at iso- 
lere sig? 

Når Hendricks vil have filosofien til at tage et videnskabeligt og soci- 
alt ansvar for fat bidrage til løsning af de udfordringer, vi står over for 
globalt”,> så siger han noget, der kan virke indlysende, men samtidig tru- 
er hans hårde udskældning af enhver form for unyttig teoretiseren med 
at underminere de bidrag, som filosofien kan yde i form af kritisk at 
spørge til og gennemskue de sammenhænge i tiden, der har ført os frem 
til hele den misere, vi står midt i. Den langvarige COVID-19-pandemi 
lægger uden tvivl op til filosofiske undersøgelser af den megen misinfor- 
mation, for ikke at sige uvidenhed, der har floreret om virusvarianter, 
smittespredning og mundbind; men samtidig vil en filosof, der bevarer 
sin kritiske dømmekraft og helhedssans, fortsat have blik for ikke kun 
enkeltproblemer, men den samlede sum af sagsforhold samt tilgrundlig- 
gende faktorer og vil med en eller anden form for theoria arbejde på at 
kortlægge sammenhængene mellem disse. Som Slavoj Zizek formulerede 


det i begyndelsen af COVID-19-pandemien: 

Vi må rejse det afgørende spørgsmål: Hvad er der galt med vores system, 
siden katastrofen fangede os med paraderne nede, også selvom videnskabs- 


folk havde advaret os i rele 


I forhold til et system, der er dysfunktionelt og ødelæggende, har den 
filosofiske tænker en opgave, der består i at stille spørgsmålstegn ved det 
og måske sågar stille en diagnose uden nødvendigvis at have en entydig 
løsning eller et helbredelsesmiddel på hånden. I andre sammenhænge er 
det ikke et system, som filosoffen forholder sig til, men det kan være 
viden, sproget, verden eller livet som sådan, kort sagt komplekse, uhånd- 
gribelige og omfattende begreber og fænomener, som den filosofiske 
tænker imidlertid ser det som sin opgave at rette sine spørgsmål mod for 
at gøre indholdet og omfanget af dem begribeligt. 

Med hensyn til den filosofiske tænknings aporetiske natur, dét at filo- 
sofien rejser spørgsmål uden nødvendigvis at ligge inde med eller nå 
frem til endegyldige svar, er Platons fremstilling af sokratisk dialogkunst 
fortsat et mønstereksempel herpå. Platons dialoger minder os om, at de 
spørgsmål, som filosofiske tænkere stiller, sjældent er nyttige i nogen 
ligefrem forstand. De efterlader ofte læsere og tilhørere mindre vidende 
tilbage, hvilket imidlertid giver den enkelte plads til selv at tænke videre. 
Snarere end udtryk for socialt ansvar lader filosoffers spørgsmål sig ofte- 
re udlægge som kritiske, ligefrem spydige og tendentielt set samfunds- 
omstyrtende antydninger og bemærkninger til deres samtid om, at men- 
nesker, som vi er flest, lever bortvendt fra det, som det egentlig kommer 
an på i livet, og vi mangler som regel blik for vores egne erkendelsesmæs- 
sige grænser og for det, der måtte findes hinsides disse grænser. 

Denne indsigt i ens egne erkendelsesmæssige begrænsninger betegne- 
de Sokrates i Forsvarstalen "menneskelig visdom”,7 og den kan ingen 
prale af, fordi den snarere end viden er en form for ikke-viden eller en 
ikke-objektiverbar indsigt i … ja, i hvad? I mange af Platons dialoger går 


dette vanskeligt identificerbare fenomen under navnet psyké, og enkelte 

steder forbinder Sokrates sjælelig indsigt med det delfiske orakelord: 
"Kend dig selv”. Selverkendelse udgør for de få, der ligger inde med den, 
ikke et bestemt, afgrænset genstandsfelt, da selvet ikke er nogen gen- 
stand, men selverkendelse giver indsigt i grænser, først og fremmest ens 
egne eksistentielle og erkendelsesmæssige grænser. I det omfang ens egne 
grænser støder op til andres og ens omverdens grænser, gør enhver form 
for selvindsigt samtidig, at man i større eller mindre grad kommer i 
berøring med og bliver klar over disse. 

COVID-19-pandemien har vedvarende stillet os over for en række 
spørgsmål om, hvor grænserne går eller skal drages, det være sig mellem 
lande, byer og deres beboere, herunder både dyr og mennesker; men 
spørgsmålet kan også stilles mere filosofisk og udstille den grænseover- 
skridende adfærd og dertilhørende mangel på indsigt, som vi mennesker 
ikke blot i det 21. århundrede, men i en del århundreder efterhånden har 
udvist over for livet på jorden i al dets diversitet. Det rejser naturligvis 
yderligere spørgsmål af eksistentiel, etisk, økologisk, økonomisk, kultu- 
rel og religiøs karakter, men filosofien kan på tværs af alle disse vidensfel- 
ter pege på, hvorledes den alt for menneskelige tendens til tankeløst at 
overskride grænser og til at skære det forskelligartede over samme læst 
går igen de fleste steder, hvor mennesker kommer frem. Set fra et filoso- 
fisk synspunkt, der i sagens natur er begrænset, kunne det tyde på, at vi 
mennesker stadigvæk ikke er nået til nogen dybere erkendelse af os selv 
og af meningen med vores gøren og laden her på jorden. 

Jeg skal lade det være usagt, om filosofisk tænkning kan lede én hele 
vejen frem til et sublimt, oplyst selverkendelsesstadium. Filosofien synes 
i højere grad at arbejde og ende med afklaringer og dragninger af græn- 
ser. For nogle lyder det måske af for lidt, mens det for andre lyder for 
højtideligt, selvsmagende eller bare altmodisch at omtale filosofi som 
kærlighed til visdom eller som fødselshjælper for selvindsigt. Mindre kan 
sikkert også gøre det, men vi løber en risiko, hvis vi begynder at skille os 


» cc 


af med eller skifte ord som "kærlighed”, "visdom”, "sjæl” og selv” ud 

med andre ord, for så står vi sandsynligvis endnu mere tomhændede til- 
bage, end hvis vi tager vare på dem og fortsætter med at udlægge deres 
righoldige betydningsindhold. 

Faren er til at få øje på, når eksempelvis filosoffer undlader at tale om 
visdom, eller andre udtaler, at der ikke findes noget selv, og selv hvis det 
gjorde, ville det ikke være særlig kønt at se på. De kan have ret, men det 
er en temmelig selvsikker afvisning af selvet, som det ville kræve en læn- 
gere filosofisk argumentation at underbygge, såfremt den lader sig 
underbygge, og selvom det ikke er nogen særlig køn erkendelse, vi måtte 
nå frem til, så kunne det skyldes, at vi ikke har taget særlig godt vare på 
os selv. 

Mange psykologer er ligeledes holdt op med at bruge ord som "psy- 
ke” og "selv” og taler hellere om fhjernen” eller "rhe mind”, hvilket fore- 
kommer at være mere håndgribelige og målbare størrelser. En lignende 
tendens til at undlade at sætte ord på den uhåndgribelige og umålelige 
dimension inden for et givet fagfelt kan spores inden for moderne arki- 
tektur, hvor det i dag er de færreste arkitekter, der kender til "det tekto- 
niske”, som er en indbygget del af deres egen disciplin, navn og 
tradition.” I stedet lægger mange arkitekter sig efter ingeniørerne og 
overlader det til andre at betænke det, der ikke er blevet tænkt tilstrække- 
ligt over, og som udgør en del af sjælen i deres eget fag, nemlig det tekto- 
niskes betydning for arkitekturen. 

Martin Heidegger tog for en kort bemærkning dette begreb op i 
Bauen Wohnen Denken og bemærkede, at "det tektoniske i arkitekturen 
er det sted, hvor teknikken (zechné) har skjult sig siden de ældste tider.”? 
Hvad enten Heidegger har ret eller ej, gør han et forsøg på at gentænke 
og fremhæve en dimension, der for et fagfelt som arkitektur enten har 
været skjult eller ikke tilstrækkelig belyst. Ansporet af Heideggers tænk- 
ning, som hun ikke var ukritisk over for, gik Hannah Arendt et skridt 
videre og forsøgte i sine refleksioner over det onde at tænke selve det 


utænkelige, altså det som den menneskelige tanke har vanskeligt ved at 


448 


tænke eller nødig vil i berøring med og derfor kun yderst sjældent skæn- 
ker en tanke. 

Så længe filosofien strækker sig i sin bestræbelse på at tænke alt fra det 
uigennemtænkte over det endnu utænkte til det utænkelige, holdes den i 
live og skal nok overleve. På netop det punkt forblev Arendt en filoso- 
fisk tænker, og jeg er på linje med Thomas Schwarz Wentzer, som i sit 
stafetindlæg ligeledes nævner "det utænkelige” som en del af det felt, 
filosofien stræber efter at indlemme i sin tanke.”” Hvis ikke filosofferne 
går til grænsen for, hvad der vides og tænkes på et givet tidspunkt i histo- 
rien — og måske overhovedet kan vides og tænkes — hvem skulle så gøre 


det? 

IO. 


Endelsen f-tektur” i den latinske term "arkitektur” stammer fra det oldgræske begrebspar 
<tektonik” og tektonisk”, der oprindeligt henviste til den kunnen og kundskab, som byg- 
ge- og håndværksmestre, zektones, var i besiddelse af. I hele den oldgræske tradition fra 
Homer til senantikken ansås de fremmeste af disse mestre for at være vise, og at dømme 
efter de evner, de første "filosoffer”, særligt Thales og Anaximander, havde til henholdsvis 
at bygge, måle og bemestre visse naturfænomener, kan begge have trukket på den tektoni- 
ske tradition. Odysseus kaldes for en tektonisk mester i Homers Odyssé, Platons verdens- 
skaber, Demiurgen, beskrives i Timaios som udfører af et tektonisk mesterværk, og når det 
ofte refereres, at Jesus i Bibelen er tømrer, er det en ikke helt nøjagtig gengivelse af tektøn 
på oldgræsk, se min artikel "The Fall of the Tektån and the Rise of the Architect: On the 
Greek Origins of Architectural Craftsmanship”, Architectural Histories 5, 1 (2017). 

Martin Heidegger, "Bauen Wohnen Denken”, i Vortråge und Aufsåtze (Neske, 2000), 154. 
Egen oversættelse. 


Thomas Schwarz Wentzer, "Tænkning til tiden”, Tidsskriftet Paradoks, 8. juli 2021, €10. 

FREDERIK BORIS 
HYLSTRUP OLSEN 


19. AUGUST 2021 


R FILOSOFIEN DØD? ELLER ER DEN OGSÅ LIV? I DENNE ARTI- 

kel vil jeg spørge til det forhold, at den vestlige filosofi i sin søgen 

efter den højeste form for væren traditionelt har fundet sine svar 
i det absolutte: ved begyndelsen og ved afslutningen. Når filosofien har 
søgt at "gribe sin tid i tanken”, som Thomas Schwarz Wentzer skriver 
det med en formulering fra Hegel,” har mange tanker således rettet sig 
mod tidens absolutte yderligheder: begyndelsen og afslutningen, med 
andre ord døden. Både den død, som før fødslen var ikke-liv, og den 
gængse forståelse af død, som det, der sker efter livet. 

Den franske filosof Gilles Deleuze har som bekendt spurgt: "Hvad er 
filosofi?”> Hvad er filosofiens rolle? En måde at læse Deleuzes spørgsmål 
på er at forstå det i konteksten af, hvordan man kan leve. Dette spørgs- 
mål er dog forskelligt fra den filosofi, der har været gennemgående fra 
den antikke græske tradition til Oplysningstidens tænkning, og som har 
spurgt til, hvordan man bør leve — leve i overensstemmelse med en trans- 
cendental orden eller idealformer eller ifølge Kants kategoriske impera- 
tiv. Fra filosofiens begyndelse til eksistentialismens dødsdom over Gud 
og dermed enhver objektiv moral har det normative bør forandret sig til 
et deskriptivt kan eller er. Deleuze indfører altså i den poststrukturalisti- 
ske og postmoderne filosofiske tradition et spørgsmål til menneskets 
livsførelse, som ikke tager form af en manual til livet. Men historisk har 
filosofien taget sig ud på en måde, som kan karakteriseres som en manu- 
al til døden. 

Ånd, Geist, nous. Fra Aristoteles til Hegel har disse begreber repræ- 
senteret værens idealstadier. Den zelos, som Aristoteles tilskrev al menne- 
skelig handlen, betyder netop mål, endemål og slutmål, og Hegels 
begreb om bevidsthed handler ligeledes om en bevidsthed, som er på 


vejen til det endeligt ophøjede, på vej mod et slutmål. Den empiriske 

verdens materiale findes således i dens negativitet — i opløsningen, i den 
sluttede cirkel, i viljen, der falder til ro, som Schopenhauer ville sige. 
Døden har i filosofien taget karakter af det freudianske nirvanaprincip, 
en tilbagevenden til den symbiotiske relation i livets moder, dér, hvor al 
lyst er tilfredsstillet, idet den absolutte opfyldelse af lysten skaber lystens 
og drifternes endelige ophør. Den tyske filosof Peter Sloterdijk beskriver 


denne "føtale kohibation” således: 


First of all one must conceive a phase of fetal cohabitation in which the inci- 
pient child experiences the sensory presence of liquids, soft bodies and cave 
boundaries: most importantly placental blood, then the amniotic fluid, the 
placenta, the umbilical cord, the amniotic sac and a vague pre-figuring of the 
experience of spatial boundaries through the resistance of the abdominal 
wall and elastic walling-in. A foretaste of what will later be called reality pre- 
sents itself in the form of an intermediate fluidal realm that lies embedded in 


a dark, spheric spatial factor softly cushioned within firmer boundaries.? 


Det vordende barn befinder sig i kraft af sin væren-i-moderen i denne 
svævende, flydende tilstand, som et fludialt mellemrige, der kommer til 
at være "en forløber for, hvad der senere vil hedde virkelighed”.% 
Nirvanaprincippets dødsdrift søger en idealtilstand i dette svævestadie, 
som det føtale førsubjekt havde sin oprindelse i. Mennesket søger ifølge 
den freudianske driftsteori altid tilbage til denne erindring om verdens- 
forholdets oprindelse, som ontogenetisk skulle ligge i menneskets 
hukommelse. Døden før livet bliver med andre ord til et ideal for til- 
fredsstillelse, et ikke-gravitetisk, flydende og svævende, responsivt og ela- 
stisk rum, før virkelighedens tyngdekraft og kolde, hårde flader modsæt- 
ter sig individet i genstridig friktion. 

Den israelske forfatter Amos Oz har skrevet: "Tiden før fødslen og 
tiden efter døden er fuldkommen ens. Det indebærer: Jeg”ets ophævelse. 
Hele virkelighedens ophævelse. Livets ophævelse. TJubeP ”»6 Idealets 


gennemførelse er altså en nedbrydelse af nuet i fortidens og fremtidens 

navn: døden før og efter livet — og den verdslige virkelighed som blot et 
forkammer til den næste verden. Jubelen er driftsbehovets tilfredsstillel- 
se, den stillede dødsdrift. 

Thomas Schwarz Wentzer har tidligere i denne filosofistafet påpeget, 
at filosofiens opgave er at "skabe en intellektuel orientering, der tør tilta- 
le det, som krisen er et udtryk for, i nye og måske hidtil ukendte begre- 
ber og tankemønstre”. Tænkningen må ifølge Wentzer turde tænke det 
utænkelige, det ukendte "hinsides det hidtil forsvarlige og kendte”,7 og 
Wentzers definition er rammende, for filosofien har i høj grad gjort net- 
op det. Spørgsmålet er bare, om filosofiens bevægelse i "det hinsides” 
blot har skabt et løfte om Evigheden som trøst for den virkelige verdens 
lidelser? Det er et løfte, som historisk har holdt mange mennesker i den 
repressive ordens trældom, slid og udbyttende arbejde. 

Den tysk-amerikanske filosof Herbert Marcuse har sagt om denne 
problematik, at fi et repressivt samfund, bliver selv døden til et middel 
til repression”, I denne forstand er den fremmedgjorte tilværelse udhol- 
delig, netop fordi menneskets virkelige lykke forvises til en transcenden- 
tal verden, hvor en uvirkelig belønning venter for den virkelige lidelse. 

Er filosofien da blot Evighedens og himmerigets fatazmorgana? Som 
Wentzer skriver, er en organisme, der ikke responderer på sin omverden, 
død. Der skal således altid svares og "ansvares” på omverdens udfordrin- 
ger, også selvom disse ikke dikterer nogen umiddelbare løsninger.? 
Døden som svar på livet er altså ikke en responsiv, levende filosofi, for 
her findes svaret ikke i den verdslige omverden, men i en transcendental 
over- eller underverden. Men den er dog et slags svar, når man ikke ken- 


der svaret. Hvad den ikke er, er en løsning på, hvordan livet kan leves. 


Noter 


1. Thomas Schwarz Wentzer, "Tænkning til tiden”, Tidsskriftet Paradoks, 8. juli 2021, $10. 


2. Gilles Deleuze & Félix Guattari: Hvad er filosofi? (København: Gyldendal, 1996). 

JOHAN POULSEN 


24. AUGUST 2021 


LØBET AF DENNE STAFET ER SPØRGSMÅLET OM FILOSOFIENS 

død blevet vendt og drejet på mange forskellige måder. Ét spørgs- 

mål, der endnu ikke er blevet stillet, er dog: Har filosofien nogensin- 
de været død? Indledningsvist kan vi sige et par ting om dette nye spørgs- 
mål: For det første er det et historisk spørgsmål, idet det omhandler eksi- 
stensen af filosofiens død i historien. For det andet er det to spørgsmål i 
ét, idet "filosofiens død” kan forstås på i hvert fald to forskellige måder, 
enten som en begivenhed eller som en tilstand. 

Forstås "filosofiens død” som en begivenhed, så spørges der til, om 
det i filosofiens historie nogensinde er hændt, at den har været død, og i 
givet fald ville det give anledning til — med tanke på den nutidige tilsyne- 
ladende eksistens af filosofien — at spørge ind til, hvad betingelserne er 
for filosofiens genkomst. Forstås "filosofiens død” derimod som en til- 
stand, så retter spørgsmålet sig imod muligheden for, eller eksistensen af, 
en tid efter filosofien. Hvis man tillige tillægger "døden” den endelighed, 
som vi sædvanligvis tillægger den, så bliver spørgsmålet om en post-filo- 
sofisk tid endnu mere presserende. Der er altså tale om to forskellige 
dødsfald, et lille og et stort. 

Til det historiske spørgsmål vil jeg give et historisk svar og begive mig 
ud i en fortælling om to filosoffers livsforløb og de omstændigheder, der 
ledte hen deres teoretiske nybrud. I filosofiens historie findes der nemlig 
et mærkeligt sammentræf, som forhåbentlig kan fortælle os noget om de 
historiske betingelser for filosofiens fremkomst, overlevelse og død. Her 
tænker jeg på opgøret med kirkelig skolastik og hævdelsen af fornuften 
som uafhængig og tilstrækkelig grund for erkendelsen af universel sand- 
hed, som skete samtidigt på to forskellige kontinenter, uden der var 
nogen direkte indflydelse imellem dem. Ophavsmanden til det første til- 


fælde er et velkendt ansigt i enhver lærebog om filosofi, nemlig den 

moderne europæiske filosofis fader, René Descartes. Ophavsmanden til 
det andet tilfælde er Zera Yacob, en afrikansk filosof, der aldrig fik noget 
nær den samme historiske indflydelse som Descartes, og som nu kun 


omtales i de særkredse, der specifikt giver sig i kast med afrikansk filosofi. 


To filosofiske tilfælde 

Zera Yacob 

I 1599 nær Aksum i det nordlige Etiopien blev Zera Yacob født ind i en 
bondefamilie.” Efter at have overlevet en ulykke som ung viede han sit liv 
til kristendommen, hvilket var den etiopiske ortodokse tro. Yacob brug- 
te ti år på sine studier, hvilket inkluderede traditionel etiopisk religiøs 
praksis samt både etiopisk ortodoks og europæisk katolsk teologi, og 
fandt sidenhen arbejde som lærer. 

I 1626 bekendte den etiopiske konge Susenyos sig imidlertid til den 
katolske tro, hvilket satte gang i en periode med religiøse forfølgelser i 
landet. Yacob ville ikke tilskrive sig hverken den katolske eller ortodokse 
fortolkning af bibelen, hvilket gjorde ham upopulær blandt hans fagfæl- 
ler og ledte til, at han blev anklaget for at opildne til oprør mod kongen. 
Med sin opsparing og sin salmebog gik Yacob i eksil og bosatte sig i en 
grotte nær 'Tekeze-floden, hvor han over de næste to år mediterede over 
de samfundsmæssige uroligheder og de forskellige teoretiske standpunk- 
ter, han havde oplevet. 

Resultatet var udformningen af en rationalistisk kritik af den religi- 
øse dogmatisme, som havde domineret det intellektuelle miljø i både 
Afrika og Europa. Startpunktet var en dyb skepticisme over for Guds 
intelligens, godhed og sidenhen også eksistens, som han imidlertid mod- 
svarede gennem et kosmologisk gudsbevis a la Thomas Aquinas” argu- 
ment for Gud som første-bevæger. Med baggrund i den fundamentale 
idé om, at menneskets rationalitet kan fatte guddommelige sandheder, 


anfægtede Yacob ikke blot den skolastiske lære og andre religioner, men 

også dele af Bibelen, såsom Moses” fordømmelse af sex og Bibelens og 
Koranens fasteregler. 

Den universelle besiddelse af fornuft i hele menneskeheden betød for 
Yacob også, at alle mennesker bør anses for at være lige, hvilket gør sig 
gældende uanset køn, race eller religion. Slutteligt præsenterer Yacob en 
praktisk etik, som kan ses som en common sense-udvidelse af de bibelske 
forskrifter i linje med hans syn på menneskets evne til at erkende natu- 
rens orden. Da Susenyos døde, begav Yacob sig tilbage til civilisationen, 
hvor han fik arbejde for en rigmand og giftede sig. På opfordring fra rig- 
mandens yngste søn Walda Heywat nedskrev Yacob sine erindringer og 
sine meditationer i 1667. Han levede et langt liv med sin egen og sin her- 


res familie og døde 91 år gammel. 


René Descartes 


11596, kun få år før Yacob kom til verden, blev René Descartes blev født 
i La Haye i en velhavende familie af jurister.” Hans moder døde i barsels- 
sengen, en måned efter hans første fødselsdag, og René blev derfor opfo- 
stret af sin bedstemor sammen med sine to søskende. Som tiårig startede 
Descartes sin klassiske uddannelse ved en jesuitskole, hvor han, ud over 
latin, græsk og klassisk poesi, studerede oldgræsk filosofi med udgangs- 
punkt i Aristoteles. 

På trods af familiens ønske om, at han skulle være jurist, valgte den 
unge Descartes at blive soldat. Samtidig med sin militærkarriere fandt 
Descartes tid til at revolutionere matematikken ved at opfinde den ana- 
lytiske geometri. I 1619 berettede Descartes, at han havde haft tre drøm- 
me, som havde åbenbaret en ny metode til at erhverve sig sikker viden 
ved kun at acceptere det, som kan udledes fra viden, man allerede er sik- 
ker på. Han havde tidligere udtrykt sin frustration over den inkonsi- 
stens, som, han mente, eksisterede i det herskende verdenssyn, som var 
gennemsyret af antik, særligt aristotelisk, filosofi samt af den kirkelige 
skolastik, som havde hersket siden middelalderen. Dette ledte til en 


skepticisme, som blev stadigt større i hans udgivelser. 

Descartes mente, at den aristoteliske erkendelsesteori slog fejl i dens 
totale overgivelse til sanserne. I tråd hermed starter hans metafysiske 
meditationer med en radikal skepticisme, som sår tvivl ved alt, der ikke 
er begrundet i sikker viden. Tankens eksistens er imidlertid et sikkert 
faktum, og ud fra dette udledte Descartes sin egen og Guds eksistens 
samt sin sjæl-legeme-dualisme, ifølge hvilken det mentale er en selvtil- 
strækkelig substans. Efter at have udfoldet sin metafysiske teori, gik 
Descartes over til fysik og fysiologi, som gik ud fra idéen om, at udstræk- 
ningen er essensen af det fysiske, og at dette er adskilt fra det mentale 


forstået som bevidst tanke. I 1649 flyttede Descartes til Sverige, hvor han 
døde kort efter. 


HER HAR VI TO PERSONER, SOM UAFHÆNGIGT AF HINANDEN SÅR 
radikal tvivl om den herskende skolastik og i modsætning til den hævder, 
at guddommelige sandheder kan indses alene ved fornuftens kraft. 
Yacobs konklusioner skubber ved grænserne for, hvad der i hans tid 
(mentes at) kunne vides, og han når dertil gennem en umiskendeligt 
filosofisk metode, og vi må altså tildele hans tenkning samme status som 
Descartes. Det, som gør begge værker filosofiske, er netop dette, at de 
åbner et nyt begrebsrum, og at de udfolder det på en måde, der fordrer 
læseren til at tage stilling til dem på en tilsvarende måde. Vi har altså set, 
hvordan den samme tanke om fornuftens selvtilstrækkelighed kunne 
gribes uafhængigt på to forskellige kontinenter. Det var dog ikke af ren 
og skær tilfældighed, at dette skete, men som resultat af konkrete materi- 
elle omstændigheder i deres liv, som var tilstrækkeligt ens, til at de nåede 
til den samme tanke. 

Der er en mytisk forestilling om filosoffen som talerør for umiddel- 
bar guddommelig inspiration, som de ovenstående historier giver anled- 
ning til at anfægte. Når vi filosoferer, så åbner vi for nye forståelsesram- 
mer for vores liv og omverden. Der er dog ingen metode som man på 


forhånd kan være sikker på vil levere sådanne indsigter. Oftest bliver de 

kun tilgængelige, når tidens forhold fordrer nye former for forståelse, og 
de kommer kun til udtryk i filosofien, når omstændighederne i et men- 
neskes liv tillader dem at gribe tidens tanke og give dem den form, der 


kræves, for at de kan stå på egne ben. 


Filosofiens materielle betingelser 

DENNE MATERIELLE FILOSOFIFORSTÅELSE STÅR I MODSÆTNING TIL 
Esther Oluffa Pedersen, som hævder, at filosofien er en essentiel del af et 
oplyst samfund, og at filosofien aldrig kan dø, så længe der er menne- 


sker: 


Filosofien kan altid spørge til begrundelsens grund og dermed åbne op for 
den metafysiske spekulation igen. Og det er her, at fagfilosofien og filosofien 
som tænkning møder hinanden. Idet vi hæger om tænkningens tradition og 
stiller kritiske spørgsmål til dens begrundelser, kultiverer vi menneskets 


metafysiske naturanlæg.? 


Ifølge Pedersen er det filosoffernes rolle at stille disse spørgsmål på en 
måde, der tøjler den metafysiske spekulation og vender den mod kon- 
struktive formål. Jeg kan godt gå med på Pedersens kantianske forståelse 
af, at mennesket har et naturanlæg for metafysisk spekulation, men jeg 
mener ikke, at dette er tilstrækkeligt for at sikre filosofiens faktiske eksi- 
stens. Der er god grund til at være kritisk over for en så hurtig affejning 
af de problematikker der udfordrer den faktiske udøvning af filosofisk 
praksis. Det er netop i den anden del af Pedersens filosofiforståelse, i 
arbejdet med at tøjle den metafysiske spekulation, at filosoffens materi- 
elle forhold spiller ind. Menneskets naturlige tilbøjelighed til spekula- 
tion er ikke i sig selv tilstrækkelig til at udforme de radikalt nye forståel- 
sesrammer, som det er filosofiens rolle at nå frem til. Fokuserer man kun 
på denne transcendentale betingelse, glemmer man de materielle betin- 


gelser, hvoraf to står klart frem: 

For det første kræver filosofi tid, og en bestemt slags tid. De oldgræ- 
ske filosoffer var slaveejere og behøvede derfor ikke at bruge deres tid på 
at arbejde for deres egen overlevelse. Ligeledes kunne Yacob bruge sine 
dage i fred i sin grotte på at betænke årsagerne til, at han var havnet der. 
Descartes” status gav ham rigeligt med fritid — det er alment kendt, at 
han først stod op sent på formiddagen, og at han ofte arbejdede i sengen. 
Ingen af disse kunne have udtænkt og gennemtænkt deres filosofiske 
standpunkter, hvis ikke de havde haft lange perioder, som de kunne 
udfylde med aktiviteter, som de kunne gøre for deres egen skyld. Jacques 
Ranciére kalder en sådan form for tid, hvor man ikke forventer noget, 
og hvor tiden passerer ensformigt, for fotium”,% En sådan tid er per 
definition forbeholdt dem, der ikke behøver at arbejde (eller kun behø- 
ver at gøre det i et begrænset omfang), hvilket historisk har været gæl- 
dende for overklassen. 

For det andet kan filosofien ikke bevæge sig fremad, hvis ideer ikke 
kan deles og spredes, så de efterhånden kan kritiseres og danne grobund 
for nye filosofiske gennembrud. Descartes og Yacob var begge højtud- 
dannede mænd med kendskab til en bred vifte af standpunkter og disci- 
pliner. Her finder vi også svaret på et andet spørgsmål, nemlig hvorfor 
én filosof fik så stor indflydelse, og den anden gik i glemmebogen. Yacob 
skrev sin traktat på ge'ez, et liturgisk sprog som på det tidspunkt var 
dødt, hvorfor det var de færreste lægfolk, som kunne læse det. Etiopien 
led aldrig den samme grusomme skæbne, som det meste af Afrika, idet 
landet beholdt sin suverænitet gennem koloniseringen af kontinentet, 
men det led stadig under det europæiske syn på afrikansk kultur som 
noget, der i bedste fald havde værdi som kuriosum og i værste fald var i 
en tilstand af forfald, som skulle korrigeres. Indflydelsen af Yacobs tænk- 
ning sluttede derfor med hans elev Walda Heywat, og hans værk nåede 
ikke i kontakt med resten af verden før starten af det 20. århundrede. 

Lad os afslutningsvist forsøge at besvare spørgsmålet fra indlednin- 


gen til denne artikel: Har filosofien nogensinde været død? Når det 

kommer til filosofiens lille død, mener jeg, at svaret er ja. Filosofien dør, 
når dens mulighedsbetingelser tørrer ud, enten ved at folk nægtes den 
tid, som det kræver at praktisere filosofi, eller ved at adgangen til skrifter 
og viden forhindres. Der er utallige eksempler i historien på sådanne 
begivenheder. Selvom filosofien kan forsvinde, er det dog også muligt 
for den at vende tilbage, hvilket de to filosoffer, som jeg har diskuteret i 
denne artikel, er eksempler på. Kunne man forestille sig filosofiens store 
død, et samfund efter filosofien? Med bevidstheden om, at filosofien har 
materielle betingelser, kan det ikke udelukkes, om end det mere end 


noget andet ville ligne en science fiction-dystopi. 


Noter 

Implikationer bag spørgsmålet om 

ÅFREMT VI FAKTISK TAGER DET SÅ ALVORLIGT, SOM ET 

spørgsmål om liv og død i sagens natur fordrer, må spørgsmålet 

om filosofiens eventuelle død begribes som et spørgsmål vedrø- 
rende den filosofiske undersøgelses fortsatte mulighed. Vi spørger såle- 
des, om filosofien stadig besidder uindfriet porenrtialitet; om filosofien 
stadig evner at udfolde sig på en "levende” måde. 

Uanset hvad et eventuelt svar på spørgsmålet så ellers måtte rumme, 
må det i sagens natur manifestere sig, ikke som en observation, en kon- 
statering af et "sagligt forhold”, en polemisk gestus, eller som en endog 
nok så stærk intuition i den ene eller anden retning, men som et resultat 
af et genuint filosofisk forsøg. Spørgsmålets karakter, dets alvor og dets 
eksklusivt filosofiske relevans byder os med andre ord, at vi ikke nøjes 
med betragtningen af sagen på afstand, at vi afstår fra det dovne forhør 
hos mere eller mindre arbitrære eksterne autoriteter, ligesom hverken 
følelser eller en postuleret erfaring slår til. Vi må kaste os ud i filosofien 
selv og mærke, om den stadig er i live. 

Denne indledende betragtning modificerer tilgangen til spørgsmålet 
på afgørende vis. Det følger nemlig, at spørgsmålet om filosofiens even- 
tuelle død ikke efterspørger status på en fra os selv adskilt "disciplin”; 
filosofien er i dette tilfælde intet ydre, afgrænset "væsen”, der på nogen 
entydig måde giver livstegn fra sig uafhængigt af vort faktiske engage- 
ment æ den. Her drejer det sig snarere om, hvorvidt vi som filosofisk 
undersøgende kan holde os i live i spørgsmålets nærvær; om den filosofi- 
ske undersøgelse viser sig levedygtig ga filosofi, eller om det allerede er 


for sent. 

Den mulige død i praksis 

AT FILOSOFIEN UMULIGT KAN LEVE UDEN AT BLIVE PRAKTISERET, 
og at den manglende praksis altså ækvivalerer døden, er åbenlyst. Af 
samme årsag vil en undvigelse fra den faktiske filosofiske undersøgelse i 
denne sammenhæng ikke alene være upassende, men en decideret 
indrømmelse til bedemændene og retsmedicinerne iblandt os; vi kan 
ikke forlade os på rygter eller skråsikre forsikringer om, at filosofien 
skam lever og har det godt andetsteds. Vi må opsøge filosofien selv og 
løbende tjekke vor egen puls, i og med vi helhjertet søger at udleve den i 
undersøgelsens udfoldelse. 

Allerede her støder vi dog på en fundamental vanskelighed, for hvor- 
dan afklarer vi en mulighed, som i sagens natur hverken er givet eller 
udelukket, så vidt vi ved; men som stadig i sin faktiske enten-eller-reali- 
tet nødvendigvis er udslagsgivende for vort eget postulerede forehavende 
i udgangspunktet? Hvis filosofien er død, følger det jo som det berømte 
amen i kirken, at det filosofiske forsøg er dødfødt; og hvis forsøget er 
dødfødt, så kan det i sagens natur ikke fortælle os det fjerneste om filoso- 
fiens faktiske tilstand, da vi jo i så fald intet har med den levende filosofi 
at gøre. Vanskeligheden består med andre ord i, hvordan nærværende 
undersøgelse finder sikker grund under fødderne i forsøget på at udrede 
en sag, der måske allerede er afgjort definitivt, og hvis eventuelt allerede 
eksisterende afgørelse er af skæbnesvanger betydning for forsøgets egen 
legitimitet. 

Vanskeligheden følger ingenlunde af en upassende undersøgelsesme- 
tode; kilden til problemet er spørgsmålets egne implikationer: Hvis 
døden er indtruffet, er den sidste irreversible mulighed passeret; at 
spørgsmålet overhovedet opstilles, åbner for mulighedens eventuelle rea- 
litet; og endelig anvises filosofien altså som dødens eventuelle "sted”. På 
spørgsmålets foranledning at opspore og følge vejen mod dette "sted” er 


af samme årsag at risikere at løbe ind i, hvad der på engelsk så rammende 

kaldes for en "dead end”: en blindgyde, hvor prætentionen løber ud i 
det prætentiøse. 

Selvom det filosofiske forsøg altså ikke rummer nogle iboende garan- 
tier, men snarere fra begyndelsen synes svøbt i adskillige lag af usikker- 
hed, vinder vi alligevel et vigtigt pejlemærke for den videre undersøgel- 
sesgang ved at opholde os en stund ved denne konstatering alene: at der 
ultimativt ikke hersker nogen nødvendig sammenhæng mellem, hvad vi 
kalder for filosofi, og hvad filosofien i bund og grund er. Hvis filosofien 
med andre ord er død, gør det ingen forskel, om vi antager den for 
levende; og hvis den omvendt lever og har det godt, betyder det intet, 
om vi nok så højlydt proklamerer dens død. Vores mere eller mindre vel- 
lykkede selviscenesættelse som filosoffer” gør ingen forskel i denne sam- 
menhæng, da filosofien i sidste ende forholder sig ligegyldigt til, hvordan 
vores bestræbelser opfattes — af os selv eller af andre. 

I lyset af distinktionen mellem filosofien som den kan opfattes på den 
ene side, og filosofien som den vitterligt er på den anden, er det åben- 
lyst, at undersøgelsen så vidt muligt må stræbe efter at tilnærme sig det 
sidste: Det er filosofiens liv og eventuelle død, der interesserer os; ikke om 
der er liv i diverse mere eller mindre rodfæstede forestillinger om den. 

Alligevel kommer vi aldrig til hovedsagen uden at adressere forestil- 
lingerne om denne løbende, da disse i sagens natur er den eneste mulige 
kilde til uklarhed; hvis der ikke herskede divergerende opfattelser, ville 
sagen jo være ligetil. Selvom formuleringen af en fblot forestilling” om 
filosofien altså er ude af trit med undersøgelsens ultimative mål (at nå 
ind til filosofien selv), melder netop forestillingerne sig alligevel som vort 
eneste umiddelbart tilgængelige materiale; som det eneste vi reelt har at 
undersøge. 

Men hvad konstituerer så fen forestilling om filosofien” i denne sam- 
menhæng? Hvorhenne skal en sådan lokaliseres? Og hvordan skal vi 
udspørge og undersøge den for så vidt muligt at "nå bag om den” og ind 


til "sagens kerne”? 

De filosofiske forestillinger 

TIL AT BEGYNDE MED MÅ VI VÆRE VARSOMME MED AT FORSTÅ "DEN 
blotte opfattelse af filosofien” som noget rent eksternt; altså som noget, 
der primært besiddes af andre end os selv. For det første selvfølgelig for- 
di der kun er ringe risiko for at blive vildledt af fejlopfattelser, som vi 
helt umiddelbart genkender og udpeger hos vores næste; men tager vi 
spadestikket dybere, er sådanne idéer ("hvad de andre mener”) strengt 
taget slet ikke forestillinger om filosofien i en direkte forstand. Der er 
snarere tale om "forestillinger om forestillinger (om filosofien)”, dvs. 
vores egne idéer om, hvad andre mennesker (fejlagtigt) tror og mener. 
De forestillinger, der må udgøre undersøgelsens genuine materiale, må 
således være af en anden type; fnoget”, der melder sig for os selv ga 
undersøgende, som vore egne forestillinger slet og ret. 

Den alvorligste trussel mod vort forehavendes legitimitet stammer 
således fra eventuelle kimæriske opfattelser, der går upåagtet hen som 
selvfølgelige”, "urokkelige” grundpræmisser for undersøgelsen selv. 
Samtidig er og bliver sådanne opfattelser imidlertid også vores eneste 
mulige undersøgelsesmateriale. Vi må derfor bestræbe os på den stadige 
refleksion over det filosofiske forsøgs udgangspunkt, og så meget desto 
mere hvis dette forskyder sig i løbet af undersøgelsens udfoldelse. Det 
kritisk-udadrettede blik er først berettiget, såfremt der hersker fuldstæn- 
dig klarhed om vor egen positions muligheder og begrænsninger; og på 
undersøgelsens nuværende stade er det ingenlunde tydeligt, om en sådan 
position (fden genuine filosofiske betragtningsmåde”) overhovedet 
lader sig etablere: Filosofien er stadig måske-død. 

At forsøget selv er et greb efter formuleringen af en måske-allerede- 
umuliggjort position, et forsøg hvis eneste mulige legitimitet hviler på 
den usikre positions faktiske (men uafklarede) realitet, bestemte vi net- 
op ovenfor som undersøgelsens primære vanskelighed: En vanskelighed 


der er selve spørgsmålet om filosofiens eventuelle død iboende. 

Efterspørger vi nu en mere præcis afgrænsning og specificering af den- 
ne vanskelighed (hvor stammer den fra?) med distinktionen mellem 
forestilling og realitet som rettesnor, kan vi som det første udelukke den 
binære proposition som suveræn kilde til vore kvaler, for denne er ikke 
til at misforstå: Filosofien er enten død eller levende; det "siger sig selv” i 
kraft af spørgsmålet. I stedet kan vi tage skridtet videre og sige, at vanske- 
ligheden snarere består i afklaringen af, hvad det, der "siger sig selv”, så 
rent faktisk "siger”; om det ene eller det andet, mulighed A eller B, 
døden eller livet, så rent faktisk er tilfældet. Dette er ikke decideret for- 
kert, men kalder stadig på yderligere uddybning; for afklaringens van- 
skelighed hænger nemlig ikke, som vi nu kunne forledes til at tro, på vor 
uigennemtrængelige uvidenhed om spørgsmålets endelige afgørelse, men 
snarere på den dertil komplementære viden om, at afgørelsens karakter 
(svøbt, som den er, i principiel uvished) er udslagsgivende for afklarin- 
gens egen mulighed og umulighed. Det er hverken, hvad vi ved, eller 
hvad vi ikke ved, der eksklusivt volder besvær, men netop der, vi ved, at 
vi ikke ved, nemlig ar vi ved, at vi ikke ved det. 

Vi aner groft sagt ikke, om vi overhovedet filosoferer; om betingelser- 
ne for et adækvat begreb om en filosofisk praksis overhovedet er tilgæn- 
gelige; og alligevel gør vi forsøget og bestræber os i samme bevægelse på at 
danne begreb om, hvad et sådant forsøg implicerer. 

For at holde sig i live i forlængelse af den således skitserede grundpræ- 
mis må undersøgelsen bevæge sig i mindst to retninger på én gang, for 
spørgsmålets karakter og fordrede filosofiske tilgang udelukker ftilsam- 
men” enhver forestilling om undersøgelsesgangen som en entydig prog- 
ression ud af uvishedens mørke og ind i den sikre videns stråleglans. I 
stedet opererer vi med noget så uhåndgribeligt som en mulig, dunkel, 
underjordisk” forbindelse imellem selve undersøgelsesgangen (afklarin- 
gen) på den ene side og undersøgelsens endelige mål (afgørelsen) på den 
anden. Denne forbindelse mere end antyder, at undersøgelsesgangen 


selv ikke er definitivt afgrænset fra sin "genstand”, men at vi snarere med 

hhv. "afklaring” og fafgørelse” taler om zo sider af samme sag; og at disse 
to sider” altså ikke kan have karakter af i-sig-selv hvilende "dele” af en 
teori "bag ved” undersøgelsen (i form af et entydigt skel mellem hhv. 
metode og genstandsområde). Den kategoriske skelnen, hvor fdet, vi 
ved i forvejen”, udstikker sikre koordinater til, hvor og hvordan vi lokali- 
serer og erhverver "det, vi endnu ikke ved”, eksisterer i denne sammen- 
hæng overhovedet ikke. 

Spørgsmålet bliver nu, hvordan konstateringen af dette obskure 
komplementære forhold, hvor spørgsmålets afklaring i lige så høj grad 
synes at vokse ud af dets afgørelse som vice versa, påvirker den filosofiske 
fremgangsmåde. Er der overhovedet manøvrerum for en sådan specifice- 


ring? 


Den komplementære formulering 

PÅ DEN ENE SIDE SYNES UNDERSØGELSEN FANGET I EN MEDITATIV- 
tautologisk kredsen om dødens fatale uvished, der af helt principielle 
årsager umuliggør ethvert fremskridt”; vor manglende viden om 
spørgsmålets afgørelse ("undersøgelsens genstand”) intensiveres blot i 
skæbnesvanger potentialitet, desto mere vi lægger os dødens reelle 
mulighed på sinde. Denne kredsen manifesterer sig som en kritisk- 
refleksiv skepsis, der forfulgt til yderste konsekvens truer med at reduce- 
re undersøgelsen til den enerverende cirkulært-destruktive spørgen: 
Eksisterer filosofien overhovedet? Og er dette overhovedet et filosofisk 
spørgsmål?” 

Men på den anden side manifesterer formuleringen af den selvsamme 
kredsende bevægelse, at livet (dødens såkaldte "uforenelige modsæt- 
ning”) er tilsvarende muligt; at livet er en eventualitet, der eksisterer side 
om side (men ingenlunde ligestillet”) med dødens mulighed. 

Selve konceptualiseringen (dvs. formuleringen, fsprogliggørelsen”) 
af den kritisk-refleksive skepsis implicerer nemlig en omhyggelig, gradvis 


graduering af uvisheden om sagens afgørelse. Stillet ansigt til ansigt med 

1) 


3) 


4) 


dødens eventualitet må den filosofiske undersøgelse altså nok anerkende 
sin egen grundpræmis som principielt uvis; men i den kvalificerende 
undersøgelse af uvishedens uudgrundelighed pibler en hel verden af små 
og store visheder frem mellem linjerne, og spørgsmålet melder sig nu, 
om disse visheder-i-uvisheden så de facto er filosofiske livstegn; vidnes- 
byrd om at undersøgelsen alligevel "har fat i noget”. 

Ved udkrystalliseringen af denne mærkværdige, "symmetriske” tan- 
kefigur af gryende vished som en "vished om uvished”, der ekspanderer i 
begge retninger, synes undersøgelsen at etablere en sluttet horisont 
omkring sit eget potentielle udsigtspunkt. Men før vi bevæger os videre 
imod en så lidet muliggjort perspektivering, der på sin side må tjene til at 
afprøve undersøgelsens hypotetiske frelevans”, udgør den løbende afkla- 
rings nuværende plateau et nødvendigt pusterum, der passende kan 
rumme en summarisk oplistning af de foreløbige fresultater”. Følgende 
punkter tjener således den dobbelte funktion dels at fiksere den hidtidi- 
ge undersøgelsesgang og dels at indskærpe en retning for det filosofiske 


forsøgs videre udfoldelse: 


Spørgsmålet om filosofiens eventuelle død stiller filosofien ansigt til 
ansigt med muligheden af sin egen allerede-væren-afsluttet; vi præsente- 
res således for den eventuelle mangel på fortsat potentiale for levende 
udfoldelse af en filosofisk undersøgelsesgang som sådan. 

Muligheden består i en definitiv enten-eller-realitet, der qua reelt spørgs- 
mål må begribes som principielt uafklaret. 

Den principielt uafklarede enten-eller-realitet åbenbarer en transcen- 
dent frelation” mellem undersøgelsesgangen (afklaringen) og undersø- 
gelsens genstand (afgørelsen): Den filosofi, der måske er "død i sig selv”, 
eksternt for undersøgelsen, må nødvendigvis også være død "i” undersø- 
gelsen som filosofi, såfremt døden er tilfældet; men såfremt filosofien 
ikke er død, må den levende filosofi tilsvarende potentielt være til stede i 
hjertet af undersøgelsen selv. 

Det er dette eventuelle potentiale, som vi nu begriber i en dobbelt for- 


stand; nemlig som spørgsmålets hhv. afklaring og afgørelse. 

Undersøgelsens genstand” er således sammenfaldende med den princi- 
pielle uvished, der udgør en grundpræmis for udfoldelsen af undersøgel- 
sesgangen som sådan. Som "afklaring” formulerer vi uvisheden om vor 
genstand” som fnoget”, der (såfremt det” overhovedet er.) i én eller 
anden forstand må være til stede ; undersøgelsen; og som "afgørelse” 
forstår vi selvsamme uvished som fnoget”, der ligger definitivt hinsides 
undersøgelsens udfoldelse alene, dvs. som fnoget” definitivt andet og 
mere end den blotte undersøgelsesgang alene; "noget” der nødvendigvis 


enten må være eller ikke være. 


Afklaringens mulighed (dvs. filosofiens stadige potentialitet, det eventu- 
elle liv) er således kontinuerlig med afgørelsens nødvendighed. På den 
ene side determinerer afgørelsen afklaringens status ganske entydigt; 
men på den anden side er afklaringens grundpræmis, at afgørelsen her 
bliver formuleret som f noget” principielt endnu-uvist. 

De to gensidigt udelukkende muligheder, "døden” og "livet”, må qua 
uvished bestå side om side i afklaringen, der vekselvis vægter dem imod 
hinanden; men i afgørelsen vil den ene mulighed nødvendigvis udelukke 
den anden i en absolut forstand. Hvis det sidste ikke var tilfældet, ville 
distinktionen mellem liv og død, filosofiens hhv. mulighed og umulig- 
hed, miste enhver begribelighed; men hvis afklaringen ikke vægter de 
gensidigt udelukkende muligheder som eventuelt-allerede-værende-til- 
fældet i én og samme bevægelse, er undersøgelsen de facto ophørt (eller 
alternativt: aldrig påbegyndt). 

Afgørelsen rummer på sin side løftet om en endelig dom; et absolut 
resultat” der én gang for alle åbenbarer undersøgelsens værdi” og viser 
os, "hvad vi kan bruge den til”. Men såfremt undersøgelsen stadig er 
undervejs, er afgørelsen suspenderet in medias res. Dette betyder ikke, at 
afgørelsen hermed bliver til intet, men derimod at den "faktor”, der ulti- 
mativt bestemmer undersøgelsens faktiske filosofiske potentialitet, dvs. 
dens ultimative fvyæren-enten-levende-eller-død-filosofi”, er transcen- 


dent. 

Når vi spørger, om vores filosofiske bestræbelser ultimativt er beretti- 
gede eller ej, stiller vi ingenlunde et meningsløst spørgsmål, da "det”, der 
skal levere stof til svaret (om svaret så måtte være positivt eller negativt), 
nødvendigvis må være til stede i undersøgelsen og i én eller anden for- 
stand "kan læses ud af den”; men samtidig stiller vi et spørgsmål, som 
undersøgelsen umuligt kan give svar på "i og for sig selv”. Hvis vi altså 
her taler om en genuin filosofisk undersøgelse, må undersøgelsen være 
filosofi såvel i kraft af styrken i sin egen udfoldelse som i kraft af denne 
udfoldelses kontinuitet med noget andet og mere, der helt principielt 
falder hinsides, hvad vi kan begrebsliggøre eller overhovedet tænke 
inden for rammerne af undersøgelsen selv. 

Helt formelt kan vi udtrykke dette forhold som følger: Hvis dette er 
filosofi, så må filosofien være noget andet og mere end dette alene. I man- 
gel på bedre vil vi omtale denne formel som vor konklusion (med det 
nødvendige forbehold, at ordet i denne sammenhæng forstås definitivt 
foreløbigt). Og med vor konklusion in mente — en konklusion der vel at 
mærke ikke besidder nogen værdi eller mening som et løsrevet fresul- 
tat”, der kan dissocieres fra undersøgelsesgangen som sådan — vender vi 
os nu imod den lovede diskussion af undersøgelsens mere udadvendte 


relevans”. 


Perspektiver på undersøgelsens relevans 

NÆRVÆRENDE SKRIV ER (SOM LÆSEREN GIVET VIL VÆRE BEKENDT 
med) udarbejdet som en del af en "filosofisk stafet”; Tidsskriftet 
Paradoks har udstedt en åben invitation til alle interesserede om at for- 
mulere en refleksion over spørgsmålet om filosofiens eventuelle død, og 
dette er blot ét af mange forsøg på at adressere spørgsmålet på en filoso- 
fisk meningsfuld måde. Ét kriterium for alle bidrag har været, at de for- 
holder sig aktivt til mindst ét af de tidligere indlæg, og vi vil nu lade den 
således fordrede dialog udfolde sig som undersøgelsens anden halvdel, 


idet vi fremdrager og diskuterer vor konklusion i lyset af dét tidligere 

AR?” 


I 


DA?” 


2 


3) 


indlæg, der eksemplificerer den mest markante kontrast til nærværende 
indfaldsvinkel. 

I "Filosofi i — og til — verden” formulerer professor i filosofi Vincent 
F. Hendricks et anderledes skarptskåret bud på, hvad der skal til for at 
sikre filosofiens fortsatte overlevelse. Hendricks” idéer om hvad der må 
karakterisere fremtidens levende filosofi, kan opsummeres under følgen- 


de tre punkter: 


Filosofien skal være interdisciplinær og aktivt samarbejde med og lære af 
andre videnskaber.” 

Filosofien skal tage socialt ansvar, skal adressere globale udfordringer 
såsom pandemier, klimaforandringer og ulighed og skal bidrage aktivt 
til at løse de problemer, der følger med sådanne.” 

Filosofien skal fralægge sig alle aspirationer imod zheoria; dvs. undlade at 
udlægge sig selv som en eksklusiv søgen efter sandhed uden om praktiske 


eller produktive hensyn.? 


Det er åbenlyst, at disse tre pointer hænger snævert sammen: Filosofien 
skal være relevant og resultatorienteret, hvilket for Hendricks er det mod- 
satte af at være prætentiøs og navlebeskuende; og med et polemisk bid, 
der er en dreven retoriker værdig, kobler Hendricks så disse sidstnævnte, 
lidet beundringsværdige kvaliteter op på det traditionelle begreb om den 
filosofiske praksis, zheoria, der går hele vejen tilbage til Platon. 

I lyset af strukturen i Hendricks” argument vil vi her undlade at dis- 
kutere, hvordan Hendricks systematisk "glemmer” ethvert tilløb til 
egentlig refleksion over spørgsmålets implikationer for at hoppe direkte 
ind i dets afgørelse. Det synes jo at følge naturligt af Hendricks” indfalds- 
vinkel, at en sådan refleksion kun kan være til skade for filosofien, og 
denne antagelse skal vi ikke lade ham ligge til last. I stedet nøjes vi med at 
adressere de tre pointer enkeltvist og udlægge dem i lyset af vor egen 
undersøgende tilgang, der om noget er præget af netop den kredsende 


refleksion, som Hendricks så eksplicit afviser. 

I forhold til filosofiens interdisciplinære potentiale må vi forholde os 
principielt åbent. I lyset af vor konklusion, om at den filosofiske under- 
søgelse må være kontinuerlig med noget andet og mere”, der principielt 
transcenderer undersøgelsen selv, kan vi jo ikke udelukke, at dette 
<andet og mere” også berører andre videnskaber og på sin egen måde 
gør sig gældende her. Dette forklarer da også, hvordan to af den danske 
filosofis vægtigste skikkelser i det 20. århundrede, Knud Ejler Løgstrup 
og Niels Bohr, kunne have hhv. teologi og fysik som hovedmetier og sta- 
dig præstere levende filosofi "på trods” heraf. Faktisk styrker det kun 
vores konklusion at konstatere, at filosofien kan holdes i live med god 
hjælp fra filosofisk inklinerede repræsentanter for andre videnskaber. 

Hertil bør imidlertid anføres den historiske bemærkning, at filosofien 
ingenlunde er underlagt et videnskabeligt-disciplinært monopol. Som 
lektor Søren Gosvig Olesen pointerer i sit indlæg, er filosofien ganske 
hyppigt blevet holdt i live af filosoffer, der har tænkt og skrevet helt eller 
delvist uafhængigt af tidens videnskabeligt-akademiske institutioner.? 
Vores konklusion holder dette oxrsider-perspektiv tilsvarende åbent, 
hvor det hos Hendricks forbliver en blind vinkel: For du kan ikke arbej- 
de interdisciplinært med mennesker, der ikke repræsenterer en prædefi- 
neret videnskabelig disciplin i nogen formel forstand. Hendricks” filosofi 
udelukker med andre ord bidrag fra folk, der er institutionelt fusynli- 
ge”; men for vores vedkommende kan filosofien være i hænderne på 
enhver, der aktivt eksemplificerer en kontinuitet med "noget andet og 
mere” i vedkommendes filosofiske praksis, ligegyldigt hvilken ydre form 
denne eksemplificering så måtte antage. 

Som sidste bemærkning til dette punkt skal der lyde det forbehold, at 
alt, hvad der går under den formelle betegnelse videnskab”, ikke egner 
sig for filosofisk samarbejde af den grund alene; for selvom der givet fin- 
des videnskabsfolk inden for en bred vifte af discipliner, der er helt eller 
delvist filosofisk inklinerede, og som inkorporerer denne inklination 


aktivt i deres videnskabelige praksis, findes der utvivlsomt mange flere, 

der ikke besidder denne inklination overhovedet. Selvom potentialet for 
frugtbart samarbejde mellem filosoffer og videnskabsfolk af alle typer 
altså eksisterer i en meget bred forstand, bør det ikke forlede os til at tro, 
at de videnskabelige institutioner som sådan er principielt åbent land for 
filosofien; præcis ligesom vi bør vare os for at antage, at de "filosofiske 
institutioner” (universiteterne, "fagfællesskaberne”) varetager den leven- 
de filosofi, bare fordi de repræsenterer den formelt. Kontinuiteten med 
noget andet og mere” kan kun eksistere i den praksis, der eksemplifice- 
rer den, og ingen institutioner har hverken monopol på eller kan stille 
garanti for denne. Det kan kun det filosofisk inklinerede individ; filosof- 


fen selv i og med sin faktiske filosoferen. 


En mulighed for theoria? 

HERMED VENDER VI OS MOD FORDRINGEN OM VARETAGELSEN AF 
filosofiens sociale ansvar; og igen må vi konstatere, at vor konklusion 
forholder sig principielt åben. Hvis den levende filosofi må være konti- 
nuerlig med "noget andet og mere” end den konkrete filosofiske under- 
søgelsesgang, udelukker dette selvsagt ikke, at filosoffen tager socialt 
ansvar i og med sin praksis. Snarere synes konklusionen forsigtigt at 
antyde, at den genuine filosofi hverken skal — eller overhovedet kan — 
praktiseres på en uforsvarlig måde, da uansvarlighed i sig selv synes at 
implicere en destruktiv adfærd, der udfolder sig i diskontinuitet med 
netop "noget andet og mere end sig selv”. 

Vi vægrer os imidlertid ved at acceptere en prædefineret skabelon for, 
præcis hvad social ansvarlighed implicerer. Sådanne reservationer har 
Hendricks ikke; her drejer det sig om at komme i gang med at få løst de 
globale problemer pronto. Om end denne iver for at gøre verden til et 
bedre sted måske nok er sympatisk”, vidner den samtidig om en påfal- 
dende mangel på refleksion over, om disse uhørt komplekse og mange- 
facetterede "problemstillinger” overhovedet lader sig forstå uden den til- 


bagetrukne og i sagens natur mere forsigtige kontemplation af deres dif- 

fuse oprindelsesmuligheder. I Hendricks” verden er det eneste, der for- 
hindrer filosofferne i at springe op af lænestolene og løse verdens proble- 
mer i en håndevending, tilsyneladende, at filosofferne ikke har beslutter 
sig for at gøre det endnu. 

Men sæt at de efterspurgte bidrag til "løsninger på globale proble- 
mer” slet ikke er kontinuerlige med den betingelsesløse accept af deres 
gængse definitioner? Eller med en betingelsesløs samarbejdsvilje med de 
institutionelle kræfter, der allermest højlydt og med allerflest penge i 
ryggen proklamerer, at de arbejder fuselvisk” på at løse dem? Sæt at der 
er "noget andet og mere” på spil? Muligheden synes slet ikke at eksistere 
for den gode Vincent F. Hendricks! 

For nærværende perspektiv er det netop dette, at den transcendente 
faktor (fnoget andet og mere”) i den filosofiske praksis tilsyneladende er 
komplet usynlig for Hendricks, der ligger bag professorens indtrængen- 
de afvisning af theoria. Hendricks polemiserer mod en filosofisk praksis, 
der vender ryggen til virkeligheden, men kommer dermed til at konstru- 
ere sin egen rigide definition” af virkeligheden som alternativ; en "Vvir- 
kelighed” der består af globale problemer på den ene side, af institutio- 
ner og discipliner der skal løse problemerne på den anden og derudover 
… ikke af så forfærdeligt meget "andet og mere”. 

At filosofien forpligter sig betingelsesløst på denne "virkelighed” er 
groft sagt, hvad Hendricks mener, når han siger, at filosofien bør tage 
socialt ansvar”. For vores part søger vi ikke at anfægte Hendricks” opfat- 
telse, men spørger blot forsigtigt (om end konsekvent), om muligheden 
for noget "andet og mere” måske alligevel stadig eksisterer; en virkelig- 
hed der ikke er færdigdefineret som fnoget”, vi enten vender os defini- 
tivt hen imod eller væk fra, og hvor socialt ansvar ikke lader sig reducere 
til én af to muligheder. 

Hvis "vores” mulighed er andet og mere end tom spekulation, har 
theoria måske stadig en levende rolle at spille for filosofien — og i så fald 


har vores undersøgelse måske haft fat i noget. Men hermed er vi tilbage 

ved det indledende spørgsmål, hvis ultimative afgørelse og betydning lig- 
ger definitivt hinsides, hvad vi kan udtale os om, og som vi af samme 


årsag kun kan besvare resolut med en principiel og indforstået tavshed. 


Noter 


.… Vincent F. Hendricks, "Filosofi i — og til — verden”, Tidsskriftet Paradoks, 1. juli 2021, $3. 
Hendricks, "Filosofi i — og til — verden”, $4. 
Hendricks, "Filosofi i — og til — verden”, fu. 


Søren Gosvig Olesen, "Filosofien som institution og filosofien som tænkning”, Tidsskriftet 


Paradoks, 29. juli 2021, $17. 

A JEG BEGYNDTE AT LÆSE FILOSOFI I AARHUS I 1964, VAR 

der vel omkring 10 ansatte og so fagstuderende i alt på de to 

eneste filosofiske institutter i Danmark. I dag er der syv insti- 
tutter eller afdelinger med mere end 100 ansatte og i nærheden af 1.000 
studerende. En tilsvarende voldsom ekspansion i antallet af folk, som 
beskæftiger sig professionelt med filosofi, er sket internationalt. 
Filosofifaget er samtidigt blevet langt mere bredspektret og fraktioneret, 
og kandidater i filosofi finder nu ansættelse mange andre steder end på 
universiteterne, som i mellemtiden også er blevet langt mere topstyrede 
og blevet indrettet efter at tiltrække ekstern finansiering til kortvarige 
forskningsprojekter. Den udvikling har sprængt den selvtilstrækkelige 
filosofiopfattelse, der var herskende i min studietid, men har altså også 
ført til, at der i denne stafet kan stilles spørgsmål ved, om faget overho- 
vedet har en fremtid og en bare nogenlunde veldefineret kerne. 

Jeg plejer gerne at fremhæve, at filosofi taget i videste forstand er 
eftertanke, Nachdenken, som Hegel kalder det i $2 af Enzyklopådie der 
philosophischen Wissenschaften. Enhver, der standser op i sin hidtidige 
tankegang og reflekterer over dens forudsætninger og principielle karak- 
ter, er dermed i gang med at filosofere i denne meget brede betydning. 
Det er et selvfølgeligt og integreret led i enhver videnskab og ethvert 
tænksomt liv og er ikke noget, der kræver en særlig uddannelse eller eks- 
pertise, men noget, som nogle har mere tilbøjelighed og frirum til end 
andre. "Det er nu min filosofi”, kan hvem som helst sige om sine mere 
eller mindre idiosynkratiske overbevisninger, og selv børn kan sidde og 
filosofere over tingene. 

I mere prægnant forstand er filosofi bidrag til traditioner for speciali- 


seret og systematisk eftertanke vedrørende de mest almene træk ved ver- 

dens indretning og vilkårene for menneskers liv, erkendelse og handling. 
Man kan tale om traditioner for filosofi i denne forstand langt tilbage i 
historien og i mange kulturer. Der er noget, der hedder verdensfilosofi. 
Det er dog ikke til at komme uden om, at det er den klassiske, græske 
forestilling om philosophia — stræben efter viden og visdom — der især i 
Platons og Aristoteles” principielt åbne udformning af den har givet sit 
navn til alt, hvad der kan regnes for filosofi i en mere forpligtende form. 
Der er blevet gjort mange forsøg i Vesterlandet på at begynde filosofien 
på en frisk. Eftertænksomme opgør med al hidtidig tænkning er en æld- 
gammel filosofisk bestræbelse, men på grund af forbilledets udogmati- 
ske karakter kommer alle opgør med det til at eksemplificere det. 
Filosofihistorien kan således stilles op som en række traditionsbrud, der 
alle blot viderefører en tradition for begrundede traditionsbrud. 
Virkeligt at skrive sig ud af filosofihistorien ville være den sikreste vej til 
at skrive sig ind i den. Man kan ikke erklære filosofien død uden at gøre 
det fra en filosofisk position. Det er og bliver derfor et omstridt, filoso- 
fisk spørgsmål, hvad der er det særlige ved filosofien, og hvordan filosofi 
mere præcist adskiller sig eller ikke adskiller sig fra religion, kunst, viden- 
skab og politik. Det er der omtrent lige så mange opfattelser af, som der 
er filosoffer. 

Filosofisk eftertanke er uhjælpeligt personlig, men aldrig blot en pri- 
vatsag. Historien igennem har den været forbundet med mere eller min- 
dre institutionaliserede skoledannelser, hvor elever bliver skolet i filosofi 
af lærere, som engang selv er blevet skolet i filosofi og nu har videreud- 
viklet deres skoling i lyset af de erfaringer, de har gjort sig i mellemtiden. 
I antikken og middelalderen var filosofi” en bred betegnelse for al prin- 
cipiel og videnskabelig tænkning. På de første universiteter kunne "filo- 
sofi” bruges som fællesbetegnelse for de sprogteoretiske, matematiske, 
samfunds- og naturvidenskabelige emner, der blev undervist i på fakul- 
tetet for Årtes Liberales, "de frie kunster”, som forberedelse til profes- 


sionsuddannelsen af præster, jurister og læger. I 1600-tallet var Newtons 

fysik udtrykkeligt naturfilosofi. Efterhånden hævdede flere og flere 
enkeltvidenskaber dog deres autonomi i forhold til det fælles udspring, 
således at filosofien fra begyndelsen af 1900-tallet kom til at stå tilbage på 
universiteterne som et enkeltfag blandt enkeltfag, der måtte forsvare sin 
egen autonomi og plads på universitetet. 

Fagfilosofi er noget, der kræver en bestemt uddannelse og ekspertise 
defineret ved de områder, der holdes eksaminer i, og som kandidater 
ansættes til at forske i. Filosofi er mere end fagfilosofi. (Det har Kirsten 
Hyldgaard ret i).” Bidrag til filosofien kan komme mange steder fra. For 
fagfilosoffer er det måske en smule beskemmende, at de mest indflydel- 
sesrige danske filosoffer i det 20. århundrede nok var fysikeren Niels 
Bohr og teologen K.E. Løgstrup. (De var nu begge to ret grundigt filoso- 
fisk skolede). Når vi spørger til filosofiens fremtid, må det dog ikke 
mindst være faget filosofi, der er tale om. Det er et på mange måder aty- 
pisk universitetsfag, ikke mindst fordi det med sin uhørt store bredde 
stadig deler problemer og genstandsområder med alle andre fag. Alle 
enkeltvidenskaber har således sine grundlagsproblemer med dertil knyt- 
tet filosofi. Matematikkens, fysikkens, biologiens, psykologiens, pædago- 
gikkens, samfundsvidenskabernes, historiens og de øvrige humanistiske 
videnskabers filosofi er hver for sig veletablerede discipliner, der kræver 
dobbeltkompetence. I øvrigt kan alle områder af tilværelsen gøres til 
genstand for filosofisk refleksion og forskning. Livsfilosofi, eksistensfilo- 
soft, bevidsthedsfilosofi, handlingsfilosofi, samfundsfilosofi, politisk filo- 
sofi, sprogfilosofi, kunstfilosofi, naturfilosofi, videnskabsfilosofi, reli- 
gionsfilosofi er ligeledes veletablerede filosofiske discipliner. Tidens 
mange eksternt finansierede projekter har desuden skabt en vildtvoksen- 
de underskov af mere eller mindre tværfaglige forskningsområder med 
filosofisk indhold, alt sammen med en eller anden forbindelse til de tra- 
ditionelle kerneområder: metafysik, erkendelsesteori, logik og etik. 
Filosofifaget er således en blandet landhandel af forskellige former for 


specialiseret eftertanke, som ofte er i indbyrdes modstrid, men som alle 


478 


på en eller anden måde kan ses i forlængelse af tidligere filosofi og dens 
bestræbelse på større begrebslig klarhed, bedre begrundelse og mere 
omfattende forståelse. 

Jeg har betonet, at filosofi er former for specialiseret eftertanke, dels 
for at understrege fællesskabet og den umiddelbare forbindelse mellem 
filosofisk, videnskabelig og dagligdags tænkning, og dels fordi der er 
nogle helt almene træk ved al eftertanke, som jeg tror, det er vigtigt at 
have i baghovedet, når man er professionelt beskæftiget med filosofi. 
Tanker er abstraktioner, og eftertanken er selv tanke og som sådan 
abstraktion over abstraktioner. Den er i den forstand på to trins afstand 
af det, tanken er om. Denne ekstra afstand giver en mulighed for både at 
se tanken i forhold til det, den stiller skarpt på, og det, den ser bort fra 
og slører, og er derfor også en hjælp til at huske på, at en sag aldrig går 
restløst op i de tanker, vi gør os om den, og at der altid er mange andre 
tanker, vi kunne have god grund til at gøre os om den. Netop i kraft af 
sin fordoblede abstraktion kan eftertanken være sig tankens indbyggede 
abstrakthed bevidst og dermed i bedste fald fungere som dens jordfor- 
bindelse, som dens samvittighed og som et eminent praktisk korrektiv 
til dens indbyggede illusion om at være lige så konkret som sin genstand. 

Den fordoblede abstraktion kan imidlertid også føre lige ud i det 
rene tankespind, som meget vel kan tage form af ultravidenskabelig 
stringens og formalisme. Filosofisk anlagte gemytter er berygtede for at 
mangle forbindelse til de faktiske forhold i jernindustrien, hvad mere 
praktisk anlagte typer kan være hurtige til at gøre grin med. Eftertankens 
ophøjede distance og formelle strenghed kan ikke desto mindre give sine 
udøvere en behagelig fornemmelse af intellektuel beherskelse, som også 
praktikere kan lade sig imponere af. Eftertanken har således sin egen til- 
lokkelse og ikke mindre der, hvor dens intellektuelle suverænitet kom- 
penserer for en faktisk afmagt. Der er betydelige sekundærgevinster ved 
at forblive på eftertankens principielle niveau og finpudse dens resulta- 


ter på sikker afstand af distraherende kendsgerninger. Fordi det er 

eftertanken, vi bruger til at finde frem til det grundlæggende og principi- 
elle i en sag, kan vi bilde os selv og andre ind, at det er den, der er grund- 
læggende og overordnet. Den filosofiske tanke er imidlertid som 
eftertanke aldrig den første tanke, og heller aldrig den sidste og endegyl- 
dige. Det er kun i den videre tænksomme sociale praksis, at en eftertanke 
kan have værdi og vise, at den har den. 

Løsrevet fra ikke-filosofiske problemer indbyder eftertanken således 
til enten at blive undervurderet som uden praktisk betydning eller at bli- 
ve overvurderet som fundamental og styrende. I begge tilfælde er grund- 
problemet, at eftertanken kører friløb. Det er kun i vekselvirkningen 
mellem tanke og kritisk eftertanke, at eftertanken er på sin plads, og det 
er kun, fordi vores tanker altid allerede har deres grundlag og mål i det 
liv, de er en del af, at eftertanken sommetider kan korrigere dem, når de i 
deres ensporede opslugthed af det, de stiller skarpt på, overser noget 
andet og måske betydningsfuldt i sammenhængen. Tanke uden eftertan- 
ke risikerer at blive fanget af sin egen abstraktion. Eftertanke uden tilba- 
gekobling til det, tanken er om, risikerer at blive ligegyldig, selv i sine 
strengeste og mest selvtilstrækkelige former. 

Jeg har fremhævet disse generelle træk ved eftertankens måde at være 
tanke på, fordi de for mig at se både peger på, hvad det gælder om, og 
hvad det gælder om at undgå i den fagfilosofiske specialisering. I sam- 
fund domineret af eksperter er det fristende at dyrke sin ekspertise, og 
det skal fagfilosoffer da også. Filosoffer skal være fortrolige med filosofi- 
historien og kende fagets nyeste udviklinger. Det er et arbejde, der er 
helt legitimt, stort, spændende og krævende, og som derfor let bliver 
hovedsagen. Men hvis filosofi kommer til først og fremmest at bestå i at 
holde styr på, hvad andre har tænkt, er der gået noget galt. Filosoffer skal 
løse filosofiske problemer, men hvis problemerne løsrives fra de bredere 
sammenhænge, de er opstået i, og gøres til et repertoire af standardpro- 
blemer, kommer den filosofiske aktivitet uvægerligt til at blive så skola- 


stisk som åbningsteorien i skak. Filosoffer skal udvikle redskaber til 

begrebs- og argumentationsanalyse, men hvis redskabsudviklingen bli- 
ver et mål i sig selv, og hvis analysen ikke bliver brugt til noget, er vi lige 
vidt. Den fagfilosofiske ekspertise må derfor gøre en særlig indsats, hvis 
den skal undgå at isolere sig fra anden tænkning på måder, der dømmer 
den til saglig irrelevans og retningsløshed, uagtet hvor arrogant den kan 
slippe af sted med at føre sig frem. 

Der er tale om et ægte dilemma her. På den ene side truer enhver selv- 
stændiggørelse af filosofien med at overflødiggøre den. Fagfilosofien skæ- 
rer sin livsnerve over, hvis den bliver selvtilstrækkelig og ikke holder en 
forbindelse ved lige til de problemer, som samfundsudviklingen og fag- 
udviklingen i andre fag giver anledning til. (Her er jeg enig med Vincent 
Hendricks).” På den anden side vil fagfilosoffer intet have at bidrage 
med, hvis de ikke opdyrker en ekspertise, som andre ikke uden videre 
har; og ekspertise lader sig ikke udvikle, uden at eksperterne har et rum 
for sig selv, hvor de kan prøve tanker af på hinanden. (Selv har jeg længe 
arbejdet med former for naturfilosofi, som har et vist fællesskab med Jan 
Fayes naturalisme? og Thomas Schwarz Wentzers tanker om det 
antropocæne).7 For filosofien som fag er det derfor vigtigt, ikke bare 
hvad og hvordan den enkelte fagfilosof tænker, men hvordan de fagfilo- 
sofiske miljøer og uddannelser fungerer som mere eller mindre frugtbare 
rammer for åben og respektfuld diskussion. 

Der er her tre gængse opdelinger af filosofien, som jeg gerne til sidst 
vil advare imod, at man lægger alt for tung vægt på i den interne organi- 
sering, nemlig en modstilling mellem historisk og systematisk tilgang, 
mellem teoretisk og praktisk filosofi og mellem analytisk og ikke-analy- 
tisk (ofte misvisende kaldt: kontinental) filosofi. Især mener jeg, at ten- 
denser til at udgrænse filosofihistorien, praktisk filosofi og ikke-analytisk 
filosofi bør modvirkes aktivt. Det er selvfølgelig mere end i orden, at 
danske fagfilosoffer hver for sig eller i grupper tilslutter sig dominerende 


internationale retninger, men det er meget uheldigt for fagfilosofiens 

fremtid, hvis miljøerne bliver meget ensrettede og uden bevidsthed om 


filosofiens mangfoldighed og principielle åbenhed. 


Noter 


.… Kirsten Hyldgaard, "Filosofi og fagfilosofi”, Tidsskriftet Paradoks, 15. juli 2021. 
.… Vincent F. Hendricks, "Filosofi i — og til — verden”, Tidsskriftet Paradoks, 1. juli 2021. 
.. Jan Faye, "Findes filosofien om so år?”, Tidsskriftet Paradoks, 21. juli 2021. 


…… Thomas Schwarz Wentzer, "Tænkning til tiden”, Tidsskriftet Paradoks, 8. juli 2021. 

